ⵜⴰⵢⵔⵉ ⴷ ⵜⴰⵍⵍⵙⵜ ⴰⵢⵓⵔ, ⵢⴰⵏ ⵓⵄⵔⵔⵉⵎ ⵜⵍⵍⴰ ⵖⵉⵔⵙ ⵙⵉⵎⵡ ⵓⵙⴳⴳⵯⴰⵙ, ⵉⵍⵍⴰ ⵅⴰⵙ ⵏⵜⵜⴰⵏ ⵉ ⵉⵅⴼ ⵏⵏⵙ ⵖⵔ ⴱⴰⴱⴰⵙ ⴷ ⵉⵎⵎⴰⵙ. ⵏⵉⵜⵏⵉ ⵙⵉⵏ ⵉⴼⵇⵇⵉⵔⵏ ⵉⵎⵇⵇⵓⵔⵏ ⴳ ⵜⴰⵙⵓⵜ ⵏⵙⵏ ⵓⵔ ⵓⵔⵉⵡⵏ ⵅⴰⵙ ⴰⵢⵓ. ⴱⴰⴱⴰⵙ ⵏⵜⵜⴰⵏ ⴰⵎⵏⴰⵢ ⵢⵉⵍⵉ ⵖⵉⵔⵙ ⵓⵎⵓⵔ ⴰⵎⵎⴰⵙ ⵏ ⵜⵇⴱⵉⵍⵜ ⵏ ⴰⵢⵜ ⵉⵊⵉⴷⵔ. ⵜⴰⵇⴱⵉⵍⵜ ⴰ ⵜⵜⵓⵢⵉⵙⵏ ⵙ ⵓⵊⵎⴰⵔ ⵉⵊⵉⴷⵔⵏ ⵏⴰⵏⵏ ⴰⵙ ⵜⵜⵓⵢⵉⵙⵙⵏ ⵙ ⴰⵢⵜ ⵉⵊⵉⴷⵔ. ⵜⵇⴱⵉⵍⵜ ⵏ ⴰⵢⵜ ⵉⵊⵉⴷⵔ ⵏⵏⴰ ⴷ ⵉⵄⵣⴱⵏ ⵣⵉ ⵜⵏⵢⵍⴰ ⵏ ⵜⵍⵙⵙⵉⵏⵜ ⵓⵊⴰⵔ ⵏ ⵙⵏⴰⵜ ⵏ ⵜⵎⵉⴹⵉⵡⵉⵏ ⵏ ⵓⵙⴳⴳⵯⴰⵙ ⵣⵉ ⵎⴰⵢ ⴷ ⵜⴷⴷⴰ. ⵅⵡⴰⵏ ⴷ ⵜⵥⵄ ⵜⵏ ⵉⴷ ⵜⵖⵓⵔⴰⵔⵜ, ⵜⴰⵇⴱⵉⵍⵜ ⴰ ⵉⵜⵢⵉⵙⵏⵏ ⵙ ⵜⵊⴰⵡⴰⵏⵜ ⵖⵉⵔⵙ ⵓⵍⵍⵉ ⴷ ⵉⴼⵓⵏⴰⵙⵏ ⴷ ⵜⵖⵟⵟⵏ. ⴷⴷⴰⵏ ⴷ ⵍⵍⴰ ⵢⵓⵔⵣⵣⵓⵏ ⵛⴰ ⵏ ⵡⴰⵏⵏⵙⴰ ⵉⵎⵔⴰⵡⵏ ⵉ ⵡⵓⵍⵍⵉ ⵏⵏⵙⵏ, ⴰⵍ ⵜⴳⴳⵓⵙⵙⵓⵏ ⴽⵓⵢ ⴰⵏⵏⵙⴰ ⵣⴷⵖⵏ ⴷⵉⴳⵙ ⴰⵍⵍⵉⴳ ⴷ ⵓⵡⴹⵏ ⵢⵓⵡⵏ ⵢⵢⵉⵛ ⵣⴷⵖⵏ ⴷⵉⴳⵙ ⵉⵙⵎ ⵏⵏⵏⵙ ⵉⵛⵛ ⵏ ⵜⵖⵉⵍⴰⵙ, ⵜⴰⵎⵎⴰ ⵏ ⵢⵓⵏ ⵓⴳⵍⵎⴰⵎ ⵉⵙⵎ ⵏⵏⵏⵙ ⴰⴳⵍⵎⴰⵎ ⵏ ⵜⵖⵉⵍⴰⵙⵜ. ⵢⴰⴼⵏ ⴷ ⵍⵍⴰ ⵜⵣⴷⵖ ⵜⴰⵎⵎⴰ ⵏⵏⵙ ⵢⴰⵜ ⵏ ⵜⵇⴱⵉⵍⵜ ⵉⵙⵎ ⵏⵏⵙ ⴰⵢⵜ ⵉⵖⴱⵓⵍⴰ, ⴰⴽⴽⵯⴷ ⵏⵜⵜⴰⵜ ⵣⵉ ⵢⵓⵏ ⵡⴰⵏⵏⵙⴰ ⴰⵢ ⴷ ⵜⴷⴷⴰ. ⵣⵉ ⵎⴰ ⵢⵣⴷⵖⵏ ⴰⵢⵜ ⵉⵊⵉⴷⵔ ⵊⵉⵏ ⴰⵊⵊⴰⵔⵏ ⵏⵉⵜⵏⵉ ⴷ ⴰⵢⵜ ⵉⵖⴱⵓⵍⴰ, ⵉⵙⵏⵜⴰ ⵉⵎⵏⵖⵉ ⵊⴰⵔ ⴰⵜⵏ ⵅⴼ ⵡⴰⵏⵏⵙⴰ ⵢⵢⵉⵡⵖ ⴷ ⵡⴰⵎⴰⵏ ⴷ ⵜⵎⴰⵣⵉⵔⵜ ⵏ ⵜⵛⵔⵣⴰ, ⴰⵍⵍⵉⴳ ⴰⵙⵏ ⴽⵙⵏ ⴰⵢⵜ ⵉⵊⵉⴷⵔ ⴱⵣⵣⴰⴼ ⵏ ⵜⵎⵓⵔⵜ ⵣⵣⵄⵏ ⵜⵏ ⵣⵉⵙ, ⵀⴰ ⵙⵙⵓⴼⵖⵏ ⵜⵏ ⵣⵉ ⵜⵏⵢⵍⴰ ⵓⴳⵍⵎⴰⵎ ⵏ ⵜⵖⵉⵍⴰⵙⵜ ⴰⵎⵥⵏ ⵜⵜ ⴰⵢⵜ ⵉⵊⵉⴷⵔ ⵏⵜⵜⴰⵏ ⵢⵓⵏ ⵓⴳⵍⵎⴰⵎ ⴰⵎⵇⵔⴰⵏ ⴷ ⴳⴳⵓⴷⵏ ⵡⴰ ⵎⴰⵏⵏⵓⴹⵏ ⴰⵙ ⵍⵄⵡⴰⵔⵉ ⴷ ⵉⴷⵓⵔⴰⵔ ⵉⵊⴰⵏ ⵍⵎⵔⴰⵡⵜ. ⵡⴰⵅⵅⴰ ⴽⵓⵍ ⵉⵇⴱⵉⵍⵍ ⵏⵏⴰ ⵜⵏ ⵉⵡⴰⵍⴰⵏ ⵉⵊⴰ ⵢⴰⵙⵏ ⵍⵃⴰⵍ ⴰⴷ ⵉⵙⵙⵏ ⵜⵏⴰⵖⵏ ⵅⴼ ⵡⴰⵎⴰⵏ ⴷ ⵍⵄⵡⴰⵔⵉ, ⵡⴰⵍⴰⵢⵏⵏⵉ ⵜⴰⴱⵓⵄⵔⵡⴰⴷⵜ ⵏ ⵜⵇⴱⵉⵍⵜ ⵏ ⴰⵢⵜ ⵉⵊⵉⴷⵔ ⵜⵓⵊⵊⴰ ⵜⵏ ⴰⴷ ⴱⴷⴷⵏ ⴳⴳ ⵓⴷⵎ ⵉ ⵡⵏⵏⴰ ⵢⵔⴰⵏ ⴰⴷ ⵉⴷⴷⵓ ⴰⴷ ⵢⵉⵔⵉ ⴰⴷ ⴰⵙⵏ ⵉⴽⴽⵙ ⵜⴰⵎⵣⵉⵔⵜ ⵏⵏⴰ ⵢⵓⵎⵥⵏ ⵇⵇⵉⵎⵏ ⴰⴱⴷⴰ ⵢⴰⵎⵥⵏ ⵜⴰⵎⵓⵔⵜ ⴰ, ⵓⵔ ⵜⵜ ⴼⴼⵉⵖⵏ. ⴱⴰⴱⴰⵙ ⵏ ⵡⵢⵓⵔ ⵖⵉⵔⵙ ⵉⵢⵢⵉⵙ ⵉⵍⵍⴰ ⵉ ⵜⵛⴰⴱⴰⵔⵜ ⵏ ⵜⵇⴱⵉⵍⵜ ⵏ ⴰⵢⵜ ⵉⵊⵉⴷⵔ. ⵢⵓⵊⵊⴰ ⴷ ⴰⵢⵓⵔ ⴰⴷ ⵉⵔⵥⵎ ⴰⵍⵍⵏ ⵏⵏⵙ ⵅⴼ ⵉⵢⵢⵉⵙ ⴰⵎⵎⵉ ⵏⵏⴰ ⵢⵍⵍⴰ ⵍⵍⴰ ⵜ ⵉⵜⵏⵓⵢ ⵏⵜⵜⴰⵏ ⴷ ⴰⵎⵥⵢⴰⵏ, ⵍⵍⵉⴳ ⵉⵎⵇⵇⵓⵔ ⵢⴰⵡⴹ ⵙ ⵉ ⵎⵔⴰⵡ ⵏ ⵓⵙⴳⴳⵯⴰⵙ ⵢⴰⴼ ⴷ ⵍⵃⴰⵍ ⴱⴰⴱⴰⵙ ⵉⵎⵇⵓⵔ ⵉ ⵍⵄⵎⵔ, ⵢⴰⵖⵓⵍ ⴰⵙ ⴰⵏⵏⵙⴰ ⵏⵏⵙ ⵉ ⵜⵎⵏⴰⵢⵜ ⵢⴰⵎⵥ ⵉⵢⵢⵉⵙ ⵏⵏⵏⵙ ⵉⴳⴰⵏ ⵢⵓⵏ ⵢⵢⵉⵙⴰⵃⵎⴰⵎⵉ. ⵉⴼⴼⵖ ⵡⴰⵢⵓⵔ ⴷ ⴰⵎⵏⴰⵢ ⵢⵉⵍⵉ ⵉ ⵜⵛⴰⴱⴰⵔⵜ ⵉⵙⴰⵏ ⵏ ⵜⵇⴱⵉⵍⵜ ⵉ ⵜⵜⴰⵎⵓⵏ ⵉⴽⴽⵓⵍ ⵜⴰⴼⵔⴰⵡⵜ ⴷ ⵉⵊⴷⵓⴷⵏ ⵏⵏⴰ ⵜⴳⴳⴰⵏⵜ ⵜⵇⴱⵉⵍⵉⵏ. ⴽⵓⵢ ⴰⵏⴳⴳⴰⵔⵓ ⵏ ⵡⴰⵢⵓⵔ ⵏ ⵖⵓⵛⵜ ⵜⴰⵇⴱⵉⵍⵜ ⵏ ⴰⵢⵜ ⵉⵖⴱⵓⵍⴰ ⵍⵍⴰ ⵜⴳⴳⴰ ⵢⵓⵏ ⵓⵊⴷⵓⴷ ⵉⵜⵜⴰⵎⵥⵏ ⵛⵔⴰⴹ ⵡⵓⵙⵙⴰⵏ ⵅⴼ ⵢⵓⵏ ⵓⵎⵔⴰⴱⴹ ⵉⵊⴰⵏ ⴰⵥⵓⵔ ⵏⵙⵏ, ⵉⵙⵎ ⵏⵏⵙ " ⴱⵓ ⵜⵍⴰⵍⵉⵜ " ⵍⵍⴰ ⵜ ⵜⵥⵓⵕⵏⵜ ⵜⵎⵖⴰⵔⵉⵏ ⵓⵔ ⴷⴰ ⵢⵜⵜⴰⵔⵓⵏ. ⴰⵎⵕⴰⴱⴹ ⴷ ⵢⵓⵙⴰⵏ ⴰⵎⵎⴰⵙ ⵏ ⵜⵇⴱⵉⵍⵜ ⵏ ⴰⵢⵜ ⵉⵖⴱⵓⵍⴰ ⴰ ⵢⵜⵍⵍⴰ ⵕⵕⵓⵟⵟ ⵏⵏⵙ ⴰⵍ ⵖⵉⴼⵙ ⵉⵜⵜⵓⵢⴰⴳⴳⴰ ⵓⵊⴷⵓⴷ ⵉⵜⴽⴽⵏ ⵛⵔⴰⴹ ⵏ ⵡⵓⵙⵙⴰⵏ ⵍⵍⴰ ⵙⴱⴷⴷⴰⵏ ⵉⵅⴰⵎⵏ ⴰⵍ ⵜⵜⵉⵍⵉ ⵜⴼⵔⴰⵡⵜ ⵏ ⵉⵙⴰⵏ ⴽⵓⵢ ⵜⴰⵇⴱⵉⵍⵜ ⵍⵍⴰ ⴷⵉⴳⵙ ⵜⵜⴰⵎⵓ, ⵉⵍⵉⵏ ⵉⵎⴷⵢⴰⵣⵏ ⴷ ⵉⵃⵉⴷⴰⵙ. ⴽⵓⵢ ⴰⵙⴳⴳⵯⴰⵙ ⵜⴰⵇⴱⵉⵍⵜ ⵏ ⴰⵢⵜ ⵉⵊⵉⴷⵔ ⵍⵍⴰ ⵜⵜⴰⵎⵓ ⵙ ⵜⵛⴱⴰⵔⵜ ⵏ ⵉⵙⴰⵏ. ⴰⵙⴳⴳⵯⵙ ⴰ, ⵢⵓⴼⴰ ⴷ ⵍⵃⴰⵍ ⴰⵢⵓⵔ ⵢⴰⵎⵓ ⴰⵎⵎⴰⵙ ⵉⵎⵏⴰⵢⵏ ⵢⵉⵍⵉ ⵉ ⵜⵛⴰⴱⴰⵔⵜ ⵏⵜⵜⴰⵏ ⴰⵎⵏⴰⵢ ⴰⵎⵥⵢⴰⵏ, ⵢⵓⵊⵊⴰ ⵇⴰⵃ ⵡⵉⴷ ⵉⴷⴷⴰⵏ ⴰⴷ ⵉⵍⵉⵏ ⴳ ⵓⵊⴷⵓⴷ ⵉⵄⵊⴱ ⴰⵙⵏ, ⵉⴷ ⵉⵙ ⵉⵊⵓ ⴰⵎⵏⴰⵢ ⴰⵎⵥⵢⴰⵏ, ⵀⴰ ⵉⵙⵙⵏ ⴰⴷ ⵉⵣⵣⵉⵣⵍ ⵉⵢⵢⵉⵙ ⴰⵎⵎⴰⵙ ⵉⵎⵏⴰⵢⵏ ⵉⵎⵇⵔⴰⵏ. ⴰⵙⵙ ⴰⵎⵣⵡⴰⵔⵓ ⵓⵊⴷⵓⴷ ⵍⵍⴰ ⵉⴱⴷⵓ ⵙ ⵉⵎⵏⴰⵢⵏ. ⵎⵉⴷⵏ ⵍⵍⵉⴳ ⴰⵏⵏⴰⵢⵏ ⴳ ⵡⴰⵎⵎⴰⵙ ⵉⵎⵏⴰⵢⵏ ⵢⵓⵏ ⵓⵎⵏⴰⵢ ⴰⵄⵔⵔⵉⵎ ⵉⵙⵙⵏ ⴰⴷ ⵉⵣⵣⵉⵣⵍ, ⵇⵇⴰⵃ ⵉⵄⵊⴱ ⴰⵙⵏ ⵉⵔⵓⵔⴰ ⴷ ⵜⵉⵟ ⴷⴰ ⵢⴼⵇⵄⵏ ⴳ ⴰⵢⵓⵔ ⵉⵙⵙⵏ ⴰⴷ ⵉⵣⵣⵉⵣⵍ. ⵍⵍⵉⴳ ⵓⵔⴰⵏ ⵉⵎⵏⴰⵢⵏ ⵣⵉ ⵜⵣⴰⵣⵍⴰ ⴰⵙⵙ ⴰⵎⵣⵡⴰⵔⵓ ⵉⵖⵔⵓ ⵢⴰⵙⵏ ⵓⵎⵖⴰⵔ ⵏ ⵜⵇⴱⵉⵍⵜ ⵏ ⴰⵢⵜ ⵉⵖⴱⵓⵍⴰ, ⵇⴰⵃ ⵉ ⵉⵛⴰⴱⴰⵔⵏ ⵏ ⵉⵙⴰⵏ ⵖⵔ ⵓⵅⴰⵎ ⵏⵏⵙ. ⴰⵎⵖⴰⵔ ⵉⵎⵉ ⵉⵊⴰ ⵉⵙⵎ ⵏⵏⵏⵙ ⵉⵣⵔⵉ ⵉⵍⵍⴰ ⵖⵉⵔⵙ ⵡⴰⴷⴷⵓⵔ ⵉⵎⵇⵇⵓⵔⵏ ⴰⵎⵎⴰⵙ ⵏ ⵜⵇⴱⵉⵍⵜ ⵏⵏⵙ, ⵀⴰ ⵓⵔ ⵉⴷ ⵅⴰⵙ ⵊⴰⵊ ⵏ ⵜⵇⴱⵉⵍⵜ ⵏⵏⵏⵙ ⵖⵔ ⵉⵇⴱⵉⵍⵍⵏ ⵇⴰⵃ, ⵜⵍⵍⴰ ⵖⵉⵔⵙ ⵜⵎⴹⵓⴹⵜ ⵏⵏⴰ ⵢⵓⵡⵍ ⵉⵙⵎ ⵏⵏⵙ ⵜⵓⴷⴰ ⵜⵓⵔⵡ ⴰⵙ ⵜⴰⵔⴱⴰⵜ ⵜⴰⵎⵏⵣⵓⵜ ⵉⵙⵎ ⵏⵏⵏⵙ ⵜⵉⵜⵔⵉⵜ ⵖⵉⵔⵙ ⵙⵙⴹⵉⵙ ⴷ ⵎⵔⴰⵡ ⵓⵙⴳⴳⵯⵙ ( 16 ) ⴷ ⵓⵔⴱⴰ ⴰⵎⵥⵢⴰⵏ ⵉⵙⵎ ⵏⵏⵏⵙ ⵉⵖⵓⴷⴰ ⵖⵉⵔⵙ ⵙⵙⴰ ⵏ ⵉⵙⴳⴳⵯⴰⵙⵏ ( 7 ). ⵍⵍⵉⴳ ⵖⵉⵔⵙ ⵓⵜⴼⵏ ⵉⵎⵏⴰⵢⵏ, ⴰⵢⵓⵔ ⵉⵍⵍⴰ ⴰⵎⵎⴰⵙ ⵏⵏⵙⵏ, ⵜⵉⵜⵔⵉⵜ ⵜⵔⵓⵔⴰ ⵖⵉⵔⵙ ⵜⵉⵟ ⴱⵣⵣⴰⴼ ⵢⴰⴼ ⴷ ⵉⵍⵍⴰ ⵉⵄⵊⴱ ⴰⵙ ⴰⵎ ⵜⵉⵄⵔⵔⵉⵎⵉⵏ ⵇⵇⴰⵃ ⵏ ⵜⵇⴱⵉⵍⵜ, ⵏⵜⴰⵜ ⵍⵍⵉⴳ ⵉⵍⵍⴰ ⴳ ⵡⴰⵎⵎⴰⵙ ⵓⵅⴰⵎ ⵏⵏⵙⵏ ⵜⴽⵙⵙ ⴰⵙ ⵜⵉⵖⴹⴰⴼ. ⵜⵉⵜⵔⵉⵜ ⵉⵊⵉⵏ ⵢⵓⵜ ⵏ ⵜⵔⴱⴰⵜ ⵉⵖⵓⴷⴰⵏ ⴱⵣⵣⴰⴼ ⵢⴰⴹⴼⵓⴹⵏ, ⵣⵣⵉⵏ ⵏⵏⴰ ⴷⵉⴳⵙ ⵢⵓⵊⵊⴰ ⴷ ⴰⵢⵓⵔ ⵍⵍⵉⴳ ⵉⵛⵊⵎ ⵖⵔ ⵓⵅⴰⵎ ⵏⵏⵏⵏⵙⵏ ⴰⴷ ⴰⵙ ⵜⵉⵄⵊⵉⴱ ⵢⵉⵔⵉⵜ ⴰⵎⵎ ⵉⵏⵏⴰ ⴷ ⵢⵓⴼⵓ ⵍⵃⴰⵍ ⴰⴽⴽⵯⴷ ⵏⵜⵜⴰⵜ ⵉⵍⵍⴰ ⵉⵄⵊⴱ ⴰⵙ ⵣⵉ ⵎⴰ ⴳ ⵜⵜⴰⵏⵏⴰⵢ, ⵡⴰⵅⵅⴰ ⵉⵍⵍⴰ ⵎⴻⵎⵎⵉⵙ ⵏ ⵄⵎⵎⵉⵙ ⴷⴰ ⵜ ⵉⵜⵉⵔⵉ, ⵏⵜⵜⴰ ⵉⵙⵎ ⵏⵏⵙ ⴰⵏⵉⵔ. ⵎⴰⵛⴰ ⵏⵜⵜⴰⵜ ⵓⵔ ⵖⵉⵔⵙ ⵜⵔⵓⵔⴰ. ⵉⵖⵉⵎⵉ ⵏ ⵡⴰⵢⵓⵔ ⴰⵎⵎⴰⵙ ⵓⵅⴰⵎ ⵏⵙⵏ ⵢⵓⵊⵊⴰ ⴰⴷ ⵉⵢⵉⵍⵉ ⵓⵔⴰⵄⴰ ⵉⵏⴳⵔ ⵏ ⵜⵉⵜⵔⵉⵜ ⴷ ⵡⴰⵢⵓⵔ ⵉⵎⵄⵊⴰⴱⵏ ⵜⵙⵏⵜⴰ ⵜⴰⵢⵔⵉ ⵊⴰⵔⴰⵜⵏ ⵣⵉ ⵙ ⵢⵉⵙ ⴽⵓ ⵢⵓⵏ ⴷⴰ ⵢⵔⵣⵣⵓ ⴰⴱⵔⵉⴷ ⴰⴷ ⵉⵙⵙⵉⵡⵍ ⵉⵡⵏⵏⴰ ⵉⴹⵏⵉⵏ. ⵉⵎⵏⴰⵢⵏ ⵅⴰⵙ ⵛⵛⵉⵏ ⵙⵡⵉⵏ ⵖⵔ ⵉⵣⵔⵉ ⴼⵖⵏ ⴽⴽⵓⵏ ⵉⴷⴷⴰ ⴰⴷ ⵉⵇⵇⵏ ⵉⵢⵉⵙ ⵏⵏⵙ ⵉⵛⴼ ⴰⵙ ⵜⵉⵎⵥⵉⵏ, ⵢⵓⴼⴰ ⵜⵏ ⵉⴷ ⵍⵃⴰⵍ ⵓⵔⴰⵏ ⵣⴳ ⵓⵔⴰⵔ, ⵉ ⵜⴷⴷⴳⴳⵯⴰⵜ ⵓⵔ ⴷⴰ ⵜⵉⵍⵉ ⵜⴼⵔⴰⵡⵜ ⵉⵙⴰⵏ, ⴷⴰ ⵜⵜⵉⵍⵉⵏ ⵉⵃⵢⴷⴰⵙ ⴷ ⵉⵎⴷⵢⴰⵣⵏ ⵡⴰⵡⴰⵍ. ⵇⴰⵃ ⴷⴰ ⵢⵜⴼⴼⵖ ⵣⵉ ⵎⴰ ⴳⵍⵍⴰⵏ ⴷ ⵉⵔⵢⴰⵣⵏ, ⵜⵜⵉⵡⵜⵎⵉⵏ ⴷ ⵜⵜⵉⵄⵔⵔⵉⵎⵏ ⴷ ⵉⵄⵔⵔⵉⵎⵉⵏ ⴷ ⵉⵛⵉⵔⵔⴰⵏ ⵉⵎⵣⵢⴰⵏ. ⵖⵔ ⵢⵓⵏ ⵡⴰⵏⵏⵙⴰ ⴰⵎⵇⵔⴰⵏ ⵉⵎⵙⴰⵙⴰⵏ ⵍⵍⴰ ⵏⵓⴹⵏ ⴰⵙ ⵉⵅⴰⵎⵏ ⵇⴰⵃ ⵍⵍⴰ ⵉⵜⵜⵉⵍⵉ ⵍⵍⴰ ⵎⵓⵏⴷ ⵖⵔ ⴷⵉⴳⵙ. ⴰⵢⵓⵔ ⵏⵜⵜⴰⵏ ⵓⵔ ⴰⵙ ⵄⵎⵎⵉⵔⵏ ⵉⵃⵢⴷⴰⵙ ⵡⴰⵍⴰ ⵉⵎⴷⵢⴰⵣⵏ ⵍⵅⴰⴹⵔ ⵏⵏⵙ, ⵏⵜⵜⴰⵏ ⵉⵍⵍⴰ ⵅⴰⵙ ⵍⵍⴰ ⵢⵓⵔⵣⵣⵓ ⴰⴷ ⵉⵏⵏⴰⵢ ⵜⵉⵜⵔⵉⵜ ⵏⵏⴰ ⵙ ⵢⵓⵡⵉⵏ ⵉⵅⴼ ⵏⵏⵙ ⵣⵉ ⵎⴰ ⵢⵜ ⵉⵏⵏⴰⵢ ⵍⵍⵉⴳ ⵉⵛⵊⵎ ⵖⵔ ⵓⵅⴰⵎ ⵏ ⴱⴰⴱⴰⵙ. ⴰⵎ ⵉⵏⵏⴰ ⵜⵍⵍⴰ ⴰⴽⴽⵯⴷ ⵏⵜⵜⴰⵜ ⵜⵍⵍⴰ ⵍⵍⴰ ⵜⵔⴰⵄⴰ ⵅⴰⵙ ⵎⴰⵏⵉ ⵜⵜⴰⵏⵏⴰⵢ ⵓⵏⵏⴰ ⴰⵙ ⵢⵓⵡⵉⵏ ⴰⵍⵍⵉ ⵣⵉ ⵎⴰ ⵢⵜⵜⴰⵏⵏⴰⵢ ⴰⴼⵍⵍⴰ ⵏ ⵓⵢⵉⵙ ⵜⵣⴰⵢⴷ ⴰⵍⵍⵉⴳⴳ ⴷ ⵢⵓⵜⴼ ⵖⵔ ⵓⵅⴰⵎ ⵏⵙⵏ ⵜⴽⵙ ⴰⵙ ⵜⵉⵖⴹⴰⴼ. ⵀⴰ ⵎⵙⴱⴷⴷⴰⵍⵍ ⴰⵔⴰⵄⴰ, ⴽⵓ ⵢⵓⵏ ⵣⵉ ⵜⵏⵢⵍⴰ ⵏⵏⵙ ⴷⴰ ⵢⵔⵣⵣⵓ ⴰⴷ ⵢⴰⴼ ⵓⵏⵏⴰ ⵢⴹⵏⵉⵏ ⴱⵏⴰⴷⵎ ⵉⴳⵓⴷ. ⵎⴰⵛⴰ ⵉ ⵜⵉⵏⵢⵉⵔⵉ ⵉⵖⵉⵢ ⵡⴰⵢⵓⵔ ⴰⴷ ⵉⵏⵏⴰⵢ ⵜⵉⵜⵔⵉⵜ ⵉⵍⵍⴰⵏ ⵍⵍⴰ ⵜⵎⵓⵏ ⴷ ⴱⴰⴱⴰⵙ ⴷ ⵉⵎⵎⴰⵙ ⴷ ⵓⵎⴰⵙ ⴰⵎⵥⵢⴰⵏ ⵉⵖⵓⴷⴰ ⵏⵜⵜⴰⵜ ⵜⵀⵣⵣⴰ ⴰⵍⵍⵏ ⵏⵏⵙ ⵜⴰⵏⵏⴰⵢ ⴰⵢⵓⵔ ⵔⵓⵍⵍ ⴰⵙ ⵉⴷⴰⵎⵏ ⵅⴼ ⵓⵅⵏⵛⵓⵛ. ⵢⵉⵍⵉ ⵡⴰⵢⵓⵔ ⵅⴰⵙ ⵉⵃⴹⴰⵜ ⵏⵜⵜⴰ ⵓⵔ ⴰⵙ ⵉⵄⴷⵉⵍ ⴰⴷ ⴰⵙ ⵉⵙⵙⵉⵡⵍ, ⵉⵙ ⵜⵍⵍⴰ ⵍⵍⴰ ⵜⵎⵓⵏ ⴷ ⴰⵢⵜ ⵓⵅⴰⵎ ⵏⵏⵙ ⵓⵔ ⵜⵓⴼⵉ ⵎⵉⵙⵎ ⴰⵢ ⵜⴳⴳⴰ ⴰ ⵜⵎⵙⴰⵡⴰⵍ ⵖⵔ ⵡⴰⵢⵓⵔ ⵉⵣⴰⵢⴷ ⴰⵙ ⵓⵄⵊⴰⴱ ⴷⵉⴳⵙ ⵣⵉ ⵎⴰⵢ ⵜⵜⴰⵏⵏⴰⵢ ⵜⵉⴽⵍⵜ ⵢⴰⴹⵏ ⵢⵉⵍⵉ ⴰⴽⴽⵯⴷ ⵏⵜⵜⴰⵏ ⵉⵍⵍⴰ ⵍⵍⴰ ⵜⵜ ⵉⵜⴼⴼⵓⵔ. ⵉⵡⵡⵜ ⵢⵉⴹ ⴷⴰ ⵉⵛⵎⵎⵎⵍ ⵡⴰⵙⵙ ⴰⵎⵣⵡⴰⵔⵓ ⵓⵊⴷⵓⴷ, ⵜⵉⵜⵔⵉⵜ ⵜⵓⵡⵢ ⴳ ⵓⵍ ⵏⵏⵏⵙ ⴰⵎⴰⵔⵊ ⵜⵙⵔⵓⵃⵜ, ⵉⴷ ⴰⵢⵏⵏⴰ ⵎⵉ ⵢⴷⴷⴰ ⵢⵉⴹ ⴰⵏⵓⴷⵎ ⵓⵔ ⴰⵙ ⴷ ⵉⴷⴷⵉ ⴰ ⵏⵜⵜⴰⵜ ⵜⵍⵍⴰ ⵅⴰⵙ ⵍⵍⴰ ⵢⵜⴷⴷⵓ ⵡⴰⵢⵓⵔ ⴷⴰⵜ ⴰⵙ, ⴰⵍ ⵜⵔⴰⵄⴰ ⵎⵉⵙⵎ ⴰⵢ ⵜⴳⴳⴰ ⴰ ⵜⵎⵙⴰⵡⴰⵍ ⴷ ⵡⴰⵢⵓⵔ, ⵉⵊⵍⴰ ⴰⵙ ⵕⵕⴰⵢ ⵣⵉ ⵎⴰ ⵢⵜⵜⴰⵏⵏⴰⵢ ⵢⵓⵜⴼ ⴰⵙ ⴰⵎⵎⴰⵙ ⵡⵓⵍ, ⵉⵊⵓ ⵖⵉⵔⵙ ⴰⵎ ⵢⵓⵏ ⵓⵙⴽⵍⵓ ⵉⵎⵖ ⴰⵙ ⴷⵉⴳⵙ. ⴰⴽⴽⵯⴷ ⴰⵢⵓⵔ ⵏⵜⵜⴰⵏ ⵉⵔⵓⵃ ⵢⴰⵡⵢ ⵖⵉⵔⵙ ⵜⵉⵜⵔⵉⵜ ⵜⵓⵜⴼ ⴰⵙ ⵉⵍⵄⵇⵍ ⴰ ⵏⵜⵜⴰⵏ ⴰ ⵢⵏⵏⴰ ⵎⵉ ⵢⴷⴷⴰ ⵢⵉⴹ ⵅⴰⵙ ⴰⴷ ⵉⵔⵥⵎ ⴰⵍⵍⵏ ⵍⵍⴰ ⵜⵔⵓⵙ ⴷⴰⵜ ⴰⵙ. ⵢⵓⵍⵉⴷ ⵡⴰⵙⵙ ⵜⵏⵇⵇⵔ ⵜⴰⴼⵓⵢⵜ ⵏ ⵡⴰⵙⵙ ⵡⵉⵙⵙⵉⵏ ⵓⵊⴷⵓⴷ, ⵉ ⵜⵉⴼⵡⵜ ⵉⵎⵏⴰⵢⵏ ⴷⴰ ⴳⴳⴰⵔⵔⵏ ⵜⵉⵔⵉⵛⴰ ⵉ ⵢⵙⴰⵏ, ⴰⴽⴽ ⴰⴷ ⴷⴷⵓⵏ ⵖⵔ ⵡⴰⵏⵏⵙⴰ ⵏ ⵜⵣⴰⵣⵍⴰ. ⴳ ⵓⵊⴷⵓⴷ ⵜⴰⵣⴰⵣⵍⴰ ⵏ ⵢⵉⵙⴰⵏ ⵍⵍⴰ ⵜⵉⵍⵉ ⵉ ⵜⵉⴼⴰⵡⵜ ⵉ ⵛⵔⴰⴹ ⵏ ⵡⵓⵙⵙⴰⵏ ⴷ ⴼⴼⵉⵔ ⵉⵎⵛⵍⵉ. ⵅⴰⵙ ⴰⵙⵙ ⴰⵏⴳⴳⴰⵔⵓ ⴰ ⵓⵔ ⴷⴰ ⵜⵜⵉⵍⵉ ⵓⵔⵉⵏⵏⵉ ⵉⵎⵛⵍⵉ, ⵇⴰⵃ ⵎⴰ ⵢⴷ ⵉⴷⴷⴰⵏ ⴰⴷ ⵢⵉⵍⵉ ⴳ ⵓⵊⴷⵓⴷ ⴰ ⵍⵍⴰ ⵉⵜⴼⴼⵖ ⴰⴷ ⵉⵙⵏⵉⵖⵙ ⵉ ⵡⵣⵉⵣⵍ ⵉⵙⴰⵏ. ⵜⵉⵜⵔⵉⵜ ⵜⴼⴼⵖ ⴰⴽⴽⵯⴷ ⵏⵜⵜⴰⵜ ⴰⵎ ⵉⵏⵏⴰ ⴼⵖⵏⵜ ⵜⵛⵉⵔⵔⴰⵜⵉⵏ, ⵅⴰⵙ ⵜⴱⴷⴰ ⵜⴼⵔⴰⵡⵜ ⴷⴷⴰⵏ ⴷ ⴰⴷ ⴰⵏⵏⴰⵢⵏⵜ ⴰⵎⵏⴰⵢ ⴰⵎⵥⵢⴰⵏ ⵉⵎⵉ ⵢⵊⴰ ⵉⵙⵎ ⵏⵏⵏⵙ ⴰⵢⵓⵔ. ⵇⴰⵃ ⵎⴰ ⴳ ⵍⵍⴰⵏ ⵉⵔⵓⵔⴰ ⵖⵉⵔⵙ ⵜⵉⵟ, ⴽⵓⵢ ⴷⴰ ⵖⵉⴼⵙ ⵉⵜⵙⴰⵍ ⵎⴰ ⵣⵉ ⵢⵊⵓ? ⵎⵉⵙⵎ ⵏⵏⵙ? ⵀⴰⵜ ⵙⵏⵜⴰⵏ ⴷⴰ ⵜⵜⵉⵙⵉⵏ ⴰⵢⵓⵔ. ⵜⵉⵜⵔⵉⵜ ⴰⴽⴽⵯⴷ ⵏⵜⵜⴰⵜ ⵣⵉ ⵜⵏⵢⵍⴰ ⵏⵏⵙ ⵜⵍⵍⴰ ⵍⵍⴰ ⵜⵊⵔⵓ ⵜⵉⵟ ⵍⵍⴰ ⵜⵓⵔⵣⵣⵓ ⵅⴰⵙ ⴰⴷ ⵜⴰⵏⵏⴰⵢ ⴰⵎⵏⴰⵢ ⴰⵎⵥⵢⴰⵏ ⵉⵍⵙⴰⵏ ⵜⴰⵇⴱⴱⵓⵜ ⵜⴰⵎⵍⵍⴰⵍⵜ ⵉⵊⵔ ⵖⵉⴼⵙ ⴰⵣⵏⵏⴰⵔ ⴰⴱⵔⵛⴰ, ⵜⵔⵣⴹⵉⵜ ⵅⴼ ⵓⵅⵛⴰⵛ ⵏⵏⵙ, ⵉⵏⵢ ⴰⴼⵍⵍⴰ ⵓⵢⵉⵙ ⴰⵃⵎⴰⵎⵉ. ⵢⵉⵍⵉ ⵍⵍⴰ ⵢⵣⵣⴰⵣⵣⴰⵍ ⵉⵢⵢⵉⵙ ⵏⵏⵙ. ⵏⵜⵜⴰⵏ ⴰⴳ ⵜⴳⴳⴰⵏ ⴰⵎⵣⵡⴰⵔⵓ ⵉ ⵚⵕⴱⵜ, ⵇⴰⵃ ⴷ ⴰⵙ ⵙⵍⵓⵍⵓⵏⵜ ⵜⵡⵜⵎⵉⵏ ⴰⴷⴷⴰⵢ ⵉⵔⵥⵎ ⵉ ⵍⴱⴰⵔⵓⴹ. ⵜⴰⴷⴳⴳⵯⴰⵜ ⴰⴷⴷⴰⵢ ⵛⵎⵎⵍⵏ ⵉⵙⴰⵏ ⵜⴰⵣⴰⵣⵍⴰ ⴷⴰ ⵜⵜⵉⵍⵉⵏ ⵉⵃⵢⴷⴰⵙ ⴷ ⵉⵎⴷⵢⴰⵣⵏ, ⴰⵢⵓⵔ ⵅⴰⵙ ⵉⴽⵎⵎⵍ ⵉⵇⵇⵏ ⵉⵢⵢⵉⵙ ⵏⵏⵙ ⵉⴷⴷⵓ ⵍⵍⴰ ⵢⵔⵣⵣⵓ ⴰⴷ ⵢⴰⵏⵏⵢ ⵎⴰⵏⵉ ⵉ ⵜⵜⴰⵏⵏⴰⵢ ⵜⵉⵜⵔⵉⵜ, ⵎⴰⵛⴰ ⵡⴰⵅⵅⴰ ⵜⵉⵏⵏⴰⵢ ⵓⵔ ⵉⵙⵙⵉⵊⵔ ⵅⴰⵙ ⴰⵔⴰⵄⴰ, ⵏⵜⵜⴰⵜ ⴰⵍⵜⵓ ⵜⵍⵍⴰ ⵍⵍⴰ ⵜⵎⵓⵏ ⴷ ⴱⴰⴱⴰⵙ ⴷ ⵉⵎⵎⴰⵙ ⵓⵔ ⵜⵓⴼⵉ ⵎⵉⵙⵎ ⴰⵢⵜ ⵊⵓ ⴰⴷ ⵜⵎⵙⴰⵡⴰⵍ ⵖⵔ ⵓⵄⵔⵔⵉⵎ ⵏⵏⴰ ⵙ ⵢⵓⵜⴼⵏ ⵓⵍ. ⴷⴰ ⵉⵣⵔⵢ ⵡⴰⵙⵙ ⵡⵉⵙⵙⵉⵏ ⴰⵎ ⵉⵏⵏⴰ ⵉⵣⵔⵢ ⵡⴰⵙⵙ ⴰⵎⵣⵡⴰⵔⵓ ⵓⵔ ⵎⵙⴰⵊⴰⵔⵔ. ⵉⵎⵢⵉⵔⴰⵏ ⵙⵙⵉⵏ ⵅⴰⵙ ⴰⵔⴰⵄ ⴰⵍ ⵙⵔⵓⵃⵓⵏ ⵉ ⵍⵅⴰⴹⵔ ⵏⵙⵏ ⵜⴰⵖⵏⴼⵉⵜ ⴷ ⵓⵅⵎⵎⴻⵎ ⵉⵙ ⵓⵔ ⵎⵙⴰⵡⴰⵍⵍ ⴽⵓ ⵢⵓⵏ ⴷⵉⴳⵙⵏ ⵉⵔⴰ ⴰⴷ ⵉⵙⵉⵡⵍ ⵉ ⵡⵉⵢⴰⴹ ⴰⴷ ⵎⵢⵉⵏⵉⵏ ⵎⴰ ⵢⴰⵙⵏ ⵉⵍⵍⴰⵏ ⴳ ⵓⵍ ⵏⵙⵏ ⴷ ⵎⴰ ⵢ ⴷ ⵉⵔⴰ ⴰⵜ ⵢⵉⵏⵉ ⵉ ⵉⵡⵉⵙⵙⵉⵏ. ⵜⵉⵜⵔⵉⵜ ⵜⵔⵓⵃ ⵜⵔⴰⵔⵜ ⵅⴰⵙ ⵅⴼ ⵉⴼⵙⵜⵉ ⵓⵔ ⵉⵊⵉⵏ ⵍⵄⴰⴷⴰ ⵏⵏⵙ ⵏⵜⵜⴰⵜ ⵢⵓⵜ ⵏ ⵜⵔⴱⴰⵜ ⵉⵎⵉ ⵜⵍⵍⴰ ⵜⴰⴹⵙⴰ ⴳ ⵉⵎⵉ ⵏⵏⵙ ⴰⵍ ⵜⵙⵙⴰⵡⴰⵍ ⵖⵔ ⴰⵢⵜ ⵓⵅⴰⵎ ⵏⵏⵙ, ⵉⴼⵙⵜⵉ ⵏⵏⴰ ⵓⵔ ⵉⵊⵉⵏ ⵍⵄⴰⴷⴰ ⵏⵏⵏⵙ ⵢⵓⵊⵊⴰ ⴷ ⵉⵎⵎⴰⵙ ⴰⴷ ⵜⵙⴰⵍ. ⴰⴷ ⴰⵙ ⵜⵉⵏⵉ: ⵉⵏⵉⵢⵉ ⵎⴰ ⵢⵛⵎⵎ ⵢⴰⵖⵏ ⵍⵍⵉⴳ ⵜⵙⵙⵓⵙⵎⴷ ⴰ ⵜⵉⵜⵔⵉⵜ? ⵉⴼⵙⵜⵉ ⵏⵏⵎ ⵉⴹⵓ ⵓⵔ ⵉⵄⵊⵉⴱ ⵛⴰ. ⵜⵉⵜⵔⵉⵜ ⵜⵏⵏⴰ ⴰⵙ ⵓⵔ ⵉ ⵢⴰⵖ ⵛⴰ, ⵅⴰⵙ ⵉⵙ ⴼⵙⵜⵉⵅ. ⵉⵎⵎⴰⵙ ⵜⵏⵏⴰ ⴰⵙ: ⵀⴰⵏ ⵛⴰ ⵢⴰⵖ ⵛⵎⵎⵎ ⵓⵎⴰ ⵛⵎⵎⵎ ⴰⴱⴷⴰ ⴷⴰ ⵜⵙⵙⴰⴹ ⴰⵍ ⵜⵙⵙⴰⵡⵍⴷ, ⵎⴰ ⵓⵔ ⵉⵍⵍⵉ ⵎⴰ ⴰⵎ ⵉⵏⵏⴰⵏ ⵛⴰ? ⵎⴰ ⴷ ⵉⴷ ⵉⵙ ⵓⵔ ⴰⵎ ⵉⵄⵊⵉⴱ ⵓⵊⴷⵓⴷ, ⵀⴰⵜ ⴰⵊⴷⵓⴷ ⴰ ⵍⵍⴰ ⵢⵜⵜⵉⵔⵉ ⵢⵓⵏ ⴰⴷ ⵉⴹⵙ ⵀⴰⵏ ⵜⵉⵄⵔⵔⵉⵎⵉⵏ ⵎⵛ ⵜⵙⴰⵏⵜ ⴷⴰ ⵜⵏⵜ ⵉⵜⴼⵊⴰⵊ ⵓⵎⵕⴰⴱⴹ ⵏ ⴱⵓ ⵜⵍⴰⵍⵉⵜ, ⵜⵓⵅ ⵓⵔ ⴰⵎ ⵏⵏⵉⵅ ⵍⵍⵉⴳ ⵎⵣⵣⵉⵢⵅ ⵊⵉⵅ ⵜⴰⵄⵔⵔⵉⵎⵜ ⵢⵉⵍⵉ ⴳ ⵙⴳⴳⵯⴰⵙ ⵏⵏⴰ ⴱⵣⵣⴰⴼ ⵏ ⵜⵄⵔⵔⵉⵎⵉⵏ ⵉ ⵜⵇⴱⵉⵍⵜ ⵏⵏⵅ. ⴷⴰⵢ ⵏⴷⴷⵓ ⵏⵣⵓⵕ ⴰⵎⵕⴰⴱⴹ, ⵅⴰⵙ ⵉⵣⵔⵢ ⵓⵊⴷⵓⴷ, ⵇⴰⵃ ⵜⵉⵄⵔⵔⵉⵎⵉⵏ ⵏ ⵜⵇⴱⵉⵍⵜ ⵏⵓⵡⵍ ⵓⵔ ⵉⵇⴼⵉⵍ ⵓⵙⴳⵯⴰⵙ ⵏⵏⴰ, ⵀⴰⵜ ⵔⵉⵅ ⴰⴷ ⵜⴼⵊⴻⵊⵊⴷ, ⵀⴰ ⵜⵉⵍⵉⴷ ⵜⵕⵥⵎⴷ ⵓⵍ ⵏⵏⵎ ⵉ ⵡⵊⴷⵓⴷ ⵓⵎⵕⴰⴱⴹ ⴱⴰⵛ ⴰⴽⴽⵯⵎ ⵉⴼⵊⵊⴻⵊ. ⵉⵙⵙⵉⵡⵍ ⴷ ⴱⴰⴱⴰⵙ ⵢⵓⴼⴰ ⵜ ⵉⴷ ⵍⵃⴰⵍ ⵍⵍⴰ ⵢⵙⵏⵏⴷ ⵉⵏⵏⴰ ⴰⵙ: ⵄⴰⴷ ⴰ ⵢⵛⵜⵉⵅ ⵉⵙ ⵓⵔ ⵜⴰⵏⵏⴰ ⵉⴷ ⴰⵏⵉⵔ ⵉⵍⵍⴰ ⵍⵍⵉⵏⴰⵜ ⵍⵍⴰ ⵖⵉⴼⵎ ⵉⵙⵇⵙⴰ? ⵜⵉⵜⵔⵉⵜ ⵜⵔⵓⵔⴰ ⵅⴼ ⴱⴰⴱⴰⵙ ⵙ ⵓⵇⵙⴰⵃ ⵡⴰⵡⴰⵍ ⵜⵏⵏⴰ ⴰⵙ: ⵉⵀⴰ, ⴷ ⵡⴰⴷ ⵎⴰ ⵢⵉ ⵢⵔⴰ, ⵓⵔ ⵉⵍⵍⵉ ⵎⴰ ⵢⵉ ⵢⵜⵜⵉⵏⵉ. ⴱⴰⴱⴰⵙ ⵉⵏⵏⴰ ⴰⵙ ⵍⵡⴰⵀ ⴰ ⵢⵍⵍⵉ ⵢⴰⵀ ⵀⴰⵜ ⵎⵄⵏⴰ ⴷ ⵎⴻⵎⵎⵉⵙ ⵏ ⵄⵎⵎⵉⵎ ⴷ ⵏⵜⵜⴰⵏ ⴰⵖⵔⴰ ⵉⵊⵏ ⴰⵔⵢⴰⵣ ⵏⵏⵎ? ⵜⵉⵜⵔⵉⵜ ⵓⵔ ⵖⵉⴼⵙ ⵜⵔⵓⵔⴰ ⴰⵡⴰⵍ ⵉ ⴱⴰⴱⴰⵙ ⵡⴰⵅⵅⴰ ⵉⵍⵍⴰ ⵡⴰⵏⵉⵔ ⵉⵊⴰⵏ ⵎⴻⵎⵎⵉⵙ ⵏ ⵄⵎⵎⵉⵙ ⵉⵍⵍⴰ ⵉⵙⵙⵉⵜⵎ ⴰⴷ ⵜⵢⴰⵡⵍ, ⵉⴷ ⵏⵜⵜⴰⵜ ⵢⵓⵜ ⵏ ⵜⵔⴱⴰⵜ ⵉⵖⵓⴷⴰⵏ ⵜⵊ ⵉⵍⵍⵉⵙ ⵏ ⵄⵎⵎⵉⵙ, ⵎⵛⴰ ⵏⵜⵜⴰⵜ ⵢⵓⴼⴰ ⵜ ⵉⴷ ⵍⵃⴰⵍ ⴰⴽ ⵓⵔ ⵖⵉⵔⵙ ⵜⵔⵓⵔⵉ ⵓⵔ ⵜⵊⵉ ⴳ ⵅⴼ ⵏⵏⵏⵙ, ⴷⵉⵅ ⴷⵖⵉ ⵣⵉ ⵎⴰⵢ ⵜⴰⵏⵏⴰⵢ ⴰⵢⵓⵔ ⵎⵔ ⵜⵓⴼⵉ ⵛⴰ ⵏ ⵢⵓⵏ ⵓⵔ ⴰⵙ ⵉⵜⵜⵉⵏⵉ ⴰⵏⵉⵔ ⴰⴷ ⵉⵊ ⴰⵔⵢⴰⵣ ⵏⵏⵎⵎ. ⵏⵜⵜⴰⵏ ⵉⵊⴰⵏ ⴰⵔⴱⴰ ⴰⵎⵇⵔⴰⵏ ⵖⵔ ⴱⴰⴱⴰⵙ ⴷ ⵙⵉⵏⵏ ⵏ ⴰⵢⵜⵎⴰⵙ. ⴱⴰⴱⴰⵙ ⵉⵊⵉⵏ ⵓⵎⴰⵙ ⵉⵣⵔⵉ ⵏⵜⵜⴰⵏ ⵉⵙⵎ ⵏⵏⵙ ⵉⴷⵉⵔ ⵉⵎⵇⵇⵓⵔ ⵅⴼ ⵉⵣⵔⵉ, ⵊⵉⵏ ⴰⵙ ⵉⵙⵎⵓⵏ ⵉⴷⵉⵔ ⵉⴷ ⴱⴰⴱⴰⵙ ⴷ ⵉⵎⵎⴰⵙ ⵍⵍⴰ ⵙⵏ ⵜⵎⵜⴰⵜ ⵜⴰⵔⵡⴰ ⵅⴰⵙ ⵓⵏⵏⴰ ⵢⵓⵔⵓⵏ ⵍⵍⴰ ⵉⵜⵎⵜⴰⵜ ⵍⵍⵉⴳ ⵣⵓⵕⵏ ⴰⵎⵕⴰⴱⴹ ( ⴱⵓ ⵜⵍⴰⵍⵉⵜ ) ⵉⴷ ⵅⴰⵙ. ⵓⵏⵏⴰ ⵉⴷⴷⴰⵏ ⴰⴷ ⵉⵣⵓⵕ ⴰⵎⵕⴰⴱⴹ ⵎⵛ ⵓⵔ ⴷⴰ ⵢⴰⵙ ⵜⵜⴰⵔⵡ ⵜⵎⴹⵓⴹⵜ ⵍⵍⴰ ⵢⴰⵙ ⵢⴰⴽⴽⵯ ⵍⵄⴰⵀⴷ ⵉ ⵡⵎⵕⴰⴱⴹ ⴰⴷⴷⴰⵢ ⵢⴰⵔⵡ ⴰⵔⴱⴰ ⴰⵎⵣⵡⴰⵔⵓ ⴰⴷ ⴰⵙ ⵉⵊ ⵉ ⵉⵙⵎ ⵉⴷⵉⵔ, ⵉⴷ ⵜⴰⵔⴱⴰⵜ ⴰⴷ ⴰⵙ ⵉⵊ ⵉ ⵉⵙⵎ ⵜⵓⴷⵔⵜ, ⴰⵍ ⴰⵙ ⵉ ⵜⵇⵇⴰⵡⴰⵍ ⴰⵎⵄⵍⵍⵎ ⵉ ⵡⵎⵕⴰⴱⴹ, ⴰⴷⴷⴰⵢ ⵢⴰⵡⴹ ⴰ ⵢⵏⵏⴰ ⵢⴰⵙ ⵉⵔⴰ ⵍⵅⴰⴹⵔ ⵍⵍⴰ ⵜ ⵉⴷ ⵉ ⵜⵜⴰⵡⵢ, ⴱⴰⴱⴰⵙ, ⵉⵇⴰⵡⵍ ⴰⵙ ⵜⴰⵢⵏⴷⵓⵣ ⵉ ⵡⵎⵕⴰⴱⴹ ⵍⵍⵉⴳ ⴰⵙ ⵉⴷⵔ ⵓⵔⴱⴰ ⵢⵓⵡⵉ ⵜⵜ ⵉⴷ ⵉⵕⵕⵎⴰ. ⵉⴷ ⵅⴰⵙ ⵉⵣⵓⵕⵜ ⵢⴷⵔ ⴰⵙ ⴷⴰ ⵉⵊ ⴰⵙ ⵉⴷⵉⵔ ⵓⵔ ⵉⵎⵎⵓⵜ. ⵀⴰⵏ ⴰⵎⵕⴰⴱⴹⵓ ⴷⴰ ⵜ ⵜⵣⵓⵕⵏⵜ ⵜⵡⵜⵎⵉⵏ ⵣⵉ ⴽⵓⵍ ⵜⵎⵏⴰⴹⵜ ⴷ ⴽⵓⵍ ⵜⴰⵇⴱⵉⵍⵜ ⵏⵏⴰ ⵓⵔ ⴷⴰ ⵢⵜⵜⴰⵔⵓⵏ ⴰⴽⴽ ⴰⴷ ⴰⵔⵓⵏⵜ ⵅⴷ ⵜⵉⵏⵏⴰ ⵎⵉ ⵓⵔ ⴷⴰ ⵜⴷⴷⵔ ⵜⴰⵔⵡⴰ ⵍⵍⴰ ⵜ ⵜⵥⵓⵕⵏⵜ ⴰⴽ ⴰⴷ ⵓⵔ ⴰⵙⵏⵜ ⵜⵎⵜⴰⵜⵏ. ⵡⵉⵏⵏⴰ ⵜ ⵉⵥⵓⵕ ⵅⴼ ⵜⴰⵔⵡⴰ ⴰⴷ ⴰⵙ ⵜⴷⴷⵔ ⴰⴷⴷⴰⵢ ⵢⴰⵔⵡ ⵎⵊⴷ ⴰⵔⴱⴰ ⴷⴰⵙ ⵉ ⵜⴳⴳⴰ ⵉ ⵉⵙⵎ ⵉⴷⵉⵔ ⵉⴷ ⵜⴰⵔⴱⴰⵜ ⵍⵍⴰ ⵢⴰⵙⵙ ⵉⵜⴳⴳⴰ ⵉ ⵉⵙⵎ ⵜⵓⴷⵔⵜ ⴰⴽⴽⵯⴷ ⵎⵛ ⵓⵔ ⵜⵓⵎⵉⵣⴷ ⵉ ⵍⵄⵀⴷ ⵓⵔ ⵜⵊⵉⴷ ⵉⵙⵎ ⵏ ⵉⴷⵉⵔ ⵍⵍⴰ ⵉⵜⵜⴰⵖⵓⵍ ⴷⴰ ⵉⵜⵎⵜⴰⵜ. ⵅⴷ ⵎⵛ ⵓⵔ ⴰⵙ ⵜⵛⴼⵉⴷ ⴰⵎⵄⵍⵍⵎ ⵏⵏⴰ ⴰⵙ ⵜⵇⴰⵡⵍⴷ, ⵅⴰⵙ ⴰⴷ ⵜⴷⴷⵓ ⴷ ⴰⵜⵥⵓⵕ ⵍⵍⴰ ⴷ ⵜⵜⴰⴼⴰⴷ ⴰⵎⵇⵇⴰⴱⵍ ⵓⵎⵕⴰⴱⴹ ⴰⴷ ⴰⵙ ⵜⵉⵏⵉⴷ ⵀⴰ ⵎⴰⵅ ⴷ ⴷⴷⵉⵅ ⴰⴷ ⵥⵓⵕⵅ ⵎⵊⴷ ⵅⴼ ⵜⴰⵔⵡⴰ ⵍⵍⴰ ⵛ ⵉⵜⵜⵉⵏⵉ ⵀⴰ ⵎⴰ ⵢ ⵜⴳⴳⴰⴷ ⵉⵢⵉⵔⵡ ⵏⵏⵛ ⴰⴷⴷⴰⵢ ⵖⵉⵔⵛ ⵉⵍⵓⵍⴰ, ⵉⴷ ⴽⵓⵍ ⵜⵉⵡⵜⵎⵉⵏ ⵏⵏⴰ ⵜ ⵉⵥⵓⵕ ⵅⴼ ⵜⴰⵔⵡⴰ ⴷⴰ ⵜⵜⴰⵖⵓⵍⵏⵜ ⵍⵍⴰ ⵜⵜⴰⵔⵓⵏⵜ ⵉⴷ ⴰⵢⵜ ⵜⵇⴱⵉⵍⵜ ⵍⵍⴰ ⵜⵉⵏⵉⵏ, ⵏⵜⵜⴰⵏ ⵉⴽⴽⵓ ⵢⵓⵏ ⵓⵔⵢⴰⵣ ⵉ ⵜⵇⴱⵉⵍⵜ ⵍⵍⴰ ⵉ ⵜⴳⴳⴰ ⵍⴱⵕⴰⴽⴰ ⵉ ⵜⵡⵜⵎⵉⵏ ⵏⵏⴰ ⵓⵔ ⴷⴰ ⵢⵜⵜⴰⵔⵓⵏ, ⴰⵖⵓⵍⵏⵜ ⵍⵍⴰ ⵜⵜⴰⵔⵓⵏⵜ, ⵍⵍⵉⴳ ⵉⵎⵎⵓⵜ ⵙⴽⴰⵏ ⵖⵉⴼⵙ ⵕⵕⵓⵜ, ⴷⴰ ⵢⵊ ⵉⵙⵎ ⵓⵎⵕⴰⴱⴹⵓ " ⴱⵓ ⵜⵍⴰⵍⵉⵜ ", ⴰⵎ ⵉⵏⵏⴰ ⵢⴰⴽⴽ ⵎⴰ ⴳⵔⴰ ⵓⵏⵏⴰ ⵖⵉⵔⵙ ⴷ ⵉⴷⴷⴰⵏ ⴰⴷ ⵉⵥⵓⵕ ⴰⵎⵕⴰⴱⴹ ⴰ. ⴰⵢⵓ ⴰⵙ ⵖⵉⴼⵙ ⵉⵜⵜⵓⵢⵉⴳⴳⴰ ⵓⵊⴷⵓⴷ ⴰⵎⵇⵔⴰⵏ ⴰⵍⵍ ⴰⵙ ⴷ ⵜⴷⴷⵓⵏ ⵉⵎⵄⵍⵎⵏ ⵣⵉ ⴽⴽⵓⵍ ⴰⵏⵙⴰ. ⵜⵉⵜⵔⵉⵜ ⴰ ⵢⵏⵏⴰ ⵎⵉ ⵢⴷⴷⴰ ⵢⵉⴹ ⴰⵏⵜⵜⴰⵜ ⵉⵜⵙ ⵓⵔ ⵉⵔⵉ ⴰⴷ ⴰⵙ ⴷ ⵉⴷⴷⵓ ⵜⵙⵔⵓⵃ ⵖⵉⵔⵙ ⵅⴰⵙ ⴰⵅⵎⵎⴻⵎ ⵜⵇⵇⵉⵎⴰ ⴰⵍⵍⵉⴳ ⵖⵉⴼⵙ ⵉⵖⵓⴼ ⵍⵃⴰⵍ ⵉⴹ ⵉⵖⵣⵣⵉⴼ ⵖⵉⴼⵙ ⴽⵓⵍⵛⵉ ⵉⵊⵏⵓ ⵜⴼⴼⵖ ⵖⵔ ⴱⵔⵔⴰ ⴱⴰⵛ ⴰⴷ ⴰⵙ ⵜⴽⴽⵙ ⵜⵖⵓⴼⵉ ⵏⵏⴰ ⵖⵉⴼⵙ ⵉⵍⵍⴰⵏ ⴷⴱⴷⴰ ⵍⵍⴰ ⵜⵔⴰⵄⴰ ⵎⴰⵢ ⵜⴳⴳⴰ, ⵜⵇⵇⵉⵎⴰ ⵅⴰⵙ ⵏⵜⵜⴰⵜ ⴱⵕⵕⴰ ⴰⵍⵍⵉⴳ ⵖⵉⴼⵙ ⵉⵖⵓⴼ ⵉⵅ ⵏⵏⵙ ⵉⵏⵏⴰ ⵢⴰ ⴰⵙ ⵍⵄⵇⵍ ⵏⵏⵙ, ⴰⵊⵊ ⴰⴷ ⴷⴷⵓⵅ ⵖⵔ ⵉⵢⵉⵙ ⵏⵏⵙ ⴰⴷ ⵜⵙⵏⴰⵖⵅ ⴷ ⵢⵉⵙⴰⵏ ⴰⴷⴰⵢ ⴰⵙ ⵉⵙⵍⵍ ⴰⴷ ⵉⴼⵖ ⵖⵉⵔⵙ. ⵢⵓⴼⴰ ⴷ ⵍⵃⴰⵍ ⴰⵢⵓⵔ ⴰⴽⴽⵯⴷ ⵏⵜⵜⴰⵏ ⵉⵜⵙ ⵢⵓⴼⵔⵡ ⴰⵙ ⵣⴳ ⴰⵍⵍⵏ ⵉⵍⵍⴰ ⵅⴰⵙ ⵍⵍⴰ ⵉⵜⵅⵎⵎⴰⵎ ⵉⵙ ⵉⵏⵏⴰⵢ ⴰⵙⴽⴽⴰ ⴰ ⵉⴷⵉⴳⵉⵏ ⴰⵙⵙ ⴰⵏⴳⴳⴰⵔⵓ ⵓⵊⴷⵓⴷ ⴽⵓⵍⵛⵉ ⴰⴷ ⵉⵔⵃⵍ ⴰⴷⴷⴰⵢ ⴷⴷⵓ ⵎⴰⵏⵉ ⵖⴰ ⵉⵏⵏⴰⵢ ⵜⵉⵜⵔⵉⵜ? ⴱⴹⴰⵏⵜⵏ ⵜⵎⵉⵣⴰⵔ, ⵎⴰⵏⵉ ⵜⵜ ⵉⵜⵜⴰⴼⴰ? ⵉⵇⵇⵉⵎⴰ, ⵎⴰⵏⵉ ⴰ ⵜⵉⵜⵔⵉⵜ ⵜⵊⵓ ⵕⵕⴰⵢ ⵏⵏⴰ ⵢⴰⵙ ⵉⵏⵏⴰ ⵉⵅⴼ ⵏⵏⵏⵙ. ⵉⵙ ⵜⵓⵛⵢ ⴷ ⵜⴰⵖⵓⵙⵜ ⵍⵍⴰ ⵢⴰⵙ ⴷ ⵜⴰⵍⵢ ⵉ ⵡⵓⵍ ⴰⵍ ⵜⵜ ⴰⵏⵏⴰⵢ ⴰⵙⴽⴽⴰ ⴰⵢⴷ ⵉⵊⵉⵏ ⴰⵏⴳⵯⴰⵔⵓ ⵓⵊⴷⵓⴷ. ⴰⵢⵓⵔ ⴰⴷ ⵉⴷⴷⵓ ⵉⴱⵔⴷⴰ ⵏⵏⵙ ⵓⵔ ⵜⵇⵉⵎ ⴰⴷⵜ ⵜⴰⵏⵏⵉ, ⵓⵔ ⵜⵃⵍⵉ ⵅⴰⵙ ⵜⵓⵎⵥ ⴰⴱⵔⵉⴷ, ⴰⵍⵍ ⵎⴰⵏⵉ ⵉⵇⵇⵏ ⵡⴰⵢⵓⵔ ⵉⵢⵉⵙ ⵏⵏⵙ, ⵜⵔⵥⵎ ⴰⵙ ⴰⵍ ⵉⵜⵏⴰⵖ ⴷ ⵓⵢⵉⵙ ⵏⵏⴰ ⵜ ⵉⵡⴰⵍ, ⴷⵉⵅ ⵏⵜⵜⴰⵏ ⵉⵍⵍⴰ ⵓⵔ ⵉⵊⵏⵉ ⴰⵍⵍⵉⴳ ⵉⵙⵍⵍⴰ ⵉ ⵡⵢⵉⵙ ⵏⵏⵙ ⴷⴰ ⵢⵜⵏⴰⵖ ⴷ ⵢⵉⵙⴰⵏ ⵉⵙⵙⵏ ⵉⵢⵉⵙ ⵏⵏⵙ ⵉⴷ ⵉⵙ ⵉⵏⵏⵓⵕⵥⵎ ⵉⴼⴼⵖ, ⵅⴰⵙ ⵢⵓⵡⴹ ⵜⵉⵏ ⵢⴰⴼⵏ ⵜⵉⵜⵔⵉⵜ ⴰⵢⴷ ⵉⵍⵍⴰⵏ ⵖⵔ ⵉⵢⵉⵙ ⵏⵏⵙ ⵜⵍⵍⴰ ⵜⵙⵙⵉⵍⵡ ⴰⵙ ⵉ ⵜⵖⵓⵏⵉ ⵍⵍⴰ ⵢⵓⵡⴹ ⵉⵢⵉⵙ ⵏⵏⴰ ⵜ ⵉⴷ ⵉⵡⴰⵍⴰⵏ, ⵍⵍⴰ ⴷ ⵉⵙ ⵉⵜⵏⴰⵖ. ⵅⴰⵙ ⵜⴰⵏⵏⵉⵜ ⴷⴰⵢ ⵜⵀⴱⴹ ⵢⴰⵡⴹ ⵜⵜ ⵉⴷ ⵢⴰⴼ ⵜⵜⵉⵏ, ⵏⵜⵜⴰⵏ ⵓⵔ ⵉⵖⵉⵢ ⴰⴷ ⴰⵙ ⵉⵙⵙⵉⵡⵍ, ⵇⵉⵎⴰⵏ ⵅⴰⵙ ⴷⴰ ⵜⵎⵔⴰⵄⴰⵏ ⴰⴽⴽⵯⴷ ⵢⵓⵏ ⵓⵔ ⵉⵖⵉⵢ ⴰⴷ ⵉⵙⵙⵉⵡⵍ ⵉ ⵡⵏⵏⴰ ⵢⴹⵏⵉⵏ, ⵜⵉⵜⵔⵉⵜ ⵍⵍⴰ ⴷⵉⴳⵙ ⵜⵀⵣⵣⴰ ⴰⵍⵍⵏ ⴰⵍ ⵜⵓⵃⵍ ⵜⴰⴷⵔ ⴰⵙⵏⵜ ⴰⴽⴽⵯⴷ ⵏⵜⵜⴰⵏ ⵓⵔ ⵉⵙⵙⵉⵊⵔ ⵅⴰⵙ ⴰⵔⴰⵄⴰ ⴷⵉⴳⵙ ⴰⵡⴰⵍ ⵉⵏⵊⵍⴰ ⵢⴰⵙ ⵓⵔ ⵢⵓⴼⵉ ⵎⴰⴳ ⵏⵏⴰ ⵡⴰⵅⵅⴰ ⵖⵔ ⵊⴰⵊ ⵏⵏⵙ ⵉⵍⵍⴰ ⵎⴰⴳ ⵜⵜⵉⵏⵉ ⵎⴰⵛⴰ ⵓⵔ ⵉⵖⵉⵢ ⴰⴷ ⵜⵉⴷ ⵉⵙⵙⵓⴼⵖ, ⵇⵇⵉⵎⴰⵏ ⵅⴰⵙ ⵍⵍⴰ ⵜⵎⵕⴰⵄⴰⵏ ⴰⵍ ⵛⵡⵉ ⵉⵃⵓⴼ ⵡⴰⵢⵓⵔ ⵉⴱⴷⴰ ⵍⵍⴰ ⵉⵙⵙⴰⵡⴰⵍ ⵡⴰⵅⵅⴰ ⵍⵍⴰ ⵢⴰⵙ ⵉⵜⵏⵊⵍⴰ ⵅⴰⵙ ⵙⵜⵎⴰⵔⴰ ⴰⵢⴷ ⵉⵙⵙⵓⴼⵖ ⵛⴰ ⵡⴰⵡⴰⵍ ⴷⴰ ⵉⵏⵏⴰ ⴰⵙ ⵛⵎⵎⵎ ⴰ ⵜⵉⵜⵔⵉⵜ ⴰⵢⴷ ⴷ ⵢⵓⵡⴹⵏ ⴷⴰ? ⴷⵉⵅ ⵏⵜⵜⴰⵜ ⵜⵀⵣⵣⴰ ⴷⵉⴳⵙ ⴰⵍⵍⵏ ⵜⵊⵎⵓⵎⵊ ⵜⵏⵏⴰ ⴰⵙ ⵏⵏⴽⴽ ⴰⵢⵓ. ⵎⴰⵙ ⵜⵙⵏⴷ ⵉⴷ ⵉⵙⵎ ⵉⵏⵓ ⵜⵉⵜⵔⵉⵜ? ⵏⵜⵜⴰⵏ ⵉⵏⵏⴰ ⴰⵙ ⵍⵍⵉⵅ ⵙⵏⵅ ⵉⵙⵎ ⵏⵏⵎ, ⵀⴰ ⵙⴰⵍⵅ ⵖⵉⴼⵎ. ⵜⵏⵏⴰ ⴰⵙ ⴰⴽⴽⵯⴷ ⵏⵜⵜⴰⵜ ⵍⵍⵉⵅ ⵙⵏⵅ ⵉⵙⵎ ⵏⵏⵛ ⴰⵢⵓⵔ. ⴷⴰ ⵉⵏⵏⴰ ⴰⵙ: ⴰⵢⵓⵔ ⴷ ⵜⵔⵉⵜ ⴳ ⵉⵊⵏⵏⴰ ⵙⵙⵉⴷⵏ ⵅⴼ ⴷⴷⵓⵏⵏⵉⵜ, ⵏⴽⴽⵏⵉ ⴳ ⵡⴰⵛⴰⵍ ⵀⴰⵜ ⵉⴹⵓ ⴷ ⴰⵏⴱⴰⵔⵛ ⵣⵉ ⵎⴰ ⵢⴽⵎ ⴰⵏⵏⵉⵅ ⴷⴰⵜ ⵓⵔ ⵓⵙⵢⵅ ⵔⵃⵉⵍ ⴰⴷ ⴷⴷⵓⵅ ⴰⴷ ⴰⵡⵉⵅ ⵜⴰⵖⵓⵙⵜ ⴷ ⵓⵎⴰⵔⵊ ⵏⵏⵎ ⵖⵉⵔⵉ, ⵢⴰⵣⴹ ⴰⵙ ⴰⴼⵓⵙ ⵜⴰⵣⴹ ⴰⵙ ⵜⵜ ⵉⴷ ⴰⴽⴽⵯⴷ ⵏⵜⵜⴰⵜ ⵎⵢⵎⴰⵣⵏ ⵉⴼⴰⵙⵏ, ⴷⴰⵢ ⵜⵏⵏⴰ ⴰⵙ: ⵉⵍⵍⴰ ⵍⵃⴰⵍ ⵉⵖⵓⴼ ⵖⵉⴼⵉ ⴰⵍⵍⵉⴳ ⴽ ⴰⵏⵏⵉⵅ ⴰⴳ ⵙⵔⴰⵡ ⵍⵅⴰⴹⵕ ⵉⵏⵓ ⵓⵎⴰ ⵏⵏⵉⵅ ⴰⴷ ⵜⴷⴷⵓ ⴷ ⴰⴷ ⵉⵊⵉ ⵜⵣⵔⵉⴷ ⵜⴰⵖⵓⵙⵜ ⵀⴰⵏ ⵣⵉ ⵎⴰⵢ ⴽ ⴰⵏⵏⵉⵅ ⴰⴼⵍⵍⴰ ⵏ ⵓⵢⵉⵙ ⴷⴰ ⵜⵣⵣⴰⵣⵍⴷ ⵜⵄⵊⴱⴷ ⵉ ⵜⴰⵜⴼ ⵜⴰⵢⵔⵉ ⵏⵏⵛ ⴳ ⵓⵍ ⵉⵏⵓ ⵍⵍⵉⴳ ⵖⵉⵔⵏⵅ ⵜⵓⵜⴼⴷ ⵖⵔ ⵓⵅⴰⵎ ⵏⵏⵅ ⵣⵉ ⵙⵢⵉⵙ ⴰ ⵏⵏⴽⴽ ⴷⴰ ⵢⵓⵔⵣⵣⵓⵅ ⵅⴰⵙ ⵎⴰⵏⵉ ⴳ ⴽ ⵜⵜⴰⵏⵏⵉⵅ. ⴰⵢⵓⵔ ⴰⴽⴽⵯⴷ ⵏⵜⵜⴰⵏ ⵉⵏⵏⴰ ⴰⵙ: ⵅⴰⵙ ⴰⵏⵏⴰⵢⵅ ⵛⵎⵎⵎ ⴳ ⵓⵅⴰⵎ ⵏ ⴱⴰⴱⴰⵎ ⵜⵓⵜⴼ ⵜⴰⵢⵔⵉ ⵏⵏⵎ ⵓⵍ ⵉⵏⵓ ⴷ ⵍⵄⵇⵍ ⵉⵏⵓ ⵉⵏⵊⵍⴰ ⵓⵔ ⵉ ⵉⵇⵇⵉⵎ ⴳ ⵓⵊⴷⵓⴷ. ⵇⵉⵎⵉⵏ ⵢⵓⵏ ⵓⵣⵎⵣ ⵏⵉⵜⵏⵉ ⵍⵍⴰ ⵜⵎⵙⴰⵡⴰⵍⵍⵏ ⴰⵍ ⵜⵎⵢⵉⵙⵙⵉⵏ ⵊⴰⵔ ⴰⵙⵏ ⴰⵍⵍⵉⴳ ⴳⵯⴷⵏ ⴰⴷ ⵜⵏ ⵉⴷ ⵢⴰⴼ ⵛⴰ ⵎⵛⴼⴰⵏ ⵊⴰⵔ ⴰⵙⵏ ⵍⵄⴰⵀⴷ ⵓⵔ ⵜⵎⵣⵔⴰⵢⵏ ⴰⴷ ⵎⵢⴰⵡⴰⵍⵏ. ⵜⵉⵜⵔⵉⵜ ⵜⵛⴼⵓ ⵢⴰⵙ ⵍⵎⵢⴰⵔⵜ ⵎⴰⵏⵉ ⴷ ⵢⵓⵙⴰ ⵉⵖⵔⵎ ⵏ ⴱⴰⴱⴰⵙ, ⵀⴰⵜ ⵍⵍⴰ ⵉⴷⴷⵉⵔⵣ ⵣⴳ ⴰⵏⵙⴰ ⵏⵏⴰ ⴷⵉ ⵉⵍⵍⴰ ⵓⵊⴷⵓⴷ ⵉⵍⵍⴰ ⵙⵙⵢⵉⵏⵏ ⵉ ⵡⴰⵙⵉⴼ ⵏⵏⴰ ⵢⴽⴽⵉⵏ ⵜⴰⵎⵎⴰ ⵓⵎⵕⴰⴱⴹ ⵉ ⵜⵖⵎⵔⵜ ⵓⵏⵇⵇⵔ ⵏ ⵜⴰⴼⵓⵢⵜ. ⴱⴹⵓⵏ ⵙⵙⵉⵏ ⴽⵓⵏ ⵢⴰⵖⵓⵍ ⵖⵔ ⵡⴰⵏⵏⵙⴰ ⵏⵏⵙ. ⵉ ⵜⵉⴼⴰⵡⵜ ⵏ ⵡⴰⵙⴽⴽⴰ ⵏⵏⵙ ⵉⵊⴰⵏ ⴰⵙⵙ ⵡⵉⵙⵙ ⵛⵕⴰⴹ ⴰⵏⴳⴳⴰⵔⵓ ⵓⵊⴷⵓⴷ ⵍⵍⵉⴳ ⴷ ⵉⴼⴰⴼⴰ ⵡⴰⵢⵓⵔ ⵉⵙⵏⵉⵖⵙ ⵖⵔ ⵜⵏⵉⵍⴰ ⵓⵏⵇⵇⵔ ⵢⴰⵏⵏⴰⵢ ⵜⵉⵎⵉⵜⴰⵔ ⵏⵏⴰ ⴰⵙ ⵜⵛⴼⵓ ⵜⵉⵜⵔⵉⵜ ⵉⵏⵏⴰⵢ ⵉⵖⵔⵎ ⵏⵙⵏ ⵎⴰⵏⵉ ⴷ ⵢⵓⵙⴰ, ⴰⵙⵙ ⴰ ⵜⴼⴼⵓⵜ ⵉⴷ ⵉⵙⵔⴰⵡ ⴰⵙ ⵍⴰⵅⴰⴹⵔ ⵏⵏⵙ ⵉⵙ ⵉⵎⵉⵏⵏⴰⵢ ⵜⵏⵏⴰ ⵙ ⵉⵔⴰ ⵡⵓⵍ ⵡⴰⵅⵅⴰ ⵢⵓⵡⴹ ⵡⴰⵙⵙ ⵏⵏⴰ ⴷⵉ ⵖⴰ ⴱⴹⵓⵏ ⵓⵔ ⵜⵎⵉⵏⵏⴰⵢⵏ. ⵀⴰ ⵢⴰⵙⵙ ⵡⵉⵙⵙ ⵛⵕⴰⴹ ⴳ ⵓⵊⴷⵓⴷ ⵉⵊⵉⵏ ⴰⵎ ⴰⵙ ⴰⵏⴳⴰⵔⵓ ⴰⵎ ⵡⵓⵙⵙⴰⵏ ⵉⵣⵔⵉⵏ ⵉ ⵜⵉⴼⴰⵡⵜ ⵍⵍⴰ ⴳⴳⴰⵔⵔ ⵉⵎⵏⴰⵢⵏ ⵜⵉⵔⵉⵛⴰ ⵉ ⵉⵙⴰⵏ ⴰⴷ ⵣⵣⵉⵣⵍⵍ. ⵅⴰⵙ ⵜⴱⴷⴰ ⵜⴼⵔⴰⵡⵜ ⵉⵙⴰⵏ ⵜⴷⴷⴰ ⴷ ⵜⵉⵜⵔⵉⵜ ⴰⴷ ⵜⴰⵏⵏⴰⵢ ⴰⵢⵓⵔ ⴰ ⵏⵜⵜⴰⵏ ⵉⵍⵍⴰ ⵍⵍⴰ ⵢⵣⵣⴰⵣⴰⵍ, ⴰⵍⵍ ⴰⵙ ⵜⵙⵍⵓⵍⵓ ⴰⴷⴷⴰⵢ ⴷ ⵜⴰⵡⴹ ⵚⵕⴱⵜ ⵉⵙⴰⵏ ⵏⵏⴰ ⴷⵉ ⵢⵍⵍⴰ ⵍⵍⴰ ⵢⴰⵙ ⵜⵍⵍⵢ ⴰⴷⴷⴰⵢ ⴷⵉ ⵙⵏⵉⵖⵙ ⵖⵔ ⵜⵏⵉⵍⴰ ⵏⵏⵙ ⵉⴷ ⵏⵜⵜⴰⵏ ⵉⵍⵍⴰ ⵍⵍⴰ ⵢⵙⵉⵎⵏⵖⵉⵙ ⵣⵉ ⵎⴰ ⵢⴷ ⵉⵏⵢⵓ ⵉⵢⵉⵙ ⵏⵏⵙ ⵢⵓⵜⴼ ⴷ ⵚⵕⴱⵜ, ⵓⵔ ⴰⵙ ⵉⵔⵙⵙⵉ ⵉⵅⴼ ⵏⵏⵏⵙ ⴰⵍⵍⵉⴳ ⵜⵜ ⵢⴰⵏⵏⵉ ⵍⵍⴰ ⵜⵓⵎⵥ ⴰⵏⵏⵙⴰ ⵏⵏⵙ ⵜⵇⵉⵎⴰ. ⵜⴰⴷⴳⴳⵯⴰⵜ ⵏ ⵡⴰⵙⵙ ⴰⵏⴳⴳⴰⵔⵓ ⵉⵙⴰⵏ ⵓⵔ ⴷⴰ ⵣⵣⴰⵣⴰⵍⵏ ⴽⵓⵍ ⵉⵎⵏⴰⵢⵏ ⵍⵍⴰ ⵙⵎⵓⵏⵓⵏ ⵜⴰⴳⴳⵯⴰⵜ ⵏⵏⵏⵏⵙⵏ ⴰⴷ ⴷⴷⵓⵏ ⵉⴱⵔⴷⴰⵏ ⵏⵙⵏ ⵉⴷ ⵅⴰⵙ ⴰⴷ ⵛⴼⵏ ⵕⵕⵎⴰ ⴷⵄⵓⵜ ⴷⴰ ⴱⵜⵜⴰⵏ ⵎⵉⴷⵏ ⵉⵔⵃⵉⵍ, ⵢⴰⵖⵓⵍ ⴽⵓⵍ ⵎⴰ ⴳⴳⴰⵏ ⴰⴼⵔⴰⵃ ⵖⵔ ⵙⵉⵏ ⵉⵄⵔⵔⵉⵎⵏ ⴰⴷ ⵢⴰⵖⵓⵍ ⴷ ⵍⵉⵇⵏⴰⴹ ⵀⴰⵏ ⵢⵓⵡⴹ ⵎⴰⵏⵉ ⵖⴰ ⴱⴹⵓⵏ. ⵜⵓⵡⴹ ⵜⴷⴳⴳⵯⴰⵜ ⵎⵓⵏ ⵕⵕⵎⴰ ⵖⵔ ⵜⴰⵎⵎⴰ ⵓⵎⵕⴰⴱⴹ ⵍⵍⴰ ⵙ ⴹⵓⵕ ⵛⵕⴰⴹ ⵏ ⵜⵉⴽⴽⴰⵍ ⴷⴷⵓⵏ ⴷ ⵊⵏ ⵢⵓⵏ ⵓⴳⵔⴰⵡ ⴰⵎⵇⵔⴰⵏ ⵉ ⵜⵉⵣⵡⵉⵔⵉ ⵍⵍⴰ ⵙⵏ ⴷ ⵜⴷⴷⵓⵏ ⵉⵎⵄⵍⵎⵏ ⵣⴳ ⴼⵓⵍⵍⵓⵙⵏ ⴷ ⵉⵄⵍⵍⵓⵛⵏ ⴷ ⵉⵖⴰⵢⴷⵏ ⴷ ⵉⵢⵏⴷⵓⵣⵏ ⴷ ⵉⵎⵏⴷⵉ, ⵅⴰⵙ ⴰⴷⵜⵏ ⵙⵎⵓⵏ ⴷⴰ ⴱⵜⵜⵓⵏ ⵕⵕⵎⴰ ⵍⵍⴰ ⵢⴰⴽⴽⵯⴰⵏ ⴷⵄⵓⵜ ⴽⵓⵍⵛⵉ ⵍⵍⴰ ⵉⵜⵜⵉⵍⵉ ⵢⴰⵎⵓ ⴳ ⵡⴰⵎⵎⴰⵙ ⵓⴳⵔⴰⵡ ⵏ ⵕⵕⵎⴰ ⵍⵍⴰ ⵢⴰⵙⵏ ⴰⴽⵏ ⵉⵇⴰⵕⵉⴹⵏ ⴰⵍⵍ ⴰⵙⵏ ⴷⵄⵓⵏ, ⴰⵎ ⵉⵏⵏⴰ ⴷ ⵉⵜⵜⴰⵜⴼ ⵖⵔ ⵡⴰⵎⵎⴰⵙ ⵓⴳⵔⴰⵡ ⵛⴰ ⵏ ⵢⵓⵏ ⵏⵏⴰ ⵢⵓⵖ ⵛⴰ ⴷ ⵓⵏⵏⴰ ⵢⵏⵏⵓⵔⵣⵣⵏ ⴰⴷ ⵢⴰⵡⴹ ⵛⴰ ⵍⵍⴰ ⴷ ⵉⵜⵖⵉⵎⴰ ⵅⴼ ⵜⵀⵉⴹⵓⵕⵜ ⵍⵎⵇⴷⴷⵎ ⵓⵎⵕⴰⴱⴹ ⴰⵍⵍ ⴰⵙ ⵜⴷⵄⵓⵏ ⵕⵕⵎⴰ, ⵅⴰⵙ ⴰⴷ ⵉⴷⴷⵓ ⵣⵉ ⵙⵢⵉⵙ ⵍⵍⴰ ⵉⵜⵜⴰⵡⴹ ⴰ ⵢⵏⵏⴰ ⵉⵔⴰ. ⵉⴷ ⴱⴰⴱⴰⵙ ⵏ ⵜⵉⵜⵔⵉⵜ ⵏⵜⵜⴰⵏ ⴽⵓⵍ ⴰⵙⴳⴳⵯⴰⵙ ⵍⵍⴰ ⴰⵙⵏ ⵢⴰⴽⴽⵯⴰ ⵉⵕⵕⵎⴰ ⵜⴰⵄⵊⵍⵉⵜ, ⵏⵜⵜⴰⵏ ⵖⵉⵔⵙ ⴱⵣⵣⴰⴰⴼ ⵉⴼⵓⵏⴰⵙⵏ, ⵅⴰⵙ ⴰⴷ ⵛⵎⵎⵍⵍⵏ ⵕⵕⵎⴰ ⵣⴳ ⵓⵙⵎⵓⵏ ⵉⵎⵄⵍⵎⵏ ⴷ ⵉⵇⵇⴰⵕⵉⴹⵏ ⵍⵍⴰ ⵢⴰⴽⵏ ⴷⵄⵓⵜ ⴰⵍ ⵙⵙⵓⵜⵓⵔⵔⵏ ⴰⴷ ⵢⵉⵣⵉⵍ ⵓⵙⴳⴳⵯⴰⵙ, ⵀⴰ ⵛⴼⵏ ⴷⵄⵓⵜ ⵉ ⵎⴰⵢ ⴷ ⵢⴰⵎⵓⵏ ⴳ ⵓⵊⴷⵓⴷ. ⵅⴰⵙ ⴰⴷ ⵜⵛⵎⵎⵍ ⴷⵄⵓⵜ ⵏ ⵕⵕⵎⴰ ⵍⵍⴰ ⵉⵜⵜⵉⵍⵉ ⵜⵉⵡⴹ ⵜⵉⵏⴳⵉⵔⵉ ⵓⴳⴷⵓⴷ ⵍⵍⴰ ⴱⵜⵜⴰⵏ ⵎⵉⴷⵏ ⵍⵍⴰ ⵔⴷⴷⵍⵏ ⵉⵅⴰⵎⵏ ⵙⵏⵜⴰⵏ ⵉⵛⴰⴱⴰⵕ ⵏ ⵉⵙⴰⵏ ⵍⵍⴰ ⴷⴰ ⵜⵕⵓⵃⵏ. ⵅⴰⵙ ⵜⵖⵍⵢ ⵜⴰⴼⵓⵢⵜ ⴽⵓⵍ ⵉⴱⴷⴰ ⴷⴰ ⵉⵜⵜⴰⵎⵥ ⴰⴱⵔⵉⴷ, ⵉⵅⴰⵎⵏ ⵜⵓⵔⴷⵍⵍ ⵉⵛⴰⴱⴰⵕ ⵉⵙⴰⵏⵏ ⵓⵎⵥⵏ ⴰⴱⵔⵉⴷ, ⵅⴰⵙ ⵙⵏⵜⴰⵏ ⴷⴰ ⵖⵍⵍⵉⵏ, ⵀⴰ ⵍⵉⵇⵏⴰⴹ ⵍⵍⴰ ⴷ ⵉ ⵜⵙⴰⴳⴳⴰ ⵖⵔ ⵡⵓⵍⴰⵡⵏ ⵏ ⵙⵉⵏ ⵉⵎⵢⵉⵔⴰⵏ, ⵜⴰⵛⴰⴱⴰⵔⵜ ⵏ ⵉⵙⴰⵏ ⵏⵏⴰ ⴷⵉ ⵉⵍⵍⴰ ⵡⴰⵢⵓⵔ ⵜⵓⵎⵥ ⴰⴱⵔⵉⴷ ⵜⴷⴷⴰ, ⵏⵜⵜⴰⵏ ⵡⴰⵅⵅⴰ ⵉⵍⵍⴰ ⵍⵍⴰ ⵉⵎⵓⵏ ⴷ ⵉⵎⵏⴰⵢⵏ ⴰⴷ ⵉⵔⵓⵃ ⵎⴰⵛⴰ ⵉⵙⵓⵍ ⴳ ⵓⵍ ⵏⵏⵙ ⴰⵎⵎⵉ ⵓⵔ ⴷ ⵢⵓⵎⵉⵥ ⴰⴱⵔⵉⴷ ⵉⵣⵔⵢ ⵉⵅⴼ ⵏⵏⵙ ⵓⵔⵉⵏⴰ, ⵖⵔ ⵜⵉⵜⵔⵉⵜ, ⵎⴰⵛⴰ ⵓⵔ ⵙⵙⵉⵊⵔ ⵅⴰⵙ ⴰⵔⴰⵄⴰ ⵖⵔ ⴷⴼⴼⵉⵔ ⵖⵔ ⵓⵎⴰⵣⵉⵔ ⴰⵍⵍⵉⴳ ⵉⵖⵍⵢ. ⵜⵉⵜⵔⵉⵜ ⵅⴰⵙ ⵜⴰⵏⵏⴰⵢ ⵉⵙⴰⵏ ⵢⵓⵎⵥⵏ ⴰⴱⵔⵉⴷ ⵜⴱⴷⴷⴰ ⴷⴰⵜ ⴰⵙⵏ ⴰⵍⵍⵉⴳ ⵖⵉⴼⵙ ⵉⴽⴽⴰ ⵡⴰⵢⵓⵔ ⵉⵍⵍⴰ ⵍⵍⴰ ⵉⵏⵢⵓ ⵅⴼ ⵓⵢⵉⵙ ⴰⵎⵎⴰⵙ ⵓⵛⴰⴱⴰⵕ ⵉⵙⴰⵏ ⵓⵔ ⵉⵙⵙⵉⵊⵔ ⵅⴰⵙ ⴰⵔⴰⵄⴰ ⴷⵉⴳⵙ, ⵉⴷ ⵏⵜⵜⴰⵜ ⵜⴱⴷⴷⴰ ⴰⵍⵍⵉⴳ ⵖⵉⴼⵙ ⵉⴽⴽⴰ ⴰⵍ ⵖⵉⵔⵙ ⵜⵙⵉⵏⵉⵖⵉⵙ ⴰⵍⵍⵉⴳ ⵖⵍⵉⵏ ⵉⵙⴰⵏ, ⵢⴰⴼ ⴷ ⵍⵃⴰⵍ ⵜⴰⴼⵓⵢⵜ ⵜⵖⵍⵢ ⵉⵙⵏⵜⴰ ⵓⵎⵖⴰⴱ ⴷⴰ ⵉⵟⵟⴰⵔ ⴷⴰⵉⵙⵏⵜ ⵍⵉⵇⵏⴰⴹ ⵍⵍⴰ ⵉⵟⵟⴰⵔ ⵅⴼ ⵡⵓⵍ ⵏⵏⵙ ⴰⴽⴽⵯⴷ ⵏⵜⵜⴰⵜ. ⴷⴰ ⵢⵜⴱⴷⴷⴰ ⴳ ⵡⴰⵏⵏⵙⴰ ⴰⵍⵍⵉⴳ ⵜⴰⵏⵏⴰⵢ ⴰⵢⵓⵔ ⵉⵖⵍⵢ ⵓⵔ ⵖⵉⵔⵙ ⵉⵇⵉⵎ ⵉⵣⵔⵢ ⴷⵉⴳⵙ ⵜⴰⵖⵓⴼⵉ, ⴰⵍⵍ ⵜⵙⵏⵖⵉⵙ ⴰⵍⵍⵉⴳ ⵓⵔ ⴷⴰⵜ ⵜⵜⴰⵏⵏⴰⵢ ⴰⵎⵖⴰⴱ ⵉⴹⵔⵓ ⵢⵓⵣⵍⵍ ⴰⵙ ⵉⵎⵟⵟⴰⵡⵏ ⵅⴼ ⵡⴰⴳⴳⴰⵢⵏ ⵜⴰⵎⵥⴹ ⴰⴱⵔⵉⴷ ⵜⴰⴼⴷ ⴰⵢⵜ ⵓⵅⴰⵎ ⵏⵏⵙ ⵍⵍⴰ ⵔⴷⴷⵍⵏ ⴰⵅⴰⵎ ⴰⵍ ⵙⵎⵓⵏⵓⵏ ⵜⴰⴳⴳⵯⴰⵜ ⴰⴷ ⵔⵓⵃⵏ ⵖⵔ ⵉⵖⵔⵎ ⵏⵏⵙ ⵏⵜⵜⴰⵜ ⴰⴽⴽⵯ ⵓⵔ ⴷ ⵜⵓⵡⵉⵢ ⴷ ⵕⵃⵉⵍ ⵡⴰⵍⴰ ⵜⴰⵔⵓⵃⵜ. ⵔⴷⵍⵏ ⵉⵅⴰⵎⵏ ⵅⵡⴰⵏ ⵉⵎⵉⵣⴰⵔ ⴽⵓⵍⵛⵉ ⵢⵓⵙⵢ ⵕⵃⵉⵍ ⵏⵜⵜⴰⵜ ⵜⵓⵙⵢ ⴰⵅⵎⵎⴻⵎ ⴳ ⵓⵍ ⵏⵏⵙ ⴰⵢⴷ ⵜⵙⵔⵓⵃ ⵖⵔ ⵜⴰⴷⴷⴰⵔⵜ ⵏⵙⵏ ⵜⵓⵡⵢ ⵣⴳ ⵓⵊⴷⵓⴷ ⵅⴰⵙ ⵉⵎⵓⵔⴰⵊ ⵏⵏⴰ ⴷⵉⴳⵙ ⵢⵓⵊⵊⴰ ⵡⴰⵢⵓⵔ ⵉⴷⴷⴰⵏ ⵉⵣⵔⵉ ⵜⵜ ⵅⴰⵙ ⵏⵜⵜⴰⵜ. ⵅⴰⵙ ⵜⴰⵖⵓⵍ ⴷ ⵜⵉⵜⵔⵉⵜ ⵣⴳ ⵓⵊⴷⵓⴷ ⵜⵎⵎⵓⵜⵢ ⵓⵔ ⵜⵇⵇⵉⵎ ⴰⵎ ⴽⴽⵓⵢⴰⵙ ⵜⵏⴰⵇⵙ ⵣⵉⴳⵙ ⵜⴰⵟⵚⴰ ⵡⴰⵍⴰ ⴰⵡⴰⵍ, ⵅⴰⵙ ⵙ ⵉⵎⵓⵔⴰⵊ ⵏ ⵡⴰⵢⵓⵔ ⵜⴰⵢⵔⵉ ⵏⵏⵏⵙ, ⵜⵇⵇⵉⵎ ⵅⴰⵙ ⵏⵜⵜⴰⵜ ⴷ ⵓⵅⵎⵎⴻⵎ, ⴰⴽⴽⵯⴷ ⴰⵢⵜ ⵓⵅⴰⵎ ⵏⵏⵏⵙ ⵢⵓⵛⵉⵏ ⴷⵉⴳⵙ ⵉⵙ ⵜⵎⵎⵓⵜⵢ, ⴰⵢⴰ ⵢⵓⵊⵊⴰ ⴷ ⵎⴻⵎⵎⵉⵙ ⵏ ⵄⵎⵎⵉⵙ ⵣⵉ ⵎⴰⵢ ⴷ ⵜⵉⵏⵏⴰⵢ ⵓⵔ ⵜⵇⵇⵉⵎ ⴰⵎ ⵉⵏⵏⴰ ⵎⵉ ⵜⵍⵍⴰ ⴷⴰ ⵍⵍⴰ ⵢⵓⵔⵣⵣⵓ ⴰⴷ ⵢⴰⴼ ⵎⴰⵢ ⵜⵜ ⵢⵓⵖⵏ, ⵉⵙ ⴰⵙ ⵜⵍⵍⴰ ⴳ ⵓⵍ ⵏⵏⵙ ⵉⵔⴰⵜ ⴰⴷ ⵜⵉⵍⵉ ⴳ ⵓⵅⴰⵎ ⵏⵏⵏⵙ, ⵉⵙ ⵜⵖⵓⴷⴰ ⵀⴰ ⵜⵊ ⵉⵍⵍⵉⵙ ⵏ ⵄⵎⵎⵉⵙ, ⵡⴰⵅⵅⴰ ⵏⵜⵜⴰⵜ ⵓⵔ ⴰⵙ ⴷ ⵉⴷⴷⵉ ⵉⵛⴰ, ⴰ ⵎⵔ ⵜⵓⴼⵉ ⵓⵔ ⴰⵙ ⵉⵙⵙⴰⵡⴰⵍ ⵡⴰⵍⴰ ⵜⴰⵏⵏⵉ ⵜ, ⵎⴰⵛⴰ ⵏⵜⵜⴰⵏ ⵓⵔ ⵜⵢⵓⵊⵊⵉ ⵍⵃⴰⵍ ⵍⵍⴰ ⵉⵜⵔⴰⵄⴰ ⵅⴰⵙ ⵎⵉⵙⵎ ⴰⴳ ⵜⴳⴳⴰ ⴰⴷ ⵉⵙⵙ ⵉⵎⵙⴰⵡⴰⵍ ⴱⴰⵛ ⴰⴷ ⵢⵉⵙⵉⵏ ⵎⴰⵢ ⵜⵢⵓⵖⵏ ⴷ ⵎⴰⵙ ⵉⵊⴰⵏ ⵛⴰ ⴰⵍⵍⵉⴳ ⵜⵎⵎⵓⵜⵢ ⵓⵔ ⵜⵇⵇⵉⵎ ⴰⵎ ⵍⵍⵉ. ⵀⴰ ⵢⴰⵛⵢ ⴷⵉⴳⵙ ⵉⵙ ⵣⵉ ⵙ ⵜⵙⵎⵓⵜⵢ, ⴷⵉⵅ ⵏⵜⵜⴰⵜ ⵍⵍⴰ ⵜⵜⵏⵏⴰⵢ ⵅⴰⵙ ⵎⵉⵙ ⴰⵢ ⵜⴳⴳⴰ ⴰⴷ ⵉⵙ ⵜⵎⵅⴰⴹⴰ. ⵏⵜⵜⴰⵏ ⵍⵍⵉⴳ ⵖⵉⴼⵙ ⵉⴹⴰⵇ ⵍⵃⴰⵍ ⵉⵔⴰ ⴰⴷ ⵢⵉⵙⵉⵏ ⵎⴰ ⵢⵜ ⵉⵛⴰⵏ ⴰⵍⵍⵉⴳ ⵜⴰⵖⵓⵍ ⵉⵎⵛⵉ ⵉⵇⵇⵉⵎ ⴰ ⵅⴰⵙ ⵍⵍⴰ ⵉⵙⵇⵙⴰ ⵉⵅⴼ ⵏⵏⵙ, ⵎⴰⵙ ⵉⴽⴽⵉⵏ ⴰⴷⵜⴰⵢⵏ ⵉ ⵜⵉⵔⵉⵜ ⴰⵍⵍⵉⴳ ⵜⵎⵎⵓⵜⵢⵜ ⵉⴷ ⵏⴽⴽ ⴰⵙ ⵉⵊⵉⵏ ⵛⴰ? ⵎⴰ ⵓⵔ ⵉⴷ ⵉⵙ ⵜⵔⴰ ⵛⴰ ⵏ ⵢⵓⵏ! ⴰⴳⵓⴷⵉ ⵏ ⵉⵙⵇⵙⵉⵜⵏ ⵍⵍⴰ ⵙ ⴹⵓⵕⵏ ⴳ ⵓⵅⵛⴰⵛ ⵏⵏⵏⵙ, ⴰⵍ ⵢⵓⵏ ⵡⴰⵙⵙ ⵉ ⵜⵉⴼⴰⵡⵜ ⵉⴷⴷⴰ ⴷ ⵖⵉⵔⵙⵏ ⵖⵔ ⵉⵖⵔⵎ ⵢⵓⴼⴰⵜ ⵉⴷ ⵅⴰⵙ ⵏⵜⵜⴰⵜ ⵉⵎⵎⴰⵙ ⵜⴷⴷⴰ ⴰⴷ ⵜⴰⵊⵎ, ⴱⴰⴱⴰⵙ ⵉⵙⴽⴽⵔ ⵉⴼⵓⵏⴰⵙ ⵍⵍⵉⴳ ⵜⵜⴰⵏⵏⴰⵢ ⵜⴰⵜⴼ ⵖⵔ ⵊⴰⵊ ⵢⴰⵜⴼ ⴷ ⵖⵉⵔⵙ ⴰⵍⵍ ⴰⵙ ⵉⵙⵙⴰⵡⴰⵍ ⵓⵔ ⵜⵔⵉ ⴰⴷ ⵖⵉⴼⵙ ⵜⵔⵓⵔⴰ ⵜⴱⵕⵕⵎ ⵖⵉⴼⵙ ⴰⵅⵏⵛⵓⵛ ⴰⵍⵍⵉⴳ ⵣⵉⵙ ⵉⵄⵏⵇ ⵢⴰⵣⴷ ⵖⵉⵔⵙ ⴰⴼⵓⵙ ⵉⵙⴹⵓⵔ ⴰⵙⴷ ⵖⵉⵔⵙ ⵉⵅⴼ ⵉⵏⵏⴰ ⴰⵙ: ⵏⴽⴽ ⴰⵎ ⵉⵙⵙⴰⵡⴰⵍ, ⵙⵙⵉⵡⵍ ⵖⵉⵔⵉ ⴱⵔⵔⵎⴷ ⵉⵅⴼ ⵙ ⵉⵡⵔⴰ ⵀⴰ ⵜⵔⴰⵔⴷ ⵖⵉⴼⵉ ⴰⵡⴰⵍ. ⵜⵉⵜⵔⵉⵜ ⵜⵣⵔⵓⴹ ⵣⵉⴳⵙ ⴷⴰⵢ ⵜⵓⵜ ⴰⵙ ⴰⴼⵓⵙ ⵜⵏⵏⴰ ⴰⵙ: ⴰⵎⵥ ⵖⵉⴼⵉ ⴰⴼⵓⵙ ⵏⵏⵛ ⴰⴷ ⵓⵔ ⵉⵙⵙⴰⵡⴰⵍ ⵡⴰⵍⴰ ⵜⵃⴰⴷⵉⴷⵉ. ⵉⵄⴰⵢⴷ ⵏⵜⵜⴰⵏ ⵉⵥⵢⵢⵔ ⵖⵉⴼⵙ ⵢⴰⵎⵥ ⵜⵜ ⵉⴷ ⵉⵙⵅⵉⵏⵛⵡ ⵖⵉⵔⵙ ⵉⵏⵏⴰ ⴰⵙ: ⵄⴰⵡⴷ ⵎⴰⵢ ⵜⵏⵏⵉⴷ? ⴷⵉⵅ ⵏⵜⵜⴰⵜ ⵜⵓⵜ ⴰⵙ ⴰⴼⵓⵙ ⵏⵏⵏⵙ ⴰⵍⵜⵓ ⵜⵀⵣⵣⴰ ⴷⵉⴳⵙ ⴰⵍⵍⵏ ⴷⴰⵢ ⵜⵙⵙⵓⴼⵜⵏⵜ, ⵜⵀⵣⵣ ⵖⵉⴼⵙ ⴰⵡⴰⵍ ⵜⵏⵏⴰ ⴰⵙ: ⵏⵏⵉⵅ ⴰⵛ ⵜⵉⴽⵍⵜ ⵜⵉⵙⵏⴰⵜ ⴰⴷ ⵓⵔ ⵉⵜⵜⴽ ⴰⴷⵜⴰⵢⵏ ⵎⴰⵢ ⵏⵛⵛⵓⵔ, ⵎⴰⵛ ⵉⵅⵚⵚⴰⵏ. ⴰⵏⵉⵔ ⵓⵔ ⵢⵓⴼⵉ ⵎⴰ ⴳ ⵏⵏⴰ ⵉⵇⵇⵉⵎ ⵅⴰⵙ ⵍⵍⴰ ⴷⵉⴳⵙ ⵉⵙⵙⴰⵍⴰⵢ ⵜⵉⵟⵟ ⴰⵍⵍ ⴰⵙ ⵜⵜ ⵉⵙⴹⴰⵕ, ⵓⵔ ⵢⵓⴼⵉ ⵎⴰ ⴳⴳⴰ, ⵀⴰ ⵉⵎⵎⴰⵙ ⵏ ⵜⵉⵜⵔⵉⵜ ⵜⵓⴷⴰ ⵜⵉⵡⴹ ⴷ ⵣⴳ ⵓⵖⴱⴰⵍⵓ ⵜⵙⵍⴰ ⵉ ⵡⴰⵡⴰⵍ ⵉⵏⵊⵔ ⵜⵉⵜⵔⵉⵜ ⴷ ⵡⴰⵏⵉⵔ ⵜⵃⵓⴼ ⵜⴰⵜⴼ ⴷ ⵅⴰⵙ ⵖⵔ ⵜⴰⴳⴳⵓⵔⵜ ⵜⵎⵏⴰⵇⴰⵔ ⴷ ⵡⴰⵏⵉⵔ ⵉⴼⴼⵖ ⴷ ⵜⵇⵍ ⴰⵙ ⵙ ⴰⵅⵏⵛⵓⵛ ⵜⴰⴼ ⵉⴷⴰⵎⵏ ⵓⵔ ⴰⵙ ⵇⵉⵎⵏ ⴷⵉⴳⵙ ⵜⴰⵎⵣⵜ ⵜⵏⵏⴰ ⴰⵙ: ⵎⴰⵢ ⵛ ⵢⵓⵖⵏ? ⵎⴰⵛ ⵉⵊⴰⵏ ⵛⴰ? ⴷⵉⵅ ⵏⵜⵜⴰⵏ ⵉⵍⵢ ⵖⵉⴼⵙ ⴰⵅⵛⴰ ⵉⵏⵏⴰ ⴰⵙ ⵀⵉⵓⵔ ⵜⵙⵍⴷ ⵉⵛⴰ. ⵉⵍⵍⵉⵎ ⵏⵏⴰ ⵏⵊⵓ ⴰⴼⵍⵍⴰ ⵓⵅⵛⴰⵛ ⴰⵢⴷ ⵉⴼⵖ ⵍⵄⵊⴱ ⵙⵙⵉⵡⵍⵅ ⴰⵙ ⵜⵔⴰ ⴰⴷ ⵉ ⵜⵛⵛ. ⵜⴰⵖⵓⵍ ⵓⵏⵏⴰ ⵢⴰⵙ ⵉⵙⵙⵉⵡⵍⵍ ⵜⵀⵣⵣⴰ ⵖⵉⴼⵙ ⵓⵔ ⴰⵙ ⴷ ⵢⵓⵙⵉ ⴰⴷ ⴰⵅ ⵜⵙⵙⵉⵡⵍ, ⴰⵍ ⵜⵀⵣⵣⴰ ⴰⵡⴰⵍ, ⵎⴰⵛⴰ ⴰⵊⵊⵉ ⴰⵍ ⴷ ⵉⴷⴷⵓ ⴱⴰⴱⴰⵙ. ⵜⵓⴷⴰ ⵍⵡⴰⵀ ⵅⴰⵙ ⴰⵢⵓ ⵡⵓⵙⵙⴰⵏ ⵢⴰⵖ ⵜⵜ ⵛⴰ ⵅⴰⵙ ⴰⵊⵊⵉⵜ. ⴰⵏⵉⵔ ⵉⵣⵔⵡⴹ ⵣⵉⴳⵙ ⴷⴰ ⵢⵏⵏⴰ ⴰⵙ: ⵢⵉⵀ ⵢⵓⵖⵜ ⵛⴰ ⵎⴰⴷ ⵛⴰ ⴰⵙ ⵉⵍⵍⴰⵏ ⴳⵯ ⵉⵅⴼ? ⵉⵙ ⵓⵔ ⴰⵙ ⵜⵙⵍⵉⴷ ⵎⴰ ⵢⵉ ⵜⵊⵓ. ⵎⴰⵛⴰ ⵏⴽⴽ ⴰⴳⴳⴰⵏ ⴰⵃⵢⵓⴹ ⵉⵙ ⴰⵡⵏ ⵜⴳⴳⴰⵅ ⴰⴱⵓⵔⵣ, ⴷⴰⵢ ⵉⵃⵓⴼ ⵢⴰⵊⵊⵉ ⵜⵓⴷⴰ ⴳ ⵡⴰⵏⵏⵙⴰ ⵉⴷⴷⵓ ⵢⴰⵎⵥ ⴰⴱⵔⵉⴷ. ⵜⴰⵜⴼ ⵜⵓⴷⴰ ⵜⴰⴼ ⵏ ⵜⵉⵜⵔⵉⵜ ⵍⵍⴰ ⵜⵔⵓ ⵜⵙⴰⵍⵜ ⵜⵏⵏⴰ ⴰⵙ: ⵎⴰ ⵢⴽⵎ ⵢⴰⵖⵏ ⵍⵍⴰ ⵜⵔⵓⴷ ⵎⴰ ⵎ ⵉⵊⴰⵏ ⵛⴰ? ⵜⵉⵜⵔⵉⵜ ⵏⵜⵜⴰⵜ ⵜⵓⵡⵉⵜ ⵅⴰⵙ ⴷ ⵉⵎⵟⵟⴰⵡⵏ ⴰⵍ ⵜⵜⵉⵏⵅⵙⵉⵙ ⴰⵍⵍⵉⴳ ⵓⵔ ⴷⴰ ⵜⵔⴰⵔⴰ ⴰⵡⴰⵍ ⵉ ⵉⵎⵎⴰⵙ. ⵅⴰⵙ ⵓⵔ ⵜⵔⵉ ⴰⴷ ⴰⵙ ⵜⵔⴰⵔⴰ ⴰⵡⴰⵍ ⵜⴰⵊⵊⵉⵜ, ⵛⵡⵉ ⴷⵉⵅ ⵜⴰⵖⵓⵍ ⵖⵉⵔⵙ ⴰⵍⵜⵓ ⵜⴰⴼ ⵜⵜⵉⵏ ⵍⵍⴰ ⵜⵊⵏⵓ ⵅⴼ ⵓⵅⵏⵛⵓⵛ ⵍⵍⴰ ⵜⵔⵓ, ⵍⵍⴰ ⵢⴰⵙ ⵜⵙⵙⴰⵡⴰⵍ ⵏⵜⵜⴰⵜ ⴰⴽⴽⵯ ⵓⵔ ⵜⵖⵉⵢ ⴰⴷ ⴰⵙ ⵜⵔⴰⵔ ⴰⵡⴰⵍ, ⵉⵎⵎⴰⵙ ⵜⵃⵓⴼ ⵜⵀⵣⵣⴰ ⵜⵜ ⵉⴷ ⵜⵙⴼⴹ ⴰⵙ ⵉⵎⵟⵟⴰⵡⵏ ⵜⵏⵏⴰ ⴰⵙ ⴰⵍⵜⵓ: ⵎⴰ ⵢⴽⵎ ⵢⴰⵖⵏ ⵎⴰ ⵎ ⵉⵊⴰⵏ ⵛⴰ? ⵜⵉⵜⵔⵉⵜ ⵓⵏⵏⴰ ⵉⵜⵜⴰⵜⴼⵏ ⵛⴱⵓⴹ ⵏⵏⴰ ⴷⵉ ⵓⵔ ⴰⵙ ⵉⵍⵍⵉ ⵛⴰ ⵉⵅⵚⴰ ⴰⴷ ⵉⵢⴰⵊ, ⵎⴰ ⵏⵜⵡⵉⵜ ⵉⴷ ⵖⵉⵔⵉ ⴰⴷ ⵉⵢⵙⵙⴰⵡⴰⵍ. ⵉⵎⵎⴰⵙ ⴰⵍⵜⵓ ⵜⵏⵏⴰ ⴰⵙ: ⵎⴰ ⵎ ⵉⵊⴰ? ⵀⴰⵜ ⵎⵄⵏⴰ ⵏⵜⴰⵏ ⵓⵔ ⴰⵎ ⵉⵖⵉⵢ ⵜⵄⵣⵣⴷ ⵖⵉⴼⵙ ⵀⴰⵜ ⵎⵏⴰⵇⴰⵔⵅ ⵉⵙ ⵉ ⵜⴰⴳⴳⵓⵔⵜ ⵓⵔ ⴰⵙ ⴷ ⵢⵓⵙⵉ, ⵉⵙⵉⵏ ⵀⴰⵜ ⵏⵜⵜⴰⵏ ⵉⵇⵏⵏ ⴰⴷ ⵉⵊ ⴰⵔⴰⵢⵣ ⵏⵏⵎ, ⵜⵉⵜⵔⵉⵜ ⵜⵀⵣⵣⴰ ⴰⵡⴰⵍ ⵅⴼ ⵉⵎⵎⴰⵙ ⵜⵏⵏⴰ ⴰⵙ: ⵓⵔ ⵜⵜⵉⵔⵉⵅ ⴰⴷ ⵙⵍⵉⵅ ⵉ ⵡⴰⵡⵍ ⵏⵏⴰ ⴰⴷ ⴰⵎ ⴷ ⵉⴽⴽ ⵅⴼ ⵓⵇⵎⵓ. ⵓⵔ ⵉⵜⴳ ⴰⵔⵢⴰⵣ ⵉⵏⵓ ⵎⵇⵇⴰⵔ ⵉⵟⵟⴰⵕ ⵢⵉⵊⵏⵏⴰ ⵅⴼ ⵡⴰⵛⴰⵍ. ⴰⵢⵓ ⵉⵣⴰⵢⴷ ⴰⵅⵎⵎⴻⵎ ⵉ ⵜⵉⵜⵔⵉⵜ ⵡⴰⵅⵅⴰ ⵜⵍⵍⴰ ⵜⵙⴼⴹ ⵉⵎⵟⵟⴰⵡⵏ ⵣⴳ ⵡⴰⵍⵏ ⵏⵏⵙ. ⵢⵖⴰⵓⵍ ⴷ ⴱⴰⴱⴰⵙ ⵉⵔⴰⵔ ⴷ ⵉⴼⵓⵏⴰⵙⵏ ⵉⵙ ⵓⵔ ⴰⵙ ⵉⵍⵍⵉ ⵓⵎⵢⵙⴰ, ⵍⵍⵉⴳ ⴷ ⵢⵓⵜⴼ ⵉⵖⵔⴰⵙ ⵉ ⵢⵍⵍⵉⵙ ⴰⴷ ⴰⵙ ⵜⵜⴰⵡⵢ ⴰⵍⵍⴰⵙ, ⵅⴰⵙ ⵏⵜⵜⴰⵏ ⵜⵙⵔⵙ ⴰⵙⴷ ⵜ ⵉⴷ ⵉⵇⵍ ⴷⵉⴳⵙ ⵉⵏⵏⴰⵢ ⴰⵍⵍⵏ ⵏⵏⵏⵙ ⵢⵓⴼⵏⵜ ⵙ ⵉⵎⵟⵟⴰⵡⵏ, ⵉⵙⵙⵏ ⵉⴷ ⵛⴰ ⴰⵢⵜ ⵢⵓⵖⵏ, ⵏⵜⵜⴰⵜ ⵅⴰⵙ ⵜⵙⵔⵙ ⴰⵙ, ⴷⴰⵢ ⵜⴰⵖⵓⵍ ⵛⴼⵓ ⵢⴰⵙ ⵙ ⵜⵉⵡⴰ ⵉⵖⵔ ⴰⵙ ⵉⵏⵏⴰ ⴰⵙ: ⵜⵉⵜⵔⵉⵜ ⴰⵡⵔⵓ, ⵇⵉⵎ ⴷⴰ ⵜⵎⵎⴰ ⵏⵓ, ⵜⴰⵖⵓⵍⴷ ⵜⵇⵇⵉⵎ ⵜⴰⵎⵎⴰ ⵏⵏⵙ ⵜⴰⴷⵔ ⵉ ⵡⴰⵍⵍⵏ ⵏⵏⵏⵙ ⵉⵙⴰⵍ ⵜⵜ ⵉⵏⵏⴰ ⴰⵙ: ⵎⴰⵢ ⵛⵎⵎⵎ ⵢⵓⵖⵏ? ⵜⵉⵜⵔⵉⵜ, ⴷⵉⵅ ⵏⵜⵜⴰⵜ ⵜⵣⵍⵢ ⵖⵉⴼⵙ ⴰⵅⵏⵛⵓⵛ ⵜⵏⵏⴰ ⴰⵙ: ⵓⵔ ⵉ ⵢⴰⵖ ⵛⴰ! ⴱⴰⴱⴰⵙ ⵉⵏⵏⴰ ⴰⵙ: ⵀⵉ ⵎⴰⴳⴳⴰⵖⵏ ⴰⵍⵏ ⵏⵏⵎ ⵓⴼⵏⵜ ⵙ ⵉⵎⵟⵟⴰⵡⵏ, ⵛⵎⵎⵎ ⵍⵍⴰ ⵜ ⵉⵏⵉⴷ ⵛⴰ ⵓⵔ ⵉ ⵢⴰⵖ. ⵉⵏⵢⵉ ⵎⴰⵢ ⴽⵎⵎ ⵢⴰⵖⵏ, ⵀⴰⵏ ⵏⴽⴽ ⵓⵔ ⵜⵜⵉⵔⵉⵅ ⵛⴰ ⴰⴽⵎ ⵢⴰⵡⴹ. ⵜⴱⴷⴰ ⵍⵍⴰ ⵜⵔⵓ ⴰⵍ ⵜⵜⵉⵏⵅⵙⵉⵙ ⵉⵎⵜⵟⴰⵡⵏ ⵍⵍⴰ ⵙ ⵜⵜⴰⵣⵍⵍⵏ ⵓⵔ ⵜⵖⵉⵢ ⴰⴷ ⴰⵙ ⵜⵉⵏⵉ ⵎⴰ ⴳ ⵊⵔⴰⵏ, ⵏⵜⵜⴰⵏ ⵓⵔ ⵉⵖⵉⵢ ⴰⴷ ⴰⵙ ⵉⵖⵍⵢ ⵓⵖⵔⵓⵎ ⵉⵏⵏⵎⵔ ⴰⵙ ⵉⴱⴷⴰ ⵅⴰⵙ ⵍⵍⴰ ⵜⵜ ⵉⵙⵙⵓⵙⵓⵎ, ⴰⵍⵍⵉⴳ ⵜⴼⵙⵜⴰ ⵜⵏⵏⴰ ⴰⵙ ⵎⴰ ⴳ ⵍⵍⴰⵏ ⵉⵏⵊⵔ ⴰⵙ ⴷ ⵡⴰⵏⵉⵔ ⴰ ⵢⵏⵏⴰ ⴰⵢ ⵜⵜ ⵢⵓⵊⵊⴰⵏ ⴰⵜⵔⵓ ⴰⵍⵍⵉⴳ ⵉⴱⴷⵍ ⵢⵓⴷⵎ ⵏⵏⵙ, ⴱⴰⴱⴰⵙ ⵉ ⵙⵃⵓⵣⵜ ⵖⵉⵔⵙⵜ ⵉⵙⴼⴹ ⴰⵙ ⵉⵎⵟⵟⴰⵡⵏ ⵉⵏⵏⴰ ⴰⵙ ⵙⴼⵍⴷ ⵖⵔⵉ ⵣⴳ ⵡⴰⵙⵙⵓ ⵓⵔ ⴰⵎ ⵉⵙⵙⴰⵡⴰⵍ ⴰⴽⴽⵯⴷ ⵢⵓⵏ. ⵀⴰ ⵓⵔ ⵜⵜⵉⵔⵉⵅ ⴰⴷ ⴰⵎ ⵉⵙⵙⵉⵡⵍ ⵛⴰ ⵏ ⵢⵓⵏ ⴰⵏⵉⵔ ⵎⵛ ⵓⵔ ⵜⵔⵉⴷ ⵓⵔ ⵉⵇⵇⵉⵎ ⴰⴷ ⴰⵎ ⵉⵙⵙⵉⵡⵍ, ⵉⵡⴰ ⴽⴽⵔ ⴽⴽⵙ ⵖⵉⴼⵉ ⵜⴰⵖⵓⴼⵉ ⵢⵓ ⵜⵙⵙⵉⵔⴷ ⵓⴷⵎ ⵏⵏⵎ ⵣⴳ ⵉⵎⵟⵟⴰⵡⵏ ⵓⵔ ⵜⵜⵉⵔⵉⵅ ⴰⴷ ⵜⵇⵇⵉⵎⴷ ⵉⵎⵛⵉ. ⴰⵢⵓⵔ ⵢⴰⵖⵓⵍ ⴷ ⵡⴰⵅⵅⴰ ⵏⵜⵜⴰⵏ ⴷ ⵉⵔⵓⵔⴰ ⵍⵄⵣⵣ ⵢⵉⵍⵉ ⵉⵄⵊⴱ ⵉⴽⵓⵍ ⵎⴰⵢ ⴷ ⵉⵍⵍⴰⵏ ⴳ ⵓⵊⴷⵓⴷ ⴷⴰ ⵢⵄⵊⴱ ⴰⵙ ⵍⵃⴰⵍ, ⵎⴰⵛⴰ ⴽⵓⵍⵛⵉ ⴰⵢⵓ ⵢⴰⵖⵓⵍ ⴰⵙ ⴷⴰ ⵅⵎⵎⴻⵎ ⵉⵙ ⵏ ⵉⵣⵔⵉⵢ ⵓⵔⵉⵏⵏⴰ ⴰⵙ ⵢⵓⵜ ⵏ ⵜⵔⴱⴰⵜ ⵏⵏⴰ ⵙ ⵉⵔⴰ ⵡⵓⵍ ⵉⴷⴷⵓ ⴷ ⵉⴳⵓⵊ ⵖⵉⴼⵙ, ⴰ ⵏⵜⵜⴰⵏ ⵅⴰⵙ ⵍⵍⴰ ⵢⵓⵔⵣⵣⵓ ⵛⴰ ⵏ ⵓⴱⵔⵉⴷ ⵏⵏⴰ ⵉⵜⴽⴽⴰ ⴰⴷ ⵢⴰⵡⴹ ⵜⵉⵜⵔⵉⵜ ⴰⴷ ⵖⵉⵔⵙ ⵜⵉⵍⵉ ⴰⴱⴷⴰ. ⴱⴰⴱⴰⵙ ⵏ ⵡⴰⵢⵓⵔ ⵜⵍⵍⴰ ⴷⵉⴳⵙ ⵍⵡⴷⵉⵄⵜ ⵏ ⵜⵏⴰⵛⴰ ⴷ ⵣⴰⵣⵍⴰ ⵏ ⵉⵢⵉⵙ ⴷⵖⵉ ⵉⵎⵇⵇⵓⵔ ⵓⵔ ⵉⵖⵉⵢ ⴰⴷ ⵢⴰⵎⵓ ⵉ ⵜⵛⴰⴱⴰⵔⵜ ⵏ ⵉⵙⴰⵏ ⵡⴰⵍⴰ ⵉ ⵜⴼⵔⴰⵡⵜ ⵏ ⵜⵣⴰⵣⵍⴰ, ⵍⵍⵉⴳ ⴷ ⵢⴰⵖⵓⵍ ⵡⴰⵢⵓⵔ ⵉⴱⴷⴰ ⵍⵍⴰ ⵜ ⵉⵙⵇⵙⴰ ⵅⴼ ⵎⵉⵙⵎ ⴰ ⴳ ⵣⵔⵢ ⵓⵊⴷⵓⴷ ⵜⵣⴰⵣⵍⴰ ⵏ ⵢⵉⵙⴰⵏ ⵉⵙⵇⵙⴰⵜ ⴰⴽⴽⵯⴷ ⵅⴼ ⵉⵎⵏⴰⵢⵏ ⵉⵊⵉⵏ ⵉⵎⴷⴷⵓⴽⴰ ⵏⵏⵙ ⵉⵙ ⴰⵎⵓⵏ ⴳ ⵓⵊⴷⵓⴷ. ⴰⵢⵓⵔ ⵉⵙⵙⴰⵡⴹ ⴰⵙ ⴷ ⵙⵍⴰⵎ ⵏⵏⴰ ⵙ ⴷ ⵓⵣⵏⵏ ⵉⵎⴷⴷⵓⴽⴰⵍ ⵏⵏⵙ ⴷ ⵜⵛⴰⴱⴰⵕⵉⵏ ⵏ ⵢⵉⵙⴰⵏ. ⵢⵉⵍⵉⵏ ⵙⴰⵇⵙⴰⵏ ⵖⵉⴼⵙ ⵍⵍⵉⴳ ⵓⵔ ⴷ ⵉⴷⴷⵉ ⵎⴰⵛⴰ ⵉⵄⵊⴱ ⴰⵙⵏ ⵍⵃⴰⵍ ⵍⵍⵉⴳ ⵙⵏⵏ ⴰⵢⵓⵔ ⵉⴷ ⵎⵎⴻⵎⵉⵙ ⵀⴰ ⵉⵙⵙⵏ ⴰⴷ ⵉⵣⵣⵉⵣⵍ, ⵉⴷ ⵏⵜⵜⴰⵏ ⵉ ⵜⵢⵉⵙⵏ ⴱⵣⵣⴰⴼ ⵖⵔ ⵉⵛⴰⴱⴰⵕⵕ ⵢⵉⵙⴰⵏ ⵡⴰⵍⴰ ⵉⵇⴱⵉⵍⵍ ⴽⵓⵍ ⵅⴰⵙ ⵓⵔ ⵉⵍⵍⵉ ⴳ ⵓⵊⴷⵓⴷ ⴽⵓⵍⵛⵉ ⵍⵍⴰ ⵖⵉⴼⵙ ⵉ ⵜⵙⴰⵍ ⵓⴼⴰⵏ ⴷ ⵎⵎⴻⵎⵉⵙ ⵢⴰⵖⵓⵍ ⴰⵏⵏⵙⴰ ⵏⵏⵙ ⵏⵜⵜⴰⵏ ⵉⵎⵇⵇⵓⵔ ⵓⵔ ⵉⵇⵇⵉⵎ ⵉⵖⵉⵢ ⵉ ⵜⵣⴰⵣⵍⴰ ⵡⴰⵍⴰ ⴰⴷ ⵉⴷⴷⵓ ⴰⴷ ⵢⴰⵎⵓ ⴳ ⵓⵊⴷⵓⴷⵏ, ⴰⵎⵎ ⵉⵏⵏⴰ ⴷ ⵖⴼⵉⵙ ⵙⴰⵍⵍ ⵕⵕⵎⴰ ⵓⵊⴷⵓⴷ ⵉ ⵜⵉⴽⴽⵍⵜ ⵜⴰⵎⵣⵡⴰⵔⵓⵜ ⴰⴷ ⵓⵔ ⵉⵍⵍⵉ ⵖⴰⵍⵍ ⵉⴷ ⵉⵙ ⵉⵎⵎⵓⵜ ⵓⵔ ⵜⵙⵍⵉⵏ, ⵉⴷ ⵙⵏⵏ ⵀⴰⵜ ⵏⵜⵜⴰⵏ ⵜⵍⵍⴰ ⴷⵉⴳⵙ ⵍⵡⴷⵉⵄⵜ ⵏ ⵉⵢⵉⵙ. ⴰⵏⵛⵜⵓ ⵓⵙⴰⵍ ⵅⴼ ⴱⴰⴱⴰⵙ ⵉⵣⴰⵢⴷ ⵢⵓⵏ ⵓⴱⵓⵔⵣ ⵊⴰⵊ ⵏ ⵡⴰⵢⵓⵔ ⵉⵙ ⵉⵍⵍⴰ ⵉⵙⵙⵏ ⴽⵓⵍⵛⵉ ⴷⴰ ⵢⵙⵇⵙⴰ ⵖⵉⴼⵙ, ⵉⵙ ⵉⴽⴽⵓ ⵉⵙⴱⵓⵔⵣ ⵜⴰⵇⴱⵉⵍⵜ ⵏ ⴰⵢⵜ ⵉⵊⵉⴷⵔ ⵙ ⵜⵓⵙⵏⴰ ⵏ ⵜⵏⴰⵛ ⵏ ⵉⵢⵉⵙ ⴷ ⵜⴳⵎⵔⴰ ⵏⵜⵜⴰⵏ ⵉⵊⵉⵏ ⵢⵓⵏ ⵓⵎⵏⴰⵢ ⴰⵏⵊⵎⴰⵔ ⵖⵔ ⵉⵍⵍⴰ ⵏⵢⴰⵛ. ⵉⴷ ⴰ ⵢⵏⵏⴰ ⵎⵉ ⵉⴷⴷⴰ ⵢⵉⴹ ⵣⵉ ⵎⴰ ⵢⴷ ⵢⵓⴹ ⵡⴰⵢⵓⵔ ⵉⵣⵔⵉ ⵜⵜ ⵅⴰⵙ ⵏⵜⵜⴰⵏ ⴷ ⴱⴰⴱⴰⵙ ⵍⵍⴰ ⵜ ⵉⵙⵇⵙⴰ ⵅⴼ ⵎⵉⵙ ⴰⴳ ⵣⵔⵢ ⵓⵊⴷⵓⴷ ⴷ ⵜⴼⵔⴰⵡⵜ ⵉⵙⴰⵏ ⴷ ⵉⵎⵏⴰⵢⵏ ⵉⵎⴷⴷⵓⴽⴰⵍ ⵏⵏⵏⵙ, ⴰⵢⵓⵔ ⴷⵉⵅ ⵍⵍⴰ ⵙ ⵉ ⵜⵜⵉⵏⵉ ⵎⴰ ⴳ ⵣⵔⵢ ⴷ ⵎⴰⵢ ⵖⵉⴼⵙ ⵉⵙⵇⵙⴰⵏ ⴰⵍⵍⵉⴳ ⵉⵖⵓⵔⴱ ⵢⵉⴹ, ⵉⵙ ⴷ ⵢⵓⴼⵓ ⵍⵃⴰⵍ ⴱⴰⴱⴰⵙ ⵏ ⵡⴰⵢⵓⵔ ⵉⵍⵍⴰ ⵍⵍⴰ ⵜ ⵉ ⵜⵢⴰⵏⴰⵢ ⴰⴷ ⵢⴰⵡⴹ, ⴰⴽⴽ ⴰⴷ ⴰⵙ ⵢⵉⵏⵉ, ⵎⴰ ⴳ ⵣⵔⵢ ⵓⵊⴷⵓⴷ. ⵅⴰⵙ ⴷⴷⴰⵏ ⴰⴷ ⵊⵏⵏ, ⴰⵢⵓⵔ ⵢⵓⵜⴼ ⵜ ⵉⴷ ⵍⵉⵇⵏⴰⴹ ⴷ ⵜⵖⵓⴼⵉ ⴰⵏⵓⴷⵎ ⵓⵔ ⵉⵔⵉ ⴰⴷ ⴰⵙ ⴷ ⵉⴷⴷⵓ. ⵉⵣⵔⵉⵏ ⴼⴼⵉⵔ ⴰⵙ ⵜⵏⵏⴰ ⵙ ⵉⵔⴰ ⵡⵓⵍ. ⵉ ⵜⵉⴼⴰⵡⵜ ⵏ ⵡⴰⵙⴽⴽⴰ ⵏⵏⵙ ⵉⴷⴷⴰ ⴷ ⵓⵎⵖⴰⵔ ⵉⵎⵏⴰⵢⵏ ⵖⵔ ⴱⴰⴱⴰⵙ ⵡⴰⵢⵓⵔ ⵉⴷ ⵉⴽⴽⴰ ⵏⵜⵜⴰⵏ ⵖⵉⵔⵙ ⵢⴰⵏ ⵡⴰⴷⴷⵓⵔ ⴰⵎⵎⴰⵙ ⵉⵎⵏⴰⵢⵏ ⵏ ⵜⵇⴱⵉⵍⵜ. ⴷⵖⵉ ⵍⵍⵉⴳ ⵓⵔ ⵜⵓⵊⵊⵉ ⵜⵎⵖⵔ ⵢⴰⵎⵥ ⴰⵛⴰⵍ, ⵓⵔ ⵉⵇⵇⵉⵎ ⵍⵍⴰ ⵉⵜⵎⵓⵏ ⴷ ⴰⵢⵜ ⵉⵙⴰⵏ. ⵎⴰⵛⴰ ⵙⵓⵍⵍ ⵛⴼⴰⵏ ⴰⵙ ⴰⴷⵓⵔ ⴰⵎ ⵍⵍⵉ, ⵅⴰⵙ ⴰⴷ ⴰⵖⵓⵍⵍⵏ ⴷⴰ ⵖⵉⵔⵙ ⵜⵓⴳⵯⴰⵏ ⴰⴷ ⴰⵙ ⵄⴰⵡⴷⵏ ⵅⴼ ⵎⴰ ⴳ ⵣⵔⵉⵏ ⴳ ⵓⵊⴷⵓⴷ ⴷ ⵎⴰⵢ ⵖⵉⵙⴼ ⵉⵙⴰⵍⵏ. ⵀⴰ ⵉⵙⵙⵉⵡⴹ ⴰⵙ ⴷ ⵙⵍⴰⵎ ⵏ ⵉⵎⴷⴷⵓⴽⴰⵍⵏ ⵏⵏⵙ ⵏⵏⴰ ⵖⵉⴼⵙ ⵉⵙⴰⵍⵍ, ⵉⴷ ⵎⴰⵢ ⴷ ⵉⵊⴰⵏ ⴰⵎⵏⴰⵢ ⵉⵙⴰⵍ ⵖⵉⴼⵙ ⵍⵍⵉⴳ ⵓⵔ ⵉⵍⵍⵉ ⴳ ⵓⵊⴷⵓⴷ ⵢⴰⵣⵏ ⴰⵙ ⴷ ⵙⵍⴰⵎ. ⵎⴰⵛⴰ ⵍⵅⴰⴹⵔ ⵉⵀⵏⵏⴰ ⵢⴰⵙ ⵍⵍⵉⴳ ⴰⵙ ⴷ ⵏⵏⴰⵏ ⵉⵎⵏⴰⵢⵏ ⵡⴰⵅⴰ ⵜⵓⵊⵊⵉⴷ ⴰⵏⵏⵙⴰ ⵏⵏⵛ ⵢⵓⵔⴰ, ⵎⴰⵛⴰ ⵀⴰⵜ ⵜⴱⵓⵔⵣ ⴰⵅ ⵙ ⵓⵄⵔⵔⵉⵎ ⵏⵏⵛ ⵏⵏⴰⵅ ⵜⵜⵓⵣⵏ. ⴰⵢⵓⵔ ⵡⴰⵅⵅⴰ ⵉⵃⴰⵔⵙ ⵙ ⵓⵃⵏⵊⵉⴼ ⵎⴰ ⵙ ⵉⵍⵍⴰⵏ ⴳ ⵓⵍ ⵢⵉⵜⵜ ⵡⵓⵙⵙⴰⵏ ⴰⵍⵍⵉⴳ ⴰⵙ ⵉⵇⴹⴰ ⵚⴱⵕ ⵓⵔ ⵉⵖⵉⵢ ⴰⴷ ⵢⴰⵎⵥ ⴳ ⵓⵍ ⵏⵏⵙ, ⵓⵔ ⵉⵃⵍⵉ ⵅⴰⵙ ⵉⵙⵙⵓⴼⵖⴷ ⵎⴰⵢ ⴰⵙ ⵉⵍⵍⴰⵏ ⵉ ⵍⵅⴰⴹⵕ ⵉⵙⵙⵉⵡⴹ ⵉ ⴱⴰⴱⴰⵙ ⴷ ⵉⵎⵎⴰⵙ. ⵉⴷ ⵍⵅⵉⵔ ⵡⵓⵙⵙⴰⵏ ⴰⴳ ⴽⴽⴰ ⵍⵍⴰ ⵢⵜⵜⵉⵏⵉ ⴰⴷ ⴰⵙ ⵏ ⵜⵢⵉⵏⵉ, ⵎⴰⵛⴰ ⵓⵔ ⵉⵖⵉⵢ ⴰⵍ ⵢⵓⵔⵣⵣⵓ ⵎⴰⵜⵜⴰ ⵓⴱⵔⵉⴷ ⵏⵏⴰ ⵣⵉ ⵉⵜⴽⴽⴰ ⴰⴷ ⴰⵙⵏ ⵉⵚⵉⵡⴹ ⴰⵡⴰⵍ ⴰⴷ. ⵢⵓⵏ ⵉⵎⵏⵏⵙⵉ ⵉⵏⵏⴰ ⵊⴰⵔ ⴰⵙ ⴷ ⵉⵅⴼ ⵏⵏⵙ: ⴰⵙⵙ ⴰ ⴰⴷ ⵜⵉⵏⵉⵅ ⵉ ⴱⴰⴱⴰ ⴷ ⵢⵓⵏⵓ. ⵅⴰⵙ ⵇⵉⵎⴰⵏ, ⵏⵜⵜⴰⵏ ⵍⵍⴰ ⵢⵜⵔⴰⵄⴰ ⵎⴰ ⵙ ⵉⵙⵏⵜⵓ ⴰⵡⴰⵍ ⵍⵍⴰ ⵢⴰⵙ ⵉ ⵜⵏⵊⵍⴰ ⵓⵔ ⵉⵇⵇⵉⵎ ⵍⵍⴰ ⵢⵜⵀⵣⵣⴰ ⴰⵍⵍⵏ ⵉ ⴰⵢⵜ ⵓⵅⴰⵎ ⵏⵏⵙ. ⴷⵉⵅ ⴱⴰⴱⴰⵙ ⴷ ⵉⵎⵎⴰⵙ ⵓⵛⵉⵏ ⵉⴷ ⵉⵙ ⵖⵉⵔⵙ ⵛⴰ, ⵍⵍⵉⴳ ⵉⴽⴽⵙ ⵍⵃⵢⴰ ⵉⵏⵏⴰ ⴰⵙⵏ: ⴰ ⴱⴰⴱⴰ ⴷ ⵉⵎⴰⵎ ⵙⴼⵍⴷⴰⵜ ⵖⵉⵔⵉ, ⵀⴰⵏ ⵏⴽⴽ ⵖⵉⵔⵉ ⵛⴰ ⴳ ⵓⵍ ⵉⵏⵓ ⴰⴷ ⴰⵡⵏ ⵜⵉⵏⵉⵅ. ⴱⴰⴱⴰⵙ ⴷ ⵉⵎⵎⴰⵙ ⴳⵯⴷⵡⴰⵍ ⵏⵏⴰ ⴰⵙ ⵉⵏⵉ ⵎⴰⵢ ⵖⵉⵔⵛ ⴰ ⵎⵎⴻⵎⵉ? ⵏⵜⵜⴰⵏ ⵢⵓⴷⵔ ⵉ ⵡⴰⵍⵍⵏ ⵉⵏⵏⴰ ⴰⵙⵏ ⵍⵍⵉⴳ ⴽⴽⵉⵅ ⴳ ⵓⵊⴷⵓⴷ ⴰⵏⵏⵉⵅ ⵢⵓⵜ ⵏ ⵜⵔⴱⴰⵜ ⵉⵖⵓⴷⴰⵏ ⵜⴰⴹⴼⵓⴹ ⵉⵔⴰ ⵉⵜ ⵍⵅⴰⴹⵔ ⵉⵏⵓ. ⵜⵙⴰⵍ ⵜ ⵉⵎⵎⴰⵙ ⵜⵏⵏⴰ ⴰⵙ: ⵎⴰⵢ ⵜⵉⵍⴰⵏ ⵉⵙ ⵜⵙⵙⵏⴷ? ⵏⵜⵜⴰⵜ ⵉⵍⵍⵉⵙ ⵓⵎⵖⴰⵔ ⵏ ⵜⵇⴱⵉⵍⵜ ⵏ ⴰⵢⵜ ⵉⵖⴱⵓⵍⴰ. ⴱⴰⴱⴰⵙ ⵉⵙⵙⵉⵡⵍⴷ, ⵉⵀ ⵉⵍⵍⵉⵙ ⵉⵣⵔⵉ ⵀⴰⵜ ⵏⵜⵜⴰⵏ ⵢⵓⵏ ⵓⵔⵢⴰⵣ ⵉⵥⵉⵍⵍ ⵖⵔ ⵉⵍⵍⴰ ⵡⴰⴷⴷⵓⵔ ⵊⴰⵊ ⵓⵇⴱⵉⵍⵍ ⵏⵏⵙ ⵀⴰⴷ ⵖⵔ ⵇⴰⵃ ⵉⵇⴱⵉⵍⵍⵏ, ⵍⵍⵉⵅ ⵙⵏⵅⵜ ⴰⵔⵢⴰⵣ ⵉⵊⵉⵏ ⴱⵓⵄⵜⴰⵜⴰ ⵉⵊⵊⵉⵡⵏ ⵖⵉⵔⵙ ⵍⵎⴰⵍ, ⵎⴰⵛⴰ ⴳⵯⴷⵅ ⵓⵔ ⵉⵜⵜⵉⵔⵉ ⵉⵍⵍⵉⵙ ⴰⴷ ⴰⵅ ⵜⴰⵡⵍ. ⴰⵢⵓⵔ ⵍⵡⴰⵀ ⴰ ⴱⴰⴱⴰ ⵎⴰ ⵅⴼ ⴰⵍⵍⵉⴳ ⵓⵔ ⵜⵉⵔⵉ ⴰⴷ ⴰⵅ ⵜⴰⵡⵍ? ⵉⴷ ⵅⴷ ⵉⵊⴰ ⴱⴰⴱⴰⵙ ⴰⵎⵖⴰⵔ, ⵉⵊⵊⵉⵡⵏ ⵢⵉⵍⵉ ⵖⵉⵔⵙ ⵡⴰⴷⴷⵓⵔ, ⵀⴰⵜ ⴰⴽⴽⵯⴷ ⵏⴽⴽⵏⵉ ⵖⵉⵔⵔⵅ ⴰⵎⵓⵔ ⴷ ⵡⴰⴷⴷⵓⵔ ⴰⵎⵎⴰⵙ ⵓⵇⴱⵉⵍⵍ ⵏⵏⵅ, ⵛⴽ ⵀⵍⵍⵉ ⵓⵔ ⵜⵍⵍⵉⴷ ⴳ ⵓⵊⴷⵓⴷ, ⵇⴰⵃ ⴷⴰ ⵖⵉⴼⵛ ⵜⵙⴰⵍ, ⴰⴽⴽⵯⴷ ⵏⴽⴽ ⵍⵍⵉⵅ ⵙⵔⵄⴱⵅ ⴷⴷⵓⵏⵏⵉⵜ ⵍⵍⵉⴳ ⵓⵜⴼⵅ ⴰⵎⵎⴰⵙ ⵏ ⵜⴼⵔⴰⵡⵜ ⵉⵙⴰⵏ ⵉⴷ ⵎⵥⵥⵉⵢⵅ ⵉⵙⵉⵏⵅ ⴰⴷ ⵣⵣⵉⵣⵍⵅ. ⵉⵎⵎⴰⵙ ⵜⵙⵙⵉⵡⵍ ⵜⵏⵏⴰ ⴰⵙ: ⴰ ⵎⵎⴻⵎⵉ ⵅⴰⵙ ⵛⴽ ⴰⵢ ⵖⵉⵔⵉ ⵉⵍⵍⴰⵏ, ⵡⴰⵅⵅⴰ ⵜⵜⵉⵙⵉⵏⴷ ⴰⴷ ⵣⵏⵣⴰⴷ ⵜⴰⵎⵓⵔⵜ ⵉⴷ ⵉⵣⵔⵢ ⴱⴰⴱⴰ ⵀⴰⵜ ⵙⵔⵊⴰⵍ ⵜⵅⵔⵙⵉⵏ ⵡⴰⵅⵅⴰ ⵓⵔ ⵖⵉⵢⵅ ⴰⴷ ⵉⵙⵙⵏⵜ ⴱⴹⵓⵅ ⴰⴷ ⴰⵛ ⴷ ⴰⵡⵍⵅ ⵜⵏⵏⴰ ⵜⵔⵉⴷ, ⴰⴽⴽⵯⴷ ⵎⴰⵢ ⴰⵔⴰⵏ ⴰⵢⵜ ⵓⵅⴰⵎ ⵏⵏⵙ ⴰⴷ ⴰⵙⵏ ⵜⵛⴼⵅ. ⴰⵢⵓⵔ ⵍⵅⴰⴹⵕ ⵏⵏⵙ ⵉⵀⵏⵏⴰ ⵣⵉ ⵎⴰ ⴳ ⵓⴼⵓ ⴱⴰⴱⵙ ⴷ ⵉⵎⵎⴰⵙ ⴳ ⵛⴹⵓⵔ ⵏⵏⵙ. ⵡⴰⵅⵅⴰ ⵓⵙⵙⴰⵏ ⴷⴰ ⵣⵔⵔⵉⵏ ⴰⵎⵙⴰⵡⴰⴹ ⵓⵔ ⵉⵍⵍⵉ ⵊⴰⵔ ⴰⵙ ⴷ ⵜⵉⵜⵔⵉⵜ ⴰⵎⴰⵔⵊ ⵉⵙⵖⵓⵙ ⵜ. ⵉⵍⵍⴰ ⵉⴼⴰⴷ ⴰⴷⵜ ⵉⵏⵏⴰⵢ ⵓⵔ ⵢⵓⴼⵉ ⵎⵉⵙⵎ ⴰⴳ ⵜⴳⴳⴰ ⴰⴷⵜⵉⵏ ⵢⴰⵡⴹ ⵡⴰⵅⵅⴰ ⵉⵔⴰ ⴰⴷ ⵢⴰⵎⵥ ⴰⴱⵔⵉⴷ ⴰⵍ ⵢⴰⵡⴹ ⵜⴰⵎⴰⵣⵉⵔⵜ ⵏⵏⴰ ⴷⵉ ⵜⵣⴷⵖ, ⵉⵇⵇⵉⵎⴰ ⵅⴰⵙ ⵍⵍⴰ ⵉⵜⵅⵎⵎⴰⵎ ⵉⴹ ⴷ ⵡⴰⵙⵙ ⴷⴰ ⵢⵓⵔⵣⵣⵓ ⵎⴰⵏⵉ ⵣⵉ ⵉⵜⴽⴰ ⵉ ⵡⴱⵔⵉⴷ ⴰⴷⵜ ⵉⵏⵏⴰⵢ ⵉⴷ ⴰⵎⴰⵔⵊ ⵉ ⵙⴳⵖⵓⵙ ⵓⵍ ⵏⵏⵙ. ⴰⵎⵏⴰⵢ ⵓⵔ ⵉⵍⵍⵉ ⵊⴰⵔ ⵉⵎⵢⵉⵔⴰⵏ ⵣⵉ ⵎⴰ ⵢⴱⴹⵓⵏ. ⵓⵙⵙⴰⵏ ⵍⵍⴰ ⵣⵔⵔⵉⵏ ⴰⵢⵓⵔ ⵓⵔ ⵊⵊⵉⵏ ⵉⵏⵏⴰⵢ ⵜⵉⵜⵔⵉⵜ, ⴰⵍ ⵢⵓⵏ ⵡⵡⴰⵙⵙ ⵜⵜⵓⵖⵔⴹ ⵜⵛⴰⴱⴰⵔⵜ ⵉⵎⵏⴰⵢⵏ ⵏⵙ ⵖⵔ ⵢⵓⵏ ⵓⵎⵏⴰⵢ ⵉⵊⴰⵏ ⵜⴰⵎⵖⵔⴰ ⵉ ⵜⵜⴰⵎⵓⵏ ⵖⵔ ⵜⵇⴱⵉⵍⵜ ⵉⵔⵇⵇⴰⵙⵏ ⴷ ⵢⵓⵙⴰⵏ ⵉⵡⵔⵉⵏ ⵉ ⵜⵇⴱⵉⵍⵜ ⵏ ⴰⵢⵜ ⵉⵖⴱⵓⵍⴰ. ⵍⵍⵉⴳ ⴷ ⴰⵖⵓⵍⵍ ⵣⵉ ⵜⵎⵖⵔⴰ ⴽⵏ ⵅⴼ ⵜⵇⴱⵉⵍⵜ ⵏ ⴰⵢⵜ ⵉⵖⴱⵓⵍⴰ ⵍⵍⴰ ⵜⵉⵡⴹ ⴷⴳⵯⴰⵜ ⵏⵉⵜⵏⵉ ⵣⵔⵉⵏⴷ ⵜⴰⵎⵎⴰ ⵉⵖⵔⵎ ⵏ ⴱⴰⴱ ⵏ ⵜⵉⵜⵔⵉⵜ ⴰⵍ ⵉⵙⵉⵎⵏⵖⵉⵙ ⴱⴰⵔ ⴰⴷⵜ ⵉⵏⵏⴰⵢ, ⵎⴰⵏⵉⵛ ⴰ ⵏⵜⵜⴰⵜ ⵢⵓⴼⴰ ⵜⵉⵏ ⵍⵃⴰⵍ ⵜⵍⵍⴰ ⴷⴰ ⵜⵜⴰⵊⵎ ⴳ ⴰⵖⴱⴰⵍⵓ, ⵉⵍⵍⴰⵏ ⵉⵎⵇⴰⴱⴰⵍ ⴷ ⵉⵖⵔⵎ ⵏⵏⵙⵏ, ⵏⵜⵜⴰⵏ ⵉⵊⵔⵓ ⵜⵉⵟ ⵢⴰⵏⵏⵉ ⵜ ⵜⵍⵍⴰ ⵅⴰⵙ ⵉⵅⴼ ⵏⵏⵙ, ⵉⵏⵏⴰ ⵙⵏ ⵉ ⵉⵎⵏⴰⵢⵏ ⴰⵊⵊⴰⵜ ⴰⴷ ⴷⴷⵓⵅ ⵙ ⴰⵖⴱⴰⵍⵓ ⴰⴷ ⴰⵊⵎⵅ ⵜⴰⵢⴷⴷⵉⵜ ⵡⴰⵎⴰⵏ ⵜⵅⵡⴰ ⵢⵉ, ⵢⴰⵡⴹⵏ ⵙ ⴰⵖⴱⴰⵍⵓ, ⵉⵎⵏⴰⵢⵏ ⴷⴷⴰⵏ ⵣⵔⵉⵏⵜ ⴼⴼⵉⵔ ⴰⵙⵏ ⵢⴰⴼⵏⵏ ⵜⵉⵜⵔⵉⵜ ⵅⴰⵙ ⵏⵜⵜⴰⵜ ⵜⵍⵍⴰ ⴷⴰ ⵜⵜⴰⵊⵎ ⵓⵔ ⵜⴰⵏⵏⴰⵢ ⴰⵍⵍⵉⴳ ⵖⵉⴼⵙ ⵉⴱⴷ ⵙ ⵓⵢⵉⵙ ⵏⵏⵙ, ⵓⵔ ⴷⵎⵉ ⵛⴰ ⵅⴰⵙ ⵜⵀⵣⵣⴰ ⴰⵍⵍⵏ ⵜⴰⴼ ⵜⵉⵏ ⴷ ⴰⵢⵓⵔ ⴷⴰⵢ ⵜⴼⵇⵇⵄ ⵉⴹⵔ ⵣⴳ ⵓⵢⵉⵙ ⵎⵙⵍⵍⴰⵎⵏ ⴷⴰ ⵉⵜⴰⵎⵥ ⴰⵙ ⴳ ⴼⵓⵙ ⵜⵙⵃⵓⵣⵜ ⵖⵔ ⵡⵓⵍ ⵏⵏⵙ ⵜⵏⵏⴰ ⴰⵙ: ⵉⴷ ⵛⴽ ⴰⵢⴷ ⵢⵓⵡⴹⵏ ⴷⴰ ⴰ ⵢⴰⵢⵓⵔ? ⵓⵔ ⵛⴷⵎⵉⵅ! ⴰⵢⵓⵔ ⵉⵏⵏⴰ ⴰⵙ: ⵏⵏⴽⴽ ⴰⵢⴷ ⵢⵓⴹⵏ ⵖⵉⵔⵎ ⵉⵀⵏⵏⴰ ⵡⵓⵍ ⵉⵏⵓ ⵍⵍⵉⴳ ⴽⵎⵎ ⵉⴷ ⵓⴼⵉⵅ ⴷⴰ ⴰⵏⵎⵣⴰⵔ, ⵓⵎⴰ ⵉⵍⵍⴰ ⵓⵎⴰⵔⵊ ⵏⵏⵎ ⵉⵙⵖⵓⵙ ⵉ, ⵓⵔ ⴷⴰ ⴳⴳⴰⵏⵅ ⵡⴰⵍⴰ ⴷⴰ ⵜⵖⵉⵎⴰⵅ ⵣⵉ ⵎⴰ ⵢⴷⴷⵉⵅ ⵣⴳ ⵓⵊⴷⵓⴷ ⴰ ⵏⴽⴽ ⴷⴰ ⵜⵉⵏⵉⵅ ⴰ ⵎⵉⵍⵎⵉ ⴰⵢ ⵜⵜⴰⵏⵉⵅ ⵜⵉⵜⵔⵉⵜ. ⵛⵎⵎ ⵉⴷ ⵍⴰⴱⴰⵙ ⵉⵙ ⵖⵉⵔⵎ ⵜⵀⵏⵏⴰ? ⴷⴰ ⵢⵃⵓⵣ ⵜⵜ ⵉⴷ ⵖⵉⵔⵙ. ⵜⵉⵜⵔⵉⵜ ⵜⵏⵏⴰ ⴰⵙ ⴰⴽⴽⵯⴷ ⵏⴽⴽ ⵉⵍⵍⴰ ⵉⵏⵖⴰ ⵉ ⵓⵎⴰⵔⵊ ⵏⵏⵛ ⵃⴹⵉⵅ ⵉⴱⵔⴷⴰⵏ, ⵅⴰⵙ ⵎⴰⵏⵉ ⴰⵏⵏⵉⵅ ⵛⴰ ⵓⵎⵏⴰⵢ ⵉⵏⵉⵅ ⵉⴷ ⵛⴽ ⴰⵢⴷ ⵢⵓⴳⴳⴰⵏ, ⵜⴰⵢⵔⵉ ⵏⵏⵛ ⵜⵣⴷⵖ ⴳⵯ ⵓⵍ ⵉⵏⵓ ⴰⵍ ⵉ ⵜⵛⵡⴰⴹⵏ ⵉⴱⴰⵍⵍⴰⵖⵏ, ⴰⵎⵔ ⵓⴼⵉⵅ ⴰⴷ ⵖⵉⵔⵛ ⵉⵍⵉⵅ, ⴰⴷ ⴰⵅ ⵜⵛⵛⴰⵔ ⵜⵓⴷⵔⵜ. ⵇⵇⵉⵎⴰⵏ ⵉⵎⵢⵉⵔⴰⵏ ⴳ ⵓⵖⴱⴰⵍⵓ ⴷⴰ ⵜⴰⵎⵙⴰⵍⵍ ⴰⵍ ⵊⵍⵍⴰⵏ ⵜⴰⵖⵓⴼⵉ ⵏⵏⴰ ⴷⵉⴳⵙⵏ ⵉⵍⵍⴰⵏ, ⴰⵢⵓⵔ ⵡⵅⵅⴰ ⵜⴷⴷⴰ ⵜⵛⴰⴱⴰⵔⵜ ⵉⵙⴰⵏ ⵜⵣⵔⵉⵜ ⵉⵇⵇⵉⵎ ⴼⴼⵉⵔ ⴰⵙⵏ, ⵏⵉⵜⵏⵉ ⴷⴷⴰⵏ ⵖⵍⵉⵏ ⴰ ⵏⵜⵜⴰⵏ ⵉⵙⵓⵍ ⵢⵓⵎⵥ ⴰⵡⴰⵍ ⵖⵔ ⵜⵏⵏⴰ ⵙ ⵉⵔⴰ ⵡⵓⵍ ⵏⵏⵙ. ⵍⵍⵉⴳ ⵜⵜ ⵉⴷ ⵢⵓⴼⵓ. ⵎⵛⵜⴰ ⵡⵓⵙⵙⴰⵏ ⴰⵢⵓ ⵓⵔ ⵜ ⵉⵏⵏⴰⵢ, ⵇⵉⵎⴰⵏ ⵙⵙⵉⵏ ⴳ ⵓⵖⴱⴰⵍ ⴰⵍⵍⵉⴳ ⵉⴷⴷⴰ ⵍⵃⴰⵍ ⵜⴰⴼⵓⵢⵜ ⵜⵖⵍⵢ ⵓⵔ ⵉⵃⵍⵉ ⵅⴰⵙ ⵉⵣⵔⵢ ⵜⵉⵜⵔⵉⵜ, ⵡⴰⵅⵅⴰ ⵉⵙⵓⵍ ⵉⵔⴰ ⴰⴷ ⵖⵉⵔⵙ ⵉⵇⵇⵉⵎ, ⵎⴰⵛⴰ ⵓⵔ ⵢⵓⴼⵉ ⵎⴰ ⴳⴳⴰ ⵓⵔ ⵉⵃⵍⵉ ⵅⴰⵙ ⵉⵣⵔⵉⵜ ⵡⴰⵅⵅⴰ ⵓⵔ ⵜⵖⵉⵢ ⴰⴽⴽⵯⴷ ⵏⵜⵜⴰⵜ ⴰⴷ ⵉⵙⵙ ⵜⴱⴹⵓ, ⴷⴰ ⵢⵊⵏ ⵢⵓⵏ ⵡⴰⵙⵙ ⴰⴷ ⵎⵏⵓⴳⴳⴰⵔⵔ, ⵉⴷ ⵢⵓⴼⴰⴷ ⵍⵃⴰⵍ ⴱⴰⴱⴰⵙ ⴷ ⵉⵎⵎⴰⵙ ⵙⵢⴰ ⵙⵉⵎⴰⵡ ⵡⴰⵙⵙ ⴰⴷ ⵎⵓⵏ ⴷ ⵜⵛⴰⴱⴰⵔⵜ ⴰⴷ ⵥⵓⵕⵕ ⵢⵓⵜ ⵏ ⵣⵣⴰⵡⵉⵜ ⵍⵍⴰ ⵖⵉⵔⵙ ⵜⴷⴷⵓⵏ ⴽⵓⵍⵍ ⴰⵙⴳⴳⵯⴰⵙ, ⵍⵍⴰⵏ ⵜⴽⴽⴰⵏ ⵛⵕⴰⴹ ⵡⵓⵙⵙⴰⵏ. ⵥⵥⴰⵡⵉⵜ ⴰⴷ ⵉⵍⵍⴰⵏ ⴰⵎⵎⴰⵙ ⵏ ⵜⵇⴱⵉⵍⵜ ⵉⴳⵯⵔⵔⴰⵎⵏ ⴷ ⵢⵓⵙⴰⵏ ⵉⵡⵔⵉⵏ ⵉ ⵢⴷⵓⵔⴰⵔ ⵏ ⵜⵉⵛⵓⴳⵜ ⵉⵙⵎ ⵏⵏⵙ ⵥⵥⴰⵡⵉⵜ ⵓⵎⵕⴰⴱⴹ. ⵉⴷ ⵏⵜⵜⴰⵜ ⵜⵙⵙⵏ ⴰⵙⵙ ⵏⵏⴰ ⴷⵉ ⵖⵔⴰ ⴷⴷⵓⵏ, ⴰⵙⵙ ⵏⵏⴰ ⴰⵖⵔ ⴰⵙ ⵜⵏⵏⴰ ⵉ ⵡⴰⵢⵓⵔ ⴰⴷ ⵉⴷⴷⵓ ⵖⵉⵔⵙ. ⴱⴹⵓⵏ ⵉⵎⵢⵉⵔⴰⵏ ⴰⵢⵓⵔ ⵢⵓⵎⵥ ⴰⴱⵔⵉⴷ ⵉⴷⴷⴰ ⵉⴼⴰⵔ ⵜⴰⵛⴰⴱⴰⵔⵜ ⵉⵖⵍⵉⵏ ⵓⵔ ⵉⵇⵇⵉⵎ ⴷⴰ ⵜⵜ ⵉⵜⵜⴰⵏⵏⴰⵢ ⵉⵣⵔⵢ ⵓⵔⵉⵏⵏⴰⵙ ⵜⵉⵜⵔⵉⵜ, ⵉⴱⴷⵏ ⴳ ⵉⵔ ⵓⵖⴱⴰⵍⵓ ⵜⵙⵙⴼⴰⵔ ⴰⵙ ⵜⵉⵟⵟ ⴰⵍⵍⵉⴳ ⵉⵖⵍⵢ ⵄⴰⴷ ⴰⵢ ⴷ ⵢⵓⵎⵥ ⴰⴱⵔⵉⴷ. ⵏⵜⵜⴰⵏ ⵅⴰⵙ ⴷⴰ ⵉ ⵜⵏⵓⴹ ⵖⵔ ⵜⴼⴼⵉⵔ ⴰⵍⵍⵉⴳ ⵉⵖⵍⵢ ⵄⴰⴷ ⴰⴳ ⵏⵖⵣ ⵉ ⵡⵢⵉⵙ ⵏⵏⵙ ⴰⴷ ⵉⵍⴰⵃⵊ ⵜⴰⵛⴰⴱⴰⵔⵜ ⵢⵓⵎⵥⵏ ⴰⴱⵔⵉⴷ. ⵏⵉⵜⵏⵉ ⴷⴰ ⵜⵉⵏⵉⵏ ⵎⴰⵏⵉ ⵊ ⵏⵏⵉⵇⵉⵎ ⵡⴰⵢⵓⵔ ⵖⴰⵍ ⵉⴷ ⵛⴰ ⴰⵙ ⵉⵊⵔⴰⵏ ⵍⵍⵉⴳ ⵓⵔ ⴷ ⵉⵍⴰⵃⵊ. ⵎⴰ ⵓⵔ ⵉⴷ ⵉⵙ ⵜⵉⵔⴷⵍ ⵓⵢⵉⵙ ⵅⴰⵙ, ⵔⴰⵏ ⴰⴷ ⵜⴳⴳⴰⵏⵉⵏⵏ ⵉⴷ ⴰⵎⵖⴰⴱ ⵉⴱⴷⴰ ⴷⴰ ⵢⵟⴰⵔ, ⵏⵜⵜⴰⵏ ⵉⵍⴰⵃⵊⴷ. ⴰⵎⵖⴰⵔ ⵏ ⵜⵛⴰⴱⴰⵔⵜ ⵉⵙⴱⴷⴷⴰ ⵉⵢⵢⵉⵙ ⵉⵙⴰⵍⵜ ⵉⵏⵏⴰ ⴰⵙ: ⵎⴰⵏⵉ ⵏ ⵜⵇⵇⵉⵎⴰⴷ? ⴰⵢⵓⵔ ⵉⵔⴰⵔ ⵅ ⵓⵎⵖⴰⵔ ⵉⵏⵏⴰ ⴰⵙ ⵍⵡⴰⵀ ⵅⴰⵙ ⴷⴰ, ⴷⴰ ⵢⴼⵙⵜ. ⴰⵎⵖⴰⵔ ⵉⵙⵙⵏ ⵉⴷ ⵛⴰ ⴰ ⵖⵔ ⵏ ⵉⵇⵇⵉⵎ ⴷⴰ ⵢⵔⵥⵎ ⵉ ⵡⵢⵉⵓⵙ ⵉⵃⵔⵛ ⵉⵏⵏⴰ ⴰⵙ: ⵏⴳⵯⴷ ⵖⵉⴼⵛ ⵎⴰ ⵓⵔ ⵉⴷ ⵛⴰ ⴰⵛ ⵉⵊⵔⴰⵏ, ⵅⴷ ⵉⵢⵉⵙ ⴰⵢ ⴽ ⵉⵔⴷⵍⵏ. ⵉⵛⵎⵎⵍ ⵡⴰⵢⵓⵔ ⵉ ⵓⴱⵔⵉⴷ ⴰⵎⵎⴰⵙ ⵏ ⵜⵛⴰⴱⴰⵔⵜ ⴰⵍⵍⵉⴳ ⴷ ⵉⵡⴹⵏ ⵜⴰⵎⵣⵉⵔⵜ ⵏⵏⵙⵏ, ⵉⴹ ⵉⵡⵜⵓ ⴰⵢⵜ ⵜⵛⴰⴱⴰⵔ ⴽⴽⵓⵏ ⵢⵓⵎⵥ ⴰⴱⵔⵉⴷ ⵉⴷⴷⴰ ⵖⵔ ⵓⵅⴰⵎ ⵏⵏⵙ. ⴰⵢⵓⵔ ⵢⴰⵡⴹ ⵖⵔ ⵉⵖⵔⵎ ⵏⵏⴰ ⴷⵉ ⵢⵣⴷⵖ. ⵉⵖⵔⵎ ⴰⴷ ⵉⵣⴷⵖ ⴷⵉⴳⵙ ⵓⵇⵛⵛⵓⵔ ⴰⵎⵇⵔⴰⵏ ⵏ ⵜⵇⴱⵉⵍⵍⵜ ⵏ ⴰⵢⵜ ⵉⵊⵉⴷⵔ ⴷⴰ ⴰⵢ ⵜⴳⴳⴰⵏ ⵍⵅⵣⵉⵏ, ⵜⵉⵅⵓⴱⴰⵢ ⵏ ⵡⵓⴷⵉ, ⵜⵜⵉⵛⵍⵉⵍⵜ ⴷ ⵉⵎⵏⴷⵉ, ⵉⴷ ⵡⵉⴷ ⵉⵣⴷⵖⵏ ⵊⴰⵊ ⵉⵖⵔⵎ ⵅⴰⵙ ⵡⵉⵏⵏⴰ ⵖⵔ ⵜⵍⵍⴰ ⵅⴰⵙ ⵜⴼⵓⵏⴰⵙⵜ ⵅⴷ ⵙⵏⴰⵜ ⵅⴷ ⵡⵉⵏⵏⴰ ⵖⵔ ⵍⵍⴰⵏⵜ ⵛⴰ ⵡⵓⵍⵍⵉ ⵉⴷⵔⵓⵙⵏ ⴷ ⵉⵅⵎⵎⴰⵙⵏ ⴷ ⵡⵉⵏⵏⴰ ⵉⵊⵉⵏ ⵉⵎⵣⵍⴰⴹ ⵓⵔ ⵖⵉⵔⵙⵏ ⵇⵇⵉⵎⵏ ⵊⵉⵏ ⵉⵄⵙⵙⴰⵙⵏ ⵉ ⵡⵉⵏⵏⴰ ⵉⵅⵣⵣⵏ, ⵓⵎⴰ ⵡⵉⴷ ⵖⵔ ⵍⵍⴰⵏ ⵡⵓⵍⵉ ⴷ ⵜⵖⵟⵟⵏ ⵊⵉⵏ ⵍⵎⵛⴰⵜⵜⵉ ⴳ ⵉⵔ ⵏ ⵄⴰⵔⵉ ⵍⵍⴰ ⵣⵔⵓⵢⵏ ⵜⴰⵊⵔⵙⵜ ⴷⵉⵙⵙ ⴰⵍ ⴷ ⵢⴰⵡⴹ ⵓⵏⴱⴷⵓ ⴰⵢ ⴷ ⵜⴷⴷⵓⵏ ⵙ ⵉⵖⵔⵎ ⵡⵉⴷ ⵖⵔ ⵓⵔ ⵍⵍⵉⵏ ⴷⴰ ⴱⵏⵏⵓⵏ ⵉⵅⴰⵎⵏ ⴳ ⵓⵍⵎⵓ ⵜⵎⵎⴰ ⵏ ⵓⴳⵍⵎⴰⵎ, ⴰⵍ ⴷ ⵙ ⵎⵓⵏ ⴰⵏⴱⴷⵓ ⵅⴰⵙ ⴰⴷ ⵢⴰⴹ ⵍⵅⵔⵉⴼ ⴰⵙⵉⵏ ⵍⵄⵣⵉⴱ ⵉ ⵡⵓⵍⵍⵉ. ⴱⴰⴱⴰⵙ ⵡⴰⵢⵓⵔ ⵉⵍⵍⴰ ⵖⵉⵔⵙ ⵍⵎⴰⵍ ⵎⴰⵛⴰ ⵍⵍⵉⴳ ⵉⵡⵃⵍ ⵓⵔ ⵉⵇⵇⵉⵎ ⵉⵖⵉⵢ ⴰⴷ ⵜⵉⵃⴹⵓ ⵉⵛⴼⴰ ⵓⵍⵍⵉ ⵏⵏⵏⵙ, ⴰⵍ ⵉⵜⵜⴰⵎⵥ ⴰⵅⵎⵎⵙ, ⵉⵇⵇⵉⵎ ⵊⴰⵊ ⵉⵖⵔⵎ ⵉⴷⵅ ⵅⴰⵙ ⴰⵢⵓⵔ ⴰⵢⴷ ⵖⵉⵔⵙ ⵉⵍⵍⴰⵏ ⵢⴰⵊⵊⵉⵜ ⵉⵊⵓ ⴰⵎⵏⴰⵢ ⵉⵄⵣⵣ ⵖⵉⵔⵙ, ⴰⴷⴷⴰ ⵓⵔ ⵉⵍⵍⵉ ⴷⴰ ⵖⵉⴼⵙ ⵉⵜⵖⵓⴼ. ⵍⵍⴰ ⴰⵙ ⵉⵜⵔⴰⵄⴰ ⴰⵍ ⴷ ⵢⴰⵖⵓⵍ ⵄⴰⴷ ⴰⴳ ⵜⴳⴳⴰ ⵍⴰⴱⴰⵙ. ⵉⴹ ⵏⵏⴰ ⵡⴰⵅⵅⴰ ⵉⵖⵓⵔⴱ ⵏⵉⵜⵏⵉ ⵓⵔ ⵊⵏⵉⵏ ⵙⵓⵍ ⴷⴰ ⵜⵢⴰⵏⴰⵢⵏ ⴰⴷ ⵢⴰⵡⴹ, ⵉⵎⵎⴰⵙ ⵏⵜⵜⴰⵜ ⴰⴱⴷⴰ ⴰⴷⴷⴰⵢ ⵓⵔ ⵉⵍⵍⵉ ⵓⵔ ⴷⴰ ⵜⴳⴳⴰⵏ, ⵍⵍⵉⴳ ⵜⵙⵍⴰ ⵉ ⵍⵃⵙⵙ ⵜⴼⵖ ⵖⵔ ⴱⵔⵔⴰ ⵜⴰⴼⵏ ⴰⵢⵓⵔ ⵢⵓⵡⴹ ⵜⴰⵎⵥ ⵜⵇⵏ ⴰⵙ ⵉⵢⵉⵙ ⵜⵛⴼ ⴰⵙ ⴰⴷ ⵉⵄⵍⴼ ⵉⴷ ⵍⵍⴰ ⵜⵜⵉⵍⵉ ⵍⵍⴰ ⵜⵙⵙⵓⵊⴷ ⴰⵙ ⵍⵄⵍⵓⴼⴰ ⵉⵡⵢⵉⵙ, ⵜⴰⵡⵉ ⵜ ⴰⴷ ⵜⵜⵇⵏ. ⵉⴷ ⴱⴰⴱⴰⵙ ⵅⴰⵙ ⴰⴷ ⵉⵇⵇⵉⵎ ⴷⴰ ⵜ ⵉⵜⵙⴰⵍ ⵅⴼ ⵎⵉⵙⵎ ⴰⴳ ⵣⵔⵢ, ⵎⴰ ⵖⵔ ⵉⴷⴷⴰ, ⴰⵍ ⵜ ⵉⵜⵙⴰⵍ ⵉⵙ ⵉⵎⵏⴰⵇⵇⴰⵔ ⴷ ⵛⴰ ⴳ ⵎⴷⴷⵓⴽⴽⴰⵍ ⵏⵏⵙ. ⴷⵉⵅ ⴰⵢⵓⵔ ⴰⴽⴽⵯⴷ ⵏⵜⵜⴰⵏ ⴷⴰ ⵉⵜⵜⵉⵏⵉ ⵎⴰ ⴳ ⵣⵔⵉⵏ ⴷ ⵎⴰ ⵢⴷ ⵉⵙⴰⵍⵏ ⴷⵉⴳⵙ. ⵉ ⵜⵉⴽⵍⵜ ⴰⴷ ⴰⵢⵓⵔ ⵢⴰⵖⵓⵍ ⴷ ⵉⵄⵊⴱ ⴰⵙ ⵍⵃⴰⵍ ⵉⴷ ⵜⵣⵔⵉ ⵜⵎⵖⵔⴰ ⵜⵣⵉⵍ ⵉⵇⵇⵉⵎ ⵖⵔ ⵉⵎⵏⴰⵢⵏ ⵉⵅⴰⵜⴰⵔⵔ ⵉⵊⴰⵏ ⵉⵎⴷⴷⵓⴽⴰⵍ ⵏ ⴱⴰⴱⴰⵙ, ⵉⵔⴰⵏ ⴰⴷ ⵉⵣⴰⵢⴷ ⵖⵔ ⴷⴰⵜ ⴰⴷ ⵉⵊ ⴰⵎ ⴱⴰⴱⴰⵙ, ⵉⴽⴽⴰⵏ ⵉⵊⵓ ⵢⵓⵏ ⵓⵎⵏⴰⵢ ⵉⵙ ⴱⵓⵔⵣⵏ ⵜⴰⵇⴱⵉⵍⵜ, ⵉⴷ ⵙⵓⵍⵍ ⴷⴰ ⵖⵉⴼⵙ ⵜⵙⴰⵍⵍ ⴰⵍ ⴰⵙ ⴷ ⵜⵜⴰⵣⵏ ⵙⵍⴰⵎ ⴰⵎ ⵉⵏⵏⴰ ⵉⵇⵇⵉⵎ ⵖⵔ ⵓⵎⵖⴰⵔ ⵏ ⵜⵔⴱⵉⵄⵜ ⵉⵎⵏⴰⵢⵏ ⵏ ⵜⵖⵣⵓⵜ ⵉⵎⵉ ⵢⵊⵓ ⵉⵙⵎ ⵏⵏⵙ " ⴰⵎⵍⴰⵍ " ⵉⵙⴰⵍⵏ ⵅ ⴱⴰⴱⴰⵙ ⵢⴰⵣⵏ ⴰⵙ ⴷ ⵙⵍⴰⵎ. ⵀⴰ ⵉⵏⵏⴰ ⴰⵙ: ⵉⵏⵉ ⵢⴰⵙ ⴰⴷ ⵖⵉⵔⵉ ⴷ ⵉⴷⴷⵓ, ⴰⵎⵎⵉ ⵏⵏⴰ ⵢⴰⵙ ⵜⴽⵎⵍ ⵍⴼⵔⴰⵃⵉⵜ ⵉⵙ ⵉⵏⵏⴰⵢ ⵜⵏⵏⴰ ⵢⴰⵙ ⵉⵔⴰ ⵡⵓⵍ ⵍⵍⵉⴳ ⴷ ⵢⴰⵖⵓⵍ ⵣⵉ ⵜⵎⵖⵔⴰ. ⴱⴰⴱⴰⵙ ⵉⵏⵏⴰ ⴰⵙ ⵉ ⵡⴰⵢⵓⵔ ⵍⵍⵉⴳ ⴰⵙ ⵉⵙⵙⵉⵡⵍ ⵅⴼ ⵓⵎⵍⴰⵍ ⵉⵏⵏⴰ ⴰⵙ ⵎⵔ ⵉⴷ ⵉⵙ ⵜⵙⵙⵏⴷ ⴰⴷⴷⵓⵔ ⵏ ⵓⵔⵢⴰⵣ ⵏⵏⴰ ⵏⵜⵜⴰⵏ ⵡⴰⵍⴰ ⵜⴰⵛⴱⴰⵔⵜ ⵉⵎⴷⴷⵓⴽⴰⵍ ⵏⵏⵙ ⵡⴰⵍⴰ ⴰⴽⴽⵯⴷ ⴰⵇⴱⵉⵍ ⵏⵏⵙ, ⴰⵏⵏⵙⴰ ⵏ ⵜⵔⵢⴰⵣⵜ ⴷ ⵓⴱⵓⵔⵣ, ⵀⴰⵜ ⵜⵛⵛⴰⵔⴰⵅ ⴷⵉⴷ ⵙⵏ ⵜⴰⴹⴰ ⴰⵍⵍ ⴰⵅ ⵜⵜⴰⵙⵉⵏ ⴰⵎⵓⵔ ⵀⴰⵏⵏ ⵎⵔ ⵜⵙⵙⵉⵏⴷ ⵎⴰ ⵢⴷ ⵉⴽⴽⴰⵏ ⵅⴼ ⵜⵇⴱⵉⵍⵜ ⵏⵏⵅ ⵏ ⵜⵜⵉⵅⴰⵜ ⵍⵍⵉⴳ ⵉⴷ ⵜⴽⴽⴰ ⴷⴰ ⵜⵎⵏⵖⴰ ⵏⵜⵜⴰⵜ ⴷ ⵉⵇⴱⵉⵍⵍⵏ ⵢⴰⴹⵏ ⵅⴼ ⵡⴰⵎⵏ ⴷ ⵓⵙⵉⵡⵖ, ⵉⵎⵛ ⵜⵔⵉⴷ ⴰ ⵜⵜⵉⵙⵉⵏ ⴰⵎⵣⵔⵢⵓ ⵉⵡⴰ ⴷⴷⵓ ⵙ ⵃⵎⵎⵓ ⵏⵜⵜⴰⵏ ⵉⵙⵙⵏ ⵇⴰⵃ ⴰⵢⴰ ⴷ ⵖⵉⴼⵏⵅ ⵉⴽⴽⴰ, ⴰⴷ ⴰⵛ ⵢⵉⵏⵉ ⴰⴽⴽⵯⴷ ⴰⵍⵜⵓ ⵜⴰⵜⴼⵉ ⵉⵍⵍⴰⵏ ⵊⴰⵔ ⴰⵅ ⴷ ⵓⵇⴱⵉⵍⵍ ⵏⵏⵙⵏ. ⴰⵢⵓⵔ ⵉⴷ ⵜⵍⵍⴰ ⴷⵉⴳⵙ ⵜⵉⵔⵔⵓⴽⵯⵣⴰ ⴰⵍⵍ ⵉⵜⵜⵉⵔⵉ ⵜⴰⵇⴱⵉⵍⵜ ⵏⵏⵙ. ⴰⵢⴰ ⵢⵓⵊⵊⴰ ⵜ ⵉⴷ ⵍⵍⴰ ⵉⵜⵉⵔⵉ ⴰⴷ ⵢⵉⵙⵉⵏ ⴰⵎⵣⵔⵓⵢ ⵏ ⵜⵇⴱⵉⵍⵜ ⵏⵏⵙ, ⵡⵅⵅⴰ ⵏⵜⵜⴰⵏ ⵉⵍⵍⴰ ⵍⵍⴰ ⵢⵙⵙⵏ ⵉⵙ ⵖⵉⵔⵙⵏ ⵢⵓⵏ ⵓⵔⵢⴰⵣ ⵊⴰⵊ ⵉⵖⵔⵎ ⵉⵅⴰⵜⵔⵔ ⴱⵣⵣⴰⴼ ⵉⵙⵙⵏ ⴰⵎⵣⵔⵓⵢ ⴰⵍⵍ ⴰⵙⵏ ⵉⵜⵄⴰⵡⴰⴷ ⵎⴰⵛⴰ ⵉⴽⴽⴰ ⵓⵔ ⵖⵉⵔⵙ ⵉⵔⵓⵔⵉ ⴰⵍ ⴷⵖⵉ ⵍⵍⵉⴳ ⵢⴰⵎⵓ ⵙ ⵉⵎⵏⴰⵢⵏ ⴰⵍⵍ ⵉ ⵜⵎⵏⴰⵇⵇⴰⵔ ⴷ ⵉⵇⴱⵉⵍⵏ ⵉⴷⵅ ⴷ ⴷⴰ ⵜⵙⴰⵍⵍ, ⴰⵢⴰⴷ ⵢⵓⵊⵊⴰ ⵜ ⵉⴷ ⴰⴷ ⵉⵜⵖⵉⵎⵉ ⵖⵔ ⵃⵎⵎⵓ ⴱⴰⵛ ⴰⴷ ⴰⵙ ⵉⵜⵜⵉⵏⵉ ⴰⵎⵣⵔⵓⵢ ⵏ ⵜⵇⴱⵉⵍⵜ ⴷ ⵉⵇⴱⵉⵍⵍⵏ ⵢⴰⴹⵏ ⴰⴷ ⵜⵢⵉⵙⵉⵏ. ⵃⵎⵎⵓ ⵏⵜⵜⴰⵏ ⵢⵓⵏ ⵓⵔⵢⴰⵣ ⴰⵅⴰⵜⴰⵔ ⵉⵎⵇⵇⵓⵔ ⴱⵣⵣⴰⴼ ⴳ ⵙⵎⵎⵓⴷⵔ ⵏⵏⵙ ⵏⵏⵙ ⵢⵓⵊⵔ ⴱⴰⴱⴰⵙ ⵏ ⵡⴰⵢⵓⵔ ⵖⵉⵔⵙ ⵉⵅⴼ ⵏⵏⵙ ⵉⵚⵃⴰ ⴷⴰ ⵉⵜⵄⵇⵇⴰⵍ ⴽⵓⵍ ⵎⴰ ⵢⴷ ⵉⴽⴽⵉⵏ ⵉⵣⵔⵢ ⵉⵎⵄⵛⴰⵔ ⴷ ⵉⵇⴱⵉⵍⵍⵏ ⴱⵣⵣⴰⴼ ⵉⵙⵏ ⵜⵏ ⵉⵙⵙⵏ ⵎⴰ ⵢⴷ ⵉⴽⴽⴰⵏ ⵅⴼ ⵓⵇⴱⵉⵍⵍ ⵏⵏⵙ ⵀⴰ ⵉⵙⵙⵏ ⵎⴰⵙ ⴷ ⵄⴰⵡⴷⵏ ⵉⵎⵣⵡⵓⵔⴰ. ⴽⵓⵍⵛⵉ ⵉⵣⵎⵎⴻⵎ ⵖⵉⵔⵙ ⴳ ⵓⵅⵛⴰⵛ ⵓⵔ ⴰⵙ ⵉⵣⵔⵉⵢ ⴰⴽⴽⵯⴷ ⵛⵡⵉ. ⵉⴱⴷⴰ ⵡⴰⵢⵓⵔ ⴷⴰ ⵖⵉⵔⵙ ⵉ ⵜⴷⴷⵓ ⴷⴰ ⵙ ⵉ ⵜⵄⴰⵡⴰⴷ ⴰⵎⵣⵔⵓⵢ ⵏ ⵜⵇⴱⵉⵍⵜ ⵏⵏⵙ. ⴷⴰ ⵖⵉⵔⵙ ⵉ ⵜⴷⴷⵓ ⴳⴳⵉⴹ ⴷⴰ ⵙ ⵉⵜⵉⵏⵉ ⴰⵍⵍ ⵉⵙⴼⵍⴰⴷ ⵉⴷ ⵉⵏⵏⴰ ⴰⵙ: ⵀⴰⵏ ⵜⴰⵇⴱⵉⵍⵍⵜ ⵏⵏⵅ ⵎⵛⵜⴰ ⵏ ⵉⵙⴳⵯⴰⵙⵏ ⴰⵢⵓ ⵣⵉ ⵎⴰ ⵢⴷ ⵜⵄⵣⴱ ⵣⵉ ⵜⵍⵙⵙⵉⵏⵜ ⵍⵍⵉⴳ ⵜⴱⴷⴰ ⵜⵖⵓⵔⴰⵔⵜ ⴷⴰ ⵜⵜⵉⵍⵉ, ⴷⴰ ⴰⵍⴷ ⵜⴷⴷⵓⵏ ⵉⴷ ⴱⴰⴱ ⵏⵏⵅ ⵉⵡⵔⴰ ⴷⴰ ⵢⵓⵔⵣⵣⵓⵏ ⴰⵎⴰⵏ ⴷ ⵓⵙⵉⵡⵖ ⵉⴷ ⵉⴳⴳⵓⴷ ⵖⵉⵔⵙⵏ ⵍⵎⴰⵍ ⴱⵣⵣⴰⴼ ⴰⵍⵍⵉⴳ ⴷ ⵓⵡⴹⵏ ⴰⵏⵏⵙⵉⵡⵏ ⴰ. ⵓⵏⵏⴰ ⴷ ⵓⴼⵉⵏ ⵅⵍⴰⵏ ⵢⴰⵍⵍⴰⵀ ⵛⴰ ⵏ ⵉⵇⴱⵉⵍ ⵉⴷⵔⵓⵙⵏ ⴰⵢⴷ ⵉⵣⴷⵖⵏ ⴷⴰ. ⵍⵍⴰⵏ ⵡⵉⵏⵏⴰ ⵜ ⵏⵉⴷ ⵉⵣⵡⴰⵔⵔ ⵛⴰ ⴷⴰ ⴷⵉⴳⵙ ⵜⵏⴰⵖⵏ ⵛⴰ ⵍⵍⴰ ⴷⵉⴳⵙ ⵜⴳⴳⴰⵏ ⵜⴰⴹⴰ ⴰⵍⵍ ⵉⵙⵙ ⵜⵎⵄⴰⵡⴰⵏ ⴰⵍⵍ ⴷ ⵜⴷⴷⵓⵏ ⵛⵡⵉ ⵙ ⵛⵡⵉ ⴰⵍⵍⵉⴳ ⴷ ⵓⵡⴹⵏ ⴰⵏⵏⵙⴰ ⵢⴰⴷ ⵇⵇⵉⵎⴰⵏ ⴷⵉⴳⵙ, ⵉⴷ ⵓⴼⵉⵏ ⴰⵎⴰⵏ ⴷ ⵓⵍⵎⵓ ⴷ ⵍⵄⵡⴰⵔⵉ ⵢⵉⵍⵉⵏ ⵢⵓⴷⵙⵏⴷ ⴰⵍⵜⵓ ⴰⵏⵏⵙⴰ ⵏ ⵙⵡⴰⵇ. ⵉⵏⵏⴰ ⴰⵙ ⵇⴰⵃ ⴰⵎⵣⵔⵓⵢ ⵏ ⵜⵇⴱⵉⵍⵜ ⵏⵏⵙ ⴷ ⵎⴰ ⵢⴷ ⵖⵉⴼⵙ ⵉⴽⴽⴰⵏ ⵜⵜⵉⵅⴰⴷ. ⴽⵓⵍ ⴰⵢⴰⴷ ⵉⵚⵚⵉⵡⴹ ⴰⵙ ⵜ ⵉⴷ ⵓⵔⵢⴰⵣ ⴰⵅⴰⵜⴰⵔ ⵃⵎⵎⵓ, ⴰⵢⴰⴷ ⵢⵓⵊⵊⴰ ⴳ ⴰⵢⵓⵔ ⴰⴷ ⵉⴱⵓⵔⵣ, ⵢⵉⵔⵉ ⴰⴽⴽⵯⴷ ⵏⵜⵜⴰⵏ ⴰⴷ ⵉⵊ ⵢⵓⵏ ⵓⵄⵔⵔⵉⵎ ⵖⵔⴰ ⵉⵙⴱⵓⵔⵣⵏ ⵜⴰⵇⴱⵉⵍⵜ ⵏⵏⵙ ⴰⵎⵎⴰⵙ ⵉ ⵇⴱⵉⵍⵏ, ⵉⵙ ⵉⵙⵙⵏ ⵜⵊⵓ ⵢⵓⵜ ⵏ ⵜⵇⴱⵉⵍⵜ ⵉⴱⵓⵔⵣⵏ ⴰⵎⵎⴰⵙ ⵉ ⵇⴱⵉⵍⵍ ⵢⵉⵍⵉ ⵖⵉⵔⵙ ⵡⴰⴷⴷⵓⵔ ⴰⵎⵇⵔⴰⵏ. ⴽⵓⵍ ⴳⵯⵉⴹ ⴰⵢⵓⵔ ⴷⴰ ⵢⵜⴷⴷⵓ ⵖⵔ ⵓⴼⵇⵇⵉⵔ ⴰⴷ ⴰⵙ ⵢⵉⵏⵉ ⴰⵎⵣⵔⵓⵢ ⵏ ⵜⵇⴱⵉⵍⵜ ⴰⴷ ⵖⵉⵔⵙ ⵉⵄⵣⵣⵏ ⵢⵉⵔⵉⵜ ⴰⵍ ⴰⵙ ⴷ ⵉ ⵜⵜⴰⵡⵢ ⴰⴱⵓⵔⵣ. ⵡⴰⵅⵅⴰ ⵉⵍⵍⴰ ⴷⵉⴳⵙ ⵍⵀⵎ ⵏ ⵜⵇⴱⵉⵍⵜ ⵏⵏⵙ ⵎⴰⵛⴰ ⵓⵔ ⵉⵜⵜⵓ ⵜⵏⵏⴰ ⵙ ⵉⵍⵍⴰⵏ ⴳ ⵓⵍ, ⵉⴷ ⵍⵍⴰ ⵢⵜⵃⴰⵙⴰⴱ ⵓⵙⵙⴰⵏ ⴷ ⵢⵉⴹⴰⵏ ⵅⴰⵙ ⵎⵉⵍⵎⵉ ⴰⴳⴳ ⵜⴰⵡⴹ ⵡⴰⵙⵙ ⵏⵏⴰ ⴷⵉ ⵖⵔⴰ ⵉⵎⵏⵇⴰⵔ ⵜⵉⵜⵔⵉⵜ, ⵉⵙ ⵜ ⵉⴷ ⵢⵓⴼⵓ ⵍⵃⴰⵍ ⵉⵍⵍⴰ ⵍⵍⴰ ⵎⵙⵔⵙⴰⵏ ⵊⵉⵏ ⵢⵓⵏ ⵡⴰⴰⵙⵙ ⴰⴷ ⵖⵉⵔ ⴷ ⵉⴷⴷⵓ. ⵅⴰⵙ ⵢⵓⵡⴹ ⵡⴰⵙⵙ ⵏⵏⴰ ⵍⵍⵉⴳ ⴷ ⵢⵓⵍⵢ ⵡⴰⵙⵙ ⵉⴽⴽⵔ ⵉⵊⵔ ⵜⴰⵔⵉⵜ ⵉ ⵡⵢⵉⵙ ⵢⴰⵎⵥ ⴰⴱⵔⵉⴷ, ⵉⴷⴷⴰ ⴰ ⵏⵢⴰⵡⴹ ⵜⵉⵜⵔⵉⵜ, ⴱⴰⴱⴰⵙ ⴷ ⵉⵎⵎⴰⵙ ⵉⵏⵏⴰ ⴰⵙⵏ: ⴷⴷⵉⵅ ⴰⵙⴽⴽⴰ ⴰⴷ ⴷⴷⵓⵅ ⴰⴷ ⵊⵎⵔⵅ ⴷⴰⵜ ⵓⵏⵇⵇⵕ ⵏ ⵜⴰⴼⵓⵢⵜ, ⴰⴷ ⴽⴽⵅ ⵅ ⵓⵎⴷⴷⴰⴽⴽⵯⵍ ⵉⵏⵓ ⵣⵉⵔⵉ ⴰⵏⵎⵓⵏ ⵖⵔ ⵜⴳⵎⵔⴰ. ⵣⵉⵔⵉ ⴰⵎⴷⴷⴰⴽⵍ ⵏ ⵡⴰⵢⵓⵔ ⵣⵉ ⵎⴰ ⵢⵎⵣⵣⵉⵢⵏ ⵢⵓⴼⴰ ⴷ ⵍⵃⴰⵍ ⵍⵓⵍⵍⴰ ⵉ ⵢⵓⵜ ⵏ ⵜⵊⵎⵎⵉ ⵓⵔ ⴷⴰ ⴱⵟⵟⵓⵏ, ⵅⴰⵙ ⵣⵉⵔⵉ ⴰⵢⵜ ⵓⵅⴰⵎ ⵏⵏⵙ ⵍⵍⴰ ⵜⵔⵃⴰⵍⵏ ⵖⵔ ⵄⴰⵔⵉⴰⴷⴷⴰⵢ ⵉⵣⵔⵢ ⵓⵏⴱⴷⵓ. ⴰⵢⵓⵔ ⵅⴰⵙ ⵢⵓⵍⵉⴷ ⵡⴰⵙⵙ ⵢⵓⵎⵥ ⴰⴱⵔⵉⴷ ⴰⵍⵍⵉⴳ ⵏ ⵢⵓⵡⴹ ⵖⵔ ⵓⵎⴷⴷⴰⴽⵍ ⵏⵏⵙ, ⵉⵛⴼ ⴰⵙ ⵜⴰⵎⵓⵏⵜ ⴷⴷⵓⵏ ⴰⵎⵏⵥ ⴰⴱⵔⵉⴷ ⴷⴰⵏ ⴰⵏ ⴰⵡⴹⵏ ⵜⴰⵇⴱⵉⵍⵜ ⵏ ⴰⵢⵜ ⵉⵖⴱⵓⵍⴰ ⴰⵢⵏ ⵜⵍⵍⴰ ⵜⵉⵜⵔⵉⵜ ⵖⵉⵔⵙ ⴰⴳⴳ ⴷⴷⴰ ⵡⴰⵢⵓⵔ ⴰⴷⵜⵉⵏ ⵢⴰⵡⴹ. ⵜⵉⵜⵔⵉⵜ ⵜⵙⵙⵏ ⴰⵙⵙ ⵏⵏⴰ ⴷⵉ ⵖⴰ ⴷ ⵉⴷⴷⵓ ⵡⴰⵢⵓⵔ, ⴱⴰⴱⴰⵙ ⵓⵔ ⵉⵍⵍⵉ ⵏⵜⴰⵏ ⴷ ⵉⵎⵎⴰⵙ ⵉⵙ ⵎⵓⵏ ⴷ ⴰⵢⵜ ⵜⵇⴱⵉⵍⵜ ⴰⴷ ⵥⵓⵕⵕ ⵣⵣⴰⵡⵉⵜ ⵓⵎⵕⴰⴱⴹ ⴰ ⵏⴽⴽⵏ ⵢⵉⵜⵜ ⵡⵓⵙⵙⴰⵏ, ⵍⵍⴰ ⵜⴳⴳⴰⵏ ⵍⵃⵔⵛⵜ ⴰⴷ ⴷⴷⵓⵏ ⵖⵔ ⵣⵣⴰⵡⵉⵜ ⵉⴷ ⵇⴰⵃ ⴰⵢⵜ ⵜⵇⴱⵉⵍⵜ ⴷⴰ ⵜⴷⵓⵏ, ⵉⵔⴰⵢⴰⵣⵏ ⴷ ⵜⵡⵜⵎⵉⵏ ⴰⵍ ⵉⴷⵔⵓⵙ ⵎⴰ ⴳ ⵜⵖⵉⵎⴰⵏ ⵙ ⵓⵎⴰⵜⴰ ⵅⴰⵙ ⵉⵎⵢⵙⴰⵡⵏ ⴷ ⵛⴰ ⵏⵏⴰ ⵢⴷⵔⵓⵙⵏ ⵏ ⵎⵉⴷⵏ ⴷⴰ ⵅⴳⵯⴰⵏ ⵉⵖⵔⵎ. ⵓⵎⴰ ⵓⵏⵏⴰ ⵖⵉⵔⵙ ⵢⵓⴼⵉⵏ ⴷⴰ ⵉⵜⴷⴷⵓ ⵓⵔ ⴷⴰ ⵉⵜⵖⵉⵎⴰ. ⵉⴷ ⴰⴱⵔⵉⴷ ⵉⴱⵄⵉⴷ ⵍⵍⴰ ⵜⵏⴰⵢⵏ ⵖⴰⵙ ⵉⵙⴰⵏ ⴷ ⵉⵙⵔⴷⴰⵏ. ⵜⵏⵇⵔ ⵜⴰⴼⵓⵢⵜ ⵉ ⵡⴰⵢⵓⵔ ⵍⵍⵉⴳ ⵢⵓⵡⴹ ⵜⴰⵎⴰⵣⵉⵔⵜ ⵏⵏⴰ ⴷⵉ ⵜⵣⴷⵖ ⵜⵉⵜⵔⵉⵜ ⵉⵍⵍⴰ ⵉⵎⵓⵏ ⵏⵜⵜⴰⵏ ⴷ ⵓⵎⴷⴷⴰⴽⵍ ⵏⵏⵙ ⵣⵉⵔⵉ ⴰⵎⵥⵏ ⴰⴱⵔⵉⴷ ⵖⵔ ⵜⵏⵢⵍⴰ ⵏⵏⴰ ⴷⵉ ⵜⵣⴷⵖ, ⵍⵍⴰ ⵏⵉⵏ ⵅⴼ ⵉⵙⴰⵏ ⵏⵏⵙⵏ, ⵅⴰⵙ ⵏⵉⵜⵏⵉ ⴽⴽⵉⵏ ⵜⴰⵎⵎⴰ ⵉⵖⵔⵎ ⵏⵏⵙⵏ ⵜⴰⵏⵏⵢ ⵜⵉⵔⵉⵜ ⴰⵢⵓⵔ ⵉⵍⵍⴰ ⵉⵏⵢⵓ ⵅⴼ ⵓⵢⵢⵉⵙ ⵏⵏⵙ ⵉⴷⴷⴰ ⵖⵔ ⵜⵎⵎⴰ ⵓⵖⴱⴰⵍⵓ, ⵜⴰⵙⵢ ⴰⵢⴷⴷⵉⴷ ⵜⴷⴷⵓ ⵖⵔ ⵓⵖⴱⴰⵍⵓ ⴰⴷ ⵜⴰⵊⵎ. ⴰⵖⴱⴰⵍⵓ ⴷ ⵢⵓⵣⵣⵍⵍ ⵉⵍⵍⴰⵏ ⵜⵎⵎⴰ ⵏ ⵜⴰⴳⴰⵏⵜ. ⵜⴰⴼ ⵏⵏ ⴰⵢⵓⵔ ⵉⵍⵍⴰ ⴷⴰ ⵜ ⵉ ⵜⵢⴰⵏⴰⵢ ⵜⴰⵎⵎⴰ. ⵅⴰⵙ ⵜⵔⴰⴱⵉⴷ ⵅⴼ ⵓⵖⴱⴰⵍⵓ ⵜⴰⵏⵏⵉ ⵜⵏ ⵏⵜⵜⴰⵏ ⴷ ⵓⵎⴷⴷⴰⴽⵍ ⵏⵏⵙ ⵍⵍⴰⵏ ⵍⵍⴰ ⵙⵡⴰⵏ ⵉⵙⴰⵏ, ⵅⴰⵙ ⵉⴹⵓⵔ ⵢⴰⵏⵏⵉ ⵜⵜ ⵍⵍⴰ ⵜⴷⴷⴰ ⴷ ⴰⴷ ⵜⵜ ⵉⴷ ⵜⴰⵡⴹ ⵉⵔⵥⵎ ⵉⵡⵍⵊⴰ ⵎⵓ ⵓⵢⵉⵙ ⵉⵃⴰⵜⵔ ⴰⵙ ⵓⵔ ⵜⵢⴰⵊⵊⵉ ⴰⴷⵜ ⵉⴷ ⵜⴰⵡⴹ ⴷⴰⵢ ⵎⵊⴰⵔⵏ ⵉⵖⴰⵍⵍⵏ ⵎⵙⵍⵍⴰⵎⵏ ⴰⵍ ⵜⵎⵙⴰⵍⵍⵏ, ⴷⴰⵢ ⴰⵏⵏⴰ ⴰⵙ ⵜⵉⵜⵔⵉⵜ ⵉⵏⵖⴰⵢⵉ ⵓⵎⴰⵔⵊ ⵏⵏⵛ, ⵖⵓⴼⵅ ⵖⵉⴼⵛ ⵎⵔ ⵓⴼⵉⵅ ⵜⵣⴷⵖⴷ ⵖⵉⵔⵉ, ⴰⴽⴽⵯ ⵜⴰⵏⵏⵉⵅ ⵜⵉⴼⴰⵡⵜ ⴷ ⵜⴷⴳⵯⴰⵜ. - ⴰⵢⵓⵔ ⵉⵏⵏⴰ ⴰⵙ ⵎⵔ ⵜⴰⵏⵏⵉⴷ ⴰⴽⴽⵯⴷ ⵏⴽⴽ ⵉⵙ ⵜⵍⵍⴰ ⵜⵖⵓⴼⵉ ⵏⵏⵎ ⵍⵍⴰ ⵜⵙⵏⵡⴰ ⵉ, ⵍⵍⴰ ⵜⵙⵙⵉⵖ ⵉⵃⵎⵓⵊⵊⴰ ⴳ ⵓⵍ ⵉⵏⵓ. ⵍⵍⵉⵅ ⵍⵍⴰ ⵜⵉⵏⵉⵅ ⴰⴼⴰⴷ ⵏ ⵓⵇⵊⴷⵉⵎ ⵏⵏⵎ. - ⵜⵉⵜⵔⵉⵜ ⵜⴰⵏⵏⴰ ⴰⵙ: ⵄⴰⴷ ⵉⵙⵙⵉⴷ ⵖⵉⴼⵉ ⵍⵃⴰⵍ ⴷⵖⵉ ⵍⵍⵉⴳ ⴽ ⴰⵏⵏⵉⵅ ⵔⵉⵅ ⴰⴱⴷⴰ ⴰⴷ ⵜⵊⴷ ⴰⵢⵓⵔ ⴰⴷ ⵖⵉⴼⵉ ⵉ ⵙⵙⵉⴷⴷⴰ. - ⴰⴽⴽⵯⴷ ⵛⵎⵎ ⵀⴰⵜ ⵜⴰⴼⵓⵢⵜ ⴰⵢ ⵜⵊⵉⴷ ⵜⵙⵙⵉⴷⴷ ⵖⵉⴼⵉ ⵍⵍⵉⴳ ⴽ ⵎ ⴰⵏⵏⵉⵅ. ⵜⵉⵜⵔⵉⵜ ⵜⵛⵍⵍⵓ ⴰⵢⵏⵏⴰ ⵎⵉ ⵢⴷⴷⴰ ⵡⴰⵙⵙ ⵜⵇⵉⵎⴰ ⵖⵔ ⵡⴰⵢⵓⵔ ⵉⴷ ⵉⵅⵍⴰ ⵖⵉⴼⵙ ⵍⵃⴰⵍ ⵓⵔ ⵉⵍⵍⵉ ⴱⴰⴱⴰⵙ ⵡⴰⵍⴰ ⵉⵎⵎⴰⵙ, ⵡⴰⵍⴰ ⴰⴽⴽⵯⴷ ⴰⵢⵜ ⵜⵇⴱⵉⵍⵜ, ⴷⴷⴰⵏ ⵉ ⵍⵃⵔⵛⵜ ⴰⴷ ⵥⵓⵕⵕ, ⴰⵢⵏⵏⴰ ⴰⵢⴷ ⵢⵓⵊⵊⴰⵏ ⴰⴷ ⵜⴰⴼ ⵕⵕⴰⵃⵜ ⴰⴷ ⵜ ⵇⵇⵉⵎ ⵖⵔ ⵓⵏⵏⴰ ⵙ ⵉⵔⴰ ⵡⵓⵍ ⵏⵏⵙ. ⴰⵙⵙ ⴰⵢⵏⵏⴰ ⵎⵉ ⵉⴷⴷⴰ ⴰ ⵏⵜⵜⴰⵜ ⵜⵍⵍⴰ ⵜⵇⵉⵎⴰ ⵖⵔ ⵡⴰⵢⵓⵔ ⴷⴷⴰⵡ ⵏ ⵢⵓⵏ ⵍⵊⵔⴼ ⵏⵏⵉⵊ ⵓⵖⴱⴰⵍⵓ ⵏⵏⴰ ⵣⵉ ⴷ ⵓⵣⵣⵍⵍ ⵡⴰⵎⴰⵏ ⵓⵔ ⵉⵍⵍⵉ ⵎⴰ ⵢⵜⵏ ⵢⴰⵏⵏⵉⵏ ⵇⵉⵎⴰⵏ ⵅⴰⵙ ⵏⵉⵜⵏⵉ ⵙⵙⵉⵏ, ⵉⴷ ⴰⵎⴷⴷⴰⴽⴽⵯⵍ ⵏ ⵡⴰⵢⵓⵔ ⵣⵉⵔⵉ ⵉⴷⴷⴰ ⵖⵔ ⵓⵍⵎⵓ ⵉⵙⵉⴳ ⵉⵅⴼ ⵉ ⵢⵉⵙⴰⵏ ⵍⵍⴰ ⵜⵜⴰⵡⵖⵏ. ⴰⵍⵎⵓ ⵢⴰⴷ ⴷⵉⴳⵙ ⵜⵓⵊⴰ ⵉⵖⵡⵡⵜ ⵡⴰⵙⵉⴼ ⵏⵏⴰ ⴷ ⵉⴳⴳⵓⵙⵏ ⵣⴳⴳ ⵓⵖⴱⴰⵍⵓ ⵏⵏⴰ ⵎⵉ ⵢⵊⴰ ⵉⵙⵎ ⵏⵏⵏⵙ " ⴰⵖⴱⴰⵍⵓ ⵉⵙⴰⵏ ", ⵉⴷ ⵅⴷ ⵉⵙ ⴷⵉⴳⵙ ⵙⵙⴰⵏ ⵉ ⵜⵜⴰⵡⵖⵏ ⴳ ⵓⵍⵎⵓ ⵏⵏⴰ ⴷ ⵉⵖⵓⵡⴷ ⴰⵙⵉⴼ, ⵅⴰⵙ ⴰⴷ ⵜⵏ ⵉⵏⵖ ⴼⴰⴷⴰ ⴰⵍⵉⵏ ⴰⵍ ⵜⵉⵟ ⵓⵖⴱⴰⵍⵓ ⵄⴰⴷ ⴰⵢ ⵙⵙⴰⵏ, ⵉⴷ ⵉⵍⵓⵇⵜ ⵓⵏⴱⴷⵓ ⴽⵓⵍ ⵉⵙⵙⴰⵏ ⴷⴰ ⵜⵡⵖⵏ ⴳ ⵓⵍⵎⵓ ⵅⴰⵙ ⴰⴷ ⵖⵉⴼⵙⵏ ⵉⵃⵎⴰ ⵍⵃⴰⵍ ⴷⴰ ⵜⵜⴰⵍⵉⵏ ⵙ ⵓⵔⴱⵉⵄ ⴰⵍ ⵜⵉⵟ ⵓⵖⴱⴰⵍⵓ ⵄⴰⴷ ⴰⴷ ⵙⵓⵏ ⴰⵢⴷ ⴰⵙ ⵙ ⵜⵉⵏⵉⵏ ⴰⵖⴱⴰⵍⵓ ⵉⵙⴰⵏ. ⴰⵙⵙ ⴰⵢⵏⵏⴰ ⵎⵉ ⵢⴷⴷⴰ ⵢⵓⵊⵊⴰ ⵉⵎⵢⵉⵔⴰⵏ ⵓⵔ ⵊⵊⵉⵏ ⵉⵇⵇⵉⵎⵏ ⴰⴷ ⵎⵢⵉⵙⵙⵉⵏ ⴱⵣⵣⴰⴼ, ⴱⴷⴰⵏ ⴷⴰ ⵜⵎⵙⴰⵍⵍ ⵊⴰⵔ ⴰⵙⵏ ⴰⵍ ⵜⵎⵢⵉⵙⵙⵉⵏⵏ, ⵜⵙⴰⵍ ⵜ ⵜⵉⵜⵔⵉⵜ ⵜⵏⵏⴰ ⴰⵙ: ⵍⵍⴰ ⵜⵙⵍⵍⴰⵅ ⵅ ⵓⵇⴱⵉⵍ ⵏⵏⵓⵏ ⵙⵏⵅ ⴱⵣⵣⴰⴼ ⵎⴰⵛⴰ ⵛⴽⴽ ⵓⵔ ⵛ ⵙⵙⵉⵏ ⵡⴰⵍⴰ ⵉⵙⵉⵏⵅ ⴰⵢⵜ ⵓⵅⴰⵎ ⵏⵛⵛ? - ⴰⵢⵓⵔ ⵉⵏⵏⴰ ⴰⵙ: ⵉ ⴱⵄⴷⴰ ⵏⴽⴽ ⵙⵏⵅ ⵛⵎⵎ, ⴰⴽⴽⵯⴷ ⴰⵢⵏⵏⴰ ⵢⵉ ⵢⵅⵙⵙⴰⵏ ⵖⵉⴼⵎ ⵙⴰⵍⵅ ⵎⵉⴷⵏ ⵏⵏⴰⵏⵉ ⵜ. ⴷⴰ ⵉⵏⵏⴰ ⴰⵙ ⵏⴽⴽ ⵓⵔ ⵉ ⵜⵉⵙⵉⵏ, ⵀⴰⵜ ⵅⴰⵙ ⵍⵍⵉⵅ ⵉⵅⴼ ⵉⵏⵓ ⵖⵔ ⴰⵢⵜ ⵓⵅⴰⵎ ⵉⵏⵓ, ⴱⴰⴱⴰ ⴷ ⵉⵎⵎⴰ ⵊⵉⵏ ⵉⴼⵇⵇⵉⵔⵏ, ⴷⵖⵉ ⵏⴽⴽ ⵍⵍⵉⴳ ⴱⴷⵉⵅ ⵍⵍⴰ ⵜⵎⵖⵓⵔⵅ ⵄⴰⴷ ⴰⵖⵓⵍⵅ ⴰⵏⵏⵙⴰ ⵏ ⴱⴰⴱⴰ ⴰⵎⵥⵅ ⵉⵢⵉⵙ ⵏⵏⵙ, ⵉⴷ ⵏⵜⵜⴰⵏ ⵉⵊⴰ ⴰⵎⵏⴰⵢ, ⵉⴷ ⵏⴽⴽ ⵣⵉ ⵎⴰⵢ ⵎⵣⵣⵉⵢⵅ ⵍⵍⵉⵅ ⵍⵍⴰ ⵜⵉⵔⵉⵅ ⵜⴰⵣⴰⵣⵍⴰ ⵜⵏⴰⵛⴰ ⵏ ⵓⵢⵉⵙ - ⵜⵉⵜⵔⵉⵜ: ⴰⵏⵏⴰⵙ ⵜⵙⵏⴷ ⴰⴷ ⵜⵣⵉⵣⵍⴷ, ⵀⴰⵜ ⵜⵎⵔⵄⴰⴱ ⴷⵉⴽⴽ ⴷⴷⵓⵏⵉⵜ ⴳ ⵓⵊⴷⵓⴷ. ⵜⵉⵜⵔⵉⵜ ⵜⵇⵉⵎⴰ ⵖⵔ ⵡⴰⵢⵓⵔ ⵡⴰⵅⵅⴰ ⵜⵙⵙⵏ ⵉⵖⵔⵎ ⵓⵔ ⴷⵉⴳⵙ ⴰⴽⴽⵯⴷ ⵢⵓⵏ ⵅⴰⵙ ⵓⵎⴰⵙ ⴰⵎⵣⴰⵢⴰⵏ ⴰⵢⵏⵏ ⵜⵣⵔⵢ, ⵍⵍⵉⴳ ⵜⵇⵉⵎ ⵢⵓⵏ ⵓⵣⴻⵎⵣ ⵜⵏⵏⴰ ⴰⵙ ⵇⵉⵎ ⴷⴰ ⴰⵍ ⴷⴰ ⵖⵓⵍⵅ ⵖⵉⵔⵛ, ⵜⴰⵙⵢ ⴰⵢⴷⴷⵉⴷ ⵍⵍⴰ ⵜⵄⵎⵎⵔⵜ ⵙ ⵡⴰⵎⴰⵏ ⵣⴳ ⵓⵖⴱⴰⵍⵓ ⵜⴰⵖⵓⵍ ⵖⵔ ⵉⵖⵔⵎ, ⴷⴰⵢ ⵜⵏⵏⴰ ⵉ ⵓⵎⴰⵙ ⴰ ⵎⵣⵢⴰⵏ: ⵀⴰⵏ ⵏⴽⴽ ⴷⴷⵉⵅ ⵖⵔ ⵜⴰⵎⴷⴷⴰⴽⵍⵜ ⵉⵏⵓ ⵜⴰⵎⵍⴰⵍⵜ ⴷⵖⵉ ⵍⵍⵉⴳ ⴷ ⴰⵖⵓⵍⵅ ⵣⴳ ⵓⵖⴱⴰⵍⵓ ⵎⵏⴰⵇⴰⵔⵅ ⴷⵉⴳⵙ ⵏⵜⵜⴰⵜ ⴰ ⵖⵔ ⵏⵇⵉⵎⵅ ⵜⵏⵏⴰ ⵢⵉ ⴰⴷ ⵖⵉⵔⵙ ⴰⵖⵓⵍⵅ. ⵜⵖⵓⵍ ⴷ ⵜⵉⵜⵔⵉⵜ ⵖⵔ ⵡⴰⵢⵓⵔ ⴰⴷ ⵖⵉⵔⵙ ⵜⵇⵇⵉⵎ ⴰⵢⵏⵏⴰ ⵎⵉ ⵉⴷⴷⴰ ⵡⴰⵙⵙ ⵉⵙ ⴷ ⵉⵡⵜⵓ ⵉⴱⵔⴷⴰⵏ ⴷⵉⵅ ⵏⵜⵜⴰⵜ ⵜⵅⵍⴰ ⵖⵉⴼⵙ ⵓⵔ ⵍⵍⵉⵏ ⴰⵢⵜ ⵓⵅⴰⵎ ⵏⵏⵙ ⵡⴰⵍⴰ ⴰⵢⵜ ⵜⵇⴱⵉⵍⵜ, ⵓⵔ ⵉⵍⵍⵉ ⵎⴰ ⵢⵜ ⵉ ⵜⵜⴰⵏⵉⵏ ⵡⴰⵍ ⵎⴰ ⵙ ⵉⵜⵜⵏⵉⵏ ⵛⴰ. ⴰⵙⵙ ⴰⵢⵏⵏⴰ ⵎⵉ ⵢⴷⴷⴰ ⵉⵎⵢⵉⵔⴰⵏ ⵇⵉⵎⴰⵏ ⵅⴰⵙ ⵙⵙⵉⵏ, ⵍⵍⴰ ⵜⵎⵙⴰⵡⴰⵍⵍⵏ ⴰⵍ ⵜⵎⵙⴰⵍⵍⵏ. ⴰⵙⵙ ⵉⵣⵔⵢ ⵓⵔ ⴷⵉⴳⵙ ⵓⵛⵉⵢⵏ ⵜⵓⵡⴹ ⵜⴷⴳⴳⵯⴰⵜ ⴰⵢⵓⵔ ⵉⵔⴰ ⴰⴷ ⵉⴷⴷⵓ ⵡⴰⵅⵅⴰ ⵛⵍⵉⵏ ⴳ ⵉⵡⵏ ⵡⴰⵏⵏⵙⴰ ⵓⵔ ⵎⵊⵡⴰⵏ. ⵅⴰⵙ ⵉⵔⴰ ⵡⴰⵢⵓⵔ ⴰⴷ ⵉⴷⴷⵓ ⴷⴰ ⵉⴱⴷⴰ ⵍⵉⵇⵏⴰⴹ ⵍⵍⴰ ⵉⵙⵖⵓⵙ ⵓⵍⴰⵡⵏ ⵏⵏⵙⵏ, ⵎⵛⴼⴰⵏ ⵍⵄⴰⵀⴷ ⵓⵔ ⵜⵎⵣⵔⴰⵢⵏ, ⵓⵔ ⵜⵜⴰⵡⵍ ⵡⴰⵍⴰ ⵢⴰⵡⵍ ⴰⴷ ⵎⵢⴰⵡⴰⵍⵍⵏ. ⵅⴰⵙ ⴷⴰ ⴱⵟⵓⵏ ⵜⴰⵏⵏⴰ ⴰⵙ ⵜⵉⵜⵔⵉⵜ ⵉ ⵡⴰⵢⵓⵔ: ⵀⴰⵏⵏ ⵜⴰⵖⵓⴼⵉ ⵏⵏⵛ ⴰⴷ ⵉⵜⴰⵊⵊ ⴱⵍⴰ ⵉⵜⵙ. ⵀⴰⵏ ⵍⵖⵓⵙⵜ ⴰⴷ ⵉⵜⵏⵖ ⵎⵛ ⵉ ⵜⵣⵔⵉⴷ ⵓⵔ ⵉ ⵜⵓⵡⵉⵍⴷ. ⴰⵢⵓⵔ: ⵉⵏⵏⴰ ⴰⵙ ⵓⵔ ⵔⵉⵅ ⴰⴷ ⵜⵉⵏⵉⴷ ⵉⵎⵛⵉ ⵉⵅⵚ ⴰⵎ ⴰⴷ ⵜⵉⵙⵉⵏⴷ ⵜⴰⵢⵔⵉ ⵏⵏⵎ ⵜⵍⵍⴰⵏ ⴰⵎⵎⵙ ⵏ ⵡⵓⵍ ⵉⵏⵓ ⵜⵣⴷⵖ ⴷⴰ ⵢⵜⵔⵥⵎ ⵉ ⵉⵣⵓⵔⴰⵏ. ⴰⴽⴽⵯ ⵓⵔ ⵏⵏⵉⵅ ⵏⴽⴽ ⵛⵎⵎ ⴰⴷ ⵉ ⵜⵣⵔⵉⴷ, ⴱⴰⴱⴰⵎ ⴰⵎⵖⴰⵔ ⵏ ⵜⵇⴱⵉⵍⵜ ⵉⵊⵊⵉⵡⵏ, ⵉ ⵜⵢⵉⵙⵙⵏ ⵙ ⵉⵇⴱⵉⵍⵍⵏ. ⵜⵉⵜⵔⵉⵜ: ⵍⵡⴰⵀ ⴰ ⴰⵢⵓⵔ ⴰⴷ ⵓⵔ ⵜⵜⵉⵏⵉ ⵉⵎⵛⵉ, ⵓⵔ ⴽ ⵣⵔⵔⵉⵅ ⵡⴰⵍⴰ ⴰⴽⴽⵯ ⵜⵜⵓⵅ ⵡⴰⵅⵅⴰ ⵉⵜⵜⵓⵜⵓⵢ ⵉⵊⵏⵏⴰ ⵅ ⵡⴰⵛⴰⵍ, ⵉⵙⵉⵏ ⵀⴰⵏ ⵜⴰⵢⵔⵉ ⵏⵏⵛ ⵜⵊⵎⴰ ⴳⵯ ⵓⵍ ⵉⵏⵓ. ⵎⵛⴼⴰⵏ ⵉ ⵎⵢⵉⵔⴰⵏ ⵍⵄⴰⵀⴷ ⵓⵔ ⵜⵎⵣⵔⴰⵢⵏ, ⴰⵢⵓⵔ ⵍⵃⴰⵍ ⵉⴷⴷⴰ ⵢⴰⵙ ⵉⵔⴰ ⴰⴷ ⵉⴷⴷⵓ, ⵡⵅⵅⴰ ⵏⵜⵜⴰⵏ ⵓⵔ ⵉⵖⵉⵢ ⴰⴷ ⵉⵙⵙ ⵉ ⴱⴹⵓ ⵉⵙ ⴰⵙ ⵜⵍⵍⴰ ⴳ ⵓⵍ ⵡⵅⵅⴰ ⵖⵉⵔⵙ ⵜⵛⵍⵓ. ⴱⴹⵓⵏ ⵉⵎⵢⵉⵔⴰⵏ ⵓⵔ ⵎⵙⴰⵊⴰⵔⵔ ⵛⴰ ⴰⵙⵙ ⵉⵣⵔⵢ ⵇⵏⵏ ⴽⵓ ⵢⵓⵏ ⴰⴷ ⵉⵕⵓⵃ, ⴽⴽⵓⵏ ⵢⵓⵎⵥ ⴰⴱⵔⵉⴷ ⵎⵛⴼⴰⵏ ⵙ ⵜⵉⵡⴰⵡ ⵓⵔ ⵎⵙⵊⴰⵔⵔ ⵅⴰⵙ ⴰⵔⵄⴰ ⵖⵔ ⴷⴼⴼⵉⵔ ⴰⴷⴷⴰⵢ ⵊⵔⵏ ⵛⴰ ⵉⵙⵓⵔⵉⴼⵏ ⴷⴰⵜ ⴰⵙ, ⵜⵉⵜⵔⵉⵜ ⴰⵍⵍⵉⴳ ⵜⴽⴽⴰ ⵅ ⵓⵖⵍⵍⵓⵢ, ⵜⴷⴷⴰ ⵜⵓⵎⵥ ⴰⴱⵔⵉⴷ ⵜⴽⴽⴰ ⵅ ⵜⵎⴷⴷⴰⴽⴽⵯⵍⵜ ⵏⵏⵙ ⵜⵎⵍⴰⵍⵜ ⵜⵍⵖⴰⵜ ⵉⴷ ⴰⴷ ⴰⵙ ⵜⵉⵏⵉ ⵎⴰⵏⵉ ⵏ ⵜⵛⵍⵓ. ⵉⴷ ⴰⵢⵓⵔ ⵉⴷⴷⴰ ⵉⴽⴽⴰ ⵅ ⵓⵎⴷⴷⴰⴽⵍ ⵏⵏⵙ ⵣⵉⵔⵉ ⵉⵍⵍⴰⵏ ⵢⵓⵎⵥ ⵉⵙⴰⵏ ⴳ ⵓⵍⵎⵓ ⴷⴰ ⵜ ⵉⵜⵢⴰⵏⴰⵢ. ⵢⴰⵡⴹ ⵡⴰⵢⵓⵔ ⴰⵎⴷⴷⴰⴽⴽⵯⵍ ⵏⵏⵙ ⵣⵉⵔⵉ ⵉⵛⵍⵉⵏ ⴰⵙⵙ ⴰⵍⵉⴹ ⴷⴰ ⵜ ⵉⵜⵢⴰⵏⴰⵢ. ⵣⵉⵔⵉ ⵍⵍⵉⴳ ⵜⵉⵏⵏⴰⵢ ⵄⴰⴷ ⵢⴰⵖⵓⵍⵍⵏ ⵜ ⵉⴷ ⵉⴷⴰⵎⵎⵏ, ⵓⵎⴰ ⵏⵜⵜⴰⵏ ⴰⵢⵏⵏⴰ ⵎⵉ ⵉⴷⴷⴰ ⵡⴰⵙⵙ ⵉⵀⵡⵡⵍ ⵉⴳⴳⵯⴷ ⵅ ⵓⵎⴷⴰⴽⴽⵯⵍ ⵏⵏⵙ ⴰⴷ ⴰⵙ ⵉⵊⵔⴰ ⵛⴰ. ⵉⴷ ⵅⴰⵙ ⵢⵓⵡⴹ ⵖⵉⵔⵙ ⵉⵏⵏⴰ ⴰⵙ: ⵢⴰⵛ ⵍⴱⴰⵙ, ⵎⴰ ⵓⵔ ⵉⵍⵍⵉ ⵎⴰⵛ ⵉⵏⵏⴰⵏ ⵛⴰ? ⵎⴰⵢ ⴷ ⵉⵣⵔⵢ ⵡⴰⵙⵙ ⵖⵔ ⵜⵉⵜⵔⵉⵜ? - ⴰⵢⵓⵔ ⵉⵏⵏⴰ ⴰⵙ: ⵜⵀⵏⵏⴰ ⴰⵙⵙ ⵉⵣⵔⵢ ⵉⵣⵉⵍ ⵓⵔ ⵉⵍⵍⵉ ⵎⴰⵅ ⵢⴰⵏⵏⵉⵏ. ⵏⵉⵏⴷ ⵅ ⵉⵙⴰⵏ ⵙⵙⵉⵏ ⴰⵎⵥⵏ ⴷ ⴰⴱⵔⵉⴷ ⴰⵖⵓⵍⵍ ⴷ ⵖⵔ ⵜⵎⴰⵣⵉⵔⵜ ⵏⵏⵙⵏ, ⵜⴰⴼⵓⵢⵜ ⵜⴷⴷⴰ ⵅ ⵓⵖⵍⵍⵓⵢ ⵍⵃⴰⵍ ⵉⴱⵄⴷ ⵍⵍⴰ ⵜⵏⵖⴰⵣⵏ ⵉ ⵢⵙⴰⵏ ⴰⴷ ⴰⵎⵔⵔ. ⵢⵓⵎⵥⵏ ⴰⴱⵔⵉⴷ ⴰⵢⵓⵔ ⵉⵔⴰⵔⵜ ⵅ ⵉⴼⵙⵜⵉ ⵓⵔ ⴷⴰ ⵉⵙⵙⴰⵡⴰⵍ ⵢⵓⵎⵥ ⵅⴰⵙ ⵉ ⵡⵏⵀⴰⵎ ⵉ ⵡⵢⵉⵙ, ⴷⴷⴰⵏ ⵍⵅⵉⵔ ⴳ ⵓⴱⵔⵉⴷ ⵣⵉⵔⵉ ⵉⵙⴰⵍⵜ ⵉⵏⵏⴰ ⴰⵙ: ⵎⴰ ⵅⴼ ⵜⴼⵙⵜⵉⴷ, ⵓⵔ ⴷⴰ ⵜⵙⵡⴰⵍⴷ ⵀⴰⵏⵏ ⵉⴼⵙⵜⵉ ⵓⵔ ⵉⵊⵉ ⵣⵣⵉ ⵍⵄⴰⴷⴰ ⵏⵏⵛ? ⴰⵢⵓⵔ ⵉⵏⵏⴰ ⴰⵙ: ⵎⴰ ⵖⴰ ⵛ ⵉⵏⵏⵉⵅ ⴰ ⵢⴰⵎⴷⴷⴰⴽⴽⵯⵍ, ⵎⴰⵅ ⵍⵍⵉⴳ ⴼⵙⵜⵉⵅ ⵉⵍⵍⴰ ⵡⴰⵡⴰⵍ ⵉⵎⵃⵏⵊⴰⵊ ⵊⴰⵊ ⵡⵓⵍ ⵉⵏⵓ ⵉⵙⴼⴹⴰⵡⵏ ⵢⵓⵖⵏ ⴷⵉⴳⵉ ⵛⵄⵍⵍ ⴰⴱⴰⵍⵍⴰⵖ, ⴰⴱⵔⵉⴷ ⴷⴰⵜ ⵉ ⵓⵔ ⵜ ⵙⵙⵉⴷⴷⴰⵅ. - ⵣⵉⵔⵉ ⵉⵏⵏⴰ ⴰⵙ: ⵍⵡⴰⵀ, ⵎⴰⵅ ⴰ ⵢⴰⵎⴷⴷⴰⴽⴽⵯⵍ ⵉⵏⵓ ⵄⴰⴷ ⵉⵙ ⵜⴱⴹⵓⴹ ⴷⵖⵉ ⵜⵎⴷⴷⴰⴽⴽⵯⵍⵜ, ⵛⴽⴽ ⵜⴽⴽⵉⴷ ⵖⵉⵔⵙ ⴰⵢⵏⵏⴰ ⵎⵉ ⵢⴷⴷⴰ ⵡⴰⵙⵙ, ⵜⴽⵙⴷ ⵜⵖⵓⴼⵉ, ⵎⴰⴷ ⵎⴰ ⵓⵔ ⵉⴷ ⵉⵙ ⵜⵏⵏⴰⵖⵎ? - ⴰⵢⵓⵔ: ⵍⵡⴰⵀ ⴰ ⵢⴰⵙⵎⵓⵏ, ⵓⵔ ⵏⵏⴰⵖ ⵛⴰ ⴷⵉⴳⵙ ⵓⵔ ⵖⵉⵢⵅ ⴰⴷ ⵉⵙⵙ ⴱⴹⵓⵅ, ⴷⴰ ⵓⵔⵔⵉⵅ ⴰⴷ ⵜⵉⵏ ⴰⵊⵊⵉⵅ ⴼⴼⵉⵔⵉ. - ⵣⵉⵔⵉ: ⵎⵛ ⵓⵔ ⵜⵔⵉⴷ ⴰⴷ ⵜⵉⵏ ⵜⴰⵊⵊⵉⴷ ⴼⴼⵉⵔⴰⵛ ⵙⴽⴽⵔ ⴱⴰⴱⴰⵛ ⴷ ⵉⵎⵎⴰⵛ ⴰⴷ ⴰⵛ ⵜ ⵉⴷ ⴰⵡⵍⵍ, ⴷⴰⵢ ⵜⵀⵏⵏⵉⴷ ⵓⵔ ⵜⵜⵉⵏ ⵜⵜⴰⵊⵉⴷ ⵓⵔⵉⵏⵏⴰⵛ ⴰⴱⴷⴷⴰ ⴰⴷ ⵖⵉⵔⵛ ⵜⵉⵍⵉ. - ⴰⵢⵓⵔ: ⴰⵢⵏⵏⴰ ⴰⵢⵉⴷ ⵜⵓⴼⵉⴷ ⵍⵍⴰ ⴷⵉⴳⵙ ⵜⵅⵎⵎⴰⵎⵅ. ⵉⵎⴷⴷⴰⴽⴽⵯⵍ ⵢⵓⵎⵥⵏ ⴰⴱⵔⵉⴷ ⵉⴹ ⵉⵡⵜⵓ ⴰⵎⵖⴰⴱ ⵉⵇⵇⵏ ⴰⴱⵔⵉⴷ ⵉⵖⵣⵣⵉⴼ ⵅⴰⵙ ⵍⵃⴰⴼⵔ ⵉⵙⵙⴰⵏ ⴰⵎⵎⵉ ⵜⵙⵍⵍⵉⴷ, ⴷ ⵓⵖⵓⵢⵢⵓ ⵡⵓⵛⵛⴰⵏ ⴷ ⵉⵛⵄⴱⴰⵏ ⵉ ⵍⵄⵡⴰⵔⵉ, ⴰⵎⵖⴰⴱ ⵉⴹⵔⵓ ⴱⵣⵣⴰⴼ. ⴰⴱⵔⵉⴷ ⵉⵖⵣⵣⵉⴼ ⵓⵔ ⵓⵡⵉⴹⵏ ⵖⵔ ⴰⵢⵜ ⵓⵅⴰⵎ ⵏⵣⵉⵔⵉ ⴰⵍⵍⵉⴳ ⵉⵡⵜⵓ ⵢⵉⴹ ⵉⵄⴰⵡⴷ ⵉⵡⵡⵜ. ⵅⴰⵙ ⵓⵡⴹⵏ ⴰⴱⵔⵉⴷ ⵉⵙⵓⵍ ⴷⴰⵜ ⵏ ⵡⴰⵢⵓⵔ, ⵣⵉⵔⵉ ⵓⵔ ⵜⵢⴰⵊⵊⵉ ⵉⵃⴰⵔⵙⵜ ⴰⴷ ⵖⵉⵔⵙ ⵉⵏⵙ ⴰⵍ ⴰⵙⴽⴽⴰ ⵏⵏⵙ ⵄⴰⴷ ⴰⴳ ⴽⵎⵎⵍ ⵙ ⴰⵅⴰⵎ ⵏⵏⵙ. ⵍⵍⵉⴳ ⵢⵓⵡⴹ ⵖⵔ ⵉⵖⵔⵎ, ⵉⴷ ⵓⵔ ⴷ ⵉⵔⵓⵃ, ⴱⴰⴱⴰⵙ ⴷ ⵉⵎⵎⴰⵙ, ⵉⵏⵏⴰ ⴰⵙⵏ: ⴷⴷⵉⵅ ⵖⵔ ⵙ ⴰⵎⴷⴷⴰⴽⴽⵯⵍ ⵉⵏⵓ ⵣⵉⵔⵉ ⴰⵏⵊⵎⵔ, ⵅⴰⵙ ⵓⵔ ⴷ ⵢⵓⵡⵉⴹ ⵀⵡⵍⵏ, ⵖⴰⵍⵍⵏ ⵎⴰ ⵓⵔ ⵉⴷ ⵛⴰ ⴰⵙ ⵉⵊⵔⴰⵏ, ⵉⵜⵙ ⵓⵔ ⵖⵉⴼⵙⵏ ⵉⴽⴽⵉ, ⵓⵔ ⵊⵉⵏ ⵍⴱⴰⵙ ⴰⵍⵍⵉⴳ ⵜⴰⵏⵏⵉⵏ ⵉⴷⴷⴰ ⴷ ⵖⵔ ⵉⵖⵔⵎ ⵉ ⵜⵉⴼⴰⵡⵜ. ⵏⵜⵜⴰⵏ ⴷ ⵢⵓⵡⴹ ⴰⵎ ⵡⴰⴱⴷ ⵉⵎⵎⴰⵙ ⵍⵍⴰ ⵙ ⵜⵄⴰⵔⴰⴹ ⴰⴷⵜ ⴰⵎⵥ ⵉⵢⵉⵙ ⴰⴷⵜ ⵜⵇⵇⵏ, ⵅⴰⵙ ⵢⵓⵡⴹ ⵉⵎⵉ ⵉⵖⵔⵎ ⵜⵓⵎⵥ ⵉⵎⵎⴰⵙ ⵉⵢⵉⵙ ⵣⴳⴳ ⵍⵊⴰⵎⵓ ⴷⴰ ⵜⵏⵏⴰ ⴰⵙ: ⴰⵍⵍⴰⵀ ⴰ ⵎⵎⴻⵎⵉ ⵎⴰⵏⵉ ⵏ ⵜⵏⵏⵙⵉⴷ? ⵎⴰⵢ ⵖⵉⴼⵛ ⵢⴰⵔⵓⵏ? ⵜⵓⵊⵊⵉⴷ ⴰⵅ ⴱⵍⴰ ⵉⵜⵙ. - ⴰⵢⵓⵔ ⵉⵏⵏⴰ ⴰⵙ ⴰⵡⴷⴷⵉ ⵅⴰⵙ ⵏⵊⵎⵔ ⵏⴽⴽ ⴷ ⵣⵉⵔⵉ ⵏⵄⵟⵔ ⵓⵔ ⴷ ⵏⵓⵡⵉⴹ, ⴰ ⵍⵍⵉⴳ ⵉⵡⵜⵓ ⵢⵉⴹ ⵏⴽⴽⴷ ⵅ ⴰⵢⵜ ⵓⵅⴰⵎ ⵏⵏⵙ ⵃⴰⵔⵙⵏⵉ ⵏⵏⵙⵉⵅⵏ, ⴰⵢⵏⵏⴰ ⴰⵙ ⵓⵔ ⴷ ⵔⵓⵃⵅ. - ⵉⵎⵎⴰⵙ: ⵎⴰⵅ ⵉⵏⵏⴰⵏ ⵉⵙ ⵜⵏⵏⵙⵉⴷ! ⵎⴰⴷ ⵛⴰ ⴰⵛ ⵉⵊⵕⴰⵏ! ⵀⵉ ⵎⴰⵏⵉ ⵛⴰ ⵍⵡⵣⵉⵄⵜ? - ⴰⵢⵓⵔ: ⵉⴹⵔⵓ ⵣⴳⴳ ⵓⵢⵉⵙ ⵢⴰⴷⵕ ⵉⵡⴰⵍⵍ ⴷⴰ ⵉⵏⵏⴰ ⴰⵙ: ⵓⵔ ⵏⵊⵎⵉⵔ ⵛⴰ ⴱⵣⵣⴰⴼ, ⴰⵢⵏⴰ ⵏⵊⵎⵔ ⵏⵏⵛⵛⴰⵜ ⵉⴹⵍⵍⵉ ⵖⵔ ⴰⵢⵜ ⵓⵅⴰⵎ ⵏ ⵣⵉⵔⵉ. ⵉⵎⴰⵙ ⵜⵓⵡⵢ ⵉⵢⵉⵙ ⴰⴷ ⵜⵜⵇⵏ, ⴰⵢⵓⵔ ⵢⵓⵜⴼ ⵖⵔ ⵉ ⵖⵔⵎ ⵢⴰⴼⵏ ⴱⴰⴱⴰⵙ ⵉⵎⵛⵉⵙ ⵉⵙⴰⵍ ⵜ ⴰⴽⴽⵯⴷ ⵏⵜⵜⴰⵏ ⵉⴷ ⵅⴷ ⵏ ⵉⵏⵏⵙⵓ. ⴰⵢⵓⵔ ⵉⴷ ⵅⴰⵙ ⵏⵜⵜⴰⵏ ⴰⵢⴷ ⵉⵍⵍⴰⵏ ⵖⵔ ⴱⴰⴱⴰⵙ ⴷ ⵉⵎⵎⴰⵙ, ⵣⴷⵖⵏ ⴳ ⵉⵖⵔⵎ, ⵓⵍⵍⵉ ⴷ ⵜⵖⵟⵟⵏ ⵛⴼⴰⵏⵜⵏ ⵉ ⵉⵎⵢⵙⴰⵡⵏ, ⵜⴰⵃⵕⵕⴰⵜ ⵢⵓⵎⵥⵏ ⴰⵙ ⴰⵅⵎⵎⴰⵙ, ⵖⵉⵔⵙⵏ ⵅⴰⵙ ⵜⴰⴼⵓⵏⴰⵙⵜ ⴷ ⵓⵢⵉⵙ, ⴱⴰⴱⴰⵙ ⵉⵎⵇⵇⵓⵔ ⵓⵔ ⵉⵇⵇⵉⵎ ⵉⵖⵉⵢ ⴰⴷ ⵉⵊ ⴰⴽⴽⵯⴷ ⵛⵡⵉ, ⴰⴽⴽⵯⴷ ⵜⵣⴰⵣⵍⴰ ⴷ ⵜⵜⴳⵎⵔⴰ ⵖⵉⵔⵙ ⵉⵊⴰⵏ ⵍⵡⵍⵉⵄⵜ ⵉⵣⵔⵉ ⵜⵏ, ⵅⴰⵙ ⴰⵢⵓⵔ ⴷⵖⵉ ⴰ ⵢⴰⵙ ⵢⴰⵖⵓⵍⵍ ⴰⵏⵙⴰ ⴷⴰ ⵉⵣⵣⴰⵣⴰⵍ, ⴰⵍⵍ ⵉⵊⵎⵎⵔ ⴰⵢⴰⴷ ⴰⵢⴷ ⵉⵊⴰⵏ ⵍⵀⵎⵎ ⵏⵏⵙ, ⵅⴰⵙ ⴰⴷⴷⴰⵡ ⵓⵔ ⵉⵊⵎⵔ ⴷⴰ ⵢⵜⵖⵉⵎⴰ ⵖⵔ ⵓⵔⵢⴰⵣ ⴰⵎⵇⵔⴰⵏ ⵉⵍⵍⴰ ⵉⵣⴷⵖ ⴳ ⵖⵔⵎ ⴷⴰ ⵖⵉⵔⵙ ⵉ ⵜⵖⵉⵎⴰ, ⵉⴷ ⵖⵉⵔⵙ ⵍⵄⵇⵍ ⵍⵍⴰ ⵣⵣⵉⵙ ⵉ ⵜⴰⵡⵢ ⴱⵣⵣⴰⴼ ⵏ ⵜⵉⵡⴰⵏ, ⴰⵍ ⴰⵙ ⵉ ⵜⵏⵄⴰⵜ ⴰⴱⵔⵉⴷ ⵉⵛⵏⵉⵏ ⵏⵏⴰ ⵢⵓⵜⴼⴼⵓⵔ ⵉ ⵜⵓⴷⵔⵜ ⵏⵏⵙ. ⴰⵎⵎ ⵉⵏⵏⴰ ⵜ ⵉⵜⵛⵡⴰⵕ ⴰⴷⴷⴰⵢ ⵢⵉⵔⵉ ⴰⴷ ⵉⵊ ⵛⴰ, ⵅⴰⵙ ⵜⵉⴽⵍⵜ ⴰⴷ ⵢⵓⴼⴰⵏ ⵉⵅⴼ ⵏⵏⵙ ⴷⴰ ⵉⵜⵜⵉⵔⵉ ⵜⵉⵜⵔⵉⵜ, ⵉⵏⵏⴰ ⴰⵊⵊ ⴰⴷ ⵛⴰⵡⵔⵅ. ⵉⴷ ⵍⵍⵉⴳ ⴷ ⵢⵓⵡⴹ ⴰⵎ ⵡⴰⴱⴷⴰ ⴷⴰ ⵉⵜⴷⴷⵓ ⵖⵔ ⵃⵎⵎⵓ ⴰⴷ ⵎⵔⴰⵔⵏ ⴰⵡⴰⵍ ⵎⵙⴰⵍⵍ, ⴰⵢⵓⵔ ⵉ ⵜⵉⴽⵍⵜ ⴰⴷ ⵓⵔ ⵉⴷ ⴰⵎ ⵡⴰⴱⴷⴰ, ⵅⴰⵙ ⴰⴷ ⵢⴰⵜⴼ ⴷⴰ ⵢⵙⵡⴰⵍ ⴰⵍ ⵉⵜⵙⴰⵍ ⵃⵎⵎⵓ ⵕⵕⴰⵢ ⵉⵏⵊⵍⴰ ⵢⴰⵙ ⵍⵍⴰ ⵉⵜⵜⴰⵜⴼ ⴰⵍ ⵉⵜⴼⵖ ⴳ ⴰⵡⴰⵍ ⵉⴷ ⵉⵔⴰ ⴰⴷ ⵜ ⵉⵛⴰⵡⵕ ⵎⴰⵛⴰ ⵓⵔ ⵢⵓⴼⵉ ⵎⴰ ⵣⵉ ⵢⴰⵙ ⵉⴱⴷⴰ. ⵃⵎⵎⵓ ⵢⵓⵛⵢ ⴷ ⵡⴰⵢⵓⵔ ⵓⵔ ⵉⴷ ⴰⵎ ⵡⴰⴱⴷⴰ, ⵉⵙⵙⵏ ⵉⵙ ⴰⵙ ⵉⵍⴰ ⵛⴰ ⴳ ⵉⵅⴼ ⵏⵏⵙ ⴷⴰ ⵉⵔⴰ ⴰⴷ ⵢⵉⵙⵉⵏ ⵎⴰ ⵢⵜ ⵢⵓⵖⵏ ⴷⴰ ⵉⵙⴰⵍⵜ ⵉⵏⵏⴰ ⴰⵙ: ⵓⵔ ⴽ ⴰⵏⵏⵉⵅ ⵉⴹ ⵍⵍⵉ ⵎⴰⵖ ⵜⴷⴷⵉ ⴷ? ⴰⵢⵓⵔ ⵉⵏⵏⴰ ⴰⵙ: ⵡⴰⵀⵍⵉ ⵎⴰⵏⵉ ⵏ ⵉⵡⴹⵅ ⵉⴹ ⵍⵍⵉ. ⵃⵎⵎⵓ: ⵉⵙ ⵜⵊⵎⵔⴷ? ⴰⵢⵓⵔ: ⴷ ⴰⵎ ⵜⴳⵎⵔⴰ. ⴷⴰ ⵉⵊⵎⵓⵎⵊ, ⵉⵏⵏⴰ ⴰⵙ: ⴰⵡⴷⴷⵉ ⵎⴰ ⵖⵔ ⴰⵛ ⵉⵏⵉⵅ ⴰ ⵄⵎⵎⵉ ⵃⵎⵎⵓ ⵜⴰⵡⴰⴷⴰ ⵢⵉⴹ ⵍⵍⵉ ⵎⵛ ⴰⵛ ⵄⵡⴷⵅ ⴰⴷ ⵜ ⵉⵏⵉⴷ ⴱⴰⵥ, ⴰ ⵢⵏⵏⴰ ⴰ ⵖⵔ ⵉ ⵜⵓⴼⵉⴷ ⴷⵉⵅ ⴷ ⴰⴷ ⴰⵛ ⵜⵉⵏⵉⵅ. ⵃⵎⵎⵓ: ⵉⵏⵉ ⵎⴰ ⵓⵔ ⵉⴷ ⵛⴰ ⴰⵢ ⵖⵉⴼⵛ ⵢⴰⵔⵓⵏ. ⵀⴰⵜ ⵣⵉ ⵎⴰ ⵉⵜⵓⵜⴼⴷ ⵓⴼⵉⵅⵛ ⵓⵔ ⵉ ⵜⵄⵊⵉⴱⴷ ⵛⴰ. ⴰⵢⵓⵔ: ⵉⵡⴰ ⵙⴼⵍⴷ ⵖⵉⵔⵉ ⴰⴷ ⴰⵛ ⵜⵜ ⵉⵏⵉⵅ ⴰⵎ ⵢⵓⵜ ⵏ ⵏ ⵜⵏⴼⵓⵙⵜ ⴰⵢⵓ ⵉⵊⵔⴰ ⵖⵉⴼⵉ ⵏⴽⴽ, ⵣⵉ ⵎⴰ ⵢⴷ ⴽⴽⵉⵅ ⴰⵊⴷⵓⴷ ⴷⵉⴳⵙ ⵢⴰⵏⵏⵉⵅ ⵢⵓⵜ ⵏ ⵜⵔⴱⴰⵜ ⵜⵖⵓⴷⴰ ⵜⵄⵊⴱⵉ ⵄⵊⴱⵅ ⴰⵙ, ⵉⵔⵉⵅ ⵜ ⵜⵔⴰⵢ ⵉ, ⵏⵜⵜⴰⵜ ⵣⵉ ⵜⵇⴱⵉⵍⵜ ⵏ ⴰⵢⵜ ⵉⵖⴱⵓⵍⴰ ⵉⵍⵍⵉⵙ ⵓⵎⵖⴰⵔ ⵏⵏⵙⵏ. ⵏⵜⵜⴰⵜ ⴰⵖⵔ ⴽⴽⴰⵜⵅ ⴰⴱⵔⵉⴷ. ⴰ ⵢⵏⵏⴰ ⴰⵖⵔ ⴷ ⴷⴷⵉⵅ ⴰⴽⴽⵯ ⵛⴰⵡⵕⵅ. ⵀⴰⵜ ⵔⵉⵅ ⴰⴷ ⵜⵜ ⴰⵡⵍⵅ ⵎⴰⵢ ⵜⵜⴰⵏⵏⴰⵢⴷ. ⵃⵎⵎⵓ: ⵉⵍⵍⵉⵙ ⵓⵎⵖⴰⵔ ⵏ ⴰⵢⵜ ⵉⵖⴱⵓⵍⴰ! ⵉⴱⴷⴰ ⵃⵎⵎⵓ ⴷ ⴰⵙ ⵉ ⵜⵄⴰⵡⴰⴷ ⵅ ⴱⴰⴱⴰⵙ ⵏ ⵜⵉⵜⵔⵉⵜ, ⵡⴰⵍⴰ ⴰⵢⵜ ⵜⵇⴱⵉⵍⵜ ⵏ ⴰⵢⵜ ⵉⵖⴱⵓⵍⴰ, ⵉⴷ ⵉⵏⵏⴰ ⴰⵙ ⵓⵔ ⵉⵍⵍⵉ ⵛⴰ ⵉⵥⵉⵍⵍⵏ ⵊⴰⵔ ⴰⵅ ⵉⵙⵙⵏ ⵀⴰ ⴰⵎⵖⴰⵔ ⵏⵏⵙⵏ ⵏⵜⵜⴰⵏ ⵣⴳⴳ ⵉⵏⵏⴰ ⵓⵔ ⴰⵅ ⵉⵃⵎⵉⵍⵍⵏ ⵜⵍⵍⴰ ⵜⵏⴹⵍⵉⴱⵜ ⵜⴰⵇⴱⵓⵔⵜ ⵎⵛⵜⴰ ⴰⵢⵓ. ⵃⵎⵎⵓ ⵍⵍⵉⴳ ⴰⵙ ⵉⵏⵏⴰ ⵀⴰⵜ ⴷ ⵉⵍⵍⵉⵙ ⵓⵎⵖⴰⵔ, ⵉⵏⵏⴰ ⴰⵙ ⵉ ⵡⴰⵢⵓⵔ ⵎⵛ ⵜⵓⴼⵉⴷ ⵅⴰⵙ ⴱⴷⴷⵍ ⴰⵎⴰⵣⵉⵔ ⵓⵔ ⵉⵏⵏⵉ ⴱⴰⴱⴰⵙ ⴰⴷ ⴰⵛ ⵜⵜ ⵉⵛⴼ ⵉⴷ ⵛⴳⴳ ⵣⵉ ⵜⵇⴱⵉⵍⵜ ⵏ ⴰⵢⵜ ⵉⵊⵉⴷⵔ. ⴰⵢⵓⵔ ⵉⵏⵏⴰ ⴰⵙ: ⵀⴰⵏ ⵜⴰⵢⵔⵉ ⵓⵔ ⵜⵙⵙⵉⵏ ⵜⴰⵏⴹⵍⵉⴱⵜ ⵡⴰⵍⴰ ⴰⵎⵖⴰⵔ ⵡⴰⵍⴰ ⵍⵃⵓⵊⵊⴰⵜ ⵉⴽⴽⴰⵏ ⵊⴰⵔ ⴰⵅ, ⵜⵉⵜⵔⵉⵜ ⵡⵅⵅⴰ ⵏⵜⵜⴰⵜ ⵉⵍⵍⵉⵙ ⵓⵎⵖⴰⵔ ⵀⴰⴷⵜ ⵜⵔⴰ ⵉ, ⵏⴽⴽⵉⵏ ⵜ ⵉⵙⵙ ⵏⵎⵛⴼⴰ ⵍⵄⴰⵀⴷ ⵓⵔ ⵏⵜⵎⵣⵔⴰⵢ. ⵃⵎⵎⵓ ⵉⵏⵏⴰ ⴰⵙ ⵉ ⵡⴰⵢⵓⵔ: ⵀⴰⵜ ⵜⵛⴼⵉⴷ ⵉⵅⴼ ⵏⵏⵛ ⵉ ⵍⵅⵍⴰ, ⵓⵔ ⴷ ⵜⵜⴰⵖⵓⵍⴷ. ⵜⴰⵢⵔⵉ ⵢⴰ ⴰⴷ ⴰⵛ ⵜⵊ ⵜⴰⵡⵔⵢⵉⵜ ⴰⴽⴽⵯ ⵜⵣⵣⵓⵖⵔ ⴰⵍⵍ ⴰⵛ ⵜⵊ ⴰⵎⴰⵣⵉⵔ, ⴰⵛⵛ ⵏⵖⵏ ⴰⵢⵜ ⵉⵖⴱⵓⵍⴰ ⵉⵙⵉⵏ ⵉⴷ ⵛⴳⴳ ⴰⵎⵏⴰⵢ ⴰ ⵜⵊⵊⵉⴷ ⵜⵜⵓⵢⵉⵙⵙⵏⴷ, ⵀⴰ ⵉ ⵜⵓⵢⵉⵙⵙⵏ ⴱⴰⴱⴰⵛ, ⴳⴷⵅ ⴰⴷ ⴰⵅ ⵜⵊⴷ ⴰⵣⵡⴰⵔ ⴰⴱⴷⴰ ⴰⴷ ⴰⵅ ⵉⵇⵇⵉⵎ ⴳ ⵓⵍ, ⴰⵊⵊⵉ ⴰⴷ ⴰⵛ ⵛⴼⵅ ⵢⵓⵜ ⵏ ⵜⵖⵍⵉⴼⵜ ⴰⴷ ⵖⵉⵔⵛ ⵜⵇⵇⵉⵎ ⵅⴰⵙ ⴰⴷ ⵜⵉⵔⵉⴷ ⴰⴷ ⵜⵊⴷ ⵛⴰ, ⴰⴷⴷⵓ ⴷ ⵛⴰⵡⵔⵉ. ⵡⴰⵍⴰⵢⵏⵏⵉ ⴰⴷ ⵓⵔ ⵜⵅⵎⵎⴰⵎ ⵛⴰ ⴷⴷⵓ ⴰⵍ ⵜⴰⵖⵓⵍⴷ ⵖⵉⵔⵉ ⴰⴷ ⵅⵎⵎⵅ ⵉⵡⵢⵓ, ⴰⵔⵔⴰⵄⴰ ⵎⵉⵙⵎ ⴰⵢ ⵏⵜⵜⴰⴼ ⴷ ⵎⵉⵙⵎ ⴰⵢ ⵏⵜⴳⴳⴰ. ⴰⵢⵓⵔ ⴱⴷⴰⵏ ⵉⵙⵇⵙⵉⵜⵏ ⵍⵍⴰ ⵙ ⵜⵓⵜⵢⵏ ⴳ ⵓⵅⵛⴰⵛ, ⵉⴱⴷⴰ ⵅⴰⵙ ⵍⵍⴰ ⵉⵜⵅⵎⵎⴰⵎ, ⴰⵎ ⵉⵏⵏⴰ ⵉ ⵜⴳⴳⴰ ⵍⵎⵉⵣⴰⵏ ⵉ ⵉⵡⴰⵍⵉⵡⵏ ⵏⵏⴰ ⴰⵙ ⵉⵏⵏⴰ ⵃⵎⵎⵓ, ⵢⵓⴼⴰ ⵜⵏⵉⵏ ⵚⵃⴰⵏ ⵢⴰⴼⵏ ⵉⵅⴼ ⵏⵏⵙ ⵢⵓⵎⵥ ⴰⴱⵔⵉⴷ ⵉⵅⵡⴰⵏ. ⵉⵏⵏⴰ ⵛⵓⴼ ⴰ ⵏⴽⴽ ⵉⵎⵉ ⵜⵊⴰ ⵜⴰⵢⵔⵉ ⵜⴰⵡⵔⵢⵉⵜ ⴷⴰ ⵉⵜⵣⵣⵓⵖⵔ ⵉ ⴰⴷ ⵊⵅ ⵢⵓⵏ ⵓⵣⵡⴰⵔ ⴰⵎⵇⵔⴰⵏ ⵉ ⵜⵇⴱⵉⵍⵜ ⵉⵏⵓ. ⵀⴰ ⴰⵢⵓⵔ ⵢⵓⴼⵓⵏ ⵜⴰⵢⵔⵉ ⵜⵣⵣⵓⵖⵔⵜ ⴰⴷ ⴰⵙ ⵜⵊ ⴰⵣⵔⴷⴰⴱ, ⵉⴷ ⵏⵜⵜⴰⵏ ⵢⵓⵏ ⵓⵄⵔⵔⵉⵎ ⵏⵏⴰ ⵅ ⵜⵙⵏⵏⴷ ⵜⵇⴱⵉⵍⵜ ⵉⴷⵅ ⴷ ⵉⴱⴷⴰ ⴷⴰ ⵜⵜ ⵉⵙⴱⵓⵔⵓⵣ ⵉ ⵎⴰⴳⴳⴰⵏ ⵜⴰⵏⵉⵍⴰ. ⵡⴰⵅⵅⴰ ⴰⵢⵓⵔ ⵉⵊⵓ ⵢⵓⵏ ⵓⵄⵔⵔⵉⵎ ⵖⵔ ⵉⵍⵍⴰ ⵍⵄⵇⵍ ⴰⵍ ⵉⵜⵛⵡⴰⵔ ⵎⵉⴷⵏ ⵖⵉⴼⵙ ⵉⵎⵇⵇⵓⵔ, ⴰⵎ ⵉⵏⵏⴰ ⵢⵜⴳⴳⴰ ⵙ ⵓⵢⵏⵏⴰ ⵙ ⵜⵉⵏⵉⵏ ⴰⵍ ⵉⵜⴱⵕⵕⴰⵎ ⵉⵅⴼ ⵏⵏⵙ. ⵎⴰⵛⴰ ⵢⵓⴼⴰ ⵏ ⵜⵏⵣⵣⵖⵜ ⵜⴰⵢⵔⵉ ⵡⴰⵅⵅⴰ ⵊⵉⵏ ⴰⵙ ⵉ ⵡⴰⵍⵉⵡⵏ ⵏⵏⴰ ⵙ ⵉⵏⵏⴰ ⵃⵎⵎⵓ ⴰⵍⵊⴰⵎⵓ, ⴷⴰ ⵓⵔ ⵢⵓⴼⵉ ⴰⴷ ⵉⵣⵢⴰⴷ ⵖⵔ ⴷⴰⵜ ⵡⴰⵍ ⴰⴷ ⵢⴰⵖⵓⵍ ⵖⵔ ⴷⴼⴼⵉⵔ. ⴰⵢⵓⵔ ⵢⵓⴼⴰⵏ ⴷⵖⵉ ⵉⵅⴼ ⵏⵏⵙ ⵊⴰⵔ ⵏ ⵙⵉⵏ ⵉⴱⵔⴷⴰⵏ, ⵜⴰⵢⵔⵉ ⵏ ⵜⵉⵜⵔⵉⵜ ⵉⵊⵉⵏ ⵢⵓⵜ ⵏ ⵜⵢⵊⵊⵉⵊⵜ ⵉⵎⵖⵉⵏ ⴳ ⵓⵍ ⵏⵏⵙ ⵓⵔ ⵉⵔⵉ ⴰⴷ ⵜⵉⴷ ⵉⵙⵢⵓⴼ ⵉⵔⴰ ⴰⴱⴷⴰ ⴰⴷ ⴰⵙ ⵜⵇⵇⵉⵎ ⴰⵎⵎⴰⵙ ⵡⵓⵍ, ⴷ ⵜⵉⴳⵯⴷⴰ ⵏ ⵛⴰ ⵓⵣⵡⴰⵔ ⴰⴷ ⵜⵉⴷ ⵉⵔⴰⵔ ⵉ ⵜⵇⴱⵉⵍⵜ ⵏⵏⵙ ⵅⴼ ⵜⴰⵢⵔⵉ ⵏ ⵜⵉⵜⵔⵉⵜ, ⴷⴰ ⵓⵔ ⵉⵙⵙⵉⵏ ⵎⴰ ⵖⴰ ⵉⵜⴼⴰⵔ, ⴰⵎ ⵉⵏⵏⴰ ⵜⵍⵍⴰ ⵜⴰⵢⵔⵉ ⵏⵏⵙ ⴳ ⵓⵍ ⵏⵏⵙ ⵜⵍⵍⴰ ⴰⴽⴽⵯⴷ ⵜⴰⵢⵔⵉ ⵏ ⵜⵇⴱⵉⵍⵜ ⵏⵏⵙ. ⵃⵎⵎⵓ ⵏⵜⵜⴰⵏ ⵍⵍⵉⴳ ⴷ ⵉⴷⴷⴰ ⵡⴰⵢⵓⵔ ⵉⵛⴰⵡⵔⵜ, ⵡⴰⵅⵅⴰ ⴰⵙ ⵉⵏⵏⴰ ⵅⴰⵙ ⴷⴷⵓ ⴰⵎⵥ ⵉⵅⴼ ⵏⵏⵛ, ⵎⴰⵛⴰ ⵉⵏⵏⴰ ⴰⵙ ⴰⵊⵊⵉ ⴰⴷ ⵅⵎⵎⴻⵎⵅ, ⵉⵇⵉⵎ ⵅⴰⵙ ⵍⵍⴰ ⵉⵙⵉⵎⵏⵖⵉⵙ ⵉ ⵡⴰⵢⵓⵔ, ⵍⵍⵉⴳ ⵜ ⵢⵓⴼⵓ ⵍⵍⴰ ⵉⵜⵅⵎⵎⴰⵎ ⴱⵣⵣⴰⴼ, ⵉⵏⵏⴰ ⴰⵙ ⵚⵔⵚⴰ ⵉⵅⴼ ⵏⵏⵛ, ⵀⴰ ⵜⵎⵢⵣⴷ ⴰⵍ ⵜⵅⵜⴰⵔⴷ ⴰⴱⵔⵉⴷ ⵏⵏⴰ ⴽ ⵉⵙⵙⵓⴼⵓⵖⵏ ⴰⴷ ⵓⵔ ⵣⵔⵔⴱ ⵛⴰ, ⴱⴰⵛ ⴰⴷ ⵓⵔ ⵜⴽⴰⴷ ⵛⴰ ⵓⴱⵔⵉⴷ ⵏⵏⴰ ⵓⵔ ⴽ ⵉⵚⵚⴰⵡⴰⴹⵏ ⴰⴷ ⵜⵎⵎⴰⵏⴷ ⴰⵎⵇⴰⵏ ⵓⵔ ⵜⵉⵖⵉⴷ ⴰⴷ ⵣⵉⵙ ⵜⴼⵖⴷ, ⵉⵙⵉⵏ ⵛⴳ ⵅⴰⵙ ⴰⵄⵔⵔⵉⵎ ⵜⵎⵣⵉⵢⴷ ⵜⵙⵓⵍ ⴷⵓⵏⵏⵉⵜ ⴷⴰⵜ ⴰⵛ. ⴰⵢⵓⵔ ⵇⴰⵃ ⴰⵡⴰⵍ ⵏⵏⴰ ⵙ ⵉⵏⵏⴰ ⵃⵎⵎⵓ ⵍⵍⴰ ⵙ ⵉⵙⵖⴰⴷ ⴰⵍ ⵜⵏ ⵉⵙⵙⵜⴰⴼ ⵊⴰⵊ ⵉⵅⴼ ⵏⵏⵙ, ⵉⴷ ⵢⵓⴼⴰⵏ ⴰ ⵢⵏⵏⴰ ⵢⴰⵙ ⵉⵜⵉⵏⵉ ⵉⵚⵃⴰ, ⴷⴰ ⵢⵊⵏ ⴰⵙ ⵉⵡⵍⴰⵡⵏ ⴰⴷ ⴰⵍⵊⴰⵎⵓ ⵙ ⵢⵓⵎⵥ ⴰⴱⵔⵉⴷ ⴰⴷ ⵓⵔ ⵉⵜⵜⴽ ⵛⴰ ⵏ ⵓⴱⵔⵉⴷ ⵢⴰⴹⵏ ⵜ ⵉⵙⵔⵓⵙⵏ ⵉⵛⴰ ⵓⵣⵔⴷⴰⴱ ⵣⵉ ⵓⵔ ⵉ ⵜⴼⴼⵖ. ⵉⵇⵇⵉⵎ ⵡⴰⵢⵓⵔ ⵅⴰⵙ ⵍⵍⴰ ⵢⵜⴽⵙ ⴰⵍ ⵉⵜⵔⴰⵔ ⵓⵍ ⵏⵏⵙ ⵉⵔⴰ ⵜⵉⵜⵔⵉⵜ, ⵎⴰⵛⴰ ⴱⴰⵛ ⴰⴷ ⵜⵢⴰⵡⴹ ⴰⴷ ⵜⵉⵍⵉ ⵖⵉⵔⵙ ⵢⵓⴼⴰⵏ ⵍⵃⴰⵍ ⵉⵡⵄⵔ, ⵉⴷ ⵏⵜⵜⴰⵜ ⵉⵍⵍⵉⵙ ⵓⵎⵖⴰⵔ, ⵓⵔ ⵉⴷ ⵉⵍⵍⵉⵙ ⵏ ⵜⵇⴱⵉⵍⵜ ⵏⵏⵙ ⴷ ⵍⵄⴷⴰⵡⵜ ⵉⵍⵍⴰⵏ ⵊⴰⵔ ⵏ ⵜⵇⴱⵉⵍⵉⵏ, ⴰⵢⵓ ⴰⵢⵜ ⵢⵓⵊⵊⴰⵏ ⵓⵔ ⵉⴷⴷⵉ ⴷⵖⵢⴰ ⴰⴷ ⵜⵉⵙⵙⵓⵜⵔ ⵣⵉ ⴱⴰⴱⴰⵙ. ⵢⵓⵡⴹ ⵡⴰⵢⵓⵔ ⵏ ⵛⵜⵓⴱⵔ ⵜⴱⴷⴰ ⵜⴽⵔⵣⴰ ⴽⵔⵏ ⵉⵎⴽⵔⴰⵣⵏ ⵇⵏⵏ ⵜⵉⵊⵓⵊⴰⵡⵉⵏ ⴰⴷ ⵛⵔⵣⵏ, ⵢⴰⴼⴷ ⵍⵃⴰⵍ ⵢⵓⵜ ⵏ ⵜⵎⴰⵣⵉⵔ ⵜⵍⵍⴰ ⵊⴰⵔ ⵏ ⵙⵏⴰⵜ ⵏ ⵜⵇⴱⵉⵍⵉⵏ, ⵜⵓⵙⴰⴷ ⵊⴰⵔ ⴰⵙⵏ ⴽⵓⵢⵓⵜ ⴷⵉⴳⵙⵏ ⴷⴰ ⵜⵉⵏⵉ ⵜⵉⵏⵓ ⴰⵢ ⵜⵊⵓ ⵍⵍⵉⴳ ⵖⵉⴼⵙ ⵎⵃⵕⵕⴰⵏ ⵜⵇⵉⵎ ⵊⴰⵔ ⴰⵙⵏ, ⵢⵓⴼⴰⴷ ⵍⵃⴰⵍ ⴽⴽⵉⵏ ⴷⴰ ⵖⵉⴼⵙ ⵜⵏⴰⵖⵏ, ⵛⵡⵉ ⴰⵊⵊⵉⵏⵜ ⵊⴰⵔ ⴰⵙⵏ, ⵓⵔ ⴷⴰ ⵜⵛⵔⵣⵏ ⵢⵉⵏⵓ ⵡⴰⵍⴰ ⵢⵉⵏⵉⵏ ⵊⵉⵏⵜ ⴷ ⴰⵢⴷⴰⵍ ⵍⵍⴰ ⵜⵙⵎⵖⴰⵢ ⵜⵓⵊⴰ ⴰⵊⵊⵉⵏⵜ ⴰⵍ ⵢⴰⵡⴹ ⵓⵏⴱⴷⵓ ⵔⵥⵎⵏ ⵖⵉⴼⵙ ⵇⵇⴰⵃ ⵙⵙⵉⵡⵖⵏ ⴷⵉⴳⵙ. ⵎⵛⵜⴰ ⵏ ⵉⵙⴳⴳⵯⴰⵙⵏ ⴰ ⵏⵉⵜⵏⵉ ⴷⴰ ⵙ ⵜⴳⴳⴰⵏ ⵉⵎⵛⵉ ⴷⴰⵢ ⵜⵇⵉⵎⴰ ⵓⵔ ⵉⵍⵍⵉ ⵉⵎⵏⵖⵉ ⵊⴰⵔ ⴰⵙⵏ, ⵉⴷ ⵜⵎⵓⵔⵜ ⴰ ⵏⵜⵜⴰⵜ ⴰⵢⴷ ⵢⵓⵊⵊⴰⵏ ⵉⵎⵉⵎⵏⵖⵉ ⴰⴷ ⵢⵉⵍⵉ ⵉⵏⵊⵔ ⵏ ⵙⵏⴰⵜ ⵏ ⵜⵇⴱⵉⵍⵉⵏ. ⵡⴰⵅⴰ ⵣⵔⵉⵏ ⵉⵙⴳⴳⵯⴰⵙⵏ ⵓⵔ ⵉⵇⵇⵉⵎ ⵉⵎⵏⵖⵉ ⵊⴰⵔ ⴰⵙⵏ, ⴰⵊⵊⵉⵏ ⵜⴰⵎⴰⵣⵉⵔⵜ ⵜⵇⵉⵎⴰ ⵓⵔ ⵜⵓⵡⵢⵏ ⵢⵉⵏⵓ ⵡⴰⵍⴰ ⵉⵏⵉⵏ ⵓⵔ ⴷⴰ ⵜⵜⵓⵛⵔⴰⵣ ⵅⴰⵙ ⵜⵊⵓ ⴰⵢⴷⴰⵍ. ⵎⴰⵛⴰ ⴰⵙⴳⴳⵯⴰⵙ ⴰ, ⵜⴽⵔⴷ ⴰⵍⵜⵓ ⵜⵇⴱⵉⵍⵜ ⵏ ⴰⵢⵜ ⵉⵖⴱⵓⵍⴰ ⴷⴰⵢ ⵎⴹⴰⵛⴰⵔ, ⴰⴷ ⵛⵔⵣⵏ ⵜⴰⵎⵓⵔⵜ ⵉⵍⵍⴰⵏ ⵜⵛⵛⴰⵔ ⵜⵏ ⵏⵉⵜⵏⵉ ⴷ ⴰⵢⵜ ⵉⵊⵉⴷⵔ, ⴱⵍⴰ ⴰⴷ ⵜⵏ ⵛⴰⵡⵔⵔⵏ ⵉⴷ ⵏⵉⵜⵏⵉ ⴽⴽⵉⵏ ⵍⵍⴰ ⵢⴰⵙⵏ ⵜⵜⵉⵏⵉⵏ ⵉⴷ ⴱⴰⴱ ⵏⵏⵙⵏ ⵀⴰⴷ ⵜ ⵜⵜⵉⵏⵅ ⴰ ⵉⵜⵊⵓ, ⵎⴰⵛⴰ ⵉⵏⵉⵖⴰⵏ ⵉⴽⴽⴰⵏ ⵊⴰⵔ ⴰⵙⵏ ⵅⴰⵙ ⵅⴼ ⵡⵓⴷⵎ ⵏ ⵜⵎⵓⵔⵜ ⴰ, ⵍⵍⴰ ⵜⴰⵜⴼⵏⵜ ⵜⵇⴱⵉⵍⵉⵏ ⵊⴰⵔ ⴰⵙⵏ, ⴷⴰ ⵉⵊⵏ ⴰⵙⵏ ⵛⴰ ⵓⴼⵓⴽⴽⴰ ⴱⴰⵛ ⴰⴷ ⵙⴱⴷⴷⴰⵏ ⵉⵎⵏⵖⵉ. ⵢⵓⵏ ⵡⴰⵙⵙ ⵜⴼⴼⵓⴷ ⴰⵢⵜ ⵉⵖⴱⵓⵍⴰ ⵇⵇⵏ ⵜⵉⵊⵓⵊⴰⵡⵉⵏ ⴱⴷⴰⵏ ⴷⴰ ⵛⵔⵣⵏ ⵜⴰⵎⵓⵔⵜ ⵉⵍⵍⴰⵏ ⵊⴰⵔ ⴰⵙⵏ ⵏⵉⵜⵏⵉ ⴷ ⴰⵢⵜ ⵉⵊⵉⴷⵔ, ⵓⵔ ⵉⴷ ⵅⴰⵙ ⵢⵓⵜ ⵏ ⵜⵊⵓⵊⴰ ⴱⵣⵣⴰⴼ ⵏ ⵜⵊⵓⵊⴰⵡⵉⵏ ⴽⵓⵍ ⵜⴰⵅⴰⵎⵜ ⵜⵇⵇⵏ ⵜⴰⵊⵓⵊⴰ, ⴽⵓⵍ ⵛⵔⵣⵏ ⵜⵚⵚⴰⵏ ⵊⵏ ⵏⵉⵜⵏⵉ ⴰⵎⵎ ⵉⵔⵢⴰⵣⵏ ⵕⵕⴰⵏ ⴰⵢⵜ ⵉⵊⵉⴷⵔ. ⵉⵍⵍⴰ ⵉⵃⴰⴹⵔ ⵓⵎⵖⴰⵔ ⵏ ⴰⵢⵜ ⵉⵖⴱⵓⵍⴰ ⵉⵣⵔⵉ ⵏⵜⵜⴰⵏ ⵡⴰⵍⴰ ⵉⵎⵇⵔⴰⵏ ⵏ ⵜⵇⴱⵉⵍⵜ ⵎⵓⵏ ⴷ ⵜⵊⵓⵊⴰⵡⵉⵏ. ⵉⵣⵔⵢ ⵡⴰⵙⵙ ⵏⵉⵜⵏⵉ ⵛⵔⵣⵏ ⴰⵍⵍⵉⴳ ⵜⵓⵡⴹ ⵜⴷⴳⴳⵯⴰⵜ ⵔⵥⵎⵏ ⵔⵓⵃⵏ ⵏⵏⴰⵏ ⴰⵙⴽⴰ ⴰⴷ ⵜⵏ ⵉⴷ ⵜⴼⴼⵓ. ⵎⴰⵛⴰ ⴰⵏⵖⵎⵉⵙ ⵢⵓⵡⴹ ⵜⴰⵇⴱⵉⵍⵜ ⵏ ⴰⵢⵜ ⵉⵊⵉⴷⵔ ⵖⵔ ⵜⴷⴳⴳⵯⴰⵜ, ⵉⴷ ⵜⴰⵎⵓⵔⵜ ⵜⵃⵓⵣ ⵖⵔ ⵜⵇⴱⵉⵍⵜ ⵏ ⴰⵢⵜ ⵉⵖⴱⵓⵍⴰ ⴰⵢⵏⵏⴰ ⴰⵙ ⵉⵄⵟⵔ ⵓⵔ ⵜⵏⵉⴷ ⵢⵓⵡⵉⴹ ⵓⵏⵖⵎⵉⵙ ⴰⵍ ⵜⴰⴷⴳⴳⵯⴰⵜ, ⴰⵢⵏⵏⴰ ⵎⵉ ⵉⴷⴷⴰ ⵢⵉⴹ ⴰ ⵏⵉⵜⵏⵉ ⵍⵍⴰ ⵜⵜⴰⵣⵏ ⵉⵕⵇⵇⴰⵙⵏ ⴰⴷ ⵙⵎⵓⵏ ⴰⵢⵜ ⵜⵇⴱⵉⵍⵜ, ⵎⵓⵏⴷ ⵖⵔ ⵉⵖⵔⵎ. ⴰⵢⵓⵔ ⴰⵙⵏ ⵉⵊⵉⵏ ⵉⵎⵏⵏⵙⵉ ⵖⵉⵔⵙ ⵀⴰ ⵇⵉⵎⵏ ⴳ ⵖⵔⵎ ⵍⵍⴰ ⵜⵎⴹⴰⵛⴰⵕ, ⵎⵉⵙⵎ ⴰⵖⵔⴰ ⵊⵏ ⴰⵙⴽⴽⴰ ⴰⴷ ⴷⴷⵓⵏ ⴰⴷ ⵃⴰⵟⵔⵔ ⵉ ⴰⵢⵜ ⵉⵖⴱⵓⵍⴰ. ⵏⵙⴰⵏ ⴰⵢⵜ ⵜⵇⴱⵉⵍⵜ ⵉⴹ ⴽⵓⵍⵜ ⴷⴰ ⴰ ⵏⵉⵜⵏⵉ ⴷⴰ ⵜⵎⴹⴰⵛⴰⵕ, ⵢⵉⵜⵜ ⵍⵍⴰ ⵜⵉⵏⵉⵏ ⴰⵏⵏⵙⵖⵓⵢ ⵉ ⴽⵓⵍ ⵉⵜⵔⵔⴰⵙⵏ ⵏ ⵜⵇⴱⵉⵍⵜ ⴰⵏⵏⵎⵙⵅⵍⴰ ⵏⴽⴽⵏⵉ ⵡⴰⵍ ⵏⵉⵜⵏⵉ, ⴰⴷ ⵜⵏ ⵏⵣⵄⵄ ⴰⵍ ⵓⵔ ⵜⴹⵀⴰⵕ, ⵎⴰⵛⴰ ⵢⵉⵜ ⵢⴰⴹⵏ ⵏⵏⴰⵏ: ⵉⵀⵉ ⵡⵅⵅⴰ ⵏⵉⵜⵏⵉ ⵣⵡⵓⵔⵔ ⵖⵔ ⵍⵄⵉⴱ, ⵏⴽⴽⵏⵉ ⵓⵔ ⵖⵉⴼⵙⵏ ⵏⵜⵜⴰⵡⵢ ⴰⵏⴰⵣⵏ ⵅⴰⵙ ⵢⵉⵜⵜ ⵎⵎⵉⴷⵏ ⴰⴷ ⴰⵙⵏ ⵏⵃⴰⵟⵔ ⴰⴷ ⵙⴱⴷⴷⵏ ⵜⵉⵊⵓⵊⴰⵡⵉⵏ. ⵉ ⵜⵉⵏⵢⵉⵔ ⵏⵏⴰⵏ ⴰⵊⵊ ⴰⵏⴰⵣⵏ ⵅⴰⵙ ⵢⵉⵜⵜ ⵎⵉⴷⵏ ⵉⵎⵇⵔⴰⵏ ⵏ ⵜⵇⴱⵉⵍⵜ ⴷⴷⵓⵏ ⴰⴷ ⵃⴰⵟⵔⵔ ⵉ ⴰⵢⵜ ⵜⵊⵓⵊⵡⵉⵏ ⴰⴷ ⴰⵙⵏ ⵉⵏⵉⵏ ⵕⵥⵎⴰⵜ ⵉ ⵜⵊⵓⵊⴰⵡⵉⵏ ⴱⵍⴰ ⴰⵡⴰⵍ ⵜⴰⵎⵓⵔⵜ ⵜⵙⵓⵍ ⵜⵍⵍⴰ ⵊⴰⵔ ⴰⵅ ⵓⵔ ⵜⵊⵉ ⵜⵉⵏⵏⵓⵏ ⵡⴰⵍⴰ ⵜⵉⵏⵅ. ⵉⵎⵛⵉⵙⵙ ⴰⵅ ⵜⵙⵢⵉⵔⵔ ⴰⵢⵜ ⵉⵊⵉⴷⵔ, ⴰⵙⴽⴽⴰ ⵍⵍⵉⴳ ⵜⴼⴼⵓ ⵍⵃⴰⵍ ⵢⴰⵎⵥⵏ ⴰⴱⵔⵉⴷ ⴰⵍⵍⵉⴳ ⵏⵓⵡⴹⵏ ⴰⴼⵏ ⵜⵉⵊⵓⵊⴰⵡⵏ ⵇⵏⵏⵜ ⵓⵔ ⵉⴷ ⵢⵓⵜ ⵡⵍⴰ ⵙⵏⴰⵜ, ⵛⴰ ⵉⵜⵜⴰⵍⵢ ⵛⴰ ⵉⵟⴰⵔ ⵛⴰ ⵉ ⵜⵉⵏⵉ ⵛⵛⴰ ⴳⵄⴷ, ⵛⴰ ⵉⵜⵉⵏⵉ ⵛⵛⴰ ⴹⵕ. ⵜⵊⵓ ⵜⵎⵓⵔⵜ ⵜⴰⵣⴳⵯⴰⵖⵜ ⵜⵎⵍⵍⵢ, ⵅⴰⵙ ⵔⴰⴱⵉⵏ ⵖⵉⴼⵙⵏ ⴰⵢⵜ ⵉⵊⵉⴷⵔ ⴷⴰⵢ ⵅⵍⵄⵏ ⵍⵍⵉⴳ ⴰⵏⵏⵉⵏ ⴰⵏⵏⵛⵜ ⵏⵏⴰ ⵏ ⵜⵊⵓⵊⴰⵡⵉⵏ ⴷ ⴱⵏⴰⴷⵎ. ⵅⴰⵙ ⴰⵏⵉⵏⵜⵏ ⵉⵎⴽⵔⴰⵣⵏ ⴱⴷⴰⵏ ⴷⴰ ⵜⵚⵚⴰⵏ ⵉⴷ ⵅⴷ ⵜⵏⴰⵏⵏⵉⵏ ⴷⵔⵓⵙⵏ ⴷⴰ ⵍⵜⵜⵉⵏⵉⵏ ⵉⵡⴰ ⵜⵃⴰⵔⵙⵎ ⵜⵉⵊⵓⵊⵡⵉⵏ ⴰ ⵢⴰⵔⴱⵉⵄ ⵉ ⴼⵇⵇⵉⵔⵔ. ⵅⴰⵙ ⵢⵓⵡⴹⵏ ⵖⵉⵔⵙⵏ ⴱⴷⴰⵏ ⴷⴰ ⵙⵏ ⵙⵙⴰⵡⴰⵍⵏ ⵙ ⵜⴰⴹⴼⵉ, ⵏⵏⴰⵏ ⴰⵙⵏ ⴰⵡⴷⴷⵉ ⵀⴰⵏ ⵜⴰⵎⴰⵣⵉⵔⵜ ⴰ ⵜⵍⵍⴰ ⵊⴰⵔ ⴰⵅ ⵕⵥⵎⴰⵜ ⵉ ⵜⵊⵓⵊⴰⵡⵉⵏ ⴱⵍⴰ ⵎⴰⵅ ⵜⴽⵔⵣⵎ. ⵎⴰⵛⴰ ⵉⵎⴽⵔⴰⵣⵏ ⵏ ⴰⵢⵜ ⵉⵖⴱⵓⵍⴰ ⵓⵔⵔⵉⵏ ⴰⴷ ⴰⵙⵏ ⵙⵖⴷⵏ ⵍⵍⴰⵏ ⵍⵍⴰ ⵃⵔⵔⵉⵏ ⵜⵉⵊⵓⵊⴰⵡⵉⵏ ⴰⵍ ⵛⵔⵣⵏ ⴷⴰ ⵢⵏⵏⴰⵏ ⴰⵙⵏ: ⵜⴰⵎⵣⵉⵔⵜ ⴰ ⵜⵉⵏⵅ ⴰⵢ ⵜⵊⵓ ⵅⴰⵙ ⴰⴷ ⵓⵔ ⴷⵉⴳⵙ ⵜⵙⴰⵍⵎ ⴰⴷ ⵜⵜ ⵏⵏⵛⵔⵣ. ⴰⵢⵜ ⵉⵊⵉⴷⵔ ⵏⵉⵜⵏⵉ ⴷⴷⴰⵏ ⵅⴰⵙ ⵎⵉⴷⵏ ⵉⵎⵇⵔⴰⵏ ⴷⵔⵓⵙⵏ ⵖⵉⵔⵙⵏ ⵅⴰⵙ ⴰⵢⵓⵔ ⴷ ⵢⵉⵜⵜ ⵏ ⵙⵉⵏⵏ ⵉⵄⵔⵔⵉⵎⵏ, ⵓⵔ ⵓⴼⵉⵏ ⵎⴰ ⵢⵏⵏⴰⵏ, ⴰⵢⵓⵔ ⵉⵎⵣⵢⴰⴷ ⴷ ⵉⴳⵙⵏ ⴰⵡⴰⵍ ⴷⴰ ⵓⵔ ⵢⵓⴼⵉ ⵃⵉⵍⴰ ⵡⵅⵅⴰ ⴷⴰ ⵜ ⵜⵜⴰⵙⵉⵏⵜ ⵜⵖⵏⴼⴰ ⵉⵔⴰ ⴰⴷ ⵉⵡⵜ ⴰⵍ ⵉⵎⵜ ⵉⵙ ⴷⵉⵙⵙ ⵢⵓⵍⵢ ⵍⵃⵔⵔ ⴰⵍ ⵉⵜⵙⵓⵔⵓⵜ ⵃⵓⴼⵏ ⵣⵓⵖⵕⵏ ⵜ ⵉⴷ ⴰⵢⵜ ⵜⵇⴱⵉⵍⵜ ⵏⵏⵙ. ⴰⵎⵥⵏ ⴰⴱⵔⵉⴷ ⴰ ⵏⵉⵜⵏⵉ ⴷⴰ ⵜⴽⴽⵓⵏ ⵉⵙ ⵔⴰⵏ ⴰⵢⵜ ⵉⵖⴱⵓⵍⴰ, ⴰⴷ ⴰⵙⵏ ⵜⵊⵏ ⵉⴷ ⵏⵉⵜⵏⵉ ⴷⵔⵓⵙⵏ. ⴰⵢⵓⵔ ⵉⴷⴷⴰ ⴷ ⴳ ⵓⴱⵔⵉⴷ ⴰ ⵏⵜⵜⴰ ⵓⵔ ⴷⴰ ⵉⵙⵙⴰⵡⴰⵍ ⵅⴰⵙ ⵍⵖⴷⴰⵢⴷ ⵍⵍⴰ ⴷⵉⴳⵙ ⵜⵜⴰⵍⵉⵏ ⵜⵖⵏⴼⴰ, ⴰ ⵏⵜⵜⴰⵏ ⵍⵍⴰ ⵉⵜⵉⵏⵉ ⵎⵉⵍⵎⵉ ⴰⵢ ⴷ ⵉ ⵜⴰⵡⴹ ⵖⵔ ⵉⵄⵔⵔⵉⵎⵏ ⵏ ⵜⵇⴱⵉⵍⵜ ⴰⴷ ⵜⵏ ⵉⵙⵎⵓⵏ ⴰⴷ ⵢⴰⵖⵓⵍ ⵙ ⴰⵢⵜ ⵉⵖⴱⵓⵍⴰ ⴰⴷ ⵉⵙⵙⵏ ⵉⵙⴱⵔⴷ ⵓⵍ ⵏⵏⵙ. ⴰⵢⵓⵔ ⵍⵍⵉⴳ ⵉⵎⵣⵢⴰⴷ ⴷ ⴰⵢⵜ ⵉ ⵖⴱⵓⵍⴰ ⴰⵡⴰⵍ, ⴷⴰ ⵉⵔⴰ ⵎⵎⴻⵎⵉⵙ ⵏ ⵄⵎⵎⵉⵙ ⵏ ⵜⵉⵜⵔⵉⵜ ⴰⴷ ⵜⵜⵉⵡⵜ, ⵉⵍⵍⴰ ⴷⴰ ⵙ ⵉ ⵜⵎⵢⴰⵣ ⵉⴷ ⵏⵜⵜⴰⵏ ⴰ ⵣⵣⵉ ⵖⵔⴰ ⵉ ⵙⴱⴷⴰ, ⵉⵍⵍⴰ ⵉⵙⵏⵜ ⵉⴷ ⵎⵎⴻⵎⵉⵙ ⵏ ⵄⵎⵎⵉⵙ ⴰⴳⴳⴰ, ⵡⴰⵅⵅⴰ ⵜⵍⵍⴰ ⵜⵉⵜⵔⵉⵜ ⵍⵍⴰ ⵙ ⵜⴽⴽⴰⵜ ⵉ ⵍⴱⴰⵍ, ⵎⴰⵛⴰ ⵍⵃⵔⵔ ⵏ ⵜⵎⴰⵣⵉⵔⵜ ⵓⵔ ⵜⵜⴰⵊⵊⵉ. ⵅⴰⵙ ⵓⵡⴹⵏⴷ ⵙⵎⵓⵏⴷ ⴰⵢⵜ ⵜⵇⴱⵉⵍⵜ ⵉⵎⵣⵢⴰⵏ ⵡⴰⵍⴰ ⵉⵎⵇⵔⴰⵏ, ⴽⵓⵍⵛⵉ ⵉⵍⵍⴰ ⴷⴰ ⵉ ⵜⵢⵏⴰⵢ, ⵏⵏⴰⵏ ⴰⵙⵏ ⵀⴰⵏ ⴰⵢⵜ ⵉⵖⴱⵓⵍⴰ ⵄⵎⴰⵏ ⵔⴰⵏ ⴰⴷ ⴰⵎⵥⵏ ⵜⵎⴰⵣⵉⵔⵜ ⵙ ⴷⵔⵄ. ⵓⵔⵔⵉⵏ ⴰⴷ ⵔⵥⵎⵏ ⵉ ⵜⵊⵓⵊⴰⵡⵉⵏ, ⵏⴷⴷⴰ ⵖⵉⵔⵙⵏ ⵎⵄⵏⴰ ⵙ ⵜⴰⴹⴼⵉ ⵉⵙ ⵏⴻⵏⵏⴰ ⵓⵍⴰ ⵎⴰⵅⴼ ⵏⵜⵏⴰⵖ ⴱⵍⴰ ⵎⴰ ⵖⵔ ⴷ ⵏⵏⵛⵜⵜⵢ ⵍⵃⵓⵊⵊⴰⵜ ⴷ ⵎⴰⵅ ⴷ ⵏ ⵜⵔⵓⵔⴰ ⴰ ⵢⵏⵏⴰ ⵉⴽⴽⵉⵏ ⵎⵛⵜⴰ ⴰⵢⵓ, ⵎⴰⵛⴰ ⵍⵍⵉⴳ ⵔⴰⵏ ⵅⴰⵙ ⴷⵔⵄ ⴷ ⵉⵎⵏⵖⵉ ⵀⴰⵜ ⵏⴽⴽⵏⵉ ⴷ ⵉⴷ ⴱⴰⴱ ⵏⵏⵙ ⴰ ⵢⵏⵊⵓ ⵓⵔ ⴷⴰ ⵏⵜⴳⵯⴷ ⵡⴰⵍ ⵏⵉⵏⵉ ⴰ ⵏⴷⴷⵉⵔⵣ ⵖⵔ ⴷⴼⴼⵉⵔ, ⵜⴰⵔⵢⵣⵜ ⵏⵏⵅ ⵓⵔ ⵜⵏⵣⵔⵔⵢ, ⵓⵔ ⵏⴷⵄⴰⵏ ⵉ ⴷⴷⵍⵜ, ⵏⴽⴽⵏⵉ ⵓⵊⵊⴰⵏ ⴰⵅ ⴷ ⵉⴷ ⴱⴰⴱ ⵏⵏⵅ ⵜⵚⴰⵔⵜ. ⵍⵍⵉⴳ ⴷ ⵎⵓⵏ ⴰⵢⵜ ⵜⵇⴱⵉⵍⵜ ⵉⴷ ⵢⵓⴼⴰ ⵜⵏ ⵉⴷ ⵍⵃⴰⵍ ⴰⵙⵙ ⵏⵏⴰ ⵍⵍⴰⵏ ⵔⵓⵔⴰⵏ ⵍⴱⴰⵍ, ⴰⵍ ⵜⵢⴰⵏⴰⵢⵏ ⴰⴷ ⴰⵖⵓⵍⵍ ⵡⵉⵏⵏⴰ ⵢⵓⵣⵏ, ⵉⴷ ⵅⴰⵙ ⵉⵡⴹⵏⴹ ⵏⵏⴰⵏ ⴰⵙⵏ ⵀⴰⵜ ⵓⵔ ⵔⵉⵏ ⴰⴷ ⵔⵥⵎⵏ ⵉ ⵜⵊⵓⵊⴰⵡⵉⵏ ⵏⵣⵔⵉ ⵜⵏ ⵙⵓⵍⵍ ⴷⴰ ⵛⵔⵣⵏ, ⵀⴰⵜ ⵏⵏⵎⵊⴰⵔ ⵜⵜ ⵖⵔ ⴱⵥⵄⵜ ⵄⴰⴷ ⴰⵢⴷ ⵏⴰⵖⵓⵍ, ⵔⴰⵏ ⴰⴷ ⵡⵜⵏ ⴰⵢⵓⵔ. ⵉⵇⵇⵉⵎ ⵍⵃⴰⵍ ⴳ ⵉⵄⵔⵔⵉⵎⵏ ⴰⵍ ⵙⵏⴷⴰⵎⵏ ⵉⵅⴰⵜⴰⵔⵔ ⵉⴷⵅ ⴷ ⵓⵔ ⵜⵏⴰⵊⵊⵉⵏ ⴰⴷ ⴷⴷⵓⵏ ⴰⴷ ⵉⵙ ⵏⵎⵓⵏ. ⵉⴱⴷⴰ ⵓⵎⴹⴰⵛⴰⵔ ⵊⴰⵔ ⵏ ⴰⵢⵜ ⵜⵇⴱⵉⵍⵜ ⵅ ⵎⵉⵙⵎ ⴰⵢ ⵜⴳⴳⴰⵏ, ⵛⴰ ⵉⵏⵏⴰ ⴰⵙⵏ ⴰ ⵏⴷⴷⵓ ⴷⵖⵉ ⴰⴷ ⵖⵉⴼⵙⵏ ⵏⵡⵜ, ⵉⴷ ⵛⴰ ⵉⵏⵏⴰ ⴰⵙⵏ ⴰ ⵏⵇⵉⵎ ⴰⵍ ⴰⵙⴽⴽⴰ ⵏⴷⴷⵓ ⴰⴽⴽⵯⴷ ⵏⴽⴽⵏⵉ ⴰⵏⵇⵏ ⵜⵉⵊⵓⵊⴰⵡⵉⵏ ⵏⴱⴷⴰ ⴰⵍ ⵏⵛⵔⵔⵣ, ⴽⵓⵍ ⵛⴰ ⴷ ⵎⴰ ⴳ ⵜⵉⵏⵉ, ⵎⴰⵛⴰ ⴰⵢⵓⵔ ⴷ ⵉⵎⴷⴷⵓⴽⴽⵯⴰⵍ ⵏⵏⵙ ⵏⵏⴰⵏ ⴰⵙⵏ: ⴰⵏⴷⴷⵓ ⴷⵖⵉ ⴰⴷ ⵉ ⵙⵏ ⵏⵎⵙⵅⵍⴰ ⴰⴷ ⵓⵔ ⵜⵉⵏⵉ ⵎⴰ ⵓⵔ ⵉⴷ ⵉⵙ ⴰⵙⵏ ⵏⴳⵯⴷ. ⵉⴷ ⵅⴷ ⴰⵢⵓⵔ ⵢⵓⵜⴼ ⴰⵎⵎⴰⵙ ⵓⴳⵔⴰⵡ ⵉⴱⴷⴰ ⵍⵍⴰ ⵉⵙⵙⴰⵡⴰⵍ ⴽⵓⵍⵛⵉ ⵉⵍⵍⴰ ⵍⵍⴰ ⵙ ⵉⵙⴼⵍⵉⴷ, ⵉⵅⴰⵜⴰⵔ, ⵉⵄⵔⵔⵉⵎⵏ ⵉⵎⵣⵢⴰⵏ ⵉⵏⵏⴰ: ⵙⴼⵍⴷⴰⵜ ⴰ ⴰⵢⵜ ⵉⵊⵉⴷⵔ ⵉⵎⵇⵔⴰⵏ ⵡⴰⵍⴰ ⵉⵄⵔⵔⵉⵎⵏ ⵡⴰⵍⴰ ⵉⵎⵣⵢⴰⵏ, ⵀⴰⵜ ⵎⵛ ⵏⵇⵉⵎ ⵉⵎⵛⵉ ⴰⵏⴰⵖⵓⵍ ⴷ ⵉⵎⴷⵓⵍⴰ, ⵓⵔ ⵉⵍⵍⵉ ⵉⵎⵛⵉ ⵡⴰⵍⴰ ⴰⵡⵏ ⴷⵖⵉ ⴽⵓⵍ ⵢⵓⵏ ⴰⴷ ⵢⵉⵍⵉ ⵅ ⵉⵅⴼ ⵏⵏⵙ ⴰⵏⴰⵎⵥ ⴰⴱⵔⵉⴷ ⴰⴷ ⵓⵔ ⵏⵜⴱⴷⴰⴷ ⴰⵍ ⵜⵏⵉⵏ ⵏⴰⵡⴹ, ⵓⵔ ⵜⵏ ⵏⵜⵜⴰⵊⵊⵉ ⴰⴷ ⴰⵅ ⴰⵡⵉⵏ ⵜⴰⵎⵣⵉⵔⵜ, ⴰⵍ ⵓⵔ ⵉⵇⵇⵉⵎ ⴰⴽⴽⵯⴷ ⵢⵓⵏ ⵣⴳ ⵔⵢⴰⵣⵏ, ⵉⵙⵉⵏⴰⵜ ⵀⴰⵜ ⵎⴰⵅ ⵉ ⵜⵎⵜⴰⵜ ⵛⴰ ⴱⵍⴰ ⵜⴰⵎⴰⵣⵉⵔⵜ ⵏⵏⵙ ⵅⴷ ⴰⵔⴰⵡ ⵏⵏⵙ. ⴽⵓⵍⵛⵉ ⴰⴷ ⵉⴱⵓⵔⵣ ⴰⵙⵙ ⴰ, ⵉⵊ ⴰⵔⵢⴰⵣ ⴰⴽⴽⵯⴷ ⵢⵓⵏ ⵓⵔ ⵉⵜⵜⴰⵖⵓⵍ ⵖⵔ ⴷⴼⴼⵉⵔ, ⵜⵉⵙⵏⴰⵜ ⵀⴰⵜ ⴷⵖⵉ ⵍⵃⴰⵍ ⵉⴷⴷⴰ ⴱⵍⴰ ⴰⵏⴷⴷⵓ ⵎⴰⵛⴰ ⴽⵓⵍⵛⵉ ⴰⵙⴽⴽⴰ ⵉ ⵜⵉⴼⴰⵡⵜ ⴷⴰⵜ ⵓⵏⵇⵕ ⵏ ⵜⴰⴼⵓⵢⵜ ⴰⴷ ⵢⵉⵍⵉ ⵉⵊⵔⴷ ⵓⵔ ⵉⵜⵅⵚⴰ ⴰⴽⴽⵯⴷ ⵢⵓⵏ ⵅⴰⵙ ⵉⴼⵇⵉⵔ ⴷ ⵜⵡⵜⵎⵉⵏ ⴷ ⵉⵎⵣⵢⴰⵏ, ⴰ ⵏⵎⵓⵏ ⴰⵜ ⴷⴰⵜ ⵉⵖⵔⵎ ⴰⵏⵊ ⵍⵃⵔⵛⵜ ⴷ ⵢⵓⵜ ⵏⴰⵎⵥ ⴰⴱⵔⵉⴷ, ⵅⴰⵙ ⴰⴷ ⴱⴷⴰⵏ ⴰⴷ ⵜⵇⵏ ⵜⵉⵊⵓⵊⴰⵡⵉⵏ ⴰⴷ ⵜⵏⵉⵏ ⵏⴰⵡⴹ, ⵉⵡⴰ, ⴷⵖⵉ ⴽⵓⵏ ⴰⴷ ⵉⴷⴷⵓ ⴰⵍ ⴰⵙⴽⴽⴰ. ⴽⵓⵍⵛⵉ ⴰⴷ ⵉⴷⴷⵓ ⴰⵍ ⵇⵉⵎⵏ ⵅⴰⵙ ⵉⵄⵔⵔⵉⵎⵏ. ⴽⵓⵍⵛⵉ ⴰⵢⵜ ⵜⵇⴱⵉⵍⵜ ⵡⵜⵉⵏ ⴰⴱⴰⵔⵉⵇ ⵍⵍⵉⴳ ⵉⵛⵎⵎⵍ ⵡⴰⵢⵓⵔ ⴰⵡⴰⵍ ⵏⵏⵙ, ⵊⵏ ⴰⵙ ⵕⵕⴰⵢ ⵙⵖⴷⵏ ⵉ ⵡⴰⵡⴰⵍ ⵏⵏⵙ ⵢⵓⴼⴰⵏ ⵜⵉⵏ ⴷ ⵕⵕⴰⵢ ⵉⵥⵉⵍⵍ, ⵉⵃⵔⵛ ⴷⵉⴳⵙⵏ ⵜⴰⵔⵢⴰⵣⵜ ⴱⴷⴰⵏ ⵍⵍⴰ ⵜⵎⵡⵚⵚⴰⵏ, ⴰⵍ ⵜⵉⵏⵉⵏ ⵜⴰⵎⵃⴰⵟⵟⵔⵜ ⵏⵏⵅ ⴰⵙⴽⴽⴰ ⵓⵔ ⵉⵜⵖⵎⴰ ⴰⴽⴽⵯⴷ ⵢⵓⵏ, ⵎⵣⵍⵍⴰⵄⵏ ⴽⵓ ⵢⵓⵏ ⵢⵓⵎⵥ ⴰⴱⵔⵉⴷ ⵉⴷⴷⴰ ⵉⵔⵓⵃ ⵖⵔ ⵓⵅⴰⵎ ⵏⵏⵙ, ⴰⵍⵍⵉⴳ ⵇⵉⵎⵏ ⵉⵄⵔⵔⵉⵎⵏ ⵅⴰⵙ ⵏⵉⵜⵏⵉ ⴷ ⵡⴰⵢⵓⵔ ⴷⴰ ⵉⵏⵏⴰ ⴰⵙⵏ ⴽⵓⵍ ⵏⵏⵓⵏ ⵉⵎⵏⵏⵙⵉ ⵖⵉⵔⵉ ⴰ ⵏⵎⴹⴰⵛⴰⵔ ⴰⵜ. ⴰⵢⵓⵔ ⵉⵙⵙⵓⵊⴷ ⵉⵎⵏⵉⵙ ⵉ ⵉⵄⵔⵔⵉⵎ ⴽⵓⵍ ⵜⵏ ⴷⴷⴰⵏ ⴷ ⵖⵉⵔⵙ, ⴰ ⵢⵏⵏⴰ ⵎⵉ ⵢⴷⴷⴰ ⵢⵉⴹ ⴰ ⵏⵉⵜⵏⵉ ⴷⴰ ⵜⵎⴹⴰⵛⴰⵔⵔⵏ ⵉ ⵎⵉⵙ ⴰⵢ ⵜⴳⴳⴰⵏ ⴰⵙⴽⴽⴰ ⵉ ⵜⵡⴰⴷⴰ ⴱⴰⵛ ⴰⴷ ⵖⵍⴱⵏ ⴰⵢⵜ ⵉⵖⴱⵓⵍⴰ ⵊⵏ ⴰⵙⵏ ⵢⵓⵜ ⵏ ⵜⵉⵅⵜ ⵏⵏⴰ ⵖⵔⴰ ⵙⵏ ⵉⵇⵇⵉⵎⵏ ⴰⴱⴷⴰ ⴳ ⵓⵍ, ⴰ ⵢⵏⵏⴰ ⵎⵉ ⵢⴷⴷⴰ ⵢⵉⴹ ⴰⵢⵓⵔ ⴰ ⵏⵜⵜⴰⵏ ⴷⴰ ⵉⵜⴳⴳⴰ ⴰⴱⵓⵔⵣ ⴰⵎⵎⴰⵙ ⵉⵄⵔⵔⵉⵎⵏ ⴷⴰ ⵉⵏⵏⴰ ⵙⵏ ⵉⵙⵉⵏ ⴰⵜ ⵉⴷ ⵉⵄⵔⵔⵉⵎⵏ ⴰⵅ ⵜⴱⵏⵏⴰ ⴽⵓⵍ ⵜⵇⴱⵉⵍⵜ, ⴱⵍⴰ ⵏⵉⵜⵏⵉ ⵜⵇⵉⵎⴰ ⵉ ⵍⵅⵍⴰ, ⵏⵉⵜⵏⵉ ⴰⴳ ⵜⵉⵖⵉⵢⵏ ⴰⴷ ⵔⴰⵔⵔⵏ ⵜⴰⵔⵢⴰⵣⵜ. ⴱⴰⵛ ⴰⴷ ⵜⵏ ⵉⴷ ⵜⴼⴼⵓ ⴰⵙⴽⴽⴰ ⵅⴼ ⵉⵅⴼ ⵏⵏⵙⵏ. ⵓⵔ ⴱⴹⵓⵏ ⵉⵄⵔⵔⵉⵎⵏ ⵣⴳ ⵡⴰⵢⵓⵔ ⴰⵍⵍⵉⴳ ⵉⵖⵓⵕⴱ ⵢⵉⴹ ⵄⴰⴷ ⴽⵓ ⴰⴳⴳ ⵉⴷⴷⴰ ⵢⵓⵎⵥ ⴰⴱⵔⵉⴷ, ⵉⵍⵍⴰ ⵍⵍⴰ ⵉⵙⵡⵊⵉⴷ ⴰⴷ ⵢⴰⵍⵢ ⵡⴰⵙⵙ ⴰⴷ ⵜ ⵉⴷ ⵜⴼⴼⵓ ⴷⴰⵜ ⵉⵖⵔⵎ ⵉⵍⵓⵇⵜ ⵏⵏⴰ ⵊⵉⵏ ⵜⵎⵃⴰⵟⴰⵔⵜ. ⴰⵢⵓⵔ ⵍⵍⵉⴳ ⴷⴷⴰⵏ ⵉⵄⵔⵔⵉⵎⵏ ⵔⵓⵃⵏ ⴽⵓⵏ ⵉⴷⴷⴰ ⵖⵔ ⵓⵅⴰⵎ ⵏⵏⵙ, ⵉⴷⴷⴰ ⴷ ⵓⵔ ⵉⵔⵉ ⵢⵉⵜⵙ ⴰⴷ ⴰⵙ ⴷ ⵉⴷⴷⵓ, ⴱⴷⴰⵏ ⴽⵓⵍ ⵉⵡⴰⵍⵉⵡⵏ ⵏⵏⴰⵙ ⵉⵜⵜⵉⵏⵉ ⵃⵎⵎⵓ ⵍⵍⴰ ⴽⴰⵜⵏ ⴷⴰⵜ ⴰⵙ, ⵏⵜⵜⴰⵏ ⵉⵙⵓⵍ ⵢⵓⵎⵥ ⵉ ⵜⵔⵢⴰⵣⵜ ⵏⵏⵙ ⴱⴰⵛ ⴰⵙⴽⴽⴰ ⴰⴷ ⵉⴱⵓⵔⵣ ⴷⴰⵜ ⵓⵇⴱⵉⵍ ⵏⵏⵙ. ⴰⵢⵓⵔ ⵡⴰⵅⵅⴰ ⵏⵜⵜⴰⵏ ⵉⵍⵍⴰ ⵍⵍⴰ ⵉⵜⵉⴳⵉⵎ ⴰⴷ ⵢⴰⵡⵍ ⵣⴳ ⵓⵇⴱⵉⵍ ⵏ ⴰⵢⵜ ⵉⵖⴱⵓⵍⴰ ⵉⴷ ⵜⵉⵜⵔⵉⵜ ⵏⵜⵜⴰⵏ ⵉⵍⵍⵉⵙ ⵓⵎⵖⴰⵔ ⵏⵏⵙⵏ, ⵎⴰⵛⴰ ⵏⵜⵜⴰⵏ ⵍⵍⵉⴳ ⴰⵙ ⵜⵓⵡⴹ ⵜⴰⵇⴱⵉⵍⵜ ⵏⵏⵙ ⵜⵎⴰⵣⵉⵔ ⵓⵇⴱⵉⵍ ⵏⵏⵙ, ⵓⵔ ⵉⵇⵇⵉⵎ ⵍⵍⴰⵢ ⵛⵜⵢ ⵜⴰⵢⵔⵉ, ⵜⵔⵓⵙⴷ ⵜⵔⵢⴰⵣⴷ ⴷⴰⵜ ⴰⵙ. ⵢⴰⴼⵏ ⵜⴰⵢⵔⵉ ⵏ ⵜⵎⴰⵣⵉⵔⵜ ⵜⵓⵊⵔ ⵜⴰⵢⵔⵉ ⵏ ⵜⵎⴹⵓⴹⵜ, ⵉ ⵜⵉⴼⴰⵡⵜ ⵏⵜⵜⴰⵏ ⴰⵢⴷ ⵜⴼⴼⵓ ⴳ ⵉⵎⵣⵡⵓⵔⴰ, ⵉⵍⵍⴰ ⵍⵍⴰ ⵉⵙⵙⵓⵊⴷ ⵉⵅⴼ ⵏⵏⵙ ⵍⵍⴰ ⵉⵜⵉⵏⵉ ⵅⴰⵙ ⵎⵉⵍⵎⵉ ⴰ ⵉⵟⴰⵡⴷⵅ ⴰⵢⵜ ⵉⵖⴱⵓⵍⴰ ⴰⴷ ⵉⵙⵏ ⵊⵅ ⵎⴰ ⵢⵉ ⵉⵔⴰ ⵓⵍ ⵉⵏⵓ ⵉⵙ ⴷ ⵢⵓⴼⵓ ⵍⵃⴰⵍ ⵍⵍⴰ ⵖⴷⴷⵏⵜ, ⵍⵍⵉⴳ ⵖⵉⵔⵙⵏ ⴷⴷⴰⵏ ⵔⴰⵏ ⴰⵜ ⵡⵜⵏ. ⴰ ⵢⵏⵏⴰ ⴰⵙ ⴷⵉⴳⵙ ⵙⵙⵉⵍⵉⵏ ⵉⴷⴰⵎⵏ ⴷⴰ ⵉⵔⴰⵏ ⵎⵉⵍⵎⵉ ⵅⴰⵙ ⴰ ⵉ ⵜⵏ ⵉⵟⴰⵡⴹ ⴰⴷ ⴰⵙⵏ ⵉⵔⴰⵔ ⴰⵢⵏⴰ ⵓⵎⵔⵡⴰⵙ ⵏⵏⴰⵙ ⵛⴼⵉⵏ. ⵉⴷ ⴰⵢⵓⵔ ⵏⵜⵜⴰⵏ ⵢⵓⵏ ⵓⵄⵔⵔⵉⵎ ⵏⵏⴰ ⴷⵉ ⵜⵍⵍⴰ ⵜⵚⴰⵔⵜ ⵓⴱⵓⵔⵣ ⵓⵔ ⴷⴰ ⵉⵜⵉⵔⵉ ⵛⴰ ⴰⴷ ⴰⵙ ⵢⴰⵡⵢ ⴷⵍⵜ. ⵡⴰⵅⵅⴰ ⵜⴰⵇⴱⵉⵍⵜ ⵏ ⴰⵢⵜ ⵉⵊⵉⴷⵔ ⵇⴰⵃ ⵜⵎⴹⴰⵛⴰⵔ ⵜⵙⵎⵓⵏ ⵕⵕⴰⵢ ⵏⵏⵙ ⴱⴰⵛ ⴰⴷ ⵜⵜⴷⴷⵓ ⴽⵓⵍⵜ ⴰ ⵜⵃⴰⵟⵔ ⵉ ⵉⵎⴽⵔⴰⵣⵏ ⵏ ⴰⵢⵜ ⵉⵖⴱⵓⵍⴰ ⴰⴷ ⵜⵏ ⵜⵃⴰⵔⵙⵏ ⵓⵔ ⵜⵏ ⵜⵜⴰⵊⵊⵉ ⴰⴷ ⵛⵔⵔⵣⵏ ⵜⴰⵎⵣⵉⵔⵜ ⵏⵏⴰ ⵉⵍⵍⴰⵏ ⵊⴰⵔ ⴰⵙⵏ ⵉⵙ ⵜⵏ ⵜⵛⵛⴰⵔ, ⴷⴰ ⵢⴱⴹⵓⵏ ⴽⵓⵍ ⵢⵓⵏ ⴷⵉⴳⵙⵏ ⵉ ⵍⴱⴰⵍ ⵏⵏⵙ. ⴰⵙⴽⴽⴰ ⵏⵏⵙ ⴰⴷ ⵢⵉⵍⵉ ⵅ ⵉⵅⴼ ⵏⵏⵙ ⴰⴷ ⵉⵃⴰⵟⵔ ⵢⵉⵍⵉ ⵅⴼ ⵉⵅⴼ ⵏⵏⵙ, ⵀⴰ ⵢⵓⴼⵓ ⵜⵏⵉⴷ ⵍⵃⴰⵍ ⵏⵏⴰⵏ ⴰⴽⴽⵯⴷ ⵎⵛ ⵓⵔⵔⵉⵏ ⴰⴷ ⵃⴰⵔⵙⵏ ⵓⵔ ⵉⵜⴼⴼⵖ ⵡⴰⵙⵙ ⴰⴷ ⵢⵉⵣⵉⵍ. ⵜⴰⵇⴱⵉⵍⵜ ⵓⵔ ⵜⵍⵍⵉ ⵜⴷⵎⵉ ⵉⵙ ⴷⵉⴳⵙ ⵉⵍⵍⴰ ⵛⴰⵏ ⵢⵓⵏ ⵏⵏⴰ ⵉⵚⵚⴰⵡⴹⵏ ⴰⵡⴰⵍ, ⵢⵓⴼⴰ ⴷ ⵍⵃⴰⵍ ⵉⵍⵍⴰ ⵢⵓⵏ ⵓⵛⴽⴽⴰⵎ ⵉⵎⵉ ⵉⵎⵎⵓⵜ ⵡⵓⵍ, ⵉⵣⵏⵣⴰ ⵜⴰⵇⴱⵉⵍⵜ ⵏⵏⵙ ⵙ ⵡⴰⵜⵉⵊ ⵉ ⵔⵅⵚⵏ ⵉ ⵍⵓⵇⵜ ⵍⵃⵣⵣⴰⵜ. ⴰⵛⴽⴽⴰⵎ ⴰⴷ ⵉⵙⵎ ⵏⵏⵙ ⵄⵍⵍⴰ, ⵏⵜⵜⴰⵏ ⵢⵓⵏ ⵓⵔⵢⴰⵣ ⵓⵔ ⵖⵉⵔⵙ ⵜⴰⵎⴰⵣⵉⵔⵜ ⵡⵍⴰ ⵓⵍⵍⵉ ⵡⴰⵍⴰ ⵉⴼⵓⵏⴰⵙⵏ, ⴽⵓⵍ ⵜⴰⵎⵣⵉⵔⵜ ⵏⵏⵙ ⵉⵣⵏⵣⴰⵜ ⵢⵓⵜⴼ ⵅⴰⵙ ⴷ ⴰⵎⵃⵓⴼ ⵖⵔ ⵢⵓⵜ ⵏ ⵜⵎⴹⵓⴹⵜ ⵏⵜⵜⴰⵏ ⴷ ⵉⵎⵎⴰⵙ ⵢⵉⵍⵉⵏⵜ ⵖⵉⵔⵙ ⵙⵏⴰⵜ ⵏ ⵜⵛⵉⵔⴰⵜⵉⵏ, ⵏⵜⵜⴰⵜ ⵉⵎⵓⵜ ⴰⵙ ⵓⵔⵢⴰⵣ, ⴱⴰⴱⴰⵙ ⵏⵜⵜⴰ ⵉⵣⵔⵢ ⴰⵙⴷ ⵛⵡⵉ ⵏ ⵜⵎⴰⵣⵉⵔⵜ ⴷ ⵡⵓⵍⵍⵉ, ⵉⴷⴷⵓⴷ ⵏⵜⵜⴰⵏ ⵢⴰⵜⴼ ⵖⵉⵔⵙ ⴷ ⴰⵎⵃⵓⴼ, ⵜⴰⵇⴱⵉⵍⵜ ⵓⵔ ⵖⵉⵔⵙ ⵉⵡⴰⵜⵉ ⵛⴰ, ⵏⵜⵜⴰⵏ ⵅⴰⵙ ⵉⵙⵎ ⵏⵏⵙ ⴷ ⴰⵔⵢⴰⵣ ⵓⵎⴰ ⵓⵔ ⴷⵉⴳⵙ ⵓⵍ ⵡⴰⵍⴰ ⵜⵓⵔⵉⵏ, ⵢⵓⴼⵓ ⴷ ⵍⵃⴰⵍ ⵉⵍⵍⴰ ⵛⴰ ⵓⵎⴹⴰⵛⴰⵔ ⵊⴰⵔ ⴰⵙ ⴷ ⵓⵎⵖⴰⵔ ⵏ ⴰⵢⵜ ⵉⵖⴱⵓⵍⴰ, ⵏⵜⵜⴰⵏ ⵉⵍⵍⴰ ⵉⵃⴰⴹⵔ ⵖⵔ ⵜⵇⴱⵉⵍⵜ ⵍⵍⵉⴳ ⵜⵎⴹⴰⵛⴰⵔⵔ ⵅⴰⵙ ⴱⴹⵓⵏ ⴰⵢⵜ ⵜⵇⴱⵉⵍⵜ, ⵏⵜⵜⴰⵏ ⵉⴷⴷⴰ ⵢⵓⵎⵥ ⴰⴱⵔⵉⴷ ⴰⵏ ⵢⴰⵡⴹ ⵖⵔ ⵉⵣⵔⵉ ⴰⵎⵖⴰⵔ ⵏ ⴰⵢⵜ ⵉⵖⴱⵓⵍⴰ ⴰⴷ ⴰⵙⵏ ⵉⵚⵚⵉⵡⴹ ⵉⵏⵖⵎⵉⵙⵏ ⵏⵏⴰ ⵢⵓⵡⵢ ⵣⵉ ⵜⵇⴱⵉⵍⵜ ⵏⵏⵙ, ⵉⴷ ⴽⵓⵍ ⴰ ⵢⵏⵏⴰ ⵙ ⵎⴹⴰⵛⴰⵔⵔ ⵉⵚⵚⵉⵡⴹ ⴰⵙ ⵜⵉⵏ ⴰⵎ ⵉⵏⵏⴰ ⵉⵡⵜⵓ ⴰⴱⵔⵉⴷ ⵙⵢⴰ ⴳⴳⵉⴹ ⴰⵢⴷ ⵢⴰⵖⵓⵍ ⵉⵡⵜⵓ ⵜ ⵉⴷ ⵙⵢⵉⵏ, ⵍⵍⵉⴳ ⴷ ⵎⵓⵏ ⴰⵢⵜ ⵜⵇⴱⵉⵍⵜ ⵉ ⵜⵉⴼⴰⵡⵜ ⴰⵙⴽⴽⴰ ⵏⵏⵙ ⵜⴼⴼⵓ ⵜ ⵉⴷ ⴳ ⵉⵎⵣⵡⵓⵔⴰ, ⵓⵔ ⵉⵍⵍⵉ ⵎⴰⵢ ⵜ ⵉⴷⵎⴰⵏ ⵉⴰⵜⴼ ⴰⵎⵎⴰⵙ ⵏⵏⵙⵏ ⵉⵊ ⴰⵎ ⵏⵜⵜⴰⵏ ⴰⵎ ⵡⵉⵏⵏⴰ ⴷ ⵉⴷⴷⴰⵏ ⴰⴷ ⵙⴱⵓⵔⵣⵏ ⵜⴰⵇⴱⵉⵍⵜ ⵏⵏⵙⵏ. ⵉⵣⵔⵉ ⵍⵍⵉⴳ ⵜⵉⵏ ⵢⵓⵡⴹ ⵄⵍⵍⴰ ⵉⵚⵚⵉⵡⴹ ⴰⵙⵏ ⵉⵏⵖⵎⵉⵙⵏ ⵅ ⵎⴰ ⵢⵜⵔⴰ ⵜⵇⴱⵉⵍⵜ ⵏ ⴰⵢⵜ ⵉⵊⵉⴷⵔ ⴰⴷ ⵜⵊⵊ, ⵉⴷ ⵅⴰⵙ ⵢⵓⵡⴹⵉⵏ, ⵡⵅⵅⴰ ⵢⵓⴼⴰ ⴷ ⵍⵃⴰⵍ ⵓⵔ ⵜⵉⵏ ⵢⵓⵡⵉⴹ ⴰⵍⵍⵉⴳ ⵉⵡⵜⵓ ⵢⵉⴹ, ⵏⵜⵜⴰⵏ ⵓⵔ ⵉⵄⴽⴽⵉⵣ ⵉ ⵍⵓⵇⵜ ⵏⵏⴰ ⴰⴳⴳ ⵓⵣⵏ ⵉⵎⴰⵣⴰⵏ ⴹⵓⵔⵔ ⵅ ⵜⵇⴱⵉⵍⵜ ⴰⵅⴰⵎ ⵙ ⵓⵅⴰⵎ ⵍⵍⴰ ⵙ ⵏⵜⵉⵏⵉ ⵉⵏⵏⴰ ⵢⴰⵡⵏ ⵉⵣⵔⵉ, ⴰⵙⵙⴽⴰ ⵇⴰⵃ ⵏⵏⵓⵏ ⴰⴷ ⵜⵉⵍⵉⵎ ⵅⴼ ⵉⵅⴼⴰⵡⵏ ⵏⵏⵓⵏ ⵀⴰⵜ ⵢⵓⵡⴹ ⵉⴷ ⵓⵎⴰⵣⴰⵏ, ⵜⵔⴰ ⵜⵇⴱⵉⵍⵜ ⵏ ⴰⵢⵜ ⵉⵊⵉⴷⵔ ⴰⴷ ⵖⵉⴼ ⵜⵓⵡⵜ, ⴰⴽⴽⵯⴷ ⵢⵓⵏ ⵓⵔ ⵉ ⵜⴷⴷⵓ ⵖⵔ ⵛⴰ ⴽⵓⵍⵛⵉ ⴰⴷ ⵉⵃⴰⴹⵔ ⵉ ⵜⵉⴼⴰⵡⵜ ⵖⵉⵔⵙ ⴱⴰⵛ ⴰⴷ ⵜⵔⴰⵄⴰⵎ ⵎⵉⵙ ⴰⵢ ⵜⴳⴳⴰⵎ. ⵜⵉⵜⵔⵉⵜ ⵏⵜⵜⴰⵜ ⵜⵙⵍⴰ ⵉ ⵡⵏⵖⵎⵉⵙ ⴰⴷ ⵜⵙⵙⵏ ⵉⴷ ⴰⴷ ⵢⵉⵍⵉ ⵉⵎⵏⵖⵉ ⵉⵏⵊⵔ ⵏ ⵙⵏⴰⵜ ⵏ ⵜⵇⴱⵉⵍⵏ, ⴰⵏⵓⴷⴷⵎ ⵓⵔ ⵉⵔⵉ ⴰⴷ ⴰⵙ ⴷ ⵉⴷⴷⵓ ⴰ ⵢⵏⵏⴰ ⵎⵉ ⵢⴷⴷⴰ ⵢⵉⴹ ⴰ ⵏⵜⵜⴰⵜ ⵅⴰⵙ ⵍⵍⴰ ⵜⵅⵎⵎⴰⵎ. ⵜⴱⴷⴰ ⵍⵍⴰ ⵜⵜⴰⵏⵏⴰⵢ ⴰ ⵢⵏⵏⴰ ⵜⴱⵏⴰ ⵏⵜⵜⴰⵜ ⴷ ⵡⴰⵢⵓⵔ ⴷⴰ ⴷ ⵉⵀⴷⵎ, ⵉⴷ ⵎⵛ ⵉⵍⵍⴰ ⵉⵎⵏⵖⵉ ⵉⵏⵊⵔ ⵏ ⵜⵇⴱⵉⵍⵜ ⵏⵏⵙ ⴷ ⵜⵇⴱⵉⵍⵜ ⵏ ⵡⴰⵢⵓⵔ ⴰⴷ ⵉⵊ ⴰⵅⵔ ⵛⵓⵛ ⵉⵏⵊⵔ ⵏ ⵙⵏⴰⵜ ⵏ ⵜⵇⴱⵉⵍⵉⵏ ⴰⴷ ⵢⴰⵡⵢ ⴰⴷ ⵉⴱⴱⵢ ⵓⵎⵙⴰⵡⴰⴹ ⵉⵏⵊⵔ ⴰⵙ ⴷ ⵡⴰⵢⵓⵔ. ⵜⵙⵙⵏ ⴽⵓⵍ ⵎⴰⵅ ⵎⵙⵔⵙⴰⵏ ⵉ ⵙⵓⵔ ⵉⵜⴽⵎⵎⴰⵍ, ⴰⵢⵓ ⴰⵙ ⵜⵏⵏⵙⴰ ⵉⴹ ⴰ ⵢⵏⵏⴰ ⵎⵉ ⵢⴷⴷⴰ ⵓⵔ ⵜⵊⵏⵉⵅⴰⵙ ⵏⵜⵜⴰⵜ ⴷ ⵜⵅⵎⵎⴰⵎ. ⴰⵢⵜ ⵜⵇⴱⵉⵍⵜ ⵎⴹⴰⵛⴰⵔⵏ ⵎⵚⵔⵚⴰⵏ, ⴷⴰ ⵏⵏⴰⵏ ⴰⵙⵏ ⵉ ⵉⵎⴽⵔⴰⵣⵏ ⴷⴷⵓⵜ ⴰⵙⴽⴽⴰ ⴰⴷ ⵜⴽⵔⵣⵎ, ⵏⵉⵜⵏⵉ ⴼⴰⵔⵏⵜⵏ, ⵓⵔ ⵏⵏⵉⵏ ⴰⴷ ⴷⴷⵉⵔⵣⵏ ⵖⵔ ⴷⴼⴼⵉⵔ ⵓⵔ ⵙⴰⵎⵃⵏ ⵉ ⵜⵙⴰⵔⵜ ⵏⵏⵙⵏ. ⵉⵎⵛⵉ ⴰⵅ ⵜⵙⵢⵉⵔⵏ ⴰⵢⵜ ⵉⵖⴱⵓⵍⴰ ⵍⵍⵉⴳ ⴷ ⵎⵓⵏⵏ ⵉ ⵜⵉⴼⴰⵡⵜ ⵖⵔ ⵉⵣⵔⵉ, ⵍⵍⵉⴳ ⴰⵙⵏ ⵉⵚⵉⵡⴹ ⵓⵔⵇⵇⴰⵙ, ⴰⴷ ⵜ ⵉⴷ ⴰⵡⴹⵏ, ⵉⴷ ⴰⵢⵜ ⵉⵊⵉⴷⵔ ⴰⴷ ⴰⵙⵏ ⵃⴰⵟⵔⵏ ⵉ ⵉⵎⴽⵔⴰⵣⵏ. ⵉ ⵜⵉⴼⴰⵡⵜ ⵅⴰⵙ ⵜⴼⴰⴼⴰ ⵜⵉⵜⵔⵉⵜ, ⴰⵙⵙ ⵏⵏⴰ ⵜⴼⴰⴼⴰ ⵛⵡⵉ ⵣⵉⴽⴽ ⵀⴰ ⵎⵉⴷⵏ ⴱⴷⴰⵏ ⴷⴰ ⴷ ⵟⴰⵡⴷⵏ ⵖⵔ ⵓⵅⴰⵎ ⵏ ⴱⴰⴱⴰⵙ ⵢⵓⵏ ⵙ ⵢⵓⵏ, ⴽⵓⵏ ⴷⵉⴳⵙⵏ ⵉⴷⴷⴰⴷ ⵉⵍⵍⴰ ⵉⵃⵣⵣⵎ, ⵉⵙⵙⵓⵊⴷ, ⵜⵙⵙⵏ ⵉⵙ ⴷⴰ ⵜⵅⵅⴰ, ⴽⵓⵍ ⵎⴰ ⵢ ⵜⵅⵎⵎⴻⵎ ⵉⴷ ⴰⴷ ⵉⵊⵔⵓ, ⴰⵢⵓ ⴰⴷ ⴰⵙ ⵉⵣⴰⵢⴷ ⴰⵅⵎⵎⴻⵎ ⵅ ⵓⵎⴰⵔⵊ ⵏ ⵡⴰⵢⵓⵔ. ⵎⵓⵏⵏ ⴷ ⴰⵢⵜ ⵜⵇⴱⵉⵍⵜ ⴽⵓⵍ ⵖⵔ ⵓⵅⴰⵎ ⵉⵣⵔⵉ ⴷⵉ ⵍⵍⴰⵏ ⵉⵄⵔⵔⵉⵎⵏ ⵏⵏⴰⵏ ⵉ ⵉⵎⴽⵔⴰⵣⵏ ⵅⴰⵙ ⴰⵎⵥ ⴰⵜ ⴰⴱⵔⵉⴷ ⴷⴷⵓ ⴰⵜ ⵇⵏ ⴰⵜ ⵜⵉⵊⵓⵊⴰⵡⵉⵏ ⵏⵏⵓⵏ, ⵀⴰ ⵢⴰⵅ ⵏⴽⴽⵏⵉ ⴰⴽⴽⵯⵏ ⵏⵜⴼⴰⵔ. ⵅⴰⵙ ⵉⵎⴽⵔⴰⵣⵏ ⴷⴷⴰⵏ ⵓⵎⵥⵏ ⴰⴱⵔⵉⴷ. ⴰⵢⵜ ⵉⵖⴱⵓⵍ ⴼⴰⵔⵏ ⵜⵏ ⴰⵎⵥⵏ ⴰⴱⵔⵉⴷ ⴼⵉⵔ ⴰⵙⵏ ⵜⵉⵡⵜⵉⵎ ⵊⵔⵉⵏⵜⵜ ⵄⵍⴰ ⴱⵕⵕⴰ ⵙⴼⴰⵔⵏⵜ ⵜⵉⵟ ⵉ ⵎⵉⴷⴷⵏ ⴰⵍⵍⵉⴳ ⴷⴷⴰⵏ ⵓⵎⵥⵏ ⴰⴱⵔⵉⴷ ⴼⴰⵔⵔ ⵜⵉⵊⵓⵊⴰⵡⵉⵏ. ⵜⵉⵜⵔⵉⵜ ⵜⵙⴼⴰⵔ ⵜⵉⵟ ⵉⵎⵉⴷⵏ ⵉⴷⴷⴰⵏ ⵓⵎⵥⵏ ⴰⴱⵔⵉⴷ ⴰⴷ ⵎⵃⵟⴰⵔⵏ ⴷ ⵜⵇⴱⵉⵍⵜ ⴷⵉ ⵉⵍⵍⴰ ⵓⵏⵏⴰ ⵙ ⵉⵍⵍⴰⵏ ⴳ ⵓⵍ ⵏⵏⵙ ⴰⴽⴽⵯⴷ ⵓⵏⵏⴰ ⵜⵢⴰⵖⵏ ⴷⴰ ⴷ ⴰⵙ ⵉⵃⵔⵔ. ⵎⵛ ⵎⵓⵏ ⴰⵢⵜ ⵉⵖⴱⵓⵍⴰ ⵉ ⵜⵉⴼⴰⵡⵜ, ⴰⴽⴽⵯⴷ ⴰⵢⵜ ⵉⵊⵉⴷⵔ ⵎⵓⵏ ⵉ ⵜⵉⴼⴰⵡⵜ ⵢⵓⴼⴰ ⵜⵏ ⵉⴷ ⵍⵃⴰⵍ ⵍⵍⴰ ⵎⵚⵔⵚⴰⵏ, ⴰ ⵢⵏⵏⴰ ⴰⵙ ⴷ ⵉⴷⴷⴰ ⵓⵛⴽⴽⴰⵎ ⵏ ⵄⵍⵍⴰ ⴰⴷ ⵜⵜ ⵉⵚⵚⵉⵡⴹ ⵉ ⵓⵎⵖⴰⵔ ⵏ ⴰⵢⵜ ⵉⵊⵉⴷⵔ, ⵅⴰⵙ ⵎⵓⵏⴷ ⴷⴰⵜ ⵉⵖⵔⵎ ⵉ ⵜⵉⴼⴰⵡⵜ ⵇⴰⵃ ⵓⵎⵥⵏ ⴷ ⴰⴱⵔⵉⴷ. ⴰⵢⵜ ⵉⵊⵉⴷⵔ ⵓⵎⵥⵏ ⴰⴱⵔⵉⴷ ⵊⵉⵏ ⵍⵃⵔⵛⵜ ⵢⵓⵜ, ⵍⵍⴰⵏ ⵃⵣⵎⵏ ⵉⵅⴼⴰⵡⵏ ⵏⵏⵙⵏ ⵊⵉⵏ ⵅⴼ ⵉⵎⵏⵖⵉ ⵍⵍⴰ ⵄⵡⵍⵏ ⵖⵉⴼⵙ ⵉⴹⵍⵍⵉ, ⵎⵓⵏⵏ ⵇⴰⵃ ⵊⵉⵏ ⴰⵔⴱⵉⵄ ⴷ ⵢⵓⵏ, ⴰⵍⵍⵉⴳ ⴱⴷⴷⴰⵏ ⵅⴼ ⵢⵓⵏ ⵓⴷⵔⴰⵔ ⵓⵊⴷⵏ ⴰⴷ ⴰⵡⴹⵏ ⴰⵏⵏⵉⵏ ⵜⵉⵊⵓⵊⴰⵡⵉⵏ ⵍⵍⴰⵏ ⵜ ⵍⵍⴰ ⵛⵔⵣⵏⵜ, ⵓⵔ ⵏⵏⵉⵏ ⴰⴷ ⴰⵖⵓⵍⵍⵏ ⵖⵔ ⴷⴼⴼⵉⵔ ⴹⵔⵉⵏ ⵖⵉⵔⵙⵏ. ⵅⴰⵙ ⵏⵉⵜⵏⵉ ⵓⵊⴷⵏ ⴰⴷ ⴰⵡⴹⵏ ⵜⵉⵊⵓⵊⴰⵡⵉⵏ ⴱⴷⴰⵏ ⴰⴽⴽⵯⴷ ⴰⵢⵜ ⵉⵊⵉⴷⵔ ⵏⵉⵜⵏⵉ ⵍⵍⴰ ⴷ ⵜⴼⵖⵏ ⵖⵔ ⵜⵊⵓⵊⴰⵡⵉⵏ ⵏⵏⵙⵏ, ⵎⵃⴰⵟⵟⴰⵔⵏ ⴷ ⵇⵇⴰⵃ ⵖⵔ ⵡⴰⵎⵎⴰⵙ. ⴰⵢⵜ ⵉⵊⵉⴷⵔ ⵡⴰⵅⵅⴰ ⴰⵏⵏⵉⵏ ⴱⵏⴰⴷⵎ ⵍⵍⴰ ⴷ ⵉ ⵜⵍⴰⵃⴰⵊ ⵖⵔ ⵜⵊⵓⵊⴰⵡⵉⵏ, ⵓⵔ ⵏⵏⵉⵏ ⴰⴷ ⴰⵖⵓⵍⵍ ⵖⵔ ⴷⴼⴼⵉⵔ ⵙⵓⵍⵍ ⴷⴰ ⵜⴷⴷⵓⵏ ⵖⵔ ⴷⴰⵜ ⵡⴰⵅⵅⴰ ⵍⵍⴰⵏ ⵡⵉⵏⵏⴰ ⵢⴰⵙⵏ ⵉⵜⵉⵏⵉⵏ ⴱⵍⴰ ⴰⵏⴷⴷⵓ ⵜ ⵖⵔ ⴷⴰⵜ ⴰⵊⵊⵉⵜ ⴰⵏⴰⵣⵏ ⴰⵜ ⵅⴰⵙ ⵢⵉⵜⵜ ⵏ ⵎⵎⵉⴷⵏ ⴰⴷ ⵉⵙⵙⵏ ⵎⵙⴰⵡⴰⵍⵍ, ⵎⴰⵛⴰ ⵉⵄⵔⵔⵉⵎⵏ ⴷⵉ ⵉⵍⵍⴰ ⵡⴰⵢⵓⵔ ⵓⵔ ⵜⵏⴰⵊⵊⵉⵏ ⵏⵏⴰⵏ ⴰⵙⵏ ⵓⵔ ⵏ ⵜⵜⴰⵖⵓⵍ ⵖⵔ ⴷⴼⴼⵉⵔ ⴰⴷ ⵉⵏⵉⵏ ⵉⴷ ⵉⵙ ⵏⴳⵯⴷ, ⵀⴰⵜ ⵓⵔ ⴷ ⵏⵜⵔⴰⵔⴰ ⵜⴰⵎⴷⴷⴰⵍⵍⵓⵜ ⵉ ⵜⵇⴱⵉⵍⵜ ⵎⵇⵇⴰⵔ ⴷ ⵍⵎⵓⵜ. ⴰⵢⵜ ⵉⵊⵉⴷⵔ ⵢⵓⵡⴹⵏ ⵖⵔ ⵜⵊⵓⵊⴰⵡⵉⵏ ⵎⵛⵜⴰ ⵏ ⵢⵓⵏ ⵣⴳ ⵉⵄⵔⵔⵉⵎⵏ ⵓⵔ ⵉⵃⵍⵉ ⵅⴰⵙ ⴽⵓⵍ ⵢⵓⵏ ⵉⴷⴷⴰ ⵖⵔ ⵢⵓⵜ ⵏ ⵜⵊⵓⵊⴰ ⵢⵓⵎⵥ ⴰⵙ ⵜⴰⵡⵔⵢⵉⵜ, ⵉⴷ ⴽⵓⵍⵛⵉ ⵉⵍⵍⴰ ⵉⵄⵡⵍ ⵅⴼ ⵉⵎⵏⵖⵉ, ⵡⴰⵅⵅⴰ ⵜⵉⵣⵡⵉⵔⵉ ⵉⵍⵍⴰ ⵛⵡⵉ ⵏ ⵓⵎⵙⴰⵡⴰⴹ ⵉⵏⵊⵔ ⵏ ⵉⵅⴰⵜⴰⵔ, ⵍⵍⴰ ⵜⵎⵍⴰⵎⵎⴰⵏ ⵉⴷ ⴰⵢⵜ ⵉⵊⵉⴷⵔ ⵏⵏⴰⵏ ⴰⵙⵏ ⵙⴱⴷⴷⴰⵜ ⵜⵉⵊⵓⵊⴰⵡⵉⵏ ⵄⴰⴷ ⴰⵍ ⵏⵜⵎⵙⴰⵡⴰⵍ ⴰⵜ. ⵎⴰⵛⴰ ⵍⵍⴰⵏ ⵡⵉⵏⵏⴰ ⵓⵔ ⵜⵏ ⵢⴰⵊⵊⵏ ⴰⴷ ⵎⵙⴰⵡⴰⵍⵏ ⵉⴷ ⵅⴰⵙ ⵎⵢⴰⵡⴰⴹⵏ ⵉⴱⴷⴰ ⵓⵎⵙⵓⵔⵓⵜ ⵉⴷ ⵡⵉⵏⵏⴰ ⵉⴷⴷⴰⵏ ⵖⵔ ⵜⵊⵓⵊⴰⵡⵉⵏ ⵓⵣⵏ ⵜⵏ ⵉⴷ ⵍⵍⵉⴳ ⵓⵔⵔⵉⵏ ⴰⴷ ⴰⵙⵏ ⵔⵥⵎⵏ ⵉⵃⵓⴼ ⵢⵓⵏ ⵣⴳ ⵃⵔⵔⴰⵜⵏ ⵉⵡⵜⵓ ⵙ ⵜⴰⵖⴰⵎⵜ ⴰⵢⵓⵔ ⵉⵙ ⴰⵙ ⵢⵓⵎⵥ ⵜⵉⵡⵔⵢⴰ ⵉ ⵜⵊⵓⵊⴰ, ⵉⵣⴰⵢⴷ ⴰⵍⵜⵓ ⵎⴻⵎⵎⵉⵙ ⵏ ⵄⵎⵎⵉⵙ ⵏ ⵜⵉⵜⵔⵉⵜ ⴰⵏⵉⵔ ⵓⵔ ⵃⵍⵉⵏ ⴰⵢⵜ ⵉⵊⵉⴷⵔ ⵅⴰⵙ ⵡⵜⵉⵏ ⵜ ⵍⵍⵉⴳ ⵉⵡⵜⵓ ⵣⵉ ⴷⴼⴼⵉⵔ ⴰⵢⵓⵔ ⵉⴷ ⵉⵍⵍⴰ ⵣⵉⵔⵉ ⵓⵔⵉⵏⵏⴰ ⴰⵙ ⵅⴰⵙ ⵉⵡⵜⴰ ⴰⵢⵓⵔ ⴷⵉⵅ ⵏⵜⵜⴰ ⵉⵡⵜⴰⵜ ⵉⵛⴼⵜ ⵉ ⵡⴰⵛⴰⵍ, ⴷⴰⵢ ⵜⴱⴷⴰ ⵜⵉⵜⵉ ⴽⵓⵍ ⵛⴰ ⴷⴰ ⵉⴽⴽⴰⵜ ⵉⵛⴰ. ⵉ ⵜⵉⵣⵡⵉⵔⵉ ⵜⴱⴷⴰ ⵜⵉⵜⵉ ⵅⴰⵙ ⵉⵏⵊⵔ ⵉⵄⵔⵔⵉⵎⵏ ⵢⵓⵎⵥⵏ ⵜⵉⵊⵓⵊⴰⵡⵉⵏ ⵏⵉⵜⵏⵉ ⴷ ⵉⵎⴽⵔⴰⵣⵏ ⵛⵡⵉ ⴽⵓⵍⵛⵉ ⵉⴱⴷⴰ ⴷⴰ ⵢⵜⵣⴰⵢⴰⴷ ⴰⵍⵍⵉⴳ ⵎⵢⴰⵜⴰⴼⵏ ⵍⵍⴰ ⵢⵜⵎⵡⴰⵜ ⴽⵓⵍ ⵛⴰ ⵍⵍⴰ ⵉⴽⴽⴰⵜ ⵉⵛⴰ. ⵄⴰⴷ ⴰⴷ ⴼⴰⴳⵎⵏ ⵢⵉⵜⵜ ⵏ ⵎⵉⴷⴷⵏ ⵉⵎⵇⵔⴰⵏ ⵍⵍⴰ ⵣⴳⴳ ⵉⵏⵓ ⵡⴰⵍⴰ ⵣⴳⴳ ⵉⵏⵉⵏ. ⵏⵏⴰⵏ ⵀⴰⵜ ⵜⴽⴽⵔ ⵜⵉⵔⵉⵜ ⵓⵔ ⴷⴰ ⵕⵕⴰⵢ ⴱⴷⴰⵏ ⴷⴰ ⴳⴳⴰⵔⵔ ⵍⵄⴰⵔⵔ ⴰⵍ ⵜⴽⴽⴰⵏ ⵊⴰⵔ ⴰⵙⵏ ⴰⵍ ⵜⵏ ⴱⵟⵟⵓⵏ. ⵉⵣⵔⵉ ⴰⵎⵖⴰⵔ ⵏ ⴰⵢⵜ ⵉⵖⴱⵓⵍⴰ ⵡⴰⵅⵅⴰ ⵏⵜⵜⴰⵏ ⵎⵄⵏⴰ ⴰⵔⵢⴰⵣ ⵏ ⵜⵇⴱⵉⵍⵜ ⵓⵔ ⵉⵏⵏⵉ ⴰⵊⵊⵉ ⴰⴷ ⵙⴼⵙⵜⵅ ⴰⵡⴰⵍ, ⵎⴰ ⵛⴰ ⵅⴰⵙ ⵉⵣⴰⵢⴷ ⴳ ⴰⴼⴰ ⵏⵜⵜⴰⵏ ⴰⴳⴳ ⵍⵍⴰⵏ ⴳ ⴰⵎⵎⴰⵙ ⵉⴱⴷⴰ ⴷⴰ ⵢⴽⴽⴰⵜ ⴰⵍⵍⵉⴳ ⵉⵏⵏⴰⵢ ⵎⴻⵎⵎⵉⵙ ⵓⵎⴰⵙ ⵢⵓⵖ ⴰⵛⴰⵍ ⴰⵎ ⵉⵏⵏⴰ ⵜⵢⴰⵖ ⴰⴽⴽⵯⴷ ⵏⵜⵜⴰⵏ, ⵡⴰⵅⵅⴰ ⴰⵢⵜ ⵉⵊⵉⴷⵔ ⵏⵉⵜⵏⵉ ⵊⵉⵏ ⴰⵎⵎⵉ ⴷⵔⵓⵙⵏ ⵛⵡⵉ, ⵎⵛⴰ ⵜⵚⴰⵔⵜ ⵏⵏⵙⵏ ⴷ ⵓⵊⵔⴷ ⵏⵏⵙⵏ ⵢⵓⵊⵊⴰ ⵜⵏ ⴰⴷ ⴰⴼⵏ ⵅ ⴰⵢⵜ ⵉⵖⴱⵓⵍⴰ ⵉⴷ ⵎⵛⵜⴰ ⵏ ⵢⵓⵏ ⵢⵓⵖ ⴰⵛⴰⵍ ⵓⵣⵍⵍⵏ ⵣⵉⵙ ⵉⴷⴰⵎⵏ. ⵍⵍⵉⴳ ⵉⴱⴷⴰ ⵓⵛⴰⴱⴰⵔ ⵡⵉⵙⵙⵉⵏ ⵏ ⴰⵢⵜ ⵉⵖⴱⵓⵍⴰ ⵉⵡⵊⴷ ⴰⴷⴷ ⵉⵍⴰⵃⵊ ⵢⴰⴼⴷ ⵍⵃⴰⵍⵍ ⴱⴹⵓⵏ ⵎⴷⴷⵏ ⵉⵎⵏⵖⵉ ⴷ ⵢⵍⵍⴰ ⵡⵉⵏⵏ ⵢⴰⵙⵏ ⵉⵃⵟⵔⵔ ⵓⵔ ⵜⵏⴰⵊⵊⵉⵏ ⴰⴷ ⴰⵡⴹⵏ. ⵡⵉⵏⵏⴰ ⵢⵓⵜⴼⵏ ⵊⴰⵔ ⴰⵙⵏ ⵍⵍⵉⴳ ⴱⴹⵓⵏ ⴽⵓⵍ ⵉⵣⵣⵄ ⵍⴰⵀⵍ ⵏⵏⵙ ⵉⴱⴹⵓ ⵜⵏ ⴷ ⵡⴰⵏⵏⵙⴰ ⵎⵣⵍⵍⴰⵄⵏ. ⴰⵢⵜ ⵉ ⵖⴱⵓⵍⴰ ⵏⵉⵜⵏⵉ ⵡⴰⵅⵅⴰ ⵄⴷⴷⴰⵏ ⵉⵛⵛⴰⵜ ⵖⵉⵔⵙⵏ ⵍⵃⴰⵍ ⵉⴷ ⵎⵛⵜⴰ ⵣⵉ ⵙⵏ ⵉⵜⵜⵓⵔⵜⵙ ⵢⴰⵖⵏ ⴰⵛⴰⵍ ⵢⵓⴼⴰⵏ ⵖⵉⴼⵙⵏ ⴰⵢⵜ ⵉⵊⵉⴷⵔ ⴰⵎⵔⵏⵓ, ⵓⵔ ⵃⵍⵉⵏ ⵅⴰⵙ ⵔⵥⵎⵏ ⵉ ⵜⵊⵓⵊⴰⵡⵉⵏ ⴰⵙⵉⵏ ⵡⵉⵏⵏⴰ ⵢⵓⵖⵏ ⴰⵛⴰⵍ ⴰⵎⵥⵏ ⴰⴱⵔⵉⴷ ⴷⴷⵓⵏ ⵉⴱⵔⴷⴰⵏ ⵏⵏⵙⵏ. ⵉⵣⵔⵉ ⵢⵓⵖ ⴰⵛⴰⵍ ⵉⴳⴳⵓ ⴳ ⴷⴰⵎⵏ ⵍⴰ ⵏⵜⵜⴰⵏ ⵡⴰⵍⴰ ⵎⴻⵎⵎⵉⵙ ⵏ ⵓⵎⴰⵙ, ⴰⵏⵉⵔ. ⴰⵎⵖⴰⵔ ⴰⴷ ⴰⵙⵔⴷⵓⵏ ⴰⵎⵉ ⵜⵊⵉⵔⵏ, ⵎⵍⵃⴰⵊⵏ ⵏⵉⵜⵏⵉ ⴷ ⵡⵉⵏⵏⴰ ⵓⵔ ⴷ ⵢⵓⵡⵉⴹⵏ ⵇⴰⵃ ⵜⵏ ⴷⴷⴰⵏ ⴰⵖⵓⵍⵍ ⵉⴱⵔⴷⴰⵏ ⵏⵏⵙⵏ, ⴰⵙⵉⵏ ⵡⵉⵏⵏⴰ ⵢⵓⵖⵏ ⴰⵛⴰⵍ ⴰⴷ ⵜⵏ ⵉⵏ ⵚⵉⵡⴹⵏ ⵖⵔ ⵉⵅⴰⵎⵏ ⵉⴷ ⵛⴰ ⵉⵔⵥⴰ ⵛⴰ ⵉⵇⵍⴱ ⴽⵓⵍ ⵛⴰ ⵎⴰⵢ ⵜⵢⴰⵖⵏ, ⵓⵔ ⵃⵍⵉⵏ ⵡⵉⵏⵏⴰ ⵓⵔ ⴷ ⵢⵓⵡⵉⴹ ⵅⴰⵙ ⵓⵙⵉⵏ ⵡⵉⵏⵏⴰ ⵉⵜⵜⵓⵜⵉⵏ ⵉⴷ ⵡⴰⵅⴰ ⴷ ⴷⴷⴰⵏ ⵍⵍⴰ ⵜⵙⵓⵔⵓⵜⵏ ⵎⵛⴰ ⵍⵍⵉⴳ ⴰⵏⵏⵉⵏ ⵍⵃⴰⵍⵜ ⵏⵏⵙⵏ ⵎⵉⵙⵎ ⴰⵢ ⵜⵊⵓ ⵢⵓⵜⴼ ⵜ ⵏⵉⴷ ⵓⴼⵓⵙ, ⵉⴷ ⴰⵏⵏⵉⵏ ⴰⵎⵖⴰⵔ ⵢⵓⵖ ⴰⵛⴰⵍ ⵉⵔⵥⴰ ⵣⴳ ⴼⵓⵙ ⵉⴹⵍⵓ ⵙ ⵉⴷⴰⵎⵏ ⵓⵔ ⵉⵖⵉⵢ ⴰⴷ ⵉⴱⴷ ⵅⴰⵙ ⵉⵙⵙⴰⵢ ⴰⵢⵜ ⵓⵙⵉⵏ, ⵓⵎⴰ ⴷⵉⵅ ⵍⵃⴰⵍⵜ ⵏ ⵡⴰⵏⵉⵔ ⵜⵓⵊⵔ ⵜⵉⵏⵏⵙ ⵉⴷ ⵏⵜⵜⴰⵏ ⴰⴳ ⴱⴷⴰⵏ ⵉ ⵜⵉⵜⵉ ⴷ ⴰⵎⵣⵡⴰⵔⵓ ⵉⵣⴰⵢⴷ ⵉ ⵡⵜⵓ ⴰⵢⵓⵔ ⵍⵍⵉⴳ ⵉⵜⵎⵡⴰⵜ ⵏⵜⵜⴰⵏ ⴷ ⵓⵎⴽⵔⴰⵣ, ⴷⴰ ⵢⵃⵓⴼⵏ ⵖⵉⴼⵙ ⵉⵄⵔⵔⵉⵎⵏ ⵏ ⴰⵢⵜ ⵉⵊⵉⴷⵔ ⵡⵜⵉⵏ ⵜ. ⴰⴽⴽⵯⴷ ⴰⵢⵓⵔ ⵢⵓⵡⵢ ⴰⵙ ⵜ ⵉⴷ ⵉⵙ ⵜⵢⵓⴼⵓ ⵍⵃⴰⵍ ⵉⵍⵍⴰ ⵛⴰ ⵓⵖⵏⵏⴰⵏ ⵉⵏⵊⵔ ⴰⵙ ⴷ ⵉⵄⵄⵔⵉⵎⵏ ⵏ ⴰⵢⵜ ⵉⵊⵉⴷⵔ ⵏⵉⵜⵏⵉ ⵍⵍⴰⵏ ⵖⴷⴷⵏ ⵖⵉⴼⵙ ⵍⵍⵉⴳ ⴰⵙⵏ ⵜ ⵉⴷ ⵜⵓⵡⵢ. ⴰⵏⵉⵔ ⵏⵜⵜⴰⵏ ⵢⵓⵏ ⵓⵄⵔⵔⵉⵎ ⴷ ⵜⵍⵍⴰ ⵜⴱⵓⵄⵔⵡⴰⵜ, ⵄⵎⵎⵉⵙ ⴷ ⴰⵎⵖⴰⵔ, ⵏⵉⵜⵏⵉ ⵊⵊⵉⵡⵏ ⵢⵉⵍⵉ ⵖⵉⵔⵙⵏ ⵓⵎⵓⵔ ⴰⵎⵎⵙ ⵏ ⵜⵇⴱⵉⵍⵜ ⵏ ⴰⵢⵜ ⵉⵖⴱⵓⵍⴰ, ⴰⵖⵏⵏⴰⵏ ⵉⵍⵍⴰⵏ ⵊⴰⵔ ⴰⵙ ⴷ ⵉⵄⵔⵔⵉⵎⵏ ⵏ ⴰⵢⵜ ⵉⵊⵉⴷⵔ ⵓⵔ ⵉⵊⵉ ⴰⵎⴰⵢⵏⵓ ⵉⵍⵍⴰ ⵛⵃⴰⵍ ⴰⵢⵓ, ⵏⵉⵜⵏⵉ ⵍⵍⴰⵏ ⵍⵍⴰ ⵢⵓⵔⵣⵣⵓⵏ ⵅⴰⵙ ⵎⵉⵍⵎⵉ ⴰⵢⴷ ⵉⵙ ⵜⵎⴼⵔⵓⵏ, ⴰⵏⵉⵔ ⵅⴰⵙ ⵜⵓⵡⵉⵜ ⵉⴷ ⴰⵙⵙⵓ ⵊⵉⵏ ⴰⵙ ⵉⵣⵎⵍⴰⵏ ⵅⴼ ⵜⵏⵢⵉⵔⵜ ⵏⵏⴰ ⵖⵔ ⴰⵙ ⵉⵇⵇⵉⵎⵏ ⴰⴱⴷⴰ ⴰⴷ ⵜⵏ ⵉ ⵜⵜⴰⵏⵏⴰⵢ, ⵙⵏⵏ ⵉⵙ ⴰⵙ ⵊⵉⵏ ⵜⵉⵅⵜ ⵏⵏⴰ ⵖⵔⴰ ⴰⵙ ⵉⵇⵇⵉⵎⵏ ⴳ ⵓⵍ ⴰⴱⴷⴰ. ⴰⵏⵉⵔ ⵏⵜⵜⴰⵏ ⴰⵎⵉ ⵓⵔ ⵉⵜⵄⵏⵉ ⵛⴰ ⵓⵔ ⵜ ⵉⴷ ⵚⵉⵡⴹⵏ ⵖⵔ ⵉⵅⴰⵎⵏ ⴰⵍⵍⵉⴳ ⵏⵏⴰⵏ ⴷ ⴰⴷ ⵉⵎⵜ ⵏⵜⵜⴰⵏ ⴰⵢⵜⵓⵖ ⴱⵣⵣⴰⴼ, ⵅⴰⵙ ⵢⵓⵡⴹ ⵊⵉⵏ ⴰⵙ ⵜⵉⵍⴱⵅⵉⵏ ⵉⴽⴽⵓ ⵍⵅⵉⵔ ⵏ ⵡⵓⵙⵙⴰⵏ ⴰ ⵏⵏⴰⵜⵏ ⵉⵍⵍⴰ ⵢⵓⵖ ⴰⵛⴰⵍ ⵓⵔ ⴷⴰ ⵉⵜⵉⵖⵉⵢ ⴰⴷ ⵉⴽⴽⵔ, ⵡⴰⵅⵅⴰ ⵍⵍⴰⵏ ⵡⵉⵏⵏⴰ ⵢⵓⵖ ⵛⴰ ⵎⴰⵛⴰ ⵓⵔ ⵊⵉⵏ ⴰⵎ ⵏⵜⵜⴰⵏ ⴽⵓⵍ ⴷ ⵛⴰ ⵎⴰ ⵙ ⵉⵊⵔⴰⵏ, ⵏⵉⵢⵏⵉ ⵙⵙⵉⵏ ⴰⵎⵉ ⵜ ⵜⵜⵓⵢⵉⴳ. ⵓⵔ ⵉⴷ ⵅⴰⵙ ⴰⵢⵜ ⵉⵖⴱⵓⵍⴰ ⴰⴳⴳ ⵜⵓⵔⵜⵙⵏ, ⴰⴽⴽⵯⴷ ⴰⵢⵜ ⵉⵊⵉⴷⵔ ⵍⵍⴰⵏ ⵡⵉⵏⵏⴰ ⴷⵉⴳⵙⵏ ⵉ ⵜⵓⵙⵉⵖⵏ, ⵎⴰⵛⴰ ⵓⵔ ⵜⵏ ⵜⵓⵖ ⵛⴰ ⵓⵔ ⵉⴷ ⴰⵎ ⴰⵢⵜ ⵉⵖⴱⵓⵍⴰ. ⵣⵉ ⵡⵉⵏⵏⴰ ⵉⵜⵜⵓⵙⵉⵖⵏ ⴰⵢⵓⵔ ⴰⴽⴽⵯⴷ ⵏⵜⵜⴰⵏ ⵓⵔ ⵉⴼⴼⵉⵖ ⵉⵎⵏⵖⵉ ⵉⵎⵛⵉⵙⵙ, ⵢⵓⵖ ⵉⵇⵍⴰⴱⵏ ⴳ ⵓⵅⵛⴰⵅ ⵉⵜⵜⵓⵇⵙⵃ ⴳ ⵓⴼⵓⵙ ⵓⵔ ⵉⵖⵉⵢ ⴰⴷ ⵜ ⵉⵃⵔⵛ ⵉⵖⴰⵍ ⵉⴷ ⵉⵙ ⵉⵕⵣⴰ ⵉⵣⴳⵣⴰⵡ ⵓⴼⵓⵙ ⵏⵏⵙ. ⵅⴰⵙ ⵢⵓⵡⴹ ⵖⵔ ⵜⵎⴰⵣⵉⵔⵜ ⵉⵍⵍⴰ ⵖⵉⵔⵙⵏ ⵢⵓⵏ ⵉⵙⵎ ⵏⵏⵙ ⴰⴱⵔⵇⵉ ⵍⵍⴰ ⵉⵜⵜⵇⵏ ⵓⵏⵏⴰ ⵉⵔⵥⵉⵏ, ⴰⵍⵍⵉⴳ ⴷ ⵢⵓⵡⴹ ⵖⵔ ⵓⴱⵔⵇⵉ ⵄⴰⴷ ⴰⵙ ⵉⵔⴰⵄⴰ ⵢⴰⴼ ⵜⵉⵏ ⵓⵔ ⵉⵔⵥⵉ ⵅⴰⵙ ⵉⵙ ⴰⵙ ⵉⵜⵜⵓⵇⵙⵃ, ⴷⴰ ⵉⵇⴷ ⴰⵙ ⵉ ⵡⴼⵓⵙ ⵉⴽⴽ ⵍⵅⵉⵔ ⵏ ⵡⵓⵙⵙⴰⵏ ⴰ ⵏⵜⵜⴰⵏ ⵍⵍⴰ ⵉⵏⵖⵓⵜ ⵓⵔ ⴷⴰ ⵉⵜⵜⵉⵖⵉⵢ ⴰⴷ ⵜ ⵉⵃⵔⵛ. ⵓⵔ ⵉⴷ ⵅⴰⵙ ⴰⵢⵓⵔ ⴰⴳ ⵜⵜⵓⵙⵉⵖⵏ ⵍⵅⵉⵔ ⵏ ⵉⵎⴷⴷⵓⴽⴰⵍ ⵏⵏⵙ ⴰⴳ ⵜⵜⵓⵙⵉⵖⵏ ⵛⴰ ⵉⵇⵍⴱ ⴽⵓⵍ ⴷ ⵛⴰ ⵎⴰ ⵢⵜ ⵢⵓⵖⵏ. ⴰⴽⴽⵯⴷ ⵄⵍⵍⴰ ⵢⴰⵎⵓ ⴰⵎⵎⴰⵙ ⵉⵎⵏⵖⵉ ⵉⵎⵓⵏ ⴷ ⴰⵢⵜ ⵜⵇⴱⵉⵍⵜ ⵏⵏⵙ, ⴰⵢⵜ ⵡⵅⵅⴰ ⵏⵜⵜⴰⵏ ⴷ ⴰⵛⴽⴽⴰⵎ ⴰⴳⴳⴰ ⵉⴷⴷⴰ ⴳⵉⴹ ⵉⵚⵉⵡⴹ ⴰⵎⴹⴰⵛⴰⵔ ⵏ ⴰⵢⵜ ⵉⵊⵉⴷⵔ ⵉ ⴰⵢⵜ ⵉⵖⴱⵓⵍⴰ, ⵏⵜⵜⴰⵏ ⴰⵢ ⵜⴰⵖ ⴱⵣⵣⴰⴼ, ⵡⵅⵅⴰ ⵉⵍⵍⴰ ⵢⵓⵖ ⵜⴰⵙⵢⴰ ⵎⵛⴰ ⵍⵍⵉⴳ ⵢⴰⵏⵏⵉ ⵡⵉⵏⴰ ⵉ ⵜⴽⴽⴰⵏ ⵊⴰⵔ ⴰⵙⵏ ⴰⴷ ⵜⵏ ⴱⴹⵓⵏ ⵢⵓⵖⵏⵜ ⵜⵎⵛⵓⵢⴰⴹ, ⵊⵉⵏ ⴰⵙ ⵢⵓⵏ ⵓⵅⴱⵓ ⴰⵎⵇⵔⴰⵏ ⵉ ⵜⵏⵢⵉⵔⵜ ⴷ ⵓⵔⵏⵏⵉⵏ ⵓⵅⵛⴰⵛ ⵉⴳⴳⵓ ⴳ ⴷⴰⵎⵏ, ⵉⵕⵥⴰ ⵣⴳ ⵓⴼⵓⵙ. ⴰⵎⵓⵜⵜⵍ ⵉⵍⴰⵃⵊⵜ ⴷⵖⵢⴰ ⵓⵔ ⵉⵄⵟⵟⵉⵔ ⵉ ⵡⵜⴰ ⴰⵙ ⵉⵛⴰⵔⵉⴼⵏ, ⵓⵔ ⵢⴰⵏⵉ ⴰⴽⴽⵯⴷ ⵜⵉⵜⵉ ⵎⴰⵣⵣⵉ ⵢⴰⵙ ⵜⴽⴽⵓ, ⴰⵢⵜ ⵉⵖⴱⵓⵍⴰ ⵓⵔ ⵙⵙⵉⵏ ⵉⴷ ⵉⵙ ⴰⵙⵏ ⴷ ⵉⵚⵉⵡⴹ ⴰⵡⴰⵍ. ⴰⵢⵜ ⵉⵊⵉⴷⵔ ⵍⵍⴰⵏ ⵛⴽⴽⴰⵏ ⵍⵍⵉⴳ ⴰⵙⵏ ⴷ ⵃⴰⵟⵔⵔ ⴰⵢⵜ ⵉⵖⴱⵓⵍⴰ ⵉⴷ ⵉⵙ ⵉⵍⵍⴰ ⵛⴰ ⵓⵛⴽⴽⴰⵎ ⴰⵎⵎⴰⵙ ⵏ ⵜⵇⴱⵉⵍⵜ ⵉⵚⵚⵉⵡⴹ ⴰⵡⴰⵍ, ⵎⴰⵛⴰ ⵅⴰⵙ ⵍⵍⴰ ⵜⵓⵔⴷⴰⵏ, ⵓⵔ ⵙⵙⵉⵏ ⵓⵏⵏⴰ ⴷ ⵉⵚⵚⵉⵡⴹ ⴰⵡⴰⵍ ⴷ ⵓⵎⴹⴰⵛⴰⵔ. ⵉⴷ ⵏⵉⵜⵏⵉ ⵍⵍⴰⵏ ⵄⵡⵍⵏ ⵎⵔ ⵓⴼⵉⵏ ⵅⴰⵙ ⵉⵎⴽⵔⴰⵣⵏ ⴰⴷ ⴰⵙⵏ ⴷ ⴰⵡⵉⵏ ⵜⵉⵊⵓⵊⴰⵡⵉⵏ, ⵍⵍⵉⴳ ⵙⵏⵜⴰⵏ ⴰⵢⵜ ⵉⵊⵉⴷⵔ ⵍⵍⴰ ⵜⵇⵔⵔⴰⴱⵏ ⵖⵔ ⵜⵊⵊⵓⵊⴰⵡⵉⵏ ⵢⵓⴼⴰⴷ ⵍⵃⴰⵍ ⵉⵣⵔⵉ ⵉⵏⵏⴰ ⴰⵙⵏ: ⴰⵢ ⵀⴰⵢ! ⵜⴷⴷⵉⵎⴷ ⴰⴷ ⵜⵜⴰⵡⵉⵎ ⵜⵉⵊⵓⵊⴰⵡⵉⵏ? ⵉⴷ ⵉⵙ ⵜⵔⴰⵎ ⴰⴷ ⵉⵙ ⵏⵜ ⵜⴽⵔⵣⵎ! ⵎⴰⵛⴰ ⵓⵔ ⵉⴷ ⵜⵉⵊⵓⵊⴰⵡⵉⵏ ⴰⵖⵔⴰ ⵜⴰⵡⵉⵎ ⴰⴷ ⵜⴰⵡⵉⵎ ⵉ ⴰⵢⵜ ⵉⵅⴰⵎⵏ ⵎⴰ ⵖⵔ ⴰⵙ ⵜⵄⴰⵡⴷⵎ. ⴰⵢⵜ ⵉⵊⵉⴷⵔ ⵙⵙⵏ ⵀⴰⵜ ⴰ ⵢⵏⵏⴰ ⵙ ⵎⴹⴰⵛⴰⵔⵏ ⴽⴽⵓⵍ ⵀⴰⵜ ⵢⵓⵡⴹⵏ ⴰⵢⵜ ⵉⵖⴱⵓⵍⴰ ⴳⵉⴹ. ⵍⵍⵉⴳ ⴷ ⴰⵖⵓⵍⵏ, ⵙⵏⵏ ⵉⴷ ⵉⵙ ⵉⵍⵍⴰ ⵓⵛⴽⴽⴰⵎ ⴱⴷⴰⵏ ⴷⴰ ⵢⵓⵔⵣⵣⵓⵏ ⵎⴰ ⴷ ⵜⴰⵏⵡⵓ, ⴰⵍ ⵜⵉⵏⵉⵏ ⵉⴷ ⴼⵍⴰⵏ ⵎⴰⴷ ⴼⵍⴰⵏ, ⵄⵍⵍⴰ ⵏⵜⵜⴰⵏ ⵓⵔ ⵜⴷⵎⵉⵏ ⵉⴷ ⵏⵜⵜⴰⵏ ⵡⴰⵅⵅⴰ ⵍⵍⴰⵏ ⵙⵏⵏⵜ ⵉⴷ ⵉⵙ ⵉⵊⵓ ⵢⵓⵏ ⵓⵔⵢⴰⵣ ⵓⵔ ⵉⵜⴱⵉⵜⵏ, ⵉⵅⴼ ⵏⵏⵙ ⵉⵄⵎⵎⵔ ⵅⴰⵙ ⵍⵅⵡⴰⴹ, ⴷ ⵡⴰⴷ ⵓⵔ ⵜⴰⵏⵏⵉⵏ ⵉⵙ ⵜⵍⵍⴰ ⵛⴰ ⵏ ⵜⵉⴷⴷⵓⴽⵯⵍⴰ ⵉⵏⵊⵔ ⴰⵙ ⴷ ⵓⵎⵖⴰⵔ ⵏ ⴰⵢⵜ ⵉⵖⴱⵓⵍⴰ. ⵎⴰⵛⴰ ⵏⵜⵜⴰⵏ ⵉⵜⵜⵓⴼⴹⵃ ⵉⴷ ⵅⴰⵙ ⵓⵡⴹⵏⴹ ⴰⵢⵜ ⵜⵇⴱⵉⵍⵜ ⴷⴰⵢ ⵔⵥⵎⵏ ⴷ ⵉ ⵡⴰⵡⴰⵍ ⵍⵍⴰ ⵜⵉⵏⵉⵏ ⵀⴰ ⵉⵍⵍⴰ ⵛⴰ ⵓⵛⴽⴽⴰⵎ ⴰⵎⵎⴰⵙ ⵏ ⵜⵇⴱⵉⵍⵜ ⵇⴰⵃ ⴷⴰ ⵜ ⵓⵔⵣⵣⵓⵏ. ⵄⵍⵍⴰ ⵏⵜⵜⴰⵏ ⵜⴰⵖⵜ ⴰⵢⵜ ⵜⵇⴱⵉⵍⵜ ⴰⵏⵏⵉⵏ ⵜ ⵉⵜⵜⵓⵔⵜⵙ ⵓⵔ ⵖⵉⵔⵙ ⵔⴰⵔⵔ ⵉⵅⴼ ⵏⵏⵙⵏ, ⵉⴷ ⴰⴷ ⵉⵊ ⵜⵓ. ⵎⴰⵛⴰ ⵏⵜⵜⴰⵏ ⵍⵍⵉⴳ ⵉⴷⴷⴰ ⴳⵉⴹ ⴰⴷ ⵉⵚⵉⵡⴹ ⴰⵡⴰⵍ ⵉ ⵡⵎⵖⴰⵔ ⵏ ⴰⵢⵜ ⵉⵖⴱⵓⵍⴰ ⵉⴽⴽⵓ ⵅ ⵢⵓⵏ ⵓⵄⵔⵔⵉⵎ ⵏⵜⵜⴰⵏ ⵍⵡⴷⵉⵄⵜ ⵏⵏⵙ ⵜⵜⴰⵊⵎⵔⴰ ⴰⵢⵜ ⵉⵊⵉⵏ, ⴽⵓⵍ ⵜⴰⴷⴳⴳⵯⴰⵜ ⴷⴰ ⵢⵏⴷⴷⵢ ⵍⵎⵏⴰⴷⴼ, ⵅⴰⵙ ⵉⵡⵜⵓ ⵢⵉⴹ ⵉⴷⴷⵓ ⵢⴰⵎⵥ ⴰⴱⵔⵉⴷ ⴰⴷ ⵜⵏ ⵉⴷ ⵉⵙⵉⴳ, ⵅⴰⵙ ⵖⵔ ⵢⵓⵜ ⵏ ⵜⵙⵀⴱⵉⵜ ⵉⵙⵍⵍ ⵉⵍⵃⵙⵙ ⵉⴹⵔⵔⵇ ⴳⴳⵉⵡⵏ ⵢⵉⵣⵣⵉ ⴰⵍⵍⵉⴳ ⴷ ⵖⵉⴼⵙ ⵉⴽⴽⵓ ⵄⵍⵍⴰ, ⴷⴰ ⵉⵙⴰⵍⵜ ⵉⵏⵏⴰ ⴰⵙ: ⵎⴰⵏⵉ ⵖⵔ ⵜⴷⴷⵓⴷ ⴳ ⵓⵎⵖⴰⴱⵓ? - ⵄⵍⵍⴰ: ⵉⵏⵏⴰ ⴰⵙ: ⵅⴰⵙ ⵜⴰⴼⵓⵏⴰⵙ ⵓⵔ ⵉⵜⵔⵓⵃ ⴷⴷⵉⵅ ⴷ ⴰⴷ ⵜⵜ ⵔⴰⵄⴰⵅ, ⵉⵙ ⵓⵔ ⵜⵜ ⵜⴰⵏⵉⴷ? - ⴰⵏⵊⵎⴰⵔ: ⴰⵡⴷⴷⵉ ⵛⴰ ⵓⵔ ⵜⴰⵏⵏⵉⵅ! - ⵄⵍⵍⴰ: ⵎⵄⵏⴰ ⵉⵏⵏⴰ ⴰⵊⵊ ⴰⵜⵜ ⵉⵊⵍⴰ. ⴷⴰ ⵉⵏⵏⴰ ⴰⵙ ⵀⴰ ⵛⴽⴽ ⴷⴰ ⵎⵛ ⵖⵉⵔⵛ ⵜⴼⴼⵖ ⵥⵥⵄⵜ ⴰⵡⵏ ⵎⴰ ⵓⵔ ⵉⴷ ⴰⴷ ⵜⵜⴰⵎⵥ ⴰⴱⵔⵉⴷ ⵖⵔ ⵉⵅⴰⵎⵏ? ⵄⵍⵍⴰ ⵉⵣⵔⵉⵜ ⵉⴷⴷⵓ ⵢⵓⵎⵥ ⴰⴱⵔⵉⴷ ⵏⵏⵙ ⵉⴷⴷⴰ. ⵉⴷ ⴰⵏⵊⵎⴰⵔ ⵢⵓⵜⴼ ⴰⵙ ⵜ ⵉⴷ ⵢⵓⵔⴷⵉ ⵉⵇⵇⵉⵎ ⵅⴰⵙ ⵍⵍⴰ ⵉⵜⵜⵉⵏⵉ ⵡⵓ ⵉⴷⴷⴰⵏ ⴳ ⵎⵖⴱⵓ ⵉⵍⵍⴰ ⵛⴰ ⴷⴰ? ⵏⵜⵜⴰⵏ ⵉⴱⵄⴷ ⵎⴰ ⵏⵜⵡⵢ ⵜⴰⴼⵓⵏⴰⵙⵜ ⴰⴷ ⴰⵙ ⵜⴰⵡⴹ ⴷⴰ, ⵏⵜⵜⴰⵏ ⵉⵍⵍⴰ ⴳ ⵉⵖⵔⵎ. ⵡⴰⵅⵅⴰ ⵉⵙⵙⵉⵜⴼ ⴰⵙⴷ ⵛⵛⴽ ⵎⴰⵛⴰ ⵉⵔⵥⵎ ⵉ ⵡⴰⵡⴰⵍ ⵉⴷⴷⵓ ⵢⴰⵎⵥ ⴰⴱⵔⵉⴷ ⵍⵍⴰ ⵉⵜⵜⴽ ⵅ ⵍⵎⵏⴰⴷⴼ ⵏⵏⵙ ⴰⴷ ⵉⵏⵏⴰⵢ ⵉⵙ ⵓⵎⵥⵏ ⵛⴰ. ⵏⵜⵜⴰⵏ ⵉⵔⵥⵎ ⵉ ⵡⴰⵡⴰⵍ ⵡⴰⵅⵅⴰ ⵖⵉⴼⵙ ⵉⴽⴽⵓ ⵄⵍⵍⴰ, ⵎⴰⵛⴰ ⴰⵙⴽⴽⴰ ⵍⵍⵉⴳ ⴱⴷⴰⵏ ⴰⵢⵜ ⵜⵇⴱⵉⵍⵜ ⵍⵍⴰ ⵢⵓⵔⵣⵣⵓⵏ ⵎⴰ ⵜⵜⴰ ⵓⵏⵏⴰ ⵢⵊⵉⵏ ⴰⵛⴽⴽⴰ ⵏ ⴰⵢⵜ ⵉⵖⴱⵓⵍⴰ, ⵅⴰⵙ ⵍⵍⴰ ⵢⵓⵔⵣⵣⵓⵏ ⵉⴷ ⵡⴰ ⵎⴰⴷ ⵡⴰⵏ, ⴰⵍ ⵜⵉⵏⵉⵏ ⵀⴰⵜ ⵡⴰ ⵉⴷⴷⴰ ⴳⵉⴹ. ⴰⵄⵔⵔⵉⵎ ⴰⵏⵊⵎⴰⵔ ⵉⵡⵜ ⴰⵙⴷ ⵄⵍⵍⴰ ⵉ ⵍⴱⴰⴱ ⵍⵍⵉⴳ ⵖⵉⴼⵙ ⵉⴽⴽⵓ ⴳⵉⴹ ⵉⵏⵏⴰ ⴰⵙ ⵍⵍⴰ ⵢⵓⵔⵣⵣⵓⵅ ⵜⴰⴼⵓⵏⴰⵙⵜ, ⴷⴰ ⵢⵏⵏⴰ ⵊⴰⵔ ⴰⵙ ⴷ ⵉⵅⴼ ⵏⵏⵙ, ⵀⴰ ⵎⴰⵅ ⵉⴷⴷⴰ ⵄⵍⵍⴰ ⴳⵉⴹ ⵍⵍⵉⴳ ⵖⵉⴼⵉ ⵉⴽⴽⵓ. ⵉⴷⴷⴰ ⵖⵔ ⵡⴰⵢⵓⵔ ⵉⵏⵏⴰ ⴰⵙ: ⵀⴰⵜ ⵉⴹ ⵍⵍⵉ ⴳⵉⴹ ⵍⵍⵉⴳ ⴷⴷⵉⵅ ⴰⴷ ⴽⴽⵅ ⵍⵎⵏⴰⴷⴼ ⵉⴽⴽⵓ ⵖⵉⴼⵉ ⵄⵍⵍⴰ ⵉⴷⴷⴰ ⵢⵓⵎⵥ ⴰⴱⵔⵉⴷ, ⵍⵍⵉⴳ ⵜ ⵙⴰⵍⵅ ⵏⵏⵉⵅ ⴰⵙ ⵎⴰⵏⵏⵉ ⵖⵔ ⵜⴷⴷⵓ ⴷ. ⵉⵏⵏⴰ ⵢⵉ, ⵅⴰⵙ ⵜⴰⴼⵓⵏⴰⵙⵜ ⵓⵔ ⵉ ⴷ ⵜⵔⵓⵃ, ⴷⴷⵉⵅ ⴷ ⴰⴷ ⵜⵜ ⵔⵣⵓⵅ, ⵏⴽⴽ ⵢⵓⵔⴷⴰⵅ ⵉ ⵜⵡⴰⴷⴰ ⵏⵏⵙ. ⵍⵍⵉⵅ ⵙⵏⵅ ⵎⴰ ⵖⵔⴰ ⴷ ⵉⵚⵉⵡⴹⵏ ⵜⴰⴼⵓⵏⴰⵙⵜ ⵏⵏⵙ ⵖⵔ ⴷⴰ ⵉⴷ ⵉⴼⵓⵏⴰⵙⵏ ⵏ ⴰⵢⵜ ⵉⵖⵔⵎ ⵓⵔ ⴷⴰ ⴷ ⵜⵔⴰⵔⴰⵏ ⵍⵎⵙⴰⵔⵃ ⵉⵡⵔⴰ. ⴱⴷⵉⵅ ⴰⵍ ⵜⵓⵔⴷⴰⵅ ⵛⵡⵉ ⴷⴰ ⵢⵔⵥⵎⵅ ⵉ ⵡⴰⵡⴰⵍ, ⴷⴷⵓⵅ ⵖⵔ ⵍⵎⵏⴰⴷⴼ ⵉⵏⵓ. - ⴰⵢⵓⵔ: ⵉⵏⴰⵙ ⵅⴰⵙ ⵏⵜⵜⴰⵏ ⴰⴳⴳ ⴷⴷⴰⵏ ⵎⴰⴷ ⵉⵍⵍⴰ ⵖⵉⵔⵙ ⵛⴰ ⵢⴰⴹⵏ? - ⴰⵏⵊⵎⴰⵔ: ⵅⴰⵙ ⵏⵜⵜⴰⵏ ⵉⵅⴼ ⵏⵏⵙ ⵓⵔ ⴷⴰ ⵉⵜⵎⵓⵏ ⴷ ⵛⴰ. - ⴰⵢⵓⵔ: ⵀⵉ ⵎⴰⵏⵉ ⵖⵔ ⵉⵔⵓⵔⴰ ⵙ ⵉⵉⵅⴼ ⵍⵍⵉⴳ ⵖⵉⴼⵛ ⵉⴽⴽⴰ? - ⴰⵏⵊⵎⴰⵔ: ⵉⴷⴷⴰ ⵢⵓⵎⵥ ⴰⴱⵔⵉⴷ ⵜⵏⵢⵍⴰ ⵏ ⴰⵢⵜ ⵉⵖⴱⵓⵍⴰ. - ⴰⵢⵓⵔ: ⴰⴷ ⵜⵜ ⵉⵊ ⵓⵎⵃⵓⴼ. ⵎⴰⵛⴰ ⴰⵢⵓⵔ ⵉⴱⴷⴰ ⴰⵍⵍ ⵉⵜⵅⵎⵎⴰⵎ, ⵅ ⵓⵢⵏⵏⴰ ⴰⵙ ⵉⵏⵏⴰ ⵓⵏⵊⵎⴰⵔ, ⵛⵡⵉ ⵉⵡⵜ ⴰⵙⴷ ⵉ ⵍⴱⴰⵍ ⴰⵊⵊ ⴰⴷ ⵙⴰⵍⵅ ⵅ ⵎⴰ ⵜⵜ ⵓⵏⵏⴰ ⵉⵙⵔⵃⵏ ⵜⴰⵡⴰⵍ ⵉⴹ ⵍⵍⵉ ⴰⴷ ⴰⵏⵏⵉⵅ ⵉⵙⵏ ⵇⵇⵉⵎⵏ ⵛⴰ ⵉⴼⵓⵏⴰⵙⵏ. ⵉⴷⴷⵓ ⵡⴰⵢⵓⵔ ⴰⵍ ⵉ ⵜⵙⴰⵍ ⵅ ⵎⴰ ⵜⵜⴰ ⵓⵏⵏⴰ ⵢⵙⵙⴰⵏ ⵜⴰⵡⴰⵍ ⴰⵍⵍⵉⴳ ⴰⵙ ⵏⵏⴰⵏ ⴰⵢⵜ ⵉⵖⵔⵎ ⵀⴰ ⵓⵏⵏⴰ ⵖⵔ ⵜⵍⵍⴰ. ⵍⵍⵉⴳ ⵉⴷⴷⴰ ⵉⵙⴰⵍ ⴱⵓ ⵜⵡⴰⵍⴰ ⵅⴼ ⵉⴼⵓⵏⴰⵙⵏ ⵉⵙ ⴷ ⵔⵓⵃⵏ ⵉⵏⵏⴰ ⴰⵙ ⵔⵓⵃⵏⴷ, ⴷⴰ ⵉⵙⴰⵍⵜ ⴰⵍⵜⵓ ⵅ ⵜⴼⵓⵏⴰⵙ ⵏ ⵄⵍⵍⴰ ⵉⵏⵏⴰ ⴰⵙ ⵏⵜⵜⴰⵜ ⴰⵢⴷ ⵉⴷⴷⴰⵏ ⴳ ⵓⵎⵣⵡⵓⵔ. ⴰⵢⵓⵔ ⵉⵙⵏ ⵉⴷ ⵄⵍⵍⴰ ⴰⵢⴷ ⵉⵚⵉⵡⴹⵏ ⴰⵡⴰⵍ, ⵡⴰⵅⵅⴰ ⵉⵙⵓⵍ ⵍⵍⴰ ⵉⵜⵎⵛⴽⴽⴰ ⵉⴷ ⵢⴰⵏⵏⵉⵜ ⵢⵓⵖ ⵜⵉⵜⴰ, ⵡⴰⵅⵅⴰ ⵉⵙⵙⵉⵏ ⵉⴷ ⵏⵜⵜⴰⵏ, ⵓⵔ ⵉⵔⵉ ⴰⴷ ⵉⵣⵔⴱ ⵉⴱⴷⴰ ⵅⴰⵙ ⵍⵍⴰ ⵉⵜⵅⵎⵎⴰⵎ, ⴰⵍ ⵉⵜⵎⴹⴰⵛⴰⵕ ⴰⵍ ⵉⵚⴰⵡⴰⴹ ⴰⵡⴰⵍ ⵅⴰⵙ ⵛⵡⵉ ⵙ ⵛⵡⵉ, ⵉⴷ ⵅⴰⵙ ⵓⵏⵏⴰ ⵎⵉ ⵉⵏⵏⴰ ⵀⴰ ⵎⴰ ⵉ ⵉⵜⵓⵏⴰⵏ ⵉⵏⵉ ⴰⵙ ⵀⴰⵜ ⴷⴰ ⵜⵜ ⵉⵊ ⵓⵎⵃⵓⴼ. ⵜⴰⵇⴱⵉⵍⵜ ⵜⵍⵍⴰ ⵜⵖⴷⴻⴷⴷ ⵅ ⵓⵏⵏⴰ ⵉⵚⵉⵡⴹⵏ ⴰⵡⴰⵍ ⵍⵍⴰ ⵖⵉⴼⵙ ⵜⵖⵥⵥⵏ ⵜⵉⵖⵎⴰⵙ ⵍⵍⴰⵏ ⵔⴰⵏ ⴰⴷ ⵉⵙⵉⵏ ⵎⴰⴷⵜⴰ ⵏ ⵡⴰⵊⵉⵔ ⵉⴼⵙⴰ ⵉⵣⵏⵣⴰⵏ ⵜⴰⵇⴱⵉⵍⵜ ⵙ ⵡⴰⵜⵉⵊ ⵉⵔⵅⵙⵏ ⵉ ⵍⵓⵇⵜ ⵏ ⵍⵃⵣⵣⴰⵜ. ⴰⵢⵓⵔ ⵏⵜⵜⴰⵏ ⵡⴰⵅⵅⴰ ⵉⵍⵍⴰ ⵉⵙⵙⵏ ⵉⴷ ⵄⵍⵍⴰ ⴰⵢⴷ ⵉⵊⵉⵏ ⴰⵛⴽⴽⴰⵎ, ⵎⴰⵛⴰ ⵓⵔ ⵉⵔⵉ ⴰⴷ ⵉⵣⵔⴱ ⵉⴱⴷⴰ ⴷⴰ ⵢⵜⵎⴹⴰⵛⴰⵕ ⴷ ⵎⵉⴷⵏ ⵏ ⵜⵇⴱⵉⵍⵜ. ⵏⵉⵜⵏⵉ ⵇⴰⵃ ⴷⴰ ⵙ ⵜⵉⵏⵉⵏ ⵀⴰⵜ ⴷⴰ ⵜⵜ ⵉⵊ ⴰⵊⵉⵔ ⵉⴼⵙⴰⵏ, ⴽⵓⵍ ⴰⵢⵓ ⵖⵉⴼⵙ ⵜⵏⵏⵉⴷ ⴷ ⵏⵜⵜⴰⵏ ⴰⵢⵜ ⵉⵊⵉⵏ, ⵉⵅⵚ ⴰⵅ ⴰⴷ ⵜ ⵏⴼⴹⵃ ⵓⵔ ⵖⵉⴼⵙ ⵏⵏⵙⵜⵜⵔ, ⵎⵛ ⵜⵏⴰⵊⵊⵉ ⴰⴷ ⵉⵊ ⵛⴰ ⵓⵣⵔⴷⴰⴱ ⵢⴰⴹⵏ. ⵜⵇⴱⵉⵍⵜ ⵏⵜⵜⴰⵜ ⵜⵙⵓⵍ ⵜⵍⵍⴰ ⵍⵍⴰ ⵜⵓⵔⵣⵣⵓ ⴰⵛⴽⴽⴰⵎ ⴰⵍ ⵜⵉⵏⵉ ⵎⴰⵢ ⴰⵙ ⵉⵅⵚⴰⵏ ⴰⴷ ⵉⵎⵎⵓⴳ ⵉⵡⴰ ⵎⵛ ⵉⵜⵢⵉⵎⵥ, ⵜⵉⵍⵉ ⵓⵔ ⵜⴷⵎⵉ ⵉⴷ ⵄⵍⵍⴰ ⴰⵖⵔⴰ ⵢⵊⵏ ⵍⴼⴹⵃⵜⵓ, ⴰⵢⵓⵔ ⵉⵚⵃⴰ ⵀⴰⵜ ⴷ ⵄⵍⵍⴰ ⵉⵏⵏⴰ ⵜ ⵉ ⴰⵢⵜ ⵜⵇⴱⵉⵍⵜ, ⴽⵓⵍⵛⵉ ⵉⵙⵍⴰ ⵜⵜ ⴷⴰⵢ ⵙⵙⵏⵏ ⵉⴷ ⵏⵜⵜⴰⵏ. ⵄⵍⵍⴰ ⵉⵍⵍⴰ ⵢⵓⴼⴰ ⵜ ⵉⴷ ⵍⵃⴰⵍ ⵉⵍⵍⴰ ⵅⴰⵙ ⵍⵍⴰ ⵉⵙⵖⴰⴷ ⵖⵔ ⵜⵉⵜⵉⵡⵉⵏ ⴷ ⵓⴼⵓⵙ ⵏⵏⴰ ⵖⵉⵔⵙ ⵢⵓⵊⵍⵏ, ⵉⵙ ⵣⵉ ⵙ ⵉⵕⵣⵓ ⵓⵔ ⵉⴷⵎⵉ ⵉⴷ ⴰⴷ ⵜ ⵜⵉⵙⵉⵏ ⵜⵇⴱⵉⵍⵜ ⵉⴷ ⵏⵜⵜⴰⵏ ⴰⴳⴳⴰⵏ ⴰⵛⴽⴽⴰⵎ. ⵅⴰⵙ ⵢⵓⵡⴹ ⵓⵏⵖⵎⵉⵙ ⵜⵎⴰⴹⵓⴹⵜ ⵏⵏⵙ ⵉⵍⵍⴰⵏ ⵓⵔ ⵜⴷⵎⵉ ⵉⴷ ⵏⵜⵜⴰⵏ ⴰⵖⵔⴰ ⵢⵊⵏ ⵜⵓ ⵉⴷ ⵜⴰⵏⵏⵉⵜ ⵉⵔⵥⴰ ⵉⵇⵍⴱ ⵜⵖⴰⵍ ⴰⵔⵢⴰⵣ ⵏⵏⵙ ⵉⴷ ⵉⵙ ⵉⴱⵓⵔⵣ ⴰⵎⵎⴰⵙ ⵏ ⵜⵇⴱⵉⵍⵜ. ⵍⵍⵉⴳ ⴰⵙ ⵜⵏⵏⴰ ⵡⴰⵅⵅⴰ ⵜⵊⵓ ⴷⵉⴳⵙ ⵙⵜⵉⵜ ⵉⵏⵏⴰ ⴰⵙ, ⵡⵉⵏⵏⴰ ⵓⵔ ⵉ ⵃⵎⵉⵍⵍⵏ ⴰⵢⴷ ⵖⵉⴼⵉ ⵉⵜⴱⴱⵉⵏ. ⵓⵎⴰ ⵏⴽⴽ ⵓⵔ ⵏⵏⵉⵅ ⴰⴷ ⵣⵏⵣⴰⵅ ⵜⴰⵇⴱⵉⵍⵜ. ⴰⵎⴹⴰⵛⴰⵔ ⵉⴱⴷⴰ ⵉⵏⵊⵔ ⵏ ⴰⵢⵜ ⵜⵇⴱⵉⵍⵜ ⴽⵓⵍ ⴷ ⵛⴰ ⵎⴰ ⴳ ⵜⵉⵏⵉ ⴰⴷ ⴰⵙ ⵜⵉⵊ ⵉ ⵡⵛⴽⴽⴰⵎ, ⴰⵇⵛⵛⵓⵔ ⵍⵍⴰ ⵉⵜⵉⵏ ⴰⴷ ⵜ ⵏⵣⵣⵄ ⴰⴷ ⵉⴼⵖ ⵜⴰⵎⴰⵣⵉⵔⵜ, ⴰⵇⵛⵛⵓⵔ ⵢⴰⴹⵏ ⵍⵍⴰ ⵉⵜⵉⵏⵉ ⴰⴷ ⵖⵉⴼⵙ ⵏⵇⵇⵏ, ⵓⵔ ⵉ ⵜⴷⴷⵓ ⵖⵔ ⵛⴰ ⵓⵔ ⵖⵉⵔⵙ ⵉ ⵜⴷⴷⵓ ⵛⴰ ⴰⴷ ⵖⵉⴼⵙ ⵏⴱⴱⵢ ⵇⴰⵃ ⵓⵔ ⵖⵉⵔⵅ ⵉ ⵜⵃⴹⴰⵔ ⵡⴰⵍ ⵢⴰⵎⵓ ⵖⵉⵔⵔⵅ. ⴰⵍ ⵜⵎⵔⴰⵔ ⴰⵡⴰⵍ ⵉⵎⵛⵉ ⵅⴷ ⴰⵡⵏ. ⵎⴰⵛⴰ ⵡⵉⵏⵏⴰ ⵖⵔ ⵉⵍⵍⴰ ⵍⵄⵇⵍ ⵏⵏⴰⵏ: ⵀⴰⵜ ⵏⵙⵙⵏ ⵜ ⴷⵖⵉ ⵓⵔ ⴰⵅ ⵉⵄⴷⵉⵍ ⵎⴰ ⵙ ⵏⵜⴳⴳⴰ ⵏⵜⵜⴰⵏ ⵣⵣⵉⵏⵅ ⴰⴳⴳⴰ ⵍⵍⴰⵏ ⵍⴰⵀⵍ ⵏⵏⵙ, ⵜⵍⵍⴰ ⵖⵉⵔⵙ ⵜⵎⴹⵓⴹⵜ, ⵉⵙⵉⵏ ⴰⵜ, ⵜⴰⵇⴷⴷⵉⴷⵜ ⵉⵅⵎⵊⵏ ⵓⵔ ⴷⴰ ⵜ ⵉⵜⵜⴰⵙⵉⵏ ⵅⴰⵙ ⵉⴷ ⴱⴰⴱ ⵏⵏⵙ. ⵏⵜⵜⴰⵏ ⴰⴷ ⵉⵇⵇⵉⵎ ⴰⴷ ⵉⵊ ⵅⴰⵙ ⴰⵎⵃⵓⴼ ⵖⵔ ⵜⵇⴱⵉⵍⵜ ⴰⵎ ⵉⵏⵏⴰ ⵉⵍⵍⴰ ⴷ ⴰⵎⵃⵓⴼ ⵖⵔ ⵜⵎⴹⵓⴹⵜ ⵏⵏⵙ. ⵍⵊⵎⴰⵄⵜ ⵜⵓⴼⴰⵏ ⴰⵡⴰⵍⵓ ⴰⴳ ⵚⵃⴰⵏ, ⴰⵊⵊⵉⵏⵜ ⵏⵜⵜⴰⵜ ⵉⵇⵇⵉⵎ ⵉⵊⵓ ⵅⴰⵙ ⵓⵏⵄⵓⴷ. ⵎⴰⵛⴰ ⵍⵍⴰⵏ ⵢⵉⵜⵜ ⵏⵏⴰ ⵎⵉ ⵃⵔⵔⴰⵏⵜ ⵜⵓⵔⵉⵏ ⵏⵏⵙⵏ, ⵓⵔ ⵜⵏ ⵢⴰⵊⵊⵉ ⵍⵃⴰⵍ ⵍⵍⵉⴳ ⵜⵓⵊⵊⴰ ⵜⵇⴱⵉⵍⵜ ⵓⵔ ⴰⵙ ⵜⵊⵉ ⵛⴰ, ⵏⵉⵜⵏⵉ ⵓⵔ ⴰⵙⵏ ⵉⴱⵔⵉⴷ ⵍⵅⴰⴹⵔ. ⵎⴹⴰⵛⴰⵔⵏ ⴰⵊⵊⵉⵏ ⵏⵏⴰⵏ: ⵓⵍⵍⴰⵀ, ⵓⵔ ⴷⵉⴳⵙ ⵜ ⵏⵊⵊⵉ ⵇⵉⵎⵏ ⴰⵍ ⵢⵓⵏ ⵡⴰⵙⵙ ⵍⵍⵉⴳ ⵓⵔ ⵉⵇⵇⵉⵎ ⵓⵖⵓⵢⵢⵓ ⵙⵖⵓⵙⵏ ⴰⵙ ⵜⴰⴷⴷⴰⵔⵜ ⵏⵏⵙ ⵎⵔ ⵉⴷ ⵉⵙ ⵓⵔ ⵜ ⵉⴷ ⵢⵓⴼⴰ ⵍⵃⴰⵍ ⵢⵓⵛⵢ ⴷⵖⵢⴰ ⴷ ⵍⵄⴰⴼⵉⵜ ⵉⴼⵖ ⴷⴰⵜ ⴰⵙ ⴰⴷ ⵉⵊ ⴰⵊⵉⵔ ⵍⵎⵓⵜ ⴰⵎⵎⴰⵙ ⵏⵏⵙ ⵏⵜⵜⴰⵏ ⵡⴰⵍⴰ ⵜⴰⵔⵡⴰ ⵏⵏⵙ. ⵉⴱⴷⴰ ⵓⵏⵖⵎⵉⵙ ⵉⵎⵏⵖⵉ ⵏ ⵜⵇⴱⵉⵍⵜ ⵏ ⴰⵢⵜ ⵉⵊⵉⴷⵔ ⵏⵜⵜⴰⵜ ⴷ ⴰⵢⵜ ⵉⵖⴱⵓⵍⴰ, ⵍⵍⴰ ⵉⵜⴽⴽⴰ ⵉⵇⴱⵉⵍⵏ. ⴽⵓⵍⵛⵉ ⴷⴰ ⵜ ⵉⵜⴰⵡⴹ ⵓⵏⵖⵎⵉⵙ ⵉⵎⵏⵖⵉ ⵢⵓ, ⵉⴽⴽⵉⵏ ⴰⴷ ⵉⵣⵔⵢ ⵉⵢⵓⵊⵉⵍⵍ. ⴳ ⵉⵎⵏⵖⵉ ⵢⵓ ⵢⵓⴼⴰⴷ ⵍⵃⴰⵍⵍ ⴰⵎⵖⴰⵔ ⵏ ⵜⵇⴱⵉⵍⵜ ⵏ ⴰⵢⵜ ⵉⵊⵉⴷⵔ ⵓⵔ ⵉⵍⵍⵉ ⵉ ⵜⵎⴰⵣⵉⵔⵜ, ⵏⵜⵜⴰⵏ ⵡⴰⵍⴰ ⵢⵉⵜⵜ ⵣⵣⵉ ⵜⵇⴱⵉⵍⵜ, ⵉⵙ ⴷⴷⴰⵏ ⴰⴷ ⵛⵔⵓⵏ ⵢⵓⵜ ⵏ ⵜⵎⴰⵣⵉⵔⵜ ⵏⵏⵙⵏ, ⵜⵉⵏⵏⵙⵏ ⴰⵢ ⵜⵊⵓ ⵉⵙ ⴷ ⵢⵓⴼⴰ ⵍⵃⴰⵍ ⵏⵉⵜⵏⵉ ⴽⴽⵉⵏ ⵣⴷⵖⵏ ⴷⵉⴳⵙ, ⴷⴰⵜ ⴰⴷ ⴰⵡⴹⵏ ⵜⵏⵏⴰ ⴷⵉ ⵍⵍⴰⵏ ⴷⵖⵉ, ⵍⵍⵉⴳ ⴽⴽⵉⵏ ⵣⴷⵖⵏ ⴷⵉⴳⵙ ⵎⵛⵜⴰ ⵏ ⵉⵙⴳⴳⵯⴰⵙⵏ, ⴱⵏⴰⵏ ⴷⵉⴳⵙ ⵉⵖⵔⵎⴰⵏ ⵙⵓⵍⵍⵏ ⴰⵍⵜⵓ ⵇⵉⵎⴰⵏ ⵅⴰⵙ ⵍⵍⴰ ⵜⵏⴰⴽⴽⵯⴰⵏ ⵉ ⵉⵅⵎⵎⴰⵙⵏ ⴷ ⵡⵉⵏⵏⴰ ⵎⵉ ⵛⵔⵓⵏ ⵜⴰⵎⴰⵣⵉⵔⵜ ⵍⵍⴰ ⴷⵉⴳⵙ ⵣⴷⵖⵏ ⴰⵍ ⴷⵉⴳⵙ ⵅⵣⵣⵏ ⵉⵎⵏⴷⵉ. ⵏⵉⵜⵏⵉ ⴽⴽⵉⵏ ⵍⵅⵉⵕ ⵏ ⵉⵙⴳⴳⵯⴰⵙⵏ ⵉ ⵜⵎⴰⵣⵉⵔⵜⵓ, ⴰⵍⵍⵉⴳ ⵜ ⵏⵉⴷ ⵜⵥⵥⵄ ⵜⵖⵓⵔⴰⵔⵜ, ⴷⴰⵢ ⵇⵇⵓⵔ ⵉⵖⴱⵓⵍⴰ ⵓⵔ ⵓⴼⵉⵏ ⴰⵎⴰⵏ ⴰⴷ ⵙⵓⵏ ⵏⵉⵜⵏⵉ ⵡⴰⵍⴰ ⵍⵎⴰⵍ ⵏⵏⵙⵏ, ⵄⴰⴷ ⴰⵢ ⴷ ⵓⵙⵉⵏ ⵕⵃⵉⵍ ⴰⵍ ⵓⵔⵣⵣⵓⵏ ⵛⴰ ⵏ ⵓⴷⵖⴰⵔ ⴷⵉ ⵍⵍⴰⵏ ⵡⴰⵎⴰⵏ, ⵢⵉⵍⵉ ⴷⵉⴳⵙ ⵓⵙⵉⵡⵖ ⵉ ⵍⵎⴰⵍ ⵏⵏⵙⵏ, ⵏⵉⵜⵏⵉ ⵢⵓⵜ ⵏ ⵜⵇⴱⵉⵍⵜ ⵏⵏⴰ ⵖⵔ ⵉⵍⵍⴰ ⵍⵎⴰⵍ ⵉⴳⴳⵓⴷ. ⴰⵢⵓ, ⴰⵢⵜ ⵏⵉⴷ ⵉⵚⵉⵡⴹⵏ ⵖⵔ ⵜⵎⴰⵣⵉⵔⵜ ⵏⵏⴰ ⴷⵉ ⵣⴷⵖⵏ ⵉⵙ ⴷⵉⴳⵙ ⵉⵖⴱⵓⵍⴰ ⴷ ⵍⵄⵡⴰⵔⵉ. ⴰⵎⵏⴰⵢ ⴰⵎⵖⵔⴰ ⵏ ⴰⵢⵜ ⵉⵊⵉⴷⵔ ⴷ ⵢⵓⴼⴰ ⵍⵃⴰⵍⵍ ⵓⵔ ⵉⵍⵍⵉ, ⵅⴰⵙ ⵢⵓⵡⴹ ⵜⵉⵏⵏ ⵓⵏⵖⵎⵉⵙ ⵉⵎⵏⵖⵉ ⵉⵏⵊⵔ ⵏ ⵜⵇⵉⵍⵜ ⵏⵏⵙ ⴷ ⴰⵢⵜ ⵉⵖⴱⵓⵍⴰ. ⵓⵔ ⵉⵙⵙⵉⵏ ⴰⴽⴽⵯⴷ ⵎⴰ ⵢⴷ ⵉⵊⵔⴰⵏ ⵛⴰ ⵓⵏⵖⵎⵉⵙ ⵉⵃⵇⵇⴰⵏ ⵓⵔ ⵜ ⵢⵓⵡⵉⴹ ⵅⴰⵙ ⴰⵏⵖⵎⵉⵙ ⴷⴰ ⵉⵜⴷⴷⵓ, ⵏⵜⵜⴰⵏ ⵜⵓⵎⵥⵜ ⵜⵔⵊⴰⵊⵉⵜ, ⵓⵔ ⵉⵖⵉⵢ ⴰⵏ ⵉⵇⵉⵎ ⵢⵓⵎⵥ ⴷ ⴰⴱⵔⵉⴷ, ⵏⵜⵜⴰⵏ ⵡⴰⵍⴰ ⵉⵙⵎⵓⵏ ⵏⵏⵙ, ⵛⴼⵉⵏ ⴰⴹⴰⵔ ⵏⵏⵙⵏ ⵉ ⵜⵡⴰⴷⴰ ⵡⵅⵅⴰ ⵙ ⵢⵉⴹ ⵓⵔ ⴽⵓⵍ, ⴰ ⵢⵏⴰ ⵎⵉ ⴷ ⵉⴷⴷⴰ ⴳ ⵉⴹ ⴰ ⵏⵉⵜⵏⵉ ⵍⵍⴰ ⴽⴽⴰⵜⵏ ⴰⴱⵔⵉⴷ ⵡⵅⵅⴰ ⵍⵃⴰⵍ ⵉⴳⴳⵓⵊ, ⵏⵉⵜⵏⵉ ⵓⵔ ⴽⵓⵍⵍ ⵉⵜⴰⵍⵙⵜ ⵡⴰⵍⴰ ⴰⵡⵃⴰⵍ, ⵜⵉⴼⴰⵡⵜ ⵜⴼⴼⵓ ⵜⵏ ⵉⴷ ⵖⵔ ⵜⵇⴱⵉⵍⵜ. ⵢⴰⴼⵏ ⴷ ⵛⴰ ⵓⵔ ⵉⵊⵔⵉ, ⵅⴰⵙ ⵛⴰ ⵢⵉⵜⵜ ⴰⴳ ⵜⵓⵙⵉⵖⵏ ⴷ ⵄⵍⵍⴰ ⵉⵔⵥⴰ ⴷⴰⵢ ⵙⵖⵓⵙⵏ ⴰⵙ ⵢⵉⵜⵜ ⵉⵖⵔⵎ, ⵉⴷ ⵅⴰⵙ ⵢⵓⴳⴳⴰⵏ ⴷ ⵅ ⵉⵖⵔⵎ ⵢⴰⵏⵏⵉ ⵏⵜ ⵉⴷ ⵉⵖⵓⵙⵙ ⵉⴹⵍⵓ ⵙ ⵡⴰⴳⴳⵓ ⴷⴰⵢ ⵉⵇⵇⵉⵎ ⵏⵜⵜⴰⵏ ⴷⴰ ⵉⵙⵎⵓⵏ ⵏⵏⵙ ⵅⴰⵙ ⴷⴰ ⵜⵎⵙⴰⵍ ⵎⴰ ⴳⴳⵓⵖⵏ ⵉⵖⵔⵎ ⵏ ⵄⵍⵍⴰ ⵉⵖⵓⵙⵙ. ⵎⴰⵛⴰ ⵅⴰⵙ ⵢⵓⵡⴹ ⵏⵏⴰⵏ ⴰⵙⵏ ⵄⵍⵍⴰ ⵡⴰⵅⵅⴰ ⵉⵔⵥⴰ ⵏⵜⵜⴰⵏ ⵀⴰⵜ ⵉⵣⵏⵣⴰ ⵜⴰⵇⴱⵉⵍⵜ ⴽⵓⵍ ⵎⴰⵙ ⵏⵎⴹⴰⵛⴰⵔ ⴳ ⵉⴹ ⵍⵍⵉⴳ ⵏⵔⴰ ⴰⵏⴷⴷⵓ ⴰⵏⵡⵜ ⵅ ⴰⵢⵜ ⵉⵖⴱⵓⵍⴰ ⵉⴷⴷⴰ ⵉⵚⵉⵡⴹ ⴰⵙⵏ ⴰⵡⴰⵍ, ⴷⴰ ⴰⴽⴽⵯⴷ ⵡⴰⵅⵅⴰ ⵏ ⵏⵏⴰ ⵎⵄⵏⴰ ⴰⴷ ⵜ ⵏⴰⵊⵊⵉ ⵓⵔ ⴰⵙ ⵏ ⵙⵙⴰⵡⴰⵍ, ⵎⴰⵛⴰ ⵍⵍⴰⵏ ⵡⵉⵏⵏⴰ ⵉⴷⴷⴰⵏ ⵀⴰⵜ ⵙⵖⵓⵙⵏ ⴰⵙ ⵉⵖⵔⵎ. ⴰⵎⵏⴰⵢ ⵏⵜⵜⴰⵏ ⴰⴹⴳⵯⴰⵍ ⵏ ⵄⵍⵍⴰ ⴰⴳⴳⴰ ⵢⵓⵡⵍ ⵓⵍⵜⵎⴰⵙ, ⵓⵔ ⵢⵓⴼⵉ ⵎⴰ ⴳⴳⴰ, ⵡⴰⵅⵅⴰ ⵉⵙⵙⵏ ⵄⵍⵍⴰ ⵉⵙ ⵓⵔ ⵉⵊⵉ ⵛⴰ ⵓⵔⵢⴰⵣ ⵉⵥⵉⵍⵍⵏ, ⵎⴰⵛⴰ ⵓⵔ ⵉⵔⵉ ⴰⴷ ⴰⵙ ⵉⵖⵖⵓⵙ ⵉⵖⵔⵎ, ⵉⴷ ⵓⵔ ⵉⴷ ⵅⴰⵙ ⵏⵜⵜⴰⵏ ⴰⵢⴷ ⴷⵉⴳⵙ ⵉⵜⵉⵍⵉⵏ, ⵜⵍⵍⴰ ⵜⴰⵔⵡⴰ ⵏⵏⵙ, ⵜⵎⴹⵓⴹⵜ, ⴷ ⵡⴰⴷ ⵓⵔ ⵜⵊⵉ ⵜⵉⵏ ⵏⵏⵙ ⵜⵉⵏ ⵜⵎⴹⵓⴹⵜ ⴰ ⵜⵊⵓ. ⴰⵎⵏⴰⵢ ⵏⵜⵜⴰⵏ ⵢⵓⵏ ⵓⵔⵢⴰⵣ ⵜⵓⵊⵔⵜ ⵜⴰⴹⴼⵉ ⵓⵔ ⴷⴰ ⵉⵜⵜⵉⵔⵉ ⵉⵎⵏⵖⵉ ⵎⵔ ⵉⴷ ⵉⵙ ⵜ ⵉⴷ ⵢⵓⴼⴰ ⵍⵃⴰⵍ ⵉⵍⵍⴰ ⵉ ⵜⵎⴰⵣⵉⵔⵜ ⵓⵔ ⵉⵜⵜⵉⵍⵉ ⵉⵎⵏⵖⵉ, ⵓⵔ ⵉⵜⵜⴰⵊ ⴰⴽⴽⵯⴷ ⴰⵢⵜ ⵜⵇⴱⵉⵍⵜ ⴰⴷ ⴷⴷⵓⵏ ⴰⴷ ⵖⵉⴼⵙⵏ ⵡⵜⵏ ⵅⴰⵙ ⵏⵜⵜⴰⵏ ⵙ ⵉⵅⴼ ⵏⵏⵙ ⵉⵖⵉⵢ ⴰⴷ ⵉⴷⴷⵓ ⴰⴷ ⵜⵏ ⵉⵙⴱⴷⴷⴰ. ⵏⵜⵜⴰⵏ ⵜⵓⵊⵔⵜ ⵜⴰⴹⴼⵉ, ⵉⵊ ⵢⵓⵏ ⵓⵔⵢⴰⵣ ⵉⵜⵜⵉⵔⵉⵏ ⴰⴷⴰⵖⴰⵔ. ⵇⴰⵃ ⵜⴰⵎⵓⴽⵔⵉⵙⵜ ⵉⵜⵜⵉⵍⵉⵏ ⵉ ⵜⵇⴱⵉⵍⵜ ⴷⴰⵜ ⵉⵜⴼⵓⴽⴽⴰ ⴰⴽⴽⵯⴷ ⵖⵔ ⵉ ⵇⴱⵉⵍⵍⵏ. ⵏⵜⵜⴰⵏ ⵢⵓⵏ ⵓⵔⵢⴰⵣ ⵓⵖⵣⵉⴼ ⵉⵥⵓⵕⵏ ⵖⵓⴷⴰⵏ ⵜ ⴰⵙ ⵜⴼⵔⴰⵙ ⵉⵙⵓⵍ ⵉⵎⵣⵣⵉⵢ ⴰⴷ ⵖⵉⵔⵙ ⵜⵉⵍⵉ ⴽⵓⵥⵥ ⵏ ⵉⵜⵎⵔⴰⵡ ⵏ ⵓⵙⴳⴳⵯⴰⵙ, ⵎⵔⴰⵡ ⵏ ⵉⵙⴳⴳⵯⴰⵙⵏ ⵣⵉ ⵎⴰⵢ ⴷ ⵉⵍⵍⴰ ⴷ ⴰⵎⵖⴰⵔ ⵅ ⵜⵇⴱⵉⵍⵜ ⵏ ⴰⵢⵜ ⵉⵊⵉⴷⵔ. ⵣⵉ ⵎⴰⵢ ⴷ ⵉⵍⵍⴰ ⴷ ⴰⵎⵖⴰⵔ ⵓⵔ ⵊⵊⵉⵏ ⴰ ⵜⴰⵇⴱⵉⵍⵜ ⵏⵏⵙ ⴰⴷ ⵜⵏⵏⴰⵖ ⴷ ⵛⴰ ⵓⵇⴱⵉⵍ ⵢⴰⴹⵏ, ⵉⴷ ⵏⵉⵜⵏⵉ ⴰⴱⴷⴰ ⵉⵍⵍⴰ ⵉⵎⵏⵖⵉ ⵉⵏⵊⵔ ⴰⵙⵏ ⴷ ⴰⵢⵜ ⵉⵖⴱⵓⵍⴰ, ⵅⴰⵙ ⵢⴰⵖⵓⵍ ⵉⵊⵓ ⴰⵎⵖⴰⵔ ⵓⵔ ⵉⵇⵇⵉⵎ ⵉⵎⵏⵖⵉ ⵊⴰⵔ ⴰⵙⵏ. ⵡⴰⵅⵅⴰ ⵢⵓⴼⴰ ⴷ ⵍⵃⴰⵍ ⵉⵍⵍⴰ ⵉⵎⵏⵖⵉ ⵊⴰⵔⴰⵙⵏ ⵅ ⵜⴰⵎⵣⵉⵔⵜⵓ ⵏⵜⵜⴰⵏ ⴰⵢⵜ ⵉⵙⴱⴷⴷⴰⵏ, ⵉⵏⵏⴰ ⴰⵙⵏ, ⴰⵏⴰⵊⵊ ⵜⴰⵎⵣⵉⵜ ⴰ ⴰⴷ ⵜⵜⵇⵉⵎ ⵊⴰⵔⴰⵅ ⴰⴷ ⵉⵙ ⵜⴰⵡⵖⵎ ⴰⵍ ⵏⵜⵜⴰⵡⵖ, ⴰⴷ ⵜⵜ ⵏⵜⴳⴰ ⴷ ⴰⵢⴷⴰⵍ. ⵏⵜⵜⴰⵏ ⵜⵍⵍⴰ ⵊⴰⵔ ⴰⵙ ⴷ ⴰⵢⵜ ⵉⵖⴱⵓⵍⴰ ⵜⴰⴹⴼⵉ ⵏⵉⵜⵏⵉ ⵓⵔ ⴷ ⴰⵙ ⵜⵜⵉⵖⵉⵢⵏ, ⵙⵙⵏ ⵉⴷ ⵉⵙ ⵓⵔ ⵊⵉⵏ ⵛⴰ ⵉⵣⵉⵍ, ⵢⵓⴼⴰⵏ ⵉⵅⴼ ⵏⵏⵙⵏ ⵓⵔ ⵓⵎⵉⵣⵏ ⴳ ⵉⵣⵔⴼ ⵉⵍⵍⴰⵏ ⵊⴰⵔ ⴰⵙⵏ ⴷ ⴰⵢⵜ ⵉⵊⴷⵔ, ⴰⵎⵏⴰⵢ ⴰⵢⵜ ⵉⵊⵉⵏ ⴰⴽⴽ ⴰⴷ ⵓⵔ ⵉⵜⵖⵉⵎⵉ ⵉⵎⵏⵖⵉ ⵅ ⵜⵎⵓⵔⵜ ⵉⵍⵍⴰⵏ ⵊⴰⵔ ⴰⵙⵏ. ⵅⴰⵙ ⵙⵙⵏ ⵉⵙ ⴷ ⵢⵓⵡⴹ, ⵢⵓⵣⵏⴷ ⵖⵉⵔⵙ ⵢⵉⵜⵜ ⵣⵉ ⵜⵇⴱⵉⵍⵜ ⵉⵔⵇⵇⴰⵙⵏ, ⵏⵉⵜⵏⵉ ⵏⵏⴰ ⵖⵔ ⵜⵍⵍⴰ ⵜⴰⴹⴰ ⵜⵜⵇⴱⵉⵍⵜ ⵏ ⴰⵢⵜ ⵉⵖⴱⵓⵍⴰ, ⵢⵓⴹⵏⴷ ⵖⵔ ⵓⵎⵏⴰⵢ, ⵢⵓⵜ ⵏ ⴷⴳⴳⵯⴰⵜ ⵙ ⵢⵉⵙⴰⵏ, ⵓⵔ ⵢⵓⵛⵉⵢ ⴰⵍⵍⵉⴳ ⴷ ⵖⵉⴼⵙ ⴱⴷⴷⴰⵏ. ⵅⴰⵙ ⵓⵡⴹⵏⴹ ⵖⵉⵔⵙ ⵉⵙⵙⵉⵜⴼ ⵜⵏ ⵢⴰⵎⵥ ⵉⵙⴰⵏ ⵉⵇⵏ ⵜⵏ. ⵏⵉⵜⵏⵉ ⵡⴰⵅⵅⴰ ⵓⵔ ⵔⵉⵏ ⴰⴷ ⵇⵇⵉⵎⵏ ⵎⴰⵛⴰ ⵏⵜⵜⴰⵏ ⵉⵃⴰⵕⵙ ⵜⵏ ⵓⵔ ⵜⵏ ⵢⴰⵊⵊ ⴰⴷ ⴷⴷⵓⵏ ⵉⵖⵕⵙ ⴰⵙⵏ ⵉ ⵜⵎⵖⵔⵓⵙⵜ. ⴰ ⵢⵏⵏⴰ ⵎⵉ ⵢⴷⴷⴰ ⵢⵉⴹ ⵏⵏⵙⵉⵏ ⵍⵍⴰ ⵜⵇⵚⵙⴰⵔⵏ, ⵏⵜⵜⴰⵏ ⵉⴷⴷⴰ ⴰⵍⵜⵓ ⵉⵖⵔⵓⴹ ⵉⵢⵉⵜⵜ ⵣⵉ ⵍⵊⵎⴰⵄⵜ ⵏ ⵜⵇⴱⵉⵍⵜ, ⵛⵛⴰⵔⵏ ⵖⵉⵔⵙⵏ ⴰⵇⵊⴷⵉⵎ ⴷ ⵉⵎⵏⵏⵙⵉ, ⴰⵢⵏⵏⴰ ⵎⵉ ⵉⴷⴷⴰ ⵢⵉⴹ ⴰ ⵏⵉⵜⵏⵉ ⴷⴰ ⵜⵎⵔⴰⵔⴰⵏ ⴰⵡⴰⵍ. ⵉⵕⵇⵇⴰⵙⵏ ⵏⵉⵜⵏⵉ ⴷ ⵉⴷⴷⴰⵏ ⴰⴷ ⴰⵜⴼⵏ ⵊⴰⵔ ⴰⵙⵏ ⴷ ⴰⵢⵜ ⵉⵖⴱⵓⵍⴰ ⴰⴷ ⵙⴱⴷⴷⵏ ⵜⴰⵎⵓⴽⵔⵉⵙ ⵉⵍⵍⴰⵏ ⵊⴰⵔ ⴰⵙⵏ ⴷ ⴰⵢⵜ ⵉⵊⵉⴷⵔ ⵅ ⵜⵎⵓⵔⵜ ⵏⵏⴰ ⵅ ⵏⵏⴰⵖⵏ, ⴱⴰⵛ ⴰⴷ ⵙⴱⴷⴷⴰⵏ ⴰⵜⵔⵙ ⴰⴷ ⵓⵔ ⵉⵜⵣⵢⴰⴷ ⵖⵔ ⴷⴰⵜ ⴰⴷ ⵉⵚⵉⵡⴹ ⵜⵉⵇⴱⵉⵍⵉⵏ ⵉⵛⴰ ⵡⴰⵡⴰⵍ ⵏⵏⴰ ⵖⵔⴰ ⵢⵊⵊⵏ ⵎⵛⵕⴹⵓⵍ ⴰⴷ ⵉⵇⵇⵉⵎ ⴰⴱⴷⴰ. ⵉⵔⵇⴰⵙⵏ ⵜⵔⵏ ⵣⴳ ⴰⵢⵜ ⵉⵊⵉⴷⵔ ⴰⴷ ⵎⵡⴰⵍⵍⴰⵖ ⴷ ⴰⵢⵜ ⵉⵖⴱⵓⵍⴰ ⴰⴷ ⴰⵖⵓⵍⵍⵏ ⴰⴷ ⵇⵇⵉⵎⵏ ⴰⵎ ⵡⴰⴱⴷⴰ. ⵉⵔⵇⵇⴰⵙⵏ ⴷ ⵉⴷⴷⴰⵏ ⴰⵍ ⴰⵢⵜ ⵉⵊⵉⴷⵔ ⴰⵡⴹⵏⴷ ⵖⵔ ⵓⵎⵖⴰⵔ ⵏⵏⵙⵏ, ⴱⴰⵛ ⴰⴷ ⴼⵓⴽⴽⴰⵏ ⵜⴰⵎⵓⴽⵔⵉⵙⵜ ⵉⵍⵍⴰⵏ ⵊⴰⵔⵙⵏ ⴷ ⴰⵢⵜ ⵉⵖⴱⵓⵍⴰ, ⵔⴰⵏ ⴰⴷ ⴰⵜⴼⵏ ⵊⴰⵔ ⴰⵙⵏ ⴰⴷ ⵔⴰⵄⴰⵏ ⵎⵉⵙⵎ ⴰⵢ ⵜⴳⴳⴰⵏ, ⵎⴰ ⵓⵔ ⵉⴷ ⴰⴷ ⴰⴼⵏ ⵛⴰ ⵓⴼⵓⴽⴽⵓ ⵅ ⵜⵎⴰⵣⵉⵔⵜ ⵉⵍⵍⴰⵏ ⵊⴰⵔⵙⵏ, ⴰⴷ ⵜⵜ ⴱⴹⵓⵏ ⵅⴷ ⴰⴷ ⵎⵣⵏⵣⴰⵏ, ⵉⴷ ⵙⵙⵓⵜⵔⵔ ⵣⴳ ⴰⵢⵜ ⵉⵊⵉⴷⵔ ⴰⴷ ⴷⴷⵓⵏ ⵖⵔ ⵜⵇⴱⵉⵍⵜ ⵉⵔⵇⵇⴰⵙⵏ ⴰⴷ ⵎⵃⴰⵟⵟⴰⵔⵏ ⵏⵉⵜⵏⵉ ⴷ ⴰⵢⵜ ⵉⵖⴱⵓⵍⴰ, ⴱⴰⵛ ⴰⴷ ⵎⵡⴰⵍⵍⴰⵖ, ⵀⴰ ⵙⴱⴷⴷⴰⵏ ⵉⵎⵏⵖⵉ ⵉⵍⵍⴰⵏ, ⵀⴰ ⵔⴰⵄⴰⵏ ⵛⴰ ⵓⴼⵓⴽⴽⵓ ⵉ ⵜⵎⴰⵣⵉⵔⵜ ⵏⵏⴰ ⵅ ⵜⵏⴰⵖⵏ. ⵉⵔⵇⵇⴰⵙⵏ ⴷ ⵉⴷⴷⴰⵏ ⵏⵙⵙⵉⵏ ⵖⵔ ⴰⵎⵏⴰⵢ, ⵅⴰⵙ ⵜⴼⴼⵓ ⵜ ⵏⵉⴷ ⴷⴷⵓⵏ ⵉⴱⵔⴷⴰⵏ ⵏⵏⵙⵏ, ⴷⴷⴰⵏ ⵢⵓⵡⵉⵏ ⴳ ⵅⴼ ⵏⵏⵙⵏ ⴰⵡⴰⵍ ⵉⵥⵉⵍⵍ ⵣⴳ ⴰⵢⵜ ⵉⵊⵉⴷⵔ, ⴰⴷⵜⵏ ⵙⵎⵡⴰⵍⵍⴰⵖ ⵏⵉⵜⵏⵉ ⴷ ⴰⵢⵜ ⵉⵖⴱⵓⵍⴰ, ⵢⵓⵎⵥⵏ ⴰⴱⵔⵉⴷ ⴷⴷⴰⵏ ⴷⴰⵢ ⴽⴽⵏ ⵅ ⴰⵢⵜ ⵉⵖⴱⵓⵍⴰ, ⵉⵙ ⴷ ⵢⵓⴼⴰ ⵍⵃⴰⵍ ⵍⵍⴰⵏ ⵎⵙⵕⵙⴰⵏ ⴷ ⴰⵢⵜ ⵉⵊⵉⴷⵔ ⴰⴷ ⵖⵉⵔⵙⵏ ⴷⴷⵓⵏ ⴰⴷ ⵜⵏ ⵙⵎⵚⵍⴰⵃⵏ. ⴰⵢⵓ ⴰⵢⴰⵙ ⵏⵏⴰⵏ ⵉ ⵓⵎⵖⴰⵔ ⵏ ⴰⵢⵜ ⵉⵖⴱⵓⵍⴰ ⵍⵍⵉⴳ ⵖⵉⴼⵙ ⴽⴽⵉⵏ. ⵍⵍⵉⴳ ⴷ ⴷⴷⴰⵏ ⵣⵔⵉⵏ ⵖⵉⴼⵙ ⵏⵏⴰⵏ ⴰⵙ ⵀⴰⵜ ⵏⵊⵓ ⴰⵙⵙ ⵏ ⵙⵉⵎⵔⴰⵡ ⵉ ⵛⵜⵓⴱⵕ ⴰⴷ ⵏ ⵜⴷⴷⵓⴷ ⵛⴽⴽ ⵡⴰⵍⴰ ⵍⵊⴰⵎⴰⵄⵜ ⵏⵏⵛ ⵖⵉⵔⵔⵅ, ⵀⴰⵜ ⴰⴷ ⵉⴷⴷⵓ ⵓⵎⵖⴰⵔ ⵏ ⴰⵢⵜ ⵉⵊⵉⴷⵔ ⵏⵜⵜⴰⵏ ⵡⴰⵍⴰ ⴰⵢⵜ ⵍⵊⴰⵎⴰⵄⵜ ⵏⵏⵙ, ⴱⴰⵛ ⴰⴷ ⵜⵎⵡⴰⵍⵍⴰⵖⵎ ⵜⵔⴰⵄⴰⵎ ⵎⴰ ⵓⵔ ⵜⵜⴰⴼⵎ ⵛⴰ ⵓⴼⵓⴽⴽⴰ ⵉ ⵜⵎⴰⵣⵉⵔⵜ ⵉⵍⵍⴰⵏ ⵊⴰⵔⴰⵡⵏ, ⴰⴽⴽ ⴰⴷ ⵓⵔ ⵉ ⵜⵖⵉⵎⴰ ⵛⴰ ⵓⵜⵔⵙ ⴰⴷ ⵉⴽⴽⵔ ⵛⴰ ⵡⴰⵙⵙ ⵏⵏⴰ ⵖⵔⴰ ⵢⴰⵡⵉⵏ ⵜⴰⵇⴱⵉⵍⵜ ⵖⵔ ⵢⵓⵏ ⵓⴷⵉⴷⴰ ⵓⵔ ⵉⵥⵉⵍⵍⵏ. ⴰⵢⵓⵔ ⵡⴰⵅⵅⴰ ⵏⵜⵜⴰⵏ ⵉⵊⵓ ⵢⵓⵏ ⵓⵄⵔⵔⵉⵎ ⵉⵙⵙⵉⵜⴼⵏ ⵜⴰⵔⵢⴰⵣⵜ ⴳ ⵄⵔⵔⵉⵎⵏ ⵏ ⵜⵇⴱⵉⵍⵜ ⴷ ⴰⵢⵜ ⵜⵇⴱⵉⵍⵜ ⴰⴷ ⴷⴷⵓⵏ ⴰⴷ ⴰⵙⵏ ⵃⴰⵟⵟⵔⵔ ⵉ ⴰⵢⵜ ⵉⵖⴱⵓⵍⴰ ⴷ ⵉⴷⴷⴰⵏ ⵔⴰⵏ ⴰⴷ ⴰⵡⵉⵏ ⵜⴰⵎⴰⵣⵉⵔⵜ ⵏⵏⴰ ⵜⵏ ⵉⵛⵛⴰⵔⵔ. ⵉⴷ ⵜⴽⴽⵓ ⵜⵜⵉⵏ ⴰⵢⵜ ⵉⵖⴱⵓⵍⴰ ⴰ ⵢⵜⵊⵓ. ⵎⴰⵛⴰ ⵛⵛⴰⵔⵏⵜ ⵏⵉⵜⵏⵉ ⴷ ⴰⵢⵜ ⵉⵊⵉⴷⵔ ⵅⴼ ⵍⵅⵉⵔ ⵏ ⵉⵙⴳⴳⵯⴰⵙⵏ ⴰⵢⵓ, ⵉⴷ ⵢⵓⴼⴰ ⴷ ⵍⵃⴰⵍ ⵜⴰⵖⵓⵔⴰⵔⵜ ⵜⵍⵍⴰ, ⴷⴰⵢ ⵜⴽⴽ ⴽⴰⴷⴰ ⵏ ⵉⵙⴳⴳⵯⴰⵙⵏ ⵓⵔ ⵇⵇⵉⵎⵏ ⵉⵎⵏⴷⵉ, ⵎⵎⵓⵜⵏ ⵉⴼⵓⵏⴰⵙⵏ ⵡⴰⵍⴰ ⵓⵍⵍⵉ ⵉⴷⵔⵓⵙ ⵎⴰ ⴳ ⵇⵉⵎⴰⵏ ⵉⴱⴷⴰ ⴱⵓⵀⵢⵢⵓⴼ ⵍⵍⴰ ⵉⵟⴰⵡⴹ ⵎⵉⴷⵏ ⵓⵔ ⵓⴼⵉⵏ ⵎⴰⵢ ⵛⵛⵉⵏ ⵡⴰⵍⴰ ⴰⴷ ⵜⵛⵔⵣⵏ, ⵜⴰⵇⴱⵉⵍⵜ ⵏ ⴰⵢⵜ ⵉⵊⵉⴷⵔ ⵅⴰⵙ ⵏⵜⵜⴰⵏ ⵣⵉ ⵜⵇⴱⵉⵍⵉⵏ ⵖⵔ ⵉⵙⵓⵍ ⵉⵎⵏⴷⵉ ⵉⴷ ⵅⴷ ⵏⵜⵜⴰⵜ ⵜⴽⴽⵓ ⴷⴰ ⵜⵛⵔⵔⵊ ⴱⵣⵣⴰⴼ ⴰⴱⴷⴰ ⵖⵉⵔⵙ ⵉⵎⵏⴷⵉ ⵉⴳⴳⵓⴷ ⵓⵔ ⵊⵊⵉⵏ ⴰⵙ ⵉⵅⵚⵚⴰ, ⵅⴰⵙ ⵜⵍⵍⴰ ⵜⵖⵓⵔⴰⵔⵜ ⵏⵜⵜⴰⵜ ⴰ ⵣⵣⵉ ⵜⵛⴰⵍⵏⵜ ⵜⵇⴱⵉⵍⵉⵏ ⴰⴷ ⵛⵛⵏ ⵀⴰ ⵥⵥⵓⵏⵜ, ⵍⵍⵉⴳ ⴰⵙⵏ ⵢⵓⵡⴹ ⵓⵣⵎⵣ ⵏ ⵜⴽⵔⵣⴰ ⵉ ⴰⵢⵜ ⵉⵖⴱⵓⵍⴰ ⵏⵉⵜⵏⵉ ⵍⵃⴰⵢⵍ ⵓⵔ ⴰⵙⵏ ⵉⵇⵇⵉⵎ ⵓⵔ ⵓⴼⵉⵏ ⵎⴰ ⵢⵣⵔⵄⵏ, ⵓⵔ ⵃⵍⵉⵏ ⵅⴰⵙ ⴷⴷⴰⵏ ⴷ ⵖⵔ ⵜⵇⴱⵉⵍⵜ ⵏ ⴰⵢⵜ ⵉⵊⵉⴷⵔ ⴰⴷ ⵣⵉⴳⵙ ⵕⴹⵍⵍ ⵉⴼⵙⴰⵏ. ⵎⴰⵛⴰ ⴰⵢⵜ ⵉⵊⵉⴷⵔ ⵍⵍⵉⴳⴰⵙⵏ ⵜⵛⴼⵓ ⵉⴼⵙⴰⵏ ⵏ ⵣⵔⵔⵉⵄⵜ, ⵜⵏⵏⴰ ⴰⵙⵏ ⵎⵛ ⵜⵔⵉⵎ ⴰⴷ ⴰⵡⵏ ⵏⵏⵛⴼ ⵉⴼⵙⴰⵏ ⵉⵅⵚ ⴰⵡⵏ ⴰⴷ ⴰⵅ ⵜⵛⴼⵎ ⵜⴰⵎⴰⵣⵉⵔⵜ ⵏⵏⴰ ⵅ ⴷ ⵉⵡⴰⵍⴰⵏ, ⴰⵢⵜ ⵉⵖⴱⵓⵍⴰ ⵓⵔ ⵃⵍⵉⵏ ⵅⴰⵙ ⵛⴼⵉⵏ ⴰⵙⵏ ⴰⵣⵉⵏ ⵉ ⵜⵎⴰⵣⵉⵔⵜ ⴷ ⵉⵡⴰⵍⴰⵏ ⴰⵢⵜ ⵉⵊⵉⴷⵔ, ⵜⵇⵇⵉⵎ ⵜⵎⴰⵣⵉⵔⵜⵓ ⵜⵛⵛⴰⵔⵔ ⵜⵉⵇⴱⵉⵍⵉⵏ ⵎⵛⵜⴰ ⵏ ⵉⵙⴳⴳⵯⴰⵙⵏ. ⴷⴰⵢ ⴽⴽⵉⵏ ⵍⵅⵉⵔ ⵏ ⵉⵙⴳⴳⵯⴰⵙⵏ ⵜⴰⵎⵣⵉⵔⵜⵓ ⵓⵔ ⴷⴰ ⵜⵜⵓⵛⵔⴰⵣ ⴰ ⵏⵜⵜⴰⵜ ⵜⵍⵍⴰ ⵊⴰⵔ ⴰⵙⵏ, ⵛⵡⵉ ⴷⴰ ⵢⵉⵍⵉ ⵉⵎⵏⵖⵉ ⵊⴰⵔ ⴰⵙⵏ ⴰⵍⵍⵉⴳ ⵉⵊⵓ ⵓⵎⵏⴰⵢ ⴰⵎⵖⴰⵔ ⵄⴰⴷ ⴰⴳⴳ ⴼⵓⴽⴽⴰ ⵜⴰⵎⵓⴽⵔⵉⵙⵜ ⵊⴰⵔ ⴰⵙⵏ, ⵉⴷ ⴰⵢⵜ ⵉⵊⵉⴷⵔ ⵍⵍⴰ ⵜⵉⵏⵉⵏ ⵛⴼⵉⵏ ⴰⵅⵜ ⴳ ⴰⵎⵓ ⵉ ⴼⵙⴰⵏ ⵏⵏⴰⵙⵏ ⵏⵏⵛⵓⴼⵓ ⴳ ⵉⵙⴳⴳⵯⴰⵙⵏ ⵏ ⵜⵖⵓⵔⴰⵔⵜ ⵍⵍⵉⴳ ⵓⵔ ⵓⴼⵉⵏⵜ ⵜⵇⴱⵉⵍⵉⵏ ⵎⴰⵢ ⵛⵛⵉⵏⵜ ⵡⴰⵍⴰ ⵎⴰⵢ ⵥⵥⵓⵏⵜ ⵎⴰⵛⴰ ⴷⵉⵅ ⴰⵢⵜ ⵉⵖⴱⵓⵍⴰ ⵏⵉⵜⵏⵉ ⵍⵍⴰ ⵜⵉⵏⵉⵏ ⵅⴰⵙ ⵏⵏⵛⴼⵓⵜ ⵎⵛ ⵓⵔ ⴷ ⵔⵔⴰⵔⵏ ⴰⵕⴹⴹⴰⵍ ⵉⴼⵙⴰⵏ ⵏⵏⴰ ⵅ ⵛⴼⵉⵏ ⵏⴽⴽⵏⵉ ⵏⵔⵓⵔⴰ ⵉⴼⵙⴰⵏ ⵜⴰⵎⴰⵣⵉⵔⵜ ⵜⴰⵖⵓⵍ ⵜⵊⵓ ⵜⵉⵏⵏⵅ. ⴰⵢⵓ ⴰⵙ ⵔⴰⵏ ⴰⵢⵜ ⵉⵖⴱⵓⵍⴰ ⴰⴷ ⵔⴰⵔⵔⵏ ⵜⴰⵎⴰⵣⵉⵔⵜ ⵙ ⴷⵔⵄ. ⴰⵢⵓⵔ ⵍⵍⵉⴳ ⵉⵣⵔⵢ ⵉⵎⵏⵖⵉ, ⵉⴷ ⵏⵜⵜⴰⵏ ⴰⴳⴳⴰⵏ ⵜⴰⵔⵢⴰⵣⵜ ⴳ ⴰⵢⵜ ⵜⵇⴱⵉⵍⵜ, ⵉⵣⴰⵢⴷ ⵓⵢⵓ ⵉⵊⵓ ⵛⵛⴰⵏ ⴱⵍⴰ ⵎⴰⵢ ⴷ ⵢⵓⴼⵓ ⵍⵃⴰⵍ ⵉⵍⵍⴰ ⵖⵉⵔⵙ, ⵣⵉ ⵎⴰ ⴳ ⵙⵏⵜⴰ ⵜⴰⵏⴰⵛⴰ ⵏ ⵓⵢⵉⵙ, ⵉⵊⵓ ⵜⴰⵃⴰⵊⵉⵜ ⴰⵎⵎⴰⵙ ⵏ ⵜⵇⴱⵉⵍⵜ ⵏ ⴰⵢⵜ ⵉⵉⴷⵔ ⴷⴰ ⵜ ⵜⵎⵢⵉⵏⵉⵏ ⵉ ⵎⵣⵢⴰⵏ ⵡⴰⵍⴰ ⵉⵎⵇⵔⴰⵏ, ⵓⵎⴰ ⵜⵉⵄⵔⵔⵉⵎⵉⵏ ⵏ ⵜⵇⴱⵉⵍⵜ ⵅⴰⵙ ⵏⵜⵜⴰⵏ ⴰⵙ ⴷⴰ ⵣⵔⵓⵢⵏⵜ ⴰⵙⵙ, ⵍⵍⴰ ⵢⵓⵔⵣⵣⵓⵏⵜ ⵅⴰⵙ ⵎⴰⵏⵉ ⵜ ⵜⵜⴰⵏⵏⵉⵏⵜ ⴽⵓ ⵢⵓⵜ ⴷⵉⴳⵙⵏ ⵜⵏⵏⵓⵔⵣ ⴰⴷ ⵜⵊ ⵜⵎⴹⵓⴹⵜ ⵏⵏⵙ ⴰⴱⴷⴰ ⴰ ⵏⵉⵜⵏⵜⵉ ⴷⴰ ⵖⵉⴼⵙ ⵜⵙⴰⵍⵏⵜ, ⴷⴰ ⵙ ⵜⵖⵉⵎⴰⵏⵜ ⴳ ⵓⵍⵎⵓ ⴰⴷⴷⵢ ⵜⴰⵏⵏⵉⵏⵜ ⵉⴷⴷⴰ ⴰⴷ ⵉⵙⵕⵓⵃ ⵉⵢⵉⵙ ⵏⵏⵙ, ⵓⵔ ⴷⴰ ⵜⵔⵓⵃⵏⵜ ⴰⵍ ⵖⵉⴼⵙⵏ ⴷ ⵉⴽⴽ. ⵏⵜⵜⴰⵏ ⵉⴷ ⵅⴷ ⵉⵊⵓ ⵢⵓⵏ ⵓⵄⵔⵔⵉⵎ ⴷⵉ ⵓⵔ ⵉⵍⵍⵉ ⵓⵃⵏⵊⵉⴼ, ⵅⴰⵙ ⴰⴷ ⵉⴽⴽ ⵅ ⵜⵄⵔⵔⵉⵎⵏ ⴰⴷ ⵉⵙⴱⴷ ⵉⵢⵉⵙ ⵢⵉⵏⵉ ⵢⴰⵙⵏⵜ ⴰⵡⴰⵍ ⵉⵥⵉⵍⵍⵏ ⵄⴰⴷ ⴰⴷ ⴰⵢⵎⵥ ⴰⴱⵔⵉⴷ ⴰⴷ ⵉⵔⵓⵃ, ⵏⵜⵜⴰⵏ ⴰⴱⴷⴰ ⴳ ⵉⵎⵉⵏⵏⵙ ⵅⴰⵅ ⵜⴰⴹⵙⴰ, ⴷ ⵡⴰⵡⴰⵍ ⵉⵥⵉⵍⵍⵏ ⴽⵓⵍ, ⵜⵉⵄⵔⵔⵉⵎⵏ ⴷⴰ ⵜ ⵜⵜⵉⵔⵉⵏⵜ ⵎⴰⵛⴰ ⵏⵜⵜⴰⵏ ⵓⵔ ⵉⵊⵔⵉ ⵜⵉⵟ ⴰⴽⴽⵯⴷ ⴳ ⵢⵓⵜ ⵉⵙ ⴷ ⵢⵓⴼⴰ ⵍⵃⴰⵍ ⵜⵏⵏⴰ ⵉⵔⴰ ⵓⵔ ⵜⵍⵍⵉ ⵉ ⵜⵇⴱⵉⵍⵜ. ⵜⵉⵄⵔⵔⵉⵎⵉⵏ ⵏⵉⵜⵏⵉⵜⵉ ⴷⴰ ⵙⵇⵙⴰⵏⵜ ⵎⴰⵜⵜⴰ ⵏ ⵜⵏⵏⴰ ⵖⵔ ⵉⵔⴰⵔ ⵡⴰⵢⵓⵔ ⵜⵉⵟ! ⵎⴰⵛⴰ ⵓⵔ ⵓⴼⵉⵏⵜ ⴰⴽⴽⵯⴷ ⵢⵓⵜ, ⵡⴰⵅⵅⴰ ⵜⵉⵏⵉⵏⵜ ⴰⵢⵓⵔ ⴰⴷ ⵢⵉⵍⵉ ⴷⴰⵢ ⵜⵉⵔⵉ ⵢⵓⵜ ⵏ ⵜⵔⴱⴰⵜ ⵉⵍⵍⴰⵏ ⵜⵣⴷⵖ ⵖⵉⵔⵙⵏ ⴳ ⵉⵖⵔⵎ ⵜⵊⵓ ⵣⵣⵉⵏ ⵉⵙⵎ ⵏⵏⵙ ⵜⴰⵏⵉⵔⵜ, ⵏⵜⵜⴰⵜ ⵜⵔⴰ ⴰⵢⵓⵔ ⵎⵔ ⵜⵓⴼⵉ ⵜⵙⵡⵓⵜ ⴷ ⵡⴰⵎⴰⵏ, ⵉⴷ ⵏⵜⵜⴰⵜ ⵓⵔ ⵜⵔⵉ ⴰⴷ ⵜⴰⵡⵍ, ⵡⴰⵅⵅⴰ ⵖⵉⵔⵙ ⴷ ⵜⴷⴷⵓⵏ ⵍⵎⵛⴰⵢⵅ, ⵏ ⵎⵛⵜⴰ ⵏ ⵓⵄⵔⵔⵉⵎ ⵉ ⵜⵇⴱⵉⵍⵜ ⴰⵢ ⵜⵜ ⵉⵙⵙⵓⵜⵔ ⵓⵔ ⵜⵔⵉ ⴰⴷ ⵜ ⵜⴰⵡⵍ ⴰ ⵏⵜⵜⴰⵜ ⴷⴰ ⵜⵢⴰⵏⴰⵢ ⴰⵢⵓⵔ, ⴰⵍ ⵜⵉⵏⵉ ⵉ ⵜⵎⴷⴷⵓⴽⴽⴰⵍ ⵏⵏⵙ ⵏⴽⴽ ⵔⵉⵅ ⴰⵢⵓⵔ ⵏⵜⵜⴰⵏ ⴰ ⵖⵔⴰ ⵉⵊⵏ ⴰⵔⵢⴰⵣ ⵉⵏⵓ, ⵏⵜⵜⴰⵏ ⵓⵔ ⴷⵉⴳⵙ ⵜⵜ ⵢⵓⵡⵉⵢ ⵡⴰⵅⵅⴰ ⵜⵊⵓ ⵣⵣⵉⵏ ⵓⵔ ⴰⵙ ⵖⵉⵔⵙ ⵉⵔⴰⵔ ⵟⵉⵟ, ⵜⴷⴷⴰ ⵜⵉⵟ ⵏⵏⵙ ⵖⵔ ⵜⵉⵜⵔⵉⵜ ⴰⵙ ⵉⵔⴰ ⵡⵓⵍ ⵏⵏⵙ. ⵉⴷ ⵉⵎⵏⵖⵉⵢⵓ ⵡⴰⵅⵅⴰ ⵢⵓⵡⵢ ⴰⴱⵓⵔⵣ ⵀⴰ ⵜⴰⵔⵢⵣⵜ ⴰⵎⵎⴰⵙ ⵓⵇⴱⵉⵍ ⵏⵏⵙ, ⵎⴰⵛⴰ ⵉⵙⵙⵏ ⵉⵙ ⵉⵊⵍⴰ ⵢⵓⵜ ⵍⵃⴰⵛⵜ ⵉⵖⵍⴰⵏ ⵖⵉⵔⵙ, ⵜⵉⵜⵔⵉⵜ ⴰⵢⵜ ⵉⵊⵉⵏ ⵣⵉ ⵎⴰⵢ ⵜⵏⵏⴰⵖ ⵜⵇⴱⵉⵍⵜ ⵏⵏⵙ ⵜⵜⵉⵏ ⵜⵉⵜⵔⵉⵜ ⴱⴷⴰⵏ ⵉⴱⵔⴷⴰⵏ ⴷⴰ ⵜⴱⴱⵉⵏ ⵉⵏⵊⵔ ⴰⵙⵏ ⵡⴰⵅⵅⴰ ⵜⴰⵢⵔⵉ ⵏⵏⵙ ⵜⵍⵍⴰ ⵢⴰⵙ ⴰⵎⵎⴰⵙ ⵏ ⵡⵓⵍ. ⵡⴰⵅⵅⴰ ⵜⵍⵍⴰ ⵜⴰⵏⵉⵔⵜ ⴰⴽⴽⵯⴷ ⵏⵜⵜⴰⵜ ⵜⵙⵙⵉⵜⴼ ⵜⴰⵢⵔⵉ ⵏ ⵡⴰⵢⵓⵔ ⴰⵎⵎⴰⵙ ⵏ ⵡⵓⵍ ⵏⵏⵙ, ⵏⵜⵜⴰⵏ ⵡⴰⵅⵅⴰ ⵜⵉⵏⵏⴰⵢ ⵜⵔⵓⵔⴰ ⵖⵉⵔⵙ ⵜⵉⵟ ⵎⴰⵛⴰ ⵏⵜⵜⴰⵏ ⵓⵔ ⵢⵓⴼⵓ ⵎⴰ ⴳⴳⴰ, ⵢⵓⴼⴰⴷ ⵍⵃⴰⵍ ⵢⵓⵜ ⵜⵍⵍⴰ ⴰⵎⵎⴰⵙ ⵏ ⵡⵓⵍ ⵏⵏⵙ ⵜⵓⵎⵥⵜ ⵇⵇⴰⵃ ⵓⵔ ⵜⴰⵊⵊⵉ ⵉ ⵜⵉⵏⵏⴰ ⵢⴰⴹⵏ ⵎⴰⵏⵉ ⵖⵔⴰ ⵢⵉⵍⵉⵏⵜ, ⵡⴰⵅⵅⴰ ⵏⵉⵜⵏⵜⵉ ⴷ ⵉⵙⵙⵉⵙ ⵏ ⵜⵇⴱⵉⵍⵜ ⵏⵏⵙ ⵢⵉⵍⵉⵏⵜ ⵜⴰⵎⵎⴰ ⵏⵏⵙ ⵜⵣⵔⵢ ⴰⵙⵏⵜ ⵏⵜⵜⴰⵜ, ⵡⵅⵅⴰ ⵓⵔ ⵜⵊⵉ ⵣⵉ ⵜⵇⴱⵉⵍⵜⵓ ⵀⴰ ⵜⴰⵡⵢ ⴰⵙⵏ ⵢⵓⵏ ⵓⵄⵔⵔⵉⵎ ⵉⴱⵓⵔⵣⵏ, ⵓⵔ ⵉⴷ ⵅⴰⵙ ⵉ ⵜⵇⴱⵉⵍⵜ ⵎⴰⵛⴰ ⵖⵔ ⵉⵇⴱⵉⵍⵍ ⵇⴰⵃ, ⵜⴰⵏⵉⵔⵜ ⵡⴰⵅⵅⴰ ⵜⴰⵢⵔⵉ ⵏ ⵡⴰⵢⵓⵔ ⵜⵍⵍⴰ ⵢⴰⵙ ⴳ ⵓⵍ ⵉⴷ ⵏⵜⵜⴰⵜ ⵢⵓⵜ ⵏ ⵜⵔⴰⴱⴰⵜ ⵉⵖⵖⵓⴷⴰⵏ, ⴰⵎⵎⴰⵙ ⵏ ⵜⵔⴱⴰⵜⵉⵏ ⵏ ⵜⵇⴱⵉⵍⵜ ⵓⵔ ⵜⵍⵍⵉ ⵜⵏⵏⴰ ⵜⵢⵉⴼⵏ, ⵜⵖⵣⵣⵉⴼ ⵢⵉⵍⵉ ⵖⵉⵔⵙ ⵓⴷⵍⴰⵍ ⴰⵡⵔⴰⵖ ⵣⵉⵣⵉⵡⵏⵜ ⴰⵙ ⵡⴰⵍⵍ, ⵍⵎⵓⵎⵉⵏⵜ ⴰⵙ ⵜⵉⵏⵣⴰⵔ ⵇⴰⵃ ⵜⵉⴼⵔⴰⵙ ⵏⵏⵙ ⵖⵓⴷⴰⵏⵜ. ⴷⴰ ⵢⵜⵙⴰⵊⴰ ⵓⵔⴰⵄⴰ ⵏⵏⵙ, ⵉⵄⵔⵔⵉⵎⵏ ⵏ ⵜⵇⴱⵉⵍⵜ ⵍⵍⴰ ⵜ ⵜⴳⴳⵉⵎⵏ, ⵎⴰⵛⴰ ⵏⵜⵜⴰⵜ ⵓⵏⵏⴰ ⵜ ⵉⵙⵙⵓⵜⵔⵔ ⵓⵔ ⴷⴰ ⵜⵉⵔⵉ ⴰⴷ ⵜ ⵜⴰⵡⵍ, ⵉⴷ ⵜⵉⵟ ⵏⵏⵙ ⵜⵍⵍⴰ ⵖⵔ ⵡⴰⵢⵓⵔ ⵏⵜⵜⴰⵏ ⵓⵔ ⴷⴰ ⵖⵉⵔⵙ ⵉⵜⵔⴰⵄⴰ ⵡⴰⵅⵅⴰ ⵣⵣⵉⵏ ⵏⵏⵙ ⴷⴰ ⵢⵜⵜⴰⵡⵢ ⴰⵏⵍⵍⵉ ⵉ ⵎⵉⴷⵏ. ⵏⵜⵜⴰⵜ ⴰ ⵢⵏⵏⴰ ⵎⵉ ⵉⴷⴷⴰ ⵡⴰⵙ ⵍⵍⴰ ⵜⵃⴹⴰ ⴰⵢⵓⵔ ⵎⴰⵏⵉ ⵖⵔ ⵉⴷⴷⴰ, ⵎⵛ ⵉⴼⵖ ⴷⴰ ⵜⴱⴷⴷⴰ ⵉ ⵜⴰⴳⴳⵓⵔⵜ ⴰⵍ ⵉⵣⵔⵢ, ⴽⵓⵍ ⵜⵉⴼⴰⵡⵜ ⵍⵍⴰ ⵜⵙⴰⴳⴳⴰ ⵉⵅⴼ ⴰⵍ ⵉⵣⵔⵢ ⴰⴷ ⵢⴰⵡⵢ ⵉⵢⵉⵙ ⵏⵏⵙ ⴰⴷ ⴰⵙ ⵉⴹⵡⵍ ⴳ ⵓⵍⵎⵓ, ⵉⵎⵛⵉⵙⵙ ⵜⴰⴷⴳⴳⵯⴰⵜ ⴰⴷⴷⴰⵢ ⴷ ⵉⵔⵓⵃ, ⵎⴰⵛⴰ ⵏⵜⵜⴰⵜ ⵜⵇⵇⵉⵎⴰ ⵅⴰⵙ ⴷⴰ ⵜ ⵙⵇⵙⴰ ⵉⵅⴼ ⵏⵏⵙ, ⵎⴰⵢⵎⵉ ⴰⵢⵓⵔ ⵏⴽⴽ ⵃⴹⵉⵅ ⵜ ⵉⵔⵉⵅ ⵜ, ⵏⵜⵜⴰⵏ ⵓⵔ ⵜ ⵢⵓⵡⵉⵢ ⴷⵉⴳⵉ. ⵜⵇⵇⵉⵎⴰ ⵅⴰⵙ ⵜⵀⵡⵍ ⵉⵍⵄⵇⵍ ⵏⵏⵙ. ⴰⵢⵓⵔ ⵡⴰⵅⵅⴰ ⴰ ⵏⵜⵜⴰ ⵎⵛⵜⴰ ⵏ ⵜⵛⵉⵕⵕⴰⵜⵉⵏ ⵔⴰⵏ ⵜ. ⴷⴰ ⵜⵖⵉⵎⴰⵏ ⴷⴰⵜ ⴰⵙ ⴰⵍ ⵖⵉⴼⵙⵏⵜ ⵉⴽⴽ ⵙ ⵓⵢⵉⵙ, ⵉⴷⴷⴰ ⵢⵓⵡⵉⵜ ⴰⴷ ⴰⵙ ⵉⴹⵡⵍ, ⵅⴷ ⵉⵙⵔⵓⵃ ⵜ ⵉⴷ ⵜⴰⴷⴳⴳⵯⴰⵜ ⵉⵍⵍⴰ ⵉⵙⵙⵏ ⵇⴰⵃ ⵜⵄⵕⵕⵉⵎⵉⵏ ⴷⴰ ⴷ ⵜⴳⴳⴰⵏⵜ ⵜⴰⵡⴷⴰ ⵖⵔ ⵎⴰⵏⵉ ⵣⵉ ⵢⵜⴽⴽⴰ ⵅⴰⵙ ⴰⴷ ⵖⵉⴼⵙⵏⵜ ⵉⴽⴽ. ⵎⴰⵛⴰ ⵏⵜⵜⴰⵏ ⵓⵔ ⵉⵔⵉ ⴰⴷ ⵖⵉⵔⵙⵏⵜ ⵉⵔⴰⵔ ⵍⴱⴰⵍ ⵏⵏⵙ, ⵉⵙⵙⵏ ⵉⴷ ⵢⵓⵜ ⴰⵙ ⵉⵍⵍⴰⵏ ⴳ ⵓⵍ ⵓⵔ ⵉⵖⵉⵢ ⵉ ⴱⵟⵟⵓ ⵏⵏⵙ, ⵡⴰⵅⵅⴰ ⵉⵍⵍⴰ ⵉⵎⵏⵖⵉ ⵉⵏⵊⵔ ⵜⵇⴱⵉⵍⵜ ⵏⵏⵙⵏ ⵏⵜⵜⴰⵏ ⵉⵙⵓⵍ ⴷⴰ ⵜ ⵉⵜⵜⵉⴳⵉⵎ. ⵍⵍⵉⴳ ⵉⵔⴰ ⵓⵎⵖⴰⵔ ⵏⵏⵙⵏ ⴰⴷ ⵉⵙⵙⵏ ⵉⵎⵙⵓⵍⵍⴰⵖ, ⵡⴰⵅⵅⴰ ⵢⵓⵏ ⵓⵇⵛⵛⵓⵔ ⵣⴳ ⴰⵢⵜ ⵜⵇⴱⵉⵍⵜ ⵓⵔ ⵉⵔⵉ ⵢⵉⵍⵉ ⴽⵓⵍⵛⵉ ⴷⴰ ⵢⵜⵢⴰⵏⴰⵢ ⵎⴰⵙⵏ ⵉⵜⵉⵏⵉ ⵡⴰⵢⵓⵔ, ⵏⵜⵜⴰⵏ ⵜⴰⵢⵔⵉ ⵏ ⵜⵉⵜⵔⵉⵜ ⵓⵔ ⵜⵜⴰⵊⵉ ⵜⵙⵏⵜⴰ ⴰⵙ ⴷ, ⴰⵢⵓ ⴰⵢⵜ ⵉⵣⵓⵖⵔⵔ, ⴰⴷ ⴰⵙ ⵜⵜⴰⵜⴼ ⵜⴰⴹⴼⵉ ⴳ ⵓⵍ ⵏⵏⵙ ⴰⴷ ⵢⵉⵔⵉ ⴰⴷ ⵎⵡⴰⵍⵍⴰⵖⵏ. ⴰⵢⵓⵔ ⵡⴰⵅⵅⴰ ⵏⵜⵜⴰⵏ ⴰⴳⴳⴰⵏ ⵢⵓⵏ ⵉⵊⵉⵏ ⵉ ⵢⴰⵢⵜ ⵉⵖⴱⵓⵍⴰ ⴰⵔⵛⵛⵉⵎ ⵓⵔ ⴰⵙⵏ ⵉⵜⴼⴼⵖⵏ ⵓⵍ ⴰⵡⵏ ⴰⴱⴷⴰ, ⵉⵙⵄⴰⵡⵏ ⵉ ⵡⵎⵖⴰⵔ ⵏ ⵜⵇⴱⵉⵍ ⵏⵏⵙ ⴰⴷ ⵎⵚⴰⵍⴰⵃⵏ, ⵏⵜⵜⴰⵏ ⵉⵊⵓ ⵢⵓⵏ ⵓⵔⵢⴰⵣ ⵉⵥⵉⵍⵍ ⵏ ⵜⴰⴹⴼⵉ ⵓⵔ ⴷⴰ ⵉⵜⵉⵔⵉ ⵉⵎⵏⵖⵉ, ⵇⴰⵃ ⵎⴰ ⵢⴷ ⵉⵍⵍⴰⵏⵜ ⵜⴰⵎⵓⴽⵔⵉⵙⵜ ⴷⴰ ⵜ ⵉⵜⴼⵓⴽⴽⴰ ⵅⴰ ⵙ ⵍⵃⵉⵍⵜ, ⴰⵢⵓ ⴰⵙ ⵢⴰⵊⵊⵉ ⵜⴰⵇⴱⵉⵍⵜ ⵏⵏⵙ ⴰⴱⴷⴰ ⵜⵇⵇⵉⵎ ⵉ ⵍⵀⵏⴰ, ⵉⴷ ⴰⵢⵜ ⵜⵇⴱⵉⵍⵜ ⵣⵉ ⵎⴰ ⵙ ⵏⵉⵏⵏⴰ ⵡⴰⵢⵓⵔ ⵉⵅⵚⵚⴰ ⴰⵏⵎⵚⴰⵍⴰⵃ ⴽⵓⵍⵛⵉ ⵉⵔⴰ ⴰⵎⵚⴰⵍⴰⵃ ⴷⴰ ⵢⴰⵊⵉⵏ ⴰⵎⵖⴰⵔ ⴰⴷ ⵉⵕⵥⵎ ⵜⵉⵖⵎⵔⵜ ⵓⵎⵡⵓⵍⵍⴰⵖ ⴷ ⵜⵇⴱⵉⵍⵜ ⵢⴰⴹⵏ. ⴰⵢⵓⵔ ⵉⵍⵍⴰ ⵍⴱⴰⵍ ⵏⵏⵙ ⵓⵔ ⵉⵀⵏⵏⴰ, ⵅⴰⵙ ⵉⵣⵔⵢ ⴰⵙ ⵍⵃⵔⵔ ⵉⵎⵏⵖⵉ, ⵡⴰⵅⵅⴰ ⵜⴰⵔⵢⴰⵣⵜ ⵜⴱⵓⵄⵔⵡⴰⵜ ⵏ ⵜⵇⴱⵉⵜ ⵏⵏⵙ ⵜⵓⵙⵉⵜ ⵉⴷ ⴰⴷ ⵉⵏⵏⴰⵖ ⴷ ⴰⵢⵜ ⵉⵖⴱⵓⵍⴰ, ⵏⵉⵜⵏⵉ ⵖⵔ ⵉⵜⵉⴳⴳⵉⵎ ⴰⴷ ⵣⵉ ⵙⵙⵏ ⵢⴰⵡⵍ, ⵅⴰⵙ ⵉⵣⵔⵢ ⵓⵢⵓ. ⵜⴰⵢⵔⵉ ⵏ ⵜⵉⵜⵔⵉⵜ ⵜⵙⴼⴰⴼⴰⵜ, ⵉⴷ ⴰⵍⵜⵓ ⵏⵜⵜⴰⵜ ⵉⵍⵍⴰ ⵍⵍⴰ ⵜⵜ ⵉⵜⵉⵔⵉ, ⵎⴰⵛⴰ ⵓⵔ ⵢⵓⴼⵉ ⵎⵉⵙⵎ ⴰⵖ ⵔⴰ ⵉⵊ ⴰⴷ ⵜⵜ ⵉⵏⵏⴰⵢ, ⴷⵖⵉ ⵓⵔ ⵖⵉⵔⵙ ⵉⵜⵜⴰⴼ, ⵀⴰ ⵓⵔ ⵖⵉⵔⵙ ⵎⴰ ⴳ ⵜⴳⴳⴰ, ⴰⴷ ⵜⵉⵏ ⵢⴰⵡⴹ ⴰⴷ ⵖⵉⵔⵙ ⵉⵇⵇⵉⵎ, ⵓⵔ ⵢⵓⴼⵉ ⵛⴰ ⵓⴱⵔⵉⴷ. ⴷⵖⵉ ⵏⵜⵜⴰⵏ ⴰⴳⴳⴰⵏ ⴰⵏⴹⵍⵉⴱ ⵏ ⴰⵢⵜ ⵉⵖⴱⵓⵍⴰ ⴷ ⵉⵣⵔⵉ, ⵉⵙ ⵜⵙⵙⵉⵖⵏ ⵉ ⵡⴰⵛⴰⵍ, ⵏⵜⵜⴰⵏ ⴷ ⴱⴰⴱⴰⵙ ⵏ ⵜⵉⵜⵔⵉⵜ. ⴱⴰⵛ ⴰⴷ ⵉⴷⴷⵓ ⵖⵔ ⵜⴰⵎⵣⵉⵔⵜ ⵏⵏⵙ ⵓⵔ ⵉⵜⵉⵖⵢ, ⴷ ⵎⴰ ⵢⴷ ⵢⵓⵊⵊⴰⵏ ⴰⴷ ⵉ ⵜⵅⵎⵎⴰⵎ ⴱⵣⵣⴰⴼ ⵉⴳⴳⵯⴷ ⵎⴰ ⵓⵔ ⵜⵍⵍⵉ ⵜⵉⵜⵔⵉⵜ ⵓⵔ ⵜⵇⵇⵉⵎ ⵍⵍⴰ ⵜ ⵜⵉⵔⵉ, ⵉⵙ ⵓⵊⵊⴰⵏ ⵉ ⵜⵇⴱⵉⵍⵜ ⵏⵏⵙ ⵉⵎⵜⵜⵓⵔⵜⵜⵏ ⴷⵉ ⵉⵍⵍⴰ ⴱⴰⴱⴰⵙ ⴷ ⵎⴻⵎⵎⵉⵙ ⵏ ⵄⵎⵎⵉⵙ ⵛⵡⵉ ⵓⵎⴰ ⵎⵎⵓⵜⵏ. ⴰⴽⴽⵯⴷ ⴰⵏⵖⵎⵉⵙ ⵉⵍⵍⴰ ⵢⵓⵡⴹ ⵖⵉⵔⵙ ⵍⵍⴰⵏ ⴰⵢⵜ ⵉⵖⴱⵓⵍⴰ ⴰⴽⴽⵯⴷ ⵏⵉⵜⵏⵉ ⵙⵙⵏ ⵉⴷ ⴰⵢⵓⵔ ⴰⵢⴷ ⵉⵊⵉⵏ ⵢⵓⵏ ⵓⵄⵔⵔⵉⵎ, ⴰⴳⴳⴰⵏ ⵜⴰⵔⵢⴰⵣⵜ ⴳ ⴰⵢⵜ ⵜⵇⴱⵉⵍⵜ ⵏⵏⵙ, ⴱⴰⵛ ⴰⴷ ⴷ ⴷⴷⵓⵏ, ⴰⴷ ⵉⵙⵙⵏ ⵏⵏⴰⵖⵏ, ⵢⵉⵍⵉ ⵣⴳⴳ ⵉⵎⵣⵡⵓⵔⴰ ⵏ ⵡⵉⵏⵏⴰ ⵜⵏ ⵉⵡⵜⵉⵏ. ⴰⵎⵏⴰⵢ ⵍⵍⵉⴳ ⵉⵔⴰ ⴰⴷ ⵉ ⵎⵚⵓⵍⴰⵃ, ⴰⵢⵓⵔ ⴷⴰ ⵢⵓⵙⴰ ⵢⴰⵙⴷ, ⵉⴷ ⵅⴷ ⵉⵏⵏⴰ ⵎⴰ ⵓⵔ ⵉⵜⵜⴰⴼ ⵛⴰ ⵓⴱⵔⵉⴷ ⵏⵏⴰ ⵉⵜⴽⴽⴰ, ⵜⵉⴽⵍⵜ ⵢⴰⴹⵏ ⵖⵔ ⵜⵉⵜⵔⵉⵜ, ⵉⵙ ⴰⵙ ⵜⵍⵍⴰ ⴳ ⵓⵍ ⵏⵏⵙ, ⵉⵙ ⵜⴱⴷⴰ ⵜⴰⵖⵓⵙⵜ ⵏⵏⵙ ⵍⵍⴰ ⵙ ⵜⵜⴰⵍⵢ ⵉ ⵉⴷⵎⴰⵔⵔ, ⵉⵙ ⵉⴳⴳⵯⴷ ⴰⴷ ⴱⴹⵓⵏ ⵏⵜⵜⴰⵏ ⵓⵔ ⵉⵖⵉⵢ ⵉ ⴱⵟⵟⵓ ⵏⵏⵙ, ⵉⵊⴰⵜ ⵕⴱⴱⵉ ⴳ ⵓⵍ ⵏⵏⵙ ⴰⵎ ⵛⴰ ⵓⴳⵊⵉⴳ ⴰⵎⵎⴰⵙ ⵓⵍⵎⵓ. ⵎⵛ ⵉⵍⵍⴰ ⵡⴰⵢⵓⵔ ⵉⵖⵖⵓⵙ, ⴰⴽⴽⵯⴷ ⵜⵉⵜⵔⵉⵜ ⵜⵓⵊⵔ ⴰⵙ ⵜⴰⵖⵓⵙⵜ, ⵓⵎⴰ ⵢⵉⵜⵙ ⵓⵔ ⵊⵊⵉⵏ ⴰⵙ ⵉⵖⵡⵉⴷ ⴰⵍⵍⵏ ⴰ ⵏⵜⵜⴰⵜ ⵜⵍⵍⴰ ⵅⴰⵙ ⴷⴰ ⵜⵅⵎⵎⴰⵎ, ⵣⵉ ⵎⴰ ⴳ ⵍⵍⴰ ⵉⵎⵏⵖⵉ ⵉⵏⵊⵔ ⵏ ⵜⵇⴱⵉⵍⵜ ⵏⵏⵙ ⴷ ⵜⵜⵉⵏ ⵡⴰⵢⵓⵔ, ⴷⴰ ⵎⴰ ⵙ ⵉⵣⵢⴷⵏ ⴰⵍⵍⵉⴳ ⵜⴰⵏⵏⵉ ⴱⴰⴱⴰⵙ ⵉⵜⵜⵓⵔⵙⵜ, ⴰⵍ ⵜⵜⵉⵏⵉⵏ ⴰⵢⵜ ⵜⵇⴱⵉⵍⵜ, ⴰⵢⵓⵔ ⴰⴳⴳⴰⵏ ⴱⵓⵄⵔⵡⴰ ⵏ ⴰⵢⵜ ⵉⵊⵉⴷⵔ, ⵜⵏⵏⴰ ⵀⴰⵏ ⴰⵜⵔⵙ ⵉⵍⵍⴰ ⵡⵙⴰⵔ ⵉ ⵜⵊⵊⵉ, ⴰⵢⵓ ⴰⵖⵔⴰ ⵢⵊⵏ ⵢⵓⵏ ⵉⴼⵅⵙⵉ ⵏⵏⴰ ⵖⵔⴰ ⵢⵙⴱⴷⵏ ⵜⴰⵢⵔⵉ ⵉⵍⵍⴰ ⵉⵏⵊⵔ ⴰⵙ ⴷ ⵡⴰⵢⵓⵔ ⵓⵔ ⵜ ⵉⵜⵜⴰⵊ ⴰⴷ ⵜⵛⵎⵎⵍ. ⵜⵉⵜⵔⵉⵜ ⵜⵍⵍⴰ ⴰⵍⵜⵓ ⵍⵍⴰ ⵜⴳⴳⵯⴷ ⵎⴰ ⵓⵔ ⵉⵜⵜⵉⵍⵉ ⵡⴰⵢⵓⵔ ⵍⵍⴰ ⵉⵜⵜⵓⵙⵉⵖ, ⵅⴷ ⵢⵓⵖⵜ ⵛⴰ ⵉⵙ ⵜⵍⵍⴰ ⵍⵍⴰ ⵜⵙⵍⴰ ⵀⴰⵜ ⵏⵜⵜⴰⵏ ⴰⴳⴳⴰⵏ ⴱⵓⵄⵔⵡⴰ ⵢⵉⵍⵉ ⴳ ⵉⵎⵣⵡⵓⵔⴰ ⵏⵏⴰ ⵢⴱⴷⴰⵏ ⵜⵉⵜⵉ. ⵏⵜⵜⴰⵜ ⵡⴰⵅⵅⴰ ⵉⵍⵍⴰ ⵉⵎⵏⵖⵉ, ⵀⴰ ⵉⵜⵜⵓⵔⵜⵙ ⴱⴰⴱⴰⵙ ⵡⴰⵍⴰ ⵍⴰⵀⵍ ⵏⵏⵙ ⵀⴰ ⵜⵙⵍⴰ ⴰⵢⵓⵔ ⴰⵢⴷ ⵉⵍⵍⴰ ⵣⴳⴳ ⵉⵎⵣⵓⵔⴰ ⴳ ⵉⵎⵏⵖⵉ, ⴰⵢⵓⵔ ⵓⵔ ⴰⵙ ⵉⴽⴽⵉⵙ ⵣⴳⴳ ⵓⵍ ⵏⵏⵙ ⵅⴰⵙ ⵉⵣⴰⵢⴷ ⵢⵓⵜⴼ ⴰⵙ ⴰⵎⵎⴰⵙ ⵏⵏⵙ ⴱⵣⵣⴰⴼ, ⴷ ⵓⵛⵡⴰⴹ ⵍⵍⴰ ⴰⵙ ⵉⵜⵜⴰⵍⵢ, ⵉⵙ ⵜⴳⴳⵯⴷ ⴰⵢⵓ ⴰⴷ ⵉⵊ ⴱⵟⵟⵓ ⵊⴰⵔ ⴰⵙⵏ. ⵜⵉⵜⵔⵉⵜ ⵣⵉ ⵎⴰⵢ ⵜⵙⵍⵍⴰ ⵉ ⴰⵢⵜ ⵜⵇⴱⵉⵍⵜ, ⴷⴰ ⵜⵎⵄⴰⵡⴰⴷⵏ ⵅⴼ ⵉⵎⵏⵖⵉ, ⵢⵉⵍⵉ ⵢⴰⵙⵏ ⵡⴰⵢⵓⵔ ⵅⴼ ⵉⵎⵉ ⵏⵜⵜⴰⵏ ⴰⴳⴳⴰⵏ ⵢⵓⵏ ⵣⵉ ⵡⵉⵏⴰ ⴷⵉⴳⵙⵏ ⵉⵊⵉⵏ ⵜⴰⵔⵢⴰⵣⵜ, ⵉⴷ ⵏⵜⵜⴰⵏ ⴰⴳⴳ ⵍⵍⴰⵏ ⴳ ⵉⵎⵣⵓⵡⵓⵔⴰ ⵉⵙⴱⴷⴰ ⵉ ⵉⵎⵏⵖⵉ, ⴰⵢⵜ ⵜⵇⴱⵉⵍⵜ ⵍⵍⴰⵏ ⵍⵍⴰ ⴷⵉⴳⵙ ⵜⵊⴰⵍⵍⴰⵏ, ⵉⵙ ⵜ ⵉⴷ ⵢⵓⴼⵓ ⵍⵃⴰⵍ ⵏⵜⵜⴰⵏ ⴰⴳ ⵎⵢⴰⵎⴰⵣ ⴷ ⵡⴰⵏⵉⵔ ⵍⵍⴰ ⵜⵏⴰⵖⵏ, ⴰⵢⵓⵔ ⵉⵊⵓ ⴷⵉⴳⵙ ⴰⵢⵏⵏⴰ ⵢⵔⴰ ⴰⵍⵍⵉⴳ ⵜⵉⵚⵚⵉⵡⴹ ⵉ ⵡⴰⵛⴰⵍ, ⵏⵜⵜⴰⵏ ⵉⵙⵙⵏ ⵎⴰⵢ ⴷⵉⴳⵙ ⵉⵊⵓ, ⴰⵢⵓ ⵇⵇⴰⵃ ⵉⵍⵍⴰ ⵢⵓⵡⴹ ⵜⵉⵜⵔⵉⵜ, ⵏⵜⵜⴰⵜ ⵜⵏⵏⴰ ⴷⴰ ⴷ ⴱⴱⵉⵏ ⵉⴱⵔⴷⴰⵏ ⵏ ⵜⴰⵢⵔⵉ ⵉⵏⵊⵔ ⴰⵙ ⴷ ⵡⴰⵢⵓⵔ, ⴽⵓⵍ ⵉⴹ ⴰⵏⵓⴷⵎ ⵓⵔ ⵊⵊⵉⵏ ⵜⵊⵏⵉ, ⵏⵜⵜⴰⵜ ⵅⴰⵙ ⴰⵅⵎⵎⴻⵎ ⴰⵎⵉ ⵜⵍⵍⴰ, ⵉⵖⵓⴼ ⵖⵉⴼⵙ ⵍⵃⴰⵍ, ⴰⵎⵎⴰⵙ ⵏ ⵢⵉⴹ ⴰⵢ ⵜⴽⴽⵔ ⵣⵉ ⵜⵉⵙⵉ ⵍⵍⴰ ⵜⴼⴼⵖ, ⵍⵍⴰ ⵜⵃⵟⵟⴰ ⵉⵜⵔⴰⵏ ⴷ ⵡⴰⵢⵓⵔ ⴳ ⵉⵊⵏⵏⴰ, ⵏⵜⵜⴰⵜ ⵜⵍⵍⴰ ⴷⴰⵡ ⵏ ⵢⵓⵏ ⵓⵙⴽⵍⵓ ⵉⵍⵍⴰ ⵜⵎⵎⴰ ⵉⵖⵔⵎ ⴰⵍ ⵉⵖⵓⵔⴱ ⵢⵉⴹ, ⴰ ⵏⵜⵜⴰⵜ ⵜⵍⵍⴰ ⵜⵃⴹⴰ ⴰⵢⵓⵔ ⴳ ⵉⵊⵏⵏⴰ ⵜⴰⵏⵏⵉⵜ ⵎⵉⵎⵛ ⴰⴳ ⵙⵙⵉⴷⴰ ⵅⴼ ⵉⵜⵔⴰⵏ ⴳ ⵉⵊⵏⵏⴰ, ⵀⴰ ⴷ ⵡⴰⵛⴰⵍ, ⴰⵍ ⵜⵉⴳⴳⵉⵎ ⴰⴽⴽⵯⴷ ⵏⵜⵜⴰⵜ ⵎⴰ ⵓⵔ ⴷ ⵉⵜⴷⴷⵓ ⵡⴰⵢⵓⵔ ⵏⵏⵙ ⴰⴷ ⵖⵉⴼⵙ ⵉⵙⵙⵉⴷⴷⴰ, ⵀⴰ ⵉⴽⴽⵙ ⵖⵉⴼⵙ ⵜⴰⵖⵓⴼⵉ ⵏⵏⴰ ⵖⵉⴼⵙ ⵉⵍⵍⴰⵏ. ⵉⵎⵛⵉ ⴽⵓⵍ ⴰⵙⵙ ⵉⵙ ⵉⵄⵎⵎⵔ ⵡⵓⵍ ⵏⵏⵙ ⵙ ⵍⵉⵇⵏⴰⴹ, ⵡⴰⵅⵅⴰ ⵜⵃⴹⴰ ⴰⵢⵓⵔ ⴳ ⵉⵊⵏⵏⴰ ⵍⵍⴰⵏ ⴹⵓⵔⵔ ⴰⵙ ⵉⵜⵔⴰⵏ ⵉⵙⵙⵉⴷⴷⴰ ⵖⵉⴼⵙⵏ, ⵏⵜⵜⴰⵏ ⵓⵔ ⵉⵍⵍⵉ ⵎⴰⵢ ⵖⵉⴼⵙ ⵉⵙⵙⵉⴷⴷⴰⵏ, ⵓⵔ ⵜⵇⴹⵉ ⵛⴰ, ⵉⵎⵛⵉⵙ ⴽⵓⵍ ⵉⴹ, ⴷⴰ ⵢⵜⵏⵏⴰ ⵛⵓⴼ ⵏⴽⴽ ⵉⵊⵉⵏ ⵜⴰⵃⵢⵓⴹⵜ ⵃⴹⵉⵅ ⴰⵢⵓⵔ ⴳ ⵉⵊⵏⵏⴰ ⵎⵛ ⵉⵖⵍⵢ ⵉⵇⵏⵏ ⴰⴷ ⵢⴰⵍⵢ ⵓⵎⴰ ⴰⵢⵓⵔ ⵏⵏⴰ ⵃⴹⵉⵅ ⵏⴽⴽ, ⴽⴽⵉⵏⵜ ⵜⵎⵉⵣⴰⵔ ⴷ ⵉⴷⵓⵔⴰⵔ ⵊⴰⵔ ⴰⵅ, ⵓⵔ ⵉⵍⵍⵉ ⵜⴰⵎⵎⴰⵏ ⵏⵓ, ⵡⴰⵅⵅⴰ ⵜⵔⴰ ⵜⵉⵟ ⵉⵏⵓ ⴰⴷ ⵜ ⵜⴰⵏⵏⵉ, ⵡⴰⵀⵍⵉ ⵎⴰⵏⵉ ⵏ ⵍⵍⴰ ⵓⵔ ⵖⵉⵔⵙ ⵜⵜⴰⴼⵅ, ⴰⴽⴽⵯⴷ ⵜⴰⵡⵉⵔⵊⵉⵜ ⵓⵔ ⵜ ⵉⴷ ⵜⵓⵡⵉⵢ ⴳ ⵏⵓⴷⵎ. ⵎⴰ ⵙ ⵉⵣⴰⵢⴷⵏ ⵉⵕⵕⴰⵢ ⴰⴷ ⵉⵅⵅⴰ ⵉⵎⵏⵖⵉ ⵏⵏⴰ ⵓⵔ ⴷⵎⵉⵅ ⴰⴷ ⵢⵉⵍⵍⵉ ⵡⴰⵢⵓⵔ ⵏⵜⵜⴰⵏ ⴰⴳⴳⴰⵏ ⵢⵓⵏ ⵣⵉ ⵡⵉⵏⴰ ⴷⵉ ⵜⵊⵍⵍⴰⵏ ⴰⵢⵜ ⵜⵇⴱⵉⵍⵜ, ⵉⵙⴱⴷ ⴷ ⵓⵢⵓ ⵇⴰⵃ ⵎⴰ ⵅ ⵏⵎⵙⵔⵙⴰ ⵏⴽⴽ ⴷ ⵏⵜⵜⴰⵏ ⵓⵔ ⵉⵜⵜⵉⵖⵉⵢ ⴷⵖⵉ ⴰⴷ ⵉⴷⴷⵓ ⴰⴷ ⵉ ⵉⵜⵜⵔ, ⵡⴰⵅⵅⴰ ⴰⴽⴽⵯⴷ ⵏⵜⵜⴰⵏ ⵢⵓⴷⵔ ⵉ ⵡⵓⵍ ⴰⴷ ⵉⴷⴷⵓ ⵓⵔ ⵜⵜⵉⵔⵉⵏ ⴰⴷ ⵉ ⵢⴰⵙ ⵛⴼⵏ, ⵉⵙ ⵉⵊⵓ ⴰⵏⴹⵍⵉⴱ ⵏⵏⵙⵏ, ⵅⴰⵙ ⵉⴹ ⵍⵍⵉ ⵢⴰⵊⵊⵉ ⴷⵉⴳⵙⵏ ⵉⵎⵜⵜⵓⵔⵜⵙⵏ, ⵉⴹⵓ ⴰⴷ ⵢⴰⵖⵓⵍ ⴰⴷ ⵉⵊ ⴰⴹⴳⵯⴰⵍ ⵏⵏⵅ, ⵓⵔ ⵏⵏⵉⵅ ⴰⵢⵏⵏⴰ ⵜⵜⵉⴳⵉⵎⵅ ⴰⴷ ⵉⵛⵎⵎⵍ. ⵎⴰⵢ ⴷ ⵉⵣⴰⵢⴷ ⵉⵕⵕⴰⵢ ⴰⵍⵜⵓ, ⴰⵏⵉⵔ ⵉⵊⵓ ⵢⴰⵙ ⵉⵣⵎⵍⴰⵏ ⵖⵔ ⴰ ⵉⵜⵜⴰⵏⵏⴰⵢ ⴰⴱⴷⴰ, ⵏⵜⵜⴰⵏ ⵍⵍⴰ ⵉ ⵉⵜⵜⵉⴳⵉⵎ ⴰⴷ ⵊⵅ ⵜⴰⵎⴹⵓⴹⵜ ⵏⵏⵙ ⵡⴰⵅⵅⴰ ⵏⴽⴽ ⵓⵔ ⵜⵔⵉⵅ, ⵎⵉⵙⵎ ⴰ ⵖⵔⴰ ⵢⴼⴼⵖ ⵓⵢⵓ ⴰ ⵕⴱⴱⵉ! ⵔⵉⵅ ⴰⴷ ⵜⴼⵓⴽⴽⴰⴷ ⵜⴰⵎⵓⴽⵔⵉⵙⵜ ⴰ ⵉ ⵉⵃⴰⵟⵕ. ⴰⵏⵉⵔ ⵏⵜⵜⴰⵏ ⵉⵍⵍⴰ ⵢⵊⵔⵓ ⵜⵉⵟ ⵏⵏⵙ ⵅⴼ ⵜⵉⵜⵔⵉⵜ ⵉⵔⴰ ⴰⴷ ⵜⵜ ⵢⴰⵡⵍ, ⵏⵜⵜⴰⵜ ⵜⵖⵓⴷⴰ ⵉⵍⵍⵉⵙ ⵏ ⵄⵎⵎⵉⵙ ⴰ ⵢⵜ ⵊⵓ, ⵡⵅⵅⴰ ⵏⵜⵜⴰⵜ ⵢⵓⴼⴰ ⵜ ⵉⴷ ⵍⵃⴰⵍ ⵓⵔ ⴷⴰ ⵜⵜⵉⵔⵉ, ⵓⵍ ⵏⵏⵙ ⵉⵍⵍⴰⵏ ⵖⵔ ⵡⴰⵢⵓⵔ, ⵉⵊⵉⵏ ⴰⵏⴹⵍⵉⴱ ⵏ ⵡⴰⵏⵉⵔ, ⵓⵔ ⴷⴰ ⵜⵔⴰⵔⴰ ⵉⵅⴼ ⵏⵏⵙ ⵖⵉⵔⵙ, ⴰⴱⴷⴰ ⴰ ⵏⵜⵜⴰⵜ ⴷⴰ ⵜⵜⴰⵊⵊⵉ ⵜⵜⴰⵙⵉⵄ ⵉⵏⵊⵔ ⴰⵙ ⵉⵙⵙ, ⵉⵙ ⵜⵜⴰⵏⵏⵉ ⵏⵜⵜⴰⵏ ⴷⴰ ⴷ ⵉⵜⵃⵓⵣ ⵖⵉⵔⵙ. ⵎⴰⵛⴰ ⵜⵉⵜⵔⵉⵜ ⵜⴰⵢⵔⵉ ⵏ ⵡⴰⵢⵓⵔ ⵜⵛⵛⴰⵔ ⴰⵙ ⵓⵍ ⵏⵏⵙ, ⴰⴱⴷⴰ ⴰⵅⵎⵎⴻⵎ ⵏⵙ ⵉⵍⵍⴰ ⵢⴰⵙ ⴳ ⵉⵅⴼ, ⵉⵙⵎ ⵏ ⵡⴰⵢⵓⵔ ⵉⵍⵍⴰ ⵢⴰⵙ ⴰⴱⴷⴰ ⵅⴼ ⵢⵉⵍⵙ, ⵉⵊ ⵖⵉⵔⵙ ⵢⵓⵏ ⵢⵉⵙⵎ ⴰ ⵎⵔ ⵜⵓⴼⵉ ⴰⴱⴷⴰ ⵅⴰⵙ ⴰⴷ ⴰⵙ ⵜⵙⵍⴰ, ⵡⴰⵅⵅⴰ ⵉⵙⵎⵓ ⵉⵊⵓ ⵜⴰⵔⴳⴳⵉⵎⵜ ⵖⵔ ⴰⵢⵜ ⵓⵅⴰⵎ ⵏⵏⵙ ⴷ ⴰⵢⵜ ⵜⵇⴱⵉⵍⵜ. ⴽⵓⵍ ⴰⵙⵙ ⴷ ⵢⵓⵍⵉⵏ ⴰ ⵏⵜⵜⴰⵜ ⴷⴰ ⵜⵜⵉⴳⴳⵉⵎ ⴰⴷ ⵜⴰⵏⵏⵉ, ⵎⵛⴰ ⴽⵉⵏⵜ ⵜⵎⵉⵣⴰⵔⵜ ⵊⴰⵔ ⴰⵙⵏ, ⵜⵎⵎⵓⴽⵔⵉⵙⵉⵏ, ⵡⴰⵅⵅⴰ ⵜ ⵜⵜⵉⴳⴳⵉⵎ ⵎⴰⵏⵉ ⴰⴱⵔⵉⴷ ⵖⵉⵔⵙ. ⵍⵍⵉⴳ ⵢⵓⵡⴹ ⵡⴰⵙⵙ ⵓⵎⵡⴰⵍⵍⴰⵖ ⵉⵏⵊⵔ ⵏ ⵜⵇⴱⵉⵍⵉⵏ, ⵉ ⴷⴳⴳⵯⴰⵜ ⵏⵏⴰ ⴷⵉ ⵖⵔⴰ ⵜⴼⴼⵓ ⴷⴰⵜ ⵏ ⵡⴰⵙⵙ ⵏ ⵙⵉⵎⵔⴰⵡ ⵉ ⵛⵜⵓⴱⵔ, ⴰⵎⵏⴰⵢ ⵉⵙⵎⵓⵏ ⵍⵊⵎⴰⵄⵜ ⵏ ⵜⵇⴱⵉⵍⵜ, ⴱⴰⵛ ⴰⴷ ⵉⵙⵙⵏ ⵉⵎⴹⴰⵛⴰⵔ ⵎⵉⵙⵎ ⴰ ⵖⵔⴰ ⵊⵏ ⵉ ⵡⵎⵡⴰⵍⵍⴰⵖ, ⵀⴰ ⵎⴰⵜⵜⴰ ⵉⵎⵏⴳⴰⵣⵏ ⵏⵏⴰ ⵜⴳⴳⴰⵏ ⵖⵔ ⴰⵢⵜ ⵉⵖⴱⵓⵍⴰ, ⵀⴰ ⵛⴼⵏ ⴰⵙ ⵎⵉⴷⵏ ⵏⵏⴰ ⵖⵔⴰ ⴷⵉⴳⵙ ⵉⵎⵓⵏ. ⴰⵢⵜ ⵜⵇⴱⵉⵍⵜ ⵍⵍⵉⴳ ⴼⵔⵔⴻⵏ ⵉⵔⵢⴰⵣⵏ ⵏⵏⴰ ⵖⵔⴰ ⵉⵎⵓⵏ ⴷ ⵓⵎⵏⴰⵢ ⴼⵔⵔⴻⵏ ⵖⵉⵔⵙⵏ ⴰⵢⵓⵔ ⴰⴷ ⵉⵙⵙⵏ ⵉⵎⵓⵏ, ⴱⴰⵛ ⴰⴷ ⴷⴷⵓⵏ ⵖⵔ ⵜⵇⴱⵉⵍⵜ ⵉⵔⵇⵇⴰⵙⵏ ⴷ ⵉⴷⴷⴰⵏ ⵜⵓⵜⴼ ⵊⴰⵔ ⴰⵙⵏ ⴷ ⴰⵢⵜ ⵉⵖⴱⵓⵍⴰ ⴱⴰⵛ ⴰⴷⵜⵏ ⵙ ⵎⵡⴰⵍⵍⴰⵖⵏ. ⴳ ⵡⴰⵙⵙ ⵏ ⵙⵉⵎⴰⵡ ⵉ ⵛⵜⵓⴱⵔ ⵅⴰⵙ ⵜⴼⴼⵓ ⴷ ⵍⵃⴰⵍ ⵉⴽⴽⵔ ⵡⴰⵢⵓⵔ ⵉⵊⵔ ⴰⵙ ⵜⴰⵔⵛⵉⵜ ⵉ ⵡⵢⵉⵙ ⵏⵏⵙ ⵉⵍⵙ ⴰⵔⵔⵓⴹ ⵏⵏⵙ ⵉⵥⵉⵍⵍ, ⵇⴰⵃ ⵜⵎⵍⵙⴰ ⵏⵏⵙ ⵊⵉⵏⵜ ⵜⵉⵎⵍⵍⴰⵍⵉⵏ ⵉⵊⵔ ⵖⵉⴼⵙⵏ ⴰⵣⵏⵏⴰⵕ ⴰⴱⵔⵛⴰⵏ ⵏ ⵎⵍⴼⴰ, ⵍⵍⴰ ⵉⵜⵙⵊⴰ ⵓⵔⴰⵄⴰ ⵏⵏⵙ, ⵉⴷⴷⵓ ⵉⵊⵔⴰ ⵜ ⵅⴼ ⵓⵢⵉⵙ ⵏⵏⵙ ⵢⴰⵎⵥ ⴰⴱⵔⵉⴷ ⵉⴷⴷⴰ ⴰⴷ ⵉⴽⴽ ⵅ ⵓⵎⵖⴰⵔ. ⵅⴰⵙ ⵢⵓⴹⵏ ⵖⵉⵔⵙ ⵉⵍⵍⴰ ⵍⵍⴰ ⵜⵏ ⵉ ⵜⵢⴰⵏⴰⵢ ⴰⴷ ⴰⵡⴹⵏ ⵇⴰⵃ ⵡⵉⵏⵏⴰ ⵖⵔⴰ ⵢⴷⴷⵓⵏ, ⵏⵉⵜⵏⵉ ⵊⵉⵏ ⵙⴹⵉⵙ ⴷ ⵓⵎⵖⴰⵔ, ⵎⴰⵛⴰ ⵍⵍⵉⴳ ⴷ ⵓⵡⴹⵏ ⵇⴰⵃ, ⴰⵢⵓⵔ ⵉⵏⵏⴰ ⴰⵙⵏ ⵀⴰⵜ ⴰⵡⴷⴷⵉ ⵉⵅⵚⴰⵅ ⵢⵓⵏ ⵓⵔⵢⴰⵣ ⵓⵔ ⵜ ⵉⴷ ⵏⵓⵡⵉⵢ ⴰⴷ ⵉⵏⵅ ⵉⵎⵓⵏ. ⵏⵏⴰⵏ ⴰⵙ ⵉ ⵡⴰⵢⵓⵔ ⵎⴰⴷⵜⴰ ⵏⵜⵜⴰⵏ? ⴰⵢⵓⵔ ⵉⵏⵏⴰ ⴰⵙ ⵃⵎⵎⵓ! ⵅⴰⵙ ⵉⵏⵏⴰ ⴰⵙⵏⵜ ⵡⴰⵢⵓⵔ ⵄⴰⴷ ⵎⴼⴳⴳⴰⵎⵏ ⵏⵏⴰⵏ ⴰⵙ ⵙⵜⵉⵜ ⴰⵢⵜ ⵏⵏⵉⴷ, ⵡⴰⵅⵅⴰ ⵏⵜⵜⴰⵏ ⵢⵓⵏ ⵓⵔⵢⴰⵣ ⵉⵎⵇⵇⵓⵔ ⴱⵣⵣⴰⴼ ⵓⵔ ⵉ ⵜⵜⵉⵖⵉⵢ ⵉ ⵜⵡⴰⴷⴰ, ⵎⵛⴰ ⵉⵙⵙⵉⵡⵍ ⴷ ⵓⵎⵏⴰⵢ ⵉⵏⵏⴰ ⵢⴰⵙⵏ ⵀⴰⵜ ⴰⵢⵓⵔ ⵉⵙⵙⵉⵖ ⴳ ⴰⵡⴰⵍⵓ ⵉⵅⵚⴰⵅ ⴰⴷ ⵏⴷⴷⵓ ⴰⴷ ⵜⵜ ⵉⴷ ⵏⴰⵡⵢ ⴰⴷ ⵉⵏⵅ ⵉⵎⵓⵏ, ⵀⴰⵜ ⵏⵜⵜⴰⵏ ⵢⵓⵏ ⵓⵔⵢⴰⵣ, ⵉⴽⴽⵉⵏ ⵍⵍⴰ ⵉⵙⴱⵓⵔⵓⵣ ⵜⴰⵇⴱⵉⵍⵜ, ⵡⴰⵅⵅⴰ ⵉⵎⵇⵓⵔ ⵓⵔ ⵜ ⵏⵜⵜⴻⵜⵜⵓ, ⵉⵇⵏⵏ ⴰⵎⵓⵏⵏⵙ ⴰⴷ ⵖⵉⵔⵙ ⵢⵉⵍⵉ ⵡⴰⴷⴷⵓⵔ ⴳ ⵓⴳⵔⴰⵡ. ⴰⵎⵏⴰⵢ ⵉⵃⵓⴼ ⵢⵓⵣ ⴷⵖⵢⴰ ⵓⵔ ⵉⵄⵟⵟⵉⵔ ⵖⵔ ⵃⵎⵎⵓ, ⴰⴷ ⵉⴷⴷⵓ ⴰⴷ ⵉⵙⵙⵏ ⵉⵎⵓⵏ, ⵉⵙⵙⵓⵊⴷ ⴰⵙ ⵉⵢⵉⵙ ⵏⵏⴰ ⵖⵔⴰ ⵉⵏⵢ. ⵃⵎⵎⵓ ⵢⵓⵡⴹ ⵖⵔ ⵓⵎⵏⴰⵢ ⵍⵍⵉⴳ ⵖⵉⵔ ⵢⵓⵣⵏ ⵓⵔ ⵏⵏⵉⵎⵓⵏⴹ, ⵢⴰⴼⴷ ⵏⵉⴷ ⵍⵍⴰⵏ ⵍⵍⴰ ⵜⵢⴰⵏⴰⵢ ⴰⴷ ⵉⵙⵙⵏ ⵉⵎⵓⵏ, ⵍⵍⴰⵏ ⵙⵙⵓⵊⴷⵏ ⴰⵙ ⵉⵢⵉⵙ ⵏⵏⴰ ⵖⵔⴰ ⵉⵏⵢ, ⴷⴰ ⵉⵏⵏⴰ ⵢⴰⵙⵏ ⴰⵡⴷⴷⵉ ⵎⴰⵢ ⵉⵜⵔⵎ ⵅⴰⵙ ⵛⵏⵏⵉ ⵜⵍⵍⵉⵎ ⴱⵍⴰ ⵎⴰ ⵅ ⵜⴷⴷⵓⵅ, ⵀⴰⵜ ⵜⵙⵏⵏⵎ ⵏⴽⴽ ⵢⵓⵏ ⵓⵔⵢⴰⵣ ⵉⵎⵇⵇⵓⵔ ⵉ ⵜⴰⵙⵙⵓⵜ, ⵓⵔ ⵇⵉⵎⵅ ⵖⵉⵢⵅ ⴰⴷ ⴷⵓⵅ ⵅⴰⵙ ⵢⵉⴼ ⵎⵔ ⵉ ⵜⴰⵊⵊⵉⵎ ⴽⴽⵉⵅ ⴷⴷⵉⵅ ⵍⵍⵉⴳ ⴷ ⵓⵙⵉⵅ ⴳ ⵉⵣⵎⵣ ⵉⵏⵓ, ⴷⵖⵉ ⵀⴰⵜ ⵏⵓⵊⵊⴰ ⵢⴰⵡⵏ ⴰⵏⵏⵙⴰ, ⵍⵍⵉⵅ ⵙⵏⵅ ⵉ ⵙⵉⵍⵍⴰ ⵎⴰ ⵖⵔⴰ ⵜ ⵢⴰⵎⵥⵏ. ⵎⴰⵛⴰ ⵏⵏⴰⵏ ⴰⵙ ⵅⴰⵙ ⵢⴰⵍⵍⴰⵀ, ⵏⵜⵜⴰⵏ ⵓⵔ ⵉⵃⵍⵉ ⵅⴰⵙ ⵉⵊⵔⵓ ⵜ ⵅⴼ ⵓⵢⵉⵙ ⵢⵉⵔⴹ ⵜⵉⵎⵍⵙⴰ ⵏⵏⵙ ⵜⵉⵎⵍⵍⴰⵍⵉⵏ, ⵉⴽⴽⵓ ⵍⵍⴰ ⵜⵏ ⵉⵜⵜⵉⵔⴹ ⵍⵍⵉⴳ ⵉⴽⴽⵓ ⴷⴰ ⴰⵎⵏⴰⵢ, ⵙ ⵜⴰⵎⴰⵔⵜ ⵏⵏⵙ ⵜⴰⵎⵍⵍⴰⵍⵜ ⵍⵍⴰ ⵜⵓⵡⴹ ⴰⵙⵏ ⵉⴷⵎⴰⵔⵔ, ⵉⵊⵔⵜ ⵅ ⵓⵢⵉⵙ ⵢⴰⵎⵥ ⵖⵉⵔⵙⵏ ⴰⴱⵔⵉⴷ ⴷⴷⵓⵏ. ⴰⴱⵔⵉⴷ ⵉⵖⵣⵣⵉⴼ, ⴰⵎⵥⵏ ⴰⵡⴰⵍ ⵃⵎⵎⵓ ⵅⴰⵙ ⵉⵏⵢⵓ ⵅⴼ ⵓⵢⵉⵙ ⵉⵛⵜⵢ ⴰⵢⵏⵏⴰ ⵉⵣⵔⵉⵏ ⵅⴰⵙ ⴰ ⵢⵏⵏⴰ ⵎⵉ ⵉⴷⴷⴰ ⴳ ⵓⴱⵔⵉⴷ ⴰ ⵏⵜⵜⴰⵏ, ⵍⵍⴰ ⵙⵏ ⵉⵜⵄⴰⵡⴰⴷ ⵎⴰ ⴳ ⴽⴽⵓ ⵉⵣⵔⵉⵜ ⴰ ⵏⵜⵜⴰⵏ ⴷ ⴰⵎⵏⴰⵢ ⴷ ⴰⵏⴱⴱⴰⴹ ⵏ ⵜⵇⴱⵉⵍⵜ ⵏ ⴰⵢⵜ ⵉⵊⵉⴷⵔ, ⴰⵎ ⵉⵏⵏⴰ ⵢⴰⵙⵏ ⵉ ⵜⵜⵉⵏⵉ ⵇⴰⵃ ⴰⵎⵣⵔⵓⵢ ⵏ ⵜⵇⴱⵉⵍⵜ ⵏ ⴰⵢⵜ ⵉⵊⵉⴷⵔ ⴷ ⵉⵇⴱⵉⵍⵍⵏ ⵏⵏⴰ ⵜ ⵉⴷ ⵉⵡⴰⵍⴰⵏ, ⴰⵍⵍⵉⴳ ⵓⵡⴹⵏ ⵖⵔ ⵜⵇⴱⵉⵍⵜ ⵉⵔⵇⵇⴰⵙⵏ, ⵉⵙⵙⵓⵊⴷⵏ ⵉⵎⵛⵍⵉ ⴰⴷ ⵖⵉⵔⵙⵏ ⴷ ⴷⴷⵓⵏⵜ ⵜⵇⴱⵉⵍⵉⵏ. ⴰⵢⵜ ⵉⵊⵉⴷⵔ ⵏⵉⵜⵏⵉ ⵉⵡⴹⵏ ⴷ ⴷ ⵉⵎⵣⵡⵓⵔⴰ ⵖⵉⵔⵙⵏ ⵉⵙⵓⵍ ⴰⴽⴽⵯⴷ ⵛⵡⵉ ⵓⵔ ⴷ ⵢⵓⵡⵉⴹ, ⵓⵔ ⵉⴷ ⵅⴰⵙ ⵙⵏⴰⵜ ⵏ ⵜⵇⴱⵉⵍⵉⵏ ⴰ ⵖⵔⴰ ⴷ ⵉⴷⴷⵓⵏ, ⵢⵓⴼⴰⴷ ⵍⵃⴰⵍ ⵖⵔⵉⵏ ⴷ ⵉ ⵢⵉⵜⵜ ⵏ ⵜⵇⴱⵉⵍⵉⵏ, ⵣⵉⴳⵙⵏ ⵜⴰⵇⴱⵉⵍⵜ ⵏ ⴰⵢⵜ ⵓⵎⵕⴰⴱⴹ, ⵖⵔ ⵜⵍⵍⴰ ⵜⴰⴹⴰ ⵊⴰⵔ ⴰⵙⵏ ⴷ ⴰⵢⵜ ⵉⵊⵉⴷⵔ. ⵜⴰⴹⴰ ⵉⵍⵍⴰⵏ ⵉⵏⵊⵔ ⵏ ⵙⵏⴰⵜ ⵏ ⵜⵇⴱⵉⵍⵉⵏ ⵜⵓⵊⵔ ⵜⴰⵡⵎⴰⵜ ⵜⵍⵍⴰ ⵎⵛⵜⴰ ⵏ ⵉⵙⴳⴳⵯⴰⵙⵏ ⵓⵔ ⴷⴰ ⵜⵎⵣⵔⴰⵢⵏ ⵍⵍⴰ ⵜⵜⵎⵢⴰⵙⵢⵏ ⴰⵎⵓⵔ. ⵉⴷ ⵜⴰⴹⴰ ⵏⵜⵜⴰⵏ ⴰⵎ ⵜⴰⵡⵎⴰⵜ, ⵉⴷ ⵜⴰⵇⴱⵉⵍⵜ ⵉⵊⵉⵏ ⵜⴰⴹⴰ ⵖⵔ ⵜⵉⵢⴰⴹ. ⵍⵍⴰ ⵜⴳⴳⴰⵏ ⴰⴼⵜⵜⴰⵍ ⵣⵣⵉⵏⴹ ⵜⵡⵜⵎⵉⵏ ⴰⵖⵉ ⵣⴳ ⵉⴼⴼⴰⵏ ⵏⵏⵙⵏⵜ, ⵙⵙⵓⵏ ⵉⵙⵙ ⴰⴼⵜⵜⴰⵍ ⵏⵏⴰ ⵙⵙⵉⵍⵉⵏ, ⴷⴰ ⵢⵛⵛⵏⵜ. ⵣⵉ ⵙⵢⵉⵙⵙ ⵍⵍⴰ ⵜⴱⵜⵜⴰ ⵜⴰⴹⴰ ⵉⵏⵊⴰⵔ ⴰⵙⵏ. ⵜⴰⴹⴰ ⵉⵍⵍⴰⵏ ⵉⵏⵊⵔ ⵏ ⵙⵏⴰⵜ ⵏ ⵜⵇⴱⵉⵍⵉⵏⵓ ⵜⵚⵃⴰ ⴱⵣⵣⴰⴼ, ⵉⴷ ⵅⴰⵙ ⵓⴼⵉⵏ ⵜ ⵏⵉⴷ, ⴷⴷⴰⵏ ⴷ ⴰⴷ ⵃⴰⴹⵕⵕ ⵙⵙⵏ ⵉⴷ ⵉⵙ ⵓⵔ ⵙⵅⵚⴰⵕ. ⵛⴰ ⵀⴰⵜ ⵖⵔⵉⵏ ⴰⵙⵏⴷ ⵉⵔⵇⵇⴰⵙⵏ ⵉⵙ ⵙⵙⵏ ⵜⵍⵍⴰ ⵜⴰⴹⴰ ⴱⴰⵛ ⴰⴷ ⵓⵔ ⵜⵜⵉⵖⵉⵢⵏ ⴰⴷ ⵉⵏⵉⵏ ⵛⴰ. ⵀⴰ ⵜⵉⵇⴱⵉⵍⵉⵏ ⵏⵏⴰ ⵎⵉ ⴷ ⵖⵔⵉⵏ ⵉⵔⵇⴰⵙⵏ ⴰⴷ ⵃⴰⴹⵕⵕ ⵉ ⵡⵎⵚⵍⴰⵃ ⵏ ⵊⴰⵔ ⵏ ⵜⵇⴱⵉⵍⵉⵏ, ⴱⴷⴰⵏⵜ ⵍⵍⴰ ⴷ ⵜⵜⴰⵡⴹⵏ ⵉⵏⴱⴱⴰⴹⵏ ⵏⵏⵙⵏ, ⵓⵔ ⵉⴷ ⵅⴰⵙ ⵢⵓⵜ ⵏ ⵜⵇⴱⵉⵍⵜ ⴰⵢⴷ ⵉⴷⴷⴰ ⵉⴹⴰ ⵃⴰⴹⵕⵕ ⵉ ⵡⵎⵚⵍⴰⵃ ⵉⵎⵏⵖⵉ ⵏ ⵊⴰⵔ ⵏ ⴰⵢⵜ ⵉⵊⵉⴷⵔ ⵏⵉⵜⵏⵉ ⴷ ⴰⵢⵜ ⵉⵖⴱⵓⵍⴰ ⴰⴼⵍⵍⴰ ⵏ ⵜⵎⴰⵣⵉⵔⵜ. ⵎⵔⴰⵡ ⵏ ⵜⵇⴱⵉⵍⵜ ⴰⵢⴷ ⵉⴷⴷⴰⵏ ⴰⴷ ⵢⴰⵎⵓ ⴳ ⵓⴳⴰⵔⵡⵓ ⴰⵎⵇⵔⴰⵏ. ⵉⵏⴱⴱⴰⴹⵏ ⵏ ⵜⵇⴱⵉⵍⵉⵏ, ⴷⴰⵏ ⴷ ⵙⵎⵚⴰⵍⴰⵃⵏ ⴰⵢⵜ ⵉⵊⵉⴷⵔ ⵏⵉⵜⵏⵉ ⴷ ⴰⵢⵜ ⵉⵖⴱⵓⵍⴰ ⵅⴼ ⵉⵎⵏⵖⵉ ⵉⴽⴽⵉⵏ ⵊⴰⵔ ⴰⵙⵏ ⴰⴼⵍⵍⴰ ⵏ ⵜⵎⴰⵣⵉⵔⵜ. ⵜⵔⵏ ⵣⵣⵉⵙⵏ ⴰⴷ ⵜⵜⴰⵖⵓⵍ ⵜⴰⵜⴼⵉ ⴰⴷ ⵜⵇⵇⵉⵎ ⴰ ⵢⵏⵏⴰ ⵎⵉ ⵜⵍⵍⴰ ⵀⴰ ⵉⵎⵓⵏ ⵕⵕⴰⵢ ⵏⵏⵙⵏ. ⵀⴰ ⵊⵏ ⴰⵙⵏ ⵕⵕⴰⵢ ⵉⵥⵉⵍⵍ ⵅⴼ ⵜⵎⵓⵔⵜ ⵉⵍⵍⴰⵏ ⵊⴰⵔ ⴰⵙⵏ, ⴰⴷ ⵜⵇⵇⵉⵎ ⴰⴱⴷⴰ ⴰⴷ ⵜⵜ ⵏⵜⵛⵛⴰⵔ, ⵢⵓⵜ ⵏ ⵜⵖⵎⵔⵜ ⴰⴷ ⵜⵜⵛⵔⵔⵣ ⵢⵓⵜ ⵏ ⵜⵇⴱⵉⵍⵜ ⵢⵓⵏ ⵓⵙⴳⴳⵯⴰⵙ ⴷⵉⵅ ⵜⵏⵏⴰ ⵢⴹⵏⵉⵏ ⴰⵙⴳⴳⵯⴰⵙ ⴷ ⵉⴷⴷⴰⵏ, ⴰⵊⵊⵉⵏ ⵜⵉⵖⵎⵔⵜ ⵢⴰⴹⵏ ⴰⴷ ⵜⵜⵇⵉⵎ ⵊⴰⵔ ⴰⵙⵏ ⴰⴷ ⵜⵊ ⵅⴰⵙ ⴰⵢⴷⴰⵍ, ⴰⴷ ⵉⵙ ⵙⵙⴰⵡⴰⵖⵏ, ⴰⵊⵊⵉⵏ ⵜⴰⵇⴱⵉⵍⵜ ⵏ ⴰⵢⵜ ⵉⵖⴱⵉⵍⴰ ⴰⴷ ⵜⵛⵔⵣ ⴰⵙⴳⴳⵯⴰⵙ ⴰ ⵜⴰⵎⵣⵡⴰⵔⵓⵜ, ⴰⵢⵓ ⴰ ⵢⵊⵉⵏ ⵉ ⵜⴰⵊⵔⵉⵜ ⵓⵎⵚⵓⵍⴰⵃ ⵖⵔ ⵜⵇⴱⵉⵍⵜ ⵉⵔⵇⵇⴰⵙⵏ ⴷ ⵉ ⵜⴰⵎⵓ ⵎⵔⴰⵡ ⵏ ⵜⵇⴱⵉⵍⵉⵏ. ⴰⴳⵔⴰⵡ ⵏⵏⴰ ⴷⵉ ⵎⵓⵏⵏ ⵉ ⵏⴱⴱⴰⴹⵏ ⵏ ⵜⵇⴱⵉⵍⵉⵏ, ⵢⴰⵖⵓⵍ ⵉⵊⵓ ⵢⵓⵏ ⵓⴳⵔⴰⵡ ⵓⵔ ⵉⵇⵇⵉⵎ ⵅⴰⵙ ⴷ ⵡⵉⵏ ⵓⵙⵎⵚⵓⵍⴰⵃ. ⵎⴰⵛⴰ ⵢⴰⵖⵓⵍ ⵉⵊⵓ ⴰⴳⵔⴰⵡ ⵏ ⵜⴰⵎⵓⵏⵜ ⵉⵇⴱⵉⵍⵍⵏ ⵉⵎⵡⴰⵍⴰⵏ ⵉⵣⴷⵖⵏ ⴳ ⵉⴷⵓⵔⴰⵔ ⵏ ⴼⴰⵣⴰⵣ, ⵉⵜⵖⵎⵔⵜ ⵓⵏⵇⵇⵔ, ⴱⴰⵛ ⴰⴷ ⵙⵎⵓⵏ ⵕⵕⴰⵢ ⵏ ⵜⵇⴱⵉⵍⵉⵏ ⴰⴷ ⵉⵚⵃⴰ ⵀⴰ ⵊⵏⵜ ⵢⵓⵜ. ⵅⴰⵙ ⴽⵓⵍⵛⵉ ⵉⵍⵍⴰ, ⵉⵙⵙⵓⵜⵔ ⵢⵓⵏ ⵓⵔⵢⴰⵣ ⵣⵣⵉ ⵜⵇⴱⵉⵍⵜ ⵉⵔⵇⵇⴰⵙⵏ ⵉⵎⵉ ⵉⵊⵓ ⵉⵙⵎ ⵏⵏⵙ ⴰⵎⵇⵔⴰⵏ ⵉⵜⵢⵉⵙⵙⵏ ⵖⵔ ⵜⵇⴱⵉⵍⵜ ⵉⵔⵇⵇⴰⵙⵏ ⵉⵊⵉⵏ ⵢⵓⵏ ⵓⵔⵢⴰⵣ ⵖⵔ ⵉⵍⵍⴰ ⵍⵄⵇⵍ, ⵅⴰⵙ ⵎⵓⵏ ⵉⵏⴱⴱⴰⴹⵏ ⵉⵏⴰ ⴰⵙⵏ: ⵙⴼⵍⴷ ⴰⵜ ⵖⵉⵔⵉ ⵉⵙⵉⵏ ⴰⵜ ⵏⴽⴽⵏⵉ ⵜⵉⵇⴱⵉⵍⵉⵏ ⵢⵓⵏ ⵓⵥⵓⵕ ⴰⵢ ⵏⵊⵓ, ( ⴰⵥⵓⵕ ⵓⵎⴰⵣⵉⵖ ) ⵉⵎⵖⵉⵏ ⵉ ⵜⵎⴰⵣⵉⵔⵜⵓ ⵓⵔ ⵉⵇⵇⵓⵔ ⵉⵙⵓⵍ ⴷⴰ ⵢⵙⵎⵖⴰⵢ, ⵡⴰⵅⵅⴰ ⵏⵏⴰⵏ ⴰⵅ ⴰⵢⵜ ⵓⵎⵥⵔⵓⵢ, ⵜⵉⵇⴱⵉⵍⵉⵏ ⵉⵎⴰⵣⵉⵖⵏ ⴰⵎⵉ ⵉⵊⵓ ⵜⵎⵓⵔⵜ ⵜⵉⵏⵏⵙⵏ, ⵡⴰⵅⵅⴰ ⴽⴽⵉⵏ ⵎⵛⵜⴰ ⵍⴳⵏⵓⵙ ⵖⵔ ⵜⵎⴰⵣⵉⵔⵜ ⵏⵏⵅ ⵛⵛⵉⵏ ⴰⴷⵉⴼ ⵏⵏⵙ ⴽⴽⵓⵏ ⵢⵓⵏ ⴷⵉⴳⵙⵏ ⵢⵓⵡⵉⴷ ⵜⵅⵜⵜⵍⵜ ⵏⵏⴰ ⵙ ⴷ ⵢⵓⵜⴼ ⵖⵉⵔⵔⵅ, ⵉⵙ ⵙⵍⴰⵏ ⵅ ⵜⵎⴰⵣⵉⵔⵜ ⵓⵎⴰⵣⵉⵖ ⵜⵎⵔⴰⵡ ⴷⵉⴳⵙ ⴽⴽⵓⵍ ⵎⴰ ⴳⴳⴰⵏ ⵍⵅⵉⵔ, ⵍⵍⴰ ⵜⵉⵔⵉⵏ ⴰⴷ ⵜⵜ ⵛⵛⵏ ⵉ ⵡⵓⵍⴰⵡⵏ ⵏⵏⵙⵏ, ⴰⵍⵍⵉⴳ ⴷ ⵉⴽⴽⵓ ⵜⴰⵎⵣⵉⵔⵜ ⵏⵏⵅ ⵎⵛⵜⴰ ⵏⵢⵓⵏ, ⵅⴰⵙ ⵓⵏⵏⴰ ⵉⵛⵛⵉⵏ ⴰⵍ ⵉⵊⵊⴰⵡⵏ, ⴰⴷⴷⴰⵢ ⴷⵉⴳⵙ ⴰⵛⵉⵏ ⴷⴰ ⵜ ⵣⵄⵏ, ⵙⵙⵓⴼⵖⵏ ⵜ ⵉ ⵜⵎⵓⵔⵜ. ⵜⵎⴰⵣⵉⵔⵜⵓ ⵍⵅⵉⵔ ⵏⵏⵙ ⵉⵛⵛⴰⵢⴹ ⴰ ⵢⵏⵏⴰ ⴰⵙ ⴷ ⵉⵏⵣⵣⵖ ⴰⴹⴰⵕ ⵉ ⵡⵉⴷ ⵜⵉⵔⴰⵏ ⴰⵍ ⵜⵜⴰⵎⵥⵏ, ⵓⵏⵏⴰ ⴷ ⵉⴷⴷⴰⵏ, ⵎⵇⵇⴰⵔ ⵉⵙ ⵜ ⵉⴷ ⵉⵣⵣⵄ ⵛⴰ, ⵢⵉⵏⵉ ⵢⴰⵛ ⵀⴰⵜ ⵏⴽⴽ ⴷⴷⵉⵅ ⴷ ⵓⵡⵉⵅ ⴷ ⴷⴷⵉⵏ ⴰⴷ ⴰⵙⵏ ⵜⵏⵄⴰⵜⵅ ⵉ ⵢⵎⴰⵣⵉⵖⵏ, ⵢⴰⵎⵥ ⴰⵍⵍ ⵉⵎⴽⴽⵏ, ⵢⵉⵏⵉ ⵢⴰⵛ ⵀⴰⵜ ⵖⵉⵔⵉ ⴰⵎⵓⵔ, ⴷⴰ ⵢⵃⵛⵎⵎ ⵖⵉⴼⵏⵅ, ⴽⵓⵍ ⵛⴰ ⵎⴰ ⵢⴷ ⵢⵓⵡⵢ, ⴰⵍⵍ ⵏⵜⵙⵍⵍⴰ ⵎⵛⵜⴰ ⵏ ⵢⵉⵜⵜ ⵢⵓⵡⵉⵏ ⴷ ⴳ ⴼⵓⵙ ⵏⵏⵙⵏ ⵍⵇⵓⵔⴰⵏ ⵢⴰⵎⵥ ⴷ ⴰⴱⵔⵉⴷ ⵉⵏⵏⴰⵛ, ⴰⴷ ⵜⵜ ⵙⵏⵄⴰⵜⵅ ⴰⴱⵔⵉⴷ ⵉ ⵡⵉⵏⵏⴰ ⵓⵔ ⵜⵉⵙⵙⵉⵏⵏ. ⵢⵓⵎⵥⵏ ⴷ ⴽⵓⵍ ⵉⴱⵔⴷⴰⵏ, ⵡⵅⵅⴰ ⵏⴽⴽⵏⵉ ⴷⴰ ⴳ ⴷⵓⵔⴰⵔ ⵙⵓⵍⵍ ⵉⴱⵔⴷⴰⵏ ⵓⵔ ⴰⵙⵏ ⵙⴳⴳⵉⴷⵏ ⴰⴷ ⵊⵏ ⴰ ⵢⵏⵏⴰ ⵔⴰⵏ, ⵎⴰⵛⴰ ⵉⵇⵇⵏ ⴰⴷ ⴰⴼⵏ ⵎⴰ ⵣⵉ ⵖⵔⴰ ⴰⴷ ⴰⵜⴼⵏ, ⴰ ⵢⵏⵏⴰ ⴰⵙ ⴰⵅ ⵉⵅⵚⵙⴰ ⴰⵏⵏⵎⵓⵏ ⵀⴰ ⵏⵊ ⵢⵓⵏ ⵇⴰⵃ. ⴰⵏⵖⵎⵉⵙ ⵏ ⵜⴰⵎⵓⵏⵜ ⴰⴷ ⵢⴰⵡⴹ ⵜⵉⵇⴱⵉⵍⵉⵏ ⴰⴷ ⵊⵏⵜ ⵢⵓⵜ ⵀⴰ ⵊⵏⵜ ⴰⵙⴷⴷⵓⵔⴰⵢ ⴰⴽⴽ ⴰⴷ ⵓⵔ ⵉⵜⵜⴰⴼ ⵓⵣⵡⵓ ⵎⴰⵏⵉ ⵙⴰ ⵖⵔ ⴰⵅ ⴷ ⵉⴽⴽ, ⴷⴰ ⵢⵅⵚⵚⴰ ⴰⵏⵊ ⵢⵓⵏ ⴷ ⴰⵏⴱⴱⴰⴹ ⴰⴷ ⵖⵉⴼⵏⵅⵅ ⵉⴽⴽⴰⵜ ⵇⵇⴰⵃ, ⵏⴱⴱⴰⴹ ⴰⴷ ⵖⵔⴰ ⵉⵙⵎⵓⵏⵏ ⵜⵉⵇⴱⵉⵍⵉⵏ, ⵀⴰ ⵢⵙⵎⵓⵏ ⴽⵓⵍ ⵉⵄⵔⵔⵉⵎⵏ ⵣⵉ ⴽⵓⵍ ⵎⴰ ⴳⴳⴰⵏ ⵜⴰⵇⴱⵉⵍⵜ ⴰⴷⵜⵏ ⵉⵙⵙⵉⵎⴰ ⵅⴼ ⵉⵎⵏⵖⵉ ⴰⴽⴽⵯⴷ ⵎⵛ ⴷ ⵉⴷⴷⴰ ⵓⵎⴳⵣⴰⵔ ⴰⴷ ⴰⵙ ⵉⵃⴰⵟⵟⵔ ⴰⴷ ⵜⵜ ⵉⵙⴱⴷⴷⴰ ⴰⴷ ⵓⵔ ⴷ ⵉⵟⵟⵡⴹ, ⵀⴰ ⵢⵅⵚⵚⴰⵅ ⴰⵏⵊ ⵢⵓⵏ ⵓⵣⵔⴼ, ⴰⴷ ⵉⵙⵙ ⵏⴱⵟⵟⵓ. ⵇⴰⵃ ⵡⵉⴷ ⵉⵍⵍⴰⵏ, ⵎⵛ ⴰⵡⵏ ⴷ ⵢⵓⵙⴰ ⵡⴰⵡⴰⵍ, ⵚⵚⵉⵡⴹ ⴰⴷ ⵜⵜ ⵉⵇⴰⵃ ⵜⵉⵇⴱⵉⵍ ⵉⵎⴰⵏⵉ ⴰⵏⵙⴰ, ⴰⴷ ⵖⵉⵔⵙⵏ ⵢⵉⵍⵉ ⵓⵏⵖⵎⵉⵙ ⴰⴷ ⵉⵊⵉⵏ ⴰⵎⴰⵢⵏⵓ, ⴱⴰⵛ ⴰⴷ ⵙⵙⵓⵊⴷⵏ ⵎⵉⵙⵎ ⴰⵢ ⵏⵜⴳⴳⴰ ⵉⵕⵕⴰⵢ. ⴰⵏⵅⵜⴰⵕ ⵢⵉⵜⵜ ⵉⵏⴱⴰⴹⵏ ⵏⵏⴰ ⵖⵔⴰ ⵉⵙⵎⵓⵏ ⵕⵕⴰⵢ. ⵇⴰⵃ ⵉⵏⴱⴱⴰⴹⵏ, ⵙⵖⴷⵏ ⵉ ⵡⴰⵡⴰⵍ ⵏⵏⴰ ⵢⴰⵙⵏ ⵉⵏⵏⴰ ⵓⵎⵇⵔⴰⵏ ⴰⴼⵏ ⵜ ⵉⴷ ⵉⵣⵉⵍ, ⵏⵏⴰⵏ ⵀⴰⵜ ⵕⵕⴰⵢ ⵉⵖⵓⴷⴰⵏ, ⴰⴷ ⵉⵙⵎⵓⵏ ⵇⴰⵃ ⵉⵇⴱⵉⵍⵍⵏ. ⵍⵍⵉⴳ ⵓⴼⵉⵏ ⴰⵡⴰⵍ ⵏⵏⴰ ⴰⵙⵏ ⵉⵏⵏⴰ ⵓⵎⵇⵔⴰⵏ ⵀⴰⵜ ⵉⵣⵉⵍ ⵢⵓⵙⴰ ⵢⴰⵙⵏ ⴷ, ⴷⵉⴳⵙ ⴰⵢ ⵙⵔⵙⴰⵏ ⵎⵉⴷⵏ ⵏⵏⴰ ⵖⵔⴰ ⵢⵙⵎⵓⵏ ⵕⵕⴰⵢ, ⵉⴷ ⵇⴰⵃ ⵜⴰⵇⴱⵉⵍⵜ ⵉⵍⵍⴰ ⵣⵣⵉⵙ ⵛⴰ, ⴷ ⵉⵍⵍⴰ ⵡⴰⵢⵓⵔ ⵣⵉ ⵜⵇⴱⵉⵍⵜ ⵏ ⴰⵢⵜ ⵉⵊⵉⴷⵔ. ⵉⴽⵎⵍ ⵓⴳⵔⴰⵡ ⵏⵏⴰ ⴷ ⵉⵎⵓⵏⵜ ⵜⵇⴱⵉⵍⵉⵏ ⴷ ⵉⴷⴷⴰⵏ ⴰⴷ ⴰⵎⵓⵏ ⴳ ⵓⵎⵡⴰⵍⵍⴰⵖ ⵏⵊⴰⵔ ⵏ ⵙⵏⴰⵜ ⵏ ⵜⵇⴱⵉⵍⵉⵏ ⵉⵏⵏⴰⵖⵏ, ⵏⵉⵜⵏⵉ ⵎⵡⴰⵍⵍⴰⵖⵏⵜ, ⵊⵉⵏⵜ ⴰⵎⵎⵉ ⵓⵔ ⵉⵍⵍⵉ ⵛⴰ ⵊⴰⵔ ⴰⵙⵏⵜ. ⴰⵢⵓⵔ ⴷⵉⵅ ⵏⵜⵜⴰⵏⵏ, ⵉⵎⵡⴰⵍⵍⴰⵖ ⴷ ⵉⵣⵔⵉ, ⵉⵇⵇⵉⵎ ⵖⵉⵔⵙ, ⵉⴷ ⵏⵜⵜⴰⵏ ⵉⵍⵍⴰ ⵍⵍⴰ ⵉⵙⵙⵏ ⵣⵉ ⵎⴰ ⴳ ⵓⵜⴼ ⵙⵙⵔⴱⵜ ⵉⵎⵏⴰⵢⵏ, ⵢⴰⵏⵏⵉⵜ ⴰⵍⵜⵓ ⵏⵜⵜⴰⵏ ⴰⴳⴳⴰⵏ ⴰⵎⵣⵡⴰⵔⵓ ⵉ ⵜⵉⵜⵉ, ⴳ ⵉⵎⵏⵖⵉ ⵉⵍⵍⴰⵏ ⵊⴰⵔ ⴰⵙⵏ. ⵉⴷ ⵉⵣⵔⵉ ⵉⵙⵓⵍ ⴰⴽⴽⵯⴷ ⵓⵔ ⴰⵙ ⵊⵊⵉⵢⵏ ⵉ ⵜⵔⴰⵙⴰⵡⵏ, ⵡⴰⵅⵅⴰ ⴰⵢⵓⵔ ⵉⵀⵓⵣ ⴷ ⵖⵉⵔⵙ, ⵏⵜⵜⴰⵜ ⵉⵙⵓⵍ ⵉⵄⵇⵍ ⵉ ⵎⴰⵢ ⴷⵉⴳⵙ ⵉⵊⵓ. ⵎⴰⵛⴰ ⴰⵢⵓⵔ ⵣⵉ ⵎⴰ ⴳ ⴰⵖⵓⵍⵍ ⵣⴳ ⵓⴳⵔⴰⵡ ⵓⵎⵡⴰⵍⵍⴰⵖ ⴰ ⵏⵜⵜⴰⵏ ⵉⴳⵔⵥ ⴰⵙ ⵉⵅⴼ ⵏⵏⵙ, ⵉⵏⵏⴰ ⵀⴰ ⵏⴽⴽ ⴽⴽⵙⵅ ⵉⵙⵏⵏⴰⵏ ⵉ ⵢⵍⵍⴰⵏ ⴳ ⵓⴱⵔⵉⴷ ⵉ ⵉⵜⵜⴰⵡⵉⵏ ⵖⵔ ⵜⵉⵜⵔⵉⵜ. ⵣⵉ ⵎⴰ ⴳ ⵇⵕⵕⴱ ⵉⵇⵇⵉⵎ ⵖⵔ ⴱⴰⴱⴰⵙ, ⴷⴰ ⵢⵔⴰ ⴰⴷ ⵉⵙⵙ ⵉⵛⵛⴰⵔ ⵜⴰⴹⴼⵉ ⴷ ⵜⵉⴷⴷⵓⴽⵍⴰ, ⴰⵢⵓⵔ ⵀⴰⵜ ⵉⴱⴷⴰ ⴷⴰ ⵉⵜⵜⵉⴳⴳⵉⵎ, ⵍⵅⵉⵔ ⵣⴳ ⵓⵎⵖⴰⵔ ⵏ ⴰⵢⵜ ⵉⵖⴱⵓⵍⴰ. ⵉⵣⵔⵉ ⵍⵍⵉⴳ ⴷ ⵢⴰⵖⵓⵍ ⵏⵜⵜⴰⵏ ⵡⴰⵍⴰ ⵡⵉⵏⵏⴰ ⴷⵉⴳⵙ ⵉⵎⵓⵏ ⵣⵉ ⵜⵇⴱⵉⵍⵜ, ⵉⴹ ⵉⵡⵜⵓ ⵢⴰⵙⵏ, ⴷⴷⴰⵏ ⴷ ⵖⵔ ⴰⵢⵜ ⵜⵇⴱⵉⵍⵜ ⴰⵍⵜⵓ ⵉⵍⵍⴰⵏ ⵍⵍⴰ ⵜⵢⴰⵏⴰⵢⵏ ⴰⴷ ⵢⴰⵖⵖⵓⵍ ⴰⴷ ⴰⵙⵏ ⵉⵏⵉⵏ ⵎⴰ ⵢⵊⵉⵏ ⵏⵉⵜⵏⵉ ⴷ ⴰⵢⵜ ⵉⵊⵉⴷⵔ. ⵉⵄⴰⵡⴷ ⴰⵙⵏ ⵎⵉⵙ ⴰⴳ ⵣⵔⵢ ⵓⴳⵔⴰⵡ ⵏⵏⴰ ⵜⵊⴰ ⵜⵇⴱⵉⵍⵜ ⵉⵔⵇⵇⴰⵙⵏ, ⵅⴼ ⵓⵎⵡⴰⵍⵍⴰⵖ ⵏⵏⵙⵏ ⵏⵉⵜⵏⵉ ⴷ ⴰⵢⵜ ⵉⵊⵉⴷⵔ, ⵀⴰ ⵉⵚⵉⵡⴹ ⴰⵙⵏ ⴰⵏⵖⵎⵉⵙ ⵏⵏⴰ ⵊⵉⵏⵜ ⵜⵇⴱⵉⵍⵉⵏ ⵅ ⵜⴰⵎⵓⵏⵜ ⵏⵏⵙⵏⵜ, ⵀⴰⵜ ⵓⵔ ⵉⵜⵜⵓ ⴰⵍⵜⵓ, ⵉⵙⵙⵉⵡⵍ ⴰⵙⵏ ⵅ ⵡⴰⵢⵓⵔ, ⴷ ⵉⴷⴷⴰⵏ ⵢⴰⵎⵓ ⴰⴽⴽⵯⴷ ⵏⵜⵜⴰⵏ ⴳ ⵓⴳⴰⵔⴰⵡ ⴰ, ⵀⴰ ⵢⵍⵍⴰ, ⴳ ⵏⴱⴱⴰⴹⵏ ⵏ ⵜⵇⴱⵉⵍⵉⵏ. ⴰⵢⵓⵔ ⵓⵔ ⵉⴷ ⵅⴰⵙ ⴰⵙⵙⵓ ⴰⵢ ⵜⵙⵍⴰ ⵉ ⵉⵙⵎ ⵏⵏⵙ ⵍⵍⵉⴳ ⵖⵉⴼⵙ ⵉ ⵜⵄⴰⵡⴰⴷ ⵉⵣⵔⵉ, ⵍⵍⴰⵏ ⵙⵏⵏⵜ ⵉⴷ ⵏⵜⵜⴰⵏ ⵉⵊⵉⵏ ⵢⵓⵏ ⵓⵎⵏⴰⵢ, ⴰⵎⵣⴰⵢⵏ ⵉⴳⵔⵥ ⴷⴷⵓⵏⵏⵉⵜ ⴳ ⵓⵊⴷⵓⴷ, ⵀⴰ ⵉⵙⵅⵍⵄ ⴰⵢⵜ ⵉⵖⴱⵓⵍⴰ ⴳ ⵉⵎⵉⵎⵏⵖⵉ. ⵜⵉⵜⵔⵉⵜ, ⵜⵍⵍⴰ ⵏⵜⵜⴰⵜ ⴷⴰ ⵜⵙⵖⴰⴷ ⵍⵍⵉⴳ ⵉⵍⵍⴰ ⴱⴰⴱⴰⵙ, ⵍⵍⴰ ⵉⵜⵜⵉⵏⵉ ⵉ ⵎⵉⴷⴷⵏ ⵏⵏⴰ ⵖⵉⵔⵙ ⵉⵍⵍⴰⵏ ⴳ ⵖⵔⵎ ⵍⵍⴰⵏ ⵍⵍⴰ ⵜ ⵜⵢⴰⵏⴰⵢⵏ, ⵍⵍⵉⴳ ⴷ ⵢⵓⵡⴹ ⵣⴳ ⵓⴳⵔⴰⵡ ⵓⵎⵡⴰⵍⵍⴰⵖ, ⵜⵉⵜⵔⵉⵜ ⵏⵜⵜⴰⵜ ⵓⵔ ⵜⵓⵛⵉⵢ ⴰⵍⵍⵉⴳ ⵣⵣⵉⵙ ⵉⴼⴼⵖ ⵡⴰⵡⴰⵍ ⴷⴰⵢ ⵜⵏⵏⴰ: ⵀⴰⵜ ⵔⵉⵅ ⴰⴷ ⵖⵉⵔⵙ ⵢⵉⵍⵉ ⵓⵎⵓⵔ ⵉⵅⴰⵜⵔⵔ, ⵉⴷ ⵏⵜⵜⴰⵏ ⵢⵓ ⵓⵄⵔⵔⵉⵎ ⴰⵎⵥⵢⴰⵏ ⵉⵔⵉⵅⵉⵜ ⴰⴷ ⵉⵊ ⴽⵓⵍⵛⵉ. ⵉⵣⵔⵉ ⵉⵔⴰⵔ ⵖⵉⴼⵙ ⵉⵏⵏⴰ ⴰⵙ: ⵢⵉⵀ ⵀⴰⵜ ⵉⵍⵓ ⴰⴷⴷⵓⵔ, ⴰⵢ ⵜⵏⵉⴷ ⵛⵎⵎ, ⵏⵏⴰ ⴷⵉ ⵉⵊⵓ ⵉ ⴰⵢⵜ ⵓⵅⴰⵎ ⵏⵏⵎ ⵍⵖⵣⴰⵡⵜ, ⵓⵄⵙⵙⴰ ⵡⵉ ⵢⴰⴹⵏ. ⴷⴰ ⵉⵃⵓⴼ ⵉⴼⵙⵜ ⴷⵖⴰⵢⴰ, ⵉⵡⵜ ⴰⵙ ⴷ ⵛⴰ ⴳ ⵉⵅⴼ, ⵎⴰⵛⴰ ⵓⵔ ⵉⵏⵏⵉ ⵛⴰ. ⵜⵉⵜⵔⵉⵜ ⵜⵊⵓ ⴰⵎⵎⵉ ⵜⵓⵛⵔ ⴷⵖⴰⵢⴰ ⵜⵙⵙⵓⵙⵎ, ⴷⴰ ⵓⵔ ⵜⵓⴼⵉ ⵎⴰⵢ ⵜⵏⵏⴰ, ⴰⵡⴰⵍ ⵏⵏⴰ ⵜⵏⵏⴰ ⴷⵉⴳⵙ ⴰⵙ ⴷ ⵉⴼⴼⵖ. ⵉⵣⵔⵉ ⵍⵅⴰⴹⵔ ⵏⵏⵙ ⵉⵏⵏⴰ ⴰⵙ ⵛⴰ, ⵍⵍⵉⴳ ⵉⵙⵍⴰ ⵉ ⵉⵍⵍⵉⵙ ⵎⴰ ⵢⵜⵏⵏⴰ ⵍⵍⵉⴳ ⵉⵇⵇⵉⵎⴰ ⵍⵍⴰ ⵉⵜⵜⵉⵏⵉ ⵉ ⵎⵉⴷⵏ, ⵉⴷ ⵏⵜⵜⴰⵏ ⵓⵔⵉⵏⵏⵉ ⵓⵢⵓ ⵉⵙⵏⵜⴰ ⵅⴰⵙ ⴷⴰ ⵉⵙⵏⵓⴹⵓ ⴰⵡⴰⵍ ⵏⵏⴰ ⵜⵏⵏⴰ ⵉⵍⵍⵉⵙ ⵉⴷ ⵅⴷ ⵉⴼⵖ ⴰⵙ ⴷ ⵓⵔ ⵜⵓⵛⵉⵢ, ⵢⵏⵏⴰⵢ ⴰⵍⵜⵓ ⴰⴽⴽⵯⴷ ⵓⵏⵏⴰ ⴷ ⵉⴷⴷⴰⵏ ⴰⴷ ⵜ ⵉⵙⵙⵓⵜⵔ ⵓⵔ ⴷⴰ ⵜⵜⵉⵔⵉ ⴰⴷ ⵜ ⵜⴰⵡⵍ, ⴰⴽⴽⵯⴷ ⴰⵏⵉⵔ ⵉⵊⵉⵏ ⵎⴻⵎⵎⵉⵙ ⵏ ⵄⵎⵎⵉⵙ ⵀⴰ ⵢⵖⵓⴷⴰ ⵓⵔ ⴷⴰ ⵜ ⵜⵉⵔⵉ ⵛⴰ ⴰⴷ ⴰⵙ ⵢⵉⵏⵉ ⴰⴷ ⵜ ⵜⴰⵡⵍⴷ. ⵉⵏⵏⴰ ⴳ ⵅⴼ ⵏⵏⵙ ⵎⴰ ⵓⵔ ⵉⴷ ⵜⴰⵔⴱⴰⵜ ⴰ ⵉⵙ ⵜⵔⴰ ⴰⵄⵔⵔⵉⵎ ⴰ, ⴰⵍ ⵉⵜⵙⴰⵍ ⵉⵅⴼ ⵏⵏⵙ, ⵏⵜⵜⴰⵏ ⵓⵔ ⵊⵊⵉⵏ ⴷ ⵉⴷⴷⵉ ⵓⵔ ⵖⵉⵔⵙ ⵛⴰ ⵉⴱⵔⴷⴰⵏ ⵖⵔ ⴰⵢⵜ ⵉⵖⴱⵓⵍⴰ, ⵅⴰⵙ ⵢⵓⵜ ⵏ ⵜⵉⴽⵍⵜ ⴰⵢ ⵉⴷⴷⴰ ⵖⵉⵔⵉ ⵖⵔ ⵓⵅⴰⵎ ⴳ ⵓⵊⴷⵓⴷ, ⵏⵜⵜⴰⵏ ⵉⵙⵙⵏ ⵉⵙ ⵉⵍⵍⴰ ⵛⴰ ⵉⴷ ⵢⴰⵏⵏⵉ ⴰⵢⵓⵔ ⴳ ⴳⵔⴰⵡ ⵉⵃⵓⵣ ⴷ ⵖⵉⵔⵙ, ⵓⵔ ⵢⴰⵊⵊⵉ ⴰⵡⴰⵍ ⴰⴷ ⵉⵣⵔⵢ ⵉⵎⵛⵉ ⵉⵙⵓⵍ ⴷⴰ ⵜ ⵉⵚⵏⵓⴹⵓ ⴳ ⵉⵅⴼ ⵏⵏⵙ, ⴰⴽⴽⵯⴷ ⵢⴰⵏⵏⵉ ⴽⵓⵍ ⵡⵉⴷ ⵉⴷⴷⴰⵏ ⴰⴷ ⵜⴰⵙⵙⵓⵜⵔⵔ ⵓⵔ ⴷⴰ ⵜⵜⵉⵔⵉ ⴰⴷ ⵜⵏ ⵜⴰⵡⴰⵍ, ⴰⴷⴷⴰⵢ ⴰⵙ ⵉⵏⵉⵅ ⵅⵜⴰⵔ ⵉ ⵍⵎⵛⴰⵢⵅ ⵏⵏⴰ ⴽⵎ ⵉⵔⵣⵣⵓⵏ, ⵍⵍⴰ ⵉ ⵜⵉⵏⵉ ⵓⵔ ⵉⴳⵔⵥⵏ ⵏⴽⴽ ⵙⵓⵍⵅ ⵓⵔ ⵔⵉⵅ ⴰⴷ ⴰⵡⵍⵅ. ⵎⴰⵛⴰ ⵀⴰⵜ ⵍⵍⴰ ⵜⵉⵏⵉ ⴰⴱⴷⴰ ⴰⴷⴷⴰⵢ ⵏⵏⵙⵙⴰⵡⴰⵍ ⵅⴼ ⵉⵡⵍ ⵏⵏⵙ ⵍⵍⴰ ⵜⵉⵏⵉ ⵏⴽⴽ ⴰ ⵎⵔ ⵓⴼⵉⵅ ⴰⴷ ⴰⵡⵍⵅ ⵢⵓⵏ ⵖⵔ ⵉⵍⵍⴰ ⵡⴰⴷⴷⵓⵔ ⵀⴰ ⵓⵔ ⵉⵜⵜⵉⵍⵉ ⵣⵉ ⵜⵎⴰⵣⵉⵔⵜ ⴰ ⴰⵛⴽⵓ ⴰⴽⴽⵯⴷ ⴰⵏⵉⵔ ⵉⵊⵉⵏ ⵎⴻⵎⵎⵉⵙ ⵏ ⵄⵎⵎⵉⵙ ⵀⴰ ⵢⵊ ⵢⵓⵏ ⵓⵄⵔⵔⵉⵎ ⵉⵛⵎⵎⵍⵏ ⵓⵔ ⵜⵜⵔⵉ. ⵍⵍⵉⴳ ⵉⴷⴷⴰ ⴰⴷ ⵉⵊⵏ ⵉⵙⴰⵍ ⵜⴰⵎⴹⵓⴹⵜ ⵏⵏⵙ ⵜⵓⴷⴰ. ⵉⵏⵏⴰ ⴰⵙ ⵜⵓⴷⴰ ⵉⵙ ⵓⵔ ⵜⵙⵙⵉⵏⴷ ⵜⵔⴱⴰⵜ ⴰ ⵎⴰⵅ ⵜⵊⵔⵓ ⵜⵉⵟ ⵏⵏⵙ ⴳ ⵉⵡⵍ? - ⵜⵓⴷⴰ: ⴰⵏⵏⴰ ⴰⵙ ⵎⵔ ⵜⴰⵏⵏⵉⴷ ⴰⴽⴽⵯⴷ ⵏⴽⴽ ⵍⵍⵉⵅ ⵃⴰⵢⵔⵅ ⴷⵉⴳⵙ ⴰⴷⴷⴰⵢ ⴰⵙ ⴷ ⵊⴱⴷⵅ ⵉⵡⵍ ⵎⵔ ⴷⴰ ⵜⵜⴰⴼ ⵓⵔ ⴰⵙ ⵙⵙⴰⵡⴰⵍⵅ, ⵀⴰ ⵛⴽ ⵜⴰⵏⵉⴷ ⵎⵛⵜⴰ ⵏ ⵉⵎⵔⵣⴰⵏ ⴰⵢⵓ ⴷ ⵉⴷⴷⴰⵏ ⵏⵜⵜⴰⵜ ⵓⵔ ⵜⵔⵉ. ⵄⴰⴷ ⴰⵎⵔ ⵜⵏⵉⴷ ⴰⴷⴷⴰⵢ ⴰⵙⵙⴷ ⴰⵡⵉⵅ ⵅⴼ ⵡⴰⵏⵉⵔ ⵓⵔ ⴷⴰ ⵜⵜⵉⵔⵉ. ⵎⵔ ⴷⴰ ⵜⵜⴰⴼ ⵓⵔ ⴰⵙ ⵉⵙⵙⴰⵡⴰⵍ, ⵀⴰⵜ ⴰⴷⴷⴰⵢ ⵜⵜⴰⵏⵏⵉ ⵍⵍⴰ ⵜⵅⴳⴳⴰ ⴷⴰⵜ ⴰⵙ. - ⵉⵣⵔⵉ: ⵓⵔ ⵜⵔⴹⵉ ⴰⵏⵉⵔ ⵔⵄⴱ ⴰⵢⵓ! ⵎⴰⵏⵉ ⵖⵔⴰ ⵜⴰⴼ ⴰⵎ ⵏⵜⵜⴰⵏ, ⵎⴰⵛⴰ ⵛⵎⵎ ⴰⵎⵉ ⵓⵔ ⵜⵜⵓⴼⵉⵅ ⵏⵏⴰ ⵓⵔ ⵉⵙⵙⵉⵏ ⵉⵍⵍⵉⵎ ⵎⴰ ⵙ ⵉⵍⵍⴰⵏ ⴳ ⵉⵅⴼ. - ⵜⵓⴷⴰ: ⵜⴰⵔⴱⴰⵜ ⴰ ⵛⴰ ⵉⵍⵍⴰ ⵢⴰⵙ ⴳ ⵉⵅⴼ ⵏⵏⵙ ⵣⴳ ⵓⵊⴷⵓⴷ, ⵉⴷ ⵉⵙ ⵜⴰⵏⵏⵉ ⵛⴰ ⵢⵓⵏ ⵓⵔ ⵉⵊⵉ ⵣⵉ ⵙⵢⴰ. - ⵉⵣⵔⵉ: ⴰ ⵢⵏⵏⴰ ⴰ ⵢⵏⵏⵉⵅ ⴰⴽⴽⵯⴷ ⵏⴽⴽ, ⵉⴷ ⴷⵎⴰⴷ ⵍⵍⵉⴳ ⵙⵙⴰⵡⴰⵍⵅ ⵅ ⵡⴰⵢⵓⵔ ⵜⵙⵙⵉⵡⵍ ⵖⵉⴼⵙ ⵓⵔ ⵜⵓⵛⵉⵢ, ⴰⴽⴽⵯⴷ ⵏⵜⵜⴰⵏ ⵉⵃⵓⵣⴷ ⵖⵉⵔⵉ ⴳ ⴳⵔⴰⵡ ⵢⵉⴹⵓ. - ⵜⵓⴷ: ⵜⵙⴰⵍⵜ ⵎⴰⴷ ⵜⴰ ⵡⴰⵢⵓⵔ ⵓⵜⵉⵍⵉⵏ? - ⵉⵣⵔⵉ: ⵀⴰⵜ ⵢⵓⵏ ⵓⵎⵏⴰⵢ ⴰⵎⵥⵢⴰⵏ ⵎⵛ ⵜⵍⵍⵉⴷ ⵜⴰⵏⵏⵉⴷ ⴳ ⵓⵊⴷⵓⴷ, ⵏⵜⵜⴰⵏ ⵣⴳ ⴰⵢⵜ ⵉⵊⵉⴷⵔ. - ⵜⵓⴷⴰ: ⵎⵄⴷⵔⵜ ⵜⵉⵛⵉⵔⵔⴰⵜⵉⵏ ⵏ ⵜⵇⴱⵉⵍⵜ ⵊⵉⵏⵜⵜ ⵜⵜⴰⵃⴰⵊⵉⵜ. - ⵉⵣⵔⵉ: ⵉⵡⴰ ⵓⵔ ⵉⵇⵇⵉⵎⵏ ⵅⴰⵙ ⵓⵏⵏⴰ ⴰⴷ ⴰⵙ ⵛⴼⵅ ⵉⵍⵍⵉ, ⵄⴰⴷ ⵉⴹⵍⵍⵉ ⵉⵣⵔⵢ ⴷⵉⵏⵏⵅ ⵉⵎⵜⵜⵓⵔⵜⵏ. - ⵜⵓⴷⴰ ⵜⴼⵙⵜⴰ ⵛⵡⵉ ⵜⵏⵏⴰ ⵉⵡⴰ ⵍⵡⴰⵀ, ⵉⵎⵏⵖⵉ ⵍⵍⴰ ⵉⵜⵉⵍⵉ, ⵀⴰⵜ ⵏⵜⵜⴰⵏ ⵉⵖⵓⴷⴰ ⵉⵊ ⴰⵎⵏⴰⵢ ⵀⴰ ⵉⴱⵓⵔⵣ ⵖⵔ ⵉⵇⴱⵉⵍⵍⵏ. ⵉⵣⵔⵉ ⵅⴰⵙ ⵜⵙⵙⵉⵡⵍ ⵜⵓⴷⴰ ⵉⵎⵛⵉ ⵓⵔ ⴰⵙ ⵉⵔⴰⵔ ⴰⵡⴰⵍ ⵓⵔ ⵉⵃⵍⵉ ⵅⴰⵙ ⵉⵛⴼⵓ ⵢⴰⵙ ⵙ ⵜⵉⵡⴰ ⴷⴰ ⵉⵜⵜⵓⵜⵢ ⵉⵊⵏ. ⵉⴷ ⵜⵉⵜⵔⵉ ⵍⵍⵉⴳ ⵜⵏⵏⴰ ⴰⵡⴰⵍ ⴰ ⵉⴱⴰⴱⴰⵙ ⵏⵏⴰ ⴷⵉ ⵓⵔ ⵜⵓⵛⵉⵢ ⴰⵍⵍⵉⴳ ⴰⵙ ⴷ ⵉⴼⵖ ⵣⴳ ⵓⵇⵎⵓ ⵏⵏⵙ, ⴰⵢⵏⵏⴰ ⵎⵉ ⵉⴷⴷⴰ ⵢⵉⴹ ⴰ ⵏⵜⵜⴰⵜ ⵓⵔ ⵜⵊⵏⵉ, ⵜⵏⵏⵙⵓ ⵅⴰⵙ ⵅ ⵓⵅⵎⴻⵎⵎ, ⵉⵛⵛⴰⵔ ⴰⵙ ⴷ ⵓⴼⵔⴰⵃ, ⵉⴷ ⵅⴷ ⵜⵙⵍⴰ ⴰⵢⵓⵔ ⵉⵍⵍⴰ ⵖⵉⵔⵙ ⵡⴰⴷⴷⵓⵔ, ⴰⵎⵎ ⵉⵏⵏⴰ ⵜⵍⵍⴰ ⵍⵍⴰ ⵜⵉⵏⵉ ⵓⵔⵙⵙ ⴱⴰⴱⴰ ⵎⴰ ⵓⵔ ⵉⵜⵜⵉⵔⵉ ⴰⴷ ⵉⵢⵛⴼ ⵉ ⵡⴰⵢⵓⵔ ⴰⴷⴷⴰⵢ ⴷ ⵉⴷⴷⵓ ⴰⴷ ⵉ ⵢⵙⵙⵓⵜⵔ. ⵜⵉⵜⵔⵉⵜ ⵍⵎⵛⵢⴰⵅ ⴳⴳⵓⴷⵏⵜ ⴰⵙ, ⵎⴰⵛⴰ ⵏⵜⵜⴰⵜ ⵓⵔ ⵜⵔⵉ ⴰⴷ ⵜⴰⵡⵍ ⵉⴷ ⵅⴰⵙ ⵓⵏⵏⴰ ⴷ ⵖⵉⵔⵙ ⵉⵙⴽⴽⵔ ⴰⴷ ⵜⵜ ⵉⵙⵙⵓⵜⵔ ⵓⵔ ⴷⴰ ⵜⵜⵉⵔⵉ, ⵡⴰⵅⵅⴰ ⴱⴰⴱⴰⵙ ⵉⵔⴰ ⴰⴷ ⵜⵜ ⵉⵛⴼ ⵉ ⵡⴰⵏⵉⵔ ⵉⵙ ⵜⵢⴰⵏⵏⴰⵢ ⵉⵊⵓ ⵢⵓⵏ ⵓⵄⵔⵔⵉⵎ ⵉⵣⵉⵍ ⵉⵖⵓⴷⴰ, ⵀⴰ ⵢⵊ ⵎⴻⵎⵎⵉⵙ ⵓⵎⴰⵙ, ⵓⵔ ⴷⵉⴳⵙ ⵎⴰ ⵖⵔⴰ ⵉⵄⴽⴽⵔ ⵛⴰ, ⵎⴰⵛⴰ ⵜⵉⵜⵔⵉⵜ ⵓⵔ ⵜⵔⵉ ⴰⴷ ⵜⵜ ⵜⴰⵡⵍ, ⵅⴰⵙ ⴰⴷ ⴰⵙ ⵜⵉⵏⵉ ⵓⵔ ⵜⵜⵉⵔⵉ. ⴱⴰⴱⴰⵙ ⵍⵍⵉⴳ ⵖⵉⵔ ⵉⵊⵔⵔⴷ ⵉⵏⵏⴰ ⴰⵙ: ⵅⴰⵙ ⴰⴷ ⵜⵜⴰⵡⵍⴷ ⵉⴷ ⵢⵓⵏ ⵡⴰⵙⵙ, ⵢⴰⵊⵊⵉⵜ ⴰⵍⵍⵉⴳ ⵜⵍⵍⴰ ⵅⴰⵙ ⵉⵅⴼ ⵏⵏⵙ ⵉⵇⵇⵉⵎ ⵖⵉⵔⵙ ⵉⵏⵏⴰ ⴰⵙ ⵉⵍⵍⵉ, ⵀⴰⵜ ⵏⴽⴽ ⴷ ⴱⴰⴱⴰⵎ, ⵔⵉⵅ ⴰⴽⵎ ⴰⵏⵏⵉⵅ ⴰⵎ ⵛⵎⵎ ⴰⵎ ⵜⵄⵔⵔⵉⵎⵉⵏ ⵏ ⵜⵇⴱⵉⵍⵜ ⵖⵉⵔⵎ ⴰⵔⵢⴰⵣ, ⵎⴰⵢ ⵎⵉ ⵓⵏⵏⴰ ⴷ ⵉⴷⴷⴰⵏ ⵓⵔ ⴷⴰ ⵜⵜⵉⵔⵉⴷ ⴰⴷ ⵜ ⵜⴰⵡⵍⴷ? ⵅⴰⵙ ⵉⵜⵔⵔⴰⵙⵏ ⵉⵖⵖⵓⴷⴰⵏ ⵢⵉⵍⵉⵏ ⵙ ⵡⴰⴷⴷⵓⵔ ⴰⵢ ⴽⴽⵎ ⵉⵙⵙⵓⵜⵔⵔ, ⵛⵎⵎ ⴰⴱⴷⴰ ⵅⴰⵙ ⵉⵀⵉ ⴰⵢ ⵜⵃⴹⵉⴹ. ⵜⵉⵜⵔⵉⵜ ⵜⵓⴷⵔ ⵉ ⵢⵉⵅⴼ ⵏⵏⵙ ⵓⵔ ⵜⵔⵉ ⴰⴷ ⵉⵙⵙ ⵜⵀⵣⵣⴰ ⴰⵍⵍⵏ ⵡⴰⵍⴰ ⴰⴷ ⴰⵙ ⵜⵔⴰⵔ ⴰⵡⴰⵍ. ⵏⵜⵜⴰⵏ ⵉⵍⵍⴰ ⵍⵍⴰ ⵢⵙⵙⴰⵡⴰⵍ, ⵍⵍⵉⴳ ⵏⵜⵜⴰⵜ ⵓⵔ ⵜⵔⵉ ⴰⴷ ⴰⵙ ⵜⵔⴰⵔ ⴰⵡⴰⵍ. ⵉⵏⵏⴰ ⴰⵙ: ⵀⴰⵜ ⴷⴰ ⴽⴽⵎ ⵛⴼⵅ ⵉ ⵡⴰⵏⵉⵔ ⵓⵔ ⵉⵍⵍⵉ ⴰⵎ ⵏⵜⵜⴰⵏ. ⵏⵜⵜⴰⵜ ⴰⵍⵍⵏ ⵏⵏⵙ ⵢⵓⴼⵔⵓⵏ ⵣⵉ ⵙⵏⵜ ⵉⵎⵟⵟⴰⵡⵏ, ⵜⴱⴷⴰ ⵜⵏⵏⴰ ⴰⵙ ⵡⴰⵡⴰⵍ ⵉⵇⵙⵃⵏ: ⴰⵡⵍⵜ ⵛⴳⴳ ⴷⴰ ⵜⵣⵔⵉⵜ ⴳ ⴰⵏⵏⵙⴰ, ⵜⴰⵊⵊⵉⴷ ⵅⴰⵙ ⵉⵇⵇⵉⵎ ⵉⴼⵇⵇⵄ ⵓⵔ ⵢⵓⴼⵉ ⵎⴰ ⴳ ⵏⵏⴰ, ⵅⴰⵙ ⴷⴰ ⵉⵚⵏⵓⴹⵓ ⵉⵅⴼ ⵏⵏⵙ ⴷⴰ ⵢⵏⵏⴰ ⵀⴰⵏⵏ ⵜⴰⵔⴱⴰⵜ ⴰ ⵉⵊⵔⴰ ⵢⴰⵙ ⵛⴰ. ⵉⵣⵔⵉ ⵓⵔ ⵜⵉⵀⵏⵏⵉ ⵍⵃⴰⵍ, ⵉⴷⴷⴰ ⴷⴰ ⵉⵜⵎⴹⴰⵛⴰⵔ ⵖⵔ ⵜⵎⴹⵓⴹⵜ ⵏⵏⵙ ⵜⵓⴷⴰ. ⵉⵏⵏⴰ ⴰⵙ ⵜⵓⴷⴰ ⵀⴰⵜ ⵜⴰⵔⴱⴰⵜ ⴰ ⵢⴰⵖⵜ ⵛⴰ, ⵓⵔ ⵜⵔⵉ ⵉⵡⵍ ⵎⴰ ⵓⵔ ⵉⴷ ⵉⵀⵔⵊⴰ ⴰⵙ ⵉⵎⵎⵓⴳⵏ. ⵜⵓⴷⴰ: ⴰⴷ ⴰⵙ ⵜⵜⵓⵢⵉⴳⴳⵏ ⵀⴰⴷⵜ ⵛⵃⴰⵍ ⵏ ⵢⵓⵏ ⵓⵔ ⵜⵔⵉ ⴰⴷ ⵜⵜⴰⵡⵍ. ⵉⵣⵔⵉ: ⵎⵔ ⵜⴰⵏⵏⵉⴷ ⵙⵙⵉⵡⵍⵅ ⴰⵙ, ⴷⴰ ⵓⵔ ⵜⵔⵉ ⵇⴰⵃ ⴰⴷ ⵢⵉ ⵜⵀⵣⵣⴰ ⵍⵍⵉⴳ ⴰⵙ ⵏⵏⵉⵅ ⴰⴷ ⵜⴰⵡⵍⴷ ⴰⵏⵉⵔ ⵜⵟⵉⵇⵙ ⵍⵍⴰ ⵜⵔⵓ ⴷⴰⵢ ⵜⵏⵏⴰ ⵢⵉ ⴰⵡⵍⵜ ⵛⴳ. ⴷⴰ ⵜⵣⵔⵉ ⴳ ⵡⴰⵏⵏⵙⴰ, ⵓⵔ ⵊⵊⵉⵏ ⵜⵊⵉ ⵉⵎⵛⵉ. ⵜⵓⴷⴰ: ⵢⵉⵀ ⵀⴰⵜ ⵛⴰ ⵉⵎⵎⵓⴳⵯ ⴰⵙ, ⴰⴷ ⵓⵔ ⵉⵜⵜⵉⵏⵉ. ⵉⵣⵔⵉ: ⵅⴰⵙ ⵔⴰⵄⴰ ⵎⴰⵏⵉ ⵖⵔⴰ ⵜ ⵜⴰⵡⵉⴷ. ⵜⵓⴷⴰ: ⴰⴷ ⴷⴷⵓⵅ, ⴰⴷ ⵜ ⴰⵡⵉⵅ ⵖⵔ ⵀⵏⵏⵓ. ⵜⵓⴷⴰ ⵜⴷⴷⴰ ⵜⵓⵡⵢ ⵜⵉⵜⵔⵉ ⵖⵔ ⵀⵏⵏⵓ, ⵏⵜⵜⴰⵜ ⵢⵓⵜ ⵏ ⵜⴼⵇⵇⵉⵔⵜ, ⵜⴰⵎⵀⴰⵡⵛⵜ, ⵜⵍⵍⴰ ⵖⵔ ⴰⵢⵜ ⵉⵖⴱⵓⵍⴰ, ⵍⵍⴰ ⵜⵔⴰⵄⴰ ⵉ ⵓⵏⵏⴰ ⵎⵉ ⵉⵎⵎⵓⴳ ⵛⴰ ⵜⵜⵓⵢⵉⵙⵏ ⵅⴰⵙ ⵙ ⵓⵔⴰⵄⴰ ⴳ ⵓⴼⵓⵙ, ⴰⵍ ⵜⵜⵉⵏⵉ ⵎⴰ ⵙ ⵉⵊⵔⴰⵏ. ⵜⴰⴼⵇⵇⵉⵔⵜ ⴰ ⴽⵓⵍ ⵎⴰ ⵖⵔⴰ ⵉⵊⵔⴰⵏ ⵉ ⵜⵇⴱⵉⵍⵜ ⵍⵍⴰ ⴰⵙⵏ ⵜ ⵜⵉⵏⵉ, ⵉⴷ ⵍⵍⵉⴳ ⴷⴰ ⵜⵏⵏⴰⵖⵏ ⴷ ⴰⵢⵜ ⵉⵊⵉⴷⵔ, ⵜⴽⴽⵔⴷ ⵢⵓⵜ ⵏ ⵜⵉⴼⴰⵡⵜ, ⵜⵏⵏⴰ ⵢⴰⵙⵏ ⵎⵛ ⵉ ⵜⴳⴳⴰⵎ ⵕⵕⴰⵢ ⴰⴷ ⵓⵔ ⵜⴷⴷⵓⵎ ⵖⵔ ⵜⵖⵎⵔⵜ ⵏ ⴰⵢⵜ ⵉⵊⵉⴷⵔ ⵛⴰ ⴷⴰ ⴷ ⵉⵊⵔⵓ ⵊⴰⵔ ⴰⵡⵏ, ⵅⴰⵙ ⵛⴼⴰⵜ ⴰⵙⵏ ⵜⵜⴰⵙⵉⵄ, ⵓⵔ ⴽⴽⵉⵏ ⴰⴽⴽⵯⴷ ⵛⵡⵉ ⴰⵍⵍⵉⴳ ⵏⵏⴰⵖⵏ ⵏⵉⵜⵏⵉ ⴷ ⴰⵢⵜ ⵉⵊⵉⴷⵔ. ⵍⵍⵉⴳ ⵖⵉⵔⵙ ⵜⵓⵡⵢ ⵜⵓⴷⴰ ⵜⵉⵜⵔⵉⵜ, ⵖⵔ ⵀⵏⵏⵓ, ⵅⴰⵙ ⵜⵓⵡⴹ ⵏⵜⵜⴰⵜ ⵜⵔⴰⵄⴰ ⵢⴰⵙ ⴳ ⵓⴼⵓⵙ, ⵜⵏⵏⴰ ⴰⵙ ⵣⵀⵔ ⵏⵏⵎ ⵉⴱⴷ, ⵎⴰⵛⴰ ⴰ ⵢⵏⵏⴰ ⵜⵔⵉⴷ ⵉⵙⵓⵍ ⵉⵖⵣⵣⵉⴼ ⴰⵎ ⵓⴱⵔⵉⴷ ⵖⵉⵔⵙ, ⵡⵙⴰⵔ ⵜ ⵜⴰⵡⴹ, ⴰⴷ ⵜⵜⵉⴳⵉⵎ ⴰⵍ ⵜⵓⵃⵍⴷ, ⴽⵓⵍ ⵉⴱⵔⴷⴰⵏ ⵏⵏⴰ ⵜⴽⴽⴰⴷ ⵡⵄⵔⵏ, ⵎⴰⵛⴰ ⵖⵔ ⵜⵉⵏⵢⵉⵔⵉ ⴰⴷ ⵜⴰⵡⴹ ⵎⴰⵢ ⵜⵔⵉⴷ. ⵜⵓⴷⴰ ⵏⵜⵜⴰⵜ ⵅⴰⵙ ⵜⵇⵇⵉⵎⴰ ⵍⵍⴰ ⵜⵙⵖⴰⴷ ⵉ ⵎⴰⵢ ⵜⵜⵉⵏⵉ ⵀⵏⵏⵓ, ⴷⴰⵢ ⵜⴼⵇⵇⵄ ⵉⴷ ⵜⴰⵏⵏⵉ ⵍⵎⵛⴰⵢⵅ, ⴽⵓⴷⵏ ⵅⴼ ⵉⵍⵍⵉⵙ, ⵀⴰ ⴷ ⵏⵜⵜⴰⵜ ⵜⵖⵓⴷⴰ, ⵀⴰ ⵢⵊ ⴱⴰⴱⴰⵙ ⴰⵎⵖⴰⵔ ⵉⵊⵊⵉⵡⵏ, ⴰⵎⵎ ⵉⵏⵏⴰ ⵜⴱⴷⴰ ⵍⵍⴰ ⵜⵅⵎⵎⴰⵎ ⴰⵍ ⵜⵙⴰⵍ ⵉⵅⴼ ⵏⵏⵙ ⵜⴰⵏⵏⵉ ⴰⴽⴽⵯⴷ ⵎⴰⵙ ⵉⵏⵏⴰ ⵓⵔⵢⴰⵣ ⵏⵏⵙ, ⵉⵙ ⵉⵙⵏⵜ ⵉⵊⵓ ⵙⵜⵉⵜ, ⵀⵏⵏⵓ ⵍⵍⵉⴳ ⵜⴰⵏⵏⵉ ⵜⵓⴷⴰ ⵜⵣⵣⵓ ⴰⵍⵍⵏ ⴳ ⴰⵛⴰⵍ ⴰⵍ ⵜⵙⵡⴰⵍ ⵉⵏⵊⵔ ⴰⵙ ⴷ ⵉⵅⴼ ⵏⵏⵙ, ⴷⴰⵢ ⴹⵚⴰ ⵜⵏⴰ ⴰⵙ: ⵅⴰⵙ ⵉⵏⵉ ⵉ ⵎⴰⵎ ⵉⵍⵍⴰⵏ ⴳ ⵉⵅⴼ, ⴱⵍⴰ ⵎⴰ ⵅⴼ ⵜⴼⴼⵔⴷ. ⵜⵓⴷⴰ ⵜⴰⵏⵏⴰ ⴰⵙ: ⵕⴱⴱⵉ ⵎⵛ ⵓⵔ ⵉ ⵜⴼⵔⵔⵉⵣⵜ ⵎⴰ ⴳ ⵍⵍⴰⵏ, ⴰⴽⴽⵯⴷ ⵎⵛ ⵉⵍⵍⴰ ⵎⴰ ⵙ ⵉ ⵜⵃⴰⵟⵟⴰⵔ ⴳ ⵓⴱⵔⵉⴷ ⵏⵏⵙ, ⵅⴰⵙ ⴽⵙⴰⵙⵜ, ⵏⴽⴽ ⵓⵔ ⵜⵙⵙⵉⵏⴷ ⵅⴰⵙ ⴰⵢⵏⵏⴰ ⵖⵉⴼⵉ ⵊⵊⵉⴷ ⴰⴷ ⴰⵎ ⵜⵛⴼⵅ, ⵀⴰⵎ ⴰⵎⵄⵍⵍⵎ ⵖⵉⵔⵉ, ⵎⵛ ⵉ ⵜⴼⵓⴽⴽⴰⴷ, ⴰⴷ ⴰⵎ ⵛⴼⵅ ⵜⴰⵢⵏⴷⵓⵣⵜ. ⵀⵏⵏⵓ ⵜⵏⵏⴰ ⴰⵙ ⵓⵔ ⵉⵍⵍⵉ ⵛⴰ, ⵉⴷ ⵏⵜⵜⴰⵜ ⵜⵙⵏ ⵎⴰ ⴳ ⵍⵍⴰⵏ, ⵉⴷ ⵜⵙⵙⵏ ⵜⵉⵜⵔⵉⵜ ⵜⵍⵍⴰ ⵍⵍⴰ ⵜⵢⴰⵏⴰⵢ, ⵓⵏⵏⴰ ⵙ ⵉⵍⵍⴰⵏ ⴳ ⵓⵍ, ⵜⴱⴷⴰ ⴷⴰ ⵜⵙⵙⵡⴰⵍ ⵅⴰⵙ ⵙ ⵍⵎⵄⵏⴰ, ⵓⵔ ⵜⵔⵉ ⴰⴷ ⵜⵉⵏⵉ, ⵉⴷ ⴰⴷⴷⴰⵢ ⵜⵙⵙⴰⵡⴰⵍ ⵍⵍⴰ ⵜⵔⴰⵄⴰ ⵖⵔ ⵜⵉⵜⵔⵉⵜ, ⴷⵉⵅ ⵏⵜⵜⴰⵜ ⵍⵍⴰ ⵜⵊⵎⵓⵎⵓⵊ ⵜⴹⵚ, ⵎⴰⵛⴰ ⵉ ⵜⵉⵏⵢⵉⵔ ⵜⵏⵏⴰ ⴰⵙ ⵀⴰⵜ ⵓⵔ ⴷⴰ ⵛⴰ, ⵀⴰⵏⵏ ⵜⵉⵜⵔⵉⵜ ⵜⵍⵍⴰ ⵜⵙⵙⵏ ⵎⴰ ⴳ ⵍⵍⴰⵏ, ⵀⴰ ⵉ ⴰⴷ ⴰⵙ ⵛⴼⵅ ⵢⵓⵏ ⵍⵃⵔⵣ. ⵜⵛⴼⵓ ⵢⴰⵙ ⵜ ⵉ ⵜⵉⵜⵔⵉⵜ ⴷⴰ ⵜⵏⵏⴰ ⴰⵙ ⴰⵙⵢ ⵜⵔⵙⵙⴰⵙⵜ ⵏ ⵏⵃⴰⵙ ⵜⵅⵡⵉⵜ ⵉⵊⵜ ⴰⵎⵎⴰⵙ ⵏⵏⵙ ⵜⵇⵇⵏⵜ ⴳ ⵓⵊⵔⴷ ⵏⵏⵎ, ⵏⵜⵜⴰⵏ ⴰⴷ ⵖⵉⴼⵎ ⵉⵥⵥⵄ ⵎⴰ ⴳⴳⴰⵏ ⵍⴱⵍⴰ ⴷ ⵎⴰ ⵓⵔ ⵉⵥⵉⵍⵍ. ⵜⴰⵖⵓⵍ ⴷ ⵜⵓⴷⴰ ⵏⵜⵜⴰⵜ ⴷ ⵜⵉⵜⵔⵉⵜ ⵖⵔ ⵉⵖⵔⵎ. ⵜⵓⴷⴰ ⵅⴰⵙ ⵜⵇⵇⵉⵎ ⵍⵍⴰ ⵜⵅⵎⵎⴰⵎ ⴰⵍⵍ ⵜⵉⵏⵉ ⵓⵔⵙⵙ ⵎⴰ ⵓⵔ ⵉⴷ ⵉⵙ ⵓⵔ ⵜⵜⴰⵡⵍ ⵉⵍⵍⵉ, ⵏⵜⵜⴰⵜ ⵜⵊⵓ ⵣⵣⵉⵏ ⵀⴰⴷⵜ ⴷⵖⵉ ⵜⵉⵡⴹ ⵅⴼ ⵢⵉⵡⵍ, ⴷⵖⵉ ⵜⵍⵍⴰ ⴳ ⵙⴳⴳⵯⴰⵙ ⵡⵉⵙⵙ ⵙⴹⵉⵙ ⴷ ⵎⵔⴰⵡ. ⵅⴰⵙ ⵣⵔⵉⵏ ⵢⵉⵜⵜ ⵏ ⵡⵓⵙⵙⴰⵏ ⵣⵉ ⵎⴰⵢ ⵎⵡⴰⵍⵍⴰⵖⵏ ⵜⵇⴱⵉⵍⵉⵏ ⵙ ⵙⵏⴰⵜ. ⴰⵢⵓⵔ ⵢⵓⴼⴰ ⵜ ⵉⴷ ⵉⵍⵍⴰ ⴳ ⵡⴰⵙⵙ ⵓⵎⵡⴰⵍⵍⴰⵖ, ⵣⵉ ⵙⵢⵉⵙ ⴰ ⵏⵜⵜⴰⵏ ⵉⵙⵏⵜⴰ ⴷⴰⵢ ⵙⵡⵊⵉⴷ ⴰⴷ ⵉⵙⵙⵓⵜⵔ ⵉ ⵓⵎⵖⴰⵔ ⵏ ⴰⵢⵜ ⵉⵖⴱⵓⵍⴰ, ⵉⵍⵍⵉⵙ ⵜⵉⵜⵔⵉⵜ. ⵎⴰⵛⴰ ⵅⴰⵙ ⴷⴰⵢ ⵜⵛⴰⵡⴰⵔ ⵉⵣⵡⴰⵔ ⴱⴰⴱⴰⵙ ⴷ ⵉⵎⵎⴰⵙ, ⵏⵉⵜⵏⵉ ⵍⵍⵉⴳ ⴰⵙⵏ ⵜⵉⵏⵏⴰ ⵓⵔ ⵖⵉⵢⵏ ⴰⴷ ⴰⵙ ⵙⵅⵚⵕ ⵍⵅⴰⴹⵔ, ⴷⴰ ⵓⵔ ⴰⵙ ⵏⵏⵉⵏ ⵉⵀⵉ, ⵡⴰⵅⵅⴰ ⵏⵉⵜⵏⵉ ⴷ ⴰⵢⵜ ⵉⵖⴱⵓⵍⴰ ⵎⵛⵜⴰ ⴰⵢⵓ ⵓⵔ ⵉⵍⵍⵉ ⵛⴰ ⵉⵣⵉⵍⵍ ⵊⵔⴰⵙⵏ, ⵓⵔ ⴷⴰ ⵜⵜⵉⵔⵉⵏ ⴰⴷ ⵣⵉ ⵙⵏ ⴰⵡⵍⵍ. ⵎⴰⵛⴰ ⵏⵉⵜⵏⵉ ⵉⴷ ⵅⴰⵙ ⴰⵢⵓⵔ ⴰⵢ ⵖⵉⵔⵙⵏ ⵉⵍⵍⴰⵏ ⵓⵔ ⵔⵉⵏ ⴰⴷ ⴰⵙ ⵉⵏⵉⵏ ⵉⵀⵉ, ⵡⴰⵅⵅⴰ ⵉⵎⵏⵖⵉ ⵉⵙⵓⵍ ⴰⴽⴽⵯⴷ ⵓⵔ ⵜ ⵜⵓⵏ. ⵏⵏⴰ ⵉⵍⵍⴰⵏ ⵊⴰⵔ ⴰⵙⵏ ⴷ ⴰⵢⵜ ⵉⵖⴱⵓⵍⴰ, ⵍⵍⵉⴳ ⵉⵙⵏⵜⴰ ⴷⴰ ⵉⵜⵎⵙⵍⴰⵢ ⵉⵎⴷⴷⵓⴽⴰⵍ ⵏⵏⵙ, ⵏⵉⵜⵏⵉ ⵓⵔ ⴰⵙ ⵔⵉⵏ, ⵉⴷ ⵏⵏⴰⵏ ⴰⵙ ⵀⴰⵜ ⵓⵔ ⵜⵜⵉⵔⵉⵏ ⴰⴷ ⴰⵛ ⵜⵜ ⵉⵛⴼ, ⵏⴽⴽⵏⵉ ⵓⵔ ⴰⵅ ⴷ ⵉⵜⵜⴰⵙ ⴰⴷ ⵖⵉⵔⵙ ⵜⴷⵓ ⴷ ⴰⴷ ⴰⵙ ⵜⵙⵓⵜⵔ ⴷ ⵉⵣⵣⵄⵛ, ⵀⴰⵜ ⵛⴽⴽ ⵢⵓⵏ ⵓⵄⵔⵔⵉⵎ ⵉ ⵜⵢⵉⵙⵙⵏ, ⵜⴱⵓⵔⵣ ⴷ ⵖⵔ ⵉⵇⴱⵉⵍⵍⵏ ⵛⴽ ⴷ ⴰⵎⵏⴰⵢ, ⴷ ⴰⵏⵏⴱⴱⴰⴹ, ⵉⵍⵍⴰ ⵖⵉⵔⵛ ⵡⴰⴷⴷⵓⵔ ⴰⵅⴰⵜⴰⵔ, ⴰⵎⵎⴰⵙ ⵏ ⵜⵇⴱⵉⵍⵜ ⴷ ⵖⵔ ⵉⵇⴱⵉⵍⵍ ⵇⴰⵃ. ⵎⵉⵙⵎ ⴰⵢ ⵜⴳⴳⴰⴷ ⵎⵛ ⴰⵙ ⵜⵙⵙⵓⵜⵔⴷ ⵉ ⵉⵣⵔⵉ ⵀⴰ ⵓⵔ ⴰⵛ ⵢⴰⴽⴽⵯ ⵓⵔ ⵏⵜⵜⵉⵔⵉ ⴰⵊⵊⴷ ⵜⴰⴹⵚⴰ. ⴰⵢⵓⵔ ⵅⴰⵙ ⵏⵏⴰⵏ ⴰⵙ ⵉⵎⴷⴷⵓⴽⴰⵍ ⵏⵏⵙ ⵉⵡⴰⵍⵉⵡⵏⵓ, ⵢⴰⵖⵓⵍ ⵉⵛⵓⵛⵔ, ⵉⴷ ⵏⵜⵜⴰⵏ ⵢⵓⵏ ⵉⵜⵜⵉⵔⵉⵏ ⴰⴱⴷⴰ ⴰⴱⵓⵔⵣ ⵉ ⵉⵅⴼ ⵏⵏⵙ ⴷ ⵜⵇⴱⵉⵍⵜ ⵏⵏⵙ, ⴷⴰ ⵓⵔ ⵉⵔⵉ ⴰⴷ ⵉⵔⴰⵔ ⴷⴷⵍⵜ. ⵎⴰⵛⴰ ⵡⴰⵅⵅⴰ ⵉ ⵜⵜⴰⵖⵓⵍ ⵖⵔ ⴷⴼⴼⵉⵔ ⴰⴷ ⵢⴰⵙ ⵢⵉⵏⵉ ⵛⴰ ⵢⵓⵏ ⵛⴰ ⵏ ⵡⴰⵡⴰⵍ ⴷⵉⵅ ⵜⴰⵢⵔⵉ ⵏ ⵜⵉⵜⵔⵉⵜ ⵓⵔ ⵜⵜⴰⵊⵊⵉ ⴰⴷ ⵉⵊ ⵙ ⵎⴰ ⵙ ⵏⵏⴰⵏ, ⵉⵎⴷⴷⵓⴽⴰⵍ ⵏⵏⵙ. ⵓⵔ ⴰⵙ ⵉⵇⵇⵉⵎⵏ ⵅⴰⵙ ⵃⵎⵎⵓ ⵉⵊⵉⵏ ⴰⵔⵢⴰⵣ ⵏⵏⴰ ⵖⵔ ⵉⵙⵖⵖⴰⴷ ⵀⴰ ⵢⵊ ⵜⵉⵏⵎⵍ ⵏⵏⵙ ⵍⵍⴰ ⵣⵉⴳⵙ ⵉⵍⵎⵎⴷ, ⵏⵜⵜⴰⵏ ⵍⵍⵉⴳ ⵜ ⵉⵎⵙⵍⴰ, ⵉⴷ ⵢⵓⴼⴰ ⵜ ⵉⴷ ⵉⵙⵙⵏ ⴰⵢⵓⵔ ⵉⵙ ⵉⵍⵍⴰ ⵍⵍⴰ ⵉⵜⵜⵉⵔⵉ ⵜⵉⵜⵔⵉⵜ. ⵅⴰⵙ ⵉⵏⵏⴰ ⴰⵙⵜ, ⵓⵔ ⴰⵙ ⵉⵄⴽⴽⵉⵣ, ⴷⴰ ⵉⵏⵏⴰ ⴰⵙ ⴰⵏⴷⴷⵓ ⴰⴷ ⵜⵜ ⵏⵙⵙⵓⵜⵔ. ⴰⵢⵜ ⵜⵇⴱⵉⵍⵜ ⵡⴰⵍⴰ ⵜⵉⵄⵔⵔⵉⵎⵉⵏ ⵏ ⵜⵇⴱⵉⵍⵜ, ⵇⴰⵃ ⵓⵔ ⵉⵍⵍⵉ ⵎⴰⵢ ⴷ ⵉⵙⵙⵏ ⵉⴷ ⴰⵢⵓⵔ ⴰⴷ ⵉⴷⴷⵓ ⴰⵍ ⴰⵢⵜ ⵉⵖⴱⵓⵍⴰ ⴰⴷ ⵉⵙⵙⵓⵜⵔ ⵉ ⵓⵎⵖⴰⵔ ⵏⵏⵙⵏ ⵜⴰⵔⴱⴰⵜ. ⵉⵙ ⵉⵍⵍⴰ ⵍⵍⴰ ⵖⵉⴼⵙ ⵜⵙⵍⴰⵏ ⵜⵖⵓⴷⴰ. ⵢⵓⵜ ⵏ ⵜⵉⴼⴰⵡⵜ ⵉⴽⴽⵔ ⵡⴰⵢⵓⵔ ⴷⴰ ⵉⵊⵔⵜ ⴳ ⴰⵔⵔⵓⴹ ⵏⵏⵙ ⵉⵥⵉⵍⵍⵏ ⵉⵏⵢ ⴰⴼⵍⵍⴰ ⵓⵢⵉⵙ ⵏⵏⵙ ⵉⵎⵓⵏ ⵏⵜⵜⴰⵏ ⴷ ⴱⴰⴱⴰⵙ ⴷ ⵃⵎⵎⵓ, ⴰⵎⵥⵏ ⴰⴱⵔⵉⴷ ⴰⵍⵍⵉⴳ ⵏⵓⵡⴹⵏ ⵖⵔ ⵜⵇⴱⵉⵍⵜ ⵏ ⴰⵢⵜ ⵉⵖⴱⵓⵍⴰ, ⴷⴷⵓⵏ ⴰⵍ ⵉⵖⵔⵎ ⵉⵣⵔⵉ, ⵏⵜⵜⴰⵏ ⵓⵔ ⵢⵓⵛⵉⵢ ⴰⵍⵍⵉⴳ ⴰⵙ ⴱⴷⴷⴰⵏ ⴷⴰⵜ ⵏ ⵜⴳⴳⵓⵔⵜ ⵉⵖⵔⵎ, ⵔⵣⵓⵏ ⴰⵙ ⴰⵏⵊⴱⵉ ⵏ ⵕⴱⴱⵉ, ⵏⵜⵜⴰⵏ ⵉⴼⴼⵖⴷ ⵖⵉⵔⵙⵏ ⵉⵙⵙⵉⵜⴼⵜⵏ, ⵉⴷ ⵢⵓⴼⴰⵏ ⴰⵢⵓⵔ, ⵉⵙⵙⵏⵜ ⵏⵜⴰⵏ ⵡⴰⵍⴰ ⴱⴰⴱⴰⵙ ⵡⴰⵍⴰ ⵃⵎⵎⵓ, ⵉⵙⵙⵓ ⵢⴰⵙⵏ, ⵉⵙⵎⵎⵓⵥ ⴰⵙⵏ ⵉⴷ ⵉⵏⵏⴰⵢ ⴰⵢⵓⵔ, ⵉⵊⵉⵏ ⴰⵏⴱⴱⴰⴹ ⵏ ⵜⵇⴱⵉⵍⵉⵏ, ⵉⵊ ⴰⵎⵏⴰⵢ, ⵀⴰ ⵢⵉⵍⵉ ⴷ ⴰⵏⴹⵍⵉⴱ ⵏⵏⵙ, ⵉⵣⵔⵉ ⴷⵖⵢⴰ, ⵉⵙⵙⵉⵔⵙ ⴰⵙⵏⴷ ⵚⵉⵏⵢⴰ ⵏ ⵏⵇⵔⵜ ⵙ ⵍⴽⵉⵙⴰⵏ ⵏ ⵍⵍⴱⵍⵍⴰⵕ, ⴱⴷⴰⵏ ⴷⴰ ⵜⵊⵎⵎⴰⵔⵏ ⴰⵜⵜⴰⵢ, ⵛⵡⵉ ⵀⴰ ⴱⵓⵛⵢⵢⴰⵔ ⵉⵙⵙⵉⵔⵙ ⵜ ⵉⴷ ⵙ ⵜⴰⵎⵏⵜ ⴷ ⵡⵓⴷⵉ, ⵇⵇⵉⵎⵏ ⵍⵍⴰ ⵜⵇⵚⵚⴰⵔⵔ, ⵢⴰⴼ ⵉⵍⵍⴰ ⵍⵍⴰ ⵉⵖⵔⵙ ⵉ ⵜⵎⵖⵕⵓⵙⵜ, ⵉⵍⵍⴰ ⵛⵡⵉ ⵍⵍⴰ ⵢⵜⵏⴰⵡ. ⵅⴰⵙ ⵢⵓⵡⴹ ⵉⵎⵛⵍⵉ ⵀⴰ ⵛⵡⵉ ⵉⵙⵔⵙ ⴰⵙⵏ ⵜ ⵉⴷ ⴷ ⵜⵓⵜⵍⵉⵡⵉⵏ, ⴷ ⵓⴼⵜⵜⴰⵍ. ⵉⵣⵔⵉ ⵉⵙⵎⵖⵔ ⴷⵉⴳⵙⵏ ⵅⴰⵙ ⵏⵉⵜⵏⵉ ⵛⵛⵉⵏ ⵙⵡⵉⵏ, ⵏⵉⵜⵏⵉ ⵉⵇⵇⵏ ⵜ ⵏⵉⴷ ⵓⴱⵔⵉⴷ ⵔⴰⵏ ⴰⴷ ⴷⴷⵓⵏ, ⵃⵎⵎⵓ ⵉⵃⵓⵣ ⵙ ⵉⵣⵔⵉ ⴷⴰ ⵉⵏⴰ ⴰⵙ ⵀⴰⵜ ⵉⵙ ⵜⵙⵙⵏⴷ ⵎⴰⵖ ⴷ ⵏⴷⴷⴰ ⴰⵙⵙⵓ? ⵀⴰⵜ ⴷ ⵍⵅⵉⵔ ⴰⵖⵔ ⴷ ⵏⴷⴷⴰ ⴷⴰⵢ ⵏ ⵓⴳⴳⴰⴷ ⵖⵉⵔⵛ. ⵉⵣⵔⵉ: ⵉⵏⵏⴰ ⴰⵙ ⵉ ⵃⵎⵎⵓ ⵉⵛⴼⵓ ⵢⴰⵛⵜ ⵕⴱⴱⵉ ⴰⵄⵎⵎⵉ ⵃⵎⵎⵓ, ⴰⴽⴽⵯⴷ ⵎⵛ ⵓⵔ ⵉⵍⵍⵉ ⴰⴷ ⴷⴷⵓⵅ ⴰⴷ ⵜⵜ ⵉⴷ ⵙⵖⵅ ⵅⴷ ⴰⴷ ⵜⵜ ⵔⴹⵍⵅ. ⵃⵎⵎⵓ ⵉⵏⵏⴰ ⴰⵙ: ⵏⴷⴰ ⴷ ⵍⵍⴰ ⵛ ⵏⵏⵙⵙⵓⵜⵓⵔ ⵉⵍⵍⵉⵛ ⵜⵉⵜⵔⵉⵜ ⵉ ⵡⴰⵢⵓⵔ ⵉⵣⵔⵉ: ⴳ ⵡⴰⵏⵏⵙⴰ ⵉⵊⵓ ⴰⵎⵎⵉ ⵜⵙⵡⵓ ⵍⴼⵇⵇⵉⵄⵜ ⴷⴰ ⵉⵏⵏⴰ ⴰⵙ ⴰⵡⴰⵍ ⵉⵥⵉⵍⵍ ⴰ ⵢⵏⵏⴰ, ⵎⴰⵛⴰ ⴰⵊⵊⴰⵜ ⵉ ⴰⴷ ⵎⴹⴰⵛⴰⵔⵅ ⵔⴰⵔⵅ ⵖⵉⴼⵓⵏ. ⵃⵎⵎⵓ, ⵡⴰⵅⵅⴰ ⴰⵙ ⵉⵏⴰ ⵉⵣⵔⵉ ⴰⵊⵊⵉ ⴰⴷ ⵎⴹⴰⵛⴰⵔⵅ, ⵏⵜⵜⴰⵏ ⵢⵓⵎⵥ ⴷⵉⴳⵙ ⵉⵏⵏⴰ ⴰⵙ ⵡⴰⵍⵓ ⵅⴰⵙ ⵔⵓⵔⴰ ⵖⵉⴼⵏⵅ, ⵀⴰⵜ ⵛⴽⴽ ⴰⵔⵢⴰⵣ ⵉⵥⵉⵍⵍ, ⴷⴰ ⵉⵏⵏⴰ ⴰⵙ ⵀⴰⵜ ⴰⵢⵓⵔ ⴰⵄⵔⵔⵉⵎ ⵉⴱⵓⵔⵣⵏ ⵢⵉⵍⵉ ⵖⵉⵔⵙ ⵓⵎⵓⵔ ⴰⵎⵎⴰⵙ ⵏ ⵜⵇⴱⵉⵍⵜ, ⴷⴰ ⵉⵏⵏⴰ ⴰⵙ ⵉⵣⵔⵉ ⵍⵍⵉⵅ ⵙⵏⵅ ⵓⵔ ⵉⴷ ⵅⴰⵙ ⴰⵍ ⴰⵙⵙⵓ. ⵎⴰⵛⴰ ⵉ ⵜⵉⵏⵢⵉⵔⵉ ⵉⵣⵔⵉ ⵉⵏⵏⴰ ⴰⵙ ⵉⵅⵚⵚⵉ ⴰⴷ ⴰⵏⵏⵉⵅ ⵉⵍⵍⵉ ⴷ ⵉⵎⵎⴰⵙ, ⵀⴰⵜ ⴷⴰ ⴷ ⵖⵉⴼⵛ ⵔⴰⵔⵅ. ⴰⵢⵓⵔ ⵍⵍⵉⴳ ⵉⵙⵙⴰⵡⴰⵍ ⵃⵎⵎⵓ ⵉ ⵉⵣⵔⵉ ⵏⵜⵜⴰⵏ ⵉⵊⵓ ⵢⴰⵙ ⴱⴰⴱⴰⵙ ⴳⵓⴷⵎ, ⴷ ⴰⵍⵍ ⵉⵙⵖⴰⴷ ⵓⵍ ⵏⵏⵙ ⵉⵍⵍⴰ ⵍⵍⴰ ⵉⴽⴽⴰⵜ, ⵉ ⵎⴰ ⵖⴰ ⵙ ⵢⵉⵏⵉ, ⴷⴰⵢ ⴰⴷⵔ ⵉ ⵢⵉⵅⴼ ⵏⵏⵙ ⵓⵔ ⵉⵖⵉⵢ ⴰⴷ ⵜⵜ ⵉⵀⵣⵣⴰ. ⵜⵉⵜⵔⵉⵜ ⵏⵜⵜⴰⵏ ⵅⴰⵙ ⴰⵙⵙ ⵏⵏⴰ ⵜⴰⵏⵏⵉ ⴰⵢⵓⵔ, ⵢⵓⵡⴹ ⴰⵙⵏⴷ ⵖⵔ ⵉⵖⵔⵎ ⵉⴳⵔⵥ ⴰⵙ ⵉⵅⴼ ⵏⵏⵙ, ⵜⵙⵙⵏ ⴰⵢⵓⵔ ⵉⵙ ⴷ ⵉⴷⴷⴰ ⵙ ⵍⵎⵛⵉⵅⵜ ⵖⵉⵔⵙ ⴰⴷ ⵜⵜ ⵉⵙⵙⵓⵜⵔ, ⵉⵊⵓ ⵖⵉⵔⵙ ⵡⴰⵙⵙⵓ ⴰⵎⵎⵉ ⴷⵉⴳⵙ ⵜⵍⵓⵍⴰ, ⵜⵊⵓ ⵜⴰⵛⴰⵔⵉⴼⵜ ⵅ ⵢⵉⵅⴼ ⵏⵏⵙ ⴷⴰⵢ ⵜⵙⵙⵉⵍⵍⵓⴷ ⵉⵛⵡⵉ ⵡⴰⵖⵥⴰⴹⵏ ⵣⴳ ⵓⴷ ⵍⴰⵍ ⵏⵏⵙ ⵉⵊⵉⵏ ⴰⵡⵔⴰⵖ, ⵜⵙⵖⵍⵓⵍ ⵜⵉⵙⵔⵊⴰⵍ, ⴰⵔⴰⵄⴰ ⵏⵏⵙ ⵍⵍⴰ ⵉⵜⵙⴰⵊⴰ, ⵅⴰⵙ ⴰⴷ ⵜⴰⵜⴼ ⴰⴷ ⵜⵜⴰⵡⵢ ⵛⴰ ⵓⴼⵛⵢⵉ ⵅⴷ ⴰⵙⵏ ⵜⵜⴰⵡⵢ ⵛⴰ, ⵉⴷ ⵅⴰⵙ ⴰⴷ ⵜⴽⴽ ⵜⴳⴳⵓⵔⵜ ⵜⵉⵟ ⵏⵏⵙ ⵜⴷⴷⴰ ⵖⵔ ⴰⵢⵓⵔ ⴷⴰ ⵜⵉⵔⵉ ⴰⴷ ⵜⵜ ⵊⵎⵓⵎⵊ, ⵓⵍ ⵏⵏⵙ ⵍⵍⴰ ⵉⴽⴽⴰⵜ ⴰⴷⴷⵢ ⵜⵙⵏⵖⵙ ⵖⵉⵔⵙ ⴳ ⵉⵎⵉ ⵏⵏⵙ ⵅⴰⵙ ⵜⴰⴹⵚⴰ, ⴰ ⵎⵔ ⵜⵓⴼⵉ ⵅⴰⵙ ⴰⴷ ⵜⵜⴰⵜⴼ ⴰⴽⴽ ⴰⴷ ⵜⴰⵏⵏⴰⵢ ⴰⵢⵓⵔ, ⵉⵊⵉⵏ ⵜⵉⵏ ⵢⵓⵏ ⵓⵜⴱⵉⵔ ⵜⵙⵙⵉⵎⴰ ⵛⵡⵉ ⴷⴰ ⵢⴰⴼⵔⵡ ⵖⵉⴼⵙ. ⵜⵏⵏⴰ ⵀⴰⵜ ⵉⴷⴷⴰ ⵡⵙⴰⵔ ⵜ ⵜⵜⴰⵏⵏⵉ ⴰⵙⵙⵓ ⵍⵍⵉⴳ ⵢⴰⵖⵓⵍ, ⵉⵖⴰⵔ ⴷ ⵖⵉⵔⵙ ⵕⴱⴱⵉ, ⵉⴷ ⵣⵉ ⵎⴰ ⴳ ⵉⵍⵍⴰ ⵉⵎⵏⵖⵉ ⵜⵏⵏⴰ ⵀⴰⵜ ⵉⴷⴷⴰ ⵢⴰⵙ, ⵓⵙⴰⵔ ⵜ ⵜⵜⴰⵏⵏⵉ, ⵎⴰⵛⴰ ⵍⵄⴰⵀⴷ ⵏⵏⴰ ⵎⵛⴼⴰⵏ ⵏⵜⵜⴰⵜ ⴷ ⵡⴰⵢⵓⵔ, ⵉⴷ ⵏⵏⴰⵏ ⵅⴰⵙ ⵎⵛ ⵜⴷⴷⴰ ⵍⵎⵓⵜ ⵄⴰⴷ ⴰ ⵖⵔⴰ ⵎⵣⵔⴰⵢⵏ. ⴰⵙⵙⵓ ⵍⵍⵉⴳ ⴷ ⵉⴷⴷⴰ ⵡⴰⵢⵓⵔ ⵢⴰⵡⴹ ⴰⵍ ⵖⵉⵔⵙ ⵙ ⵉⵖⵔⵎ ⵏⵜⵜⴰⵏ ⴷ ⵍⵎⵛⵉⵅⵜ ⵏⵏⵙ, ⵜⵏⵏⴰ ⵀⴰ ⵏⴽⴽ ⵢⵓⵡⴹ ⵓⵢⵏⵏⴰ ⵔⵉⵅ. ⴳ ⵉⴹ ⵍⵍⵉⴳ ⴷ ⴰⴷ ⵜⴼⴼⵓ ⴰⵢⵓⵔ ⵉⴷⴷⴰ ⴷ ⴰ ⵏⵜⵜⴰⵜ ⵜⵍⵍⴰ ⵜⵡⴰⵔⵊⵉⵜ, ⴰⵍⵍⵉⴳ ⵜⵇⵇⵉⵎⴰ ⵖⵔ ⵡⴰⵢⵓⵔ ⴳ ⵓⵖⴱⴰⵍⵓ, ⵏⵏⴰ ⴷⵉ ⵢⵓⴼⴰ ⵢⴰⴷ ⵍⵍⴰ ⵜⵇⵉⵎⴰ ⵖⵉⵔⵙ, ⵜⵍⵍⴰ ⵍⵍⴰ ⵜⵜⴰⵊⵎ ⴰⵍⵍⵉⴳ ⵖⵉⴼⵙ ⴷ ⵉⴱⴷⴷⴰ ⵉⵍⵍⴰ ⵍⵍⴰ ⵢⵏⵢⵓ ⵉⵢⵉⵙ. ⵅⴰⵙ ⵜⵀⵣⵣⴰ ⴷⵉⴳⵙ ⴰⵍⵍⵏ ⴷⴰ ⵢⵜⵔⵥⵎ ⴰⵙ ⵉ ⵜⵢⴷⵉⵜ ⵜⵃⵓⴼ ⵜⴰⵎⵥ ⴰⵙ ⴰⵍⵊⴰⵎⵓ ⵉ ⵡⵢⵉⵙ ⵏⵏⵙ, ⵏⵜⵜⴰⵏ ⵉⵍⵍⴰ ⴰⴼⵍⵍⴰ ⵓⵢⵉⵙ ⵏⵜⵜⴰⵜ ⵜⵍⵍⴰ ⵍⵍⴰ ⵜⵢⴰⵏⴰⵢ ⴰⴷ ⵉⴹⵔ, ⵅⴰⵙ ⵉⴹⵔⵓⴹ ⵜⵓⵜⵙ ⴰⴷ ⴰⵙ ⵜⵊⵔ ⵉⵖⵉⵍⵍ, ⴷⴰⵢ ⵜⴼⴰⴼⴰⴷ ⵣⴳ ⵉⵜⵙ, ⵜⵅⵍⵄ ⵅⴰⵙ ⵜⵔⵥⵎ ⴰⵍⵍⵏ ⵜⴰⴼ ⵉⵙⵏⵜⴰ ⵍⵍⴰ ⵉⵜⵉⵙⵉⴷ ⵡⴰⵙⵙ, ⴷⴰⵢ ⵜⵙⴰⵍⵍⴰ ⵉ ⵡⴼⵓⵍⵍⵓⵙ ⵍⵍⴰ ⵉⵜⵔⵇⵇⴰⵙ. ⵣⵉ ⵙⵢⵉⵙⵙ ⴰⵏⵓⴷⵎ ⵓⵔ ⴰⵙ ⴷ ⵉⴷⴷⵉ, ⴰⵍⵍⵉⴳ ⵜⵜⴼⵓ ⴰⵙⵙ, ⵏⵜⵜⴰⵜ ⵜⵍⵍⴰ ⵅⴰⵙ ⵍⵍⴰ ⵜⵙⴰⵍ ⵉⵅⴼ ⵏⵏⵙ, ⵎⵉⵙⵎ ⴰⵖⵔⴰ ⵢⵊ ⵡⴰⵢⵓⵔ ⴰⴷ ⵉⴷⴷⵓ ⴰⴷ ⵖⵉⵔⵙ ⵉⵇⵇⵉⵎ ⴳ ⵓⵖⴱⵍⵓ, ⴰⵎⵎⵉ ⵏⵏⴰ ⴽⴽⵉⵏ ⵇⵉⵎⵏ ⴷⵉⴳⵙ ⵍⵍⵉ. ⵡⴰⵅⵅⴰ ⵜⵜⵉⵏⵉ ⴰⵢⵓⵔ ⴷⴰ ⵜⵜ ⵉⵜⵜⵉⵔⵉ ⵉⵙⵓⵍ ⴰⴷ ⵜⵜ ⵉⴷ ⵢⵓⴳⴳⴰ, ⵎⴰⵛⴰ ⵍⵍⴰ ⵜⵜⴰⵏⵏⵉ ⵀⴰⵏ ⴰⵢⵓⵔ ⵉⵊⵓ ⴰⵏⴹⵍⵉⴱ ⵏ ⴰⵢⵜ ⵜⵇⴱⵉⵍⵜ ⵏⵏⵙ, ⴰⵍ ⵜⵓⵃⵍ ⵜⵉⵏⵉ ⵓⵔⵙⵙ ⵎⴰ ⵓⵔ ⵜⵊⵔⴰ ⵜⵡⴰⵔⵊⵉⵜⵜⵓ ⴰⵙⴽⴽⴰ ⴰⴷ ⵉⴷⴷⵓ ⵡⴰⵢⵓⵔ. ⵉⵎⵛⵉⵙⵙ ⴰⵎⵉ ⵜⵇⵇⵉⵎⴰ ⵜⵉⵜⵔⵉⵜ ⴰⵍⵍⵉⴳ ⵜⴼⴰⴼⴰ ⵣⴳ ⵉⵜⵙ, ⵜⵔⵥⵎ ⵉⴽⵓⵍⵛⵉ ⵉⴷ ⵜⵙⵙⵏ ⵅⴰⵙ ⵜⴰⵡⴰⵔⵊⵉⵜ ⴰⵢⵓ, ⵎⴰⵛⴰ ⵜⴰⵡⴰⵔⵜⵊⵉⵜ ⵏⵏⵙ ⵜⴰⵖⵓⵍ ⵜⵊⵓ ⵙⵜⵉⵜ, ⵉⴷ ⵍⵍⵉⴳ ⵜⴷⴷⴰ ⵖⵔ ⵓⵖⴱⴰⵍⵓ ⴰⴷ ⵜⵜⴰⵊⵎ ⵉ ⵜⵉⴼⴰⵡⵜ, ⵅⴰⵙ ⵜⵓⵡⴹ ⵙ ⴰⵖⴱⴰⵍⵓ ⵜⴰⵏⵏⵉ ⵢⵉⵜⵜ ⵉⵎⵏⴰⵢⵏ ⵓⵎⵥⵏⴹ ⴰⴱⵔⵉⴷ ⵖⵔ ⵉⵖⵎ ⵏⵏⵙⵏ, ⵜⵊⵓ ⴰⵎⵎⵉ ⵜⵄⵇⵇⵍ ⵉⵢⵉⵙ ⵏ ⵡⴰⵢⵓⵔ, ⵜⵓⵜⴼ ⵜ ⵉⴷ ⵜⵔⵊⴰⵊⵉⵜ, ⵜⵃⵓⴼ ⵜⴰⵊⵎ ⴰⵢⴷⵉⴷ ⴷⵖⵢⴰ ⵜⴰⵖⵓⵍ ⴷ. ⵅⴰⵙ ⵜⵔⴰⴱⵉ ⴷ ⵜⵎⵃⴰⵟⵟⴰⵔ ⴷⵉⴳⵙⵏ, ⵍⵍⵉⴳ ⴷ ⵓⵡⴹⵏ ⵜⴰⴼ ⵉⵍⵍⴰ ⵖⵉⵔⵙ ⵡⴰⵢⵓⵔ ⵅⴰⵙ ⵉⵃⴰⵜⵔ ⴰⵙ ⴱⴰⴱⴰⵙ ⴰⴽⴽⵯⴷ ⵏⵜⵜⴰⵜ ⵜⵃⴰⵜⵔ ⵜⴰⵎⵥ ⵉⵢⵉⵙ ⵅⴼ ⵡⴰⵢⵓⵔ ⵏⵜⵜⴰⵜ ⵉⵛⵛⴰⵔ ⴰⵙ ⵓⵏⵓⵎⵎⵔ ⴷ ⵍⴼⵇⵇⵉⵄⵜ, ⵜⴰⵖⵓⵍ ⴰⴽⴽⵯⴷ ⵜⵡⴰⵔⵊⵉⵜ ⵏⵏⵙ ⵜⵊⵓ ⵙⵜⵉⵜ. ⵏⵜⵜⴰⵜ ⵍⵍⵉⴳ ⴰⵙ ⵉⵖⵔⵓ ⴱⴰⴱⴰⵙ ⵉⵏⵏⴰ ⴰⵙ ⴰⵡⵔⵓ ⵇⵇⵏ ⵉⵙⴰⵏ, ⵜⵇⵇⵏ ⵉⵙⴰⵏ ⵜⵛⴼ ⴰⵙⵏ ⵜⵉⵎⵥⵉⵏ, ⵜⵍⵍⴰ ⵜⵊⵔⵓ ⵜⵉⵟ ⵏⵏⵙ ⵅⴼ ⵡⴰⵢⵓⵔ, ⴰⵎ ⵉⵏⵏⴰ ⵉⵍⵍⴰ ⴰⴽⴽⵯⴷ ⵏⵜⵜⴰⵏ ⵉⵊⵔⵓ ⵖⵉⴼⵙ ⵜⵉⵟ, ⵓⵔ ⵣⵉ ⵙ ⵉⴽⴽⵉⵙ ⴰⵔⴰⵄⴰ ⴷⴰⵢ ⵉⴱⴷⴷⴰ ⵓⵔ ⵉⵖⵉⵢ ⴰⴷ ⵉⴼⵖ ⵣⴳ ⴰⵏⵏⵙⴰ. ⵍⵍⵉⴳ ⴰⵙ ⴷ ⵉⵖⵔⵓ ⴱⴰⴱⴰⵙ ⵉⵏⵏⴰ ⴰⵙ ⴰⵡⵔⵓ ⵇⵇⵏ ⵉⵙⴰⵏ, ⵏⵜⵜⴰⵜ ⵜⵓⵎⵥ ⵖⵉⴼⵙⵏ ⵉⵙⴰⵏ ⴷⴰⵢ ⵜⵙⵍⵍⵎ ⵖⵉⴼⵙⵏ. ⴰⵢⵓⵔ ⵏⵜⵜⴰⵏ ⴰⵅ ⵜⵙⵍⵎ ⴷ ⴰⵏⴳⴳⴰⵔⵓ ⴷⴰⵢ ⵜⴰⵎⵥ ⵖⵉⴼⵙ ⵉⵢⵉⵙ ⵉⴷ ⵅⴰⵙ ⵜⵓⵣⴹ ⴰⵙ ⴰⴼⵓⵙ ⵜⵊⵓ ⴰⵎⵉ ⵓⵔ ⵜⵍⵍⵉ ⵊ ⴷⴷⵓⵏⵏⵉⵜ ⵚⴰⵃⵜ ⵏⵏⵙ ⵜⵓⵍⵢ ⴰⵙ ⵜⵔⵊⴰⵊⵉⵜ ⴷⴰⵢ ⵜⴰⵎⵥ ⵉⵢⵉⵙ ⵖⵉⴼⵙ ⵜⴰⵡⵉⵜ ⴰⴷ ⵜⵜ ⵜⵇⵇⵏ. ⴷⵉⵅ ⴰⵢⵓⵔ ⵏⵜⵜⴰⵏ ⵉⵇⵇⵓⵔ ⴳ ⵡⴰⵏⵏⵙⴰ ⵓⵔ ⵉⵖⵉⵢ ⴰⴷ ⵜ ⵉⴼⵖ. ⴰⵙⵙⵓ ⵉⵊⵓ ⵖⵉⵔⵙ ⴰⵎⵉ ⴷ ⵉⵍⵓⵍⴰ ⵉⵙ ⴷ ⵉⴷⴷⴰ ⴰⵍ ⵉⵖⵔⵎ ⵏ ⵜⵏⵏⴰ ⴰⵙ ⵉⵔⴰ ⵡⵓⵍ, ⵣⵉ ⵎⴰ ⴳ ⴽⴽⵓ ⵉⵏⵏⴰ ⵀⴰⵜ ⵓⵔ ⵜ ⵉⵜⵜⴰⵏⴰⵢ, ⵎⴰⵛⴰ ⵉⵖⴰⵔⴷ ⵖⵉⵔⵙ ⵍⵃⴰⵍ, ⵀⴰ ⵜ ⵉⵍⵍⴰ ⴰⵎⵎⴰⵙ ⵉⵖⵔⵎ ⵏ ⵜⵉⵜⵔⵉⵜ. ⴰⵢⵓⵔ ⵏⵜⵜⴰⵏ ⴷ ⴱⴰⴱⵙ ⴷ ⵃⵎⵎⵓ ⵢⴰⵖⵓⵍⵍ, ⴰⵎⵥⵏ ⴷ ⴰⴱⵔⵉⴷ, ⵍⵍⵊ ⵛⵛⵉⵏ ⵉⵎⵛⵍⵉ ⵖⵔ ⵉⵣⵔⵉ, ⵡⴰⵅⵅⴰ ⵜⵏ ⵉⵃⴰⵔⵙ ⴰⴷ ⵖⵉⵔⵙ ⵏⵙⵏ, ⵎⴰⵛⴰ ⵏⵉⵜⵏⵉ ⵓⵔ ⵔⵉⵏ, ⴰⵍ ⵜⵏ ⵉⴽⴽⴰⵜ ⴰⵍⵍⵊ ⵉⵄⵏⵇ. ⴰⵢⵓⵔ ⵅⴰⵙ ⵢⴰⵖⵓⵍ ⴷ ⵡⴰⵅⵅⴰ ⴱⴰⴱⴰⵙ ⵏ ⵜⵉⵜⵔⵉⵜ ⵓⵔ ⴰⵙ ⵉⵏⵏⵉ ⵛⴰ, ⵎⴰⵛⴰ ⵉⵏⵏⴰⵢ ⵜⵏⵏⴰ ⵢⴰⵙ ⵉⵔⴰ ⵡⵓⵍ ⵏⵏⵙ ⵏⵜⵜⴰⵏ ⵉⴳⵔⵥ ⴰⵙ ⵉⵅⴼ ⵏⵏⵙ ⵓⵍ, ⵜⵣⴰⵢⴷ ⴷⵉⴳⵙ ⵜⴰⵢⵔⵉ ⵏ ⵜⵉⵜⵔⵉⵜ, ⵉⵙ ⵢⵓⵡⴹ ⴰⵍⵍ ⵖⵉⵔⵙ ⵖⵔ ⵉⵖⵔⵎ, ⵢⴰⵏⵏⵉⵜ. ⵎⴰⵛⴰ ⴰⵢⵓⵔ ⵅⴰⵙ ⵉⴷⴷⴰ, ⵙⵍⴰⵏ ⴰⵢⵜ ⵉⵖⵔⵎ ⴰⵏⵖⵎⵉⵙ ⵏⵏⵙ, ⵉⵙ ⵉⴷⴷⴰ ⴰⴷ ⵉⵙⵙⵓⵜⵔ ⵉ ⵓⵎⵖⴰⵔ ⵏ ⴰⵢⵜ ⵉⵖⴱⵓⵍⴰ ⵜⴰⵔⴱⴰⵜ, ⴰⵏⵖⵎⵉⵙ ⵏⵏⵙ ⵉⵙⵏⵜⴰ ⴷⴰⵢ ⵉⵜⵣⵍⵍⴰⵄ ⴰⵎⵎⴰⵙ ⵏ ⵜⵇⴱⵉⵍⵜ ⵇⴰⵃ ⵜⵉⵄⵔⵔⵉⵎⵉⵏ ⵢⵓⵡⵟⵏⵜ ⵓⵔ ⵔⴹⵉⵏⵜ, ⵎⴰⵢ ⵎⵉ ⴰⴷ ⵉⴷⴷⵓ ⴰⵍ ⴰⵢⵜ ⵉⵖⴱⵓⵍⴰ ⴰⴷ ⴰⵙⵏ ⵉⵙⵙⵓⵜⵔ, ⵉⵙ ⵍⵍⴰⵏ ⵜ ⵍⵍⴰ ⵖⵉⵔⵙ ⵜⴳⴳⴰⵏⵜ ⵜⴰⵃⴹⵉⵜ ⴰⴷ ⵜⵏⵜ ⵢⴰⵡⵍ, ⵉⵙⵙ ⵉⴱⵓⵔⵣ ⵉⵖⵓⴷⴰ ⵢⵉⵍⵉ ⵖⵉⵔⵙ ⵓⵎⵓⵔ ⴰⵎⵎⴰⵙ ⵏ ⵜⵇⴱⵉⵍⵜ, ⴷ ⵎⴰ ⵙ ⵉⵣⴰⵢⴷⵏ ⵉⵕⵕⴰⵢ ⵉⵍⵍⴰ ⴳ ⵉⵏⴱⴱⴰⴹⵏ, ⵉⴷ ⵇⴰⵃ ⵜⵉⵄⵔⵔⵉⵎⵏ ⵍⵍⴰ ⵜⵜⴳⵉⵎⵏⵜ, ⵓⵔ ⵜⵍⵍⵉ ⵜⵏⵏⴰ ⵓⵔ ⴷⴰ ⵜ ⵉⵜⵡⴰⵔⵊⵉⵜⵏ ⵏⵜⵜⴰⵏ ⴰⴳⴳⴰⵏ ⵜⵊⵎⵎⴰⵄⵜ ⵏⵏⵙⵏⵜ, ⴽⵓⵍ ⵢⵓⵜ ⵍⵍⴰ ⵜⵏⵏⵓⵔⵣ ⴰⴷ ⵉⵊ ⴰⵔⵢⴰⵣ ⵏⵏⵙ, ⵎⴰⵛⴰ ⵉ ⵜⵉⵏⵢⵉⵔⵉ ⵇⴰⵃ ⴰⵏⵏⵓⵔⵣ ⵏⵏⵙⵏ, ⵓⵔ ⵜⵉⵡⵉⴹⵏⵜ ⵀⴰ ⵓⵔ ⵜⵉⵡⵉⴹ ⴰⴽⴽⵯⴷ ⵢⵓⵜ ⵉ ⵜⵇⴱⵉⵍⵜ, ⴰⴽⴽⵯⴷ ⵜⴰⵏⵉⵔⵜ, ⵉⵏⴰⵏ ⵀⴰⵜ ⵓⵔ ⵜⵛⵛⴰⵔ ⴷ ⴰⴽⴽⵯⴷ ⴷ ⵢⵓⵜ, ⵜⵍⵍⴰ ⵍⵍⴰ ⵜⵢⴰⵏⴰⵢ ⵅⴰⵙ ⴰⵙⵙ ⵏⵏⴰ ⴷⵉ ⴷ ⵉⵙⴽⴽⴰⵔ ⵖⵉⵔⵙ ⵍⵎⵛⵉⵅⵜ, ⵉⴼⵖ ⵓⵔ ⵉⴷ ⵖⵉⵔⵙ ⴰⵢ ⵜⴷⴷⴰ ⵍⵎⵛⵉⵅⵜ, ⵜⴷⴷⴰ ⵖⵔ ⵜⵉⵜⵔⵉⵜ ⵏⵏⴰ ⵏ ⵉⵣⴷⵖⵏ ⵉ ⵜⵇⴱⵉⵍⵜ ⵏ ⴰⵢⵜ ⵉⵖⴱⵓⵍⴰ, ⵏⵜⵜⴰⵜ ⵅⴰⵙ ⵜⵙⵍⴰ ⴰⵏⵖⵎⵉⵙ ⵢⵓⵍⵢ ⴰⵙ ⵓⵛⵡⴰⴹ ⵉ ⵡⵓⵍ ⵏⵏⵙ, ⴷⴰⵢ ⵜⵇⵇⵉⵎ ⵅⴰⵙ ⴷⴰ ⵜⵅⵎⵎⴰⵎ, ⵡⴰⵅⵅⴰ ⵜⵊⵓ ⵣⵣⵉⵏ ⴰⵍ ⵖⵉⵔⵙ ⴷ ⵜⴷⴷⵓⵏ ⵍⵎⵛⴰⵢⵅ ⵇⴰⵃ ⵎⴰ ⴳⴳⴰⵏ ⴰⵄⵔⵔⵉⵎ ⵉⵙⵙⵓⵜⵔⵜ, ⵏⵜⵜⴰⵜ ⵓⵔ ⴷⴰ ⵜⵉⵔⵉ ⵉⵙ ⵜⵍⵍⴰ ⵍⵍⴰ ⵜⵢⴰⵏⴰⵢ ⴰⵢⵓⵔ ⵉⵙ ⴰⵙ ⵜ ⵉⵔⴰ ⵡⵓⵍ ⵏⵏⵙ. ⵅⴰⵙ ⴰⵢⵓⵔ ⵓⵔ ⵜⵜⵉⵙⵓⵜⵔ, ⵢⵓⴷⵔ ⴷⵉⴳⵙ ⵍⵃⴰⵍ, ⵓⵔ ⴰⵙ ⵉⵇⵇⵉⵎ ⵓⵄⵏⴳⵔ ⵡⴰⵍⴰ ⴰⵀⵣⵣⴰ ⵓⵅⵛⴰⵛ, ⵜⴰⵖⵓⵍ ⴰⵎⵎ ⵉ ⵓⵔ ⵜⵊⵉ ⵢⵓⵜ ⵏ ⵜⵄⵔⵔⵉⵎⵜ ⵅⴼ ⵜⵜⵉⴳⵉⵎⵏ ⵉⵄⵔⵔⵉⵎⵏ ⵏ ⴰⵢⵜ ⵉⵊⵉⴷⵔ, ⵉⵙ ⵓⵔ ⵜⵔⴹⵉ ⵉⴷ ⵅⴷ ⴰⵙⵏ ⵜⵜⵉⵏⵉ ⵉ ⵜⵎⴷⴷⵓⴽⴽⴰⵍ ⵏⵏⵙ ⴰⵢⵓⵔ ⵅⴰⵙ ⴰⴷ ⵓⵔ ⵜⵔⴰⵄⴰⵏⵜ ⴷ ⵡⵉⵏⵓ ⴰⴳⴳⴰ ⵎⴰⵛⴰ ⵉⵜⵉⵏⵢⵉⵔⵉ ⵉⴼⴼⵖ ⵓⵔ ⵉⵊⵉ ⵡⵉⵏⵏⵙ. ⴰⴽⴽⵯⴷ ⴰⵢ ⵜⵇⴱⵉⵍⵜ ⵍⵍⴰ ⵙⵇⵙⴰⵏ ⵎⵉⵙⵎ ⴰⴳⴳⴰ ⵡⴰⵢⵓⵔ ⴰⴷ ⵉⴷⴷⵓ ⴰⴷ ⵏ ⵢⴰⵡⴹ ⴰⵍ ⴰⵢⵜ ⵉⵖⴱⵓⵍⴰ ⴰⴷ ⵉⵙⵓⵜⵔ ⵉ ⵓⵎⵖⴰⵔ ⵏⵏⵙⵏ ⵜⴰⵔⴱⴰⵜ, ⵢⵓⵜⴼ ⴰⵙⵏ ⵜ ⵉⴷ ⵉⵎⵔⴷⵉ, ⵉⴷ ⵅⴰⵙ ⵉⴹ ⵍⵍⵉ ⵉⵏⵏⴰⵖ ⴷⵉⴳⵙⵏ ⵡⴰⵢⵓⵔ, ⵏⵜⵜⴰⵏ ⴰⵢ ⵖⵉⵔⵙⵏ ⵉⵊⵉⵏ ⴰⵏⴹⵍⵉⴱ, ⵍⵍⴰⵏ ⵙⵍⴰⵏ ⵀⴰⵏⵏ ⵉⵣⵔⵉ ⵜⵍⵍⴰ ⵖⵉⵔⵙ ⵜⵔⴱⴰⵜ ⵉⵙⵎ ⵏⵏⵙ ⵜⵉⵜⵔⵉⵜ ⵜⵖⵓⴷⴰ. ⵉⵇⴱⵉⵍⵍ, ⵎⵛⴼⴰⵏ ⵣⵣⵉⵏ ⵏⵏⵙ ⴰⴱⴷⴰ ⵍⵎⵛⴰⵢⵅ ⵍⵍⴰ ⵖⵉⵔⵙ ⴷ ⵜⴷⴷⵓⵏⵜ. ⴰ ⵢⵏⵏⴰ ⴰⵙ ⵏⵏⴰⵏ ⵓⵔ ⵉⵏⵏⵉ ⴰⴷ ⴰⵙ ⵉⵛⴼ ⵉ ⵡⴰⵢⵓⵔ, ⴰⴽⴽⵯⴷ ⵎⴰ ⵙ ⵜⵜⵉⵏⵉⵏ ⵓⵔ ⴰⵙ ⵜ ⵢⴰⴽⴽⵯ, ⴰⵢⵓⵔ ⵏⵜⵜⴰⵏ ⴰⵙⵏ ⵜⵜⵉⵊⴰⵏ ⴰⵙⵙ ⵏⵏⴰ ⴳ ⵉⵎⵏⵖⵉ. ⴷⵉⵅ ⵍⵍⴰⵏ ⵡⵉⵏⵏⴰ ⵉⵜⵜⵉⵏⵉⵏ ⵀⴰⵜ ⴰⵢⵓⵔ ⵎⵛ ⵜⵢⵓⴼⵓ ⴰⵡⴷ ⵏⵜⵜⴰⵏ ⴰⴷ ⵉⵊ ⴰⴷⴳⴳⵯⴰⵍ ⵏⵏⵙ, ⵎⵛⵜⴰ ⵏ ⵢⵓⵏ ⵎⵔ ⵜⵢⵓⴼⵉ ⴰⴷ ⵜⵜ ⵉⵙⵖ, ⵉⵙ ⵓⵔ ⵉⴷ ⵏⵜⵜⴰⵏ ⴰⴷⴷⴰⵢ ⵉⵏⵢ ⴰⴼⵍⵍⴰ ⵏ ⵓⵢⵉⵙ ⵍⵍⴰ ⵜⵎⵙⵏⵄⴰⵜⵏ ⵎⵉⵏⴷ ⴷ ⵜⵜⵡⵜⵎⵉⵏ, ⵡⴰⴷ ⵀⴰⵜ ⴷⵖⵉ ⵏⵜⵜⴰⵏ ⵣⴳⴳ ⵉⵏⴱⴱⴰⴹⵏ ⵉⵇⴱⵉⵍⵍ, ⵉⵙⵎ ⵏⵏⵙ ⴷⵖⵉ ⵉⴽⴽⵓ ⵜⵉⵇⴱⴱⴰⵍ. ⵅⴰⵙ ⵜⵖⵓⵍ ⵍⵎⵛⵉⵅⵜ ⵏ ⵡⴰⵢⵓⵔ ⵜⴷⴷⴰ ⵉ ⵉⴱⵔⴷⴰⵏ ⵏⵏⵙ ⵉⴱⴷⴰ ⵓⵎⴹⴰⵛⴰⵔ ⵖⵔ ⴰⵢⵜ ⵓⵅⴰⵎ ⵏ ⵜⵉⵜⵔⵉⵜ ⵅⴼ ⵉⴷ ⴰⴷ ⴰⵙ ⵛⴼⵏ ⵉ ⵡⴰⵢⵓⵔ ⵎⴰⴷ ⵓⵀⵓ. ⴱⴰⴱⴰⵙ ⵉⵏⵏⴰ ⴰⵙ ⵓⵔ ⵏⵏⵉⵅ ⴰⴷ ⴰⵙ ⵛⴼⵅ ⵉ ⵡⴰⵢⵓⵔ ⵉⵍⵍⵉ ⵀⴰ ⵢⴰⵖⵓⵍ ⴰⴷ ⵉⵊ ⴰⴷⴳⵯⴰⵍ ⵉⵏⵓ ⵀⴰ ⴷ ⵏⵜⵜⴰⵏ ⴰⴽⴽⵯⴷ ⵓⵔ ⵊⵊⵉⵢⵏ ⵉⵣⵎⴰⵍⴰⵏ ⵏⵏⴰ ⵢⴰⵅ ⵉⵊⵓ ⵏⵜⵜⴰⵏ ⴷ ⴰⵢⵜ ⵜⵇⴱⵉⵍⵜ ⵏⵏⵙ. ⵎⴰⵛⴰ ⵉⴷⵅ ⵉⵎⵎⴰⵙ ⵏ ⵜⵉⵜⵔⵉⵜ ⵉⴳⵔⵥ ⴰⵙ ⵡⴰⵢⵓⵔ, ⵢⴰⴼⴷ ⵍⵃⴰⵍ ⵜⵙⵍⴰ ⵖⵉⴼⵙ, ⵉⴷ ⵏⵜⵜⴰⵏ ⴷⵖⵉ ⴷ ⴰⵏⴱⴱⴰⴹ, ⴷ ⴰⵎⵏⴰⵢ ⵜⵔⴰ ⴰⴷ ⴰⵙ ⵜⵛⴼ ⵉ ⵡⴰⵢⵓⵔ. ⵅⴰⵙ ⵏⵉⵜⵏⵉ ⴳ ⴰⵡⴰⵍ ⵜⵉⵜⵔⵉⵜ ⵜⵓⵜⴼⴷ ⵜⴰⴼ ⴰⵙⵏ ⵜ ⵉⴷ ⴳ ⵓⵇⵎⵓ, ⵏⵜⵜⴰⵜ ⵜⵓⵜⵙ ⴰⴷ ⵣⴰⵢⴷ ⵉⵎⵎⴰⵙ ⴰⵏⵏⴰ ⴰⵙ ⵇⵇⵉⵎ ⴷⴰ ⴰⴷ ⴰⵎ ⵏⵉⵏⵉ. ⴷⴰ ⵉⵏⵏⴰ ⴰⵙ ⵉⵏⵉ ⵉ ⵎⴰⵢ ⵜⵜⴰⵏⵏⴰⵢ ⴷ ⵉ ⵍⵎⵛⵉⵅⵜ ⵡⴰⵙⵙⵓ ⴷ ⵉⴷⴷⴰⵏ ⴰⴽⴽⵯⵎ ⵜⵙⵙⵓⵜⵔ. ⵜⵉⵜⵔⵉⵜ ⵓⵔ ⵉⴷ ⴰⵎ ⵡⵓⵙⵙⴰⵏ ⵏⵏⴰ ⵉⵣⵔⵉⵏ ⵓⵔ ⴷⴰ ⵜⵜⵉⵔⵉ ⴰⴷ ⴰⵙⵏ ⵜⵔⴰⵔ ⴰⵡⴰⵍ, ⵎⴰⵛⴰ ⴰⵙⵙⵓ ⵅⴰⵙ ⵜⵏⴰⵙ ⵉⵎⵎⴰⵙ ⵜⵊⵎⵓⵎⵊ ⴷⴰⵢ ⴹⵚ, ⵜⵏⵏⴰ ⴰⵙⵏ ⵄⴰⴷ ⴰⵢⴷ ⵉⴷⴷⴰ ⴷⵖⵉ ⵓⵔⵢⴰⵣ ⵏⵏⴰ ⵖⵔⴰ ⴰⵡⵍⵅ, ⵅⴰⵙ ⵜⵏⵏⴰ ⴰⵙⵏ ⴰⵡⴰⵍⵓ ⵜⵣⵔⵉ ⵜⵏ ⵜⴼⴼⵉⵔ ⴰⵙ. ⴱⴰⴱⵙ ⵅⴰⵙ ⵉⵙⵍⴰ ⵉ ⵜⵉⵜⵔⵉ ⵎⴰⵢ ⵜⵏⵏⴰ, ⵉⵃⵓⴼ ⵉⵏⴷⵔ ⴷⴰⵢ ⵙⵙⵓⵙⵎ ⵓⵔ ⵢⵓⴼⵉ ⵎⴰ ⴳ ⵏⵏⴰ, ⵡⴰⵅⵅⴰ ⵓⵔ ⵉⵔⵉ ⵉⵏⵏⴰⵢ, ⵉⵍⵍⵉⵙ ⵜⵔⴰ ⴰⴷ ⵜ ⵜⴰⵡⵍ, ⵏⵜⵜⴰⵏ ⵓⵔ ⴰⵙ ⴷ ⵢⵓⵙⵉ, ⵉⴷ ⵅⴷ ⵉⵙⵓⵍ ⴷⴰ ⵉⵜⴳⴳⴰ ⴰⵎⵖⴰⴱ ⴷⴰⵜ ⴰⵙ. ⵉⴷ ⵜⵓⴷⴰ ⵅⴰⵙ ⵜⵙⵍⴰ ⵉ ⵉⵍⵍⵉⵙ, ⴷⴰⵢ ⵜⵏⵏⴰ ⵉ ⵉⵣⵔⵉ ⵅⴰⵙ ⴱⵍⴰ ⵎⴰ ⵅ ⵜⵏⴷⵔⴷ ⵉⵍⵍⵉⵛ ⵜⵔⴰ, ⵅⴰⵙ ⵛⴼⵜ. ⵜⵇⵉⵎ ⵊⴰⵔ ⴰⵙⵏ, ⵉⵣⵔⵉ ⵓⵔ ⵉⵔⵉ ⵜⵓⴷⴰ ⴷⵉⵅ ⵏⵜⵜⴰⵜ ⵜⵔⴰ. ⵙⵓⵍⵍ ⴰⵢⵜ ⵓⵅⴰⵎ ⵏ ⵜⵉⵜⵔⵉⵜ ⴳ ⵓⵎⴹⴰⵛⵔ ⵏⵏⵙⵏ, ⴰⵍⵍⵉⴳ ⴷ ⵢⵓⵡⴹ ⵡⴰⵏⵉⵔ ⵢⵓⴼⴰ ⵜ ⵉⴷ ⵍⵃⴰⵍ ⴰⵙⵙ ⵏⵏⴰ ⵓⵔ ⵉⵍⵍⵉ, ⵉⴷ ⵉⵣⵔⵉ ⵉⵊⵓ ⵖⵉⵔⵙ ⵢⵓⵏ ⵓⵄⵔⵔⵉⵎ ⵅ ⵉⵜⵙⵏⵏⴰⴷ, ⵏⵜⵜⴰⵏ ⵎⴻⵎⵎⵉⵙ ⵓⵎⴰⵙ ⵇⴰⵃ ⵎⴰⵢ ⵖⵉⵔⵙ ⵉⵍⵍⴰⵏ ⵍⵍⴰ ⵙ ⵜⵉⵜⵉⵏⵉ, ⵓⵔ ⴷⴰ ⵖⵉⴼⵙ ⵉⵜⴼⵔ ⵛⴰ. ⵏⵜⵜⴰⵏ ⵢⵓⵡⴹ ⵉⵙⵍⴰ ⴰⵏⵖⵎⵉⵙ ⵉⴷ ⵏⵏⴰⵏ ⴰⵙ, ⵀⴰⵜ ⵉⴷⴷⴰ ⴷ ⵓⵏⵏⴰ ⵎⵉ ⵜⵉⵏⵉⵏ ⴰⵢⵓⵔ ⵙ ⵍⵎⵛⵉⵅⵜ ⵉⵙⵙⵓⵜⵔ ⵜⵉⵜⵔⵉⵜ, ⵓⵔ ⵉⵇⵇⵉⵎ ⵢⵓⵜⴼ ⴷ ⵖⵔ ⵄⵎⵎⵉⵙ ⵢⴰⴼ ⵜⵏ ⵉⴷ ⵅ ⵡⴰⵡⴰⵍ ⵍⵎⵛⵉⵅ ⴰⵅ ⵙⵙⴰⵡⴰⵍ, ⵏⵜⵜⴰⵏ ⵍⵍⴰⵏ ⵏⵏⴰⵏ ⴰⵙ ⵀⴰⵜ ⵉⵛⴼⴰ ⵜⵜ, ⵅⴰⵙ ⵉⴽⴽⵓⴷ ⵜⴰⴳⴳⵓⵔ, ⵓⵔ ⵉⴷ ⴰⵎ ⵡⴰⴱⴷⴰ, ⴷⴰ ⵉⵙⵙⵡⴰⵍ ⴰⵍ ⵉⵜⵚⴰ, ⵉⴷ ⴰⵢⵏⵏⴰ ⵍⵎⵛⵉⵅⵜ ⵓⵏⴹⵍⵉⴱ ⵏⵏⵅ ⴰⵅ ⵜⵙⵙⵡⴰⵍⵎ, ⵀⴰ ⴰⵍ ⵖⵉⴼⵙ ⵜⵙⵙⵡⴰⵍⵎ! ⵀⴰⴷⵜ ⵛⵡⵉ ⵓⵎⴰ ⵉⵣⵔⵢ ⴷⵉⵏⵅ ⵉⵎⵜⵜⵉⵏ ⵉⴹⵓ ⵉⴷⴷⴰ ⴷ ⵖⵉⵔⵓⵏ. - ⵉⵣⵔⵉ ⵉⵏⵏⴰ ⴰⵙ: ⵅⴰⵙ ⴰⴷ ⵓⵔ ⵜⵜⴳ ⴳ ⵅⴼ ⵏⵏⵛ, ⵛⴰ ⵓⵔ ⵉⵍⵍⵉ. - ⵜⵓⴷⴰ: ⵜⵙⵙⵉⵡⵍ ⵜⵏⵏⴰ ⵢⴰⵙ ⴰⵢⵓⵔ ⵓⵔ ⵉⵊⵉ ⵡⵉⵏⵅ ⵡⵉⵏ ⵜⵉⵜⵔⵉⵜ ⴰⴳⴳⴰ. - ⴰⵏⵉⵔ: ⵎⴰ ⵉⵙ ⵓⵔ ⵉⴷ ⵉⵙ ⴰⵡⵏ ⵏⵏⵉⵅ ⵜⵉⵜⵔⵉⵜ ⵜⵉⵏⵓ ⴰⵢ ⵜⵊⵓ. - ⵉⵣⵔⵉ ⵉⵏⵏⴰ ⴰⵙ: ⵜⵜⵉⵏⵏⵛ, ⵓⵔ ⵉⵍⵍⵉ ⵎⴰⵛ ⵜⵜ ⵉⵜⴽⵙⵏ, ⴰⴽⴽⵯ ⵎⵛ ⵜⵔⵉⴷ ⵣⴳⴳ ⴰⵙⴽⴽⴰ. ⵜⵉⵜⵔⵉⵜ ⵏⵜⵜⴰⵏ ⵜⵍⵍⴰ ⵍⵍⴰ ⴰⵙⵏ ⵜⵙⵖⴰⴷ ⴰⵍ ⵜⵚⴱⴰⵔ ⵉ ⵎⴰⵢ ⵜⵜⵉⵏⵏ ⴰⵍⵍⵉⴳ ⵓⵔ ⵜⵖⵉⵢ ⴰⴷ ⵜⴰⵎⵥ ⵉⵅⴼ ⵏⵏⵙ, ⴷⴰⵢ ⵜⴼⴼⵖⴷ ⵖⵉⵔⵙⵏ ⴷⴰⵢ ⵜⵏⴰ ⴰⵙⵏ, ⴽⴽⵓⵏ ⴷⵉⵡⵏ ⴰⴷ ⵉⵡⵜ ⵕⵕⴰⵢ ⵅⴰⵙ ⵅ ⵉⵅⴼ ⵏⵏⵙ, ⵓⵎⴰ ⵡⵉ ⵢⴰⴹⵏ ⴰⵊⵊⴰⵜ ⵖⵉⴼⵓⵏ, ⴷⴰⵢ ⵜⵏⵏⴰ ⵎⵛⵜⴰ ⴰⵢⵓ ⵏⵓⴷⵔ ⵉ ⵉⵅⴼ ⵏⴰⵊⵊⵉ ⵛⵓⵏ ⵍⵍⴰ ⵜⵕⴰⵢⴰⵎ, ⵎⴰⵛⴰ ⴷⵖⵉ ⵓⵔ ⵏⵏⵉⵅ ⴰⴽⴽⵯⵓⵏ ⴰⵊⵊⵉⵅ ⵅⴼ ⵎⴰⵢ ⴷ ⵉⴳⵉⵏ ⵡⵉⵏⵢ. ⵀⴰⵜ ⵉⵅⵚ ⴰⴷ ⵜⵜⵉⵙⵉⵏ ⵏⵏⵎ ⵉⵡⵍ ⴷ ⵡⵉⵏⵓ ⴰⴳⴳⴰ, ⴰⴷ ⴰⵡⵍⵅ ⵓⵏⵏⴰ ⵔⵉⵅ, ⵜⵃⵓⴼ ⵜⵏⵓⴹ ⵖⵔ ⵡⴰⵏⵉⵔ ⴷⴰ ⵜⵏⵏⴰ ⴰⵙ: ⵉⵅⵚⴰ ⵛ ⴰⴷ ⵜⵉⵙⵉⵏⴷ ⵛⴽⴽ ⵎⴻⵎⵎⵉⵙ ⵏ ⵄⵎⵎⵉ ⴰⵢ ⵜⵊⵉⴷ ⵔⵉⵅ ⵉⴹⵓ ⴰⴷ ⵜⵜ ⴰⵡⵉⴷ ⴳ ⵉⵅⴼ ⵏⵏⵛ. ⵀⴰⵜ ⵏⴽⴽ ⵓⵔ ⴽ ⵜⵜⴰⵡⵍⵅ, ⵜⴰⵃⴷⵉⵜ ⵏⵏⴰ ⵖⵉⵔⵉ ⵜⴳⴳⴰⴷ ⵅⴰⵙ ⴱⴱⵉⵜ, ⴱⵍⴰ ⴰⴷ ⵉⵜⵜⵉⴳⵉⵎⴷ. ⵉⵙ ⵜⵙⵙⵏ ⵏⵏⵎ ⵎⵛⵜⴰ ⵍⵎⵛⵉⵅⵜ ⴰⵢⴷ ⵖⵉⵔⵉ ⴷ ⵉⴷⴷⴰ, ⵓⵔ ⵜⵏ ⵓⵡⵉⵍⵅ ⴰⵙⵙⵓ ⵉⴷⴷⴰ ⴷ ⵓⵏⴰ ⵔⵉⵅ, ⵉⵡⴰ ⵏⵜⵜⴰⵏ ⴰⵢ ⵜⵜⴰⵡⵍⵅ, ⴱⵍⴰ ⴰⴷ ⵜⵜⵎⴹⴰⵛⴰⵔⵎ. ⴱⴰⴱⴰⵙ ⴷ ⵉⵎⵎⴰⵙ ⵅⴰⵙ ⴼⵙⵜⴰⵏ ⵓⵔ ⵖⵉⴼⵙ ⵉⵔⴰⵔ ⴰⴽⴽⵯⴷ ⵢⵓⵏ ⵣⵉⴳ ⵙⵏ, ⵉⴷ ⴰⵏⵉⵔ, ⵉⴼⵙⴰⵜ ⴰⵍⵍ ⵉⵙⵖⴰⴷ ⴰⵍⵍⵉⴳ ⵓⵔ ⵉⵖⵉⵢ ⴰⴷ ⵉⵙⵖⴷ ⵉ ⵎⴰⵢ ⴷ ⵜⵉⵏⵉ, ⵉⴷ ⵇⴰⵃ ⵎⴰⵢ ⵜ ⵉⴷ ⵢⵓⵡⵢ ⵜⵃⵎⴰ ⵍⵍⵉⴳ ⵜⴼⴼⵖ ⵜⵉⵜⵔⵉⵜ ⴷⴰ ⵉⵙⵍⴰ ⵉ ⵎⴰⵢ ⵜⵏⵏⴰ ⵜⴼⵙⵜ, ⵎⴰⵛⴰ ⵉⵣⴰⵢⴷ ⵖⵉⵔⵙ ⵏⵜⵜⴰⵜ ⵜⵍⵍⴰ ⵍⵍⴰ ⵜⵙⵙⴰⵡⴰⵍ ⵢⴰⵎⵣⵜ ⵣⴳ ⵓⴼⵓⵙ ⵏⵜⵜⴰⵏ ⵓⵔ ⵢⵓⵛⵉⵢ ⴷⴰ ⵉⵏⵏⴰ ⴰⵙ: ⵉⵏⵢⵉ ⵎⴰⵢ ⵜⵏⵏⵉⴷ? ⵜⵉⵔⵜⵔⵉⵜ ⵜⵣⵔⵡⴹ ⵣⵉⴳⵙ ⴰⴼⵓⵙ, ⵜⴰⵏⵏⴰ ⴰⵙ: ⵏⵏⵉⵅ ⴰⵛ ⴷⴷⵓ ⵖⵉⴼⵉ ⴷⴰⵢ ⵜⵔⵥⵎⴷ ⵣⵉ ⵊⵉ, ⴰⵎ ⵛⵉⵏⵏⴰ ⵎⵉ ⵜⵙⵍⵉⴷ, ⴰⴽⴽⵯⴷ ⵎⵛ ⵜⵔⵉⴷ ⴰⴷ ⴰⵛ ⵉⵏⵉⵅ ⵛⴰ ⵢⴹⵏⵉⵏ ⵔⵥⵎ ⵖⵉⵔⵉ ⵉⵎⵊⵊⴰⵏ. ⴰⵏⵉⵔ ⵍⵍⵉⴳ ⵖⵉⵔⵙ ⵜⵊⵔⵔⴷ ⵓⵔ ⵢⵓⴼⵉ ⵎⴰ ⴳ ⵏⵏⴰ ⵓⵔ ⵉⵙⵙⵉⵊⵔ ⵅⴰⵙ ⴰⵔⴰⵄⴰ, ⵉⵇⵇⵉⵎ ⵅⴰⵙ ⵍⵍⴰ ⴰⵙ ⵉⵙⵙⴰⵍⴰⵢ ⵜⵉⵟ ⴰⵍⵍ ⴰⵙ ⵜⵜ ⵉⵙⴹⴰⵕ, ⵓⴷⵎ ⵏⵏⵙ ⵓⵔ ⵉⵇⵉⵎ ⴰⵎ ⵛⵉⵏⵏⴰ ⵎⵉ ⵉⵍⵍⴰ, ⴷⴰⵢ ⵉⵙⵙⵓⵙⵎ ⴰⵍⵍⵉⴳ ⵉⵡⵃⵍ ⵉⵙⵙⵉⵍⵡ ⵉ ⵉⵅⴼ ⵏⵏⵙ ⵉⵏⴰ ⴰⵙ: ⵉⵢⵢⵉⵀ, ⴰ ⵉⵍⵍⵉⵙ ⵏ ⵄⵎⵎⵉ ⵅⴰⵙ ⵉⵏⵉ ⵎⴰⵎ ⵉⵔⴰ ⵉⵅⴼ ⵏⵏⵎ, ⵎⴰⵛⴰ ⵏⵏⴰⵏ ⵉⵎⵣⵡⵓⵔⴰ ⵉⴷⴰⵎⵎⵏ ⴰⵅ ⵉⴽⴽⴰⵜ ⵍⵊⵏⵏ ⴰⵖⵢⵓⵍ. ⵜⵉⵜⵔⵉⵜ ⵅⴰⵙ ⵜⵊⵓ ⴷⵉⴳⵙ ⵢⵓⵏ ⵓⵅⵣⴰⵔ ⴷⴰⵢ ⵜⵣⵔⵉⵜ ⴳ ⵡⴰⵏⵏⵙⴰ ⵜⴷⵓ ⵜⴰⵜⴼ ⵖⵔ ⵜⵉⵙⵉ ⵏⵏⴰ ⴷⵉ ⵜⴳⴳⴰⵏ ⵜⵇⵇⵉⵎ ⵜⵔⴰⵔⵜ ⵅⴼ ⵉⵎⵟⵉ, ⵜⴰⵊⵊⵉ ⴼⴼⵉⵔⴰⵙ ⴰⵏⵉⵔ ⴷ ⵉⵎⵎⴰⵙ ⴷ ⴱⴰⴱⴰⵙ, ⴰⵏⵉⵔ ⵉⴷⵔⵓⵙ ⴷⵉⴳⵙ ⵡⴰⵡⴰⵍ ⵉⵇⵇⵉⵎ ⵅⴰⵙ ⴷⴰⵢ ⵜⵍⴰⵎⵎⴰ ⵄⵎⵎⵉⵙ, ⵉⵣⵔⵉ ⴷⵉⵅ ⵉⵔⴰ ⴰⴷ ⴰⵙ ⵉⵊ ⵍⵅⴰⴹⵔ ⵏⵏⵙ ⵉ ⵡⴰⵏⵏⵉⵔ ⵉⵏⵏⴰ ⴰⵙ: ⵅⴰⵙ ⴷⴷⵓ ⵀⵏⵏⴰ ⵀⴰⵏ ⵓⵔ ⵜⵜⴰⴽⴽⵯⴰⵅ ⵉ ⵡⴰⵢⵓⵔ ⵎⵇⵇⴰⵔ ⵉⵜⴳⴳⴰ ⵅⴰⵙ ⵏⵜⵜⴰⵏ ⴰⵔⵢⴰⵣ ⵉ ⴷⴷⵓⵏⵏⵉⵜ ⴰ, ⴰⴽⴽⵯⴷ ⵎⵛ ⵜⵔⵉⴷ ⴰⴷ ⵖⵉⵔⵙ ⴰⵣⵏⵅ ⴰⴷ ⴰⵙ ⵉⵏⵉⵅ ⵀⴰⵜ ⵓⵔ ⴰⵛ ⴰⴽⴽⵯⴰⵅ ⵛⴰ. ⴰⴷ ⵖⵉⵔⵙ ⴰⵣⵏⵅ. ⴰⵏⵉⵔ ⵉⴷⴷⴰ ⵉⴼⴼⵖ ⵢⵓⵡ ⵓⵍ ⵏⵏⵙ ⵉⵖⵎⵓ. ⵜⵉⵜⵔⵉⵜ ⵜⵍⵍⴰ ⵅⴰⵙ ⵉⵅⴼ ⵏⵏⵙ ⵍⵍⴰ ⵜⵔⵓ, ⵢⵓⵣⵣⵍⵏ ⴰⵙ ⴷ ⵉⵎⵟⵟⴰⵡⵏ ⴹⵔⵉⵏ ⴰⵙ ⵉ ⵡⴰⴳⴳⴰⵢⵏ ⵜⵍⵍⴰ ⵍⵍⴰ ⵜⵜⵉⵏⵅⵙⵉⵙ, ⵉⵎⵎⴰⵙ ⵜⵓⵜⴼ ⵖⵉⵔⵙ, ⴱⴰⵛ ⴰⴷ ⵜⵜ ⵉⴷ ⵜⵙⴽⵔ, ⵜⵓⴼⴰ ⵜⵜⵉⵏ ⵜⵍⵍⴰ ⵅⴰⵙ ⵍⵍⴰ ⵜⵔⵓ, ⵓⵔ ⵜⵔⵉ ⴰⴷ ⴰⵙ ⵜⵙⵙⵉⵡⵍ, ⵡⴰⵅⵅⴰ ⵜⵔⴰ ⴰⴷ ⴰⵙ ⵜⵊ ⵍⵅⴰⴹⵔ ⵏⵏⵙ, ⵏⵜⵜⴰⵜ ⵜⵍⵍⴰ ⵜⵓⵎⵥ ⴳ ⵎⵟⵟⴰⵡⵏ, ⵉⴷ ⴰⵢⵏⵏⴰ ⵜⵔⵉⴷ ⴰ ⵉⵍⵍⵉ ⴰⵖⵔⴰ ⵢⵉⵍⵉⵏ. ⵎⴰⵛⴰ ⵏⵜⵜⴰⵜ ⵉⵖⴰⴹ ⴰⵙ ⵍⵃⴰⵍ ⵉⵙ ⵜⴰⵏⵏⵉ, ⴱⴰⴱⴰⵙ ⵓⵔ ⵉⵔⵉ ⴰⴷ ⴰⵙ ⵉⵊ ⵍⵅⴰⴹⵔ ⵏⵏⵙ, ⵜⵇⵇⵉⵎ ⵅⴰⵙ ⵉⵅⴼ ⵏⵏⵙ ⵓⵔ ⵜⵔⵉ ⴰⴷ ⵜⵎⵓⵏ ⴷ ⵉⵎⵎⴰⵙ ⵓⵔ ⵜⵎⵏⵏⵙⵓ, ⴰⵢⵏⵏⴰ ⵎⵉ ⵉⴷⴷⴰ ⵉⴹ ⴰ ⵏⵜⵜⴰⵜ ⵅⴰⵙ ⵍⵍⴰ ⵜⵔⵓ ⴰⵍⵍⵉⴳ ⵜⵊⵏⵓ ⵙⵓⵍⵏ ⵜ ⵡⴰⵍⵍⵏ ⵏⵏⵙ ⵍⵍⴰ ⵜⵜⴰⵣⵍⵏ ⵙ ⵉⵎⵟⵟⴰⵡⵏ. ⵜⵓⴷⴰ ⵜⴰⵖⵓⵍ ⵖⵔ ⵉⵣⵔⵉ ⴷⴰ ⵜⴰⵏⵏⴰ ⴰⵙ: ⵉⵙⵉⵏ ⵅⴰⵙ ⵢⵓⵜ ⵏ ⵜⵔⴱⴰⵜ ⴰⵢ ⵖⵉⵔⵛ, ⵎⴰⵛ ⵀⴰ ⵛⴽⴽ ⵍⵍⴰ ⵙ ⵜⴳⴳⴰⴷ ⵜⵉⵅⵅⴰⵜ, ⵜⵍⵍⴰ ⵍⵍⴰ ⵜⵔⵓ. ⵉⵣⵔⵉ ⵏⵜⵜⴰⵏ ⵓⵔ ⴰⵙ ⵉⵔⴰⵔ ⴰⵡⴰⵍ ⵢⴰⵊⵊ ⵉⵜ ⵍⵍⴰ ⵜⵙⵙⵡⴰⵍ, ⵉⵇⵉⵎ ⴷⵉⴳⵙ ⵍⵃⴰⵍ ⵉⵙ ⵢⴰⵏⵏⵉ ⵉⵍⵍⵉⵙ ⵜⵏⵏⵙⵓ ⵙ ⵉⵎⵟⵟⴰⵡⵏ, ⵉⵇⵇⵉⵎ ⴷⵉⴳⵙ ⴰⴽⴽⵯⴷ ⵍⵃⴰⵍ ⵏ ⵡⴰⵏⵉⵔ ⵏⵜⵜⴰⵏ ⵎⴻⵎⵎⵉⵙ ⵏ ⵓⵎⴰⵙ ⵉⵄⵣⵣⴰ ⵖⵉⴼⵙ, ⵓⵔ ⵉⵔⵉ ⵜⵉⵜⵔⵉⵜ ⴰⴷ ⴰⵙ ⵜⵉⵏⵉ ⵉⵡⴰⵍⵉⵡⵏ ⵏⵏⴰ, ⵜⵏⵏⵙⵓ ⴷⵉⴳⵙ ⵜⵉⵅⵜ ⴰⵢ ⵏⵏⴰ ⵎⵉ ⵉⴷⴷⴰ ⵉⴹ ⴰ ⵏⵜⵜⴰⵏ ⵉⵏⵏⵙⵓ ⴱⵍⴰ ⴰⵏⵓⴷⵎ, ⴰⵍⵍ ⵉⵜⵅⵎⵎⴰⵎ ⵉⵙ ⵓⵔ ⵢⵓⴼⵉ ⵎⴰ ⴳⴰ ⵉⴷ ⵉⵍⵍⵉⵙ ⴰⵎⵉ ⵖⵔⴰ ⵢⵊ ⵍⵅⴰⴹⵔ, ⵡⴰⵅⵅⴰ ⵉⵏⵏⴰⵢ ⴰ ⵢⵏⵏⴰ ⵜⵔⴰ ⵏⵜⵜⴰⵏ ⵓⵔ ⴰⵙ ⴷ ⵢⵓⵙⵉ ⵅ ⵍⵅⴰⴹⵔ ⵉⴷ ⴰⵏⵉⵔ ⴰⵎⵉ ⵖⵔⴰ ⵉⵊ ⵍⵅⴰⴹⵔ, ⵉⴷ ⵡⴰⵅⴰ ⵉⵔⴰ ⴰⴷ ⴰⵙ ⵉⵊ ⵍⵅⴰⴹⵔ ⴰⴷ ⴰⵙ ⵉⵛⴼ ⵉⵍⵍⵉⵙ, ⴷⵉⵅ ⵏⵜⵜⴰⵜ ⵓⵔ ⵜⵔⵉ, ⵓⵔ ⵢⵓⴼⵉ ⵎⴰ ⴳⴳⴰ. ⵜⵉⵜⵔⵉ ⵍⵍⵉⴳ ⵜ ⵉⴷ ⵜⴼⴼⵓ ⵉ ⵜⵉⴼⴰⵡⵜ ⵓⵔ ⴰⴷ ⵜⵙⵙⵉⵡⵍ ⵅⴰⵙ ⵜⴽⴽⵔ ⵜⴼⵖ ⵜⵇⵉⵎⴰⵏ ⴱⵕⵕⴰ ⵉⴷ ⵏⵜⵜⴰⵜ ⵢⵓⵜ ⵏ ⵜⵔⴱⴰⵜ ⵉ ⵜⵢⵉⵙⵙⵏ ⵙ ⵜⴰⴹⵚⴰ ⴷ ⵡⴰⵡⴰⵍ, ⵜⵇⵉⵎⴰ ⵜⵓⴷⵔ ⵉ ⵡⵛⴱⴰⴱ ⵏⵏⵙ ⵓⵔ ⵜⵔⵉ ⴰⴷ ⵜⴰⵜⴼ, ⴱⴰⴱⴰⵙ ⵏⵜⵜⴰⵏ ⵓⵔ ⵊⵊⵉⵏ ⴰⵙ ⵉⵙⵅⵚⵉⵔ ⵍⵅⴰⴹⵔ ⵣⵉ ⵎⴰⵢ ⵜⵍⵓⵍⴰ ⵡⴰⵍⴰ ⴰⴷ ⵖⵓⵔⵙ ⵉⵇⵇⵙⵃ ⴰⵡⴰⵍ, ⵏⵜⵜⴰⵏ ⵅⴰⵙ ⵉⴽⴽⵔ ⴷ ⵉⴷⴷⴰ ⵙ ⴰⵏⵏⵙⴰ ⵏⵏⵙ ⵢⴰⴼ ⵜⵉⵏ ⵓⵔ ⴷⵉⴳⵙ ⵜⵍⵍⵉ, ⵉⴷⴷⴰ ⵖⵉⵔⵙ ⵢⴰⴼ ⵜⵜⵉⵏ ⵍⵍⴰ ⵜⵇⵇⵉⵎ ⴱⵕⵕⴰ ⴰⵍⵍ ⵜⵜ ⵉ ⵜⵍⴰⵖⴰ, ⵉⵃⴰⵡⵍⵜ ⵉⵏⵏⴰ ⴰⵙ: ⵅⴰⵙ ⴽⴽⵔ ⴰ ⵉⵍⵍⵉ, ⴰⴷ ⵓⵔ ⵜⵜⴰⵎⵥ ⵛⴰ ⵉ ⵍⵅⴰⴹⵔ ⵏⵏⵎ, ⵎⴰⵛⴰ ⵏⵜⵜⴰⵜ ⵜⵔⵓⵔⴰⵜ ⵅⴰⵙ ⵅ ⵉⵎⵟⵟⵉ. ⵜⵉⵜⵔⵉⵜ ⵓⵔ ⵜⵇⵇⵉⵎ ⴰⵎ ⵓⵢⵏⵏⴰ ⵎⵉ ⵜⴽⴽⵓ, ⴰ ⵏⵜⵜⴰⵜ ⵜⵓⴷⵔ ⵉⵡⵛⴱⴰⴱ ⵜⵃⵔⵇ ⵓⵔ ⴷⴰ ⵜⵙⵙⴰⵡⴰⵍ, ⵍⵍⴰ ⵜⵖⵉⵎⴰ ⵅⴰⵙ ⵉⵅⴼ ⵏⵏⵙ, ⵜⴽⴽⵓ ⵢⵉⵜⵜ ⵏ ⵡⵓⵙⵙⴰⵏ ⴰ ⵏⵜⵜⴰⵜ ⵍⴰ ⵜⵃⵔⵇ, ⵓⵔ ⴷⴰ ⵜⵔⴰⵔⴰ ⴰⵡⴰⵍ ⵉ ⴱⴰⴱⴰⵙ ⵡⴰⵍⴰ ⵉ ⵉⵎⵎⴰⵙ, ⵡⴰⵅⵅⴰ ⵉⵎⵎⴰⵙ ⴽⵓⵍⵍ ⴰⵙⵙ ⵍⵍⴰ ⵖⵉⵔⵙ ⵜⴷⴷⵓ ⴰⵍ ⴰⵙ ⵜⵙⵙⵡⴰⵍ ⵍⵍⴰ ⴰⵙ ⵜⵜⵉⵏⵉ ⵛⵎⵎⵉⵏ ⵢⵓⵜ ⵏ ⵜⵄⵔⵔⵉⵎⵜ ⵀⴰⵜ ⵜⵓⵙⴰⴷ ⵉ ⵍⵓⵇⵜ ⵏⵏⵎ ⵓⵔ ⴰⵎ ⵉⵅⵚⵚⴰ ⴰⴷ ⵜⵊⴷ ⵉⵎⵛⵉ, ⵉⵅⵚⵚ ⴰⵎ ⴰⴷ ⵜⵜⵉⵍⵉⴷ ⵍⵍⴰ ⵜⵚⴰⴷ, ⵀⴰⵜ ⵛⵎⵎ ⵢⵓⵜ ⵏ ⵜⵄⵔⵔⵉⵎⵜ ⵉⵖⵖⵓⴷⴰⵏ, ⴽⴽⵓⴷⵏⵜ ⵍⵎⵛⴰⵢⵅ ⵏⵏⴰ ⵖⵉⵔⵎ ⴷ ⵉⵙⴽⴽⴰⵔⵔ, ⵎⵛⵜⴰ ⵏ ⵢⵓⵏ ⵎⵔ ⵛⵎⵎ ⵢⵓⴼⵉ ⵓⵍ ⵏⵏⵙ ⴷ ⴰⵎⵍⵍⴰⵍ, ⵅⴰⵙ ⴰⴷ ⵓⵔ ⵜⵜⴰⵎⵥ ⵉ ⵍⵅⴰⴹⵔ ⵏⵏⵎ ⵛⴰ. ⴰⵏⵉⵔ ⵏⵜⵜⴰⵏ ⴷ ⵎⴻⵎⵎⵉⵙ ⵏ ⵄⵎⵎⵉⵎ ⵍⵍⴰ ⴽⵎ ⵉⵜⵜⵉⵔⵉ ⵉⵔⴰ ⴰⴷ ⵜⵜⵊⴷ ⵜⴰⵎⴹⵓⴹⵜ ⵏⵏⵙ, ⵏⵜⵜⴰⵏ ⵉⵊⵓⵜⵉⵏ ⵕⴱⴱⵉ ⴰⵎⵎⴰⵙ ⵏ ⵡⵓⵍ ⵏ ⴱⴰⴱⴰⵎ, ⵓⵔ ⴷⴰ ⵙ ⵉⵜⵜⵉⵖⵉⵢ, ⵉⴷⴷⴰ ⵢⵉⴼ ⵖⵉⵔⵙ ⵉⴷⵉⵔ ⵉⵊⵉⵏ ⵎⴻⵎⵎⵉⵙ. ⵜⵉⵜⵔⵉⵜ ⵏⵜⵜⴰⵜ ⵅⴰⵙ ⵍⵍⴰ ⵜⵙⴼⵍⵉⴷ ⵖⵔ ⵉⵎⵎⴰⵙ ⴰⵍⵍⵉⴳ ⴰⵙ ⵜⵏⵏⴰ ⴰⵡⴰⵍⵓ, ⵜⵃⵓⴼ ⵜⵀⵣⵣⴰ ⴷⵉⴳⵙ ⴰⵍⵍⵏ, ⴷⴰ ⵉⵏⵏⴰ ⴰⵙ ⴰⵊⵊ ⴰⴷ ⵉⵙⵣⵡⵓⵔ ⵡⵉ ⵢⴰⴹⵏ ⵢⴰⵊⵊⵉ ⵡⵉⵏⵏⵙ, ⵜⵓ ⴰ ⵓⵔ ⵊⵊⵉⵏ ⵙⵍⵉⵅ, ⵎⴰⵛⴰ ⵙⵖⴷ ⵖⵉⵔⵉ, ⵉⵣⵡⴰⵔ ⵖⵉⵔⵙ ⵡⴰⵏⵉⵔ ⵅⴷ ⵉⵇⵇⵉⵎ ⵏⴽⴽ ⵓⵔ ⵜⵜⵡⵍⵅ, ⵎⵇⵇⴰⵔ ⴷ ⵉⵟⵟⴰⵔ ⵉⵊⵏⵏⴰ ⵅ ⵡⴰⵛⴰⵍ, ⵀⴰ ⵉⵅⵚⵚ ⴰⴷ ⴰⵎ ⵢⵉⵍⵉ ⴳ ⵉⵅⴼ ⵛⵎⵎ ⵡⴰⵍⴰ ⴱⴰⴱⴰ ⵀⴰⵜ ⵏⴽⴽ ⵓⵔ ⵜⵜⴰⵡⵍⵅ ⵅⴰⵙ ⴰⵢⵓⵔ ⵎⵛ ⵏⵏ ⵉⵍⵍⴰ ⴳ ⵉⵊⵏⴰ ⵎⵇⵇⴰⵔ ⵉⵖⵍⵍⵢ ⵀⴰⵜ ⵉⵇⵏⵏ ⴰⴷ ⵢⴰⵍⵢ. ⵉⵣⵔⵉ ⵍⵍⵉⴳ ⵖⵉⴼⵙ ⵉⵃⵔⵇ ⵡⴰⵏⵉⵔ ⴷⴰⵢ ⴰⴼⴼ, ⵅⴰⵙ ⵢⴰⵏⵏⵉⵜ ⵉⵖⴰⴹ ⴰⵙ ⵍⵃⴰⵍ ⵏⵜⵜⴰⵏ ⵉⵇⵇⵉⵎ ⴷⵉⴳⵙ ⵉⵙ ⵉⵊⵓ ⵢⵓⵏ ⵓⵄⵔⵔⵉⵎ ⵖⵉⴼⵙ ⵉ ⵜⵎⵜⴰⵜⵏ, ⵓⵔ ⵉⵃⵍⵉ ⵅⴰⵙ ⵢⵓⵣⵏ ⴰⵎⴰⵣⴰⵏ ⵖⵔ ⵡⴰⵢⵓⵔ ⵉⵏⵏⴰ ⴰⵙ ⵀⴰⵜ ⵓⵔ ⴰⵛ ⴰⴽⴽⵯⴰⵅ ⵛⴰ, ⴷⴰ ⵓⵔ ⵉⵍⵍⵉ ⴳ ⵉⵅⴼ ⵏ ⵜⵉⵜⵔⵉⵜ ⵉⵙ ⵢⵓⵣⵏ ⴱⴰⴱⴰⵙ ⵖⵔ ⵡⴰⵢⵓⵔ, ⵉⵏⵏⴰ ⴰⵙ ⵓⵔ ⴰⵛ ⴰⴽⴽⵯⴰⵅ ⵛⴰ, ⴰⵢⵓ ⵅⴰⵙ ⵎⴰ ⵓⵔ ⵉⴷ ⴰⴷ ⴰⵙ ⵉⵊ ⵍⵅⴰⴹⵔ ⵏⵏⵙ ⵉ ⵡⴰⵏⵉⵔ ⵉⵙ ⵖⵉⴼⵙ ⵉ ⵄⵣⵣⴰ, ⵢⴰⵊⵊⵉ ⵉⵍⵍⵉⵙ ⵏⵜⵜⴰⵜ ⴷⴰ ⵜⴰⵍⵍⴰ, ⵉⴷ ⵅⴷ ⵏⵜⵜⴰⵜ ⴰⵢⵔ ⴰⴽⴽ ⵓⵔ ⴰⵙ ⴷ ⵢⵓⵙⵉ. ⵎⴰⵛⴰ ⴰⵏⵖⵎⵉⵙ ⵓⵔ ⵉⴽⴽⵉ ⴰⴽⴽⵯⴷ ⵛⵡⵉ ⴰⵍⵍⵉⴳ ⵢⵓⵡⴹ ⵖⵔ ⵜⵉⵜⵔⵉⵜ, ⴷⴰⵢ ⵜⵙⵍⴰⵜ. ⵉⴷ ⵅⴰⵙ ⵢⵓⵡⴹ ⴰⵙ ⵉⵎⵊⵊⴰⵏ ⵀⴰⵜ ⴱⴰⴱⴰⵙ ⵢⵓⵣⵏ ⵖⵔ ⵡⴰⵢⵓⵔ ⵉⵏⵏⴰ ⴰⵙ, ⵓⵔ ⴰⵛ ⴰⴽⴽⵯⴰⵅ ⵉⵍⵍⵉ, ⵜⴷⴷⴰ ⴷ ⵖⵔ ⵉⵎⵎⴰⵙ ⴷⴰ ⵜⵏⵏⴰ ⴰⵙ ⵉⴷ ⵉⵙ ⵢⵓⵣⵏ ⴱⴰⴱⴰ ⵖⵔ ⵡⵢⵓⵔ ⵉⵏⵏⴰ ⴰⵙ: ⵓⵔ ⴰⵛ ⴰⴽⴽⵯⴰⵅ ⵉⵍⵍⵉ!!! ⵉⵎⵎⴰⵙ ⴰⵍ ⵜⵎⵔⵎⵉⴷ ⵛⵡⵉ ⴳ ⵡⴰⵡⴰⵍ ⴷⴰⵢ ⵜⴰⴷⵔ ⵉ ⵡⴰⵡⴰⵍⵍ, ⵛⵡⵉ ⵜⵏⵏⴰ ⴰⵙ: ⵢⵓⵣⵏ ⵖⵉⵔⵙ. ⵜⵉⵜⵔⵉ: ⵢⵓⵣⵏ. ⵓⴷⵉ ⵉⵎⴹⴰⵛⴰⵔ? ⵡⴰⵙⵙ ⵉⵏⵏⴰⵏ ⴰⵣⵏ ⵖⵉⵔⵙ? ⵉⴷ ⵏⵜⵜⴰⵏ ⴰⴳⴳ ⵜⵜⵓⵙⵓⵜⵔⵔ? ⵜⵓⴷⴰ: ⴱⵍⴰ ⴰⴷ ⵜⵙⵖⵓⵢ ⴷ ⵀⴰⵜ ⵓⵏⵏⴰ ⵎ ⵉⵣⵎⵎⴻⵎⵏ ⴰ ⵖⵔⴰ ⵜⴰⵡⵍⴷ. ⵜⵉⵜⵔⵉⵜ ⵓⵔ ⵜⴼⵙⵜⴰ, ⵣⴳⴳ ⴰⵡⴰⵍ ⵜⵇⵇⵉⵎ ⵅⴰⵙ ⴷⴰ ⵜⵙⵖⵓⵢⵢⵓ, ⴰⵍⵍ ⴰⵙ ⵜⵜⴰⵣⵍⵏ ⵉⵎⵟⵟⴰⵡⵏ ⵣⴳ ⵡⴰⵍⵍⵏ, ⴹⵔⵉⵏ ⴰⵙ ⴷ ⵅ ⵡⴰⴳⴳⴰⵢⵏ. ⵓⵔ ⵜⵓⴼⵉ ⵎⴰⵢ ⵜⵓⵎⵥ ⴳ ⵅⴼ ⵏⵏⵙ, ⵜⵏⵏⴰ ⵎⴰⵛⴰ ⴱⴰⴱⴰ ⵓⵔ ⴰⵙ ⵍⵍⵉⵅ ⵉ ⵜⴰⵙⴰ ⴰⵊⵊⵉ ⴰⴷ ⵉⵔⴰⵔ ⴰⵏⵉⵔ ⵏⵏⴰ ⵓⵔ ⵢⵓⵔⵉⵡ. ⵜⵉⵜⵔⵉⵜ ⵓⵔ ⵜⴼⵙⵜⴰ, ⵉⵎⵎⴰⵙ ⵡⴰⵅⵅⴰ ⵜⵔⴰ ⴰⴷ ⵜⵙⵙⵓⵙⵎ, ⴰⵍⵍ ⴰⵙ ⵜⵜⵉⵏⵉ ⵇⴰⵃ ⵎⴰⴳⴳⴰⵏ ⵍⵃⵉⵍⵜ, ⵎⴰⵛⴰ ⵓⵔ ⵜⵇⵇⵉⵎ ⵍⵍⴰ ⵜⵙⵖⴰⴷ ⵖⵔ ⵇⴰⵃ ⵎⴰ ⴰⵙ ⵜⵜⵉⵏⵉ ⵢⵓⵍⵢ ⴰⵙ ⵍⵃⵕⵕ, ⵉⵙ ⵜⴰⵏⵏⵉ ⴱⴰⴱⴰⵙ, ⵉⵙⵙⵉⴼⵔⵡ ⴰⵙ ⴰⵜⴱⵉⵔ ⵏⵏⴰ ⴷ ⵉⴷⴷⴰⵏ ⴰⵍⵍⵉⴳ ⵖⵉⵔⵙ ⴷ ⵉⵔⵙⵓ, ⵎⵛⵜⴰ ⴰ ⵏⵜⵜⴰⵜ ⵍⵍⴰ ⵜⵢⴰⵏⴰⵢ ⴰⴷ ⵖⵉⵔⵙ ⴷ ⵢⵡⴹ, ⵅⴰⵙ ⵢⵓⵡⴹ ⵖⵉⵔⵙ, ⵉⵙⵙⵉⴼⵔⵓ ⵜ, ⵓⵔ ⴰⵙ ⵜ ⵢⴰⵊⵊⵉ ⴰⴷ ⵉⵇⵇⵉⵎ ⴰⵎⵎⴰⵙ ⵍⵄⵛⵛ ⵏⵏⴰⵙ ⵜⵊⵓ. ⵜⵉⵜⵔⵉⵜ ⵜⵣⴰⵢⴷ ⴰⵙ ⵜⵖⵓⴼⵉ ⵍⵍⵉⴳ ⵜⵙⵍⴰ ⴰⵏⵖⵎⵉⵙ ⵀⴰⵜ ⴱⴰⴱⴰⵙ, ⵢⵓⵣⵏ ⵙ ⴰⵢⵓⵔ. ⵉⵣⵔⵉ ⵅⴰⵙ ⵢⵓⵡⴹ ⵢⵓⴼⴰⴷ ⵜⵉⵜⵔⵉⵜ ⵓⵔ ⵉⴷ ⴰⵎ ⵉⵏⵏⴰ ⵎⵉ ⵜⵍⵍⴰ ⵜⵅⵏⵓⵏⵏⵛ, ⵜⵓⴷⵔ ⵉⵡⵛⴱⴰⴱ, ⵜⵃⵔⵇ ⵓⵔ ⴷⴰ ⵜⵙⵙⵡⴰⵍ, ⵏⵜⵜⴰⵏ ⵅⴰⵙ ⵢⵏⵏⵉⵜ ⵉⵎⵛⵉ ⵉⵍⴰⵖⴰⵜ ⵎⴰⵛⴰ ⵏⵜⵜⴰⵜ ⵓⵔ ⵜⵔⵉ ⴰⴷ ⴰⵙ ⵜⵔⴰⵔ ⴰⵡⴰⵍ, ⵉⵙⵙⵏ ⵉⴷ ⵉⵙ ⵜⵢⵓⵡⴹ ⵓⵏⵖⵎⵉⵙ, ⵕⵕⴰⵢ ⵉⵏⵊⵍⴰ ⴰⵙ ⵉⴷ ⵏⵜⵜⴰⵏ ⵓⵔ ⵉⵔⵉ ⴰⵢⵓⵔ, ⴷⴰ ⵓⵔ ⵜⵉⵔⵉ ⵡⴰⵏⵉⵔ ⵉⵎⵉ ⵓⵔ ⵉⵔⵉ ⴰⴷ ⴰⵙ ⵉⵙⵅⵚⵕ ⵍⵅⴰⴹⵔ, ⵢⴰⴼⵏ ⵉⵍⵍⵉⵙ ⴷⵉⵅ ⵏⵜⵜⴰⵜ ⵜⵔⴰⵜ. ⵉⴷ ⵅⴰⵙ ⵢⴰⵏⵏⵉⵜ ⵍⵍⴰ ⵜⵜ ⵉⵜⵍⴰⵖⴰ ⴷⴰ ⵓⵔ ⵜⵔⵉ ⴰⴷ ⴰⵙ ⵜⵔⴰⵔⴰ ⴰⵡⴰⵍ, ⵢⴰⴼⵜ ⵜⵅⵏⵓⵏⵏⵛ, ⵓⵔ ⵢⵓⴼⵉ ⵎⴰ ⴳⴳⴰ, ⵓⵔ ⵉⵃⵍⵉ ⵅⴰⵙ ⵉⴷⴷⴰ ⵖⵔ ⵜⵎⴹⵓⴹⵜ ⵏⵏⵙ ⴷⴰⵢ ⵉⵏⵏⴰ ⴰⵙ: ⵎⴰ ⴳⴳⵓⵖⵏ ⵜⵉⵜⵔⵉⵜ? ⵜⵓⴷⴰ: ⵜⴰⵏⵏⴰ ⴰⵙ ⵓⵔ ⵜⵙⵙⵉⵏⴷ ⵎⴰⵢ ⵜⵜ ⵢⵓⵖⵏ, ⵀⴰⵜ ⵙ ⵕⵕⴰⵢ ⵏⵏⴰ ⵜⵊⵉⴷ. ⵉⵣⵔⵉ: ⵎⴰⵜⵜⴰ ⵏ ⵕⵕⴰⵢ? ⵜⵓⴷⴰ: ⵜⵊⵉⴷ ⴰⵎⵉ ⵓⵔ ⵜⵙⵙⵉⵏⴷ ⵛⴰ, ⵀⴰⵜ ⵢⵓⵡⴹ ⵜⵉⵏ ⵓⵏⵖⵎⵉⵙ ⵉⵙ ⵜⵓⵣⵏⴷ ⵙ ⴰⵢⵓⵔ, ⵎⴰⵛⴰ ⵛⴽⴽ ⴰⴽⴽⵯ ⵢⴰⵎⵥ ⵓⵎⵓⵜⵍⵍ ⵏ ⵜⴰⵔⵡⴰ ⵏⵏⵛ. ⵉⵣⵔⵉ: ⵉⵡⴰ ⵎⴰ ⵉⵜⴳⴳⴰⵅ. ⵜⵓⴷⴰ: ⵛⴽⴽ ⵍⴰ ⵜⴳⴳⴰⴷ ⵅⴰⵙ ⵕⵕⴰⵢ ⵏⵏⴰ ⵢⴰⵛ ⵉⵏⵏⴰ ⵉⵅⴼ ⵏⵏⵛ, ⵓⴷⵉ ⵜⵎⴹⴰⵛⴰⵕⴷ! ⵎⴰⵛ ⵉⵏⵏⴰⵏ ⴰⵣⵏ ⵖⵉⵔⵙ! ⵎⴰⵛⴰ ⵛⴽⴽ ⵍⵍⴰ ⵜⴳⴳⴰⴷ ⵜⵉⵅⵜ ⵉ ⵉⵍⵍⵉⵛ ⵉⵙⵉⵏ ⵉⴷ ⵅⴰⵙ ⵏⵜⵜⴰⵜ ⵉⵢ ⵖⵉⵔⵛ ⵉⵍⵍⴰⵏ, ⵀⴰⵜ ⵣ ⵉⴷⵎⴰⴷ ⴰ ⵏⵜⵜⴰⵜ ⵜⵍⵍⴰ ⵍⵍⴰ ⵜⵔⵓ, ⵓⵔ ⵜⵛⵛⵉ ⵓⵔ ⵜⵙⵡⵉ ⵅⴰⵙ ⵏⵜⵜⴰⵜ ⴷ ⵉⵎⵟⵟⴰⵡⵏ. ⵉⵣⵔⵉ ⵓⵔ ⵉⵃⵍⵉ ⵅⴰⵙ ⵉⴼⵙⵜ ⴷⴰ ⵓⵔ ⵢⵓⴼⵉ ⵎⴰ ⴳⴳⴰ ⵜⵃⴰⵢⵔ ⴰⵙ, ⵉⵏⵏⴰ ⵎⵄⵏⴰ ⴰⵊⵊⵉ ⴰⴷ ⵉⵊ ⵕⵕⴰⵢ ⵉⵅⴼ ⵏⵏⵙ, ⴱⴰⵛ ⴰⴷ ⴰⵙ ⵉⵊ ⵍⵅⴰⴹⵔ ⵉ ⵡⴰⵏⵉⵔ ⵉⵙ ⵖⵉⵔⵙ ⵉⵄⵣⵣ, ⴷ ⵡⴰⴷ ⴰⵢⵓⵔ ⵓⵔ ⴰⵙ ⴷ ⵢⵓⵙⵉ ⵅ ⵍⵅⴰⴹⵔ, ⵎⴰⵛⴰ ⵓⵔ ⵢⴰⵏⵏⵉ ⵉⵙ ⴰⵙ ⵉⵙⵅⵚⵕ ⵍⵅⴰⴹⵔ ⵉ ⵉⵍⵍⵉⵙ. ⵉⵇⵉⵎ ⵅⴰⵙ ⵍⵍⴰ ⵉⵜⵅⵎⵎⴰⵎ ⵢⴰⵏⵏⵉⵜ ⵓⵔ ⴰⵙ ⵉⵄⵊⵉⴱ ⵍⵃⴰⵍ, ⴷⴰ ⵓⵔ ⵢⵓⴼⵉ ⵎⴰ ⴳⴳⴰ. ⵎⴰ ⵙ ⵉⵣⴰⵢⴷⵏ ⵍⵍⵉⴳ ⴷⵉⴳⵙ ⵜⵓⵎⵥ ⵜⵎⴹⵓⴹⵜ ⵏⵏⵙ ⵜⵓⴷⴰ ⴰⵍ ⴰⵙ ⵜⴰⴽⴽⵯⴰ ⴰⵡⴰⵍ ⵉⴷ ⵜⵏⵏⴰ ⵢⴰⵙ ⵀⴰⵜ ⵉⵍⵍⵉⵛ ⵓⵔ ⴰⵙ ⵢⵓⵙⵉ ⵎⴰ ⵉ ⵜⵊⵉⴷ ⵣ ⵉⴷⵎⴰⴷ ⴰ ⵏⵜⵜⴰⵜ ⵍⵍⴰ ⵜⵙⵖⵓⵢⵢⵓ ⴰⵍ ⵜⴰⵍⵍ, ⵀⴰⵜ ⵜⵣⴰⵢⴷ ⴰⵙ ⵜⴰⵖⵓⴼⵉ. ⵎⴰ ⵉⵙ ⵓⵔ ⴰⵙ ⵜⵙⵍⵉⴷ? ⵎⴰⵛ ⵜⵏⵏⴰ ⵉⴹ ⵏⵏⴰ ⵀⴰⵜ ⵓⵔ ⵜⵜⴰⵡⵍ ⴰⵏⵉⵔ ⵎⵇⵇⴰⵔ ⴷ ⵉⵟⵟⴰⵔ ⵉⵊⵏⵏⴰ ⵅ ⵡⴰⵛⴰⵍ, ⵎⴰⵛⴰ ⵛⴽⴽ ⵓⵔ ⵜⵔⵉⴷ ⴰ ⵢⵏⵏⴰ ⵉⵣⵉⵍⵍ ⵉ ⵜⴰⵔⵡⴰ ⵏⵏⵛ, ⵉⵡⴰ ⴷⴷⵓ ⴰⴷ ⵜⵊⵊⴷ ⵉ ⵜⴰⵔⵡⴰ ⵏ ⵎⵉⴷⵏ, ⴷⵖⵉ ⵍⵍⵉⴳ ⵜⴳⴳⴰⴷ ⴰⵢⵏⵏⴰ ⵛ ⵉⵏⵏⴰ ⵓⵅⵛⴰⵛ ⵏⵏⵛ, ⴱⵍⴰ ⴰⴷ ⴰⵅ ⵜⵛⴰⵡⵔⴹ, ⵎⴰⵛ ⴷⵖⵉ ⵏⴽⴽ ⵅⴰⵙ ⴰⵊⵊⵉ ⴰⴷ ⴷⴷⵉⵔⵣⵅ ⵣⴳⴳ ⵓⵙⵟⵟⴰⵢⵓ, ⵊⴰⵔ ⴰⵛ ⵛⴽⴽ ⴷ ⵉⵍⵍⵉⵛ, ⵣⵉ ⵎⴰ ⵓⵔ ⵉⵇⵇⵉⵎ ⵓⵎⴹⴰⵛⴰⵕ ⵉⵏⵊⵔ ⵏ ⴰⵢⵜ ⵓⵢⵅⴰⵎ. ⵎⵛ ⵜⵍⵍⴰ ⵜⵖⵓⴼⵉ ⵜⵍⵍⴰ ⴰⵎⵎⴰⵙ ⵡⵓⵍ ⵏ ⵜⵉⵜⵔⵉⵜ ⴰⵍ ⵜⴰⵍⵍⴰ ⵣⵉ ⵎⴰ ⵢⵜ ⵉⴷ ⵢⵓⵡⴹ ⵓⵏⵖⵎⵉⵙ ⵀⴰⵜ ⴱⴰⴱⴰⵙ ⵢⵓⵣⵏ ⵖⵔ ⵡⴰⵢⵓⵔ ⵉⵏⵏⴰ ⴰⵙ: ⵓⵔ ⴰⵛ ⴰⴽⴽⵯⴰⵅ ⵛⴰ, ⵜⵔⴰⵔⵜ ⵅ ⵉⵎⵟⵟⵉ, ⴰⴽⴽⵯⴷ ⴰⵢⵓⵔ ⵓⵔ ⴰⵙ ⵜⵄⵏⵉ ⵛⴰ ⵣⵉ ⵎⴰⵢ ⵜ ⵉⴷ ⵢⵓⵡⴹ ⵓⵎⴰⵣⴰⵏ, ⵡⴰⵅⵅⴰ ⵉⵍⵍⴰ ⵡⵓⵍ ⵏⵏⵙ ⵉⴼⵊⵊⴻⵊ ⵣⵉ ⵎⴰ ⴳ ⴷⴷⴰ ⵙ ⵍⵎⵛⵉⵅⵜ ⵖⵔ ⵜⵉⵜⵔⵉⵜ ⵢⴰⵏⵏⵉⵜ ⵜⵉⴽⵍⵜ ⵢⴰⴹⵏ, ⵉⴷⴷⴰ ⵉⵙⵙⵓⵜⵔⵜ, ⴰ ⵏⵜⵜⴰⵏ ⵉⴳⵔⵥ ⴰⵙ ⵉⵅⴼ ⵏⵙ ⵢⵉⵍⵉ ⵍⵍⴰ ⵉⵜⵢⴰⵏⵢ ⵛⴰ ⵓⵏⵖⵎⵉⵙ ⵉⵥⵉⵍⵍ ⴰⴷ ⴰⵙ ⴷ ⵉⴷⴷⵓ ⵣⵉ ⵜⵏⵢⵍⴰ ⵏⵏⵙ, ⵎⴰⵛⴰ ⵏⵜⵜⴰⵏ ⵓⵔ ⵉⴷⵎⵉ ⵉⴷ ⴰⴷ ⴰⵙ ⴷ ⵉⴷⴷⵓ ⵓⵏⵖⵎⵉⵙ ⴰⴱⵅⵅⴰⵏ ⵏⵏⴰ ⵓⵔ ⴰⵙ ⴷ ⵉⵜⵜⴰⵙⵏ ⵛⴰ, ⵉⴷ ⵉⵍⵍⴰ ⵍⵍⴰ ⴷⴰ ⵉⵙⵡⵊⵉⴷ ⵉ ⵡⴳⵔⴰⵡ ⵖⵔ ⵉⵏⴱⴱⴰⴹⵏ ⵏ ⵜⵇⴱⵉⵍⵉⵏ ⵅ ⵎⵉⵙⵎ ⴰⵢⵜ ⴳⴳⴰⵏ ⴰⴷ ⵙⵎⵓⵏ ⵜⵉⵇⴱⵉⵍⵉⵏ, ⵀⴰ ⵊⵏ ⵢⵓⵏ ⵓⵣⵔⴼ ⵅ ⵜⵏⵉⵍⴰ ⴰ, ⵀⴰ ⵜⵏⴱⴱⴰⴹⵜ, ⵉⵍⵍⴰ ⴰ ⵏⵜⵜⴰⵏ ⵓⵔ ⵉⴷ ⵎⵉ ⵛⴰ ⴰⵍⵍⵉⴳ ⵜ ⵉⴷ ⵓⵎⴰⵣⵏ ⵏⵏⴰ ⵢⴰⵙ ⴷ ⵉⵚⵚⵉⵡⴷⵏ ⴰⵏⵖⵎⵉⵙ ⵣⴳ ⵣⵉⵔⵉ ⵉⵏⵏⴰ ⴰⵙ: ⵓⵔ ⴰⵛ ⵢⴰⴽⴽⵯⴰ ⵜⵉⵜⵔⵉⵜ. ⴰⵢⵓⵔ ⵅⴰⵙ ⵢⵓⵡⴹ ⵜ ⵉⴷ ⵓⵏⵖⵎⵉⵙⵓ ⴰⴱⵅⵅⴰⵏ, ⵉⵏⵊⴰⵍⴰ ⴰⵙ ⵕⵕⴰⵢ ⴷⴰ ⵓⵔ ⵢⴰⵏⵏⵉ ⵎⴰ ⴳ ⵙⵣⵡⵓⵔ ⵡⴰⵍⴰ ⵎⴰ ⴳ ⵙⵢⵉⵔⵉ. ⵉⴷ ⵇⴰⵃ ⵎⴰ ⴳ ⵉⵍⵍⴰ ⵍⵍⴰ ⵜ ⵉⵙⵡⵊⵉⴷ ⵅ ⵓⵎⴳⵔⴰⵡ ⵉⵏⴱⴱⴰⴹⵏ ⵉⵊⵍⴰ ⵢⴰⵙ, ⵢⵓⵖ ⴰⵙ ⵡⴰⴼⴰ ⴳ ⵓⵍ ⵏⵏⵙ, ⵉⵙ ⵉⵍⵍⴰ ⵎⴰ ⴰⵙ ⵉⵙⵏⵜⴰⵏ ⴰⴷ ⵓⵔ ⵉ ⵜⵜⴰⵡⴹ ⵜⵏⵏⴰ ⵢⴰⵙ ⵉⵔⴰ ⵡⵓⵍ ⵏⵏⵙ, ⵢⴰⵏⵏⵉ ⴰⵍⵜⵓ ⵢⵓⵜ ⵏ ⵜⵎⵓⴽⵔⵉⵙ ⵓⵔ ⴰⵙ ⵉⵊⵉ ⴰⴱⵔⵉⴷ ⵜⴰⴹⵚⴰ ⵏ ⵜⵇⴱⵉⵍⵜ, ⵉⴷ ⵏⵜⵜⴰⵏ ⵢⵓⵏ ⵓⵄⵔⵔⵉⵎ ⴱⵓ ⵡⴰⴷⴷⵓⵔ, ⴷ ⴰⵙ ⵜⵜⴰⵖⵓⵍ ⵍⵎⵛⵉⵅⵜ ⵓⵔ ⴰⵙ ⵜⵜⵓⵡⵉⵢ ⵛⴰ, ⵀⴰ ⵢⵉⵍⵉ ⵏⵜⵜⴰⵜ ⵍⵍⴰ ⵔⴰⵏⵜⵜ ⵇⴰⵃ ⵜⵉⵄⵔⵔⵉⵎⵉⵏ ⵏ ⵜⵇⴱⵉⵍⵜ ⴰⴷ ⵜ ⴰⵡⵍⵏⵜ, ⵉⴷ ⵇⴰⵃ ⴷⴰ ⵖⵉⵔⵙ ⵜⴳⴳⴰⵏⵜ ⵜⴰⵃⴷⵉⵜ, ⵉⴷ ⵅⴰⵙ ⴰⵏⵏⵉⵏⵜ ⵉⴼⴼⵖ ⴰⵙⵏⵜ ⴰⴼⵓⵙ ⵓⵔ ⵔⴹⵉⵏⵜ, ⴷⵖⵉ ⵏⵜⵜⴰⵏ ⵓⵔ ⵉⵔⴹⵉ ⴰⴷ ⵉⵊ ⵜⴰⴹⵚⴰ ⵏⵏⵙⵏⵜ. ⴰⵢⵓⵔ ⵅⴰⵙ ⵉⵇⵇⵉⵎ ⴷⴰⵢ ⵉⵜⵅⵎⵎⴰⵎ, ⵢⵓⴷⵔ ⴷⵉⴳⵙ ⵍⵃⴰⵍ, ⵓⵔ ⵢⵓⴼⵉ ⵎⴰ ⴳⴳⴰ ⴰ ⵏⵜⵜⴰⵏ ⵅⴰⵙ ⴷⴰ ⵢⵓⵔⵣⵣⵓ ⵛⴰ ⵓⴱⵔⵉⴷ ⵏⵏⴰ ⵉⵜⴽⴽⴰ ⴰⴷ ⵢⴰⵡⴹ ⵜⵉⵜⵔⵉⵜ, ⵉⵙ ⴰⵙ ⵜⵍⵍⴰ ⴳ ⵓⵍ, ⵎⴰⵛⴰ ⵍⵍⴰⵏ ⵡⵉⵏⵏ ⵢⴰⵙ ⵉⵜⵃⴰⵟⵟⵔⵔ ⵓⵔ ⵜⴰⵊⵊⵉⵏ ⴰⴷ ⵜⵜ ⵢⴰⵡⴹ, ⵏⵜⵜⴰ ⵉⵍⵍⴰ ⵓⵔ ⴰⵙ ⵉⵀⵏⵏⵉ ⵉⵅⴼ ⵏⵏⵙ ⵜⴰⵖⵓⴼⵉ ⵜⵜⵍⵍⴰ ⴷⵉⴳⵙ ⵉⵙ ⵉⵏⵏⴰⵢ ⵜⵏⵏⴰ ⴰⵙ ⵉⵔⴰ ⵡⵓⵍ, ⵓⵔ ⵜ ⵉⴷ ⵢⵓⵡⵢ ⴰⴷ ⵖⵉⵔⵙ ⵜⵉⵍⵉ. ⵏⵜⵜⴰⵏ ⵡⴰⵅⵅⴰ ⵜ ⵉⴷ ⵢⵓⵡⴹ ⵓⵏⵖⵎⵉⵙ, ⵣⴳ ⵉⵣⵔⵉ ⵉⵏⵏⴰ ⴰⵙ ⵓⵔ ⴰⵛ ⴰⴽⴽⵯⴰⵅ. ⴰⵢⵓ ⵉⵊⵓ ⴷⵉⴳⵙ ⵜⴰⵖⵓⴼⵉ, ⵎⴰⵛⴰ ⵓⵍ ⵏⵏⵙ ⵉⵙⵙⵏ ⵓⵔ ⵉⴷ ⵜⵉⵜⵔⵉⵜ ⴰⵢ ⴷ ⵉⴽⴽⵓ ⵍⵃⴰⵍ, ⵅⴰⵙ ⵣⵉ ⴱⴰⴱⴰⵙ ⴷ ⵡⴰⵏⵉⵔ ⵉⵙ ⴷ ⵢⵓⴼⵓ ⵓⵔ ⵉⵍⵍⵉ ⵛⴰ ⵉⵥⵉⵍⵍ ⵊⴰⵔ ⴰⵙⵏ, ⵎⴰⵛⴰ ⵓⵍ ⵏⵏⵙ ⵉⵙⵓⵍ ⴷⴰ ⵢⴰⵙ ⵉⵜⵜⵉⵏ ⵀⴰⵏ ⵜⵉⵜⵔⵉⵜ ⵜⵓⵎⵥ ⴳ ⴰⵡⴰⵍ ⵏⵏⵙ ⴷⴰ ⴽ ⵜⴰⵡⵍ. ⴷⴰ ⵢⵓⵏ ⵡⴰⵙⵙ ⵢⵓⴹ ⵜ ⵉⴷ ⵢⵓⵏ ⵓⵎⴰⵣⴰⵏ, ⴷ ⵉⴷⴷⴰⵏ ⵣⵉ ⵜⵉⵜⵔⵉⵜ ⵜⵓⵣⵏ ⵜ ⵉⴷ, ⵉⵏⵏⴰ ⴰⵙ ⵀⴰⵏ ⵜⵉⵜⵔⵉⵜ ⵜⵓⵣⵏ ⵉⴷ ⵖⵉⵔⵛ, ⵜⵏⵏⴰ ⴰⵛ ⵅⴰⵙ ⴱⴰⴱⴰ ⴰⵢⵏⵏ ⵢⵓⵣⵏ ⵖⵉⵔⵛ ⴱⵍⴰ ⴰⴷ ⵉ ⵉⵎⴹⴰⵛⴰⵕ ⵉⵏⵏⴰⵛ ⵓⵔ ⴰⵛ ⵢⴰⴽⴽⵯ, ⵓⵎⴰ ⵀⴰⵏ ⵏⴽⴽ ⵔⵉⵅⵛ ⵙⵓⵍⵅ ⴷⴰ ⴽ ⵜⵜⵉⵔⵉⵅ, ⵀⴰ ⵙⵓⵍⵅ ⴷⴰ ⴽ ⵉⵔⵉⵅ, ⵜⵍⵍⵉⴷⵉⵏ ⴰⵎⵎⴰⵙ ⵏ ⵡⵓⵍ, ⵙⵓⵍⵅ ⵓⵎⵥⵅ ⵉ ⵍⵄⴰⵀⴷ ⵉⵏⵓ, ⴰⴽⴽⵯ ⴰⵡⵍⵅ, ⵓⵔ ⴽ ⵣⵔⵔⵉⵅ ⵛⴽⴽ ⴰⵢⴷ ⵜⵜⴰⵡⵍⵅ, ⵓⵔ ⵏⵓⴱⴹⴹⵓ ⵅⴰⵙ ⵎⵛ ⴰⵅ ⵜⴱⴹⵓ ⵍⵎⵓⵜ, ⴰⵎⵉ ⵓⵔ ⵏⵜⵜⴰⴼ ⴰⵃⵢⴷ, ⵓⵎⴰ ⵏⴽⴽ ⴷⴰ ⴽ ⴳⴳⴰⵏⵉⵅ, ⵓⵔ ⵜⵜⴰⵡⵍⵅ ⴰⴽⴽⵯⴷ ⵢⵓⵏ, ⵅⴰⵙ ⵛⴽ ⵔⵔⵣⵓ ⵅⵛⴰ ⵓⴱⵔⵉⴷ, ⴰⴽⴽⵯ ⵎⵛ ⵜⵓⴼⵉⴷ ⵎⵉⵙ ⴰⵢ ⵜⴳⴳⴰ ⵅⴰⵙ ⴰⵡⴹⵉⴷ ⴰⴷ ⵉ ⵜⴰⵡⵉⴷ, ⴱⵍⴰ ⴰⴷ ⵉⵙⵉⵏ ⴰⵢⵜ ⵓⵅⴰⵎ ⵉⵏⵓ. ⴰⵢⵓⵔ ⵅⴰⵙ ⵢⵓⴹ ⵜ ⵉⴷ ⵓⵎⴰⵣⵏ ⵉⵚⵚⵉⵡⴹ ⴰⵙ ⴷ ⴰⵏⵖⵎⵉⵙ ⵏⵏⴰ ⵢⴰⵙ ⵜⵜⵓⵣⵏ ⵜⵉⵜⵔⵉⵜ, ⵢⵓⵛ ⴷ ⵡⵓⵍ ⵏⵏⵙ ⵉⵙ ⵣⵉⴳⵙ ⵜⴽⴽⵙ ⵛⵡⵉ ⵏ ⵜⵖⵓⴼⵉ ⵏⵏⴰ ⵜ ⵉⵄⵎⵔ, ⴰⵍ ⵉ ⵜⵜⴰⵏⵏⴰⵢ ⴰⵢⵏⵏⴰ ⵢⴰⵙ ⵜⵏⵏⴰ ⵜⵉⵜⵔⵉⵜ. ⵉⴷ ⵜⵏⵏⴰ ⵢⴰⵙⴷ, ⴰⴽⴽⵯ ⵎⵛ ⵜⵔⵉⴷ ⴰⵏⵔⵣⵓ ⵎⴰⵏⵉ ⵖⵔ ⵏⵜⴷⴷⵓ. ⴰⵢⴰⴷ ⵉⵙⵏ'ⵜ ⴷⴰ ⵉⵙⵏⵓⴹⵓ ⴳ ⵉⵅⴼ ⵏⵏⵙ. ⵢⵓⵜ ⵏ ⵜⵉⴽⵍⵜ ⵍⵍⴰ ⵢⴰⵙ ⵉ ⵜⵜⵉⵏⵉ ⵍⵅⴰⴹⵔ ⵏⵏⵙ ⴷⴷⵓ ⵉⴽⴽ ⵖⵉⴼⵙ ⵙⵔⵓⵍⵜ ⴰⴷ ⴰⵙ ⵜⵊⴷ ⵜⵉⵅⵜ ⵉ ⴱⴰⴱⴰⵙ ⵏⵏⴰ ⵓⵔ ⵉⵔⵉⵏ, ⵎⴰⵛⴰ ⵅⴰⵙ ⴰⴷ ⵉⵔⴰⵔ ⵖⵔ ⵉⵅⴼ ⵏⵏⵙ ⵉⵏⵏⴰ ⵓⵔ ⵉⴷ ⵅⴰⵙ ⵜⵉⵅⵜ ⴰⵖⵔⴰ ⵉⵊ ⵉ ⵓⵎⵖⴰⵔ ⵏ ⴰⵢⵜ ⵉⵖⴱⵓⵍⴰ, ⴰⴷ ⵜⵜ ⵉⵊ ⵉ ⵜⵇⴱⵉⵍⵜ ⵏⵏⵙ ⵇⴰⵃ, ⵉⴷ ⵄⴰⴷ ⴰⵢ ⵎⵎⵓⵍⵖⵏ, ⴷ ⵡⴰⴷ ⵓⵔ ⴰⵙ ⴷ ⵢⵓⵙⵉ ⵉⴷ ⵏⵜⵜⴰⵏ ⵣⴳ ⵏⴱⴱⴰⴹⵏ ⵏ ⵜⵇⴱⵉⵍⵉⵏ, ⵓⵔ ⴰⵙ ⵉⵅⵚⵚⴰ ⴰⴷ ⵉⵊ ⵉⵎⵛⵉ, ⵏⵜⵜⴰⵏ ⵢⵓⵏ ⵓⵄⵔⵔⵉⵎ ⵏⵏⴰ ⵖⵔ ⵜⵇⵏⵏ ⵉⵇⴱⵉⵍ ⵜⴰⵔⵢⴰⵣ ⵓⵔ ⵉⵜⴳⴳⴰ ⴰⵢ ⵏⵏⴰ ⵖⵔⴰ ⴷ ⵉⵔⴰⵔ, ⵎⵉⴷⵏ ⴰⴷ ⵜⵜ ⵉⵙⵉⵏ ⵉⵙ ⵓⵔ ⵉⵜⵜⵉⵖⵉⵢ ⴰⴷ ⵉⵊ ⵢⵓⵏ ⵣⴳ ⵡⵉⵏⵏⴰ ⵉⵜⵏⴱⴱⴰⴹⵏ ⵅ ⵜⵇⴱⵉⵍⵉⵏ. ⵡⴰⵅⵅⴰ ⵜⵇⵙⵙⵃⵜ ⵜⵎⵓⴽⵔⵉⵙⵜ ⵏⵏⴰ ⵢⴰⵙ ⴷ ⵉⴷⴷⴰⵏ ⵣⵉ ⵜⵏⵢⵍⴰ ⵏ ⵜⵉⵜⵔⵉⵜ ⵉⴷ ⵜⵓⵊⵊⴰ ⴷⵉⴳⵙ ⵜⴰⵖⵓⴼⵉ, ⵀⴰ ⵜⵖⵣⴰ ⴰⵙ ⴳ ⵓⵍ, ⵎⴰⵛⴰ ⵉⴷ ⵅⴷ ⵏⵜⵜⴰⵏ ⵢⵓⵏ ⵓⵄⵔⵔⵉⵎ ⵉ ⵜⵢⵉⵙⵙⵏ ⵙ ⵜ ⴱⵓⵄⵔⵡⴰⵜ ⴷ ⵜⵔⴰⵢⴰⵣⵜ, ⵉⵔⵓⵔⴰ ⴽⵓⵍ ⴰⵢⵓ ⵖⵔ ⵓⵊ ⵏⵏⵙ, ⴷⴰⵢ ⵊ ⴰⵎⵎⵉ ⵓⵔ ⴰⵙ ⵉⵊⵔⵉ ⵛⴰ. ⵉⴷ ⵢⵓⴼⴰ ⵜ ⵉⴷ ⵍⵃⴰⵍ ⵉⵍⵍⴰ ⵖⵉⵔⵙ ⵓⴳⵔⴰⵡ ⵖⵔ ⵉⵏⴱⴱⴰⴹⵏ ⵉⴷⴷⴰ ⴰⴷ ⵢⴰⵎⵓ ⴳ ⴳⵔⴰⵡ ⴰⵎⵎⵉ ⵓⵔ ⵖⵉⵔⵙ ⵛⴰ. ⵅⴰⵙ ⵢⵓⴹ ⴰⵙ ⵡⴰⵙⵙ ⵓⴳⵔⴰⵡ, ⵏⵜⵜⴰⵏ ⴰⵎ ⵡⴰⴱⴷⴰ ⵉⵊⵔⵓⵜ ⵉ ⵜⵎⵍⵙⴰ ⵏⵏⵙ ⵜⵉⵎⵍⵍⴰⵍⵉⵏ ⵉⵏⵢ ⴰⴼⵍⵍⴰ ⵓⵢⵉⵙ ⵏⵏⵙ, ⵢⴰⵎⵥ ⴰⴱⵔⵉⴷ, ⴰⵍ ⵜⴰⵇⴱⵉⵍⵜ ⵉⵕⵇⵇⴰⵙⵏ, ⴷⵉⴳⵙ ⴰⵢ ⵊⵉⵏ ⵉⵏⴱⴱⴰⴹⵏ ⴰⴷ ⵎⵓⵏ, ⵖⵔ ⵣⵣⴰⵡⵉⵜ ⵉⵖⵔⵎ, ⵉⴷ ⵇⵉⵎⴰⵏ ⵖⵔ ⵓⵎⵖⴰⵔ ⵏ ⵣⵣⴰⵡⵉⵜ ⴽⵓⵥⵥ ⵏ ⵡⵓⵙⵙⴰⵏ ⵣⵉ ⵜⵉⴼⴰⵡⵜ ⵏ ⵡⴰⵙⵙ, ⵍⵍⴰ ⵜⴻⵜⵜⴰⵏ ⴰⵍ ⵙⵙⴰⵏ ⴽⵓⵍ ⴰⵙⵙ. ⴷⴰ ⴰⵙⵏ ⵉⵖⵔⵔⵙ ⵉ ⵜⵎⵖⵔⵓⵙⵜ ⴰⵍ ⵜⵇⴹⴰ ⴷⵉⵅ ⵢⴰⵙⵢ ⵉⵖⵔⵙ ⵉ ⵜⵏⵏⴰ ⵢⴹⵏⵉⵏ, ⴰ ⵏⵉⵜⵏⵉ ⵍⵍⴰ ⵜⵎⴹⴰⵛⴰⵔⵏ ⵅⴼ ⵓⵙⵎⵓⵏ ⵏ ⵏⵜⵇⴱⵉⵍⵏ ⴷ ⵓⵣⵔⴼ ⵏⵏⴰ ⵜⴳⴳⴰⵏ ⴷ ⵎⵉⵙⵎ ⴰⵢ ⵜⴳⴳⴰⵏ ⵉⵕⵕⴰⵢ ⵏⵏⵙⵏ. ⵉ ⵜⵉⴽⵍⵜ ⵓ ⵇⴰⵃ ⵜⵉⵇⴱⵉⵍⵉⵏ ⵏⵏⴰ ⵢⵓⵡⴹ ⵓⵏⵖⵎⵉⵙ. ⵀⴰⵏ ⵜⵉⵇⴱⵉⵍⵉⵏ ⵍⵍⴰ ⵜⵎⵓⵏⵜ ⵊⵉⵏⵜ ⵉ ⵏⴱⴱⴰⴹⵏ. ⵇⴰⵃ ⵍⵍⴰⵏ ⵢⵓⵣⵏⴷ ⴰⵏⴱⴱⴰⴹ ⵏⵏⵙⵏⵜ, ⵓⵊⴰⵔ ⵏ ⵙⵉⵎⴰⵡ ⵏ ⵜⵇⴱⵉⵍⵜ ⴰⵢⴷ ⵢⴰⵎⵓⵏ ⴰⵍⵜⵓ ⵅ ⵜⵉⵏⵏⴰ ⵢⵍⵍⴰⵏ, ⵇⴰⵃ ⵉⵏⴱⴱⴰⴹ ⵇⵉⵎⴰⵏ ⵉ ⵣⵣⴰⵡⵉⵜ ⵖⵔ ⵓⵎⵖⴰⵔ ⵏ ⵣⵣⴰⵡⵉⵜ, ⵍⵍⴰ ⵜ ⵜⵜⴰⵏⵏ ⴰⵍ ⵙⵙⴰⵏ, ⵇⵉⵎⴰⵏ ⵅⴰⵙ ⵍⵍⴰ ⵜⵎⴹⴰⵛⴰⵕⵏ; ⵎⵉⵙ ⴰⵢ ⵜⴳⴳⴰⵏ ⴰⴷ ⵙⵎⵓⵏ ⵜⵉⵇⴱⵉⵍⵉⵏ, ⵀⴰ ⵊⵏ ⵢⵓⵏ ⵕⵕⴰⵢ ⵏⵏⴰ ⵜⵏⵜ ⵉⵙⵎⵓⵏ. ⵇⴰⵃ ⵓⵙⵙⴰⵏ ⵏⵏⴰ ⴽⴽⵉⵏ ⴳ ⵎⴹⴰⵛⴰⵕ ⵊⵉⵏ ⵢⵓⵏ ⵓⵣⵔⴼ ⵏ ⵜⵏⴱⴱⴰⵟⵟ, ⴰⵎⵎⵉ ⵏⵏⴰ ⵊⵉⵏ ⴰⵎⵖⴰⵔ ⵏ ⵣⵣⴰⵡⵉⵜ ⵏⵜⵜⴰⵏ ⴰⵖⵔⴰ ⵢⵊⵏ ⴰⵏⴱⴱⴰⴹ ⵅⴼ ⵜⵇⴱⵉⵍⵉⵏ, ⵊⵏ ⴰⵍⵜⵓ ⴰⴷ ⵙⵎⵓⵏ ⵉⵄⵔⵔⵉⵎⵏ ⵣⵉ ⴽⵓⵍ ⵜⴰⵇⴱⵉⵍⵜ. ⵉⴷ ⴽⵓⵍ ⵜⴰⵇⴱⵉⵍⵜ ⴰⴷ ⵜⵛⴼ ⵙⵉⵎⴰⵡ ⵏ ⵓⵄⵔⵔⵉⵎ, ⴰⴷ ⵉⴷⴷⵓ ⴰⴷ ⵉⵇⵇⵉⵎ ⵖⵔ ⴱⵓ ⵣⵣⴰⵡⵉⵜ, ⵀⴰ ⴽⵓⵍ ⴰⵄⵔⵔⵉⵎ ⴰⴷ ⴰⵙ ⵛⴼⵏ ⵉⵢⵉⵙ, ⵀⴰ ⵙⵙⵉⵎⴰⵏⵜ ⴰⴷ ⵢⵉⵙⵉⵏ ⴰⴷ ⵉⵏⵏⴰⵖ. ⵣⵣⴰⵡⵉⵜ ⵉⵕⵇⵇⴰⵙⵏ ⵜⵙⵎⵓⵏ ⵉⵇⴱⵉⵍⵍⵏ ⵢⵉⵍⵉ ⵓⵎⵖⴰⵔ ⵏⵣⵣⴰⵡⵉⵜ " ⴰⵎⵇⵔⴰⵏ " ⵏⵜⵜⴰⵏ ⴰ ⵢ ⵊⵉⵏ ⵉⵏⴱⴱⴰⴹⵏ ⵏ ⵜⵇⴱⵉⵍⵉⵏ ⴷ ⴰⵏⴱⴱⴰⴹ ⵖⵉⴼⵙⵏ ⴰⴷ ⵉⵙⵎⵓⵏ ⵕⵕⴰⵢ ⵏⵏⵙⵏⵜ. ⵏⵜⵜⴰⵏ ⵢⵓⵏ ⵓⵔⵢⴰⵣ ⴰⵖⵣⵣⴰⴼ ⵉⵔⵉⵡⵏ ⵍⵍⴰⵢ ⵉⵜⵃⵎⵎⴰⵎ ⵜⴰⵎⵔⵜ ⵏⵏⵙ ⵜⴰⴱⵔⵛⴰⵏⵜ ⵉⵎⵉ ⴱⴷⴰⵏ ⵡⴰⵏⵣⴰⴹⵏ ⵉⵎⵍⵍⴰⵍⵍⵏ ⵍⵍⴰ ⴷⵉⴳⵙ ⵜⴼⵖⵏ, ⵏⵜⵜⴰⵏ ⴰⴷ ⵖⵉⵔⵙ ⵜⵉⵍⵉ ⵚⴹⵉⵚ ⵎⵔⴰⵡ ⵓⵙⴳⴳⴰⵙ, ⵓⵊⴰⵔ ⵏ ⵙⵉⵎⵔⴰⵡ ⵏ ⵓⵙⴳⴳⵯⴰⵙ ⵣⵉ ⵎⴰ ⴳⴳⴰ ⵉⵙⵏⵢⵓⴷⴷⵓ ⵣⵣⴰⵡⵉⵜ ⵉⵖⵔⵎ, ⵓⵔⵉⵏⵏⵉ ⵏ ⴱⴰⴱⵙ ⵍⵍⵉⴳ ⵉⵎⵎⵓⵜ. ⵉⵏⴱⴱⴰⴹ ⵍⵍⵉⴳ ⵖⵉⵔⵙ ⵇⵇⵉⵎⵏ ⵊⵉⵏ ⴽⵓⵍ ⵉⵅⴼ ⵓⵙⴳⴳⵯⴰⵙ, ⴽⵓⵍ ⵜⴰⵇⴱⵉⵍⵜ ⴰⴷ ⵙⵎⵓⵏⵓ, ⴽⵓⵍ ⵎⴰⵢ ⵖⵉⵔⵙ ⵉⵍⵍⴰⵏ, ⵉⴷ ⴽⵓⵍ ⵜⵉⵃⵉⵎⵔⵜ ⴰⴷ ⵜⴰⴽ ⵜⴰⵔⴰⵜ, ⴷ ⴽⵓⵍ ⴰⵎⵄⴰⵣ ⴰⴷ ⵢⴰⴽⴽⵯ ⵜⵉⵖⵉⵜⵜ, ⴷ ⴽⵓⵍ ⴰⵏⴱⴷⵓ ⴰⴷ ⵙⵎⵓⵏ ⵉⵎⵏⴷⵉ, ⵉⵔⴷⵏ ⴷ ⵜⵎⵣⵉⵏ, ⴽⵓⵍ ⴰⵢ ⴰⴷ ⵜ ⵉⴷ ⵙⵎⵓⵏⵓⵏ ⵖⵔ ⵣⵣⴰⵡⵉⵢⵜ. ⴽⵓⵍ ⵉⵣⵔⴼⴰⵏ ⵏⵏⴰ ⵊⵉⵏ ⵉⵏⴱⴱⴰⴹⵏ ⵉⴷⴷⴰ ⵉⵚⵚⵉⵡⴹ ⵜⵉⵏ ⴽⵓⵍ ⴰⵏⴱⴱⴰⴹ ⵉ ⵜⵇⴱⵉⵍⵜ ⵏⵏⵙ, ⵊⵏ ⵉⵏⴱⴱⴰⴹⵏ ⵢⵓⵏ ⵏ ⵓⴳⴷⵣ ⵖⵔ ⵣⵣⴰⵡⵉⵜ ⵉ ⵕⵇⵇⴰⵙⵏ, ⴰⴳⴰⴷⴰⵣ ⵉ ⵜⵜⵉⵍⵉⵏ ⴳⵯⴰⵙ ⴰⴽⵡⴰⵙ, ⵅⴰⵙ ⵉⴱⴷⴰ ⵓⴳⴰⴷⴰⵣ ⵍⵍⴰ ⵜ ⵉⴷ ⵜⵙⵡⴰⵇⵏⵜ ⵜⵇⴱⵉⵍⵉⵏ ⵣⵉ ⴽⵓⵍ ⵎⴰ ⴳⴳⴰⵏ ⵜⴰⵏⵉⵍⴰ, ⴽⵓⵍⵛⵉ ⵍⵍⴰ ⴷⵉⴳⵙ ⵉ ⵜⵏⵓⵣ ⴷ ⵉⵎⵏⴷⵉ ⴷ ⵓⵍⵍⵉ ⴷ ⵉⴼⵓⵏⴰⵙⵏ ⴷ ⵉⴼⵛⵢⴰ ⴷ ⵉⵙⴰⵏ ⴷ ⵜⵉⵖⴰⵍⵍⵉⵏ ⴷ ⵉⵙⵔⴷⴰⵏ. ⵅⴰⵙ ⵛⵎⵎⵍⵏ ⵉⵏⴱⴱⴰⴹⵏ ⵣⴳ ⵉⵣⵔⴼⴰⵏ, ⴱⴷⴰⵏ ⴷⴰ ⵜⴰⵡⴹⵏ ⵖⵔ ⵉⵎⵣⴷⴰⵖ ⴳ ⵉⴷⵓⵔⴰⵔ ⵏ ⴼⴰⵣⴰⵣ ⴷ ⵓⵣⵖⴰⵔ ⵏⵏⴰ ⵜ ⵉⵡⴰⵍⵏ ⴰⴷ ⵉⵙⵙⵏ ⵎⴹⴰⵛⴰⵕⵏ, ⵜⴰⴼ ⴰⴷ ⵖⵉⵔⵙⵏ ⴰⵎⵓⵏ, ⴳ ⵓⴳⵔⴰⵡ ⵏ ⵜⴰⵎⵓⵏⵜ ⵏⵏⴰ ⵊⵉⵏ, ⴽⵓⵍ ⵜⵉⵇⴱⵉⵍⵉⵏ ⵏⵏⴰ ⵢⵓⵡⴹ ⵓⵏⵖⵎⵉⵙ, ⴰⵎⵓⵏⵜ, ⵢⴰⵜⴼⵏⵜ ⴷⴷⴰⵡ ⵉⵣⵔⴼ ⵏⵏⴰ ⵊⵉⵏ. ⴰⵢⵓⵔ ⵉⵍⵍⴰ ⵏⵜⵜⴰⵏ ⴷ ⴰⵏⴱⴱⴰⴹ, ⵉⴷ ⴽⵓⵍ ⵎⴰⵏⵉ ⵖⵔ ⵉⵍⵍⴰ ⵓⴳⵔⴰⵡ ⴷⴰ ⵜ ⵉⴳⴳⴰⵔ ⴰⴼⵍⵍⴰ ⵓⵢⵉⵙ ⵏⵏⵙ ⵢⴰⵎⵥ ⴰⴱⵔⵉⴷ ⴰⵍ ⵣⵣⴰⵡⵉⵜ ⵉⵖⵔⵎ, ⵉⴷ ⵏⵜⵜⴰⵏ ⵉⵊⵓ ⵢⵓⵏ ⵓⵄⵔⵔⵉⵎ ⵉⵛⵡⴰⵏ, ⵇⴰⵃ ⵉⵏⴱⴱⴰⴹⵏ ⵔⵓⵔⴰⵏ ⵖⵉⵔⵙ ⵉⵅⴼ, ⵉⵜⵔⵄⴱ ⴷⵉⴳⵙ ⵓⵎⵇⵔⴰⵏ, ⵉⴷ ⴽⵓⵍ ⵎⴰⵏⵉ ⵖⵉⵔⵙ ⵜⵍⵍⴰ ⵛⴰ ⵏⵜⵎⵉⴽⵔⵉⵙⵜ ⵍⵍⴰ ⴷ ⵉ ⵜⵜⴰⵖⵓⵍⵍⵏ ⵖⵉⵔⵙ ⵍⵍⴰ ⵙ ⵜⵜⵉⵏⵉⵏ ⵎⴰⵢ ⵜⵏⵏⵉⴷ ⴰ ⴰⵢⵓⵔ, ⴷⵉⵅ ⵏⵜⵜⴰⵏ, ⴰⴱⴷⴰ ⵉⵍⵍⴰ ⵍⵍⴰ ⵜⵏ ⵉⵙⴽⴽⴰ ⵉ ⵓⴱⵔⵉⴷ ⵉⵥⵉⵍⵍⵏ, ⴰⵍ ⵢⴰⴽ ⵕⵕⴰⵢ ⵉⵙⵙⵉⵖⵏ, ⵏⵜⵜⴰⵏ ⵡⴰⵅⵅⴰ ⵖⵉⵔⵙ ⴰⴷⴷⵓⵔ ⵉⴱⴷⴰⵏ ⴷⴰ ⵉⵜⵜⴰⵡⴹ ⴽⵓⵍ ⵉⵇⴱⵉⵍⵍⵏ, ⵎⴰⵛⴰ ⵏⵜⵜⴰⵏ ⵜⵍⵍⴰ ⵜⵖⵓⴼⵉ ⴳ ⵓⵍ ⵏⵏⵙ, ⵅⴰⵙ ⵉⵙ ⵜ ⵉⵔⵓⵔⴰ ⵖⵔ ⵊⴰⵊ ⵓⵔ ⵉⵍⵍⵉ ⵎⴰ ⴳ ⵙⵙⵏ ⵉⵙ ⴷⵉⴳⵙ ⵍⵉⵇⵏⴰⴹ. ⴰⵢⵓⵔ ⴰ ⵢⵏⵏⴰ ⵎⵉ ⵜⴷⴷⴰ ⵜⵓⴷⵔⵜ ⵏⵏⵙ ⵀⴰⵜ ⴷⴰ ⵀⴰⵜ ⴷⵉⵏ, ⵜⵉⴽⵍⵜ ⵉⵍⵍⴰⵏ ⵖⵔ ⴱⵓ ⵣⵣⴰⵡⵉⵔⵜ ⵉⵖⵔⵎ, ⵍⵍⴰ ⵉⵜⵎⵓⴳⴳⵓⵔ ⵖⵔ ⵉⵏⴱⴱⴰⴹⵏ, ⵜⵉⴽⵍⵜ ⵀⴰⵜ ⵏⵜⵜⴰⵏ ⵖⵔ ⵜⵇⴱⵉⵍⵜ ⵏⵏⵙ, ⵉⴷ ⵏⵜⵜⴰⵏ ⵢⴰⵖⵓⵍ ⵉⵊⵓ ⵢⵓⵏ ⵓⵔⵢⴰⵣ ⵉⵜⴼⵓⴽⴽⴰⵏ ⵜⵉⵎⵓⴽⵔⵉⵙⵉⵏ ⵏ ⵎⴷⵏ, ⵎⴰⵛⴰ ⵏⵜⵜⴰⵏ ⵜⴰⴷⴳⴳⵯⴰⵜ ⴰⴷⴷⴰⵢ ⵢⵉⵍⵉ ⵖⵔ ⴱⴰⴱⴰⵙ ⴷ ⵉⵎⵎⴰⵙ ⵉⵊⵉⵏ ⵙⵉⵏ ⵉⴼⵇⵇⵉⵔⵔ, ⵔⴰⵏ ⵎⴻⵎⵎⵉⵜⵙⵏ ⴰⴱⴷⴰ ⴰⴷ ⵖⵉⵔⵙⵏ ⵢⵉⵍⵉ, ⵉⴷ ⵏⵉⵜⵏⵉ ⵍⵍⴰ ⵜⵉⵍⵉⵏ ⵅⴰⵙ ⵙⵙⵉⵏ ⵔⴰⵏ ⵎⴰⵢ ⵖⵉⵔⵙⵏ ⵉⵜⵖⵉⵎⴰⵏ, ⵉⵎⵎⴰⵙ ⴰⴷⴷⴰⵢ ⵜⵜ ⵜⴰⵏⵏⵉ, ⵍⵍⴰ ⵢⴰⵙ ⵜⵃⴰⵟⵟⴰⵔ ⵜⴰⵎⵥ ⵖⵉⴼⵙ ⵉⵢⵉⵙ, ⵜⴰⵡⵉⵜ ⵜⵇⵏⵜ, ⵏⵜⵜⴰⵏ ⴷⴰ ⵙ ⵉ ⵜⴼⵊⵊⴰⵊ ⵉⵅⴼ ⵏⵏⵙ, ⵉⵙ ⴷ ⵢⴰⵖⵓⵍ ⵖⵔ ⵉⵎⵎⴰⵙ. ⴷⵉⵅ ⵏⵜⵜⴰⵜ ⴰⵍⵜⵓ, ⵅⴰⵙ ⴰⴷ ⵜⵜ ⴰⵏⵏⵉ ⴷⴰ ⵙ ⵉⵜⴼⵊⵊⴰⵊ ⵍⵅⴰⴹⵔ ⵏⵏⵙ, ⵉⴷ ⵅⴰⵙ ⵏⵜⵜⴰⵏ ⴰⵢ ⵖⵉⵔⵙ ⵉⵍⵍⴰⵏ, ⴰⵅ ⵜⵙⴼⵓⵜⵢ. ⴽⵓⵍ ⵜⴰⴷⴳⴳⵯⴰⵜ ⴰⴷⴷⴰⵢ ⵖⵉⵔⵙ ⴷ ⵉⵔⵓⵃ ⵍⵍⴰ ⵢⴰⵙ ⵉⵜⵜⵉⵏⵉ ⵀⴰⵜ ⵉⵙⵙⵉⴷⴰ ⵉⵖⵔⵎ ⴰ ⵎⴻⵎⵎⵉ, ⴰⴱⴷⴰ ⴷⴰ ⴰⵙ ⵜⵜⵉⵏⵉ ⵔⵉⵅ ⴰ ⵎⴻⵎⵎⵉ ⴰⴷ ⵜⴰⵡⵍⴷ. ⵔⵉⵅ ⴰⴷ ⴰⵏⵏⵉⵅ ⵜⴰⵔⵡⴰ ⵏⵏⵛ ⴷⴰⵜⵉ ⵍⵍⴰ ⵜⵓⵔⴰⵔⵏ. ⴰⵢⵓⵔ ⵅⴰⵙ ⴰⴷ ⴰⵙ ⵜⵛⵜⵢ ⵉⵡⵍ, ⵉⴷ ⴰ ⵢⵏⵏⴰ ⵎⵉ ⵉⴷⴷⴰ ⵡⴰⵙⵙ ⴰ ⵏⵜⵜⴰ ⵉⵍⵍⴰ ⵅⴰⵙ ⵖⵔ ⵎⵉⴷⵏ, ⵉⴷ ⵉⵎⵎⴰⵙ ⴰⴷ ⴰⵙ ⵜⵜⴰⵡⵢ ⵅⴼ ⵢⵉⵡⵍ, ⵓⵍ ⵏⵏⵙ ⵍⵍⴰ ⵢⴰⵙ ⴷ ⵉⵛⵜⵜⵢ ⵜⵉⵜⵔⵉⵜ, ⵏⵜⵜⴰⵜ ⵏⵏⴰ ⴰⵙ ⵉⵖⵣⵉⵏ ⴰⵎⵎⴰⵙ ⵡⵓⵍ ⵏⵏⵙ ⵡⴰⵅⵅⴰ ⵍⵍⴰ ⵉⵙⵙⴰⵡⴰⵍ ⵖⵔ ⵉⵎⵎⴰⵙ, ⴷⴰ ⴰⵙ ⵉ ⵜⴷⴷⵓ ⵡⴰⵍⵍⵉ, ⴰⵍ ⴰⵙ ⵜⵉⵏⵉ ⵉⵎⵎⴰⵙ, ⴰⵢⵓⵔ ⵎⴰⵏⵉ ⵏ ⵜⵍⵍⵉⴷ, ⵄⴰⴷ ⵏⵜⵜⴰⵏ ⴷⴰⵢ ⵉⵜⵏⵅⵣⴰⵄ. ⵢⵉⵏⵉ ⴰⵙ, ⵡⴰⵍⵓ ⴰ ⵉⵎⵎⴰ ⵀⴰ ⵢⵢⵉ, ⵏⵜⵜⴰⵜ ⴷⴰ ⴰⵙ ⵜⵜⵉⵏⵉ ⵉⵙⵉⵏ ⴰ ⵎⴻⵎⵎⵉ ⵛⴽ ⵢⵓⵏ ⵓⵄⵔⵔⵉⵎ ⵖⵔ ⵉⵍⵍⴰ ⵡⴰⴷⴷⵓⵔ, ⵓⵔ ⵉⴷ ⵅⴰⵙ ⵉ ⵜⵇⴱⵉⵍⵜ, ⵖⵔ ⵉⵇⴱⵉⵍⵍⵏ ⵇⴰⵃ, ⵜⵉⵡⵜⵎⵉⵏ ⴽⵓⴷⵏⵜ, ⵓⵔ ⵉⴷ ⵅⴰⵙ ⵢⵓⵜ ⴰⵢⴷ ⵉ ⵜⵣⵣⴰⵏ, ⵉⴹⴰⵕ ⵏⵏⵙ ⴰⴼⵍⵍⴰ ⵡⴰⵛⴰⵍ, ⵉⵙⵉⵏ ⵉⴷ ⵎⵛⵜⴰ ⵏ ⵢⵓⵜ, ⴰ ⵎⵔ ⴽ ⵜⵓⴼⵉ ⵉ ⵡⵓⵍ ⵏⵏⵙ ⴷ ⵍⴰⴱⴰⵙ ⵖⵉⵔⵙ. ⵎⴰⵛⴰ ⴰⵢⵓⵔ ⵡⴰⵅⵅⴰ ⵢⴰⵙ ⵜⵜⵉⵏⵉ ⵉⵎⵎⴰⵙ ⴰⵢⵓ ⵅⴰⵙ ⴷⴰ ⵙ ⵉⵜⵜⵉⵏⵉ ⵉⵢⵢⵉⵀ ⵓⵎⴰ, ⵏⵜⵜⴰⵏ ⵉⵍⵍⴰ ⵉⵅⴼ ⵏⵏⵙ ⵖⵔ ⵜⵉⵜⵔⵉⵜ, ⵏⵜⵜⴰⵜ ⴰⵙ ⵢⵓⵡⵉⵏ ⴰⵍⵍⵉ, ⵏⵜⵜⴰⵜ ⴰⵙ ⵉⵙⵙⵉⵖⵏ ⴰⴼⴰ, ⴷⴰⵢ ⵓⵖⵏ ⵉⵃⵎⵓⵊⵊⴰ. ⵓⵔ ⵉⴷ ⵅⴰⵙ ⵉⵎⵎⴰⵙ, ⴰⵢⴷ ⴰⵙ ⵉ ⵜⵜⵉⵏⵉ ⵉⵎⵛⵉ ⵉ ⵡⴰⵢⵓⵔ ⴰⴽⴽⵯⴷ ⴱⴰⴱⴰⵙ, ⵉⴷ ⵏⵜⵜⴰⵏ ⴰ ⵎⵔ ⵢⵓⴼⵉ ⴰⵢⵓⵔ ⵓⵔ ⵏ ⵉⵜⵏⵓⵙ, ⵉⴷ ⴰⴷⴷⴰⵢ ⵖⵉⵔⵙ ⴷ ⵉⵔⵓⵃ, ⵍⵍⴰ ⵖⵉⵔⵙ ⵉⵜⵇⵚⵚⴰⵔ, ⴰⵍ ⵜ ⵉⵜⵙⴰⵍ ⵅ ⵎⴰⵏⵉ ⵣⵉ ⴷ ⵉⴽⴽⵓ, ⴷ ⵎⴰⵢ ⴷ ⵉⵎⵏⴰⵇⴰⵔ ⵉⴷ ⵏⵜⵜⴰ ⵉⵜⵜⵓⵢⵉⵙⵏ, ⴽⵓⵍ ⵎⵉⴷⵏ ⴷⴰ ⵖⵉⴼⵙ ⵜⵙⴰⵍⵍⵏ ⴰⵢⵓⵔ, ⴰⴷⴷⴰⵢ ⵜ ⵉⵙⵉⵏ ⵉⴷ ⵎⵎⴻⵎⵉⵙ ⴰⴳⴳⴰ, ⵎⴰⵛⴰ ⵙ ⵡⴰⴱⴷⴰ ⴷⴰ ⵢⴰⵙ ⵉⵜⵜⵉⵏⵉ: ⵎⴻⵎⵎⵉ ⵏⴽⴽⵏⵉ ⵀⴰⵢ ⴰⵅ ⵏⵎⵇⵇⵓⵔ, ⵉⵇⵇⵏ ⴷ ⵢⵓⵏ ⵡⴰⵙⵙ, ⴰ ⵏⵎⵎⵜ ⵉⵅⵚⵚ ⴰⵛ ⴰⴷ ⵊⴷ ⵍⵍⴰⵍ ⵏ ⵓⵅⴰⵎ ⵏⵏⵛ, ⵏⵏⴰ ⵉⵜⵜⴰⵎⵣⵏ ⴰⵎⴰⵣⵉⵔ ⴰⴷ ⵓⵔ ⵉⵜⵜⵓⵔⴰ. ⴰⵢⵓⵔ ⵢⵓⴼⴰⵏ ⵉⵅⴼ ⵏⵏⵙ ⵉⵃⴰⵢⵔ ⵏⵜⵜⴰⵏ ⵉⵔⴰ ⵜⵉⵜⵔⵉⵜ, ⵉⵙ ⴰⵙ ⵜⵍⵍⴰ ⴳ ⵓⵍ ⴱⴰⴱⴰⵙ ⴷ ⵉⵎⵎⴰⵙ ⴽⵓ ⴰⵙⵙ ⴷⴰ ⴰⵙ ⵜⵜⵉⵏⵉⵏ ⵏⵔⴰ ⴰⴷ ⵜⴰⵡⵍⴷ, ⵏⵜⵜⴰⵏ ⵓⵔ ⵉⵖⵉⵢ ⴰⴷ ⵢⴰⵡⵍ ⵛⴰ ⵏ ⵢⵓⵜ, ⵉⵣⵔⵉⵢ ⵜⵉⵜⵔⵉⵜ ⵉⵙ ⵜⵍⵍⴰ ⵜⴰⵢⵔⵉ ⵊⴰⵔ ⴰⵙⵏ ⵀⴰ ⵎⵛⴼⴰⵏ ⵍⵄⴰⵀⴷ ⵓⵔ ⵜⵎⵣⵔⴰⵢⵏ. ⵉⴷ ⵍⵍⴰ ⵉⵣⵔⵓⵢ ⵉⴹ ⴰⴷⴷⴰⵢ ⵉⴷⴷⵓ ⴱⴰⴱⴰⵙ ⴷ ⵉⵎⵎⴰⵙ ⴰⴷ ⵊⵏⵏ, ⵏⵜⵜⴰⵏ ⵍⵍⴰ ⵢⴰⴽⴽⵯ ⵉⵅⴼ ⵏⵏⵙ ⵉ ⴱⵕⵕⴰ, ⴷⴷⴰⵡ ⵏ ⵜⴰⵍⵙⵜ ⵍⵍⴰ ⵉⵜⵅⵎⵎⴰⵎ, ⴰⵎ ⵉⵏⵏⴰ ⵜⵊⵓ ⵜⴰⵍⵙⵜ ⵏ ⵉⴹ ⴰⴳ ⵊⵓ ⵍⵉⵇⵏⴰⴹ ⴰⴼⵍⵍⴰ ⵍⵅⴰⴹ ⵏⵏⵙ, ⵉⴹ ⵏ ⵜⵊⵔⵙⵜ ⵉⵖⵣⵣⵉⴼ, ⴰⵇⵔⴰⴼ ⵓⵊⵔⵉⵙ ⵉⵇⵙⵃ ⵎⴰⵛⴰ ⵏⵜⵜⴰⵏ ⵉⴷⵄⵏ, ⵉ ⵜⴰⵍⵙⵜ, ⵉⵛⴼⵓ ⵉⵅⴼ ⵏⵏⵙ ⵉ ⵡⵅⵎⵎⴻⵎ, ⴷⴰⵢ ⵔⵣⵣⵓ ⵎⴰ ⵓⵔ ⵉ ⵜⵜⴰⵡⴹ ⵜⵏⵏⴰ ⴰⵙ ⵉⵔⴰ ⵡⵓⵍ, ⵎⴰⵛⴰ ⵜⴰⵍⵙⵜ ⵢⵉⴹ ⴹⵔⵓ, ⵓⵔ ⵜⵏⵏⵉ ⴰⴷ ⵜⴽⴽⵙ, ⴰⵍ ⴷ ⵢⴰⵍⵢ ⵡⴰⵙⵙ. ⴰⵢⵓⵔ ⵓⵔ ⴷⴰⵢ ⴳⴳⴰⵏ ⴰⵍ ⵉⵖⵓⵔⴱ ⵉⴹ. ⵓⵔ ⵉⴷ ⵅⴰⵙ ⴰⵢⵓⵔ ⵉ ⵉⵅⴼ ⵏⵏⵙ ⴰⵅⴼ ⵜⴹⵔⵓ ⵜⴰⵍⵙⵜ ⴰⴽⴽⵯⴷ ⵜⵉⵜⵔⵉⵜ, ⵓⵊⴰⵔ ⵏⵏⵙ, ⵏⵜⵜⴰⵜ ⵓⵔ ⵜⵇⵇⵉⵎⴰ ⵍⵍⴰ ⵜⵙⴰⵡⴰⵍ ⵡⴰⵍⴰ ⵍⵍⴰ ⵜⵜⵚⴰ, ⴰⴱⴷⴰ ⴰ ⵏⵜⵜⴰⵜ ⵜⵙⵖⵓⴼⵏ, ⵡⴰⵅⵅⴰ ⴱⴰⴱⴰⵙ ⴷ ⵉⵎⵎⴰⵙ ⵍⵍⴰⵢ ⵓⵔⵣⵣⵓⵏ ⵎⴰⵢ ⵖⵉⴼⵙ ⵢⴰⵔⵓⵏ ⴰⵍⵍⵉⴳ ⵜⵊⵓ ⵉⵎⵛⵉ, ⵉⴷ ⵏⵉⵜⵏⵉ ⵍⵍⴰⵏ ⵙⵙⵏⵏ ⵉⴷ ⵍⵍⵉⴳ ⵓⵔ ⵔⵉⵏ ⴰⴷ ⵜⵜ ⵛⴼⵏ ⵉ ⵡⴰⵢⵓⵔ. ⵢⴰⵖⵓⵍ ⴽⵓⵍ ⵉⵙⵎⵙⴽⵍ ⵖⵔ ⵉⵣⵔⵉ, ⵉⵙ ⵢⴰⵏⵏⵉ ⵉⵍⵍⵉⵙ ⵓⵔ ⵜⵇⵇⵉⵎ ⴰⵎ ⵛⵉⵏⵏⴰ ⵎⵉ ⵜⵍⵍⴰ, ⴷⴰ ⵓⵔ ⵜⵔⵉ ⴰⴷ ⵜⴰⵡⵍ ⵎⴻⵎⵎⵉⵙ ⵓⵎⴰⵙ ⵏⵏⴰ ⵖⵉⴼⵙ ⵉⵄⵣⵣⴰⵏ, ⵏⵜⵜⴰⵏ ⵅⴰⵙ ⵉⵃⴰⵢⵔ, ⵉⵍⵍⵉⵙ ⵢⴰⵏⵏⵉⵜ ⵜⵃⵔⵇ ⵉⵙ ⵜⵔⴰ ⴰⴷ ⵜⴰⵡⵍ ⴰⵢⵓⵔ, ⴷⵉⵅ ⵏⵜⵜⴰⵜ ⵓⵔ ⵜⵉⵔⵉ. ⵜⵉⵜⵔⵉⵜ ⴰⵏⵓⴷⵎ ⵓⵔ ⵊⵊⵉⵏ ⴰⵙ ⴷ ⵉⴷⴷⵉ ⵉⴷⵅ ⴷ ⵍⵉⵇⵏⴰⴹ ⵏ ⵡⴰⵢⵓⵔ ⴰⴱⴷⴰ ⵉⵍⵍⴰ ⵢⴰⵙ ⴳ ⵓⵍ, ⵜⴹⵔⵓ ⵖⵉⴼⵙ ⵜⴰⵍⵍⵙⵜ, ⵉⵙ ⵓⵔ ⵜⵜ ⴰⵊⵊⵉⵏ ⴰⴷ ⵜⴰⵡⵍ ⵓⵏⵏⴰ ⴰⵙ ⵉⵔⴰ ⵡⵓⵍ ⵏⵏⵙ. ⵏⵜⵜⴰⵜ ⵎⵛ ⵊⵏⵉⵏ ⵎⵉⴷⵏ, ⵜⵍⵍⴰ ⴱⵕⵕⴰ ⵜⴰⵍⵙⵜ ⵜⴹⵔⵓ ⵖⵉⴼⵙ, ⴷⵄⵏ, ⵍⵍⴰ ⵜⵖⵉⵎⴰ ⴰⵢⵏⴰ ⵎⵉ ⵉⴷⴷⴰ ⵉⴹ ⵅⴰⵙ ⵏⵜⵜⴰⵜ ⴷ ⵉⵜⵔⴰⵏ ⴷ ⵡⴰⵢⵓⵔ ⴳ ⵉⵊⵏⵏⴰ ⴰⵍ ⵜⵙⵉⵎⵏⵖⵉⵙ ⵉⵙ ⵜⴰⵏⵏⵉ ⵉⵜⵔⴰⵏ ⴷ ⵜⵜⵔⴰⵜⵉⵏ ⵍⵍⴰⵏ ⴹⵓⵔⵏ ⴰⵙ ⵉ ⵡⴰⵢⵓⵔ, ⴰⵍ ⵜⵉⴳⵉⵎ ⴰⴽⴽⵯ ⵏⵜⵜⴰⵜ ⵎⵉⵍⵎ ⴰⵢ ⴷ ⵜⵉⵍⵉ ⵜⴰⵎⵎⴰ ⵏ ⵡⴰⵢⵓⵔ ⴰⵎ ⵛⵉⵏⵏⴰ ⵍⵍⴰⵏ ⵜ ⵜⵔⴰⵜⵉⵏ ⴹⵓⵔⵏⵜ ⴰⵙ ⵉ ⵡⴰⵢⵓⵔ ⴳ ⵉⵊⵏⵏⴰ. ⵢⵓⵜⴼ ⵓⵙⴳⴳⵯⴰⵙ ⴰⵎⴰⵢⵏⵓ ⵏ 2863. ⵉⴷ ⴳ ⵉⵜⴰⴼ ⵇⴰⵃ ⵜⵉⵇⴱⵉⵍⵉⵏ ⵍⵍⴰ ⴰⵙ ⵙⵡⵊⵉⴷⵏⵜ. ⵉ ⵜⴷⴳⴳⵯⴰⵜ ⵏ ⵡⴰⵙⵙ ⴰⵏⴳⴳⴰⵔⵓ ⵏ ⵡⴰⵢⵓⵔ ⵏ ⴷⴷⵓⵊ, ⴳ ⵡⴰⵙⵙ ⴷⴰ ⵜⵎⵓⵏ ⴽⵓⵍ ⴰⵢ ⵜⵊⵎⵎⵉ, ⵍⵍⴰ ⵜⵉⵍⵉⵏ ⵊⵉⵏ ⴰⵃⵔⵉⵔ ⵏ ⵃⴰⴳⴳⵯⵓⵣ ⴷ ⵓⴼⵜⵜⴰⵍ, ⵖⵔ ⵉⵎⵏⵏⵙⵉ, ⵃⵎⴰ ⴰⵙⴽⴽⴰ ⴰⴷ ⵜⴼⴼⵓ ⴰⵙⴳⴳⵯⴰⵙ ⴰⵎⴰⵢⵏⵓ, ⴰⵍ ⵜⵜⵉⴳⵉⵎⵏ ⴰⴷ ⵢⵍⵉ ⵓⵙⴳⴳⵯⴰⵙ ⵉⵥⵉⵍⵍ, ⴰⴷ ⵉⵊ ⵡⵉⵏ ⵉⵄⵍⵍⵓⵛⵏ ⴷ ⵉⵖⴰⵢⴷⵏ, ⴷ ⵉⵎⵏⴷⵉ, ⵉⴷ ⵍⵍⴰ ⵜⴳⵯⴰⵏ ⴳ ⵓⵃⵔⵉⵔ ⵏⵏⴰ ⵙⵏⵡⵏ ⵣⵉ ⴹⵔⴰ ⵇⴰⵃ ⵎⴰ ⴳⵍⵍⴰⵏ, ⵣⵉ ⵉⴳⵓⵎⵎⴰ ⵉⵇⵓⵔⴰⵔⵏ ⴷ ⵉⵛⴰⴽⴰⵏ. ⴰⵢⵓⵔ ⵢⵓⵜⴼ ⵖⵉⵔⵙ ⵓⵙⴳⴳⵯⴰⵙ ⴰⵎⴰⵢⵏⵓ, ⵏⵜⵜⴰⵏ ⵓⵔ ⵉⵍⵍⵉ ⵉ ⵍⵅⴰⴹⵔ ⵏⵏⵙ, ⴽⵓⵍ ⵎⴰⵢ ⴷ ⵉⵔⴰⵔ ⵜⵜ ⵉⴱⵓⵔⵣⴰ ⵉ ⵜⵇⴱⵉⵍⵜ ⵏⵏⵙ. ⵎⴰⵛⴰ ⵖⵔ ⵜⵉⵏⵢⵉⵔⵉ ⵜⵖⵣⴰ ⴷⵉⴳⵙ ⵜⴰⵢⵔⵉ ⵏ ⵜⵉⵜⵔⵉⵜ. ⵜⴰⵊⵊⵉ ⴷⵉⴳⵙ ⵢⵓⵏ ⵓⵣⵎⵓⵍ, ⵀⴰ ⵜⵊ ⴷⵉⴳⵙ ⵜⵉⵅⵜ, ⵉⵙ ⵉⴷ ⵅⴷ ⵏⵜⵜⴰⵏ ⵓⵔ ⵉⵔⴹⵉ ⵉⵙ ⵉⵊⵓ ⵢⵓⵏ ⵓⵄⵔⵔⵉⵎ ⵎⵛⴼⴰⵏⵜ ⵉⵇⴱⵉⵍⵏ, ⵎⴰⵛⴰ ⴱⴰⴱⴰⵙ ⵏ ⵜⵉⵜⵔⵉⵜ ⵉⴱⴷⴷⴰ ⴰⵙ ⴰⵎⵎⴰⵙ ⵓⴱⵔⵉⴷ ⵓⵔ ⵜ ⵢⴰⵊⵊⵉ ⴰⴷ ⵢⴰⵡⴹ ⴰⴷ ⵢⴰⵡⵉ ⴰⴷ ⵖⵉⵔⵙ ⵜⵉⵍⵉ. ⵉ ⵜⴷⴳⴳⵯⴰⵜ ⵍⵍⵉⴳ ⴷ ⵉⵔⵓⵃ ⵢⵓⴼⴰⴷ ⴰⵢⵜ ⵜⵊⵎⵎⵉ ⵎⵓⵏⴷ ⵖⵔ ⵉⵖⵔⵎ ⵏ ⴱⴱⴰⵙ ⴷⵉⴳⵙⵏ ⵃⵎⵎⵓ, ⵍⵍⴰⵏ ⵍⵍⴰ ⵜ ⵜⵢⴰⵏⴰⵢⵏ, ⵉⴷ ⵏⵜⵜⴰⵏ ⵉⵍⵍⴰ ⵉⵙⵓⵍ ⵓⵔ ⴷ ⵢⵓⵜⵉⴼ, ⵅⴰⵙ ⴰⵢⵓⵔ ⵢⵓⵜⴼⴷ ⵉⵏⵏⴰ ⴰⵙ ⵃⵎⵎⵓ ⵎⴰⵏⵉ ⵢ ⵏ ⵜⵇⵇⵉⵎⴷ, ⴰ ⴰⵢⵓⵔ? ⵀⴰⵜ ⵏⵏⴰⵏ ⴰⵅ ⵉⵎⵣⵡⵓⵔⴰ ⵓⵏⵏⴰ ⵢⵊⴰⵏ ⵛⴰ ⴳ ⵡⴰⵙⵙ ⵏ ⵃⴰⴳⴳⵯⵓⵣ ⴰⴷ ⵜⵜ ⵉⵜⴳⴳⴰ ⴰⵍ ⵉⵇⴼⵍ ⵓⵙⴳⴳⵯⴰⵙ, ⵀⴰⵜ ⵛⴽⴽ ⵍⵍⵉⴳ ⵏ ⵜⵇⵇⵉⵎⴷ ⵓⵔ ⵜⵜⵓⵜⵓⴼⴷ, ⴰⵢ ⵏⵏⴰ ⵎⵉ ⵉⴷⴷⴰ ⵓⵙⴳⴳⵯⴰⵙ ⴰ ⵛⴽⴽ ⴰⴷ ⵏⵜⵖⵉⵎⴰⴷ, ⵓⵔ ⵜⵜⴰⵜⴼⴷ ⴰⵍ ⵉⵇⴼⵍ ⵓⵙⴳⴳⵯⴰⵙ. ⴰⵢⵓⵔ ⵉⵏⵏⴰ ⴰⵙ ⵉ ⵃⵎⵎⵓ ⵉⵡⴰ ⴷⵖⵉ ⵜⵍⵍⵉⵎ ⵜⵙⵏⵏⵎ ⵀⴰⵜ ⵏⴽⴽ ⵓⵔ ⵙⵓⵍⴰⵅ, ⵀⴰ ⵉ ⴷⴰ, ⵀⴰ ⵉ ⴷⵉⵏ, ⴰⵢⵏⴰ ⵎⵉ ⵉⴷⴷⴰ ⵡⴰⵙⵙ ⴰⵍ ⵉⵡⵜ ⵢⵉⴹ. ⴰⵢⵜ ⵜⵊⵎⵎⵉ ⵍⴰⵏ ⵎⵓⵏⴷ ⵇⴰⵃ ⵜⵏ ⵖⵔ ⵉⵖⵔⵎ ⵏ ⴱⴰⴱⴰⵙ ⵏ ⵡⴰⵢⵓⵔ ⵎⵉⴷⵏ ⵜⵉⵡⵜⵎⵉⵏ, ⵢⵓⵙⵉⵏ ⴰⵃⵔⵉⵔ ⵏ ⵃⴰⴳⴳⵓⵣ, ⵊⵉⵏ ⴰⵙ ⴰⵏⵏⵙⴰ ⵉ ⵡⴰⵢⵓⵔ ⵉⴷ ⴽⵓⵍ ⵢⵓⵏ ⵎⴰⵏⵉ ⵜ ⵉⵜⵙⴰⵍ ⵡⴰⵅⵅⴰ ⵏⵜⵜⴰⵏ ⵉⵍⵍⴰ ⵖⵉⵔⵙⵏ ⵉ ⵜⵊⵎⵎⵉ ⵎⴰⵛⴰ ⵓⵔ ⵜⵊⵊⵉⵡⵏ, ⵏⵜⵜⴰⵏ ⴽⵓⵍ ⵜⵉⴼⴰⵡⵜ ⵉⴷⴷⴰ ⵓⵔ ⴷⴰ ⴷ ⵉⵜⵜⴰⵖⵓⵍ ⴰⵍ ⵉⵡⵜ ⵢⵉⴹ ⴰⵍ ⴰⵙⵏⵏⴰ ⴰⵢ ⵜ ⵙⵓⵍⴰⵏ, ⴰⴷ ⵖⵉⵔⵙⵏ ⵇⵚⵔⵏ, ⵀⴰ ⵙⴰⵍⵏⵜ ⵅ ⵇⴰⵃ ⵎⴰ ⴳ ⵜⴳⴳⴰ ⵖⵔ ⵉⵏⴱⴱⴰⴹⵏ ⴷ ⵎⴰⵢ ⵔⴰⵏⵜ ⵜⵇⴱⵉⵍⵉⵏ ⴰⴷ ⵜⵜ ⵊⵏⵜ. ⴰⵢⵓⵔ ⵉⵏⵏⴰ ⵢⴰⵙⵏ ⴽⵓⵍ ⵎⴰⵅ ⵎⵙⵔⵙⴰⵏ, ⵓⵔ ⴰⵙⵏ ⵢⴰⵊⵊⵉ ⴰⴽⴽⵯⴷ ⵛⵡⵉ, ⵉⴳⵔⵥ ⴰⵙⵏ ⵍⵃⴰⵍ ⵅ ⵜⴰⵎⵓⵏⵜ ⵉⵇⴱⵉⵍⵏ. ⴰⵍ ⵜⵇⵚⴰⵔⵏ ⴰⵍⵍⵉⴳ ⵉⵡⵜⵓ ⵢⵉⴹ. ⵙⵙⵉⵔⵙⵏⵜ ⴰⵃⵔⵉⵔ ⵏ ⵃⴰⴳⴳⵓⵣ ⵏⵏⴰ ⵙⵙⵓⵏ ⵙ ⵡⵓⴷⵉ ⴰⵎⵃⴰⵢⵍ, ⴽⵓⵏ ⴷⵉⴳⵙⵏ ⵍⵍⴰ ⵉⴽⴽⴰⵜ ⴱⵏⵉⴷ ⴰⵙ ⵍⵍⴰ ⵢⵓⵔⵣⵣⵓ ⵎⴰⵢ ⴷ ⵉⵊⴱⴱⴷ, ⴰⴷ ⵢⴰⵏⵏⵉ ⵉⵙ ⵖⵉⵔⵙ ⵉⵍⵍⴰ ⵥⵀⵕ ⵉⴷⴷ ⵓⵏⵏⴰ ⴷ ⵢⵓⵙⵉⵏ ⴷ ⴰⵎⵣⵡⴰⵔⵓ ⴰⴽⵯⵛⵛⵉⴹ ⵏⵜⵜⴰⵏ ⴰ ⵎⵉ ⵢⵜⵜⵉⵍⵉ ⵥⵀⵕ ⵏⵏⵙ ⵢⵓⵍ. ⵅⴰⵙ ⴽⵎⵍⵏ, ⴽⵓⵏ ⵉⴷⴷⴰ ⵉⵔⵓⵃ. ⴰⵢⵓⵔ ⵏⵜⵜⴰⵏ ⴰⵎ ⵡⴰⴱⴷⴰ. ⵡⴰⵅⵅⴰ ⴷⴰ ⵉⵜⵚⵚⴰ ⴰⵍ ⵉⵙⵙⴰⵡⴰⵍ, ⵖⵔ ⵊⴰⵊ ⵏⵏⵙ ⵓⵔ ⴰⵙ ⵜⵄⵏⵉ ⵛⴰ ⵜⵍⵍⴰ ⵜⴰⵍⵙⵜ ⵍⵍⴰ ⴹⵔⵓ ⵖⵉⴼⵙ, ⵀⴰ ⴰⵙⴳⴳⵯⴰⵙ ⵢⴰⴹⵏ ⵢⵓⵜⴼ ⵀⴰ ⵏⵜⵜⴰⵏ ⴳ ⵓⵏ ⵡⴰⵏⵙⴰ, ⵀⴰ ⵜⵏⵏⴰ ⵢⴰⵙ ⵉⵔⴰ ⵉ ⵡⵉⵢⴰⴹⵏ, ⵡⴰⵅⵅⴰ ⵉⵔⴰ ⵏⵜⵜⴰⵏ ⴰ ⵎⵔ ⵢⵓⴼⵉ ⴰⴷ ⵖⵉⵔⵙ ⵜⵉⵍⵉ. ⵡⴰⵅⵅⴰ ⴷⴷⴰⵏ ⴰⵢⵜ ⵜⵊⵎⵎⵉ ⴽⵓⵍⵛⵉ ⵖⵔ ⵉⵖⵔⵎ ⵏⵏⵙ ⵏⵜⵜⴰⵏ, ⴷⴰ ⵢⴰⴽⴽⵯ ⵉⵅⴼ ⵏⵏⵙ ⵉ ⵜⴰⵍⵙⵜ ⵏ ⵢⵉⴹ, ⴷⴰⵢ ⵜⵅⵎⵎⴰⵎ ⵓⵍ ⵏⵏⵙ ⵍⵍⴰ ⵢⴰ ⴰⵙ ⵉⵛⵜⵜⵢ ⵜⵏⵏⴰ ⴰⵙ ⵉⵔⴰ ⵡⵓⵍ, ⵜⴰⵖⵓⴼⵉ ⵏⵏⵙ ⵜⵔⴰ ⴰⴷ ⵉⵙ ⵜⴰⵊⵊⵉ ⵉⵖⵏⵏⵛⴰ, ⴰⵢ ⵏⵏⴰ ⵎⵉ ⵉⴷⴷⴰ ⵉⴹ ⵏⵏⴰ ⴰ ⵏⵜⵜⴰⵏ, ⵍⵍⴰ ⵉⵜⵜⵉⴳⵉⵎ ⴰⴷ ⵖⵉⴼⵙ ⵢⴰⵜⴼ ⵓⵙⴳⴳⵯⴰⵙ ⴰⵎⴰⵢⵏⵓ, ⴰⴷ ⴽⵙⵏ ⴽⵓⵍ ⵎⴰ ⵙ ⵉⵜⵃⴰⵟⵜⴰⵔ ⴷⴰⵜ ⵓⴱⵔⵉⴷ ⵖⵔ ⵜⵉⵜⵔⵉⵜ. ⵓⵔ ⵉⴷ ⵅⴰⵙ ⴰⵢⵓⵔ ⴰⵅ ⵢⵓⵜⴼ ⵓⵙⴳⴳⵯⴰⵙ ⴰⵎⴰⵢⵏⵓ ⴰ ⵏⵜⴰⵏ ⴳ ⵓⵍ ⵏⵏⵙ ⵜⵍⵍⴰ ⴷⵉⴳⵙ ⵜⴰⵖⵓⴼⵉ, ⴰⴽⴽⵯⴷ ⵜⵉⵜⵔⵉⵜ, ⵉⵍⵍⴰ ⵍⵉⵇⵏⴰⴹ ⵉⵛⵛⴰⵕ ⵓⵍ ⵏⵏⵙ, ⵡⴰⵅⵅⴰ ⴷ ⵓⵜⴼⵏ ⴰⵢⵜ ⵜⵊⵎⵎⵉ ⵖⵔ ⴱⴰⴱⴰⵙ ⴳⵉⴹ ⵏ ⵃⴰⴳⴳⵯⵓⵣ. ⵎⵓⵏⵏ ⴷ ⵖⵔ ⵉⵖⵔⵎ ⵏⵏⵙ, ⵎⵉⴷ ⵡⴰⵍⴰ ⵜⵉⵡⵜⵎⵉⵏ ⵡⴰⵍⴰ ⵜⵉⵉⵄⵔⵔⵎⵉⵏ ⵏ ⵜⵊⵎⵎⵉ, ⵉⴷ ⴰⵢⵏⵏⴰ ⵎⵉ ⵉⴷⴷⴰ ⵉⴹ ⴰ ⴰⵢⵜ ⵜⵊⵎⵎⵉ ⵍⵍⴰ ⵜⵇⵚⵚⴰⵔⵏ, ⴰ ⵏⵉⵜⵏⵉ ⵍⵍⴰ ⵜⵢⴰⵏⴰⵢⵏ ⴰⴷ ⵉⵡⵊⴷ ⵓⵃⵔⵉⵔ ⵏ ⵃⴰⴳⴳⵯⵓⵣ, ⴰⵍ ⵜⵜⵉⵍⵉⵏ ⵍⵍⴰ ⵙⵉⵜⵉⵎⵏ ⴰⴷ ⵢⵉⵥⵉⵍ ⵓⵙⴳⴳⵯⴰⵙ, ⵉⵊ ⵖⵉⴼⵙⵏ ⴰⵏⴱⴰⵕⵛ, ⵜⵉⵜⵔⵉⵜ ⵡⴰⵅⵅⴰ ⵏⵜⵜⴰⵜ ⴷⴰ ⵜⵇⵚⵚⴰⵕ ⵖⵔ ⵜⵛⵉⵔⵔⴰⵜⵉⵏ ⵏ ⵜⵊⵎⵎⵉ, ⵉⵍⵍⴰⵏ ⵍⵍⴰ ⵜⵜⵔⵏ ⴰⴷ ⵖⵉⴼⵙⵏⵜ ⵉⵊ ⵓⵙⴳⴳⵯⴰⵙ ⴰⵎⴰⵢⵏⵓ ⵡⵉⵏ ⵍⵅⵉⵔ ⴷ ⵜⵓⴷⵔ ⵉⵥⵉⵍⵍⵏ ⴰⵍ ⵜⵜⵉⴳⵉⵎⵏⵜ ⴰⴷ ⵊⵏⵜ ⵜⵉⵙⵍⴰⵜⵉⵏ, ⵜⵉⵜⵔⵉⵜ ⵏⵜⵜⴰⵜ ⵓⵔ ⴷⴰ ⵜⵜⵉⴳⵉⵎ ⴰⴷ ⵜⵊ ⵜⵉⵙⵍⵉⵜ, ⵡⴰⵍⴰ ⴰⴷ ⵜⵊ ⵜⴰⵎⵖⵔⴰ, ⵉⴷ ⵓⵏⵏⴰ ⵎⵉ ⵜⵔⴰ ⴰⵜⵜⵊ ⵜⵉⵍⵉⵜ ⵏⵏⵙ, ⵓⵔ ⴰⵙ ⵜⴰⵊⵊⵉⵏ ⴰⵢⵜ ⵓⵅⴰⵎ ⵏⵏⵙ, ⴱⴱⵉⵏ ⴽⵓⵍ ⵉⴱⵔⴷⴰⵏ ⵊⴰⵔ ⴰⵜⵏ. ⵡⴰⵅⵅⴰ ⴰ ⵢⵏⵏⴰ ⵎⵉ ⵉⴷⴷⴰ ⵢⵉⴹ ⴰ ⵏⵜⵜⴰⵜ ⵜⵏⵏⵙⵓ ⵍⵍⴰ ⵜⵇⵚⵚⴰⵔ, ⴰⵍⵍⵉⴳ ⴽⵓⵍⵛⵉ ⵉⴷⴷⴰ ⵉⴱⵔⴷⴰ ⵏⵏⵙ, ⵏⵜⵜⴰⵜ ⴰⵎ ⵡⴰⴱⴷⴰ, ⴰⵏⵓⴷⵎ ⵓⵔ ⴷⴰ ⴰⵙ ⴷ ⵉ ⵜⴷⴷⵓ, ⵍⵍⴰ ⵜⵖⵉⵎⴰ ⵍⵍⴰ ⵜⵃⴹⴰ ⴰⵢⵓⵔ ⴳ ⵉⵊⵏⵏⴰ ⵎⵉⵙⵎ ⴰⴳ ⵙⵙⵉⴷⴰ ⵅⴼ ⵉⵜⵔⴰⵏ ⵏⵏⴰ ⵢⴰⵙ ⵉⴹⵓⵔⵔ, ⴷ ⵡⴰⵛⴰⵍ ⴷⴷⴰⵡ ⴰⵙ, ⵉⵎⵛⵉⵙ ⴰ ⵢⵜⵔⴰ ⴰⴽⴽⵯⴷ ⵏⵜⵜⴰⵜ, ⴰⴷ ⵖⵉⴼⵙ ⵢⴰⵜⴼ ⵓⵙⴳⴳⵯⴰⵙ ⴰⵎⵢⵏⵓ ⴰⴷ ⵖⵉⴼⵙ ⵉⵙⵙⵉⴷⴷⴰ ⵡⴰⵢⵓⵔ ⵏⵏⵙ ⵏⵏⴰ ⵜⵢⴰⵏⵢ ⴰⴷ ⵖⵉⴼⵙ ⴷ ⵢⴰⵍⵢ ⵜⵉⴽⵍⵜ ⵢⴰⴹⵏ, ⵀⴰ ⵉⴽⴽⵙ ⵜⴰⵍⵙⵜ ⵏⵏⴰ ⵖⵉⴼⵙ ⵉⴹⵔⵉⵏ. ⵉⵎⵎⴰⵙ ⵜⵓⴷⴰ ⵍⵍⵉⴳ ⵜⴰⵏⵏⵉ ⵉⵍⵍⵉⵙ ⵜⴼⵊⵊ ⵛⵡⵉ ⵓⵔ ⵉⴷ ⴰⵎ ⵡⵓⵙⵙⴰⵏ ⵍⵍⵉ, ⵜⵏⵏⵉⵜ ⵜⵇⵉⵎⴰ ⵖⵔ ⵜⵎⴷⴷⵓⴽⴽⴰⵍ ⵏⵏⵙ, ⵜⵏⵏⴰ ⵀⴰⵏ ⵉⵍⵍⵉ ⵓⵔ ⵜⵇⵇⵉⵎ ⴰⵎ ⵉⵏⵏⴰ ⵎⵉ ⵜⵍⵍⴰ, ⵉⴷ ⵎⵛⵜⴰ ⵏ ⵡⵓⵙⵙⴰⵏ ⵡⴰⵅⵅⴰ ⴷⴰ ⵢⴰⵙ ⵙⴰⵡⴰⵍ ⵏⵜⵜⴰⵜ ⵓⵔ ⴷⴰ ⵜⵜⵉⵔⵉ ⴰⴷ ⴰⵙ ⵜⵙⵙⵉⵡⵍ, ⴰⵍ ⴰⵙⴽⴽⴰ ⵏⵏⵙ ⵍⵍⵉⴳ ⵜⴼⴰⴼⴰ ⵜⵉⵜⵔⵉⵜ ⵣⴳ ⵉⵜⵙ, ⵜⴰⵊⵊⵉⵜ ⴰⵍⵍⵉⴳ ⵜⴷⴷⴰ ⵍⵍⴰ ⵜⵙⵔⵔⵢ ⴰⵣⵣⴰⵔ ⵏⵏⵙ ⴷⴰⵢ ⵜⴱⴷⴷⴰ ⴷ ⵖⵉⴼⵙ ⵜⴰⵏⵏⴰ ⴰⵙ: ⵉⵍⵍⵉ ⵙⴼⵍⴷ ⵖⵉⵔⵉ ⵀⴰⵜ ⵏⴽⴽ ⴷ ⵉⵎⵎⴰⵎ ⵉⵙⵉⵏ ⴰⵢⵏⵏⴰ ⵖⵔ ⴰⵎ ⵉⵔⵉⵅ ⵓⵔ ⴰⵎ ⵜ ⵉⵔⵉ ⴰⴽⴽⵯⴷ ⵉⵛⴰ ⵏ ⵢⴰⴹⵏ, ⵀⴰ ⵓⵔ ⵜⵉⵔⵉⵅ ⴰⴽⴽⵯⴷ ⵉⵛⴰ ⴱⵍⴰ ⵛⵎⵎ ⵎⴰⵢ ⴽⵎⵎ ⵢⵓⵖⵏ, ⵓⵔ ⴷⴰ ⵜⵙⵙⴰⵡⴰⵍⴷ ⵡⴰⵍⴰ ⴷⴰ ⵜⵚⵚⴰⴹ, ⵙⵙⵉⵡⵍ ⴰⵅ ⴰ ⵉⵍⵍⵉ ⵀⴰⵜ ⵛⵎⵎ ⴷ ⵉⵍⵍⵉⵜ ⵏⵏⵅ ⴰⵢ ⵊⵊⴷ. ⵜⵉⵜⵔⵉⵜ: ⵜⴼⵙⵜⴰ ⵛⵡⵉ, ⵜⵏⵓⴹ ⵖⵔ ⵉⵎⵎⴰⵙ, ⴷⴰ ⵜⵏⵏⴰ ⴰⵙ ⵏⴽⴽ ⵉⵍⵍⵉⵜⵓⵏ, ⵏⴽⴽ ⵜⵔⵉⵎⵉ ⵍⵅⵉⵔ, ⵓⵔ ⵄⵏⵉⵅ ⵜⵔⴰⵎⵉ ⵜⴰⵖⵓⴼⵉ, ⵎⴰⵛⴰ ⵓⵔ ⵉⴷ ⵏⴽⴽ ⴰⵎⵉ ⵜⵔⴰⵎ ⵍⵅⵉⵔ, ⵜⵔⴰⵎⵜ ⵉ ⵡⴰⵏⵉⵔ. ⵜⵓⴷⴰ: ⵍⵡⴰⵀ ⴰ ⵢⵍⵍⵉ, ⵀⴰⵜ ⴱⴰⴱⴰⵎ ⵉⵍⵍⴰ ⴷⵉⴳⵙ ⵓⵏⵣⵢⵓⵎ ⵏⵏⵎ ⵓⵔ ⴷⴰ ⵢⴰⵙ ⴷ ⵉ ⵜⴷⴷⵓ ⵢⵉⵜⵙ ⵉⵙ ⴽⵎⵎ ⵢⴰⵏⵏⵉ ⵜⵙⵖⵓⴼⵏⴷ. ⵜⵉⵜⵔⵉⵜ: ⴰⵊⵊⵉⵜ ⵏⵜⵜⴰⵏ ⴰⴷ ⴰⵙ ⵉⵊ ⵍⵅⴰⴹⵔ ⵏⵏⵙ ⵉ ⵡⴰⵏⵉⵔ, ⴰⴳⴳⴰⵏ ⵎⴻⵎⵎⵉⵙ ⵓⵎⴰ ⵏⴽⴽ ⴰⵊⵊⵉ ⴰⴷ ⵅⴰⵙ ⵛⴰⵢⴹⵅ. ⵜⵓⴷⴰ: ⴰⴷ ⵓⵔ ⵜⵉⵏⵉ ⵉⵎⵛⵉ, ⵓⵔ ⵉⵍⵍⵉ ⵎⴰ ⴳ ⵜⵄⴼⴼⴰⵏ ⵜⴰⵙⴰ ⵏⵏⵙ. ⵄⴰⴷ ⴰⵙⵙⵓ ⵜⵉⵜⵔⵉⵜ, ⴰⵢ ⵜⵙⵙⵉⵡⵍ ⵖⵔ ⵉⵎⵎⴰⵙ ⵓⵎⴰ ⵏⵜⵜⴰⵜ ⵍⵍⴰ ⵜⵙⵖⵓⴼⵏ. ⵜⵓⴷⴰ ⵅⴰⵙ ⵜⴰⵏⵏⵉ ⵉⵣⵔⵉ ⵜⴷⴷⴰ ⵖⵉⵔⵙ ⵜⵏⵏⴰ ⴰⵙ ⵀⴰⵏⵏ ⵉⴹⵓ ⵉⵍⵍⵉⵛ ⵙⵙⵉⵡⵍⵅ ⵖⵉⵔⵙ, ⵉⵅⵚ ⴰⵛ ⴰⴷ ⴰⵙ ⵜⵊⴷ ⵍⵅⴰⴹⵔ ⵏⵏⵙ ⵎⴰⵅⴼ ⵜ ⵜⴰⵊⵉⴷ ⵉⵎⵛⵉⵏⵏ, ⵛⴼⵜ ⵉ ⵓⵏⵏⴰ ⵢⴰⵙ ⵉⵔⴰ ⵡⵓⵍ ⵏⵏⵙ. ⵏⵜⵜⴰⵏ ⵉⵙⵓⵍ ⵉⵃⴰⵢⵔ ⵡⴰⵅⵅⴰ ⵉⵔⴰ ⴰⴷ ⴰⵙ ⵉⵊ ⵍⵅⴰⴹⵔ ⵉ ⵉⵍⵍⵉⵙ ⵎⵛⴰ ⵓⵔ ⵉⵔⵉ ⴰⴷ ⵉⵙⵅⵚⵔ ⵍⵅⴰⴹⵔ ⵉ ⵡⴰⵏⵉⵔ, ⴷⴰ ⵓⵔ ⵢⵓⴼⵉ ⵎⴰ ⴳⴳⴰ. ⵜⵉⵇⴱⵉⵍⵉⵏ ⵢⵓⵜⴼ ⵖⵉⴼⵙⵏⵜ ⵓⵙⴳⴳⵯⴰⵙ ⴰⵎⴰⵢⵏⵓ ⵏ 2863 ⵇⴰⵃ ⵍⵍⴰ ⵜⵜⵉⴳⵉⵎⵏ ⴰⴷ ⵉⵊ ⴰⵙⴳⴳⵯⴰⵙ ⵉⵣⵉⵍ, ⵉⴷ ⵀⴰ ⵜⵏⵜ, ⵇⴰⵃ ⵙⵎⵓⵏⵏⵜ ⵕⵕⴰⵢ ⵏⵏⵙⵏⵜ ⵊⵉⵏⵜ ⵢⵓⵜ. ⵎⴰⵛⴰ ⵓⵔ ⴷⵎⵉⵏⵜ ⴰⵙⴳⴳⵯⴰⵙⴰ ⵉⴷ ⴰⴷ ⵖⵉⴼⵙⵏⵜ ⵉⵊ ⴰⴱⵅⵅⴰⵏ, ⵉⴷ ⵓⵔ ⴽⴽⵉⵏ ⵛⴰ ⵡⵓⵙⵙⴰⵏ ⴰⵍⵍⵉⴳ ⴷ ⵢⵓⵡⴹ ⵓⵏⵖⵎⵉⵙ ⵀⴰⵏⵏ ⵉⵕⵓⵎⵉⵢⵏ ⵢⵓⴹⵏⵜ ⴰⵣⵖⴰⵔ ⴷⴷⴰⵏ ⴷ ⵓⵎⵥⵏ ⴷ ⴰⴱⵔⵉⴷ ⵓⵊⴷⵏ, ⴰⴷ ⴰⵡⴹⵏ ⵖⵔ ⵉⴷⵓⵔⴰⵔ. ⴰⵏⴱⴱⴰⴹ ⵏ ⵜⵇⴱⵉⵍⵉⵏ ⵅⴰⵙ ⵉⵙⵍⴰ ⴰⵏⵖⵎⵉⵙ, ⵢⵓⵣⵏ ⵉⵎⴰⵣⴰⵏ ⵖⵔ ⵉⵏⴱⴱⴰⴹⵏ ⵏ ⵜⵇⴱⵉⵍⵉⵏ ⴰⴷ ⵖⵉⵔⵙ ⴷ ⵎⵓⵏ ⵖⵔ ⵣⵣⴰⵡⵉⵜ. ⵏⵉⵜⵏⵉ ⵅⴰⵙ ⵢⵓⵡⴹⵏ ⵜⵏⵉⵏ ⵉⵎⴰⵣⴰⵏ, ⵓⵔ ⵓⵎⴰⴹⵍⵍ, ⵓⵡⴹⵏ ⴷ ⵖⵔ ⵓⵎⵇⵔⴰⵏ, ⵖⵔ ⵣⵣⴰⵡⵉⵜ ⵏ ⵉⵖⵔⵎ. ⵅⴰⵙ ⵢⵓⴹⵏ ⴷ ⵉⵏⵏⴰ ⴰⵙⵏ: ⵀⴰⵜ ⵉⵕⵓⵎⵉⵢⵏ ⴷⴷⴰⵏ ⴷ ⴰⴷ ⴰⵡⴹⵏ, ⵖⵔ ⵜⵎⵓⵔⵜ ⵏⵏⵅ ⵉⵅⵚⴰⵜ ⴰⵏⵊⴰⵜ ⵛⴰ ⵏ ⵕⵕⴰⵢ ⵏⵏⴰ ⵙ ⵏ ⵜⵃⴰⵟⴰⵕ ⵉ ⵉⵔⵓⵎⵉⵏ, ⵀⴰⵜ ⴷⴷⴰⵏ ⴷ ⴰⴷ ⴰⵅ ⴰⵡⵉⵏ ⵜⴰⵎⴰⵣⵉⵔⵜ ⵏⵏⵅ ⴷ ⵎⴰⵢ ⵍⵍⵓ. ⵉⵏⴱⴱⴰⴹⵏ ⵊⵉⵏ ⵢⵓⵏ ⵓⴳⵔⴰⵡ, ⵓⵎⴹⴰⵛⵔ ⵅ ⵓⵏⵖⵎⵉⵙ ⵏⵏⴰ ⴰⵙⵏ ⴷ ⵢⵓⵡⴹⵏ. ⴰⵢⵓⵔ ⵉⵏⵏⴰ ⴰⵙⵏ ⴰⴷ ⵏⵏⵙⵎⵓⵏ ⵉⵄⵔⵔⵉⵎⵏ ⵏⵏⴰ ⵏⵏⵙⵔⵚⴰ ⴰⴷ ⴷⴷⵓⵏ ⵖⵔ ⵣⵣⴰⵡⵉⵜ, ⵏⵚⵉⵡⴹ ⴰⵏⵖⵎⵉⵙ ⵉ ⵇⴰⵃ ⵜⵉⵇⴱⵉⵍ, ⴱⴰⵛ ⴰⴷ ⴰⵎⵓⵏⵜ, ⴰⴷ ⴰⵙⵏ ⵏⵃⴰⵟⵔ ⵉ ⵡⵉⴷ ⴷ ⵉⴷⴷⴰⵏ ⴰⴷ ⴰⵜⴼⵏ ⵜⴰⵎⵓⵔⵜ ⵏⵏⵅ. ⵊⵉⵏ ⴰⵙ ⵕⵕⴰⵢ ⵉ ⵡⴰⵢⵓⵔ ⵇⴰⵃ ⵉⵏⴱⴱⴰⴹ, ⴷⴷⴰⵏ ⵚⵉⵡⴹⵏ ⴰⵏⵖⵎⵉⵙ ⵏ ⵉⵕⵓⵎⵉⵏ ⵉⵙ ⴷ ⴷⴷⴰⵏ ⴰⴷ ⵜⵏ ⵉⴷ ⴰⵡⴹⵏ. ⴽⵓ ⵢⵓⵏ ⵉⵏⵏⴰ ⵉ ⵜⵇⴱⵍⵜ ⵉⵅⵚⴰ ⴰⴷ ⵜⴷⴷⵓⵎ ⴰⴷ ⴰⵙⵏ ⵜⵃⴰⵟⵔⵎ. ⴷⴰ ⴽⵓⵍ ⴰⵏⴱⴱⴰⴹ ⵉⴷⴷⴰ ⵢⵓⵡⵉⴷ ⵉⵄⵔⵔⵉⵎⵏ, ⴷ ⵎⵉⴷⵏ ⴷⴰ ⵉⵚⵚⵉⵡⴹ ⴰⵏⵖⵎⵉⵙⵓ ⵉ ⵜⵇⴱⵉⵍⵜ ⵏⵏⵙⵏ, ⴷⴰ ⵉⵏⵏⴰ ⴰⵙ ⵀⴰⵜ ⵉⵕⵓⵎⵉⵏ ⴷⴷⴰⵏ ⴷ ⴰⴷ ⴰⵅ ⴷ ⴰⵜⴼⵏ ⵜⴰⵎⵓⵔⵜ ⵏⵅ, ⴰⴷ ⵜⵜ ⴰⵡⵉⵏ. ⵀⴰ ⵛⵛⵏ ⴰⴷⵉⴼ ⵏⵏⵙ, ⵉⴷ ⴽⵓⵍ ⴰⴷ ⵢⵉⵍⵉ ⵅ ⵉⵅⴼ ⵏⵏⵙ ⴰⴷ ⵉⴷⴷⵓ ⴰⴷ ⵉⵃⴰⵟⵔ ⵉ ⵉⵕⵓⵎⵉⵏ. ⵉⵎⵛⵉⵙⵙ ⵉⵏⴱⴱⴰⴹⵏ ⵓⵔ ⵄⵟⵉⵕⵏ ⵙⵎⵓⵏⵏ ⴷ ⴷⵖⵢⴰ ⵉⵄⵔⵔⵉⵎⵏ ⵙ ⵉⵙⴰⵏ ⵏⵏⵙⵏ ⴷ ⵉⵎⵏⴰⵢⵏ, ⴰⵡⴹⵏ ⴷ ⴽⵓⵍ ⵖⵔ ⵣⵣⴰⵡⵉⵜ ⵉⵖⵔⵎ, ⴽⵓⵍ ⵢⵓⵏ ⵉⵍⵍⴰ ⵅ ⵉⵅⴼ ⵏⵏⵙ, ⴰⴷ ⴱⵓⵔⵣⵏ. ⵎⵛⵜⴰ ⵏ ⵓⵄⵔⵔⵉⵎ ⵎⵛⵜⴰ ⵏ ⵓⵔⵢⴰⵣ ⵉⴷⴷⴰ ⴷ ⵢⴰⵎⵓ, ⴽⵓⵍ ⵉⵍⵍⴰ ⵉⵄⵡⵍ ⵅⴼ ⵉⵎⵏⵖⵉ. ⴰⵢⵓⵔ ⵅⴰⵙ ⵢⴰⵖⵓⵍ ⴷ ⵖⵔ ⵜⴰⵎⵣⵉⵔⵜ ⵏⵏⵙ ⵉⴷ ⵏⵜⵜⴰⵏ ⵅⴰⵙ ⴽⵓⵍ ⵜⵉⴽⵍⵜ ⴰⴷⴷⴰⵢ ⴷ ⵢⴰⵖⵓⵍ ⵣⴳ ⵓⴳⵔⴰⵡ ⵉⵏⴱⴱⴰⴹⵏ ⴷⴰⵢ ⵉⵙⵎⵓⵏ ⵇⴰⵃ ⴰⵢⵜ ⵜⵇⴱⵉⵍⵜ ⵏⵏⵙ, ⵍⵍⴰ ⴰⵙⵏ ⵉⵜⵜⵉⵏⵉ ⵎⴰ ⵅⴼ ⵙⵙⵉⵡⵍⵍⵏ ⴷ ⵎⴰⵢ ⵊⵉⵏ ⴷ ⵎⴰⵢ ⵔⴰⵏ ⴰⵜⵜ ⵊⵏ, ⵜⵉⴽⵍⵜ ⴰ ⵅⴰⵙ ⵢⵓⵡⴹ, ⵉⴽⴽⴰ ⵅ ⵓⵎⵖⴰⵔ ⵏ ⵜⵇⴱⵉⵍⵜ ⵏⵏⵙ, ⴰⵎⵏⴰⵢ ⵉⵍⵍⴰ ⵉⵣⵔⴱ, ⴷⴰ ⵉⵏⵏⴰ ⴰⵙ: ⵉⵅⵚ ⴰⵛ ⴰⴷ ⵜⵜⴰⵣⵏⴷ ⴷⵖⵉ ⵖⵔ ⴰⵢⵜ ⵜⵇⴱⵉⵍⵜ ⵇⴰⵃ, ⵉⵄⵔⵔⵉⵎⵏ ⵡⴰⵍⴰ ⵎⵉⴷⵏ ⴰⴷ ⵉⵍⵉⵏ ⴷⵖⵉ ⵀⴰⵜ ⵕⵕⴰⵢ ⵉⵅⵅⴰ, ⵉⵕⵓⵎⵉⵏ ⴷⴷⴰⵏ ⴷ ⴰⴷ ⴰⵅ ⴷ ⴰⵡⴹⵏ. ⴰⵎⵏⴰⵢ: ⵢⵓⴼⴰⵏ ⵍⵃⴰⵍ ⵉⴷⴷⴰ. ⵉⵏⵏⴰ ⵉ ⵡⴰⵢⵓⵔ, ⵉⵙ ⵓⵔ ⵏⵜⵜⴰⵊⵉ ⴰⵍ ⴰⵙⴽⴽⴰ. ⴰⵢⵓⵔ: ⵉⵏⵏⴰ ⴰⵙ: ⵓⵀⵓ, ⴰⵢⵓ ⵓⵔ ⵉⵙⵓⵍ ⴰⵍ ⴰⵙⴽⴽⴰ ⵉⵅⵚⴰⵜ ⴰⵏⴰⵏⵏⵉ ⵎⴰⵢ ⵏⵜⴳⴳⴰ. ⴰⵎⵏⴰⵢ ⵏⵜⵜⴰⵏ ⵉⵊⵓ ⵢⴰⵙ ⵕⵕⴰⵢ ⵉ ⵡⴰⵢⵓⵔ, ⵢⵓⵣⵏ ⵇⴰⵃ ⵖⵔ ⵜⵇⴱⵉⵍⵜ ⵓⵔ ⵉⵎⵔⵎⵉⴷ, ⴰⴷ ⵖⵉⵔⵙ ⵉⵍⵉⵏ ⵉⴷ ⴰⵢⵓⵔ ⵏⵜⵜⴰⵏ ⵅⴰⵙ ⵉⵚⵉⵡⴹ ⴰⵙ ⴷ ⴰⵏⵖⵎⵉⵙ ⵉⴷⴷⴰ ⵉⵇⵙ ⵉ ⵡⵢⵉⵙ ⵏⵏⵙ ⴰⵎⵥ ⴰⴱⵔⵉⴷ ⴰⵍⵍⵉⴳ ⵢⵓⴹ ⵖⵔ ⵉⵖⵔⵎ ⵏ ⴱⴰⴱⴰⵙ, ⵉⵏⵏⴰ ⴰⵙ ⵉ ⵉⵎⵎⴰⵙ ⵉⵅⵚⵚⴰⵎ ⴰⴷ ⵜ ⴰⵙⵉⴷ ⵇⴰⵃ ⵎⴰⵢ ⵖⵉⵔⵉ ⴰⴷ ⴰⵙ ⵜⵊⴷ ⵢⵓⵏ ⵓⵊⴱⴰⵔ ⵏⵏⴰ ⵙ ⵓⵔ ⵉⵜⵜⵓⵢⴰⴼⴰ. ⵉⵎⵎⴰⵙ ⵜⵙⴰⵍⵜ: ⵎⴰ ⵅⴼ ⴰ ⵎⴻⵎⵎⵉ ⵍⵍⵉⴳ ⵜⵜ ⴷⴷⵉ ⴷ ⴰⵙⵙⵓ ⵜⵣⵔⴱⴷ ⵓⵔ ⵉⴷ ⴰⵎ ⵡⴰⴱⴷⴰ. ⴰⵢⵓⵔ: ⵉⵏⵏⴰ ⴰⵙ ⵉ ⵉⵎⵎⴰⵙ ⵉⵙⵉⵏ, ⵀⴰⵏ ⵜⴰⵎⵓⵔⵜ ⵏⵏⵅ ⵢⵓⵜⴼⵏ ⵜⵜ ⵉⴷ ⵓⵎⴷⴷⵓⵔⵔⵓⵢ, ⴰⴷ ⵖⵉⴼⵏ ⵙⴹⵔ ⵜⴰⵍⵙⵜ, ⵎⵛ ⵓⵔ ⵏⵊⵉ ⵉⵔⵢⴰⵣⵏ ⵏ ⵜⵏⵣⴱⴰⵢⵜ ⵄⵏⵉⵅ ⵕⵕⴰⵢ ⴷⴰ ⴷ ⵉⴱⵅⵅⵉⵏ, ⵅⴼ ⵎⴰⵢ ⴰⵅ ⴷ ⵢⵓⵡⴹⵏ ⵀⴰⵜ ⵡⵉⵏⵏⴰ ⴷ ⵉⴷⴷⴰⵏ ⵍⵍⴰⵏ ⵊⵔⴷⵏ ⵖⵉⵔⵙⵏ ⴽⵓⵍⵛⵉ, ⵎⴰⵛⴰ ⵏⴽⴽⵏⵉ ⵓⵔ ⵜⵏ ⵜⵜⴰⵊⵉ ⴰⴷ ⴰⵅ ⴷ ⴰⵜⴼⵏ ⴰⵡⵏ ⵜⴰⵎⴰⵣⵉⵔⵜ ⵏⵏⵅ. ⵉⵎⵎⴰⵙ ⵏⵜⵜⴰⵏ ⵢⵓⵜⴼ ⵜⵜ ⵉⴷ ⵓⵅⵍⴰⵄ ⵉⵙ ⵜⴰⵏⵏⵉ ⵎⴻⵎⵎⵉⵙ ⵉⵊⵉⵏ ⵅⴰⵙ ⵢⵓⵏ ⴰⴷ ⵉⴷⴷⵓ ⵜⴳⵯⴷ ⴰⴷ ⴰⵙ ⵉⵎⵜ, ⵓⵔ ⵖⵉⵔⵙ ⵅⴰⵙ ⵏⵜⵜⴰⵏ, ⵉⴷ ⵍⵍⵉⴳ ⴷ ⵉⴷⴷⴰ ⵓⵔ ⴷ ⵢⵓⴼⵉ ⴱⴰⴱⴰⵙ, ⵉⵏⵏⴰ ⴰⵙ ⵎⵛ ⵓⵔ ⴷ ⴰⵖⵓⵍⵅ ⵉⵏⴰ ⴰⵙ ⵉ ⴱⴰⴱⴰ ⵀⴰ ⵉ ⵏⴽⴽ ⴷⴷⵉⵅ. ⵉⵎⵎⴰⵙ ⵅⴰⵙ ⵜⵓⵎⵥ ⵉⵜⴰⵍⴰ ⵉⵅⴼ ⴰⵍ ⵜⴰⵍⵍ, ⵎⴰⵛⴰ ⵓⵔ ⵜⵙⵙⵊⵔ ⵛⴰ. ⵍⵍⵉⴳ ⴷ ⵢⵓⵡⴹ ⴱⴰⴱⴰⵙ ⵏ ⵡⴰⵢⵓⵔ ⵜⵚⵉⵡⴹ ⴰⵙ ⴰⵏⵖⵎⵉⵙ, ⵜⵏⵏⴰ: ⵀⴰ ⴰⵢⵓⵔ, ⵉⴷⴷⴰ ⴰⴷ ⵉⵎⵓⵏ ⴷ ⵉⵏⵣⴱⴰⵢⵏ ⴰⴷ ⴱⴷⴷⵏ ⴷⴰⵜ ⵉⵔⵓⵎⵉⵏ, ⵏⵜⵜⴰⵏ ⵉⵃⵔⵔⴰⵙ ⵍⵃⴰⵍ, ⵎⴰⵛⴰ ⵢⴰⵏⵏⵉ ⵀⴰⵏ ⵜⴰⵍⵙⵜ ⴷⴰ ⴹⵔ, ⵉⵏⵏⴰ ⵢⴰⵙ: ⵓⵔ ⵉⴷ ⵅⴰⵙ ⴰⵢⵓⵔ ⴰⵖⵔⴰ ⵢⴰⵡⴹ ⵍⵃⴰⵍ ⵉⵙⵓⵍ ⴰⴽⴽⵯⴷ ⵏⴽⴽⵏⵉ ⴰⴷ ⴰⵅ ⴷ ⴰⵡⴹⵏ, ⵡⴰⵅⵅⴰ ⴰⵢⵓⵔ ⵉⵍⵍⴰ ⴰⵙ ⴳ ⵓⵍ, ⵉⴷ ⵅⴰⵙ ⵏⵜⵜⴰⵏ ⴰⵢ ⵖⵉⵔⵙ ⵉⵍⵍⴰⵏ ⵎⴰⵛⴰ ⵉⵙⵉⵏ ⵓⵏⵏⴰ ⵉⵊⵉⵏ ⴰⵏⴱⴱⴰⴹ ⵓⵔ ⴰⵙ ⵉⵄⴷⵍ ⴰⴷ ⵉⴼⵔ, ⵜⵙⴰⵔⵜ ⵓⵔ ⴷⴰ ⵜⵜⵓⵢⴰⴼⴼⴰⵔ. ⴰⵢⵓⵔ ⵢⴰⵖⵓⵍ ⴷ ⵖⵔ ⵓⵎⵏⴰⵢ ⵢⴰⴼ ⴷ ⴰⵢⵜ ⵜⵇⴱⵉⵍⵜ ⵍⵍⴰⵏ ⵖⵉⵔⵙ, ⵍⵍⴰⵏ ⵍⵍⴰ ⴷⴰ ⵜⵍⴰⵃⴰⵊⵏ ⵉⵔⵢⴰⵣⵏ, ⵉⵄⵔⵔⵉⵎⵏ, ⵉⴷ ⵅⴰⵙ ⵓⵡⴹⵏ ⴷ ⵇⴰⵃ, ⴰⵢⵓⵔ ⵉⴱⴷⴷⴰ ⵖⵉⵔⵙⵏ ⴰⵍ ⴰⵙⵏ ⵉⵙⵙⴰⵡⴰⵍ, ⵉⵏⵏⴰ ⴰⵙⵏ: ⵙⴼⵍⴷⴰⵜ ⵖⵉⵔⵉ ⴰ ⵜⴰⵇⴱⵉⵍⵜ, ⵀⴰⵜ ⵏⴽⴽⵏⵉ ⵉⴹ ⵍⵍⵉ ⵏⵏⵎⵓⵏ ⵉⵏⴱⴱⴰⴹⵏ ⵏ ⵜⵇⴱⵉⵍⵉⵏ ⵍⵍⵉⴳ ⴰⵅ ⴷ ⵢⵓⵡⴹ ⵓⵏⵖⵎⵉⵙ ⵀⴰⵜ ⵉⵕⵓⵎⵉⵏ ⴷⴷⴰⵏ ⴷ ⴰⴷ ⴰⵅ ⴷⴰⵡⴹⵏ ⵖⵔ ⵜⵎⴰⵣⵉⵔⵜ ⵏⵏⵅ ⴷⴰⵢ ⵏⴻⵏⵏⴰ ⵀⴰⵜ ⵇⴰⵃ ⵉⵄⵔⵔⵉⵎⵏ ⵏⵏⴰ ⵏⵊⵓ ⴰⴷ ⵉⵍⵉⵏ ⵉⵣⵣⴰⵡⵉⵜ. ⵉⵄⵔⵔⵉⵎⵏ ⴷ ⵉⵔⵢⴰⵣⵏ ⴽⵓⵍ ⴰⴷ ⵉⵍⵉⵏ ⵖⵔ ⵣⵣⴰⵡⵉⵜ ⵉⵖⵔⵎ, ⵃⵎⴰ ⴰ ⵏⴷⴷⵓ ⵜ ⴰⵏⵃⴰⵜⵔ ⵉ ⵉⵕⵓⵎⵉⵏ ⴷ ⵉⴷⴷⴰⵏ ⴰⴷ ⴰⵅ ⴷⴰ ⵜⴼⵏ ⵜⴰⵎⵓⵔⵜ ⵏⵏⵅ. ⵉⵅⵚⴰⵜ ⴰ ⵏⵉⵍⵉⵎ ⵏⵃⵣⵣⵎ ⴽⵓⵍ ⵏⵏⵅ ⵉⵄⵔⵔⵉⵎⵏ ⵡⴰⵍⴰ ⵉ ⵔⵢⴰⵣⵏ. ⵜⴰⵇⴱⵉⵍⵜ ⵜⵍⵍⴰ ⵅ ⵉⵅⴼ ⵏⵏⵙ ⵍⵍⵉⴳ ⴰⵙ ⵉⵏⵏⴰ ⵡⴰⵢⵓⵔ ⵀⴰⵜ ⵉⵕⵓⵎⵉⵢⵏ ⴷⴷⴰⵏ ⴷ ⴰⴷ ⴰⵅ ⴷ ⴰⵡⴹⵏ, ⴽⵓⵍ ⵜⵏ ⵊⵔⴷⵏ, ⴷⴰⵢ ⵜⴰⵣⵏ ⵜⵇⴱⵉⵍⵜ ⵎⵛⵜⴰ ⵓⵄⵔⵔⵉⵎ ⴷ ⵓⵔⵢⴰⵣ, ⴷⴷⵓⵏ ⴷ ⴰⵎⵥⵏ ⴰⴱⵔⵉⴷ ⵎⵓⵏⵏ ⴷ ⵡⴰⵢⵓⵔ ⵊⵉⵏ ⵍⵃⵔⵛⵜ ⵢⵓⵜ ⵓⵡⴹⵏ ⵖⵔ ⵣⴰⵡⵉⵜ ⵉ ⵖⵔⵎ. ⵀⴰ ⵜⵉⵇⴱⵉⵍⵉ ⴷⴰ ⴷ ⵜⴰⵡⴹⵏⵜ ⵖⵔ ⵣⵣⴰⵡⵉⵜ ⵉⵖⵔⵎ, ⵍⵍⴰⵏⵜ ⵍⵍⴰ ⵊⵔⴷⵏⵜ, ⴽⵓⵍ ⵎⵙⵔⴰⵙⴰⵏ ⴷⴷⴰⵡ ⵡⴰⴼⵔ ⵏ ⴱⵓ ⵣⵣⴰⵡⵉⵜ, ⴰⵎⵇⵔⴰⵏ ⵉⵊⵉⵏ ⵢⵓⵏ ⵓⵏⴱⴱⴰⴹ ⵖⵔ ⵉⵙⵖⴰⴷⵏ ⵜⵇⴱⵉⵍⵏ, ⵉⴷ ⵍⵍⵉⴳ ⴷ ⵓⵡⴹⵏ ⵡⵉⵏⵏⴰ ⴷ ⵓⵣⵏⵏ ⵜⵇⴱⵉⵍⵉⵏ ⴰⴷ ⴷⴷⵓⵏ ⴰⴷ ⵃⴰⵟⵔⵔ ⴰⴷ ⴱⴷⴷⴰⵏ ⴷⴰⵜ ⵉⵕⵓⵎⵉⵏ ⴳ ⵓⴷⵎ ⴰⴷⴷⵢ ⵜ ⵏⵉⴷ ⴰⵡⴹⵏ ⴰⴷ ⵉⵙⵙⵏ ⵏⵏⴰⵖⵏ, ⵓⵊⴰⵔ ⵏ ⵙⵎⵎⵉⵙ ⵜⵎⴰⴹ ( 500 ) ⵏ ⵓⵔⵢⴰⵣ ⴰⴳ ⴷⴷⴰⵏ ⴰⴷ ⵃⴰⵜⵔⵔ ⵉ ⵉⵔⵓⵎⵓⵏ ⴷⴷⴰⵏ ⴰⵍ ⵢⵓⵜ ⵏ ⵜⵉⵣⵉ ⴷⵉⴳⵙⴰ ⴰⵢ ⵇⵇⵉⵎⵏ. ⵍⵍⵉⴳ ⴷ ⵓⵡⴹⵏ ⵉⵕⵓⵎⵉⵏ ⴰⴼⵏ ⴷ ⵉⵏⵣⴱⴰⵢⵏ ⵍⵍⴰⵏ ⴷⴰⵜ ⴰⵙⵏ, ⵏⵏⴰⵖⵏ ⵉⵙⵙⵏ, ⵎⴰⵛⴰ ⵉⵕⵓⵎⵉⵏ ⴱⴷⴰⵏ ⴷⴰ ⵖⵉⴼⵙⵏ ⵖⵍⴱⵏ, ⵅⴰⵙ ⵓⴼⵉⵏ ⵉⵔⵢⴰⵣⵏ ⵉⵅⴼⴰⵡⵏ ⵏⵏⵙⵏ ⴱⴷⴰⵏ ⵍⵍⴰ ⵜⴷⵔⵓⵙⵏ ⵍⵍⴰⵏ ⵡⵉⵏⵏⴰ ⵉⴷⴷⴰⵏ, ⵉⵍⵉⵏ ⵡⵉⵏⵏⴰ ⵉⵎⵎⵓⵜⵏ, ⵓⵔ ⵃⵍⵉⵏ ⵅⴰⵙ ⴼⵖⵏ ⴷⴰ ⵉⵕⵓⵎⵏ ⴱⴷⴰⵏ, ⴷⴰ ⵜⵜⴰⵜⴼⵏ ⵜⵉⵇⴱⵉⵍⵉⵏ ⵉⵎⴰⵣⵉⵖⵏ, ⵢⵓⵜ ⵙ ⵢⵓⵜ. ⵡⵉⴷ ⵖⵔ ⵜⵍⵍⴰ ⵜⵙⴰⵔⵜ ⴰⵎ ⵡⴰⵢⵓⵔ ⴷⴷⴰⵏ ⵓⵎⵥⵏ ⴰⴱⵔⵉⴷ, ⵅⵡⴰⵏ ⴰⵏⵏⵙⴰ ⵏⵏⴰ ⴷⵉ ⵖⵉⴼⵙⵏ ⵓⴼⵉⵏ ⵉⵕⵓⵎⵉⵏ ⴰⵎⵔⵏⵓ, ⴷⴷⴰⵏ ⵖⵔ ⵜⵉⵛⴳⴳⵯⵜ. ⵎⴰⵢ ⴷ ⵢⵓⵊⵊⴰⵏ ⵜⵉⵇⴱⵉⵍⵉⵏ ⴰⴷ ⴷⴷⵉⵔⵉⵣⵏⵜ ⵖⵔ ⴷⴼⴼⵉⵔ ⵍⵍⵉⴳ ⴱⴷⴰⵏ ⵉⵕⵓⵎⵉⵏ ⵍⵍⴰ ⵏⵇⵇⴰⵏ ⵎⵉⴷⵏ, ⵉⴷ ⵎⴰⵢ ⴷ ⵢⵓⵊⵊⴰⵏ ⴰⵅⵍⴰⵄ ⵍⵍⵉⴳ ⵏⵖⵉⵏ ⵉⵕⵓⵎⵉⵏ ⴰⵏⵉⵔ ⵣⵉ ⵜⵇⴱⵉⵍⵜ ⵏ ⴰⵢⵜ ⵉⵖⴱⵓⵍ, ⵉⴷ ⵊⵉⵏ ⴰⵙ ⴰⵊⵉⵔ ⵎⵏⵖⵉⵡⵜ, ⴷⵉⴳⵙ ⴽⵓⵍ ⴰⵢⵜ ⵜⵇⴱⵉⵍⵜ ⵏⵏⵙ ⵅⵡⴰⵏ, ⵉⴷ ⵇⴰⵃ ⵜⵏ ⵉⵇⵇⵉⵎⴰ ⴷⵉⴳⵙⵏ ⵍⵃⴰⵍ ⴷⴰⵢ ⵢⴰⵊⵊ ⴷⵉⵅⵜ, ⵏⵏⴰ ⵓⵔ ⴰⵙⵏ ⵉⴼⴼⵉⵖⵏ ⵓⵍ. ⵡⴰⵅⵅⴰ ⵎⵎⵓⵜⵏ ⵎⵉⴷⵏ ⵎⵎⵓⵜⵏ ⵉⵄⵔⵔⵉⵎⵏ ⵎⴰⵛⴰ ⵓⵔ ⵉⴷ ⴰⵎ ⴰⵢⵜ ⵉⵖⴱⵓⵍⴰ. ⵣⵉ ⵙⵢⵉⵙ ⵀⴰ ⵉⵕⵓⵎⵉⵏ ⵢⵓⴼⴰⵏ ⵢⵓⵏ ⵉⴼⵅⵙⵉ ⴰⵜⴼⵏ ⴰⵎⵥⵏ ⵜⴰⵎⵣⵉⵔⵜ ⵏ ⴰⵢⵜ ⵉⵖⴱⵓⵍⴰ ⵣⴰⵢⴷⵏ ⴰⵍⵜⵓ ⴰⵎⵥⵏ ⵜⵉⵏ ⴰⵢⵜ ⵉⵊⵉⴷⵔ, ⵉⴷ ⴰⵢⵓⵔ ⴷ ⵉⵎⴷⴷⵓⴽⴰⵍ ⵏⵏⵙ ⵢⵓⵎⵥⵏ ⴰⴱⵔⵉⴷ ⴷⴷⴰⵏ ⵅⵡⴰⵏ ⵖⵔ ⵜⵉⵛⴳⵯⵜ ⵉⴷ ⵖⵉⵔⵙ ⴰⵢ ⴷ ⵎⵓⵏ ⴽⵓⵍ ⵉⵏⵣⴱⴰⵢⵏ, ⵍⵍⵉⴳ ⵓⵎⵥⵏ ⵉⵕⵓⵎⵉⵏ ⵣⴰⵡⵉⵜ ⵉⵖⵔⵎ ⴰⵎⵥⵏ, ⴰⵎⵇⵔⴰⵏ ⵊⵉⵏ ⵖⵉⴼⵙ ⵍⵄⵙⵙⴰ. ⵓⵔ ⴷⴰ ⵜ ⵜⵜⴰⵊⵊⵉⵏ ⴰⴷ ⵉⴷⴷⵓ ⵙⴰ ⵡⴰⵍⴰ ⵙⴰ, ⵓⵔ ⵇⵉⵎⵏ ⵉⵏⴱⴱⴰⴹⵏ ⵡⵍⴰ ⵜⵉⵇⴱⵉⵍⵉⵏ ⵍⵍⴰ ⵜⵏ ⵜⵜⴰⵊⵉⵏ ⴰⴷ ⴰⵡⴹⵏ ⵖⵉⵔⵙ ⵡⴰⵍⴰ ⴰⴷ ⵖⵉⵔⵙⵏ ⵉⴷⴷⵓ, ⴷⴰⵢ ⴱⴷⴰⵏ ⵉⵕⵓⵎⵉⵏ ⵍⵍⴰ ⵜⵜⴰⴼⵏ ⴰⴱⵔⵉⴷ ⵖⵔ ⵜⵇⴱⵉⵍⵉⵏ ⵉⵎⴰⵣⵉⵖⵏ. ⵓⵔ ⵉⴷ ⵅⴰⵙ ⵏⵜⵜⴰⵏ ⴰ ⵢⵓⵎⵥⵏ, ⵓⵎⵥⵏ ⴰⵍⵜⵓ ⵉⵣⵔⵉ ⴰⵎⵖⴰⵔ ⵏ ⴰⵢⵜ ⵉⵖⴱⵓⵍⴰ ⴷ ⵓⵎⵖⴰⵔ ⵏ ⴰⵢⵜ ⵉⵊⴷⵔⴷ, ⵉⴷ ⵓⵔⵔⵉⵏ ⴰⴷ ⴰⵙⵏ ⴷⴷⵓⵏ ⴳ ⴱⵔⵉⴷ ⵏⵏⵙⵏ. ⵡⴰⵅⵅⴰ ⵍⵍⴰⵏ ⵜ ⵜⵇⴱⵉⵍⵉⵏ ⵍⵍⴰ ⴱⴷⴷⴰⵏⵜ ⴳ ⵓⴷⵎ ⵉ ⵉⵕⵓⵎⵉⵏ ⵓⵎⵥⵏ ⴰⵙⵏ ⴰⵏⴰⴷⴰⴷ, ⴰⵍ ⴽⴽⴰⵜⵏ ⵅ ⵉⵅⴼⴰⵡⵏ ⵏⵏⵙⵏ, ⵡⴰⵅⵅⴰ ⵍⵍⴰⵏ ⵉⵕⵓⵎⵉⵏ ⴷⴰ ⵜⵏ ⵏⵇⵇⴰⵏ ⵛⵡⵉ ⵙ ⵛⵡⵉ, ⵎⴰⵏⵉ ⵖⵔⴰ ⵢⴰⵙⵏ ⴰⴼⵏ ⴰⴱⵔⵉⴷ ⵍⵍⵉⴳ ⵏⵖⵉⵏ ⴰⵏⵉⵔ ⵉⵊⵉⵏ ⵣⵉ ⵜⵇⴱⵉⵍⵜ ⵏ ⴰⵢⵜ ⵉⵖⴱⵓⵍⴰ, ⴷⵉⴳⵙ ⴰⵢ ⵅⵡⴰⵏ ⵇⴰⵃ ⴰⵢⵜ ⵜⵇⴱⵉⵍⵜ ⵏ ⴰⵢⵜ ⵉⵖⴱⵓⵍⴰ ⵓⵔ ⵇⵉⵎⵏ ⵖⵔ ⵉⵏⵣⴱⴰⵢⵏ, ⴷⴷⴰⵏ ⵓⵙⵉⵏ ⴰⵏⵉⵔ. ⵍⵍⵉⴳ ⴷ ⵉⴷ ⵓⵙⵉⵏ ⴰⵢⵜ ⵉⵖⴱⵓⵍⴰ ⴰⴷ ⵜⵜ ⵏⴹⵍⵏ, ⵇⴰⵃ ⵎⴰⵢ ⴷ ⵉⵊⴰⵏ ⴰⵏⵣⴱⴰⵢ ⵉⴷⴷⴰ ⴷ ⴰⴷ ⵢⴰⵎⵓ ⴳ ⵓⵏⴹⴰⵍ ⵏ ⵢⵓⵏ ⵓⵄⵔⵔⵉⵎ ⵉⵎⵎⵓⵜⵏ ⵅⴼ ⵜⵎⴰⵣⵉⵔⵜ ⵏⵏⵙ, ⵉⵙⴱⵓⵔⵣ ⵜⴰⵎⵓⵔⵜ, ⵢⴰⵊⵊⵉⵏ ⵜⴰⵖⵓⴼⵓ ⵊ ⵜⵇⴱⵉⵍⵉⵏ ⴰⴽⴽⵯ. ⵎⵛ ⵜⵍⵍⴰ ⵜⵉⵅⵜ ⵜⵏⵖⵓ ⵉⵎⴷⴷⵓⴽⴰⵍ ⵏ ⵡⴰⵏⵉⵔ ⴷ ⴰⵢⵜ ⵜⵇⴱⵉⵍⵜ ⵏⵏⵙ, ⵀⴰ ⵉⵣⵔⵉ ⵏⵜⵜⴰⵏ ⵙ ⵡⵓⵊⴰⵔ ⵉⵔⴰ ⴰⴷ ⵉⴼⵖ ⵉⵅⴼ ⵏⵏⵙ, ⵉⵙ ⵉⵜⵜⴰⴷⵔ ⵉ ⵎⴻⵎⵎⵉⵙ ⵓⵎⴰⵙ ⵖⵉⵔⵙ ⵉⵊⵉⵏ ⴰⵎ ⵎⴻⵎⵎⵉⵙ ⵅⴷ ⵓⵊⴰⵔ ⵉⴷ ⵓⵔ ⵉⵔⵉ ⴰⴷ ⵉⵛⴼ ⵜⵉⵜⵔⵉⵜ ⵉ ⵓⵏⵏⴰ ⵜⵔⴰ ⵅⴰⵙ ⵖⵉⴼⵙ ⵉⵙ ⵉⵔⴰ ⴰⴷ ⵜⵜ ⵢⴰⵡⵍ. ⵓⵎⴰ ⴰⵢⵜ ⵓⵅⴰⵎ ⵏⵏⵙ ⵜⵔⴰ ⵜⴰⵖⵓⵙⵜ ⴰⴷ ⵜⵏ ⵜⵙⵡ, ⴰⴽⴽⵯⴷ ⵜⵉⵜⵔⵉⵜ ⵣⵉ ⵜⵏⵉⴰⵍⴰ ⵏⵏⵙ, ⵜⵉⵅⵜ ⵏ ⵍⵎⵓⵜ ⵏ ⵡⴰⵏⵉⵔ ⵜⵖⵣⵓ ⴷⵉⴳⵙ, ⵡⴰⵅⵅⴰ ⵏⵜⵜⴰⵜ ⵣⵉ ⵎⴰ ⴳ ⴱⴷⴷⴰ ⵡⴰⵏⵉⵔ ⴷⴰⵜ ⴰⵙ ⴰⴷ ⵓⵔ ⵜⵜⴰⵡⵍ ⴰⵢⵓⵔ ⵏⵜⵜⴰⵜ ⵣⵉ ⵍⵍⵉ ⵓⵔ ⵜⵇⵉⵎ ⴷⴰ ⴰⵙ ⵜⵙⵙⴰⵡⴰⵍ, ⵎⴰⵛⴰ ⴰⵙⵙ ⵏⵏⴰ ⵍⵍⵉⴳ ⵜ ⵉⴷ ⵢⵓⵡⴹ ⵓⵏⵖⵎⵉⵙ ⵀⴰⵜ ⴰⵏⵉⵔ ⵏⵖⵉⵏⵜ ⵉⵕⵓⵎⵉⵏ, ⵜⵓⵛⵢ ⴷ ⵉⵅⴼ ⵏⵏⵙ ⴰⵎⵎⵉ ⵢⴰⵙ ⵉ ⵜⵢⵉⴱⵢ ⵛⴰ ⵣⵉ ⵚⴰⵃⵜ ⵏⵏⵙ ⵉⴷ ⴰⵏⵉⵔ ⵏⵜⵜⴰⵏ ⴷ ⵎⴻⵎⵎⵉⵙ ⵏ ⵄⵎⵎⵉⵙ. ⴰⵢⵏⵏⴰ ⵎⵉ ⵜⴷⴷⴰ ⵜⵓⴷⵔⵜ ⵏⵏⵙⵏ ⵍⵍⴰ ⵊⵉⵏ ⵏⵉⵜⵏⵉ ⵉⵎⵣⵢⴰⵏ ⵍⵍⴰ ⵜⵓⵔⴰⵔⵏ, ⵜⵔⵥⵎ ⵖⵉⴼⵙ ⴰⵍⵍⵏ, ⵉⵄⵣⵣⴰⵣ ⵖⵉⴼⵙ, ⴷⵉⵅ ⵏⵜⵜⴰⵏ ⵍⵍⴰ ⵜ ⵉⵜⵜⵉⵔⵉ, ⵓⵔ ⵊⵊⵉⵏ ⵉⵍⵍⵉ ⵛⴰ ⵊⴰⵔ ⴰⵙⵏ ⴰⵍⵍⵉⴳ ⴷ ⵉⴷⴷⴰ ⵡⴰⵢⵓⵔ ⵉⴷ ⵏⵜⵜⴰⵜ ⵜⵔⴰ ⴰⴷ ⵜⴰⵡⴰⵍ ⴰⵢⵓⵔ. ⴷⵉⵅ ⵏⵜⵜⴰⵏ ⵉⵔⴰ ⴰⴷ ⵜⵜ ⵢⴰⵡⵍ ⵉⵙ ⴰⵙⵏ ⵜⵍⵍⴰ ⴰⵎⵎⴰⵙ ⵡⵓⵍ, ⵎⴰⵛⴰ ⵏⵜⵜⴰⵜ ⵢⵓⵜⴼ ⴰⵙ ⵡⴰⵢⵓⵔ ⴳ ⵓⵍ ⵏⵏⵙ, ⴷⵉⴳⵙ ⴰⴳ ⴱⴷⴰ ⵓⵎⵢⴰⴷⴰⵔ ⵡⴰⵍⵍⵏ ⵊⴰⵔ ⴰⵙⵏ ⵉⴷ ⵓⵔ ⵉⵇⵇⵉⵎ ⴷⴰ ⵢⴰⵙ ⵜⵙⵙⴰⵡⴰⵍ, ⵉⵇⵉⵎⴰ ⴷⵉⴳⵙ ⵍⵃⴰⵍ ⵉⵙ ⵉⴷⴷⴰ ⵎⴻⵎⵎⵉⵙ ⵏ ⵄⵎⵎⵉⵙ, ⵖⵉⵔⵙ ⴰⵢ ⵜⵣⵔⵢ ⵇⴰⵃ ⵜⵉⵎⵣⵢ ⵏⵏⵙ ⴰ ⵏⵉⵜⵏⵉ ⵍⵍⴰ ⵜⵓⵔⴰⵔⵏ ⵉ ⵜⵉⵏⵢⵉⵔⵉ ⵉⵎⵎⵓⵜ ⴰ ⵏⵜⵜⴰⵜ ⵓⵔ ⴷⴰ ⴰⵙ ⵜⵙⵙⴰⵡⴰⵍ. ⴳ ⵡⴰⵙⵙ ⵏⵏⴰ ⴷ ⵉⴷ ⵓⵙⵉⵏ ⴰⵏⵉⵔ ⴰⴷ ⵜ ⵏⴹⵍⵏ ⵇⴰⵃ ⴰⵢⵜ ⵜⵇⴱⵉⵍⵜ ⴷⴷⴰⵏ ⴷ ⵖⵔ ⵉⵙⵏⴹⴰⵍ ⵎⵉⴷⵏ ⵡⴰⵍⴰ ⵜⵉⵡⵜⵎⵉⵏ, ⵉⵄⵔⵔⵉⵎⵏ ⵜⵉⵄⵔⵔⵉⵎⵏ, ⴷⴷⴰⵏ ⴷ ⴰⴽⴽⵯⴷ ⵎⵉⴷⵏ ⵣⵉ ⵜⵏⵢⴰⵍ ⵢⴰⴹⵏ ⵉⵍⵍⴰ ⵡⴰⵢⵓⵔ ⴷ ⵉⵎⴷⵓⴽⴰⵍ ⵏⵏⵙ ⵢⵓⵙⵉⵏⴷ ⴰⵏⵉⵔ ⵉ ⵎⵉ ⵖⵣⵉⵏ ⵜⵉⵏⴹⵍⵜ, ⵇⴰⵃ ⴷⴰ ⴰⵍⵍⴰⵏ ⵓⵔ ⵉⵍⵍⵉ ⵎⴰ ⴳ ⴼⵙⴰⵜⵏ, ⵜⵉⵜⵔⵉⵜ ⵡⴰⵅⵅⴰ ⵜⴰⵏⵏⵉ ⴰⵢⵓⵔ ⵏⵏⴰ ⵜⵖⴰⵍ ⵓⵙⴰⵔ ⵜ ⵜⵜⴰⵏⵉ ⴰⵙⵙⵓ ⵀⴰⵜ ⵉⴷⴷⴰ ⴷ ⴰⴷ ⵉⵏⴹⵍ ⵢⵓⵏ ⵣⴳ ⵎⴷⴷⵓⴽⴰⵍ ⵏⵏⴰ ⵏⵖⴰⵏ ⵉⵏⴹⵍⵉⴱⵏ ⵉⵕⵓⵎⵉⵏ. ⴷⵖⵉ ⵀⴰⵜ ⵓⵔ ⵉⵇⵇⵉⵎ ⵉⵊⵓ ⴰⵏⴹⵍⵉⵏ ⵏⵏⵙ, ⵢⴰⵖⵓⵍ ⴷ ⵉⵊⵓ ⴰⵎⴷⴷⴰⴽⵍ ⵏⵏⵙ, ⵜⵉⵜⵔⵉⵜ ⵏⵜⵜⴰⵏ ⴰⵍⵍⵏ ⵏⵏⵙ ⵍⵍⴰ ⵜⵜⴰⵣⵍⵏⵜ ⵙ ⵉⵎⵟⴰⵡⵏ ⴰⵎ ⵡⴰⵙⵉⴼ, ⵉⴷ ⵅⴰⵙ ⴰⴷ ⵜⵀⵣⵣⴰ ⴰⵍⵍⵏ ⵏⵏⵙ ⵜⴰⵏⵏⵉ ⴷⴰⵜ ⴰⵙ ⴰⵢⵓⵔ ⵉⵍⵍⴰ ⵢⵓⵙ ⵅ ⵉⵖⵉⵔⵏ ⵏⵏⵙ ⴰⵏⵉⵔ ⵖⵔ ⵉⵙⵏⴹⴰⵍ ⴰⴷ ⵜⵜ ⵏⴹⵍⵏ, ⵓⵔ ⵜⵓⴼⵉ ⵏ ⵜⵜⴰⵜ ⵎⴰⵢ ⵜⵊⵓ ⵉⴷ ⴰⵜⵔⵓ ⵉⵎⵟⵉ ⵅ ⵎⴻⵎⵎⵉⵙ ⵏ ⵄⵎⵎⵉⵙ ⵎⴰⴷ ⴰⴷ ⵜⴷⴷⵓ ⵖⵔ ⵡⴰⵢⵓⵔ ⵏⵏⴰ ⵅ ⵜⵜ ⵉⵏⵖⵓ ⵍⵉⵇⵏⴰⴹ ⵏⵏⵙ. ⵏⵜⵜⴰⵜ ⵡⴰⵅⵅⴰ ⵜⵔⵓ ⵉⵎⵟⵉ ⵜⵍⵍⴰ ⵍⵍⴰ ⵜⵜⵉⴳⵉⵎ ⵅⴰⵙ ⴰⴷ ⴰⵙ ⴰⴷⵔⵏ ⵉ ⵡⴰⵏⵉⵔ ⴷⴰ ⵜⵜⵢⴰⵏⵉ ⴰⵢⵓⵔ ⴰⴷ ⵉⴷⴷⵓ ⴰⴷ ⵜⵏ ⵉⵄⵣⵣⴰ ⵎⴰⵛⴰ ⵅⴰⵙ ⵓⴷⵔⵏ ⴰⵙ, ⵉⵕⵓⵎⵉⵏ ⵡⵜⵉⵏ ⴷ ⵖⵉⴼⵙⵏ ⵉⴷ ⵍⵍⴰⵏ ⵍⵍⴰ ⵜⵙⴰⵍⵍ ⵅ ⵡⴰⵢⵓⵔ ⴷ ⵉⵎⴷⴷⵓⴽⴰⵍ ⵏⵏⵙ ⵉⵙ ⴷ ⴷⴷⴰⵏ ⴰⴷ ⴰⴷⵔⵔ ⵉ ⵢⵓⵏ ⵣⵉ ⵡⵉⵏⵏⴰ ⵏⵖⵉⵏ, ⵢⵓⵡⵉⵜⵏ ⵉⴷ ⵄⵍⵍⴰ, ⵉⵙ ⵉⵙⵏ ⵉⵍⵍⴰⵏ ⴳ ⵎⵏⴹⴰⵍ ⵏ ⵡⴰⵏⵉⵔ, ⵓⵔ ⴰⵙⵏ ⵜⵉⵊⵉ ⵍⵃⴰⵍ ⵅⴰⵙ ⵓⵔ ⵃⵍⵉⵏ ⴷⴷⴰⵏ ⵅⵡⴰⵏ ⴷⴰⵜ ⴰⵙⵏ, ⵜⵉⵜⵔⵉⵜ ⵉⵇⵇⵉⵎ ⴷⵉⴳⵙ ⵍⵃⴰⵍ ⵉⴷ ⴽⵓⵍ ⵎⴰⵢ ⵜⵜⵉⴳⵉⵎ, ⵓⵔ ⵉⵍⵍⵉ, ⵜⵏⵏⴰ ⵎⵄⵏⴰ ⴰⴷ ⵜⵊⵍⴰ ⵜⵉⵅⵜ ⵏ ⵍⵎⵓⵜ ⵏ ⵡⴰⵏⵉⵔ ⵙ ⵓⵖⵉⵎⵉ ⵖⵔ ⵓⵏⵏⴰ ⵜⵔⴰ, ⵎⴰⵛⴰ ⵜⴰⵍⵙⵜ ⵉⵕⵓⵎⵉⵏ ⴹⵔⵓ, ⵓⵔ ⵜⴰⵊⵊⵉ ⴰ ⵜⵙⵙⵉⴷ ⴷⴰⵜ ⴰⵙ. ⴰⵢⵓⵔ ⵉⵍⵍⴰ ⵢⵓⵎⵥⵜ ⵍⵃⵕ ⵉⵙ ⵢⴰⵏⵏⵉ ⵢⵓⵏ ⵓⵄⵔⵔⵉⵎ ⵉⵏⵇⵔⴹ ⵢⵓⴷⵔⵏ ⴰⵙ ⵢⵓⵜⴼ ⴰⵛⴰⵍ, ⴷⴰⵢ ⵉⵏⵜⵜⴰⵏ ⵉⵖⴷⴷⴻⴷ, ⵓⵔ ⵢⵓⴼⵉ ⵎⴰ ⴳ ⵓⵎⵥ ⴳ ⵉⵅⴼ ⵏⵏⵙ ⵎⵔ ⵢⵓⴼⵉ ⵉⵕⵓⵎⵉⵏ ⵓⵔ ⵉⵜⵜⴰⵊ ⴰⴽⴽⵯⴷ ⵢⵓⵏ, ⵡⴰⵅⵅⴰ ⵉⵍⵍⴰ ⴷⴰ ⵉⵜⵜⴰⵏⵏⴰⵢ ⵜⵉⵜⵔⵉⵜ ⴷⴰⵜ ⴰⵙ, ⵎⴰⵛ ⴳ ⴰⵏⵏⴰ ⴹⵔⵉⵏⵜ ⵜⵉⵍⵍⴰⵙ ⵓⵔ ⵉⵇⵇⵉⵎ ⴷⴰ ⵉⵜⵜⵉⵙⵉⴷ, ⵀⴰⵜ ⵅⴼ ⵉⵖⵉⵔ ⵏⵏⵙ ⵍⵍⴰ ⵉⵜⵜⴰⵙⵢ ⵢⵓⵏ ⵓⵄⵔⵉⵎ, ⵖⵔ ⵉⵙⵏⴹⴰⵍ ⴰⴷ ⴰⵙ ⵢⴰⴷⵔ, ⵉⵙ ⵜⵏⵖⵉⵏ ⵉⵕⵓⵎⵉⵏ, ⵡⴰⵅⵅⴰ ⵍⵍⴰ ⵉⵜⵃⵣⵣⴰ ⴰⵍⵍⵏ ⵏⵏⵙ ⵉ ⵜⵉⵜⵔⵉⵜ ⵍⵍⴰ ⵜ ⵉ ⵜⵜⴰⵏⵉ ⵍⵍⴰ ⴹⵔⵉⵏ ⴰⵙⴷ ⵉⵎⵟⴰⵡⵏ ⵅ ⵡⴰⴳⴳⴰⵢⵏ, ⵓⵔ ⴰⵙ ⵉⵄⴷⵉⵍ ⵎⴰ ⴳ ⵜⴳⴳⴰ ⴰ ⵎⵔ ⵢⵓⴼⵉ ⵍⵍⴰ ⵉⴱⵢ ⵖⵉⵔⵙ ⴰⴷ ⴰⵙ ⵜⵏ ⵉⵙⴼⴹ, ⵎⴰⵛⴰ ⵏⵜⵜⴰⵜ ⵉⵍⵍⴰ ⵢⵓⵙⵢ ⴰⵙⴱⴷⵔ ⵏ ⵡⴰⵏⵉⵔ ⵅⴼ ⵉⵖⵉⵔ ⵏⵏⵙ, ⵉⵏⵏⴰ ⵅⴰⵙ ⴰⴷ ⵉⴼⴰⴷ ⴰⵙ ⴰⴷⵔⵔ ⵏ ⵓⵎⵜⵜⵉⵏ ⴰⴷ ⵉⴷⴷⵓ ⴰⴷ ⵜⵜ ⵉⵄⵣⵣⴰ ⵎⵛⴰ ⵓⵔ ⵜⵏ ⴰⵊⵊⵉⵏ ⵉⵕⵓⵎⵉⵏ ⵉⵙ ⵖⵉⴼⵙⵏ ⴷ ⵉ ⵡⵜⵉⵏ ⵍⵍⴰⵏ ⵍⵍⴰ ⵖⵉⴼⵙ ⵓⵔⵣⵣⵓⵏ ⵏⵜⵜⴰⵏ ⵡⴰⵍⴰ ⵉⵎⴷⵓⴽⴰⵍ ⵏⵏⵙ. ⵎⵖⴰⵔ ⴷⴰ ⵜⴰⴷⵔⵏ ⵉ ⵢⵓⵏ ⵣⵉⴳⵙⵏ, ⵢⵓⵎⵥ ⴰⵙⵏ ⴷ ⵄⵍⵍⴰ ⴰⴼⵓⵙ, ⵎⴰⵛⴰ ⵔⵓⵍⵍⵏ ⴷⴰ ⵜⴰⵙⵏ ⵓⵔ ⵜⵏ ⵓⵎⵉⵣⵏ. ⵅⴰⵙ ⴰⵢⵓⵔ ⵉⵅⵡⴰ ⵜⴰⵎⴰⵣⵉⵔⵜ ⵉⵙ ⵍⵍⴰⵏ ⵉⵕⵓⵎⵉⵏ ⴷⴰ ⵖⵉⴼⵙ ⵓⵔⵣⵣⵓⵏ ⵉⴷ ⵙⵏⵏ ⵉⴷ ⵏⵜⵜⴰⵏ ⴰⴳ ⵙⵎⵓⵏⵏ ⵉⵎⵃⵓⵔⴰⵛ, ⵏⵏⴰ ⵉⵜⵏⴰⵖⵏ ⴷ ⵉⵕⵓⵎⵉⵏ, ⴰⵍ ⵜⵏ ⵏⵇⴰⵏ, ⵍⵍⵉⴳ ⴰⵙⵏ ⴷ ⵉⵣⵓⵖⵓⵔ ⵄⵍⵍⴰ ⴰⴼⵓⵙ ⴷⴰ ⵔⵣⵣⵓⵏ ⵎⴰ ⵓⵔ ⵜⵜⴰⵎⵥⵏ ⴰⵢⵓⵔ, ⵢⴰⴼ ⵛⵎⵎⵛⴰⵜ ⵅⵅⴰⵏⵜ, ⵓⵔ ⵉⵃⵍⵉ ⵅⴰⵙ ⵢⵓⵎⵥ ⴰⴱⵔⵉⴷ ⵏⵜⵜⴰⵏ ⵡⴰⵍⴰ ⵉⵎⴷⴷⵓⴽⴰⵍ ⵏⵏⵙ, ⵡⴰⵄⴷⵏ ⵜⵉⵛⴳⵯⵜ, ⵖⵔ ⵡⴰⵏⵏⵙⴰ ⵏⵏⴰ ⴷⵉ ⵓⵔ ⵜⵜⴰⴼⵏ ⴰⴷ ⵜⵏ ⴰⵎⵥⵏ ⵡⴰⵍⴰ ⵏⵖⴰⵏ ⵜⵏ. ⴰⵢⵓⵔ ⵅⴰⵙ ⵉⵅⵡⴰ ⵜⴰⵎⴰⵣⵉⵔⵜ ⵉⵙ ⵍⵍⴰⵏ ⵉⵕⵓⵎⵉⵏ ⴷⴰ ⵜⵓⵔⵣⵣⵓⵏ, ⴱⴷⴰⵏ ⵜⵇⴱⵉⵍⵉⵏ ⵏⵏⴰ ⵜⵏ ⵉⵡⴰⵍⴰⵏ ⵍⵍⴰ ⴹⴰⵄⵏⵜ, ⵢⴰⵊⵊⵉ ⵉⵎⵎⴰⵙ ⴷ ⴱⴰⴱⴰⵙ, ⵓⵔⵉⵏⵏⴰ ⴰⵙ ⵡⴰⵅⵅⴰ ⵏⵉⵜⵏⵉ ⴷ ⵉⴼⵇⵉⵔⵏ, ⵉⴷ ⴳ ⵡⴰⵙⵙ ⵏⵏⴰ ⴷⵉ ⵏⴹⵍⵏ ⴰⵏⵉⵔ, ⴷⴰⵏ ⴷ ⵖⵔ ⵉⵙⵏⴹⴰⵍ, ⵎⴰⵛⴰ ⵏⵜⵜⴰⵏ ⴷ ⵉⵎⴷⵓⴽⴰⵍ ⵏⵏⵙ ⵅⵡⴰⵏ ⴷⴰⵜ ⴰⵙⵏ, ⵉⵙ ⴷ ⵉⴷⴷⴰ ⵓⵔⵇⴰⵙ ⴷⴰⵜ ⵉⵕⵓⵎⵉⵏ ⵍⵍⵉⴳ ⵢⴰⵏⵏⵉ ⵄⵍⵍⴰ ⵉⵎⵓⵏ ⵉⵙⵙⵏ ⴷ. ⴰⵢⵓⵔ, ⵡⴰⵅⵅⴰ ⵜⵍⵍⴰ ⵍⵄⵙⴰ ⵅⴼ ⵉⵖⵔⵎ ⵏ ⴱⴰⴱⴰⵙ, ⵎⴰⵛⴰ ⵏⵜⵜⴰⵏ ⵉⵇⵉⵎ ⴰⵍⵍⵉⴳ ⵉⵡⵜⵓ ⵢⵉⴹ ⵉⴷⴷⵓ ⴷ ⵉⵙⴼⴰⴼⴰ ⵉⵎⵎⴰⵙ ⴷ ⴱⴱⴰⵙ ⵣⴳ ⵓⵏⵓⴷⵎ ⵉⵎⵚⴰⴼⴰⴹ ⵉⵙⵙⵏ, ⵉⵏⵏⴰ ⵉ ⵉⵎⵎⴰⵙ ⵊⴱⵔ ⵇⴰⵃ ⵉ ⵖⵉⴼⵎ ⵉⵄⵣⵣⴰⵏ ⵙⵔⵊⵍⵜ, ⵜⵉⵎⵍⵙⴰ ⵏ ⵜⵎⵏⴰⵢⵜ, ⴷ ⵇⴰⵃ ⵎⴰⵢ ⵖⵉⵔⵙ ⵉⵍⵍⴰⵏ, ⵉⵏⵏⴰ ⴰⵙⵏ: ⵏⴽⴽ ⴷⴷⵉⵅ ⴰ ⵉⵎⵎⴰ ⴷ ⴱⴰⴱⴰ ⵓⵔ ⵏⵏⵉⵅ ⴰⴷ ⴷⵄⵏⵅ ⵉ ⴷⵍⵜ. ⵉⵎⵎⴰⵙ ⵜⵊⵔⵓ ⵢⴰⵙ ⴰⵖⵉⵍⵍ ⴰⵍ ⵜⴰⵍⵍⴰ ⵜⵏⵏⴰ ⴰⵙ: ⴰ ⵎⵎⴻⵎⵉ, ⵅⴰⵙ ⵛⴽ ⴰⵢ ⵖⵉⵔⵉ ⵉⵍⵍⴰⵏ, ⵎⴰⵅ ⵜⴷⴷⵓ ⴷ ⴰ ⴷⵉ ⵜⵣⵔⵉⴷ. ⴰⵢⵓⵔ ⵉⵏⵏⴰ ⴰⵙ: ⵉⵎⵎⴰ, ⵎⵛ ⵉ ⵉⵣⵎⵎⴻⵎ ⵙⵓⵍⵅ ⴷⴰ ⵛⵎⵎ ⴰⵏⵏⵉⵅ, ⵛⵎⵎ ⵡⴰⵍⴰ ⴱⴰⴱⴰ, ⵓⵎⴰ ⵏⴽⴽ ⵓⵔ ⵏⵏⵉⵅ ⴰⴷⵄⵏⵅ ⵉⴷⵍⵜ ⵉⵕⵓⵎⵉⵏ. ⵉⵎⵎⴰⵙ: ⵢⴰⵛ ⴰ ⵎⴻⵎⵎⵉ ⵎⵛⵜⴰ ⴰ ⵏⴽⴽ ⵔⵉⵅ ⴰⴷ ⴰⵏⵏⵉⵅ ⴰⵔⴰⵡ ⵏⵏⵛ ⴰⴷ ⵓⵔⴰⵔⵔⵏ ⴷⴰⵜⵉ, ⵎⴰⵛⴰ ⵀⴰ ⵛⴽ ⵜⴷⴷⵉ ⴷ ⵓⵔⵙ ⵉⴷ ⴰⴷ ⵜⴰⵖⵓⵍⴷ ⵎⴰⴷ ⵓⵔ ⴽ ⵜⵜⴰⵏⵉⵅ ⴰⴽⴽⵯⴷ ⵉⵙⵏⴹⴰⵍ ⵏⵏⵛ. ⴰⵢⵓⵔ ⵉⵏⴰ ⴰⵙ: ⵉⵎⵎⴰ ⵎⵛ ⵎⵎⵓⵜⵅ, ⵓⵔ ⵉ ⵉⵜⵜⴰⵊ ⵓⵎⵥⵔⵓⵢ ⴰⴷ ⵎⵜⵅ, ⴷⴰ ⴷ ⴰⵙⵏ ⵢⵉⵏⵉ ⵉ ⵡⵉⵏⵏⴰ ⵖⵔⴰ ⴷ ⵉⴷⴷⵓⵏ, ⵓⵔⵉⵏⵏⴰⵅ ⵀⴰⵜ ⵓⵔ ⵏ ⵓⴷⵉⵔ ⵉ ⵉⵅⴼⴰⵡⵏ, ⵓⵔ ⵏⴰⵊⵊⵉ ⴷⵍⵜ ⴰⴷ ⵖⵉⴼⵏⵅ ⴹⵔ, ⵓⵔ ⵏⴰⵊⵊⵉ ⵜⵉⵍⵍⴰⵙ ⴰⴷ ⵖⵉⴼⵏⵅ ⴹⵔⵏⵜ. ⴰⵢⵓⵔ ⵉⵎⵚⴰⴼⴰⴹ ⴷ ⵉⵎⵎⴰⵙ ⴷ ⴱⴰⴱⴰⵙ ⵉⵊⵉⵏ ⵙⵉⵏ ⵉⴼⵇⵉⵔⵏ, ⵓⵔ ⵖⵉⵔⵙⵏ ⵅⴰⵙ ⴰⵢⵓⵔ, ⵏⵏⴰ ⵜⵥⵄⵏ ⵉⵕⵓⵎⵉⵏ ⵔⴰⵏ ⴰⴷ ⵜ ⴰⵎⵥⵏ, ⵉⴷⴷⴰ ⵉⵅⵡⴰ ⵜⴰⵎⵣⵉⵔⵜ ⴷ ⵉⵖⵔⵎ ⵏ ⴱⴰⴱⴰⵙ ⴷ ⵉⵎⵎⴰⵙ ⵢⴰⵊⵊⵉ ⵢⴰⵙⵏ ⵉⵎⵟⴰⵡⵏ ⴳ ⴰⵍⵏ. ⵅⴰⵙ ⵉⴼⵖ ⵣⴳ ⵉⵖⵔⵎ, ⵉⴷⴷⴰ ⵢⵓⵎⵥ ⴰⴱⵔⵉⴷ ⵉⴽⴽⵓ ⵅ ⵃⵎⵎⵓ, ⵉⵎⵚⴰⴼⴰⴹ ⵉⵙⵙ. ⵃⵎⵎⵓ ⵅⴰⵙ ⵢⴰⵏⵏⵉⵜ ⵉⵊⵔⵓ ⵢⴰⵙ ⴰⵖⵉⵍ ⵉⵙⵏ ⵉⴷ ⵜⵉⴽⵍⵜ ⵉⵊⵉⵏ ⵜⴰⵏⴳⵯⴰⵔⵓⵜ ⵏⵏⴰ ⴷⵉ ⵉⵜⵜⴰⵏⵉ, ⵉⵏⵏⴰ, ⵅⴰⵙ ⴰⴷ ⵉⵎⵜ ⵡⴰⵢⵓⵔ ⴰⴷ ⵜ ⵏⵖⵏ, ⵅⴷ ⵓⵔ ⴷ ⵉⵜⵜⴰⵖⵓⵍ ⴰⵍ ⵜ ⵉⴷ ⵢⴰⴼ ⵉⵎⵎⵓⵜ, ⵃⵎⵎⵓ ⵉⵊⵔⵓ ⵢⴰⵙ ⴰⵖⵉⵍ ⵉⵙⵃⴰⵣⵜ ⵉⴷ ⵖⵉⵔⵙ ⵉⴱⴷⴰ ⵍⵍⴰ ⵢⴰⵍⵍ, ⵉⵏⵏⴰ ⴰⵙ ⵙⴼⵍⴷ ⵖⵉⵔⵉ, ⵛⴽ ⴱⵓ ⵡⵛⵏⵢⴰⵍ ⵏ ⵜⵇⴱⵉⵍⵜ ⴷ ⵉⵇⴱⵉⵍⵏ ⴰⴽⴽⵯ, ⴰⴱⵔⵉⴷ ⵏⵏⴰ ⵜⵓⵎⵥⴷ ⵉⵛⵇⵇⴰ, ⵎⴰⵛⴰ ⵀⴰⵜ ⴷⵍⵜ ⵓⵔ ⵉⵍⵍⵉ ⵎⴰⵢ ⵜⵜ ⵉⵔⴰⵏ, ⵛⴽ ⴰⴳⴳⴰⵏ ⴰⵄⴽⵯⴰⵣ ⵏⵏⵅ, ⵛⴽ ⴰⴳ ⵙⵙⵉⴷⴰⵏ ⵖⵉⴼⵏⵅ, ⴷⵖⵉ ⵄⴰⴷ ⴰⵢ ⵙⵏⵅ ⵉⵙ ⴹⵔⵉⵏ ⵖⵉⴼⵏⵅ ⵜⵉⵍⵍⴰⵙ. ⴰⵢⵓⵔ ⵏⵜⵜⴰⵏ ⵅⴰⵙ ⵢⵓⴷⵔ ⵉ ⵡⴰⵍⵍⵏ ⵓⵔ ⵉⵖⵉⵢ ⴰⴷ ⵜⵏⵜ ⵉⵀⵣⵣⴰ, ⴷⴰ ⵓⵔ ⵉⵖⵉⵢ ⴰⴷ ⵉⵙⵙⵉⵡⵍ, ⵉⵙ ⵢⴰⵏⵏⵉ ⵉⵅⴼ ⵏⵏⵙ ⵉⴷⴷⴰ ⵓⵔⵙ ⵉⴷ ⴰⴷ ⵢⴰⵖⵓⵍ ⵎⴰⴷ ⵉⵀⵉ!? ⵉⴷ ⴰⴷ ⵢⴰⵖⵓⵍ ⴰⴷ ⵢⴰⴼ ⴱⴰⴱⴰⵙ ⴷ ⵉⵎⵎⴰⵙ ⴷ ⵃⵎⵎⵓ? ⴰⵡⴰⵍ ⵉⴱⴷⴷⴰ ⴰⵙ, ⵓⵔ ⵉⵃⵍⵉ ⵅⴰⵙ ⵉⵎⵚⴰⴼⴰⴷ ⴷ ⵢⵓⵏ ⵓⵔⵢⴰⵣ ⵉⵊⵉⵏ ⵖⵉⵔⵙ ⴰⵎⴷⵢⴰ. ⴰⵢⵓⵔ ⵉⴷⴷⴰ ⵢⵓⵎⵥ ⴰⴱⵔⵉⵙ ⵙ ⵢⵉⴹ ⵉⵍⵍⴰ ⵍⵍⴰ ⵢⵊⵓ ⵏⵜⵜⴰⵏ ⴷ ⵉⵎⴷⴷⵓⴽⴰⵍ ⵏⵏⵙ ⴰⵏⵏⵙⴰ ⵏⵏⴰ ⴷⵉ ⵖⵔⴰ ⵎⵏⵇⴰⵔⵏ, ⵉⴷ ⵅⴷ ⵏⵜⵜⴰⵏ ⵉⵄⵟⵔ ⵛⵡⵉ ⵢⴰⴼ ⵜⵏ ⵉⴷ ⵍⵍⴰⵏ ⵍⵍⴰ ⵜⵢⴰⵏⴰⵢⵏ, ⵏⵉⵜⵏⵉ ⵊⵉⵏ ⵎⵔⴰⵡ ⵅⴰⵙ ⵣⵉ ⵜⵇⴱⵉⵍⵜ ⵏ ⴰⵢⵜ ⵉⵊⴷⵔ, ⴷⵓⵏ ⴽⵉⵏ ⵅⴼ ⵜⵇⴱⵉⵍⵜ ⵏ ⴰⵢⵜ ⵉⵖⴱⵓⵍⴰ ⵅⴼ ⵉⵎⴷⵓⴽⴽⴰⵍ ⵏ ⵡⴰⵏⵉⵔ, ⵏⵏⵉⵜⵏⵉ ⵊⵉⵏ ⵙⴹⵉⵙ, ⵅⴰⵙ ⵉⵄⵔⵔⵉⵎⵏ, ⴰⵎⵥⵏ ⴰⴱⵔⵉⴷ ⵙ ⵢⵉⴹ, ⵉⴷ ⵍⵍⴰ ⵊⵉⵏ ⴷ ⵢⵉⵜ ⵣⵉ ⵣⴰⵡⵉⵜ ⵉⵖⵔⵎ ⴰⴷ ⴰⵙⵏ ⵜⵃⴰⵟⵔⵔ, ⴽⵉⵏ ⵖⵉⴼⵙⵏ ⵍⵍⴰ ⵜⵓⵍⵉⴷ ⵜⴰⴼⵓⵢⵜ, ⵍⵍⴰ ⵢⵓⵡⵉⵏⴷ ⵎⴰⵢ ⵜⵜⵉⵜⵏ ⵣⵉ ⵣⴰⵡⵉⵜ ⴷⴷⴰⵏ ⵢⵓⵎⵥⵏ ⴰⴱⵔⵉⴷ ⴰⵏⵏ ⴰⵡⴹⵏ ⵜⵉⵛⴳⵯⵜ. ⵉⵕⵓⵎⵉⵏ ⵡⴰⵅⵅⴰ ⵍⵍⴰⵏ ⵊⵉⵏ ⵍⵄⵙⵙⴰ ⵅ ⵡⴰⵢⵓⵔ ⵎⴰⵛⴰ ⵓⵔ ⵜⵓⵎⵉⵥⵏ ⵏⵜⵜⴰⵏ ⵡⴰⵍⴰ ⵉ ⵎⴷⴷⵓⴽⴰⵍ ⵏⵏⵙ ⴷⴷⴰⵏ ⵎⵏⵄⵏ, ⵓⵎⵥⵏ ⴰⴱⵔⵉⴷ ⵖⵔ ⵓⴷⵖⴰⵔ ⵏⵏⴰ ⴷⵉ ⵖⵔⴰ ⴱⴷⵏ ⵉⵕⵓⵎⵉⵏ ⴳ ⵓⴷⵎ ⴰⴷ ⵓⵔ ⵣⵔⵔⵉⵏ, ⴰ ⵀⴰ ⵅⵍⴼⵏ ⴰⵙⵏ ⵇⴰⵃ ⵎⴰⵢ ⵊⵉⵏ ⵉ ⵜⵇⴱⵉⵍⵉⵏ ⵏⵏⵙⵏ ⵏⵏⴰ ⵢⵓⵎⵥⵏ. ⵉⵕⵓⵎⵉⵏ ⵅⴰⵙ ⵙⵙⵏ ⴰⵢⵓⵔ ⵉⵙ ⵉⴷⴷⴰ ⵉⵅⵡⴰ ⵓⵔ ⵓⴼⵉⵏ ⵎⴰⵢ ⵊⵉⵏ ⴷⴷⴰⵏ ⵖⵔ ⴱⴰⴱⴰⵙ ⴷ ⵉⵎⵎⴰⵙ ⵉⵊⵉⵏ ⵉⴼⵇⵉⵔⵏ, ⴰⴷ ⵖⵉⴼⵙⵏ ⵜⵙⴽⴽⴰⵏ, ⴱⴷⴰⵏ ⴷⴰ ⵢⴰⵙⵏ ⵜⴳⴰⵏ ⵜⵉⵅⴰⵜ, ⵉⴷ ⵏⵏⴰⵏ ⴰⵙⵏ ⴰⴷ ⴰⵅ ⴷ ⵜⴰⵡⵉⵎ ⴰⵢⵓⵔ. ⴰⵢⵓ ⵓⵔ ⵜⵉⵊⵉⵏ ⵅⴰⵙ ⵄⵍⵍⴰ, ⵉⴷ ⵍⵍⵉⴳ ⵢⵓⴼⵓ ⵉⴼⵅⵙⵉ ⵏⵏⴰ ⵉⵜⴽⴽⴰ ⵖⵔ ⵜⵇⴱⵉⵍⵜ ⵏⵏⵙ, ⵉⵙ ⴷ ⵢⵓⴼⴰ ⵍⵃⴰⵍ ⵓⵔ ⵖⵉⵔⵙⵏ ⵉⵡⴰⵜⵉ ⴰⴽⴽⵯⴷ ⵛⵅⵉ ⵍⵍⵉⴳ ⵜⵙⵏⵏ ⵉⴷ ⵏⵜⵜⴰⵏ ⴰⴳⴰⵏ ⴰⵛⴽⴽⴰⵎ ⵍⵍⴰ ⵉⵜⵜⴰⵡⵢ ⵉⵡⴰⵍⵉⵡⵏ ⵉⵏⵊⵔ ⴰⵙⵏ ⴷ ⴰⵢⵜ ⵉⵖⴱⵓⵍⴰ, ⵉⴷ ⴰⵢⵓⵔ ⵣⴳ ⵡⵉⵏⵏⴰ ⵜ ⵉⴼⴹⵃⵏ ⴷⵖⵉ ⵍⵍⵉⴳ ⴰⵙⵏ ⵢⵓⴼⵓ ⵎⴰ ⴰⵙ ⵉ ⵜⴳⴳⴰ ⵀⴰ ⵏⵜⵜⴰⵏ ⵉⵅⵍⴼ ⴰⵙⵏ ⴰⵔⵟⵟⴰⵍ ⵏⵏⴰ ⵢⴰⵙ ⵊⵉⵏ. ⴱⴰⴱⴰⵙ ⵏ ⵡⴰⵢⵓⵔ ⵍⵍⵉⴳ ⴷ ⵉⵣⵣⵓⵖⵓⵔ ⵄⵍⵍⴰ ⴰⴼⵓⵙ ⵉ ⵉⵕⵓⵎⵉⵏ ⵏⵜⵜⴰⵏ ⵅⴰⵙ ⵍⵍⴰ ⴷⵉⴳⵙ ⵜⵜⴰⵍⵉⵏⵜ ⵍⵖⴷⴰⵢⴷ, ⵢⴰⵏⵏⵉ ⴰⵢⵜ ⵜⵚⴰⵕⵜ ⴷⴷⴰⵏ ⵅⵡⴰⵏ ⵜⴰⵎⴰⵣⵉⵔⵜ, ⴷⵖⵉ ⵓⵎⵥⵏⵜ ⵉⵎⵃⵓⴼⵏ ⴷ ⵉⵛⴽⴽⴰⵎⵏ. ⴰⵍ ⵜⴳⴳⴰⵏ ⴰ ⵢⵏⵏⴰ ⵔⴰⵏ, ⴰⵖⵓⵍⵍⵏ ⴰⵢⵜ ⵜⵚⴰⵕⵜ ⵓⵔ ⵡⴰⵜⵉⵏ ⴰⴽⴽⵯⴷ ⵛⵡⵉ ⴰⵍ ⵜⵜⵓⴽⵔⴼⴰⵙⵏ. ⵉⵕⵓⵎⵉⵏ ⵅⴰⵙ ⵢⵓⵜⴼⵏ ⴰⵎⵥⵏ ⵜⵉⵇⴱⵉⵍⵉⵏ, ⴱⴷⴰⵏ ⴷⴰ ⴰⵙⵏ ⵜⵜⴰⵡⵉⵏ ⵜⴰⵎⵣⵉⵔⵜ ⵉⵊⵉⵏ ⵜⵉⵏⵏⵙⵏ, ⵓⵏⵏⴰ ⵉⵣⴰⵖⵏ ⵍⵍⴰ ⵜ ⵜⵜⴰⵡⵉⵏ ⵖⵔ ⵍⵃⴱⵙ, ⴷ ⵎⴰ ⵙ ⵓⴼⵉⵏ ⵉⵕⵓⵎⵉⵏ ⴰⴱⵔⵉⴷ ⵖⵔ ⵜⵇⴱⵉⵍⵉⵏ ⵙ ⵡⵉⵏⵏⴰ ⵖⵉⵔⵙ ⵉⵊⵉⵏ ⴰⴼⵓⵙ ⴰⵍ ⴷⵉⴷⵙⵏ ⵉ ⵜⵎⵓⵏ, ⵉⴷ ⵄⵍⵍⴰ ⵏⵏⴰ ⵜⵊⵔⵓ ⵜⵇⴱⵉⵍⵜ ⵏ ⴰⵢⵜ ⵉⵊⵉⴷⵔ ⵖⵔ ⴱⵔⵔⴰ ⵜⴰⵊⵊⵉⵜ ⵓⵔ ⴷⴰ ⵢⴰⵙ ⵜⵙⵙⴰⵡⴰⵍ, ⵓⵔ ⵖⵉⵔⵙ ⵉⵡⴰⵜⵉ ⴰⴽⴽⵯⴷ ⵛⵡⵉ. ⵎⴰⵛⴰ ⵅⴰⵙ ⵓⵜⴼⵏⴷ ⵉⵕⵓⵎⵉⵏ, ⵏⵜⵜⴰⵏ ⵢⵓⵎⵥ ⵖⵉⵔⵙⵏ ⵉⵊ ⴰⵛⴽⴽⴰⵎ ⵓⵔ ⵉⴷ ⵡⵉⵏ ⵜⵓⴼⵔⴰ ⴰⵎ ⵍⵍⵉ. ⵓⵔ ⵉⴷ ⵅⴰⵙ ⴱⴰⴱⴰⵙ ⵡⴰⵢⵓⵔ ⴰⵎⵉ ⵊⵉⵏ ⵍⵖⵔⵓⴱⵉⵜ, ⵀⴰⵜ ⴰⴽⴽⵯⴷ ⴰⵎⵏⴰⵢ, ⵏⵜⵜⴰⵏ ⵅⴰⵙ ⵍⵍⵉⴳ ⵓⵔ ⵉⵔⵉ ⴰⴷ ⴰⵙⵏ ⵉⴷⴷⵓ ⴳ ⵓⴱⵔⵉⴷ ⵏⵏⵙⵏ ⵎⴰ ⵓⵔ ⵉⴷ ⴰⴷ ⵜⵔⵚⵚⴰ ⵜⵇⴱⵉⵍⵜ ⵏⵏⵙ ⵢⴰⵖⵓⵍ ⴷ ⵡⴰⵢⵓⵔ ⴷ ⵉⵎⴷⴷⵓⴽⴰⵍ ⵏⵏⵙ ⵣⵉ ⵜⵉⵛⴳⵯⵜ, ⵎⴰⵛⴰ ⵏⵜⵜⴰⵏ, ⵓⵔ ⵉⵔⵉ ⵡⴰⵅⵅⴰ ⵢⵓⴼⴰ ⴷ ⵍⵃⴰⵍ ⵉⵕⵓⵎⵉⵏ ⵏⵏⴰⵏ ⴰⵙ ⴰⴷ ⴰⵛ ⵏⵏⵛⴼ ⴰⵢⵏⵏⴰ ⵜⵔⵉⴷ, ⵉⴷ ⵏⵜⵜⴰⵏ ⵉⵊⵓ ⴰⵔⵢⴰⵣ ⴱⵓⵜⵙⴰⵔⵜ, ⵅⴰⵙ ⵄⵏⵇⵏ ⵓⵔ ⵃⵍⵉⵏ ⵅⴰⵙ ⵙⵔⵃⵍⵏⵜ ⵣⵉ ⵜⵎⴰⵣⵉⵔⵜ ⴰⵡⵉⵏⵜ ⴰⵍ ⵣⴰⵡⵉⵜ, ⵉⵖⵔⵎ ⵉ ⵊⵉⵏ ⴷⴷⴰⵡ ⵍⵄⵙⵙⴰ. ⵉⵕⵓⵎⵉⵏ ⵉⴷ ⴷⵉⴳⵙ ⵍⵍⴰⵏ ⵃⴹⴰⵏ ⴰⵎⵇⵔⴰⵏ ⵉⴷ ⴰⴽⴽⵯⴷ ⵏⵜⵜⴰⵏ ⵓⵔ ⵉⵔⵉ ⴰⴷ ⵉⵄⵏⵇ ⵙ ⵓⵢⵏⵏⴰ ⵢⴰⵙ ⵜⵜⵉⵏⵉⵏ, ⴷⵉⴳⵙ ⴰⵢ ⴰⵊⵊⵉⵏ ⴰⵎⵏⴰⵢ. ⵉⵎⵛⵉⵙⵙ ⴰⵢ ⵊⵉⵏ ⵉ ⵉⵣⵔⵉ ⴰⴽⴽⵯⴷ ⵏⵜⵜⴰⵏ ⴰⴱⴷⴰ ⵍⵍⴰⵏ ⵖⵉⴼⵙ ⵉⵄⵙⵙⴰⵙⵏ ⵓⵔ ⴷⴰ ⵜ ⵜⵜⴰⵊⵉⵏ ⴰⴷ ⵉⴷⴷⵓ ⵙⴰ ⵡⴰⵍⴰ ⵙⴰ, ⴰⴽⴽⵯⴷ ⵎⵛ ⵉⵔⴰ ⴰⴷ ⵉⴷⴷⵓ, ⵉⵅⵚⴰⵙ ⴰⵍ ⵉⵛⴰⵡⵔ ⵉⵕⵓⵎⵉⵏ ⵏⵏⴰ ⴷⵉⴳⵙ ⵉⵙⵎⵓⵏⵉⵏ, ⵡⵉⵏⵏⴰ ⵖⵉⵔⵙⵏ ⵉⵍⵍⴰⵏ, ⵍⵍⴰ ⵢⴰⵙⵏ ⵉⵙⵄⵡⴰⵏ. ⵍⵍⵉⴳ ⵉⵅⵡⴰ ⵡⴰⵢⵓⵔ ⵉⴷⴷⴰ ⵖⵔ ⵜⵉⵛⴳⵯⵜ, ⵢⴰⵙⵉⵏ ⵉⵕⵓⵎⵉⵏ ⴰⵎⵏⴰⵢ ⵓⵔ ⵉⵇⵇⵉⵎ ⵕⵕⴰⵢ ⵖⵔ ⵜⵇⴱⵉⵍⵜ ⵏ ⴰⵢⵜ ⵉⵊⵉⴷⵔ, ⵢⴰⴼⴷ ⵍⵃⴰⵍ ⵄⵍⵍⴰ ⵏⵜⵜⴰⵏ ⵉⵍⵍⴰ ⴷ ⴰⴳⵓⵙⴰⵙ ⵖⵔ ⵉⵕⵓⵎⵉⵏ. ⵏⵜⵜⴰⵏ ⴰⵢ ⵔⵓⵔⴰⵏ ⴳ ⵡⴰⵏⵏⵙⴰ ⴷ ⴰⵎⵖⴰⵔ. ⵀⴰⵜ ⵢⴰⵖⵓⵍ ⵓⴳⵓⵙⴰⵙ ⴷ ⴰⵎⵖⴰⵔ ⵅ ⵜⵇⴱⵉⵍⵜ ⵏⵉⴷ ⴱⵓⵄⵜⴰⵜⴰ, ⵡⴰⵅⵅⴰ ⵜⵖⵣⵣⴰⵏ ⵓⵔ ⵓⴼⵉⵏ ⵎⴰⵢ ⵊⵉⵏ ⵉⴷ ⵅⴰⵙ ⵓⵏⵏⴰ ⵉⵊⵉⵏ ⵛⴰ ⴷⴰ ⵜ ⵉⵚⴰⵡⴰⴹ ⵉ ⵉⵕⵓⵎⵉⵏ ⴰ ⵍⵍⵉⴳ ⵓⵔ ⵇⵉⵎⵏ ⴰⵢⵜ ⵜⵇⴱⵉⵍⵜ ⵍⵍⴰ ⵜⵀⵣⵣⴰⵏ ⴰⵅⵛⴰⵛ. ⵎⵛ ⵉⵅⵡⴰ ⵡⴰⵢⵓⵔ ⵜⴰⵎⴰⵣⵉⵔⵜ, ⵉⴷⴷⴰ ⵉⵎⵓⵏ ⴷ ⵉⵎⵣⴱⴰⵢⵏ ⵖⵔ ⵜⵉⵛⴳⵯⵜ, ⵓⵍ ⵏⵏⵙ ⵜⵍⵍⴰ ⴷⵉⴳⵙ ⵜⵖⵓⴼⵉ ⵉⵣⵔⵢ ⴱⴰⴱⴰⵙ ⴷ ⵉⵎⵎⴰⵙ ⵉⴼⵇⵉⵔⵏ ⵓⵔ ⵉⵖⵉⵢⵏ ⵎⴰⵢ ⵜⴳⴳⴰⵏ, ⵢⴰⵏⵏⵉ ⴰⵢⵜ ⵜⵇⴱⵉⵍⵜ ⵏⵏⵙ ⵕⵕⴰⵢ ⵏⵏⵙⵏ ⵉⵣⵍⵍⵄ, ⵢⴰⵖⵓⵍ ⵡⴰⵊⵉⵔ ⵛⴰ ⵢⵓⵎⵥ ⴰⵎⵎⴰⵙ, ⵢⴰⵡⵢ ⵜⵉⵅⵜ ⵏ ⵜⵉⵜⵔⵉⵜ ⵏⵏⴰ ⵉⵣⵔⵢ ⵓⵔⵉⵏⵏⴰ ⴰⵙ, ⵉⵙ ⴰⵙ ⵜⵍⵍⴰ ⴳ ⵓⵍ, ⴷⴰⵜ ⵏ ⵉⵎⵏⵖⵉ ⵉⵕⵓⵎⵉⵏ ⵏⵜⵜⴰⵏ ⴷ ⵉⵎⵃⵓⵔⴰⵛ, ⴽⵓⵍ ⴰⵙⵙ ⴷ ⵍⵎⵓⵜ ⵉⵎⴷⴷⵓⴽⴽⴰⵍ, ⵜⵜⴰⵢⵔⵉ ⵏ ⵜⵉⵜⵔⵉⵜ ⵏⵏⴰ ⵏ ⵢⴰⵊⵊⵉ ⵓⵔⵉⵏⵏⴰ ⴰⵙ ⵍⵍⴰ ⵉⵜⵜⵉⵏⵉ ⵓⵔⵙⵙ ⵎⴰ ⵙ ⵉⵊⵓ ⵍⵃⴰⵍ ⵉ ⵜⵊⵍⵍⵉⵏⵜ ⴽⴰⵏⵜ ⵜⵎⵉⵣⴰⵔ ⵊⴰⵔ ⴰⵙⵏ ⵓⵔ ⵉⵍⵍⵉ ⵍⴰⵎⴰⵏ, ⵏⵜⵜⴰⵏ ⵉⴷⴷⴰ ⵓⵔ ⴷⴰ ⴷ ⵉⵜⵜⴰⵖⵓⵍ ⵢⴰⵊⵊⵉ ⵜⵉⵍⵍⴰⵙ ⵓⵔⵉⵏⵏⴰ ⴰⵙ. ⵜⵉⵜⵔⵉⵜ ⵇⴰⵃ ⵎⴰⵢ ⵜⵜⵉⴳⵉⵎ ⴰⵢⵓⵔ, ⴰⴷ ⵜ ⵜⴰⵏⵏⵉ ⵎⴰⵛⴰ ⵜⴱⴷⴰ ⴷⴰ ⵜⵜⴰⵏⵏⵉ ⵀⴰ ⵜⵉⵍⵍⴰⵙ ⴳⵓⴷⵏⵜ, ⵓⵔ ⴷ ⴰⵊⵊⵉⵏⵜ ⴰⵢⵓⵔ ⴰⴷ ⵉⵔⴰⴱⵢ ⴰⵜ ⵜⴰⵏⵏⵉ, ⵅⴰⵙ ⴽⵓⵍ ⵉⴹ ⵣⴰⵢⴷⵏⵜ ⵜⵉⵍⵍⴰⵙ, ⵏⵜⵜⴰⵜ ⵓⵔ ⵜⵇⵉⵎ ⴰⵎ ⵍⵍⵉ, ⴱⴰⴱⴰⵙ ⵜⵜⵓⵢⴳⴳⴰ ⵖⵉⴼⵙ ⵍⵄⵄⵙⴰ ⵉⵕⵓⵎⵉⵏ, ⵓⵔ ⵉⵇⵇⵉⵎ ⴰⵎ ⵛⵉⵏⵏⴰ ⵎⵉ ⵉⵍⵍⴰ. ⵎⴰⵏⵉ ⵜⵚⴰⵔⵜ ⴷ ⵜⵜⵉⵍⵊⵓⴷⴰ, ⵉⵏⵊⴱⴰⵡⵏ ⴰⴱⴷⴰ ⵊⴰⵊⴰ ⵉⵖⵔⵎ ⵏⵏⵙ ⵓⵔ ⵊⵊⵉⵏ ⵜⴼⴼⵉⵖⵏ, ⵎⴰⵏⵉ ⵉⵎⴹⴰⵛⴰⵔⵏ ⵖⵔ ⵜⵇⴱⵉⵍⵜ, ⴷ ⵖⵔ ⵉⵇⴱⵉⵍⵍⵏ ⵢⴰⴹⵏ, ⵢⵓⴷⵔ ⴷⵉⴳⵙ ⵍⵃⴰⵍ ⵉⵖⵓⴼ, ⵜⵣⴰⵢⴷ ⴰⵙ ⵍⵎⵓⵜ ⵏ ⵡⴰⵏⵏⵉⵔ ⵜⵖⵣⵓ ⴷⵉⴳⵙ ⵏⵜⵜⴰⵏ ⵢⵓⵏ ⵓⵄⵔⵉⵎ ⵏⵏⴰ ⵢⴰⵙ ⵉⵍⵍⴰⵏ ⴰⵎⵎⴰⵙ ⵡⵓⵍ, ⵉⵊⵓ ⵎⵓⵎⵎⵓ ⵏⵜⵉⵟ ⵏⵏⵙ ⵎⵔ ⵢⵓⴼⵓ ⵓⵔ ⴰⵙ ⵜ ⵉⵟⵟⴰⵡⴹ ⵛⴰ, ⵀⴰⵛ ⴷⴷⴰⵏⵜ ⵡⵉⵏⵏⴰ ⴷⵉ ⵓⵔ ⵜⵍⵍⵉ ⵜⴰⵙⴰⵏⵖⴰⵏⵜ. ⵉⵣⵔⵉ ⵍⴰ ⵉⵜⵜⴰⵏⵉ ⵉⵕⵓⵎⵉⵏ ⵍⵍⴰ ⵜⴳⴳⴰⵏ ⴰⵢⵏⵏⴰ ⵔⴰⵏ ⵉ ⵜⵎⵓⵔⵜ ⵏⵏⵙⵏ, ⵓⵔ ⵉⵍⵍⵉ ⵎⴰ ⵢⴰⵙⵏ ⵉⵜⵜⵉⵏⵉⵏ ⵇⵉⵎⴰⵜ, ⵢⴰⵏⵢ ⵉⵎⵀⵢⴼⵏ, ⵓⵔ ⵉⴽⵉⵏ ⴷⴰ ⵜⵡⴰⵜⴰⵏ ⴰⴽⴽⵯⴷ ⵛⵡⵉ ⵢⵓⵎⵥⵏ ⵕⵕⴰⵢ ⵙ ⴰⴼⵓⵙ. ⵜⵉⵜⵔⵉⵜ ⵜⵓⵊⵊⴰ ⴷⵉⴳⵙ ⵍⵎⵓⵜ ⵡⴰⵏⵉⵔ ⵜⴰⵖⵓⴼⵉ ⵉⵙ ⵉⵎⵓⵜ ⴰ ⵏⵜⵜⴰⵏ ⵉⵅⵚⵔ ⴰⵙ ⵍⵅⴰⴹⵔ ⵣⵉⴳⵙ, ⵀⴰ ⵊⵉⵏ ⴰⵙ ⵉⵕⵓⵎⵉⵏ ⴰⵊⵉⵔ ⵎⵏⵖⵉⵡⵜ, ⵉⵎⵓⵜ ⴷ ⴰⵄⵔⵉⵎ, ⵉⵣⴰⵢⴷ ⴰⵙ ⵓⵢⵓ ⵜⴰⵖⵓⴼⵉ ⵅ ⵡⴰⵢⵓⵔ ⵏⵏⴰ ⵜⵉⴳⵉⵎ ⵓⵔ ⴰⵙ ⵜⵓⴼⵉ ⵃⵉⵍⴰ, ⵡⴰⵅⵅⴰ ⵜⴰⵏⵏⵉ ⴳ ⴰⵙⵙ ⵍⵎⵓⵜ ⵡⴰⵏⵉⵔ ⵉⵍⵍⴰ ⵢⵓⵙⵉⵜ ⵅ ⵉⵖⵉⵔ ⴰⴷ ⵜ ⵏⴹⵍⵏ, ⵍⵍⴰ ⵜⵉⴳⵉⵎ ⴰⴷ ⵉⴷⴷⵓ ⴰⴷ ⵜⵜ ⵉⵄⵣⵣⴰ ⵎⴰⵛⴰ ⵏⵜⵜⴰⵏ ⵓⵔ ⴰⵙ ⵜ ⵉⵊⵉ ⵍⵃⴰⵍ ⴷⵖⵢⴰ ⴷⴷⴰⵏ ⴷ ⵉⵕⵓⵎⵉⵏ, ⵍⵍⴰ ⵜⵓⵔⵣⵣⵓⵏ, ⵉⵇⵉⵎⴰ ⵍⵃⴰⵍ ⴷⵉⴳⵙ ⵉⵙ ⴷ ⵢⵓⵡⴹ ⵡⴰⵢⵓⵔ ⴰⵍ ⵖⵉⵔⵙ, ⵃⴰ ⵓⵔ ⵣⵉ ⵙ ⵜⵓⵡⵉⵢ ⴰⴽⴽⵯⴷ ⵢⵓⵏ ⵡⴰⵡⴰⵍ, ⵉⵏⴹⵍⵉⴱⵏ ⴷⵖⵢⴰ ⵥⵄⵏⵜ ⵓⵔ ⵜⴰⵊⵊⵉⵏ. ⴰⵢⵓⵔ ⵅⴰⵙ ⵉⵊⴰ ⴷⵉⴳⵙ ⵜⴰⵖⵓⴼⵉ ⴱⵍⴰ ⵎⴰⵢ ⴷⵉⴳⵙ ⵉⵍⵍⴰⵏ ⴷ ⵎⴰ ⵢⴰⵙ ⵉⵔⵔⴰⵏ ⵍⵍⵉⴳ ⵜⵙⵍⴰ ⴰⵏⵖⵎⵉⵙ, ⵀⴰⵏ ⴰⵢⵓⵔ ⵉⴷⴷⴰ ⵉⵎⵓⵏ ⴷ ⵉⵏⵣⴱⴰⵢⵏ, ⵖⵔ ⵜⵉⵛⴳⵯⵜ, ⴷⵉⴳⵙ ⴰⵙ ⵉⵏⵊⵍⴰ ⵕⵕⴰⵢ, ⵜⵏⵏⴰ ⵉⵙ ⵉⴷⴷⴰ ⵓⵏⵏⴰ ⴰⵙ ⵉⵔⴰ ⵡⵓⵍ ⴰⵍ ⵜⵜⵉⵏⵉ ⵓⵔⵙ ⵉⴷ ⴰⴷ ⵢⴰⵖⵓⵍ ⵎⴰⴷ ⵉⵀⵉ!? ⵓⵔⵙⵙ, ⵎⴰ ⵓⵔ ⴰⵙ ⵜⴳⴳⴰⵏ ⵉⵕⵓⵎⵉⵏ ⴰⵊⵉⵔ ⵍⵎⵓⵜ! ⴰⵎⵎⵉ ⵏⵏⴰ ⵊⵉⵏ ⵉ ⵡⴰⵏⵉⵔ, ⵜⵇⵉⵎ ⵅⴰⵙ ⴷⴰ ⵜⵅⵎⵎⴰⵎ, ⵓⵍ ⵏⵏⵙ ⵡⴰⵅⵅⴰ ⵉⵔⴰ ⴰⵢⵓⵔ ⵀⴰⵜ ⵉⴷⴷⴰ ⵎⴰⵏⵉ ⵜⵜⴰⴼⴰ ⴽⵓⵍ ⴰⵙⵙ ⵍⵍⴰ ⵜⵜⵉⵏⵉ ⵎⴰ ⵓⵔ ⵜⵜⴰⴼ ⵛⴰ ⵓⵏⵖⵎⵉⵙ ⵖⵉⴼⵙ, ⵉⴷ ⴽⵓⵍ ⴰⵙ ⴷⴰ ⵜⵙⵍⴰ ⵀⴰ ⵢⴰⴹⵖⴰⵔ ⵡⴰⵢⴼⵍⴰⵏ, ⵀⴰ ⵎⴰ ⵉⵊⵉⵏ ⵉⵕⵓⵎⵉⵏ ⴷⵉⴳⵙ, ⴰⵢⵓ ⵅⴰⵙ ⴷⴰⵢ ⴰⵙ ⵉ ⵜⵔⵔⴰ ⵜⵉⴳⵯⴷⴰ, ⵉⴷ ⵎⵛ ⵜⴽⴽⵓ ⵍⵍⴰ ⵜⵜⵉⴳⵉⵎ ⴰⴷ ⵜ ⴰⵏⵏⵉ, ⴷⵖⵉ ⵍⵍⴰ ⵜⵜⵉⵏⵉ ⵛⴰ ⵏ ⵡⴰⵙⵙ ⴰⴷ ⵜ ⵉⴷ ⴰⵙⵉⵏ ⴷ ⴰⵎⵜⵜⵉⵏ ⵍⵍⴰ ⵏⵖⵉⵏⵜ, ⵓⵍ ⵏⵏⵙ ⴰⴱⴷⴰ ⵍⵍⴰ ⵉⴽⴽⴰⵜ, ⵡⴰⵅⵅⴰ ⵜⵜⵉⵏⵖⴰ ⵓⵎⴰⵔⵊ ⵓⵔ ⵜⵓⴼⵉ ⵎⴰⵢ ⵜⴳⴳⴰ ⴰⵢⵓⵔ ⵉⴱⵄⴷ ⵖⵉⴼⵙ. ⴰⵢⵓⵔ ⵉⵍⵍⴰⵏ ⵉ ⵜⵉⵛⴳⵯⵜ ⵏⵜⴰⵏ ⴷ ⵉⵉⵏⵣⴱⴰⵢⵏ, ⴱⴷⴷⴰⵏ ⴳⵓⴷⵎ ⵉⵕⵓⵎⵉⵏ ⴰⵍⵍ ⴷⵉⴳⵙⵏ ⵜⵏⴰⵖⵏ, ⵓⵔ ⵜⵏⴰⵊⵊⵉⵏ ⴰⴷ ⵣⵔⵉⵏ ⵖⵔ ⵡⴰⵏⵏⵙⴰ ⵢⴰⴹⵏ ⵉⴷ ⵉ ⵜⵉⵛⴳⵯⵜ ⵍⵍⴰⵏ ⴷⵉⴳⵙ ⵉⵅⵏⴷⵓⴼⴼⴰ, ⵏⵏⴰ ⴷⵉ ⵜⴼⵔⵏ ⵉⵏⵣⴱⴰⵢⵏ, ⵓⵔ ⴰⵙⵏ ⵓⴼⵉⵏ ⵉⵕⵓⵎⵉⵏ ⵎⴰⵏⵉ ⵣⵉ ⵢⴰⵙ ⵏ ⴽⴽⵉⵏ. ⴷⵉⴳⵙ ⴰⵢ ⵊⵉⵏ ⵉⵕⵓⵎⵉⵏ ⵎⴰⵅ ⵓⵔⵣⵣⵓⵏ, ⵏⵜⵜⴰⵏ ⵓⵔ ⵉⵇⵇⵉⵎ ⵍⵍⴰⵢ ⵜⵔⴰⵔⴰ ⵉⵅⴼ ⵏⵏⵙ ⵖⵔ ⴷⴼⴼⵉⵔ, ⵡⴰⵅⵅⴰ ⵏ ⵉⵣⵔⵢ ⴱⴰⴱⴰⵙ ⴷ ⵉⵎⵎⴰⵙ. ⵉⵅⵡⴰ ⵜⴰⵎⴰⵣⵉⵔⵜ, ⵢⴰⵊⵊⵉⵏ ⴰⵍⵜⵓ ⵜⵉⵜⵔⵉⵜ ⵏⵏⴰ ⵢⴰⵙ ⵉⵔⴰ ⵡⵓⵍ, ⵏⵜⵜⴰⵏ ⵉⵍⵍⴰ ⵉⵖⴷⴻⴷⴷ ⵅⴰⵙ ⵅ ⵉⵕⵓⵎⵉⵏ ⴰⴷ ⴰⵙⵏ ⵉⵊ ⴰⵢ ⵏⵏⴰ ⵢⴰⵙ ⵉⵔⴰ ⵡⵓⵍ, ⵉⵙ ⴷ ⴷⴷⴰⵏ ⵙⵅⵡⴰⵏ ⵜ ⵉⴷ ⵣⵉ ⵜⵎⴰⵣⵉⵔⵜ ⵏⵏⵙ. ⴰⵎⵥⵏ ⴰⵙ ⵜⴰⵎⴰⵣⵉⵔⵜ, ⵏⵜⵜⴰⵏ ⵉⵊⴰⵏ ⵢⵓⵏ ⵓⵄⵔⵔⵉⵎ ⴱⵓ ⵜⵔⵢⴰⵣⵜ, ⴷ ⵜⴱⵓⵄⵔⵡⴰⵜ, ⵓⵔ ⴷⴰⵢ ⵔⵟⵓ ⵙ ⴷⵍⵜ, ⴰ ⵢⵏⵏⴰ ⵎⵉ ⵉⴷⴷⴰ ⵡⴰⵙⵙ ⵏⵜⵜⴰⵏ ⴷ ⵉⵎⴷⴷⵓⴽⴰⵍ ⵏⵏⵙ, ⵍⵍⴰ ⵜⵏⴰⵖⵏ ⵏⵉⵜⵏⵉ ⴷ ⵉⵕⵓⵎⵉⵏ, ⴷⵉⵅ ⵉⴹ, ⵍⵍⴰ ⴳⴳⴰⵏ ⵅⴰⵙ ⴳ ⵉⴼⵔⴰⵏ. ⴰⵢⵓⵔ ⵏⵜⵜⴰⵏ ⴷ ⵉⵎⴷⴷⵓⴽⴰⵍ ⵏⵏⵙ ⵍⵍⵉⴳ ⴷⴷⴰⵏ ⵖⵔ ⵜⵉⵛⴳⵯⵜ, ⵜⵍⵍⴰ ⵢⵓⵜ ⵏ ⵜⵎⴹⵓⴹⵜ ⵉⵙⵎ ⵏⵏⵙ " ⵉⵟⵟⵓ " ⴰⴽⴽⵯⴷ ⵏⵜⵜⴰⵜ ⵓⵔ ⵜⵔⵉ ⴰⴷ ⴰⵙⵏ ⴹⴰⵄ ⵉ ⵉⵔⵓⵎⵉⵏ ⵜⵓⵙⵉ ⵜⴰⵔⵡ ⵏⵏⵙ ⵜⴰⵍⵢ ⵉ ⵉⴷⵓⵔⴰⵔ, ⵍⵍⴰ ⵜⴰⵡⵢ ⴰⵖⵔⵓⵎ ⴷ ⵡⴰⵎⴰⵏ ⵉ ⵉⵏⵣⴱⴰⵢⵏ. ⵉⵟⵟⵓ ⵏⵜⴰⵜ ⴰ ⵖⵔ ⵉⴷⴷⴰ ⵡⴰⵢⵓⵔ ⵍⵍⴰ ⵖⵉⵔⵙ ⵉ ⵜⵖⵉⵎⴰ ⴷⴰⵜ ⴰⴷ ⵜⴰⵙⵢ ⵜⴰⵔⵡⴰ ⵏⵏⵙ, ⴰⴷ ⵓⵔ ⵜⵉⵍⵉ ⴷⴰⵡ ⵏ ⵜⵏⴱⴱⴰⵟ ⵉⵕⵓⵎⵉⵏ, ⵍⵍⵉⴳ ⵜ ⵢⵓⵡⴹ ⵏⵜⵜⴰⵏ ⵍⵍⴰ ⴷⵉⴳⵙ ⵜⴳⴳⴰ ⵜⴰⵔⵢⴰⵣⵜ, ⵍⵍⴰ ⴰⵙ ⵜⵜⵉⵏⵉ ⵉⵅⵚⴰⵡⵏ ⴰⴷ ⵜⵣⴰⵢⴷⵎ ⵖⵔ ⴷⴰⵜ, ⵖⵉⵔⵙ ⴰⵢ ⵜⴻⵜⵜⴰⵏ ⵉⵏⵣⴱⴰⵢⵏ, ⵉⴷ ⴽⵓⵍ ⵜⵉⴼⴰⵡⵜ ⵅⴰⵙ ⴰⴷ ⵢⴰⵍⵢ ⵡⴰⵙⵙ ⵍⵍ ⵜⴳⴳⴰ ⴱⵓⵛⵢⴰⵔ ⴷⴰⵢ ⵜⵙⴼⴰⴼⴷ ⵉⵎⵃⵓⵔⴰⵛ ⵏⵏⴰ ⵖⵉⵔⵙ ⵉⵍⵍⴰⵏ. ⴰⵢⵓⵔ ⵏⵜⵜⴰⵏ ⴷ ⴰⵎⵣⵡⴰⵔⵓ, ⴰⵢⵜ ⵙⴼⴰⴼⴰ, ⵅⴰⵙ ⴰⴷ ⵜⴷⴷⵓ ⵖⵔ ⵜⵉⵙⵉ ⵏⵏⵙ ⵍⵍⴰ ⵢⴰⵙ ⵜⵜⵉⵏⵉ ⴽⴽⵔ ⴰ ⴱⵓⵄⵜⴰⵜ, ⴰⵙⵢ ⴰⵛⵏⵢⴰⵍ ⵣⵡⵓⵔ ⴰⵙⵏ. ⴰⵢⵓⵔ ⵍⵍⴰ ⵉⵢⵜⵀⵣⵣⴰ ⵉⵅⴼ ⵏⵏⵙ ⵢⵉⵏⵉ ⵢⴰⵙ: ⴰⵣⵓⵍ ⴰ ⵍⴰⵍⵍ ⵏ ⵜⵡⵜⵎⵉⵏ, ⵎⴰⵢ ⵖⵉⵔⵎ ⵉⵣⵔⵢ ⵢⵉⴹ? ⵉⵟⵟⵓ: ⴽⴽⵔ ⵙ ⵓⵛⵛⵉ, ⵀⴰⵜ ⵍⵍⴰ ⴽ ⵉⵜⵢⴰⵏⵢ ⴰ ⴱⵓ ⵡⵛⵏⵢⴰⵍ. ⴰⵢⵓⵔ ⵍⵍⴰ ⵉⵜⴼⴰⴼⴰ ⵣⴳ ⵉⵜⵙ ⵉⵛⵛ ⵢⴰⵙⵢ ⵍⵄⵡⵉⵏ ⵏⵏⵙ ⵏⵜⵜⴰⵏ ⴷ ⵉⵎⴷⵓⴽⴰⵍ ⵏⵏⵙⵏ ⴷⴷⵓⵏ ⴰⵎⵥⵏ ⴰⴱⵔⵉⴷ ⵖⵔ ⵎⴰⵏⵉ ⵜⵏⴰⵖⵏ ⴷ ⵓⵎⵔⵔⵓⴷⴷⵓ, ⵉⵎⵛⵉⵙⵙ ⵛⴰ ⵉⴳⴰⵏ ⴰⵙⵙ. ⴰⵍⵍⵉⴳ ⴷ ⵣⴰⵃⵎⵏ ⵉⵕⵓⵎⵉⵏ ⵉⵡⴹⵏ ⴷ ⴰⴷⵖⴰⵔ ⵏⵏⴰ ⴷⵉ ⵜⵣⴷⵖ ⵉⵟⵟⵓ ⴷ ⵡⴰⵔⵔⴰⵡ ⵏⵏⵙ, ⵏⵜⵜⴰⵜ ⵓⵔ ⵜⵔⵉ ⴰⴷ ⴰⵙⵏ ⵜⴹⴰⵄ, ⵓⵔ ⵜⵃⵍⵉ, ⵅⴰⵙ ⵜⵓⵙⵢ ⵜⴰⵔⵡⴰ ⵏⵏⵙ ⵜⴰⵍⵢ ⵉ ⵡⴷⵔⴰⵔ, ⴰⵍ ⵜⵎⵓⵏ ⴷ ⵉⵎⵃⵓⵔⴰⵛ, ⵍⵍⴰ ⵢⴰⵙ ⵏ ⵜⵜⴰⵙⵢ ⵍⵄⵡⵉⵏ ⴰⵍ ⴰⵙⵏ ⵜⵜⴰⵊⵎ ⴰⵎⴰⵏ, ⴰⵍ ⴷⵉⴳⵙⵏ ⵜⴳⴳⴰ ⵜⴰⵔⵢⴰⵣⵜ ⵙ ⵜⵎⴰⵡⴰⵢⵉⵏ ⴰⴷ ⵓⵔ ⵜⵜⴰⵖⵓⵍⵍ ⵖⵔ ⴷⴼⴼⵉⵔ, ⵉⴷ ⵓⵏⵏⴰ ⵢⴰⵖⵓⵍⵍⵏ ⵖⵔ ⴷⴼⴼⵉⵔ ⵍⵍⴰ ⵖⵉⴼⵙ ⴷ ⵜⵜⴰⵡⵢ ⵉⵣⵍⵉ. ⵏⵜⵜⴰⵜ ⵉⴳⴰⵏ ⵜⵜⴰⵏⵣⴱⴰⵢⵜ ⵏ ⵜⵡⵜⵎⵉⵏ ⵜⵎⵓⵏ ⴷ ⵉⵎⵃⵓⵔⴰⵛ ⵜⴰⵍⵢ ⵉ ⵡⴷⵔⴰⵔ ⵜⴰⵙⵢ ⵜⴰⵔⵡⴰ ⵏⵏⵙ ⵉⴷ ⵍⵍⵉⴳ ⵜ ⵉⴷ ⵉⵡⴹⵏ ⵉⵕⵓⵎⵉⵏ ⵓⵔ ⵜⵔⵉ ⴰⴷ ⴰⵙⵏ ⴹⴰⵄ, ⵅⴰⵙ ⵜⵅⵡⴰ, ⵉⵕⵓⵎⵉⵏ ⵙⵖⵓⵙⵏ ⴰⵙ ⵜⴰⵅⴰⵎⵜ. ⵏⵜⵜⴰⵜ ⵢⵓⵜ ⵏ ⵜⵎⴹⵓⴹⵜ ⵉⵙⵓⵍⵍ ⵜⵎⵣⵣⵉⵢ, ⵉⵊⵉⵏ ⵣⵉⵏ, ⵓⵔ ⵜⵜⴽⵓⵍ ⵡⴰⵅⵅⴰ ⵜⵜⴰⵏⵏⴰⵢ ⵉⵕⵓⵎⵉⵏ ⵙ ⵍⵄⴷⴷⴰ, ⵜⵓⵎⵣ ⴰⴱⵓⵔⴰⵣ ⴷⴰⵜ ⵉⵕⵓⵎⵉⵏ, ⵙ ⵡⴰⴱⴷⴰ ⵏⵜⵜⴰⵜ ⵜⵍⵍⴰ ⵓⵔⵉⵏⵏ ⵉ ⵉⵏⵣⴱⴰⵢⵏ. ⴰⵢⵓⵔ ⵏⵜⵜⴰⵜ ⴷ ⵉⵎⴷⴷⵓⴽⴰⵍ ⵏⵏⵙ ⵡⵉⵏⵏⴰ ⵓⵔ ⵉⵎⵎⵓⵜⵏ, ⵍⵍⵉⴳ ⵓⵔ ⵇⵉⵎⵏ ⵓⴼⵉⵏ ⵎⴰⵏⵉ ⵢ ⵏⵏⵙⵙⴰⵏ, ⵉⴷ ⵉ ⵜⵉⵣⵡⵉⵔⵉ ⵍⵍⴰ ⵜⵉⵍⵉⵏ ⵖⵔ ⵉⵟⵟⵓ ⴰⵍⵍⵉⴳ ⵓⵔ ⵜⵔⵉ ⴰⴷ ⵜⴹⴰⵄ ⵉ ⵉⵔⵓⵎⵉⵏ ⵜⵅⵡⴰ ⴰⴷⵖⴰⵔ, ⵙⵖⵓⵙⵏ ⴰⵙ ⵜⴰⵅⴰⵎⵜ. ⵉⵎⵃⵓⵔⴰⵛ ⵓⵔ ⵓⴼⵉⵏ ⵎⴰⵏⵉ ⵢ ⵇⵉⵎⵏ, ⵢⴰⵖⵓⵍ ⵍⵍⴰ ⴳⴳⴰⵏ ⵅⴰⵙ ⴳ ⵉⴼⵔⴰⵏ ⵏ ⵉⴷⵓⵔⴰⵔ. ⵉⵙⴳⴳⵯⴰⵙⵏ ⴷⴰ ⵉⵣⵔⵔⵉⵏ ⵉⵕⵓⵎⵉⵏ ⵖⵉⵔⵙⵏ ⵎⴰ ⴰⵙ ⴽⴽⴰⵜⵏ, ⴱⴷⴰⵏ ⴷⴰ ⵜⵔⵔⴰⵏ ⵉⵏⵣⴱⴰⵢⵏ ⵉⵏⴰⵎⵓⵔⵏ. ⵉⴷ ⵢⵓⵏ ⵡⴰⵙⵙ ⵎⴷⴰⴼⴰ ⵜⵏ ⵉⴷ ⵉⵕⵓⵎⵏ, ⴰⵍⵍⵉⴳ ⵓⵔ ⵖⵉⵔⵙⵏ ⵓⴼⵉⵏ ⴰⴱⵔⵉⴷ, ⵉⵡⵉⵏⴹ ⴷ ⵜⵢⵍⴰⵍⵉⵏ ⴰⵙ ⵖⵉⴼⵙⵏ ⵓⵔⵣⵣⵓⵏ ⴰⵍ ⵜⵏ ⴽⴽⴰⵜ, ⵅⴰⵙ ⵍⵍⴰ ⵖⵉⴼⵙⵏ ⴹⵓⵔ ⴰⵍⵍⵉⴳ ⵜⵏ ⵃⴰⵕⵚⵏ, ⵉ ⵢⵓⵏ ⵉⴼⵔⵉ, ⵅⴰⵙ ⵓⵜⴼⵏ, ⵜⴰⵢⵍⴰⵍⵜ ⵜⴷⴷⴰ ⴷ ⵍⵍⴰ ⵖⵉⴼⵙⵏ ⵜⵏⵓⴹ ⴰⴼⵏⵏ ⵢⵓⵜ ⵏ ⵜⴼⵉⵖⵔⴰ, ⴰⵎⵎⴰⵙ ⵉⴼⵔⵉ ⴰⵍ ⵜⵚⵓⴹⵓ, ⵡⴰⵅⵅⴰ ⵜⵚⵓⴹⵓ ⵓⵔ ⴷⵉⴳⵙ ⴽⵓⵍ ⵏⵏⴰⵏ ⴰⵙ: ⵅⴰⵙ ⵚⵓⴹ ⵅⴷ ⵇⵉⵎ ⵜⵉⵏ ⴱⵔⴰ ⵜⵓⵊⵔ ⵜⵉⵏⵎⵎ, ⴷⵄⵏ ⵉ ⵓⵚⵓⴹ ⵏ ⵜⴼⵉⵖⵔⴰ ⵉⵙ ⵉⵍⵍⴰ ⵥⵥⵉⵢⴰⵕ ⵉ ⴱⵕⵕⴰ, ⵜⴰⵢⵍⴰⵍⵜ ⵜⵍⵍⴰ ⵏⵉⵊ ⴰⵙⵏ ⵍⵍⴰ ⵜⵏ ⵜⵔⵣⵣⵓ. ⴰⵢⵓⵔ ⵉⴷⴷⴰ ⵅⴰⵙ ⵏⵜⵜⴰⵏ ⴷ ⵉⵎⵏⵖⵉ ⴷ ⵉⵕⵓⵎⵉⵏ ⵓⵔ ⵢⴰⵏⵏⵉ ⵉⵙ ⵉⵣⵔⵢ ⴱⴰⴱⴰⵙ ⴷ ⵉⵎⵎⴰⵙ ⵎⵇⵓⵔⵏ ⵓⵔ ⵖⵉⵢⵏ, ⵉⵣⵔⵢ ⵜⵉⵜⵔⵉⵜ ⵏⵏⴰ ⵢⴰⵙ ⵉⵍⵍⴰⵏ ⴰⵎⵎⴰⵙ ⵡⵓⵍ, ⵎⴰⵛⴰ ⵓⵔ ⵢⵓⴼⵉ ⵎⴰ ⴳⴳⴰ ⴰⴷ ⴷ ⵢⴰⵖⵓⵍ, ⵉⵙⵙⵏ ⵉⵎⵛ ⴷ ⵢⴰⵖⵓⵍ ⵍⵍⴰⵏ ⵉⵕⵓⵎⵉⵏ ⴷⴰ ⵖⵉⴼⵙ ⵓⵔⵣⵣⵓⵏ, ⵜⴰⵔⵢⴰⵣⵜ ⵏⵏⴰ ⴷⵉⴳⵙ ⵉⵍⵍⴰⵏ ⵓⵔ ⵜⵜⴰⵊⵉ ⴰⴷ ⵢⴰⴷⵔ ⵉ ⵉⵅⴼ ⵏⵏⵙ ⵢⴰⵊⵊⵉ ⵉⵎⵎⴰⵙ ⴷ ⴱⴰⴱⴰⵙ ⵏⵏⴰ ⵖⵉⵔⵙ ⵉⵍⵍⴰⵏ ⵅⴰⵙ ⵏⵉⵜⵏⵉ ⵙⵙⵉⵏ ⵓⵔ ⵜⵍⵍⵉ ⵓⵍⵜⵎⴰⵙ ⵡⴰⵍⴰ ⵓⵎⴰⵙ, ⵉⵙⵙⵏ ⵜⵉⵍⵍⴰⵙ ⵉⵙ ⴹⵕⵉⵏⵜ ⵉⵙⴰⵎⵃ ⵉ ⵉⵎⵎⴰⵙ ⴷ ⴱⴰⴱⴰⵙ ⵓⵔ ⵜⵏ ⵢⴰⵏⵏⵉ ⵎⴰ ⴰⵙⵏ ⵉⵊⵓ ⵍⵃⴰⵍ, ⵎⴰ ⵓⵔ ⵜⵏ ⵢⴰⵖ ⵛⴰ, ⵎⴰ ⵓⵔ ⵉⵎⵎⵓⵜ ⵛⴰ ⴷⵉⴳⵙⵏ, ⵢⴰⵊⵊⵉ ⴰⵍⵜⵓ ⵜⵉⵜⵔⵉⵜ ⵏⵏⴰ ⵢⵊⵉⵏ ⵢⵓⵜ ⵏ ⵜⵄⵔⵔⵉⵎⵜ ⵏⵏⴰ ⵢⴰⵙ ⵉⵔⴰ ⵍⵅⴰⴹⵔ ⵏⵏⵙ, ⵓⵔ ⵉⵥⵕⵉ ⵎⴰ ⴰⵙ ⵉⵊⵓ ⵍⵃⴰⵍ. ⵎⴰ ⵓⵔ ⵜⵓⵡⵉⵍ. ⴽⵓⵍ ⴰⵢⵓ ⵍⵍⴰ ⵢⴰⵙ ⵉ ⵜⵏⵓⴹ ⵉ ⵡⴰⵢⵓⵔ ⴳ ⵉⵅⴼ, ⵉⴷ ⵅⴰⵙ ⴰⴷⴷⴰⵢ ⵉⵙⵏⵏⴷ, ⵍⵍⴰ ⵉⵛⵜⵢ ⴱⴰⴱⴰⵙ ⴷ ⵉⵎⵎⴰⵙ. ⴰⵍ ⵉⵜⵏⵏⵉ ⴷⴰ ⴰⵙ ⵉⵊⴰⵊ ⵏ ⵉⵖⵔⵎ, ⵀⴰⵜ ⴷⴰ ⵖⵉⵔⵙ ⵜⵔⴰⵔⴰⵏ ⴰⵡⴰⵍⴷⴰ ⵜⵙⴰⵍⵍ ⵎⵛ ⴷ ⵉⴽⴽⴰ ⵛⴰ ⵓⴳⵔⴰⵡ, ⵎⴰⵏⵉ ⵓⵙⵙⴰⵏ ⵏⵏⴰ ⵀⴰⵜ ⵓⵜ ⵇⵉⵎⴰⵏ ⵀⴰⵜ ⴷⵖⵉ ⵊⴰⵊ ⵉⴼⵔⴰⵏ, ⵓⵔ ⵜⵍⵍⵉ ⵜ ⴷⵓⵍⵉ ⵡⴰⵍ ⵓⵛⵉ ⵏⵏⴰ ⵢⴰⵙ ⵜⴳⴳⴰ ⵉⵎⵎⴰⵙ, ⴰⵍ ⵉⵜⵜⵉⵄⵏⵉ ⵓⵔ ⵙⵙⵉⵏⵅ ⵎⴰⵏⵉ ⵛⵓⵏ ⴰ ⴰⵢⵜ ⵓⵅⴰⵎ ⵉⵏⵓ, ⴳⵯⴷ ⴰⴷ ⵜⵉⵍⵉⵎ ⵜⵎⵎⵓⵜⵎ. ⴰⵍ ⵉⵛⵜⵢ ⵉⵖⵔⵎ ⴷ ⴰⵢⵜ ⵜⵇⴱⵉⵍⵜ, ⵉⵙⵏ ⵜⵉⵍⵍⴰⵙ ⵉⵙ ⴹⵔⵉⵏⵜ, ⵎⴰⵛⴰ ⵍⵍⴰ ⵉⵜⵜⵉⴳⵉⵎ ⴰⴷ ⵉⵙⵙⵉⴷ ⵍⵃⴰⵍ ⴰⴷ ⵢⴰⵖⵓⵍ ⵖⵔ ⵜⵎⴰⵣⵉⵔⵜ ⵢⴰⵏⵏⵉ ⴱⴰⴱⴰⵙ ⴷ ⵉⵎⵎⴰⵙ ⴷ ⵜⵉⵜⵔⵉⵜ. ⵉⵟⵟⵓ ⴰⵢⵓⵔ ⵢⵓⵜⴼ ⴰⵙ ⵍⵅⴰⴹⵔ ⵉⵙ ⵜⴰⵏⵏⵉ ⵢⵓⵏ ⵓⵄⵔⵔⵉⵎ ⵉⵎⵣⵣⵉⵢⵏ, ⵓⵔ ⵉⵔⵉ ⴰⴷ ⴰⵙⵏ ⵉⴹⴰⵄ ⵉ ⵉⵕⵓⵎⵉⵏ, ⵉⴱⴱⵢ ⵎⵛⵜⴰ ⵏ ⵜⵇⴱⵉⵍⵉⵏ ⵍⵍⵉⴳ ⵜ ⵉⴷ ⵣⵄⵏ ⴰⴷ ⵢⴰⵡⴹ ⴰⵍ ⴰⴹⵖⴰⵔ ⵏⵏⴰ ⴷⵉ ⵖⵔⴰ ⵢⵊ ⴰⵔⵛⵛⵉⵎ ⵉ ⵢⵕⵓⵎⵉⵏ, ⵏⵜⵜⴰⵜ ⵍⵍⴰ ⴰⵙ ⵜⵜⵉⵏⵉ ⵅⴰⵙ ⴱⵓ ⵡⵛⵏⵢⴰⵍ, ⵉⴷ ⵏⵜⵜⴰⵏ ⴰⴱⴷⴰ ⵉⵍⵍⴰ ⴳ ⵉⵎⵣⵡⵓⵔⴰ. ⵍⵍⵉⴳ ⵉⴽⴽⴰ ⴱⵣⵣⴰⴼ, ⵢⵓⵏ ⵡⴰⵙⵙ ⵜⵙⵇⵙⴰⵜ ⵉⵟⵟⵓ ⵜⵏⵏⴰ ⴰⵙ: ⴰⵢⵓⵔ, ⵓⵔ ⵊⵊⵉⵏ ⵉ ⵜⵏⵉⴷ ⵉⵙ ⵖⵉⵔⵛ ⵛⴰ ⵏ ⴰⵢⵜ ⵓⵅⴰⵎ? ⴰⵢⵓⵔ: ⴰⴷ ⴰⵎ ⵉⵏⵉⵅ, ⵎⴰⵛⴰ ⴰⵎⵎⵉ ⵓⵔ ⵍⵍⵉⵏ, ⵉⴷ ⵏⴽⴽ ⵅⴰⵙ ⵉⵅⴼⵉⵏⵓ ⴰⴳ ⵍⵍⴰⵏ ⵖⵔ ⴱⴰⴱⴰ ⴷ ⵉⵎⵎⴰ. ⵏⵉⵜⵏⵉ ⴼⵇⵉⵔⵏ ⵣⵔⵉⵅ ⵜⵏ ⵛⴼⵅ ⴰⵙⵏ ⵙ ⵜⴰⴷⴰⵡⵜ, ⵓⵔ ⵜⵏ ⴰⵏⵏⵉⵅ ⵉⵙ ⵎⵎⵓⵜⵏ ⵎⴰⴷ ⴷⵔⵏ, ⵏⴽⴽ ⵅⵡⵉⵅ ⵜⴰⵎⴰⵣⵉⵔⵜ ⵣⵉ ⴷⴰⵜ ⵉⵕⵓⵎⵉⵏ ⵉⵙ ⵖⵉⴼⵉ ⵔⵣⵣⵓⵏ, ⴷⴰⵢ ⵓⵔ ⵔⵉⵅ ⴰⴷ ⴷⵄⵏⵅ ⵉ ⴷⵍⵜ. ⵉⵟⵟⵓ: ⴰⵃⵃ, ⵅ ⵉⵎⵎⴰⵛ ⵉⵙ ⴰⵙ ⵜⵛⴼⵉⴷ ⵙ ⵜⵉⵡⴰ ⵜⵣⵔⵉⵜ ⵜⵜ. ⵀⴰ ⵓⵔ ⵖⵉⵔⵙ ⵎⴰ ⵖⵔ ⴰ ⵜⵔⴰⵔ ⵜⵉⵟ. ⴰⵢⵓⵔ: ⵜⵓⵙⵉⵜ ⵜⵖⵏⴼⵉⵜ. ⵉⵎⵎⴰ ⴰⴷ ⴰⵙ ⵉⵄⵎⵓ ⵉⵥⵕⵉ, ⵉⵃⵓⴼ ⵢⴰⴷⵔ ⵉ ⵉⵅⴼ ⴰⵍ ⵉⵙⵙⴰⵡⵍ ⵅⴰⵙ ⵊⴰⵔ ⴰⵙ ⴷ ⵉⵅⴼ ⵏⵏⵙ, ⴰⵎⵎⵉ ⵓⵔ ⵜⵍⵍⵉ ⵉⵟⵟⵓ ⵜⴰⵎⵎⴰ ⵏⵏⵙ, ⵛⵓⴼ ⵏⴽⴽ ⵉⵎⵉ ⵜⵊⵓ ⵜⵙⴰⵔ, ⵣⵔⵉⵅ ⴱⴰⴱⴰ ⴷ ⵉⵎⵎⴰ, ⵣⵔⵉⵅ ⵜⴰⵇⴱⵉⵍⵜ ⵓⵔ ⴰⵏⵉⵅ ⵛⴰ ⵓⵏⵖⵎⵉⵙ ⵣⵉ ⵜⵏⵢⴰⵍ ⵏⵏⵙ, ⵓⵔ ⵊⵉⵅ ⴰⵎ ⴰⵢⵜ ⵉⵇⵔⵉⵏⵏ ⵉⵏⵓ, ⵓⵔ ⵓⵡⵉⵍⵅ ⴰⴷ ⴰⵔⵓⵅ ⴰⴷ ⵣⵔⵉⵅ ⵛⴰ ⵓⵔⵉⵏⵏ ⴰⴽ ⵎⵛ ⵎⵓⵜⵅ, ⵣⵔⵉⵅ ⵎⴰ ⴳ ⵜⵜⵎⵥⵏ ⴰⵅⴰⵎ ⵓⵔⵉⵏⵏⵉ ⴰⴷ ⵓⵔ ⵜⴱⴱⵉⵏ ⵉⵕⵓⵎⵉⵏ ⴰⵥⵓⵕ ⵉⵏⵓ ⵉⵏⵉⵏ ⵀⴰ ⵏⴽⴽⵏⵉ ⵏⵀⵏⴰ, ⵉⵜⵜⵓ ⵉⵅⴼ ⵏⵏⵙ ⵉⵏⵏⴰ: ⵓⵔⵙ ⵎⴰⵏⵉ ⵜⵉⵜⵔⵉⵜ, ⵎⴰ ⴰⵙ ⵉⵊⵓ ⵍⵃⴰⵍ ⵜⵇⵉⵎⴰ ⵍⵍⴰ ⵉ ⵜⵢⴰⵏⴰⵢ, ⵓⵔ ⵜⵊⵉ ⵜⵉⵙⵍⵉⵜ ⵓⵔ ⵜⵉⵡⵉⵍ ⵓⵔ ⵉ ⵜⴰⵏⵏⵉ ⵉⵙ ⵎⵓⵜⵅ ⵉⵙ ⴷⵔⵅ, ⴰⵊⵉⵔ ⵜⵓⴷⵔⵜ ⴰⵢⵓ. ⵉⵟⵟⵓ ⵅⴰⵙ ⵜⵇⵉⵎ ⵍⵍⴰ ⵜⵙⴼⵍⴰⴷ ⵉ ⵡⴰⵢⵓⵔ ⵏⵜⵜⴰⵏ ⵉⵜⵜⵓ ⵉⵙ ⵜⵍⵍⴰ ⵉⵟⵟⵓ ⵜⴰⵎⵎⴰ ⵏⵏⵙ, ⵛⵡⵉ ⴷⴰⵢ ⵜⵏⵏⴰ ⴰⵙ: ⴰⵢⵓⵔ ⴰⵏⵉⵅ ⵛ ⵅⴰⵙ ⵍⵍⴰ ⵜⵙⵡⴰⵍⴷ ⵊⴰⵔ ⴰⵛ ⴷ ⵉⵅⴼ ⵏⵏⵛ. ⴰⵢⵓⵔ; ⵉⵀⵣⵣⴰ ⴷ ⵉⵅⴼ, ⴰⵡⴷⵉ ⵎⴰⵎⴰ ⵜⵜⵉⵏⵉⵅ ⴰ ⵉⵟⵟⵓ, ⵏⴽⴽ ⵊⵉⵅ ⵜⴰⵏⴼⵓⵙⵜ ⴷⵉ ⵡⴰⵍⵙ ⵉⵇⴱⵉⵍⵍ, ⵅⴰⵙ ⵍⵍⴰ ⵜⴷⴷⵓⵅ ⵓⵎⵥⵅ ⴰⴱⵔⵉⴷ ⵖⵔ ⴷⴰⵜ ⴽⵓⴷ ⵜⴷⴷⵓⵅ ⵜⵉⵍⵍⴰⵙ ⴷⴰ ⵜⵣⴰⵢⴰⴷⵏⵜ, ⴷ ⴽⵓ ⴰⵙⵙ ⴷ ⵢⵓⵍⵉⵏ ⵉⵏⵉⵅ ⴰⴷⴷ ⵉⵙⵙⵉⴷ ⵍⵃⴰⵍ, ⵎⴰⵛⴰ ⵅⴰⵙ ⴰⵎⵖⴰⴱ ⴰⵢ ⴷⴰ ⵉⵜⵔⵔⴰⵏ. ⵉⵟⵟⵓ: ⵉⵇⵏⵏ ⴰⴷ ⵢⴰⵍⵢ ⵡⴰⵙⵙ ⴰⵏ ⵉⵙⵉⴷ, ⵎⴰⵛⴰ ⴰⴷ ⴰⵜⵉⴳ ⵏ ⵡⴰⵙⵉⴷ ⵉⵎⵇⵇⵓⵔ, ⴰⵍ ⵏⵣⵏⵣ ⵜⵓⴷⵔⵜ ⵏⵏⵅ ⴰ ⵖⴰ ⵜ ⵏⴰⴼ. ⴰⵢⵓⵔ: ⵎⴰ ⴳ ⵏⴰⵏ ⵜⵓⴷⵔⵜ ⴰⴷ ⵜⴰⵖⵓⵍ ⴰⴷ ⵜⵊ ⵉⵎⵛⵉ, ⵢⵉⵀ, ⵛⵓⴼ ⵏⴽⴽ ⵎⴰⵢ ⴽⴽⵉⵅ, ⵅⴰⵙ ⵜⴰⵏⴰⵛⴰ ⵓⵢⵉⵙ ⴷ ⵜⵣⴰⵣⵍⴰ, ⵣⵉ ⵜⴼⵔⴰⵡⵜ ⵖⵔ ⵜⴼⵔⴰⵡⵜ, ⵣⴳ ⵓⵊⴷⵓⴷ ⵖⵔ ⵓⵊⴷⵓⴷ, ⵉⵍⵉⵅ ⵓⵎⵥⵅ ⴰⵎⵎⴰⵙ ⴱⴷⵉⵅ ⵍⵍⴰ ⵜⵏⴱⴱⴰⴹⵅ, ⵛⵓⴼ ⵏⴽⴽ ⴷⵖⵉ ⵎⴰ ⵖⵔ ⴰⵖⵓⵍⵅ ⵣⴳ ⵉⴼⵔⵉ ⵖⵔ ⵉⴼⵔⵉ, ⴷ ⵍⴱⴰⵕⵓⴹ, ⴷ ⵉⵎⵏⵖⵉ, ⴷ ⵉⵎⵜⵜⵉⵏ, ⵀⴰⵜ ⴷⵔⵉⵏⵜ ⵖⵉⴼⵏⵅ ⵜⵉⵍⵍⴰⵙ, ⵎⵉⵍⵎⵉ ⴰⵢ ⵖⵉⴼⵏⵅ ⵜⵙⵙⵉⴷⴰ, ⵉⵛⵛ ⵅ ⴰⵣⵎⵣ ⴰⴳⴳⴰ ⵍⵃⴰⵍ. ⴰⵢⵓⵔ ⵓⵔ ⵉⵇⵉⵎ ⴰⵎ ⵍⵍⵉ ⵅⴰⵙ ⵏⵜⵜⴰⵏ ⴷ ⵉⵏⵣⴱⴰⵢⵏ ⴷ ⵉⵎⵏⵖⵉ, ⴷ ⵎⵏⵏⵙⵉⵡⵜ ⴰⵎⵎⴰⵙ ⵏ ⵉⴼⵔⴰⵏ, ⵜⵓⴷⵔⵜ ⵓⵔ ⵜⵇⵉⵎ ⴰⵎ ⵍⵍⵉ, ⵎⴰⵏⵉ ⵜⴰⵣⴰⵣⵍⴰ, ⵜⴰⵏⴰⵛⴰ ⵓⵢⵉⵙ, ⴷ ⵉⵎⵕⵕⵓⵢⴰ? ⴽⵓⵍ ⴰⵢⵓ ⵉⵇⴹⴰ, ⵜⵓⴷⵔⵜ ⵢⴰⴹⵏ ⴰⵢⵓ, ⵏⵜⵜⴰⵏ ⵓⵔ ⵉⵔⵉ ⴰⴷ ⵉⴷⵄⵏ ⵉ ⴷⵍⵜ ⵉⵕⵓⵎⵉⵏ ⴷ ⵉⵛⴽⴽⴰⵎⵏ, ⵓⵔ ⵉⵔⵉ ⴰⴷ ⵉⵇⵉⵎ ⵉ ⵜⵎⴰⵥⵉⵔⵕⵜ ⵉⴷⵖ ⵖⵉⴼⵙ ⵍⵄⵙⵙⴰ. ⵎⵛ ⵉⵔⴰ ⴰⴷ ⵉⴼⵖ, ⵉⵅⵚⴰ ⴰⴷ ⵉⵛⴰⵡⵔ, ⵀⴰ ⵓⵔ ⵉⵔⵉ ⴰⴷ ⴰⵖⵓⵍⵏ ⵉⵛⴽⴽⴰⵎⵏ ⴰⴷ ⵖⵉⴼⵙ ⴽⴽⴰⵜⵏ ⵕⵕⴰⵢ, ⴰⵢⵓ ⴰⵙ ⵜⵉⵊⴰⵏ ⴰⴷ ⵉⴼⵖ ⵜⴰⵎⴰⵣⵉⵔⵜ ⵉⵣⵔⵉⵏ ⵉⵎⵎⴰⵙ ⴷ ⴱⴰⴱⴰⵙ, ⴷ ⵜⵉⵜⵔⵉⵜ ⵏⵏⴰ ⵉⵊⵉⵏ ⵢⵓⵜ ⵏ ⵜⵄⵔⵔⵉⵎⵜ ⵜⴰⵢⵔⵉ ⵏⵏⵙ ⵜⵣⴷⵖ ⴰⵙⵏ ⵊⴰⵊ ⵏ ⵡⵓⵍ, ⵉⵀⵀ, ⵉⵣⵔⵉⵏ ⵉⵖⵔⵎ ⵏ ⴱⴰⴱⴰⵙ, ⴷ ⵜⵜⵣⴷⴷⵓⵖⵜ ⵏ ⵉⵖⵔⵎ, ⴰⴷ ⵢⴰⵡⴹ ⴰⴷ ⵉⴳⴳⴰⵏ ⵅⴼ ⵡⴰⵛⴰⵍ ⴰⵎⵎⴰⵙ ⵏ ⵜⴰⴳⴰⵏⵜ. ⵎⵛ ⵏ ⵉⵍⵍⴰ ⵡⴰⵢⵓⵔ ⵉ ⵜⵉⵛⴳⵯⵜ ⵉⵅⵡⴰ ⵜⴰⵎⴰⵣⵉⵔⵜ, ⵉⵎⵓⵏ ⴷ ⵉⵎⵃⵓⵔⴰⵛ ⵉⵣⵔⵢ ⵜⵉⵜⵔⵉⵜ. ⵏⵜⵜⴰⵜ ⵓⵔ ⴷ ⵜⴻⵜⵜⵓ ⴰⵎⵏⴰⵢ, ⵉⵙⵓⵍ ⵉⵍⵍⴰ ⴰⵙ ⴰⵎⵎⴰⵙ ⵏ ⵡⵓⵍ, ⵍⵍⴰ ⵜⵙⴰⵍ ⵉⵙ ⵉⵙⵓⵍ ⵓⵎⴰⵔⵊ ⵏⵏⵙ ⴷⵉⴳⵙ, ⵍⵍⴰ ⵜⵉⴳⵉⵎ ⴰⵙⵙ ⵏⵏⴰ ⴷⵉ ⴷ ⵉ ⵜⵜⴰⵖⵓⵍ, ⵡⴰⵅⵅⴰ ⴱⴱⵉⵏ ⵉⵎⴰⵣⴰⵏ. ⵉⴱⵢ ⵓⵏⵖⵎⵉⵙ, ⵜⵜⵔⴰ ⴰⴷ ⵖⵉⴼⵙ ⵜⵙⵍⴰ ⵎⴰ ⵢⴰⵙ ⵉⵊⵓ ⵍⵃⴰⵍ, ⴽⴽⴰⵏⵜ ⵜⵎⵉⵣⴰⵔ ⵊⴰⵔ ⴰⵙⵏ, ⵍⵍⴰ ⵜⵙⵍⵍⴰ ⵅⴰⵙ ⴰⵢⵓⵔ ⴷ ⵉⵎⴷⴷⵓⴽⴰⵍ ⵏⵏⵙ ⴷⴷⴰⵏ ⵎⵓⵏ ⴷ ⵉⵎⵃⵓⵔⴰⵛ ⵍⵍⴰⵏ ⵉ ⵜⵉⵛⴳⵯⵜ, ⵓⵔ ⵜⴰⵏⵏⵉ ⵉⵙ ⵉⵎⵎⵓⵜ ⵎⴰⴷ ⵉⵙⵓⵍ ⵉⴷⴷⵔ. ⵍⵍⵉⴳ ⴽⴽⵉⵏ ⵍⵅⵉⵔ ⵓⵊⴰⵔ ⵏ ⵓⵙⴳⴳⵯⴰⵙ ⵄⴰⴷ ⴰⵢ ⴷ ⴰⵖⵓⵍⵍⵏ ⵢⵉⵜⵜ ⵣⵉ ⵜⵇⴱⵉⵍⵜ ⵏ ⴰⵢⵜ ⵉⵖⴱⵓⵍⴰ, ⵏⵉⵜⵏⵉ ⵍⵍⴰⵏ ⵎⵓⵏ ⴷ ⵡⴰⵢⵓⵔ ⴽⵓⵍ ⵎⴰⵢ ⵏⴽⵉⵏ ⵓⵔ ⴷⴰ ⴱⵟⵓⵏ, ⵅⴰⵙ ⵉⵡⴹⵏⴷ ⵉⵣⵔⵉ ⴰⵖ ⴷ ⴷⴷⴰⵏ, ⵉⴷ ⵏⵜⵜⴰⵏ ⵓⵔ ⵉⵇⵉⵎ ⴰⵎ ⵍⵍⵉ, ⵜⵍⵍⴰ ⵖⵉⴼⵙ ⵍⵄⵙⵙⴰ, ⵎⵛ ⵉⵔⴰ ⴰⴷ ⵉⴷⴷⵓ ⵖⵔ ⵛⴰ ⵉⵅⵚⴰⵙ ⴰⴷ ⵜ ⵢⵉⵏⵉ ⵉ ⵉⵕⵓⵎⵉⵏ ⵀⴰ ⵏⵜⵜⴰⵏ ⴰⴱⴷⴰ ⵍⵍⴰ ⵃⴹⴰⵏ ⵜ ⵓⵔ ⴰⵙ ⵉⵇⵉⵎ ⵡⴰⴷⴷⵓⵔ, ⵓⵔ ⵉⴷ ⴰⵎ ⵍⵍⵉ, ⵏⵜⵜⴰ ⵢⵓⴷⵔ ⴷⵉⴳⵙ ⵍⵃⴰⵍ ⵉⵙ ⵢⵓⴼⵓ ⵜⵓⴷⵔⵜ ⴽⵓⵍⵜ ⵅⴰⵙ ⵜⵉⵍⵍⴰⵙ ⴰⵢ ⴷⵉⴳⵙ. ⵜⵖⵓⴼⵉ ⵏ ⵡⴰⵏⵉⵔ ⵏⵏⴰ ⵏⵖⵉⵏ ⵉⵕⵓⵎⵉⵏ. ⵉⵎⵃⵓⵔⴰⵛ ⴷ ⵉⴷⴷⴰⵏ ⵣⵉ ⵜⵛⴳⵯⵜ ⴷⴷⴰⵏ ⴰⵍ ⵉⵖⵔⵎ, ⵏⵏⴰⵏ ⴰⵙ ⴽⵓⵍ ⵎⴰⵢ ⵥⵥⵔⵉⵏ ⵉ ⵜⵛⴳⵯⵜ ⵏⵉⵜⵏⵉ ⴷ ⵉⵕⵓⵎⵉⵏ, ⵉⴷ ⵓⵔ ⵓⴼⵉⵏ ⵎⴰ ⵣⵣⵉ ⵢⴰⵙⵏ ⴽⴽⵉⵏ ⵉⵙ ⵉⵍⵍⴰ ⵎⴰⵏⵉ ⵉ ⵜⴼⵔⵏ ⵉⵏⵣⴱⴰⵢⵏ, ⵀⴰⵜ ⵏⵖⴰⵏ ⵉⵕⵓⵎⵉⵏ ⵙ ⵡⵓⵊⴰⵔ ⵓⵔ ⵉⴷ ⵛⵡⵉ, ⵄⴰⵡⴷⵏ ⴰⵙ ⴰⴽⴽⵯⴷ ⵅ ⵡⴰⵢⵓⵔ ⵉⴷ ⵏⵜⵜⴰⵏ ⴰⴳⴳⴰⵏ ⴱⵓ ⵡⵛⵏⵢⴰⵍ ⵉⵙⵓⵍ ⵉ ⵜⴱⵓⵄⵔⵡⴰⵜ ⵏⵏⵙ, ⵜⵉⵜⵔⵉⵜ ⵍⵍⵉⴳ ⵜⵙⵍⴰ ⴰⵏⵖⵎⵙⵓ ⵉⴼⴰⵊⴰ ⵖⵉⴼⵙ ⵍⵃⴰⵍ. ⵜⵉⵜⵔⵉⵜ ⵜⵓⵎⵥ ⵉ ⵍⵄⴰⵀⴷ ⵏⵏⵙ ⴰ ⵜⴳⴰⵏⵉ ⴰⵢⵓⵔ ⴰⵍ ⴷ ⵢⴰⵖⵓⵍ ⵓⵔ ⵜⵜⴰⵡⵍ ⵛⴰ ⵢⵓⵏ, ⵏⵜⵜⴰⵏ ⵉⵍⵍⴰⵏ ⴰⵎⵎⴰⵙ ⵡⵓⵍ ⵏⵏⵙ ⴷⵉⴳⵙ ⴰⴳ ⵣⴷⵖ, ⵏⵜⵜⴰⵜ ⵍⵍⴰ ⵜⵢⴰⵏⵢ ⴰⵜⴱⵉⵔ ⵏ ⵜⵓⴷⵔⵜ ⵏⵏⵙ ⴰⵙⵙ ⵏⵏⴰ ⴷⵉ ⵖⵔⴰ ⴷ ⵢⵖⵓⵍ ⵉⵙⵓⵍ ⵓⴷⵖⴰⵔ ⵏⵏⵙ ⵍⵍⴰ ⵜ ⵉⵜⵢⴰⵏⴰⵢ ⵓⵔ ⵜⵢⵓⵎⵉⵥ ⴰⴽⴽⵯⴷ ⵢⵓⵏ, ⵉⴷ ⵅⴰⵙ ⴱⴷⴰⵏ ⵉⵎⵃⵓⵔⴰⵛ ⵍⵍⴰ ⴷ ⵜⴳⴰⴼⴰⵢⵏ ⴰⵔ ⵜⵉⴳⵉⵎ ⴽⵓ ⴰⵙⵙ ⴰⵢⵓⵔ ⴰⴷ ⵢⴰⵖⵓⵍ ⴰⴽⴽⵯⴷ ⵏⵜⵜⴰⵏ ⴰⴷ ⵖⵉⴼⵙ ⵉⵙⵉⴷⴷⴰ ⵉⵙ ⴹⵔⵓ ⵜⴰⵍⵙⵜ ⵓⵔ ⵜⵙⵙⵉⴷⴰ ⵜⵓⴷⵔⵜ ⵏⵏⵙ, ⵡⵍⴰ ⴰⴱⵔⵉⴷ ⴷⴰⵜ ⴰⵙ, ⵓⵔ ⵜⵓⴼⵉ ⵎⴰⵏⵉ ⵖⵔ ⵜⴷⴷⵓ, ⵓⵍ ⵏⵏⵙ ⵍⵍⴰ ⵢⴰⵙ ⵉⵜⵜⵉⵏ ⵀⴰⵜ ⴰⵢⵓⵔ ⵉⵇⵏ ⵢⵓⵏ ⵡⴰⵙⵙ ⴰⴷ ⵢⴰⵎⵥ ⴰⴱⵔⵉⴷ ⵙ ⵓⵢⵉⵙ ⴰⵍ ⵖⵉⵔⵙ, ⴰⵎ ⵛⵉⵏⵏⴰ ⵜⵢⴰⵏⴰⵢⵏ ⵉⵜⵔⴰⵏ ⴰⵢⵓⵔ ⴽⵓⵍ ⵉⴹ ⴰⴷ ⵉⵔⴰⴱⵢ ⴰⴷ ⵖⵉⴼⵙ ⵉⵙⵙⵉⴷⴷⴰ ⴳ ⵊⵏⵏⴰ ⴰⵢ ⵜⵢⴰⵏⴰⵢ ⴰⴽⴽⵯⴷ ⴰⵢⵓⵔ ⴰⴷ ⵉⵔⴰⴱⵢ ⵖⵔ ⵜⵎⴰⵣⵉⵔⵜ ⵏⵏⵙ ⴰⴷ ⵖⵉⴼⵙ ⵉⵙⵙⵉⴷⴷⴰ ⵉⵙ ⵖⵉⴼⵙ ⴹⵔⵉⵏⵜ ⵜⵉⵍⵍⴰⵙ. ⵎⵛ ⵉⵍⵍⴰ ⵡⴰⵢⵓⵔ ⴰⵎⵎⴰⵙ ⵏ ⵡⵓⵍ ⵏ ⵜⵉⵜⵔⵉⵜ ⴷⴰⵢ ⵣⴷⵖ ⴷⵉⴳⵙ ⴰⵎ ⵢⵓⵏ ⵓⵙⴽⵍⵓ ⵉⵕⵥⵎ ⵉ ⵉⵣⵓⵔⴰⵏ ⴰⵎⵎⴰⵙ ⵏ ⵡⵓⵍ ⵓⵔ ⵉⵜⵜⵉⵖⵢ ⵛⴰ ⴰⴷ ⵜ ⵉⴽⵙ ⴷⴰ ⵓⵔ ⵉⵜⵜⵉⵏⵉ ⴰⴷ ⵉⵇⵇⵓⵔ, ⵡⴰⵍⴰ ⵉⵔⵛⵉ, ⵀⴰⵜ ⴰⴽⴽⵯⴷ ⴰⵢⵓⵔ ⵜⵍⵍⴰ ⵜⴰⵢⵔⵉ ⴰⵎⵎⴰⵙ ⵏ ⵡⵓⵍ ⵏⵏⵙ, ⴰⵎ ⵢⵓⵜ ⵏ ⵜⵢⵊⵊⵉⵊⵜ ⵜⵎⵖⵢ ⴰⵙ ⴰⵎⵎⴰⵙ ⵏ ⵡⵓⵍ, ⵓⵔ ⴷⴰ ⵉⵜⵜⴰⵊⵊⵉ ⵎⴰ ⴰⵙ ⵜ ⵉⴷ ⵉ ⵜⵜⴰⵡⴹⵏ, ⵉⵊⵓ ⵢⴰⵙ ⵉⵙⴷⴷⵓⵔⴰⵢ ⴰⵎ ⵓⴳⵊⵉⴳ ⵏ ⵜⴰⴱⵖⴰ ⵎⵛ ⵢⵓⵣⴹ ⴰⴷ ⵜⵜ ⵉⴱⵢ ⵍⴰⵏ ⵉⵙⵏⵏⴰⵏ ⵓⵔ ⵜ ⵜⵜⴰⵊⵊⵉⵏ, ⵉⵣⵓⵔⴰⵏ ⵏⵏⵙ ⵛⵛⴰⵔⵏ ⴷ ⵉⵣⵓⵔⴰⵏ ⵡⵓⵍ, ⵏⵜⵜⴰⵜ ⴰⴱⴷⴰ ⵍⵍⴰ ⵜⴷⴷⵓ ⴷⴰⵜ ⴰⵙ ⵎⵛ ⵉⵍⵍⴰ ⴳ ⵉⵎⵏⵖⵉ ⵅⴷ ⵎⵛ ⵉ ⵜⴷⴷⵓ, ⵎⵛ ⵉⵔⴰ ⴰⴷ ⵉⵊⵏ, ⵡⴰⵍⴰ ⵎⵛ ⴷ ⵉⴼⴰⴼⴰ ⵣⴳ ⵉⵜⵙ, ⵏⵜⵜⴰⵜ ⴰⵢ ⵖⵉⵔⵙ ⵉⵊⵉⵏ ⵜⴰⵎⴹⵓⴹⵜ. ⵉⵏⵏⴰ ⴳ ⵅⴼ ⵏⵏⵙ ⵀⴰⵜ ⵓⵔ ⵜⵍⵍⵉ ⵛⴰ ⵏ ⵜⵎⴹⵓⴹⵜ ⴳ ⵓⵎⴰⴹⴰⵍ ⵅⴰⵙ ⵏⵜⵜⴰⵜ ⴰⵢⴷ ⵉⵍⵍⴰⵏ, ⵡⴰⵅⵅⴰ ⵉⴷⴷⴰ ⵉⵣⵔⵉⵜ ⵎⵛⵜⴰ ⵏ ⵉⵙⴳⴳⵯⴰⵙⵏ ⵓⵔ ⵜⵢⴰⵊⵊⵉ ⵍⵃⴰⵍ, ⵎⴰⵛⴰ ⵏⵜⵜⴰⵏ ⵉⵙⵓⵍ ⴷⴰ ⵉⵜⵉⴳⵉⵎ ⴰⴷ ⵜⵜ ⵢⴰⵏⵏⵉ ⴰⴷ ⵖⵉⵔⵙ ⵉⴷⴷⵓ, ⵉⵏⵏⴰ ⵀⴰⵜ ⴰⴱⵔⵉⴷ ⵉⵙⵓⵍ ⴰⴷ ⵉⵣⴷⴷⵉⵊ ⴷⴰⵜ ⴰⵙ ⵓⵔ ⵉⵍⵍⵉ ⵎⴰ ⵙ ⵉ ⵜⵃⴰⵟⵟⵔⵏ ⴰⴷ ⵉⴷⴷⵓ ⴰⵍ ⵜⵉⵜⵔⵉⵜ. ⴰⵢⵓⵔ ⵡⴰⵅⵅⴰ ⴽⵓⵍ ⴰⵙⵙ ⴷⴰ ⵉⵜⵜⵉⴳⵉⵎ ⴰⴷ ⵢⴰⵖⵓⵍ ⵖⵔ ⵜⵎⴰⵣⵉⵔⵜ ⵏⵏⵙ ⵎⵇⵇⴰⵔ ⵅⴰⵙ ⴰⴷ ⵉⴽ ⵢⵓⵏ ⵡⴰⵙⵙ, ⵅⴷ ⵢⵓⵏ ⵢⵉⴹ ⵉⴷ ⵉⴽⴽⵓ ⵙⵉⵏ ⵉⵙⴳⴳⵯⴰⵙⵏ, ⵉⵙ ⵜⵉⵏⵖⵓ ⵓⵎⴰⵔⵊ ⵏ ⴱⴰⴱⴰⵙ ⴷ ⵉⵎⵎⴰⵙ ⵉⵙ ⵊⵉⵏ ⵙⵉⵏ ⵉⴼⵇⵉⵔⵏ ⵢⴰⵊⵉⵜ ⵏⵉⵏ ⵅⴰⵙ ⵙⵙⵉⵏ ⵓⵔ ⵉⵍⵍⵉ ⵎⴰⵢ ⵖⵉⵔⵙⵏ ⵉⵜⵖⵉⵎⴰⵏ, ⵉⵏⵖⵓⵜ ⵓⵎⴰⵔⵊ ⵏ ⵜⵎⴰⵣⵉⵔⵜ ⵏⵏⵙ ⴷ ⵉⵎⴷⴷⵓⴽⴰⵍ ⵏⵏⵙ. ⵎⴰⵛⴰ ⵏⵜⵜⴰⵏ ⵅⴰⵙ ⴷ ⵉⵎⵏⵖⵉ ⵖⵔ ⵉⵕⵓⵎⵉⵏ, ⵡⵅⵅⴰ ⴰⴽⴽⵯⴷ ⵉⵔⴰ ⴰⴷ ⵉⴷⴷⵓ ⵉⵙⵙⵏ ⵉⵙ ⵍⵍⴰⵏ ⵉⵕⵓⵎⵉⵏ ⴷⴰ ⵖⵉⴼⵙ ⵓⵔⵣⵣⵓⵏ, ⵎⴰ ⴰⵙ ⵉⵣⴰⵢⴷ ⵓⵔ ⵢⵓⴼⵉ ⴰⴷ ⵉⴷⴷⵓ, ⵍⵍⵉⴳ ⴷ ⵉⴷⴷⴰ ⵓⵎⴷⴷⵓⴽⴰⵍ ⵏⵏⵙ ⵣⵉⵔⵉ ⵉⵊⵉⵏ ⴰⵎⴷⴰⴽⵍ ⵏⵏⵙ ⵏ ⵜⵓⴷⵔⵜ ⵓⵔ ⴷⴰ ⵜⵎⵣⵔⴰⵢⵏ ⵙ ⵡⴰⴱⴷⴰ ⵏⵉⵜⵏⵉ ⴷⴰ ⵜⵎⵓⵏ, ⴰⴽⴽⵯⴷ ⵖⵔ ⵜⵉⵛⴳⵯⵜ ⵎⵓⵏⵏ ⴷ ⵉⵏⵣⴱⴰⵢⵏ, ⵏⵜⵜⴰⵜ ⵍⵍⵉⴳ ⵉⴽⴽⵓ ⵙⵉⵏ ⵉⵙⴳⴳⵯⴰⵙⵏ ⵢⴰⵖⵓⵍⴷ ⵖⵔ ⵜⵎⴰⵣⵉⵔⵜ, ⵢⵓⴼⴰ ⴷ ⴽⵓⵍⵛⵉ ⵓⵔ ⵉⵇⵇⵉⵎ ⴰⵎ ⵉⵏⵏⴰ ⵎⵉ ⵉⵍⵍⴰ. ⴰⵎⵖⴰⵔ ⵏ ⵜⵇⴱⵉⵍⵜ ⴰⵎⵏⴰⵢ ⴰⴱⴷⴰ ⵖⵉⴼⵙ ⵍⵄⵙⵙⴰ ⵓⵔ ⴷⴰ ⵜ ⵜⵜⴰⵊⵊⵉⵏ ⴰⴷ ⵉⴼⵖ, ⵡⴰⵍ ⴰⴷ ⵉⴷⴷⵓ ⵖⵔ ⵛⴰ, ⵄⵍⵍⴰ ⵉⵊⵉⵏ ⵅⴰⵙ ⴰⵛⴽⴽⴰⵎ ⵢⴰⵖⵓⵍ ⴷ ⴰⵏⴱⴱⴰⴹ ⴷⴰ ⵉⴱⵟⵓ ⵉⵣⵔⴼ ⵛⴼⵉⵏ ⴰⵙ ⵉⵕⵓⵎⵉⵏ ⴰⴷⴷⵓⵔ ⵏⵏⴰ ⵓⵔ ⵖⵉⵔⵙ ⵉⵍⵍⵉⵏ, ⵍⵍⴰ ⵉⵜⴳⴳⴰ ⴰ ⵢⵏⵏⴰ ⵉⵔⴰ ⵉ ⴰⵢⵜ ⵜⵇⴱⵉⵍⵜ ⵍⵍⴰ ⵢⴰⵙⵏ ⵉ ⵜⴳⴳⴰ ⵜⵉⵅⴰⵜ, ⵢⵓⴼⵓⴷ ⵜⴰⵇⴱⵉⵍⵜ ⴹⵔⵉⵏⵜ ⵖⵉⴼⵙ ⵜⵉⵍⵍⴰⵙ, ⵉⵕⵓⵎⵉⵏ ⴷⴰ ⵢⴰⵙⵏ ⵜⴽⵙⵏ ⵜⴰⵎⵣⵉⵔⵜ ⴰⵍ ⵜⵏ ⵙⵅⴷⴰⵎⵏ ⴱⵍⴰ ⴰⵜⵉⵊ, ⵓⵔ ⴷⴰ ⵢⴰⵙⵏ ⴰⴽⴽⵯⴰⵏ ⴰⴽⴽⵯⴷ ⵛⵡⵉ, ⵢⵓⴼⴰ ⴷ ⵙⵓⵍⵍ ⴰⵍⵜⵓ ⴷⴰ ⵖⵉⴼⵙⵏ ⵓⵔⵣⵣⵓⵏ, ⴰⵢⵜ ⵓⵅⴰⵎ ⵏⵏⵙ ⵍⵍⴰ ⴰⵙⵏ ⵜⴳⴳⴰⵏ ⵍⵎⵕⴰⵢⵖ, ⵡⴰⵍⴰ ⴰⴽⴽⵯⴷ ⵢⵉⵏⵉ ⵏ ⵡⴰⵢⵓⵔ ⵄⴰⴷ ⵉⴷ ⵏⵉⵜⵏⵉ ⵅⴰⵙ ⵉⴼⵇⵇⵉⵔⵏ ⵉⵎⵇⵓⵔⵏ. ⴰⴱⴷⴰ ⵄⵍⵍⴰ ⴷⴰ ⵖⵉⵔⵙⵏ ⵉ ⵜⴷⴷⵓ ⵢⵉⵏⵉ ⵢⴰⵙⵏ ⵀⴰⵜ ⵉⵏⵏⴰ ⵢⵉ ⵛⴰ: ⵉⴷⴷⴰ ⴷ ⵎⴻⵎⵎⵉⵜⵓⵏⵉⵣⵍⴰ ⵉⵅⴼ ⵏⵏⵙ ⴷ ⵉⵏⵣⴱⴰⵢⵏ ⴱⴰⵔ ⴰⴷ ⵣⵣⵉⵙⵏ ⵢⴰⵡⵢ ⵛⴰ. ⵉⴷ ⵅⴰⵙ ⵉⴷⴷⴰ ⴷ ⵣⵉⵔⵉ ⵏⵏⴰⵏ ⴰⵙ ⴰⵢⵜ ⵓⵅⴰⵎ ⵏⵏⵙ ⵓⵔ ⴰⵛ ⵉⵅⵚⴰ ⴰⴽ ⴰⵏⵏⵉⵏ, ⵀⴰⵜ ⵄⵍⵍⴰ ⴰⴷ ⵖⵉⴼⵏⵅ ⵜⵜ ⵉⵙⵃⵔⵔⴰ. ⵣⵉⵔⵉ ⵡⴰⵅⵅⴰ ⴷⵉⴳⵙ ⴰⵎⴰⵔⵊ ⵏ ⴰⵢⵜ ⵓⵅⴰⵎ ⵏⵏⵙ ⴷ ⵡⵉⵏ ⵜⵎⴰⵣⵉⵔⵜ ⴷ ⵉⵎⴷⴷⵓⴽⴰⵍ, ⵉⵏⵏⴰ ⴰⵊⵊ ⴰⴷ ⵉⴷⴷⵓ ⴰⴷ ⵜⵏ ⵉⴽ ⵢⴰⵏⵏⵉ ⵜⵏ ⵉⵖⴰⵍ ⵉⴷ ⵉⵙ ⵜⵍⵍⴰ ⵛⵡⵉ ⵏ ⵜⵍⴻⵍⵍⵉ, ⵓⵎⴰ ⵍⵍⵉⴳ ⵉⵙⵓⵍ ⵓⵎⵖⴰⴱ ⵓⵔ ⴷ ⵢⵓⵍⵉⵢ ⵡⴰⵙⵙ ⵎⵛ ⴷ ⵅⴰⵙ ⴰⴷ ⵜⴼⵔⵅ, ⴰⵊⵊⵉ ⴰⴷ ⴷⴷⵓⵅ ⵖⵔ ⵓⴹⵖⴰⵔ ⵏⵏⴰ ⴷⵉ ⵜⴷⴷⵓⵅ ⵏⴽⴽ ⴷ ⴰⵔⵢⴰⵣ ⴱⵓⵔⵣⵅ ⴰⵍ ⴰⴽⴽⵯⴰⵅ ⴰⴱⵔⴰⵣ ⵉ ⵉⵕⵓⵎⵉⵏ, ⵓⵏⵏⴰ ⵢⵉ ⴷ ⵉⵃⵜⴰⵍⵍ ⵀⴰⵜ ⵓⵔ ⵏⵏⵉⵅ ⴰⴷ ⵜ ⵇⵉⵍⵅ. ⵣⵉⵔⵉ ⵓⵔ ⵉⴽⴽⵉ ⵛⴰ ⵏ ⴱⵣⵣⴰⴼ ⵡⵓⵙⵙⴰⵏ ⵉⴷ ⴰⵢⵜ ⵓⵅⴰⵎ ⵏⵏⵙ ⵓⵔ ⵜⴰⵊⵊⵉⵏ ⴰⴷ ⵉⴼⵖ ⵉⵙ ⴳⴷⵏ ⴰⴷ ⵉ ⵜⵢⵉⵎⵣ, ⵉⵙ ⵍⵍⴰⵏ ⵉⵕⵓⵎⵉ ⴷⴰ ⵖⵉⴼⵙ ⵓⵔⵣⵣⵓⵏ, ⵍⴰ ⵏⵜⵜⴰⵏ ⵡⴰⵍⴰ ⴰⵢⵓⵔ, ⴰⴽⴽⵯⴷ ⴰⵎⵏⴰⵢ ⵓⵔ ⵜⵢⴰⵏⵏⵉ ⵅⴰⵙ ⴰⵔⵇⵇⴰⵙ ⴰⵢ ⵖⵉⵔⵙ ⵢⵓⵣⵏ, ⵓⵔ ⵉⵃⵍⵉ ⵅⴰⵙ ⵢⴰⵖⵓⵍ ⵢⵓⵎⵥ ⴰⴱⵔⵉⴷ ⴱⵍⴰ ⵓⵍ ⵏⵏⵙ, ⵢⴰⵊⵊⵉ ⵜⴰⵎⴰⵣⵉⵔⵜ ⵏⵏⵙ ⵓⵔ ⵉⵏⵏⴰ ⴰⵙ. ⵢⴰⵖⵓⵍ ⴷ ⵣⵉⵔⵉ ⵖⵔ ⵡⴰⵢⵓⵔ ⵏⵏⴰ ⵏ ⵉⵣⵔⵢ ⵓⵔⵉⵏⵏⴰ ⴰⵙ, ⵏⵜⵜⴰⵏ ⵉⵍⵍⴰ ⵍⵍⴰⵢ ⵜⵢⴰⵏⵢ ⴰⴷ ⴷ ⵢⴰⵖⵓⵍ ⴰⴷ ⴰⵙ ⴷ ⵢⴰⵡⵢ ⵛⴰ ⵉⵏⵖⵎⵉⵙⵏ ⵉⵥⵉⵍⵍⵏ, ⵎⴰⵛⴰ ⵍⵍⵉⴳ ⴷ ⵖⵉⵔⵙ ⴷ ⵢⴰⵖⵓⵍⵍ ⵢⵓⵡⵢ ⴰⵙⴷ ⵅⴰⵙ ⴰⵢⵏⵏⴰ ⵢⴰⵙ ⵉⵊⴰⵏ ⴰⵎⵖⴰⴱ ⴰⵎⵎⴰⵙ ⵡⵓⵍ. ⵉ ⵜⵉⴼⴰⵡⵜ ⴰⵢ ⴷ ⵢⵓⵡⴹ ⵢⵓⴼⴰ ⵜ ⵉⴷ ⵄⴰⴷ ⴰⴳ ⴼⴰⴼⴰ ⵣⴳ ⵉⵜⵙ ⵉⵍⵍⴰ ⵉⵊⵏⵓ ⴰⵎⵎⴰⵙ ⵉⴼⵔⵉ, ⵏⵜⵜⴰⵏ ⴷ ⵖⵉⵔⵙ ⵉⴽⴽⵓ ⵉⵎⵉ ⵉⴼⵔⵉ, ⴷⴰ ⵉⵏⵏⴰ ⴰⵙ ⵡⴰⵢⵓⵔ ⵛⴽ ⴰⵢⵓ ⴷ ⵢⴰⵖⵓⵍⵍⵏ. ⵣⵉⵔⵉ: ⵏⴽⴽ ⴰⵢⵓ ⴷ ⵢⴰⵖⵓⵍ ⴰⵢ ⴷ ⵉⴷⴷⴰⵏ ⵙ ⵢⵉⴹ ⵓⵔ ⵉⴷ ⴰⵙⵙ. ⴰⵢⵓⵔ: ⵉⵙ ⵜⵙⵓⵍ ⵜⴰⵍⵙⵜ ⴰⵍⵜⵓ ⴹⵔⵓ? ⵣⵉⵔⵉ: ⵎⴰⵛⵉ ⵅⴰⵙ ⵜⴰⵍⵍⵙⵜ ⴰⴳ ⴹⵔⵉⵏ ⵜⵉⵍⵍⴰⵙ, ⵉⵡⴰ ⵉⵡⴰ ⴰ ⴰⵎⴷⴷⴰⴽⵍ ⵓⵔ ⵜⵇⵉⵎ ⵜⵓⴷⵔⵜ ⴰⵎ ⵛⵉⵏⵏⴰ ⵎⵉ ⵜⵍⵍⴰ ⵓⵔ ⵉⵜⵖⵉⵎⴰⵏ ⵉ ⵜⵎⵓⵔⵜⵉⵏ ⵅⴰⵙ ⵓⵏⵏⴰ ⵎⵉ ⵉⵎⵎⵓⵜ ⵡⵓⵍ, ⵢⴰⵖⵓⵍ ⵕⵕⴰⵢ ⴰⴼⵓⵙ ⵉ ⵢⵛⴽⴽⴰⵎⵏ, ⵉⵕⵓⵎⵉⵏ ⴷⴰ ⵜⴳⵯⴰⵏ ⵜⵉⵅⴰⵜ ⵉ ⴰⵢⵜ ⵓⵅⴰⵎ ⵏⵏⵅ ⴷ ⴰⵢⵜ ⵜⵇⴱⵉⵍⵜ, ⵓⵍⴰ ⵎⴰⵛ ⵏⵏⵉⵅ ⵅⴰⵙ ⴰⵊⵊⵜ ⵜ ⴰⴷ ⵜ ⵇⵉⵎ ⴳ ⵓⵍ. ⴰⵢⵓⵔ ⵅⴰⵙ ⵉⴼⵇⵄ ⵉ ⵎⴰⵢ ⴰⵙ ⵉ ⵜⵜⵉⵏⵉ ⵓⵎⴷⴷⴰⴽⵍ ⵏⵏⵙ, ⵉⵏⵏⴰ ⵎⵄⵏⴰ ⵍⵍⵉⴳ ⵉⴷⴷⴰ ⴰⴷ ⴰⵙ ⴷ ⵢⴰⵡⵢ ⵛⴰ ⵓⵏⵖⵎⵉⵙ ⵉⵥⵉⵍⵍⵏ, ⵎⵛⴰ ⵉⴷⴷⴰ ⴷ ⵢⵓⵡ ⴰⵙ ⴷ ⵅⴰⵙ ⵎⴰ ⵙ ⵉ ⵜⵄⵎⵎⴰⵕ ⵓⵍ ⵏⵏⵙ, ⵉⴷ ⵉⵏⵏⴰ ⴰⵙ ⵀⴰⵜ ⴱⴰⴱⴰⵛ ⵡⴰⵍⴰ ⵉⵎⵎⴰⵛ ⵉⵕⵓⵎⵉⵏ ⴷⴰ ⴰⵙⵏ ⵜⴳⴳⴰⵏ ⵜⵉⵅⴰⵜ ⵊⵉⵏ ⵜⵏ ⴳ ⴰⵊⵉⵔ ⵜⵓⴷⵔⵜ, ⴰⵎⵏⴰⵢ ⴰⴱⴷⴰ ⵜⵍⵍⴰ ⵖⵉⴼⵙ ⵍⵄⵙⵙⴰ, ⵄⵍⵍⴰ ⵢⴰⵖⵓⵍ ⴷ ⴰⵏⴱⴱⴰⴹ ⵉⵕⵓⵎⵏ ⵙⵓⵍⵍ ⴷⴰ ⵖⵉⴼⵏⵅ ⵓⵔⵣⵣⵓⵏ, ⵏⴽⴽ ⴽⵓⵍ ⵓⵙⵙⴰⵏ ⵏⵏⴰ ⵏⴽⴽⵉⵅ ⴽⵓⵍ ⵅⴰⵙ ⵜⵓⴼⵔⴰ ⴰⴷ ⵉⵍⵍⵉⵅ, ⵓⵔ ⵉⵍⵍⵉ ⵎⴰⵢ ⵉ ⵢⴰⵏⵏⵉ, ⵉⴷ ⴰⴱⴷⴰ ⵄⵍⵍⴰ ⴷⴰ ⴷ ⵉ ⵜⴷⴷⵓ ⵖⵔ ⴰⵢⵜ ⵓⵅⴰⵎ ⵢⵉⵏⵉ ⴰⵙⵏ ⵀⴰⵜ ⵙⵍⵉⵅ ⵉⵍⵍⴰ ⴷⴰ ⵎⴻⵎⵎⵉⵜⵓⵏ, ⵓⵔ ⴷⴰ ⵣⵣⵉⵙⵏ ⵉ ⵜⴷⴷⵓ ⴰⵍ ⴰⵙ ⵛⴼⵏ ⵛⴰ ⵅⴷ ⵍⵍⴰ ⴷ ⵜⴷⴷⵓⵏ ⵉⵕⵓⵎⵉⵏ ⴷⴰ ⵢⴰⵙⵏ ⵜⴳⴳⴰⵏ ⵜⵉⵅⴰⵜ. ⵉⵙⵙⵏ ⵡⴰⵢⵓⵔ ⵉⵙ ⵉⵙⵓⵍ ⵕⵕⴰⵢ ⵉⵅⵅⴰ ⵢⵓⴼⴰⵏ ⵜⵡⴰⴷⴰ ⵓⵔ ⵖⵉⵔⵙ ⵉ ⵜⵜⴰⴼⴰ ⴰⴱⵔⵉⴷ ⴰⴷ ⵉⴳⴳⴰⴼⴰ ⵉⵅⴼ ⵏⵏⵙ ⵉ ⵉⵎⵏⵖⵉ ⴰⴷ ⵉⵔⴰⵔ ⵍⵃⵕⵕ ⴳ ⵉⵕⵓⵎⵉⵏ ⴰⴷ ⵉⵙⵙⵏ ⵉⵊ ⴰⵢⵏⵏⴰ ⵜⴳⴳⴰⵏ ⴳ ⴰⵢⵜ ⵜⵇⴱⵉⵍⵜ ⵏⵏⵙ. ⴰⵢⵓⵔ ⵉⴷⵄⵏ ⵉ ⵍⵃⴰⵍⵜ ⵏⵏⴰ ⴷⵉ ⵉⵍⵍⴰ ⵉⴷ ⵅⴰⵙ ⵉⴼⵔⴰⵏ ⴰⴷ ⵉ ⴳⴳⴰⵏ ⴽⵓⵍ ⴰⵙⵙ ⴰ ⵏⵜⵜⴰⵏ ⴷ ⵉⵎⵏⵖⵉ, ⵕⵕⴰⵢ ⵓⵔ ⵉⵇⵉⵎ ⴰⵎ ⵛⵉⵏⵏⴰ ⵎⵉ ⵉⵍⵍⴰ ⵉⴷ ⵉⴽⴽⵓ ⵅⴰⵙ ⵏⵜⵜⴰⵏ ⴷ ⵓⵢⵉⵙ ⵜⵣⴰⵣⵍⴰ ⴷ ⵉⴳⵔⴰⵡⵏ, ⵜⵎⵍⵙⴰ ⵉⵥⵉⵍⵍⵏ ⴷⵖⵉ ⵅⴰⵙ ⵏⵜⵜⴰⵏ ⴷ ⵉⴼⵔⴰⵏ ⵍⵍⴰ ⴳⴳⴰⵏ ⴱⵍⴰ ⵜⴰⴷⵓⵍⵉ, ⴰⵙⵙⵓ ⴷⴰ ⴰⵙⴽⴽⴰ ⴷⵉⵏ. ⵉⴷ ⵅⴰⵙ ⵎⴰⵏⵉ ⵢⴰ ⵙⵏ ⵓⴼⵉⵏ ⵉⵕⵓⵎⵉⵏ ⴰⵏⵖⵎⵉⵙ ⵀⴰⵜ ⵍⵍⴰⵏ ⴳ ⴰⵏⵏⵙⴰ ⵢⵉⵏⵏ ⴷⴰ ⵖⵉⴼⵙⵏ ⴽⴽⴰⵜⵏ ⵙ ⵜⴰⵢⵍⴰⵍⵉⵏ, ⵉⴷ ⵏⵉⵜⵏⵉ ⵓⵔ ⵖⵉⵢⵏ ⵉ ⵡⵢⵓ, ⴷⴰ ⵍⵍⴰ ⵢⵓⵔⵣⵣⵓⵏ ⵅⴰⵙ ⴰⵡⵏⵓⵍ ⴰⵢ ⵏⵏⴰ ⴰⵙ ⵊⵉⵏ ⵉⵕⵓⵎⵉⵢⵏ ⵜⵉⵅⴰⵜ. ⵎⵛⵜⴰ ⵏ ⵢⵓⵏ ⴰⵢ ⴷ ⵏⵖⴰⵏ, ⵉⴷ ⴰⴷⵖⴰⵔ ⵏⵏⴰ ⵉⵊⵓ ⵉⴷⵓⵔⴰⵔ ⴷ ⵉⴼⵔⴰⵏ ⵓⴼⵉⵏ ⵉⵏⵣⴱⴰⵢⵏ ⵎⴰⵏⵉ ⵢ ⴼⵔⵏ, ⵉⴷ ⵉⵕⵓⵎⵉⵏ ⵔⴰⵏ ⴰⴷ ⴼⵓⴽⴽⴰⵏ ⵣⴳ ⴰⵏⵏⵙⵢⴰ ⵜⴰⴼ ⴰⴷ ⵣⵔⵉⵏ ⵖⵔ ⵓⴷⵖⴰⵔ ⵢⴰⴹⵏ, ⵎⴰⵛⴰ ⵜⴰⵏⵣⴱⴰⵢⵜ ⵜⴱⴷⴰ ⴷⴰ ⵖⵉⴼⵙⵏ ⵜⴱⴱⵉ ⴰⴱⵔⵉⴷ. ⵓⵔ ⴷⴰ ⵜⵏ ⵜⵜⴰⵊⵉⵏ ⴰⴷ ⵣⵔⵉⵏ. ⵉⵟⵟⵓ ⴽⵓⵍ ⴰⵙⵙ ⴰ ⵏⵜⵜⴰⵜ ⵜⵍⵍⴰ ⵖⵔ ⵉⵏⵣⴱⴰⵢⵏ ⴷⴰ ⵢⴰⵙⵏ ⵜⵚⴰⵡⴰⴹ ⵓⵛⵛⵉ ⴷ ⵡⴰⵎⴰⵏ ⴰⵍ ⴷⵉⴳⵙⵏ ⵜⴳⴳⴰ ⵜⴰⵔⵢⵣⵜ ⴰⴷ ⵓⵔ ⵜⵜⴰⵖⵓⵍⵏ ⵖⵔ ⴷⴼⴼⵉⵔ. ⵏⵜⵜⴰⵜ ⵜⵊⵓ ⵢⵓⵜ ⵏ ⵜⵎⴹⵓⴹⵜ ⵉⵛⴼⵉⵏ ⴰⵎⴷⵢⴰ ⵉ ⵜⵡⵜⵎⵉⵏ ⵓⵔ ⵜⵔⴹⵉ ⴰⴷ ⵜⵜ ⴷⵄⵏ ⵉ ⴷⴷⵍⵜ ⵉⵕⵓⵎⵉⵏ. ⴽⵓ ⴰⵙⵙ ⴷⴰ ⵜⵙⴰⵍ ⵅ ⵡⴰⵢⵓⵔ ⵉⵙ ⴷ ⵢⴰⵖⵓⵍ ⵎⴰⴷ ⵉⵀⵉ ⵅⴰⵙ ⴰⴷ ⵜ ⵜⴰⵏⵏⵉ ⴷⴰ ⵜ ⵜⵍⴰⵖⴰ ⴰⵙ " ⴱⵓ ⵡⵛⵏⵢⴰⵍ " ⴰⵎⵓⵔ ⵏⵏⵛ ⴰⴷ ⵙ ⴳⴳⵓⴷⵅ ⴰ ⵜⴱⵓⵔⵣⴷ. ⵀⴰ ⵜⴱⵓⵔⵣⵜ ⵜⵉⵄⵓⵔⵎⴰ ⵢⵓⵏ ⵡⴰⵙⵙ ⴰⵢⵓⵔ ⵉⵊⵓ ⴳ ⵉⵕⵓⵎⵉⵏ ⴰⵢⵏⵏⴰ ⴰⵙ ⵉⵔⴰ ⵡⵓⵍ, ⵅⴰⵙ ⵉⵎⵃⵓⵔⴰⵛ ⴰⵖⵓⵍⵏⴷ ⵣⴳ ⵉⵎⵏⵖⵉ ⴰⵍ ⵜⵜⵉⵏⵉⵏ ⵀⴰⵜ ⴰⵢⵓⵔ ⴰⵙⵙⴰ ⵉⵊⵓ ⵍⵎⵣⵉⵜ, ⵉⴷ ⵅⴰⵙ ⵜⴰⵏⵏⵉⵜ ⵉⵟⵟⵓ ⵓⵔ ⵜⵃⵍⵉ ⵅⴰⵙ ⵜⵊⵔⵓ ⴰⵙⵍⵍⴰⵍⵓ, ⵏⵜⵜⴰⵏ ⵜ ⵉⴷ ⵢⵓⵡⴹ ⴰⵏⵏⴰ ⴰⵙ ⵜⴱⵓⵔⵣ ⵀⴰ ⵜⴱⵓⵔⵣ ⵜⵉⵄⵓⵔⵎⴰ ⵏⵏⵛ ⴰⵄⵔⵉ ⵏⵜⵏⵏⴰ ⴽ ⵢⵓⵔⵓⵏ, ⵉⵇⵏⵏ ⵎⵛ ⵓⵔⵓⵅ ⴰⵍⵜⵓ ⴰⵔⴱⴰ ⴰⴷ ⴰⵙ ⵊⵅ ⵉ ⵉⵙⵎ ⵏⵏⵙ " ⴰⵢⵓⵔ ". ⴰⵢⵓⵔ: ⵉⵏⵏⴰ ⴰⵙ ⵏⵏⵉⵅ ⴰⵎ ⴰ ⵉⵟⵟⵓ, ⵎⵔ ⵓⴼⵉⵅ ⵉⵕⵓⵎⵉⵏ ⵓⵔ ⴷⵉⴳⵙⵏ ⵜⵜⴰⵊⵊⵉⵅ ⴰⴽⴽⵯⴷ ⵢⵓⵏ. ⵉⵟⵟⵓ: ⵓⵔ ⵉⴷ ⵅⴰⵙ ⵛⴽ ⴰⴳⴳ ⵔⴰⵏ ⴰⴷ ⵜⵏ ⵉⵅⵍⴰ, ⵇⵇⴰⵃ ⵓⵏⵏⴰ ⴷⵉ ⵉⵍⵍⴰ ⵡⵓⵍ ⴷ ⵜⵓⵔⵉⵏ, ⵎⵔ ⵊⵉⵏ ⵎⵉⴷⵏ ⴰⵎ ⵛⴽ ⵓⵔ ⴰⵅ ⴷ ⵜⵜⴰⵜⴼⵏ ⵉⵕⵓⵎⵉⵏ ⵡⴰⵍⴰ ⴽⵙⵏⴰⵅ ⵜⴰⵎⵓⵔⵜ ⵏⵅ. ⴰⵢⵓⵔ: ⴷⵉⴳⵙ ⴰⵢ ⵜⵍⵍⴰ, ⵍⵍⴰⵏ ⵡⵉⵏⵏⴰ ⵢⴰⵅ ⵉⵣⵏⵣⴰⵏ ⵙ ⵡⴰⵜⵉⵊ ⵓⵔ ⵉⵡⴰⵜⵉⵏ. ⵉⵟⵟⵓ: ⴰⵎⵔ ⵓⴼⵉⵅ ⵎⴰⵢ ⵓⵣⵏⵅ ⵙ ⵉⵙⵏⴹⴰⵍ, ⵖⵔ ⵉⵎⵣⵡⵓⵔⴰ ⵏⵏⵅ ⴰⴷ ⴰⵙⵏ ⵉⵏⵉⵅ ⵜⴰⵔⵡⴰ ⵏⵏⵓⵏ ⵓⵔ ⵜⵇⵉⵎ ⴰⵎ ⵍⵍⵉ, ⵜⴰⵖⵓⵍ ⵜⴷⵄⵏ ⵉⴷⴷⵍⵜ, ⵜⴰⵔⵢⴰⵣⵜ ⵏⵏⵙⵏ ⵜⵎⵓⵏ ⴷⵉⵡⵏ ⵜⵎⵎⵓⵜ, ⵀⴰ ⵛⵜⵏ ⵍⵍⴰ ⵖⵉⴼⵙ ⵉⵜⵡⴰⵜ ⵕⵕⴰⵢ. ⴰⵢⵓⵔ: ⵜⵓⵙⵉⵜ ⵜⵖⵏⴼⵉⵜ, ⵅⴰⵙ ⴰⵊⵊⵉⵜ ⴰⴷ ⵜⵇⵉⵎ ⴳ ⵓⵍ ⵓⵎⴰ ⴷⴰ ⵏⴰⵖⵓⵍ ⴰⵏⵊ ⴰⵊⵉⵔ ⵛⴰ ⴰⴷ ⵏⵇⵉⵎ ⴱⴰⵍ ⴰⴷⴷⵓⵔ. ⴰⵢⵓⵔ ⵢⵓⵡⴹ ⴰ ⵢⵏⴰ ⵎⵉ ⵉⴷⴷⴰ ⵡⴰⵙⵙ ⵅⴰⵙ ⵏⵜⵜⴰⵏ ⴷ ⵉⵎⵏⵖⵉ. ⵍⵅⴰⴹⵔ ⵏⵏⵙ ⵉⵔⵙⵙⴰ ⵉⵙ ⵉⵊⵓ ⴰⵙⵙⵓ ⵎⴰ ⴰⵙ ⵉⵔⴰ ⵡⵓⵍ ⴳ ⵕⵓⵎⵉⵏ. ⴰⵢⵓⵔ ⵉⵎⵛⵉⵙ ⵙ ⵡⴰⴱⴷⴰ ⵅⴰⵙ ⵍⵍⴰ ⴰⵙ ⵉⴽⴽⴰⵜ ⵉⴹ ⵉⵜⵜⵓⵜⵢ ⵉⵊⵏ ⴰⵎⵎⴰⵙ ⵉ ⵉⴼⵔⵉ, ⵉⵍⵍⴰ ⵍⵍⴰ ⵉⵜⵜⵉⵏⵉ ⵅⴰⵙ ⵎⵉⵍⵎⵉ ⴰⵢ ⴷ ⵉⵜⵜⴰⵍⵢ ⵡⴰⵙⵙ ⴷⵉⵅ ⴰⴷ ⵉⵔⵣⵓ ⵎⴰⵏⵉ ⵣⵉ ⴷ ⵜⴽⴽⴰⵏ, ⵅⴷ ⵎⴰⵏⵉ ⵢⴰⵙⵏ ⵉⵜⵜⴰⴼ ⵛⴰ ⵓⵡⵏⵓⵍ ⴰⴷ ⵖⵉⴼⵙⵏ ⵉⵡⵜ. ⵉⵎⵛⵉⵙ ⴽⵓ ⴰⵙⵙ. ⵎⵛ ⵜⵎⵜⴰⵜⵏ ⵉⵎⴷⴷⵓⴽⴰⵍ ⵏⵏⵙ ⴰⵍ ⵜⵜⵓⵙⴰⵖⵏ, ⵏⵜⵜⴰⵏ ⴰⴱⴷⴰ ⴳ ⵉⵎⵣⵡⵓⵔⴰ, ⵎⴰⵛⴰ ⵢⵓⵏ ⵡⴰⵙⵙ ⵉⵍⵍⴰ ⴰⵎⵎⴰⵙ ⵉⵎⵏⵉⵖ ⴰⵍⵍⵉⴳ ⵜ ⵉⴷ ⵙⵙⵉⵖⵏ ⵙ ⵜⴰⵔⵙⴰⵙⵜ ⵖⵔ ⴷⴷⴰⵡ ⵏ ⵜⴰⵢⵜ, ⵛⴼⵉⵏ ⵜ ⵉ ⵡⴰⵛⴰⵍ, ⵉⴹⵍⵓ ⴳ ⴷⴰⵎⵏⵏ ⵅⴰⵙ ⵉⵙ ⵓⵔ ⵉⵎⵎⵓⵜ, ⵢⵓⵙⵉⵏ ⵜ ⵉⴷ ⵉⵎⴷⴷⵓⴽⴰⵍ ⵏⵏⵙ ⴰⵍ ⵢⵓⵏ ⵉⴼⵔⵉ ⵍⵍⴰⵏ ⵍⵍⴰ ⵜⵢⴰⵏⴰⵢⵏ ⵅⴰⵙ ⴰⴷ ⵉⵎⵜ ⵉⵍⵍⴰ ⵖⴰⵙ ⴷⴰ ⵉⵏⴳⴳⴼ, ⵉⵣⵣⵍ ⵓⵔ ⵉⵖⵉⵢ ⴰⴷ ⵉⵇⵉⵎ ⵡⴰⵍ ⴰⴷ ⵉⴱⴷ, ⵡⴰⵍⴰ ⴰⴷ ⵉⵙⵙⵉⵡⵍ. ⴽⵓⵍ ⵉⵏⵣⴱⴰⵢⵏ ⵙⵎⵉⴹⵏ ⴰⵍⵍⵉⴳ ⵉ ⵜⵜⵓⵙⵉⵖ ⵡⴰⵢⵓⵔ, ⵉⵏⵖⴰⵜⵏ ⵍⵃⴰⵍ. ⵉⴷ ⵉⵟⵟⵓ ⵅⴰⵙ ⵜⵙⵍⴰ ⴰⵏⵖⵎⵉⵙ ⵏ ⵡⴰⵢⵓⵔ ⵉⵜⵜⵓⵔⵙⵜ, ⵓⵙⵉⵏ ⵜ ⵉⴷ ⵖⵔ ⵉⴼⵔⵉ, ⵉⵔⴰ ⴰⴷ ⵉⵎⵎⵜ, ⵏⵜⵜⴰⵜ ⵓⵔ ⴰⵙ ⵜ ⵉⵊⵉ ⵍⵃⴰⵍ, ⵜⵓⵎⵥⴷ ⴰⴱⵔⵉⴷ ⵓⵔ ⵜⵙⵙⵉⵏ ⵎⴰ ⵅ ⵜⵍⵓⴽⴽⵓ, ⵜⵏⵏⴰ ⵀⴰⵜ ⴱⵓ ⵡⵛⵏⵢⴰⵍ ⵏⵖⵉⵏⵜ ⵉⵕⵓⵎⵉⵏ, ⴰⵍⵍⵉⴳ ⵜ ⵉⴷ ⵜⵓⵡⴹ, ⵜⵓⴼⴰ ⵜ ⵉⴷ ⵉⵍⵍⴰ ⴷⴰ ⵉⵏⴳⴼ ⵉⴹⵍⵓ ⵙ ⵉⴷⴰⵎⵏ, ⵓⵔ ⴷⴰ ⵉⵙⵙⴰⵡⴰⵍ, ⵉⵍⵍⴰ ⵍⵍⴰ ⴹⵓⵔⵔ ⴰⵙ ⵉⵏⵣⴱⴰⵢⵏ ⴳ ⵡⴰⵎⵎⴰⵙ ⵉⴼⵔⵉ. ⵍⵍⴰ ⵜ ⵜⵜⵍⴰⵖⴰ ⵉⵟⵟⵓ, ⵜⵏⵏⴰ ⴰⵙ: ⴰ ⵎⴰ ⵓⵔ ⵉⴷ ⵉⵙ ⵜⵔⵉⴷ ⴰⴷ ⵜⵎⵎⵜ ⴰ ⴱⵓ ⵡⵛⵏⵢⴰⵍ, ⵏⵜⵜⴰⵜ ⵜⵍⵍⴰ ⵍⵍⴰ ⵜⴰⵍ ⴰⵍ ⵜⴽⴽⴰⵜ ⴳ ⴷⵎⴰⵔⵔ ⵏⵏⵙ ⴷ ⵉⴼⴰⴷⴷⵏ, ⵜⵃⵓⴼ ⵜ ⵜⵜⵓⵜⵜⵢ ⵖⵉⴼⵙ ⴷⴰⵢ ⵜⵀⵣⵣⴰⵜ ⵉⴷ ⵎⴰⵛⴰ ⵏⵜⵜⴰⵏ ⵅⴰⵙ ⴰⴷ ⵜ ⵀⵣⵣⴰⵏ ⵢⵉⵔⵉ ⴰⴷ ⵉⵎⵜ ⵉⴷ ⵅⴷ ⵜⴰⵔⵙⴰⵙⵜ ⵜⵙⵓⵍ ⴰⵙⵏ ⵖ ⵊⴰⵊ ⵓⵔ ⴰⵙ ⵜⴼⴼⵉⵖ. ⵉⵟⵟⵓ ⵓⵔ ⵜⵃⵍⵉ ⵅⴰⵙ ⵜⴷⴷⴰ ⵜⴰⵡⵉⴷ ⵓⴷⵉ ⴰⵎⵃⴰⵢⵍ ⴷⴰⵢ ⵜⵙⵙⵉⵔⴷ ⴰⵙ ⵉⴷⴰⵎⵏ ⵉ ⵡⴰⵢⵓⵔ ⵜⵎⵢⴰⵡⴰⵙ ⵏⵜⵜⴰⵜ ⴷ ⵣⵉⵔⵉ, ⵜⴰⵔⵙⴰⵜ ⵣⴳ ⵊⵏⵏⵙ, ⵓⵔ ⴰⵙ ⵜ ⵉⴷ ⴼⵓⴽⴽⴰⵏ ⴰⵍⵍⵉⴳ ⵏⵏⴰⵏ ⵀⴰⵜ ⴷⴰ ⴷ ⵉⵎⵎⵜ, ⴷⴰⵢ ⵊⵏ ⴰⵙ ⵜⵉⵍⴱⵉⵅⵉⵏ ⵙ ⵡⵓⴷⵉ, ⵎⴰⵛⴰ ⴰⵢ ⵏⵏⴰ ⵎⵉ ⵉⵏⵏⵙⵓ ⵉⴹ ⴰ ⵏⵜⵜⴰⵏ ⴷⴰ ⵉⵏⴳⴳⴼ ⵏⵏⴰⵏ ⵓⵔ ⵜ ⵉⴷ ⵜⴼⴼⵓ ⵙⵉⴳⵏ ⴰⵙ ⵉⵅⴼ. ⴰⵢⵓⵔ ⵉⴽⴽⴰ ⵍⵅⵉⵔ ⵏ ⵡⵓⵙⵙⴰⵏ ⴰ ⵏⵜⵜⴰⵏ ⵉⵍⵍⴰ ⵢⵓⵖ ⴰⵛⴰⵍ ⵓⵔ ⴷⴰⵢ ⵜⴽⴽⵔ ⴰⴽⴽⵯⴷ ⵓⵛⵛⵉ ⵅⴰⵙ ⵍⵍⴰ ⵢⴰⵙ ⵣⵣⵓⵣⵓⵔⵏ ⵙ ⵜⵖⵏⵊⴰⵢⵜ ⵓⴷⵉ, ⵏⵜⵜⴰⵏ ⵉⴽⴽⴰ ⵢⵉⵜⵜ ⵡⵓⵙⵙⴰⵏ, ⵛⵡⵉ ⵢⴰⵖⵓⵍ ⴷⴰⵢ ⵉⵙⵙⴰⵡⴰⵍ, ⴰⵍ ⵉⵜⵜⵉⵜ, ⵉⵟⵟⵓ ⵏⵜⵜⴰⵜ ⴰⴱⴷⴰ ⵜⵍⵍⴰ ⵖⵉⵔⵙ, ⴷ ⵓⵎⴷⴷⴰⴽⵍ ⵏⵏⵙ ⵣⵉⵔⵉ ⵓⵔ ⴷⴰ ⵉⵙ ⴱⵟⵟⵓⵏ, ⵉⴷ ⵉⵏⵣⴱⴰⵢⵏ ⵅⴰⵙ ⴰⵢⵓⵔ ⵢⵓⵖ ⴰⵛⴰⵍ ⵢⴰⵖⵓⵍ ⵖⵔ ⴷⴼⴼⵉⵔ ⵓⵔ ⵉⴷ ⴰⵎ ⵍⵍⵉⴳ ⵉⵍⵍⴰ ⴱⵓ ⵡⵛⵏⵢⴰⵍ. ⴰⵢⵓⵔ ⵉⴽⴽⴰ ⵓⵊⴰⵔ ⵏ ⵙⵉⵎⴰⵡ ⵏ ⵡⵓⵙⵙⴰⵏ ⴰ ⵏⵜⵜⴰⵏ ⵓⵔ ⴷⴰ ⵉⵜⴽⴽⵔ ⵄⴰⴷ ⵛⵡⵉ ⵢⴰⵖⵓⵍ ⵍⵍⴰ ⵉⵜⴼⵖ ⵣⴳ ⵡⴰⵏⵏⵙⴰ, ⴷⵉⴳⵙ ⵄⴰⴷ ⴰⵢ ⵜⵙⵙⵏ ⵉⵟⵟⵓ ⴰⵢⵓⵔ ⵉⵙ ⵉⵔⴰ ⴰⴷ ⵉⵊⵊⵢ, ⵏⵜⵜⴰⵜ ⴰⴱⴷⴰ ⵜⵍⵍⴰ ⵜⵃⴹⴰⵜ, ⵍⵍⴰ ⴰⵙ ⵜⴳⴳⴰ ⵜⵉⵍⴱⵉⵅⵉⵏ ⵙ ⵡⵓⴷⵉ ⴰⵍ ⵜⵙⵙⵛⵛⴰ, ⵏⵜⵜⴰⵏ ⵉⵜⵜⵓⵔⵙⵜ ⴱⵣⵣⴰⴼ ⵜⵓⵊⵊⴰ ⴷⵉⴳⵙ ⵜⴰⵔⵚⴰⵙⵜ ⵏⵏⴰ ⵜⵢⵓⵖⵏ ⴰⵟⵟⴰⵏ, ⵉⴷⴷⴰ ⵢⵓⴳⴳⴰ ⵅ ⵍⵎⵓⵜ. ⴰⵎⴷⴷⴰⴽⵍ ⵏⵏⵙ ⵣⵉⵔⵉ ⵙ ⵡⴰⴱⴷⴰ ⵉⵍⵍⴰ ⵖⵉⵔⵙ ⵓⵔ ⴷⴰ ⵣⵉ ⵙ ⵉⴱⵟⵓ ⵉⵇⵉⵎ ⵜⴰⵎⴰ ⵏⵏⵙ. ⵎⵛ ⵉⵍⵍⴰ ⵡⴰⵢⵓⵔ ⵏⵜⵜⴰⵏ ⵍⵍⴰ ⵢⵓⵖ ⵜⵉⵜⵉ ⵉⵜⵜⵓⵔⵜⵙ ⵢⵓⵎⵥ ⴰⵛⴰⵍ ⴳ ⴰⵙⵙ ⵏⵏⴰ, ⵜⵉⵜⵔⵉⵜ ⵏⵜⵜⴰⵜ ⵜⵡⴰⵔⵊⵉⵜ ⴳ ⵉⴹ ⵍⵍⵉⴳ ⵜⵊⵏⵓ: ⴰⵍ ⵜⵡⴰⵔⵊⵉⵜ ⴰⵢⵓⵔ ⴰⵍⵍⵉⴳ ⵜⵜⵓⴼⵓ ⵉⵍⵍⴰ ⵉⴳⴳⵓ ⴳ ⴷⴰⵎⵏ ⵍⵍⴰⵏ ⴹⵓⵔⵏ ⴰⵙ ⵎⵉⴷⵏ, ⵍⵍⵉⴳ ⴰⵙ ⵜⵙⵙⴰⵡⴰⵍ ⵓⵔ ⴷⴰ ⴰⵙ ⵉ ⵜⵔⴰⵔⴰ ⴰⵡⴰⵍ, ⵅⴰⵙ ⵍⵍⴰ ⴷⵉⴳⵙ ⵉ ⵜⵀⵣⵣⴰ ⴰⵍⵍⵏ, ⵉⵊⵓ ⴰⵣⴳⴳⵯⴰⵖ ⴳ ⴷⴰⵎⵏ. ⵏⵜⵜⴰⵜ ⵓⵔ ⵜⵓⴼⵉ ⵎⴰⵏⵉ ⵖⵔ ⵜⵔⴰⵔ, ⵉⵍⵍⴰ ⴷⵉⴳⵙ ⴼⴰⴷ ⵏ ⵡⴰⵢⵓⵔ ⵎⴰⵛⴰ ⵍⵍⵉⴳ ⵜ ⵉⴷ ⵜⵓⴼⴰ ⵉⵍⵍⴰ ⵉⵥⵍ. ⵎⵉⴷⵏ ⴹⵓⵔⵔ ⴰⵙ ⵢⵓⵣⵍⵏ ⵣⵉⴳⵙ ⵉⴷⴰⵎⵏ ⴰⵍ ⵜ ⵜⵍⴰⵖⴰ ⵎⴰⵛⴰ ⵓⵔ ⴷⴰ ⴰⵙ ⵉ ⵜⵔⴰⵔⴰ, ⵏⵜⵜⴰⵜ ⵓⵔ ⵜⵓⴼⵉ ⵎⴰⵢ ⵜⵊⵓ ⵍⵍⴰ ⵜⵜⵉⵔⵉ ⴰⴷ ⵜⴷⴷⵓ ⴰⵍ ⵜⵓⵊⴷ ⴰⴷ ⵜⴼⵖ ⴰⴳⵔⴰⵡ ⴰⵍ ⵜⵓⵃⵍ ⵜⴰⵖⵓⵍ ⴷ, ⵛⵡⵉ ⵏⵜⵜⴰⵜ ⵖⵉⴼⵙ ⵜⴽⵓⴱⵔ ⴰⴷ ⵜⵉⴷ ⵜⵀⵣⵣⴰ ⵜⵓⵛⵉⵜ ⵉⴷ ⵜⵏⴰⴼⴰ. ⵅⴰⵙ ⵜⴼⴰⴼⴰ ⴷⴰⵢ ⵜⵅⵍⵄ, ⵣⴳ ⵉⵜⵙ ⵓⵍ ⵏⵏⵙ ⵍⵍⴰ ⵉⴽⴽⴰⵜ ⵉⴷ ⵅⴷ ⵜⴰⵏⵏⵉ ⴰⵢⵓⵔ ⴳ ⵢⵓⵜ ⵍⵃⴰⵍⵜ ⵓⵔ ⵉⵥⵉⵍⵍⵏ, ⵜⴼⴼⵖ ⵜⵉⵙⵉ ⴷⴰⵢ ⵜⴽⴽⵔ ⵖⵔ ⴱⵔⵔⴰ ⵜⵓⵎⵥⵜ ⵜⵔⵊⴰⵊⵉⵜ, ⵜⵙⵙⵏ ⴰⵢⵓⵔ ⵉⴷ ⵉⵙ ⴰⵙ ⵉⵊⵕⴰ ⵛⴰ. ⵡⴰⵅⵅⴰ ⵜⴰⵖⵓⵍ ⴰⴷ ⵜⵊⵏ ⵓⵔ ⴰⵙ ⴷ ⵉⴷⴷⵉ ⵉⵜⵙ ⵜⵇⵉⵎⴰ ⵅⴰⵙ ⵍⵍⴰ ⵜⵅⵎⵎⴰⵎ ⵉⴷ ⵜⴰⵡⴰⵔⵊⵉⵜⵓ ⵜⴰⵊⵊⵉ ⴷⵉⴳⵙ ⴰⵅⵍⴰⵄ ⴷ ⵡⴰⴷ ⵜⵏⵏⴰ ⵀⴰⵜ ⴰⵢⵓⵔ ⵀⴰⵜ ⵓⵔ ⴰⵙ ⵜ ⵉⴽⴽⵉ ⵍⵎⴰⵏ. ⵜⵉⴼⴰⵡⵜ ⵍⵍⵉⴳ ⴷ ⵢⵓⵍⵢ ⵡⴰⵙⵙ ⵜⴰⵏⵏⴰ ⴰⵙ ⵉ ⵢⵎⵎⴰⵙ: ⵉⴹ ⵍⵍⵉ ⴰⵢⵓ, ⵀⴰⵜ ⵡⴰⵔⵊⵉⵜⵅ ⵢⵓⵜ ⵏ ⵜⵡⴰⵔⵊⵉⵜ ⵓⵔ ⵜⵃⵍⵉ ⵛⴰ. ⵍⵍⵉⵅ ⵊⵏⵉⵅ ⴰⵍⵍⵉⴳ ⴰⵏⵏⵉⵅ ⴰⵢⵓⵔ ⵉ ⵜⵡⴰⵔⵊⵉⵜ ⵍⵍⴰ ⴹⵓⵔⵏ ⵖⵉⴼⵙ ⵎⵉⴷⵏ, ⵏⵜⵜⴰⵏ ⵉⵍⵍⴰ ⵍⵍⴰ ⵉⵥⵍ ⵉⴳⴳⵓ ⴳ ⴷⴰⵎⵏ, ⵏⴽⴽ ⵡⴰⵅⵅⴰ ⵜ ⵜⵍⴰⵖⵉⵅ ⵓⵔ ⴷⴰ ⵉ ⵉⵜⵔⴰⵔⴰ ⴰⵡⴰⵍ, ⵍⵍⵉⴳ ⵀⵓⴼⵅ ⴰⴷ ⵜ ⵉⴷ ⵀⵣⵣⴰⵅ ⴼⴰⴼⴰⵅⴷ. ⵉⵎⵎⴰⵙ ⵜⴰⵏⵏⴰ ⴰⵙ: ⵀⴰⵜ ⴷⴰ ⴷ ⴰⵙ ⵉⵊⵔⵓ ⵛⴰ ⵏⵜⵜⴰⵏ ⵉⴷⴷⴰⵏ ⵉⵛⴼⵓ ⵉⵅⴼ ⵏⵏⵙ ⵉ ⵉⵕⵓⵎⵉⵏ, ⵀⴰⵜ ⵏⵉⵜⵏⵉ ⵓⵔ ⴷⵉⴳⵙⵏ ⵜⴰⵙⴰ ⵏ ⴱⵏⴰⴷⵎ, ⵀⴰ ⵜⵉⵍⵉ ⵖⵉⵔⵙⵏ ⵛⵔⵎⴰⴹ ⵉⴷⴷⵓⵙⵏ, ⵇⴰⵃ ⵎⴰⵢ ⵜⵏⵉⴷ ⴰⵜⵜ ⵢⴰⵖ ⴷⴰ ⵜⵜ ⵢⴰⵖ. ⵜⵉⵜⵔⵉⵜ: ⴳⵯⴷⵅ ⴰ ⵉⵎⵎⴰ ⴰⴷ ⵉⵎⵎⵜ. ⵜⵓⴷⴰ: ⵎⴰⵖⴰ ⵜⵊⴷ ⴰ ⵉⵍⵍⵉ, ⵎⵛ ⵉⵎⵎⵓⵜ ⵍⵍⵉⴳ ⵖⵉⴼⵏⵅ ⴹⵔⵉⵏⵜ ⵜⵉⵍⵍⴰⵙ. ⴽⵓⵍⵛⵉ ⵏⵊⵓ ⵖⵉⴼⵙ ⴰⴷ ⵎⵜⵏ ⵉⵔⵢⵣⵏ. ⵀⴰ ⵎⵜⵏ.. ⵀⴰ ⵎⵜⵏ. ⵀⴰ ⴰⵏⵉⵔ ⵏⵖⵉⵏⵜ ⵔⵣⵉⵏⵜ ⵉ ⵜⵓⵄⵓⵔⵎⴰ ⵏⵏⵙ. ⵜⵉⵜⵔⵉⵜ: ⵓⵔ ⵔⵉⵅ ⴰ ⵉⵎⵎⴰ ⴰⴷ ⵉⵎⵎⵜ ⵉⵙⵉⵏ ⵉⴷ ⵏⵜⵜⴰⵏ ⴰⵖⵔⴰ ⵢⵊⵏ ⵓⵏⵏⴰ ⵖⵔⴰ ⵉⴽⵙⵏ ⵜⴰⵍⵙⵜ ⵏⵏⴰ ⵖⵉⴼⵏⵅ ⵉⴹⵔⵉⵏ. ⵜⵓⴷⴰ: ⵉⵡⴰ ⵉⵡⴰ ⴰ ⵢⵍⵍⵉ ⵓⵔ ⵉ ⵜⵖⵎⴰⵏ ⵅⴰⵙ ⵓⵏⵏⴰ ⵢⵓⴷⵔⵏ ⵉ ⵜⵙⴰⵔⵜ ⵏⵏⵙ ⴷ ⵓⵏⵏⴰ ⵉⵊⵉⵏ ⴰⵎⴷⴷⴰⵍⵍⵓ ⵓⵔ ⴷⵉⴳⵙ ⵓⵍ ⵡⴰⵍⴰ ⵜⵓⵔⵉⵏ. ⵜⵉⵜⵔⵉ: ⵓⵔⵔⵉⵅ ⴰ ⵉⵎⵎⴰ ⴰⴷ ⵉⵎⵜ ⵡⴰⵢⵓⵔ ⵢⴰⵊⵊⵉ ⵅⴰⵙ ⵏⴽⴽ ⵓⵍ ⵉⵏⵓ ⵉⵔⴰⵜ, ⵓⵍ ⵉⵏⵓ ⵉⵔⴰⵜ ⵜⵉⵜⵔⵉⵜ ⵣⵉ ⵎⴰ ⵜⵜⵡⴰⵔⵊⵉⵜ, ⴰⵢⵓⵔ ⵉⵍⵍⴰ ⵉⵖⵎⵓ ⴳ ⴷⴰⵎⵏ ⴰ ⵏⵜⴰⵜ ⵜⵖⵓⴼ, ⵜⵙⵙⵏ ⵉⴷ ⵉⵙ ⵜⵜ ⵢⴰⵖ ⵛⴰ. ⵏⵜⵜⴰⵜ ⵅⴰⵙ ⵍⵍⴰ ⵜⵅⵎⵎⴰⵎ, ⵉⵙ ⵜⴳⵯⴷ ⴰⵢⵓⵔ ⴰⵜⵜ ⵢⴰⵖ ⵛⴰ, ⵍⵍⴰ ⵜⵓⵔⵣⵣⵓ ⵎⴰ ⵓⵔ ⵜⵜⴰⴼⴰ ⵛⴰ ⵓⵏⵖⵎⵉⵙ ⵅⴼ ⵖⵉⴼⵙ, ⵎⴰⵛⴰ ⵏⵜⵜⴰⵏ ⵉⵍⵍⴰⵏ ⴳ ⵉⵡⵜ ⵏ ⵜⵎⴰⵣⵉⵔⵜ ⵉⴳⵓⵊⵏ, ⵖⵉⴼⵙ ⵅⴰⵙ ⵓⵍ ⵏⵏⵙ ⴰⴳ ⵜⵜⴰⵔⴼⵏ, ⴰⴱⴷⴰ ⴰⵍ ⵜⵜⴰⵏⵏⵉ ⴰⵢⵓⵔ ⴷⴰⵜ ⴰⵙ ⴰⵎ ⵉⵏⵏⴰ ⵎⴰ ⵜⵜⴰⵏⵏⵉ ⵉ ⵜⴰⵡⴰⵔⵊⵉⵜ ⴰⵏⵜⵜⴰⵏ ⵍⵍⴰ ⵢⵓⵖ ⴰⵛⴰⵍ ⵉⵖⵎⵓ ⴳ ⴷⴰⵎⵏ, ⵍⴰ ⵜⴱⴷⴰⴷ ⴰⵍ ⵜⵅⵎⵎⴰⵎ ⵉⴷ ⵓⵔ ⵜⵔⵉ ⵜⵡⴰⵔⵊⵉⵜⵓ ⴰⴷ ⴰⵙ ⵜⴼⴼⵖ ⵣⴳⴳ ⵉⵅⴼ ⵏⵏⵙ. ⵍⵍⴰ ⵜ ⵜⵔⴰⵔⴰ ⵅⴰⵙ ⵉ ⵉⵎⵟⵉ ⵓⵎⴰ ⵓⵔ ⴰⵙ ⵜⵙⵙⵉⵊⵔ ⵛⴰ. ⴰⵢⵓⵔ ⵍⵍⵉⴳ ⵢⴰⵖⵓⵍ ⵍⵍⴰⵢ ⵜⵊⵊⵢ, ⵉⴷ ⴰⵜⵔⵙ ⵉⵎⵓⵏ ⴰⵙ ⵢⴰⵛⵢ ⴷ ⵉⵅⴼ ⵏⵏⵙ ⵉⵊⵓ ⵍⴰⴱⴰⵙ ⵀⴰ ⵏⵜⵜⴰⵏ ⴷⴰ ⵉⵜⴼⵖ ⵖⵔ ⴱⵕⵕⴰ, ⵓⵍ ⵏⵏⵙ ⵉⵍⵍⴰ ⵍⵍⴰ ⵉⵔⴽⵎ ⵉⵔⴰ ⴰⴷ ⵉⵙⴱⵔⴷ ⵉⵅⴼ ⵏⵏⵙ ⴳ ⵕⵓⵎⵉⵏ ⴰⴷ ⵢⴰⵖⵓⵍ ⴰⵍⵜⵓ ⴰⴷ ⴰⵙⵏ ⵉⵊ ⴰ ⵢⵏⵏⴰ ⴰⵙ ⵊⵉⵏ, ⵉⴷ ⵡⵜⵉⵏ ⵙⴽⵏ ⴰⵙ ⵜ ⵉⴷ ⵙⵢⵉⵏ ⵉⴷⴷⴰ ⵢⵓⵡⴹ ⵍⵎⵓⵜ, ⵏⵜⵜⴰ ⴷⴰ ⵉⵜⵀⵣⵣⴰ ⵉⵄⴱⴰⵏ ⵖⵉⴼⵙ ⴰⵍ ⵉⵜⵜⴰⵏⵏⴰⵢ ⴰⵣⵎⵓⵍ ⵏⵏⴰ ⴰⵙ ⵜⴰⵊⵊⵉ ⵜⴰⵔⵚⴰⵚⵜ. ⵉⴷ ⴽⵓⵍ ⴰⵙ ⴰ ⵏⵜⵜⴰⵏ ⴷⴰ ⵉⵜⵖⵢⵉⵢⵉⵣ ⵉⵔⴰ ⴰⴷ ⵉⴷⴷⵓ ⴰⴷ ⵢⴰⵜⴼ ⵉⵎⵏⵖⵉ, ⵎⴰⵛⴰ ⵉⵎⴷⴷⵓⴽⴰⵍ ⵏⵏⵙ ⵓⵔ ⵜⴰⵊⵊⵉⵏ, ⴰⴷ ⵉⴷⴷⵓ ⴰⵍⵍⵉⴳ ⵉⵊⵊⵢ ⵄⴰⴷ ⴰⵢ ⵜⵓⵊⵊⴰⵏ. ⴰⵢⵓⵔ ⵢⵓⵎⵥ ⵉ ⵜⵙⴰⵔⵜ ⵏⵏⵙ ⵡⴰⵅⵅⴰ ⵉⵜⵜⵓⵙⵉⵖ ⴰ ⵏⵜⵜⴰⵏ ⵉⵙⵓⵍ ⵢⵓⵎⵥ ⴰⵙⵏ ⴰⵛⴱⴰⵔ ⵉ ⵉⵕⵓⵎⵉⵏ, ⵅⴰⵙ ⵎⴰⵏⵉ ⴰⵙⵏ ⵢⵓⴼⵓ ⵛⴰ ⵓⵡⵏⵓⵍ ⴷⴰ ⴷⵉⴳⵙⵏ ⵉ ⵜⴳⴳⴰ ⴰⵢⵏⵏⴰ ⵉⵔⴰ. ⵉⴷ ⵉ ⵜⵓⵛⴳⵯⵜ ⵉⵏⵣⴱⴰⵢⵏ ⵊⵉⵏ ⵉ ⵉⵕⵓⵎⵉⵏ ⴰⵢⵏⵏⴰ ⴰⵙⵏ ⵉⵔⴰ ⵡⵓⵍ ⵢⵓⵎⵥⵏ ⴰⵛⴱⴰⵔ ⵏ ⵚⴹⵉⵙ ⵓⵙⴳⴳⵯⴰⵙ ⴰ ⵏⵉⵜⵏⵉ ⴷⴰ ⵜⵎⵏⵖⴰⵏ ⴷ ⵉⵕⵓⵎⵉⵏ ⵡⴰⵅⵅⴰ ⵎⵓⵜⵏ ⵉⵎⵃⵓⵔⴰⵛ ⵉ ⵜⵉⵛⵅⴳⵯⵜ ⵄⴰⴷ ⵉⵙ ⵍⵍⴰⵏ ⵏⵉⵜⵏⵉ ⵊⵔⴷⵏ ⵓⵊⴰⵔ ⵏⵏⵙⵏ ⵜⵉⵙⴰⴼⵔⴰⵡⵉⵏ ⴷ ⵍⵎⴷⴰⴼⵄ, ⵉⴷ ⵉⵏⵣⴱⴰⵢⵏ ⵏⵉⵜⵏⵉ ⵉⴷⵔⵓⵙ ⵎⴰ ⵙ ⴽⴽⴰⵜⵏ, ⵅⴰⵙ ⴰⴷⴷⴰⵢ ⵏⵖⵏ ⵛⴰ ⴷⵉⴳⵙⵏ ⴷⴰⵢ ⴽⵙⵏ ⴰⵙ ⴰⵢⵏⵏⴰ ⵙ ⵉⴽⴽⴰⵜ ⴰⵍ ⴷⵉⴳⵙ ⵜⵏ ⵏⵇⵇⴰⵏ ⴷⵉⵅ ⵏⵉⵜⵏⵉ. ⵎⴰⵛⴰ ⵍⵍⵉⴳ ⵖⵉⵔⵙⵏ ⵊⵔⴷⵏ ⵉⵕⵓⵎⵉⵏ ⵉⴷ ⵓⵎⵥⵏ ⴽⵓⵍ ⵜⵉⵇⴱⵉⵍⵉⵏ ⴰⵍ ⵜⵜⴰⵡⵉⵏ ⵉⵕⵓⵎⵉⵏ ⵎⴰ ⵙ ⵜⵏ ⴽⴽⴰⵜⵏ, ⴰⵍ ⵜⵎⵜⴰⵜⵏ ⴱⵣⵣⴰⴼ ⵏ ⵉⵏⵣⴱⴰⵢⵏ, ⴰⴼⵏ ⵉⵅⴼⴰⵡⵏ ⵏⵏⵙⵏ ⵉⵙ ⵖⵉⵔⵙⵏ ⵜ ⵉⴷ ⵛⵛⴰⵏ, ⵓⵔ ⵃⵍⵉⵏ ⵅⴰⵙ ⴱⴷⴰⵏ ⴷⴰ ⵜⵀⵣⵣⴰⵏ ⵉⴼⴰⵙⵙⵏ ⴰⵍ ⴰⴽⴽⵯⴰⵏ ⵉⵅⴼ ⵏⵏⵙⵏ ⵉ ⵉⵕⵓⵎⵉⵏ. ⴰⵢⵓⵔ ⴷ ⵓⵎⴷⴷⴰⴽⵍ ⵏⵏⵙ ⵅⴰⵙ ⵓⴼⵉⵏ ⵍⵃⴰⵍ ⵉⵥⵢⵕ ⵖⵉⴼⵙⵏ ⵙⵙⵏ ⵉⴷ ⴰⴷ ⵜⵜⵓⵢⵉⵎⵥⵏ ⵓⵔ ⵃⵍⵉⵏ ⵅⴰⵙ ⵓⵎⵥⵏ ⴰⴱⵔⵉⴷ ⴰⵖⵓⵍⵍ ⵖⵔ ⵜⵎⴰⵣⵉⵔⵜ ⵏⵏⵙⵏ. ⴰⵢⵓⵔ ⵀⴰⵜ ⵉⴽⴽⴰ ⵓⵊⴰⵔ ⵏ ⵙⴹⵉⵙ ⵉⵙⴳⴳⵯⴰⵙⵏ ⴰ ⵏⵜⵜⴰⵏ ⵉⵅⵡⴰ ⵜⴰⵎⵉⵣⵉⵔⵜ ⵏⵏⵙ ⵉⵙ ⵜⵣⵄⵏ ⵉⵕⵓⵎⵉⵏ ⵢⴰⵊⵊⵉ ⵉⵎⵎⴰⵙ ⴷ ⴱⴰⴱⴰⵙ ⵓⵔⵉⵏⵏⴰ ⴰⵙ ⴼⵇⵉⵔⵏ ⴰⵍ ⵖⵉⴼⵙⵏ ⵜⴽⵔⴼⴰⵙⵏ ⵉⵕⵓⵎⵉⵏ, ⵉⵙ ⵍⵍⴰⵏ ⵍⵍⴰ ⵢⵓⵔⵣⵣⵓⵏ ⴰⵢⵓⵔ ⵎⴰⵏⵉ ⵜ ⵜⵜⴰⴼⴰⵏ, ⵉⴷ ⵏⵉⵜⵏⵉ ⵎⵇⵓⵔⵏ, ⴰⵢⵓⵔ ⵉⴷⴷⴰ ⵖⵔ ⵜⵛⴳⵯⵜ ⵉⵎⵓⵏ ⴷ ⵉⵏⵣⴱⴰⵢⵏ, ⵓⵊⴰⵔ ⵏ ⵙⴹⵉⵙ ⵏ ⵉⵙⴳⴳⵯⴰⵙⵏ ⴰ ⵏⵜⵜⴰⵏ ⵓⵔ ⴷ ⵢⴰⵖⵓⵍ. ⵅⴰⵙ ⵢⵓⴳⴳⴰ ⴷ ⵖⵔ ⵜⵎⴰⵣⵉⵔⵜ ⵏⵏⵙ ⵢⵓⴼⴰ ⴷ ⵉⵎⵎⴰⵙ ⴷ ⴱⴰⴱⴰⵙ ⵎⵎⵓⵜⵏ ⵉⵖⵔⵎ ⵏⵏⵙ ⵉⵇⵇⵏ, ⵢⵓⴼⴰ ⴷ ⴰⴽⴷ ⵃⵎⵎⵓ ⵉⵊⵏ ⴰⵊⵊⴰⵔ ⵏⵏⵙⵏ ⵉⵎⵎⵓⵜ, ⴽⵓⵍⵛⵉ ⵉ ⵜⵇⴱⵉⵍⵜ ⵓⵔ ⵉⵇⵇⵉⵎ ⴰⵎ ⵍⵍⵉ, ⴰⵎⵖⴰⵔ ⵏⵏⵙⵏ ⵓⵔ ⵉⵇⵉⵎ ⵉⵊⵓ ⴰⵎⵖⴰⵔ ⵉⵕⵓⵎⵉⵏ ⵊⵉⵏ ⵖⵉⴼⵙ ⵍⵄⵙⵙⴰ ⵅⴷ ⵍⵍⴰ ⵜ ⵜⵄⵣⴰⴱⵏ ⵖⵔ ⵛⴰ ⵓⴹⵖⴰⵔ ⵢⴰⴹⵏ, ⵢⴰⴼ ⴷ ⴰⵍⵜⵓ ⵄⵍⵍⴰ ⵉⵊⵉⵏ ⵅⴰⵙ ⴰⵛⴽⴽⴰⵎ ⵢⵓⵎⵥ ⵕⵕⴰⵢ, ⴰⵢⵜ ⵜⵇⴱⵉⵍⵜ ⵍⵍⴰ ⵜⵏ ⵉⵙⵙⵉⴳⵯⴷ, ⵓⵔ ⵉⵍⵍⵉ ⵛⴰ ⵢⵓⵏ ⴷⴰⵢ ⵜⵀⵣⵣⴰⵏ ⴰⵅⵛⴰⵛ ⴷⴰⵜ ⴰⵙ, ⵢⴰⵖⵓⵍ ⵉⴱⵓⵔⵣ ⵢⵉⵍⵉ ⵖⵉⵔⵙ ⵡⴰⴷⴷⵓⵔ. ⵢⴰⴼ ⴷ ⵉⵕⵓⵎⵉⵏ ⴽⵙⵏ ⴰⵙⵏ ⵜⴰⵎⵣⵉⵔⵜ ⵉⵥⵉⵍⵏ, ⵓⵔ ⵜⵇⵉⵎ ⵜⵊⵓ ⵜⵉⵏ ⴰⵢⵜ ⵜⵇⴱⵉⵍⵜ, ⴽⵓⵍⵛⵉ ⵓⵔ ⵉⵇⵉⵎ ⴰⵎ ⵍⵍⵉ. ⵎⴰⵏⵉ ⴰⵢⵓⵔ ⵉⵊⵉⵏ ⴰⵎⵏⴰⵢ, ⵉⵊ ⴰⵎⵕⵕⴰⵢⵓ, ⵣⴳ ⵓⴳⵔⴰⵡ ⵖⵔ ⵓⴳⵔⴰⵡ, ⵣⴳ ⵜⴼⵔⴰⵡⵜ ⵖⵔ ⵜⴼⵔⴰⵡⵜ, ⵉⴽⴽⵓ ⴽⵓⵍ ⵉⵊⴷⵓⴷⵏ ⵉⵍⵍⴰ ⵙ ⵡⴰⴷⴷⵓⵔ ⴰⵅⴰⵜⴰⵔ ⵖⵔ ⵉⵇⴱⵉⵍ ⵇⴰⵃ. ⴰⵢⵓⵔ, ⵉⴽⴽⴰⵏ ⵓⵊⴰⵔ ⵏ ⵙⴹⵉⵙ ⵉⵙⴳⴳⵯⴰⵙⵏ ⵖⵔ ⵉⵎⵃⵓⵔⴰⵛ ⵉ ⵜⵉⵛⴳⵯⵜ, ⵉⵏⵏⴰ ⵎⵄⵏⴰ ⴰⴷ ⴰⵙⵏ ⵉⴱⴷⴷⴰ ⴳ ⵓⴷⵎ ⵉ ⵉⵕⵓⵎⵉⵏ ⵎⴰⵛⴰ ⵉ ⵜⵉⵏⵢⵉⵔⵉ ⵎⴷⴼⴰⵙⵏ ⵓⵔ ⵉⵃⵍⵉ ⵅⴰⵙ ⵢⵓⵎⵥⴹ ⴰⴱⵔⵉⴷ ⵖⵔ ⵜⵎⴰⵣⵉⵔⵜ ⵏⵏⵙ, ⵡⴰⵅⵅⴰ ⵜⵣⵄⵏ ⵣⵉⴳⵙ, ⴷⵖⵉ ⵛⵉⵍⴰⵙ ⵉⴷⴷⴰ ⴷ ⵖⵉⵔⵙ, ⵡⴰⵅⵅⴰ ⵜ ⵉⴷ ⵢⵓⴼⴰ ⵓⵔ ⵜⵇⵉⵎ ⴰⵎ ⵍⵍⵉ ⵉⴷ ⵢⵓⴼⴰ ⴷ ⵉⵎⵎⴰⵙ ⴷ ⴱⴰⴱⴰⵙ ⵎⵎⵓⵜⵏ ⴰⵢⵓ ⵢⵓⵊⵊⴰ ⴷⵉⴳⵙ ⵜⴰⵖⵓⴼⵉ, ⵉⵊ ⴷⵉⴳⵙ ⵜⵉⵅⵜ ⵜⵇⵉⵎⴰ ⴷⵉⴳⵙ ⴰⴱⴷⴰ, ⵉⵏⵏⴰ: ⵛⵓⴼ ⵉ ⵏⴽⴽ ⵉⵎⵉ ⵜⵊⵓ ⵜⵔⵢⴰⵣⵜ ⴰⴷ ⵛⴼⵅ ⵉ ⴱⴰⴱⴰ ⴷ ⵢⵓⵏⵓ ⵙ ⵜⵉⵡⴰ ⴰⴷ ⵜⵏ ⵣⵔⵉⵅ, ⵏⵉⵜⵏⵉ ⴼⵇⵉⵔⵏ ⵉⵍⵉⵅ ⵅⴰⵙ ⵏⴽⴽ ⵉⵅⴼⵉⵏⵓ ⵖⵉⵔⵙⵏ, ⵎⵎⵓⵜⵏ ⵓⵔ ⴰⵙⵏ ⵃⴰⴹⵔⵅ. ⵢⵓⴼⵉⵅ ⴷ ⵉⵖⵔⵎ ⵏⵏⵅ ⵉⵔⵊⵍ, ⵉⵎⵉ ⵏⵏⵙ ⵢⵓⵍⵉⵜ ⵓⵊⴹⵔⵓⵔ ⴰⵎⵎⵉ ⵓⵔ ⵉⴽⴽⵉ ⵛⴰ ⵙ ⵢⴰ. ⵉⵙ ⵓⵔ ⵉⴷ ⵉⵙ ⵉⴽⴽⵓ ⵢⵓⵏ ⵓⵔⵢⴰⵣ ⵖⵔ ⵉⵍⵍⴰ ⵓⵎⵓⵔ ⴰⵎⵇⵔⴰⵏ ⴰⵎⵎⴰⵙ ⵏ ⵜⵇⴱⵉⵍⵜ ⵏ ⴰⵢⵜ ⵉⵊⵉⴷⵔ, ⵢⴰⵊⵊ ⵉⴷ ⵓⵔⵔⵉⵏⵏⴰ ⴰⵙ ⴰⵄⵔⵔⵉⵎ, ⵢⴰⵖⵓⵍⵍ ⵉⵊⵓ ⵡⵉⵏ ⵉⵇⴱⵉⵍⵏ, ⵀⴰⵜ ⵉⵖⵔⵎ ⵏⵏⵙⵏ ⵉⵊⵓ ⴰⵎⵎⵉ ⵓⵔ ⵉⴽⴽⵉⵏ ⴰⵢⵜ ⵜⵔⵢⴰⵣⵜ. ⴰⵢⵓⵔ ⵍⵍⴰ ⵢⵜⵜⴰⵜⴼ ⵖⵔ ⵉⵖⵔⵎ, ⵍⵍⴰ ⵢⵜⵜⵉⵏⵉ ⵀⴰ ⵏⴽⴽ ⴰⴷ ⴰⴼⵅ ⴱⴰⴱⴰ ⵉⵍⵍⴰ ⵉⵜⵍ ⴰⵥⵏⵏⴰⵕ ⵏⵏⵙ, ⵢⵉⵏⵉ ⵀⴰⵛ ⴰⴷ ⴰⴼⵅ ⵉⵎⵎⴰ ⵍⵍⴰ ⵜⵙⵏⴷⵓ ⵜⴰⵃⴹⵉⴷ ⵎⴰⵛⴰ ⵍⵍⴰ ⵉⵜⵜⴰⴼⴰ ⵉⵖⵔⵎ ⵢⵓⵔⴰ. ⵉⵎⵎⴰⵙ ⴷ ⴱⴰⴱⴰⵙ ⵎⵓⵜⵏ ⵢⵓⴷⵔ ⴰⵙⵏ ⴳ ⵉⵙⵏⴹⴰⵍ, ⵢⵓⴷⵔ ⴰⴽⴽⵯⴷ ⵉ ⵃⵎⵎⵓ. ⵉⴷ ⵍⵍⵉⴳ ⵉⵙⴰⵍ ⵏⵏⴰⵏ ⴰⵙ: ⵀⴰⵜ ⵢⵓⵏ ⵓⵙⴳⴳⵯⴰⵙ ⴰⴷ ⵉ ⵎⵓⵜⵏ ⵙ ⵛⵕⴰⴹ ⵏⵏⵙⵏ, ⵍⵍⴰⵏ ⵎⵡⴰⵍⴰⵏ ⴳ ⵙⵏⴹⴰⵍ. ⴰⵢⵓⵔ ⵍⵍⵉⴳ ⵖⵉⴼⵙ ⵉⵙⵙⴰ ⵉⴷⴷⴰ ⵢⵓⵎⵥ ⴰⴱⵔⵉⴷ ⵙ ⵉⵙⵏⴹⴰⵍ ⴰⴷ ⵉⴽⴽ ⵜⵉⵏⴹⵍⵉⵏ, ⵢⵓⴼⴰⵏ ⵉⵎⵎⴰⵙ ⵡⴰⵍⴰ ⴱⴰⴱⴰⵙ ⵢⵓⴷⵔ ⴰⵙⵏ ⵡⴰⵛⴰⵍ, ⵡⴰⵍⴰ ⵃⵎⵎⵓ, ⵜⵓⵍⵢ ⵖⵉⴼⵙⵏ ⵜⵓⵊⴰ ⵉⴱⴷⴰ ⵢⴰⵙⵏ ⴰⴼⵍⵍⴰ ⵉⵅⴼⴰⵡⵏ ⴰⵍ ⴰⵙⵏ ⵉ ⵜⵉⵏⵉ, ⵏⴽⴽ ⴰ ⴱⴰⴱⴰ ⴷ ⵉⵎⵎⴰ ⴰⴳⴳ ⵖⴰⵍⴹⵏ ⵛⴼⵉⵅ ⴰⵡⵏ ⵙ ⵜⵉⵡⴰ, ⵜⵓⵡⵢⵉ ⵜⵔⵢⴰⵣⵜ, ⵉⵙ ⵓⵔ ⵔⵉⵅ ⴰⴷ ⴷⵄⵏⵅ ⵉ ⴷⴷⵍⵜ ⵉⵕⵓⵎⵉⵏ, ⵀⴰ ⵏⴽⴽ ⴰⵊⵊⵉⵅ ⵛⵓⵏ ⵓⵔⵉⵏⵏⵉ ⵏⵏⵉⵅ ⴷⵉⵅ ⴰⴷⴷ ⴰⵡⵉⵅ ⵜⵍⴻⵍⵍⵉ, ⵎⴰⵛⴰ ⵓⵔ ⴷ ⵓⵡⵉⵢⵅ ⵜⵍⴻⵍⵍⵉ, ⵓⵔ ⵖⵉⵔⵓⵏ ⵇⵉⵎⵅ, ⵓⵔ ⵇⵉⵎⵅ ⵉ ⵜⵎⵓⵔⵜⵉⵏⵓ, ⵏⵊⵍⵉⵅ ⵛⴼⵉⵅⵜ ⵉ ⵉⴷⵓⵔⴰⵔ ⴷ ⵍⵄⵡⴰⵔⵉ, ⴷⵄⵏⵅ ⵉ ⵡⵚⵎⵉⴹ, ⵊⵏⵉⵅ ⵊⴰⵊⴰ ⵉⴼⵔⴰⵏ ⵅⴰⵙ ⵉⵙ ⵏⵏⵉⵅ ⴰⴷ ⴽⵙⵅ ⵜⵉⵍⵍⴰⵙ ⵏⵏⴰ ⵖⵉⴼⵏⵅ ⵉⴹⵔⵉⵏ, ⵎⴰⵛⴰ ⵅⴰⵙ ⵜⵉⵍⵍⴰⵙ ⵉⵙ ⵜⵣⴰⵢⴰⴷⵏⵜ, ⵀⴰ ⵛⴽⴽ ⵜⵎⵎⵓⴷ ⴰ ⴱⴰⴱⴰ, ⵀⴰ ⵛⵎⵎ ⵜⵎⵎⵓⴷ ⴰ ⵉⵎⵎⴰ, ⵀⴰ ⴰⵎⵖⴰⴱ ⵉⵙⵓⵍ ⵉⴹⵔⵓ, ⵙⴰⵎⵃⴰⵜ ⵉ ⵏⴽⴽ ⴰⵎⵉ ⵜⵊⵊⵓ ⵜⵔⵢⴰⵣⵜ ⵜⴰⵎⵣⵉ ⵜⴰⵡⵔⵢⵉⵜ, ⴰⴷ ⵅⵡⵉⵅ ⵜⴰⵎⵣⵉⵔⵜ, ⴰⴷ ⵎⵓⵏⵅ ⴷ ⵉⵎⵃⵓⵔⴰⵛ. ⴰⵢⵓⵔ ⵡⴰⵅⵅⴰ ⵉⵔⵓ ⴰⴼⵍⵍⴰ ⵏ ⵜⵏⴹⵍⵉⵏ ⵏ ⴱⴰⴱⴰⵙ ⴷ ⵉⵎⵎⴰⵙ ⴷ ⵃⵎⵎⵓ ⵓⵔ ⵉⵙⵙⵉⵊⵔ ⵛⴰ, ⵡⴰⵅⵅⴰ ⵉⵙⵙⵉⵡⵍ, ⵓⵔ ⴰⵙ ⵙⵍⵍⴰⵏ, ⵢⴰⵖⵓⵍ ⴳⵯⵉⵏⵏⵙ ⵢⴰⵎⵣⴹ ⴰⴱⵔⵉⴷ, ⵉⵎⵟⵟⴰⵡⵏ ⵢⵓⵣⵍⵏ ⴰⵙ ⴷ ⵅⴼ ⵡⴰⴳⴳⴰⵢⵏ, ⴰⵍ ⴰⵙ ⵜⵏⵓⴹⵏ ⴳ ⵉⵅⴼ ⵏⵏⵙ ⴱⵣⵣⴰⴼ ⵏ ⵉⵙⵇⵙⵉⵜⵏ, ⴰⵍ ⵉⵜⵜⵉⵏⵉ ⵎⴰⵢ ⵜⴳⴳⴰⵅ ⵉ ⵕⵕⴰⵢ ⵉⵏⵓ. ⴰⵢⵓⵔ ⵓⵔ ⵉⴽⴽⵉ ⵛⴰ ⵏ ⵡⵓⵙⵙⴰⵏ. ⵉⴷ ⵅⴰⵙ ⵄⵍⵍⴰ ⵉⵙⵙⵏ ⵉⵙ ⴷ ⵢⴰⵖⵓⵍ ⴰⵢⵓⵔ ⵖⵔ ⵜⵎⴰⵣⵉⵔⵜ, ⵉⵚⵉⵡⴹ ⴰⵡⴰⵍ ⵉ ⵉⵕⵓⵎⵉⵏ, ⵉⵏⵏⴰ ⴰⵙⵏⵏ: ⵀⴰⵜ ⵢⵓⵏ ⵣⴳ ⵉⵎⵃⵓⵔⴰⵛ ⵢⴰⵖⵓⵍ ⴷ, ⵓⵏⵏⴰ ⵎⵉ ⵜⵜⵉⵏⵉⵏ ⴰⵢⵓⵔ. ⵏⵜⵜⴰⵏ ⵉⵍⵍⴰ ⵍⵍⴰ ⵉⵙⵙⵓⵊⵉⴷ ⴰⴷ ⵉⴷⴷⵓ ⵖⵔ ⵜⵇⴱⵉⵍⵜ ⵏ ⴰⵢⵜ ⵉⵖⴱⵓⵍⴰ ⴰⴷ ⵢⴰⵏⵏⵉ ⵜⵉⵜⵔⵉⵜ ⵉⵙ ⵉⵍⵍⴰ ⵓⵎⴰⵔⵊ ⵏⵏⵙ ⵉⵙⵖⵓⵙⵜ, ⵎⵛⴰ ⵄⵍⵍⴰ ⵏⵜⵜⴰⵏ ⴷ ⵉⵕⵓⵎⵉⵏ ⵓⵔ ⴰⵙ ⵊⵉⵏ ⴰⴷ ⵉⵃⵔⵔⵛ ⴰⵍⵍⵉⴳ ⵖⵉⴼⵙ ⴷ ⵡⵜⵉⵏ ⵢⵓⵏ ⵢⵉⴹ, ⵉⵍⵍⴰ ⴳ ⵉⵖⵔⵎ ⵏⵏⵙ ⵉⵊⵏⵓ, ⴰⵎⵥⵏⵜ ⵡⵜⵏ ⴰⵙ ⵉⵛⵓⵔⴰⴼ, ⴰⵍ ⵖⵉⴼⵙ ⵉ ⵜⴱⴷⴰⴷ ⵄⵍⵍⴰ, ⴰⵍ ⵖⵉⴼⵙ ⵉ ⵜⵀⵣⵣⴰ ⴰⵍ ⵖⵉⴼⵙ ⵉ ⵜⵕⴰⵢⴰ. ⵏⵜⵜⴰⵏ ⵡⵜⵉⵏ ⴰⵙ ⵉⵛⵓⵔⴰⴼ ⴰⵍ ⵉ ⵜⵉⵏⵉ ⵛⵓⴼ ⴰⵣⵎⵣ ⴰ, ⵢⴰⵖⵓⵍ ⵡⴰⵊⵉⵔ ⵛⴰ ⴰⴷ ⵖⵉⵔⵙ ⵢⵉⵍⵉ ⵓⵎⵓⵔ ⵏⵏⴰ ⵓⵔ ⵉⵍⵉ ⵢⴰⵎⵥ ⴰⵎⵎⴰⵙ. ⴰⵢⵓⵔ ⵍⵍⵉⴳ ⴷ ⵢⴰⵖⵓⵍ ⵖⵔ ⵜⵎⴰⵣⵉⵔⵜ ⴽⵓⵍ ⵉⵙⵍⴰ ⵀⴰⵜ ⵉⵙ ⴷ ⵢⴰⵖⵓⵍ ⵇⴰⵃ ⵍⵍⴰ ⵖⵉⵔⵙ ⴷ ⵉ ⵜⴷⴷⵓ, ⵉⴷ ⵏⵜⵜⴰⵏ ⴰⴳⴳⴰⵏ ⴱⵓⵄⵔⵡⴰ ⵏ ⴰⵢⵜ ⵉⵊⵉⵔⴷ, ⴰⴽⴽⵯⴷ ⵡⵉ ⵉⵇⴱⵉⵍⵏ ⵉⵙ ⵉⴷⴷⴰ ⵉⵛⴼⵓ ⵙ ⵡⵓⴷⵎ ⵉ ⵉⵕⵓⵎⵉⵏ ⴰⵍ ⵉⵙⵙⵏ ⵉ ⵜⵏⴰⵖ, ⵇⴰⵃ ⵉⵇⴱⵉⵍⵏ ⵍⵍⴰ ⵜⵙⵍⴰⵏ ⵉⵙ ⴷ ⵢⵓⵡⴹ ⴱⵓⵄⵜⴰⵜⴰ. ⵜⵙⵍⴰⵜ ⵜⵉⵜⵔⵉⵜ, ⵉⴳⵔⵥ ⴰⵙ ⵍⵃⴰⵍ ⵜⵏⵏⴰ: ⴰⵄⵔⵉ ⵢⴰⵖⵓⵍ ⴷ ⵓⵏⵏⴰ ⵉ ⵢⵔⴰ ⵡⵓⵍ, ⵓⵔ ⵜⵏⵖⵉⵏ, ⵜⴰⵖⵓⵍ ⵜⵊⵓ ⴰⵎⵎⵉ ⵜⵍⵓⵍⴰ ⵉ ⴷⵓⵏⵏⵉⵜ ⵜⵉⴽⵍⵜ ⵢⴰⴹⵏ. ⵎⴰⵛⴰ ⵓⵔ ⵜⵄⵟⵉⵔ ⴰⵍⵍⵉⴳ ⵜⵙⵍⴰ ⴰⵏⵖⵎⵉⵙ ⵀⴰⵜ ⴰⵢⵓⵔ ⵓⵎⵥⵏⵜ ⴰⵍⵜⵓ ⵉⵕⵓⵎⵉⵏ, ⵜⵏⴰ ⵖⴰⵍⵅ ⵢⴰⵖⵓⵍ ⴷ ⵡⴰⵢⵓⵔ ⴰⴷ ⵏⴰⵇⵙⵏⵜ ⵛⵡⵉ ⵖⵉⴼⵉ ⵜⵉⵍⵍⴰⵙ ⴽⵓ ⴰⵙⵙ ⴰⴷ ⵜ ⵜⵢⴰⵏⴰⵢⵅ ⴰⴷ ⵖⵉⴼⵉ ⴷ ⵉⵔⴰⴱⵢ, ⴰⴷ ⵖⵉⴼⵉ ⵉⵙⵙⵉⴷ, ⵉⴷ ⵎⵛⵜⴰ ⴰⵢⵓ ⴰ ⵏⴽⴽ ⴹⵔⵏⵜ ⵖⵉⴼⵉ ⵜⵉⵍⵍⴰⵙ, ⵎⴰⵛⴰ ⵓⵔ ⴰⵊⵊⵉⵏ ⴰⵢⵓⵔ ⴰⴷ ⵖⵉⴼⵏⵅ ⴷ ⵉⵙⵙⵉⴷⴷⴰ. ⵜⵉⵜⵔⵉⵜ ⵉⵇⵇⵉⵎ ⴷⵉⴳⵙ ⵍⵃⴰⵍ, ⵉⵙ ⵜⵍⵍⴰ ⵍⵍⴰ ⵜⵉⴳⵉⵎ ⴰⵢⵓⵔ ⴰⴷ ⵜ ⵉⴷ ⵉⵙⵉⴳⴳⴰ ⵎⴰⵛⴰ, ⵓⵔ ⴰⵙ ⵊⵉⵏ ⵉⵕⵓⵎⵉⵏ ⵎⴰⵏⵉ, ⴰⵍⵍⵉⴳ ⵜⵓⵎⵥⵏ ⵉⵙ ⵍⵍⴰⵏ ⵍⵍⴰ ⵖⵉⴼⵙ ⵓⵔⵣⵣⵓⵏ ⵎⵛⵜⴰ ⵏ ⵉⵙⴳⴳⵯⴰⵙⵏ ⴰⵢⵓ, ⵜⵉⵜⵔⵉⵜ ⵜⵙⵓⵍ ⴰⴷ ⵜ ⵜⴳⴰⵏⵉ ⴰⵍ ⴰⵙ ⵕⵥⵎⵏ, ⴰⵍ ⵜⵉⵏⵉ ⵓⵄⵙⵏⵏⴰ ⴰⵍⵍⵉⴳ ⵓⵔ ⴷⴰ ⵖⵉⴼⵙ ⵜⵙⵍⴰⵅ ⵛⴰ ⵉⵏⵖⵎⵉⵙⵏ ⵓⵄⵙⵙⴰ ⴷⵖⵉ ⴰⵍⵍⵉⴳ ⵙⵏⵅ ⵉⵙ ⵉⵙⵓⵍ ⵉ ⵜⵓⴷⵔⵜ. ⵅⴰⵙ ⵉⵕⵓⵎⵉⵏ ⵢⵓⵎⵥⵏ ⴰⵢⵓⵔ ⵍⵍⵉⴳ ⴷ ⵢⴰⵖⵓⵍ ⴷⵉⵅ ⵜⵉⵇⴱⵉⵍⵉⵏ ⵇⴰⵃ ⵀⵣⵣⴰⵏⵜ, ⵉⵙ ⵓⵔⵔⵉⵏ ⴰⴷ ⴰⵎⵥⵏ ⴱⵓ ⵡⵛⵏⵢⴰⵍ. ⴰⵢⵓⵔ ⵢⵓⵡⵉⵏⵜ ⵉⵕⵓⵎⵉⵏ ⴰⵎⵥⵏⵜ ⵍⵍⴰ ⵜⴽⴽⴰⵜⵏ, ⴰⵍ ⵜⵙⵅⴷⴰⵎⵏ ⵙⴰⵉⵙ ⵡⴰⵢⵓⵔ ⵄⴰⴷ ⴰ ⵢⴰⵙ ⴷ ⵔ ⵣⵎⵏ, ⵊⴰⵊ ⵏⵏⵙ ⵉⵍⵍⴰ ⵉⵎⵃⵏⵊⴰⵊ ⵉⵏⵏⴰ ⵛⵓⴼ ⵏⴽⴽ ⵉ ⵜⵎⴰⵣⵉⵔⵜ ⵉⵏⵓ ⴰⵍ ⵜⵜⵓⵙⵅⴷⴰⵎⵅ ⴰⵎ ⵉⵙⵎⵖ, ⴰⵍ ⵜⵜⵓⵡⴰⵜⵅ ⵎⴰⵅ ⴰⴷ ⴰⵙ ⵏⴷⵄⵏ ⵉ ⴷⵍⵜ! ⴰⵢⵓⵔ ⵡⴰⵅⵅⴰ ⴷⵉⴳⵙ ⵜⵙⵓⵍ ⵜⵔⵢⴰⵣⵜ ⵎⴰⵛⴰ ⵏⵜⵜⴰⵏ ⵓⵔ ⵢⵓⴼⵉ ⵎⴰⴳⴳⴰ ⵓⵔ ⵉⵃⵍⵉ ⵅⴰⵙ ⵉⴷⵄⵏ ⴰⵙ. ⵢⴰⵖⵓⵍ ⴰⴽⴽⵯⴷ ⵏⵜⵜⴰⵏ ⵢⵓⴷⵔ ⴰⵙ ⵉ ⵢⵉⵅⴼ ⵏⵏⵙ, ⵉⴷ ⵡⴰⵅⵅⴰ ⵉⵔⴰ ⴰⴷⵜ ⵉⵀⵣⵣⴰ ⵓⵔ ⵢⵓⴼⵉ ⵎⴰⴳⴳⴰ. ⵅⴰⵙ ⵔⵥⵎⵏ ⴰⵙ ⵉⵕⵓⵎⵉⵏ ⵢⴰⵖⵓⵍ ⵉⵇⵉⵎ ⴳ ⵖⵔⵎ ⵏⵏⵙ ⵅⴰⵙ ⵏⵜⵜⴰⵏ ⵉⵅⴼ ⵏⵏⵙ ⵉⵊⵓ ⴰⴼⵔⴷⵉ, ⵓⵔ ⵖⵉⵔⵙ ⵍⴰ ⴱⴰⴱⴰⵙ ⵡⴰⵍ ⵉⵎⵎⴰⵙ, ⵓⵔ ⵉⵇⵉⵎⵏ ⴳ ⵖⵔⵎ ⵅⴰⵙ ⵎⴰ ⵢⴰⵙ ⴷ ⵣⵔⵉⵏ, ⵓⵍ ⵏⵏⵙ ⵉⵛⵛⴰⵕ, ⵉⵏⵏⴰ ⵛⵓⴼ ⴷⵓⵏⵏⵉⵜ ⵎⵉⵙ ⴰ ⵢⵜⵊⵓ ⴰⵎⵎⵉ ⵓⵔ ⵉⴽⴽⵉ ⵛⴰ ⵣⴳ ⵖⵔⵎⵓ, ⴰⵎⵎⵉ ⵓⵔ ⵉⴽⴽⵉ ⵢⵉⵙ ⴷⴰⵜ ⴰⵙ ⵍⵍⴰ ⵢⵣⵉⵏⵃⵏⵉⵃ ⴰⵍ ⵉⵇⵇⴰⵔ ⵉⵔⴱⵃ, ⴰⵎⵎⵉ ⵓⵔ ⵜⴽⴽⵉ ⵉⵎⵎⴰ, ⵊⴰⵊ ⵉⵖⵔⵎ ⵜⵓⵊⵍ ⵜⴰⵃⴹⵉⵜ ⴰⵍ ⵜⵙⵏⴷⵓ, ⵜⴰⵊⵍ ⴰⵣⵟⵟⴰ ⴷⴰ ⵣⴻⵟⵟ, ⴰⵎⵎⵉ ⵓⵔ ⵉⴽⴽⵉ ⴱⴰⴱⴰ ⵙ ⵓⵣⵏⵏⴰⵔ ⵏⵏⵙ ⴷ ⵓⵔⵣⴹⵉ ⵉⵍⵍⴰ ⵢⵡⵜⵓ ⵜⵉⵎⵙⵙⵉⵊⵉⵜ ⵢⴰⵎⵥ ⴷⴰ ⵢⵜⵊⵎⵎⴰⵕ ⴰⵜⴰⵢ, ⵅⴰⵙ ⵎⴰ ⵢⵣⵔⵉⵏ ⵓⵔ ⴷⴰ ⵢⵜⵃⵔⵔⴰⵛ ⴰⴳ ⵙⵓⵍⵍ. ⴽⵓⵍ ⵎⴰⵏⵉ ⵖⵔⴰ ⵢⴼⴰⴼⴰ ⵉ ⵜⵉⴼⴰⵡⵡⵜ ⵍⵍⴰ ⵢⵜⵀⵣⵣⴰ ⴰⵍⵍ ⴳ ⵖⵔⵎ ⴰⵍ ⴷⵉⴳⵙ ⵉ ⵜⵏⵢⴰⴷⴷⵓ ⴰⵍ ⵉⵜⵜⵉⵏⵉ ⵎⵛ ⵜⴽⴽⵉⵜ ⴰ ⵢⵉⵖⵔⵎ ⵏ ⴱⴰⴱⴰ ⵜⴼⵊⵊⵜ, ⵜⵉⵍⵉⴷ ⵙ ⵡⴰⴷⴷⵓⵔ ⴰⵅⴰⵜⴰⵔ ⴰⵎⵎⴰⵙ ⵏ ⵜⵇⴱⵉⵍⵜ ⵏ ⴰⵢⵜ ⵉⵊⵉⴷⵔ, ⵉⴷ ⵉⵙ ⵖⴰⵍⵍ ⵎⵛ ⵅⵡⵉⵅ ⵜⴰⵎⴰⵣⵉⵔⵜ ⵉⵎⵜ ⴱⴰⴱⴰ ⵏⵏⵙ ⵉⵔⵊⵍ ⵖⴰⵍⵍ ⵎⵄⵏⴰ ⵀⴰⵜ ⵚⴼⴹⴻⵏ ⴽⵓⵍⵛⵉ. ⵎⴰⵛⴰ ⴳⴳⵓⵍⵅ ⴰⵍⵍ ⴰⵛ ⴷⵔⴰⵔⵅ ⵓⵙⵙⴰⵏ ⵉⵥⵉⵍⵍ ⴽⴽⵉⵏ, ⴰⵍ ⵜⴰⵖⵓⵍⴷ ⴰⵎ ⵍⵍⵉ. ⴰⵢⵓⵔ ⵡⴰⵅⵅⴰ ⵉⵙⵙⵉⵡⵍ ⵡⴰⵅⵅⴰ ⵢⵅⵎⵎⵎ ⵓⵍ ⵏⵏⵙ ⵜⵖⵣⴰ ⴷⵉⴳⵙ, ⵉⴷ ⵉⵙ ⵉⵊⵓ ⵏⵜⵜⴰⵏ ⵢⵓⵏ ⵓⵄⵔⵉⵎ ⵉⴱⵓⵔⵣⵏ, ⵢⵉⵍⵉ ⵖⵉⵔⵙ ⵡⴰⴷⴷⵓⵔ, ⵓⵔ ⵉⵔⴹⵉ ⴷⵖⵉ ⴰⴷ ⵢⴰⵖⵓⵍ ⴰⴷ ⵢⴰⴷⵔ ⵉ ⵢⵉⵅⴼ. ⴰⵢⵓⵔ ⵡⴰⵅⵅⴰ ⵖⵉⴼⵙ ⴽⴽⴰⵏⵜ ⵜⵉⵅⴰⵜ, ⵓⵔ ⵏⵏⵉⵏⵜ ⵎⵄⵏⴰ ⴰⴷ ⵙ ⴷⵉⵔⵣⵏⵜ ⵅⴼ ⵜⵉⵜⵔⵉⵜ ⵏⵜⵜⴰⵜ ⵜⵙⵓⵍ ⵜⵍⵍⴰ ⵢⴰⵙ ⴰⵎⵎⴰⵙ ⵡⵓⵍ, ⵡⵅⵅⴰ ⵉⵍⵍⴰ ⵎⴰ ⴳ ⴽⴽⵉⵏ ⵊⴰⵔ ⴰⵙⵏ, ⵓⵔ ⵉⵏⵉ ⴰⴷⵜ ⵉⵜⵜⵓ ⵡⴰⵍⵍ ⵉⵊ ⴳ ⵓⵍ ⵏⵏⵙ ⵛⴰ ⵢⵓⵜ ⵢⴰⴹⵏ, ⵏⵜⵜⴰⵜ ⴰⴳ ⵙⵓⵍ ⵍⵍⴰ ⵜⵜ ⵉⵜⵜⵉⴳⵉⵎ ⴰⴷⵜⵊ ⵜⴰⵎⵟⵓⵟ ⵏⵏⵙ ⵜⵉⵍⵉ ⴳ ⵖⵔⵎ ⵏⵏⴰ ⵢⴰⵙ ⴷ ⵢⵓⵊⵊⴰ ⴱⴰⴱⵙ. ⵜⴰⵖⵓⵍ ⴰⵏⵏⵙⴰ ⵏ ⵉⵎⵎⴰⵙ ⴰⴷⵜ ⵇⵏ ⵉⵢⵉⵙ, ⵜⵙⵏⴷⵓ ⵜⴰⵃⴹⵉⵜ. ⴰⵢⵓⵔ ⵉⵙⵏⵜ ⴷⴰ ⵢⵙⵡⵊⵉⴷ ⴰⴷ ⵢⴰⵎⵥ ⴰⴱⵔⵉⴷ ⴰⵏⵢⴰⵡⴹ ⵜⴰⵇⴱⵉⵍⵜ ⵏ ⴰⵢⵜ ⵉⵖⴱⵓⵍⴰ ⴰⵍ ⵉⵖⵔⵎ ⵏ ⵉⵣⵔⵉ ⴰⴷ ⵣⵉ ⵙ ⵉⵙⵓⵜⵔ ⵜⵉⵜⵔⵉⵜ. ⵢⵓⵏ ⵡⴰⵙⵙ ⴰⵢⵓⵔ ⵉⴷⴷⴰ ⵢⵓⵎⵥ ⴰⴱⵔⵉⴷ ⵓⵍ ⵏⵏⵙ ⵉⴼⵊⵊ, ⵜⴽⵙ ⵖⵉⴼⵙ ⵛⵡⵉ ⵏ ⵜⵖⵓⴼⵉ ⴰⵏ ⵢⴰⵡⴹ ⴰⵍ ⴰⵢⵜ ⵉⵖⴱⵓⵍⴰ ⵖⵔ ⵉⵣⵔⵉ, ⴰⴽⴽ ⴰⴷ ⵣⵉ ⵙ ⵉⵙⵓⵜⵔ ⵜⵉⵜⵔⵉⵜ ⵏⵏⴰ ⵓⵔ ⵉⵏⵏⴰⵢ ⵓⵊⴰⵔ ⵏ ⵙⴰⵉⵙ ⵉⵙⴳⵯⴰⵙⵏ, ⵣⴳⴳ ⴰⵙ ⵏⵏⴰ ⵍⵍⵉⴳ ⵏⴹⵍⵏ ⵎⴻⵎⵎⵉⵙ ⵏⵄⵎⵉⵙ ⵏ ⵜⵉⵜⵔⵉⵜ ⵍⵍⵉⴳ ⵜⵏⵖⴰⵏ ⵉⵕⵓⵎⵉⵏ. ⴰⵢⵜ ⵓⵅⴰⵎ ⵏ ⵉⵣⵔⵉ ⵓⵔ ⴷⵎⵉⵏ ⵛⴰ ⴰⵍⵍⵉⴳ ⴷ ⵢⵓⵡⴹ ⵡⴰⵢⵓⵔ ⵖⵔ ⵉⵖⵔⵎ. ⵍⵍⵉⴳ ⵖⵉⵔⵙ ⵉⴼⴼⵖ ⵉⵣⵔⵉ ⵢⴰⴼ ⵜⵉⵏ ⴷ ⴰⵢⵓⵔ, ⵉⴷ ⵉⵙⵍⴰ ⵉⵙ ⴷ ⵢⴰⵖⵓⵍ ⵣⵉ ⵜⵉⵛⴳⵯⵜ ⵢⵓⵎⵥⵏⵜ ⵉⵕⵓⵎⵉⵏ, ⵅⴰⵙ ⵢⵓⵡⴹ ⵜ ⵉⴷ ⴷⴰ ⵢⵏⵏⴰ ⵉⴷ ⴰⵢⵓⵔ ⴰⵢⵓ ⴷ ⵢⵓⵡⴹⵏ ⴷⴰ? ⴰⵢⵓⵔ: ⵉⵏⵏⴰ ⴰⵙ ⵏⵜⵜⴰⵏ ⴰⵢⵓ ⴷ ⵉⵙⵉⴳⴳⴰⵏ ⴰⵍ ⵖⵉⵔⵓⵏ. ⵉⵣⵔⵉ: ⵎⵔⵃⴱⴰ ⵏⵏⵛ ⴷ ⵎⵔⵃⴱⴰ ⵡⴰⵛⴰⵍ ⵏⵏⴰⵅ ⵜ ⴷⴷⵉⴷ! ⴰⵢⵓⵔ: ⴰⴷⵜ ⵇⵉⵎⴷ ⴰⴱⴷⴰ ⴰⴷⵓⵔ ⵏⵏⵛ ⵉⵀⵣⵣⴰ ⵉⵣⵔⵉ: ⵉⵡⴰ ⵢⵡⴰ ⴰ ⵢⴰⵢⵓⵔ ⵀⴰⵜ ⵓⵔ ⵏⵇⵉⵎ ⴰⵎ ⵍⵍⵉ, ⵏⴰⵖⵓⵍ ⵉ ⵜⵎⴰⵣⵉⵔⵜ ⵏⵏⵅ ⴰⵎ ⵉⴱⵔⵔⴰⵏⵉⵢⵏ, ⴰⴱⴷⴰ ⵖⵉⴼⵏⵅ ⵍⵄⵙⵙⴰ, ⴰⵍ ⴰⵅ ⵜⵄⵣⵣⴰⴱⵏ, ⵔⴰⵏ ⴰⴷ ⴰⵅ ⴽⵙⵏ ⵕⵕⴰⵢ ⵏ ⵜⵇⴱⵉⵍⵜ ⵏⵏⵅ, ⵓⵏⵏⴰ ⵢⵔⴰⵏ ⴰⴷ ⵉⵊ ⵛⴰ ⵉⵅⵚⴰ ⴰⴷ ⴰⵙⵏ ⵢⵉⵏⵉ ⵀⴰ ⵎⴰ ⵢⵜⴳⴰⵅ ⵓⵔ ⵉⵜⴼⵖ ⵛⴰ ⵜⴰⵎⴰⵣⵉⵔⵜ ⵅⴰⵙ ⵎⵛ ⴰⵙⵏ ⵜ ⵉⵏⵏⴰ, ⵜⵉⵍⵍⴰⵙ ⴰ ⵢⵖⵉⴼⵏⵅ ⵉⴹⵔⵉⵏ, ⵜⴷⴷⴰ ⵜⵍⴻⵍⵍⵉ ⵏⵏⵅ ⵜⵓⴼⴹ. ⵉⵏⵏⴰ ⴰⵙ ⵉⵣⵔⵉ ⵣⴰⵢⴷ, ⵀⴰⵜ ⴰⵙⵙ ⴰⵎⵇⵔⴰⵏ ⴰⵢⵓ ⵣⵉ ⵎⴰ ⵢⵜⵜⵉⴳⵉⴷ. ⵉⵎⵓⵏ ⴷⵉⴳⵙ ⵡⴰⵢⵓⵔ ⴰⴷ ⴰⵜⴼⵏ ⵖⵔ ⵉⵖⵔⵎ, ⵅⴰⵙ ⵖⵔ ⵜⴰⴳⴳⵓⵔⵜ, ⵉⵣⵔⵉ ⵍⵍⴰ ⵢⵇⵇⴰⵔ, ⵜⵓⴷⴰ ⵜⵉⵜⵔⵉⵜ ⵎⴰⵏⵉⵛⵏⵜ? ⵙⵙⵓⵏⵜ ⵀⴰⵏ ⴰⵢⵓⵔ ⵉⴷⴷⴰⴷ, ⵜⵉⵜⵔⵉⵜ ⵅⴰⵙ ⵜⵙⵍⴰ ⵉ ⴱⴰⴱⴰⵙ ⵉⵏⵏⴰ ⵀⴰⵜ ⴰⵢⵓⵔ ⵉⴷⴷⴰ ⴷ ⴷⴰ ⵢⵜⵀⵓⴼ ⵜⵔⵓⵍ ⴷ, ⵅⴰⵙ ⵏⵜⵜⴰⵜ ⵖⵔ ⵜⴰⴳⴳⵓⵔⵜ ⵜⴰⴼ ⵜⵉⵏ ⴷ ⴰⵢⵓⵔ, ⵓⵍ ⵏⵏⵙ ⵉⴼⵊⵊ, ⵜⵣⴰⵢⴷ ⵖⵉⵔⵙ, ⵎⴰⵛ ⵉⵊⴰ ⵍⵃⴰⵍ ⴰ ⵜⵛⵏⵢⴰⵍⵜ ⵏ ⵜⵉⵄⵓⵔⵎⴰ ⵎⴰⴷⵜⴰ ⵓⵄⵟⵔ ⴰⴷ ⴰⵍⵍⵉⴳ ⵏⵖⴰⵍ ⵉⵙ ⴽ ⵏⵖⴰⵏ. ⴰⵢⵓⵔ ⵏⵜⵜⴰⵏ ⵉⴷ ⵅⴷ ⵢⴰⵏⵏⵉ ⵜⵉⵜⵔⵉⵜ ⵏⵏⴰ ⵢⵜⵉⴳⵉⵎ ⴰⴷⵜ ⵢⴰⵏⵏⵉ ⴰ ⵏⵜⵜⴰⵜ ⵍⵍⴰ ⵖⵉⵔⵙ ⵜⵙⵙⴰⵡⴰⵍ, ⵉⵍⵍⴰ ⵍⵍⴰ ⵢⴰⵙ ⵉⵜⴽⵙ ⵜⵉⵖⴹⴰⴼ ⵉⵙ ⵜⵙⵓⵍ ⴰⵎⵎ ⵉⵏⵏⴰ ⵎⵉ ⵜⵍⵍⴰ, ⵜⵖⵓⴷⴰ ⵓⵔ ⵣⵉⵙⵙ ⵉⴽⴽⵉⵙ ⴰⴽⴽⵯⴷ ⵛⵡⵉ ⵜⵉⵜⵔⵉⵜ ⵎⵓⴷⵍⴰⵍ ⴰⵛⵎⵎⵍⴰⵍ, ⵎⵡⴰⵍⵍ ⵜⵉⵣⵉⵣⴰⵡⵉⵏ ⵙ ⵜⵖⵎⴰⵙ ⵏⵏⵙ ⵉⴹⵔⵙⵏ, ⵙ ⵜⴰⴹⵙⴰ ⵏⵏⵙ, ⴰⵎ ⵉⵏⴰ ⵎⵉ ⵜ ⵉⵣⵔⵢ ⵙⴹⵉⵙ ⵉⵙⴳⵯⴰⵙⵏ ⴰⵎⵉ ⵜ ⵉⴷ ⵢⵓⴼⵓ. ⵜⵣⴰⵢⴷ ⵜⵓⴷⴰ ⵜⴰⴼⴷ ⴰⵢⵓⵔ ⴰⴳ ⵍⵍⴰⵏ ⵉ ⵜⴰⴳⴳⵓⵔⵜ, ⵉⴷ ⵅⴰⵙ ⵜⵓⴼⴰ ⵜ ⵉⴷ ⴷⴰ ⵢⵜⵏⵏⴰ ⵉⴷ ⴰⵢⵓⵔ ⴰⵢⵓ! ⵉⴷ ⵉⵣⵎ ⵉⵇⴱⵉⵍⵍ ⴰⵢⴷ ⵢⵓⴳⴳⴰⵏ!, ⵜⵊⵔⵓⵜ ⴳ ⵙⵍⵍⴰⵍⵓ, ⵜⵊⵓ ⵢⴰⵙ ⴽⵓⵣ ⵏ ⵉⵙⵍⵍⵓⵍⴰ. ⴰⵢⵓⵔ ⵉⵊⵓ ⴰⵏⵊⴱⵉ ⵖⵔ ⵉⵣⵔⵉ, ⴷⵉⵅ ⵏⵜⵜⴰⵏ ⴰⵎ ⵍⵍⵉ ⵉⵙⵓⵍ ⴷ ⵍⵊⵉⴷ ⵉⵊⵓ ⵢⴰⵙ ⵜⴰⵎⵖⵔⵓⵙ, ⵉⵇⵉⵎ ⵏⵜⵜⴰⵏ ⵉⵙⵙ ⴰⵍ ⵜⵇⵚⴰⵔⵔ ⴰⵍ ⴰⵙ ⵉ ⵜⵜⵉⵏⵉ ⵡⴰⵢⵓⵔ ⵎⴰ ⴳⴳⴰ ⵉⵙⴳⵯⴰⵙⵏ ⴰ ⵉⵣⵔⵉⵏ, ⵏⵜⵜⴰⵏ ⴷ ⵉⵎⵃⵓⵔⴰⵛ ⵉ ⵜⵉⵛⴳⵯⵜ, ⵉⵏⵏⴰ ⴰⵙ ⵇⴰⵃ ⵜⵉⵅⴰⵜ ⵏⵏⴰ ⵖⵉⴼⵙ ⵉⴽⴽⴰⵏ, ⵉⵏⵄⴰⵜ ⴰⵙ ⴰⵏⵏⵙⴰ ⵏ ⵜⴰⵔⵚⴰⵙⵜ ⵏⵏⴰ ⵙ ⵉⴽⴽⵉⵏ ⴷⴷⴰⵡ ⵏ ⵜⴰⵢⵜ ⵍⵍⴰ ⵜⵊⵓ ⵢⴰⵙ ⴰⵣⵎⵓⵍ. ⵓⵔ ⵉⴷ ⵅⴰⵙ ⴰⵢⵓⵔ ⴰⵅ ⵜⴽⴽⴰ, ⴰⴽⴽⵯⴷ ⵉⵣⵔⵉ ⵉⵏⵏⴰ ⴰⵙ ⴽⵓⵍ ⵜⵉⵅⴰⵜ ⵏⵏⴰ ⵢⴰⵙ ⵜⴳⴰⵏ ⵉⵕⵓⵎⵉⵏ. ⴰⵢⵓⵔ ⵅⴰⵙ ⵉⵇⵉⵎ ⵏⵜⵜⴰⵏ ⴷ ⵡⴰⵢⵓⵔ ⵀⴰ ⵉⵕⵓⵎⵉⵏ ⵢⵓⵣⵏⴷ ⴰⵔⵇⴰⵙ ⴰⴷ ⴰⵏⵏⵉⵏ ⵎⴰ ⵜⵜⴰ ⵓⵏⵏⴰ ⵖⵉⵔⵙ ⵉⵍⵍⴰⵏ, ⵍⵍⵉⴳ ⴷ ⵉⴷⴷⴰ ⵓⵔⵇⴰⵙ ⵢⴰⴼ ⵜ ⵉⴷ ⴷ ⴰⵢⵓⵔ, ⵉⴷⴷⵓ ⴰⵏ ⵉⵚⵉⵡⴹ ⴰⵏⵖⵎⵉⵙ. ⵉⵏⵏⴰ ⴰⵙ ⵡⴰⵢⵓⵔ ⵉ ⵢⵣⵔⵉ ⵎⴰⴷⵜⴰ ⵏ ⴷⵍⵜⵓ ⵎⵉ ⵏⴷⵄⵏ ⴰⵏⴰⵖⵓⵍ ⴰⵏⵊ ⵉⵎⵃⵓⴼⵏ ⵉ ⵜⵎⴰⵣⵉⵔⵜ ⵏⵏⵅ ⴰⵏⵜⵜⵓⵃⵔⵔⴰⵣ, ⵜⵓ ⵓⵔ ⵊⵊⵉⵏ ⵜⴽⴽⵉ. ⵉⵣⵔⵉ: ⵜⵓⵙⵉⵜ ⵜⵖⵏⴼⵉⵜ. ⵉⵏⵏⴰ ⴰⵙ ⵉ ⵡⴰⵢⵓⵔ ⵅⴰⵙ ⵊⵊⵉⵜ ⴰⴷⵜ ⵇⵉⵎ ⴳ ⵓⵍ, ⴹⵔⵓ ⵖⵉⴼⵏⵅ ⵜⴰⵍⵙⵜ, ⵎⴰⵏⵜⵓⵔ ⴰⵢⴷ ⵜⵜⴰⵍⵢ ⵜⴰⴼⵓⵢⵜ ⵏ ⵜⵍⴻⵍⵍⵉ. ⴰⵢⵓⵔ: ⵅⴰⵙ ⵉⵙ ⵎⵎⵓⵜⵏ ⵡⵓⵍⴰⵡⵏ ⵉⵎⵉⴷⵏ ⵉⴷⵄⵏ ⵉⴷⴷⵍⵜ, ⴰⴷ ⴰⵊⵊⵉ ⵉⵕⵓⵎⵉⵏ ⴰⴷ ⵖⵉⴼⵏⵅ ⴽⴽⴰⵜⵏ ⵕⵕⴰⵢ, ⵀⴰⵜ ⵎⵔ ⵏⴽⴽⵉⵔ ⴽⵓⵍ, ⵓⵔ ⵏⵏⵉⵏ ⵉⵕⵓⵎⵉⵏ ⴰⴷ ⴰⵅ ⵔⵔⴰⵏ. ⵉⵣⵔⵉ: ⵅⴰⵙ ⵊⵉⵜ ⴰ ⵢⴰⵢⵓⵔ ⴰⴷ ⴰⵅ ⵜⵖⵣ ⴳ ⵓⵍⴰⵡⵏ, ⵍⵍⴰⵏ ⵡⵉⵏⵏⴰ ⴷ ⵢⵓⵎⵥⵏ ⴰⴼⵓⵙ ⵉ ⵢⵕⵓⵎⵉⵏ ⴰⵍ ⴰⵅ ⵏⵇⵇⴰⵏ ⴰⵍ ⴰⵅ ⵜⴽⵙⵏ ⵜⴰⵎⵓⵔⵜ ⵏⵏⵅ, ⴰⴽⴽⵯⴷ ⵡⴰⵅⵅⴰ ⵏⴻⵏⵏⴰ ⴰⴷ ⴰⵙⵏ ⵏⵏⵛⴼ ⴰⴱⵔⴰⵣ ⵓⵔ ⴰⵙⵏ ⵏⵜⵜⵉⵖⵉⵢ ⵏⵉⵜⵏⵉ ⴷⴷⵓⵙⵏ ⵖⵉⵔⵙⵏ ⵎⴰ ⵙ ⴰⵅ ⴽⴽⴰⵜⵏ. ⴰⵢⵓⵔ ⴷ ⵉⵣⵔⵉ ⵇⵉⵎⵏ ⵍⵍⴰ ⵜⵎⵢⵉⵏⵉⵏ ⵜⵉⵅⴰⵜ ⵏⵏⴰ ⵖⵉⴼⵙ ⵉⴽⴽⴰⵏ, ⵉⵙ ⴰⵙⵏ ⵜⵏⵜ ⵊⵉⵏ ⵉⵕⵓⵎⵉⵏ ⵉⴷ ⵏⵉⵜⵏⵉ ⵣⵉ ⵡⵉⵏⵏⴰ ⵓⵔ ⵉⵔⴹⵉⵏ ⴰⴷ ⵖⵉⴼⵙ ⴽⴽⴰⵜⵏ ⵉⵕⵓⵎⵉⵏ ⵕⵕⴰⵢ. ⵇⵉⵎⴰⵏ ⴰ ⵢⵏⵏⴰ ⵎⵉ ⵢⴷⴷⴰ ⵡⴰⵙⵙ ⵍⵍⴰ ⵜⵎⵙⴰⵍⵍ ⴰⵍ ⵜⵎⵙⴰⵡⴰⵍ. ⵉⵣⵔⵉ ⵉⵊⵓ ⵢⴰⵙ ⵜⴰⵎⵖⵔⵓⵙⵜ ⵛⵡⵉ ⴷ ⵜⵓⵜⵍⵉⵡⵉⵏ, ⵓⵔ ⵜⵢⴰⵊⵊⵉ ⴰⴷ ⵉⴷⴷⵓ ⵉⵃⴰⵔⵙⵜ ⴰⴷ ⵖⵉⵔⵙ ⵉⵏⵏⵙ. ⵖⵔ ⵢⵉⴹ ⴰⵢⵓⵔ ⵏⵜⵜⴰⵏ ⵀⴰⵜ ⵉⴷⴷⴰ ⴷ ⴰⴽⴽ ⴰⴷ ⵣⵉ ⵙ ⵉⵜⵜⵔ ⵜⵉⵜⵔⵉⵜ ⵏⵏⴰ ⵢⴽⴽⵓ ⵉⵜⵜⵔⵜ ⵣⵉ ⵙ ⵓⵔ ⴰⵙⵜ ⵉⵛⴼⵉ, ⵉⴷ ⵉⴽⴽⵓ ⵉⵎⵏⵖⵉ ⵉⵏⵊⵔ ⴰⵙⵏ ⵅⴼ ⵜⵎⴰⵣⵉⵔⵜ ⵏⵏⴰ ⵢⵍⵍⴰⵏ ⵊⴰⵔ ⴰⵙⵏ, ⵏⵏⴰ ⵢⵓⵎⵥⵏ ⴷⵖⵉ ⵉⵕⵓⵎⵉⵏ ⵓⵔ ⵜⵇⵉⵎ ⵜⵊⵓ ⵜⵉⵏ ⴰⵢⵜ ⵉⵖⴱⵓⵍⴰ ⵡⴰⵍⴰ ⵜⵉⵏ ⴰⵢⵜ ⵉⵊⵉⴷⵔ, ⵓⵔ ⵜⵇⵉⵎ ⵍⵍⴰ ⵜⴳⴳⴰ ⴰⵢⴷⴰⵍ ⵓⵍⴰ ⴰⴷ ⵛⵔⵣⵏ ⵢⵉⵏⵓ ⴰⵙⴳⵯⴰⵙ ⴷⵉⵅ ⵛⵔⵣⵏⵜ ⵢⵉⵏⵉⵏ ⴰⵙⴳⵯⴰⵙ ⴰⵏ. ⵢⵓⵎⵥⵏⵜ ⵉⵕⵓⵎⵉⵏ ⴷ ⵉⴷⴰⵏ ⵣⴳ ⵢⵓⵏ ⵍⴳⵏⵏⵙ ⵢⴰⴹⵏ ⵓⵔ ⵜⵊⵉ ⵜⵏⵏⵙⵏ ⵡⴰⵍ ⵣⵔⵉⵏ ⴰⵙⵏ ⵜ ⵉⴷ ⵡⵉⵏⵏⴰ ⵜⵏ ⵢⵓⵔⵓⵏ, ⵍⵍⴰ ⴷⵉⴳⵙ ⵜⴳⴳⴰⵏ ⴰ ⵢⵏⵏⴰ ⵔⴰⵏ ⵓⵔ ⵙⵙⵉⵊⵔⵏⵜ ⵜⵇⴱⵉⵍⵉⵏ ⵅⴰⵙ ⴰⵔⴰⵄⴰ. ⴰⵢⵓⵔ ⵓⵔ ⴷ ⵉⵎⵓⵏ ⴷ ⵛⴰ ⴰⴷ ⵜⵔⵏ ⵜⵉⵜⵔⵉⵜ, ⵉⴷⴷⴰ ⴷ ⵉⴷⴷⴰⴷ ⵅⴰⵙ ⵉⵅⴼ ⵏⵏⵙ, ⴱⴰⴱⴰⵙ ⴷ ⵃⵎⵎⵓ ⵏⵏⴰ ⴷⵉⴳⵙ ⴷ ⵉⵎⵓⵏ ⵉ ⵜⴽⵍⵜ ⵜⴰⵎⵣⵡⴰⵔⵓⵜ ⴰⴷ ⵙⵙⵓⵜⵔⵏ, ⴷⵖⵉ ⵎⵎⵓⵜⵏ ⵉⵇⵇⵉⵎ ⵅⴰⵙ ⵏⵜⵜⴰⵏ ⵉⵅⴼ ⵏⵏⵙ, ⴰⵢⴷ ⵉⴷⴷⴰ ⵖⵔ ⵉⵣⵔⵉ, ⴰ ⵢⵏⵏⴰ ⵎⵉ ⵢⴷⴷⴰ ⵢⵉⴹ ⴰ ⵏⵉⵜⵏⵉ ⵍⵍⴰ ⵜⵇⵚⴰⵔⵔ ⴰⵍ ⵙⵙⵡⴰⵍ ⵅ ⵡⵓⵙⵙⴰⵏ ⵏⵏⴰ ⵢⴽⵉⵏⵏ ⵣⵔⵉⵏⵏ ⵉⵙ ⵣⵉⵍ, ⵛⵜⵉⵏ ⴷ ⵉⴳⴷⵓⴷⵏ, ⵜⵜⴼⵔⴰⵡⵜ ⵉⵙⴰⵏ, ⴷ ⵉⴳⵔⴰⵡⵏ ⵓⵔ ⵉⴷ ⴰⵎ ⴷⵖⵉ ⴹⵔⵉⵏⵜ ⵖⵉⴹ ⴰ ⵢⵏⵏⴰ ⵎⵉ ⵉⴷⴷⴰ ⴰ ⵉⵣⵔⵉ ⵏⵜⵜⴰⵏ ⴷ ⵡⴰⵢⵓⵔ ⵢⵓⵎⵥⵏⵜ ⵅⴰⵙ ⵙ ⵡⴰⵡⴰⵍ. ⵎⴰⵛⴰ ⵍⵍⵉⴳ ⴽⵔⵏ ⴰⴷ ⵊⵏⵏ ⴰⵢⵓⵔ ⵉⵏⵏⴰ ⴰⵙ ⵉ ⵢⵣⵔⵉ: ⵉⵙ ⵜⵙⵏⴷ ⵎⴰⵅ ⴷ ⴷⴷⵉⵅ ⵖⵉⵔⵛ ⴰⵙⵙⵓ? ⵀⴰⵜ ⴷⵉⵅⵜ ⴰⴷ ⴰⵛ ⵜⵔⵅ ⵜⵉⵜⵔⵉⵜ. ⵉⵣⵔⵉ: ⵀⴰⵜ ⵜⵜⵉⵏⵏⵛ ⴰ ⵢⵜⵊⵓ ⵓⵔ ⵉⵍⵍⵉ ⵎⴰ ⵢⴰⵛ ⵜ ⵉⵜⴽⵙⵏ. ⵉⵣⵔⵉ ⵍⵍⵉⴳ ⴰⵙ ⵉⵏⵏⴰ ⵡⴰⵢⵓⵔ ⴰⵡⴰⵍⵓ ⵉⵖⵔⵓ ⵢⴰⵙⴷ ⵉ ⵜⵓⴷⴰ ⵉⵏⵏⴰ ⴰⵙ ⵀⴰⵜ ⴰⵢⵓⵔ ⵉⵏⵏⴰⵎ ⴰⴷ ⴰⵙ ⵏⵏⵛⴼ ⵜⵉⵜⵔⵉⵜ. ⵜⵓⴷⴰ: ⵜⵉⵏⵏⵙ ⴰ ⵢⵜⵊⵓ ⵓⵔ ⵉⵍⵍⵉ ⵎⴰ ⵢⴰⵙ ⵜⵜ ⵉⵜⴽⵙⵏ, ⵔⵉⵅ ⴰⴷ ⵖⵉⴼⵙ ⵜⵊ ⵜⴰⵏⴱⴰⵔⵛ ⵜⵏ ⵜⵍⴻⵍⵍⵉ. ⴰⵢⵓⵔ ⵍⵍⵉⴳ ⵉⵙⵍⴰ ⵎⴰ ⵢⴰⵙ ⵉⵏⵏⴰ ⵉⵣⵔⵉ ⵉ ⵜⵓⴷⴰ ⵉⴼⵊⵊⵊ ⵡⵓⵍ ⵏⵏⵙ, ⵢⴰⵜⴼ ⵖⵔ ⵜⵉⵙⵉ ⴰⴷ ⵉⵊⵏ ⵏⵏⴰ ⵢⴰⵙ ⵜⵙⵙⵓ ⵜⵉⵜⵔⵉⵜ, ⵄⴰⴷ ⴰⴳⴳ ⵙⵙⵏ ⵉⵙ ⵢⵓⵡⴹ ⴰ ⵢⵏⵏⴰ ⵉ ⵜⵜⵉⴳⵉⵎ ⵎⵛⵜⴰ ⵏ ⵉⵙⴳⵯⴰⵙⵏ ⴰⵢⵓ. ⵉⴹ ⴰ ⵢⵏⵏⴰ ⵎⵉ ⵢⴷⴰ ⵓⵔ ⵉⵔⵉ ⵢⵉⵜⵙ ⴰⴷ ⴰⵙ ⴷ ⵉⴷⴷⵓ ⴰ ⵏⵜⵜⴰ ⵍⵍⴰ ⵢⵜⵜⴰⵏⵉ ⵜⵉⵜⵔⵉⵜ ⴷⴰⵜ ⴰⵙ, ⵀⴰⵜ ⵜⵜⵉⵙⵍⵉⵜ, ⵀⴰⴷⵜ ⵜⵍⵍⴰ ⴳ ⵖⵔⵎ ⵏⵏⴰ ⵢⴰⵙ ⴷ ⵢⴰⵊⵊⵉ ⴱⴰⴱⴰⵙ ⴷ ⵉⵎⵎⴰⵙ, ⵉⵊⵓ ⵖⵉⵔⵙ ⵉⴹⵓ ⴰⵎⵎⵉ ⴷ ⵉⵍⵓⵍ. ⵓⵔ ⵉⴷ ⵅⴰⵙ ⴰⵢⵓⵔ ⴰⴳⴳ ⴼⵊⵊⴻⵊⵏ, ⴰⴽⴽⵯⴷ ⵜⵉⵜⵔⵉⵜ, ⵇⵇⴰⵃ ⵏⵜⵜⴰⵜ ⵣⵉ ⵎⴰ ⵢⴷ ⵢⵓⵡⴹ ⵡⴰⵢⵓⵔ ⵖⵉⵔⵙⵏ ⴰⵍ ⵉⵖⵔⵎ, ⵉⵙ ⵉⵍⵍⴰ ⵓⵎⵔⴰⵊ ⵏⵏⵙ ⵍⵍⴰ ⵢⵙⵖⵓⵙⵜ, ⵎⵛⵜⴰ ⵏ ⵉⵙⴳⵯⴰⵙⵏ ⵓⵔ ⵜⵜⴰⵏⵏⵉ, ⴰⵙⵙⵓ ⵍⵍⵉⴳ ⵜⵜⴰⵏⵏⵉ ⵉⵊⵓ ⵖⵉⵔⵙ ⵢⵓⵏ ⵡⴰⵙⵙ ⴰⴷ ⴰⵙ ⵉⵔⵛⵎⵎ ⵉ ⵜⵓⴷⵔⵜ ⵏⵏⵙ, ⵉⴷ ⵏⵜⵜⴰⵜ ⵜⵓⴷⵔⵜ ⵏⵏⵙ ⵍⵍⴰ ⵜⵉⴳⵉⵎ ⴰⵢⵓⵔ ⴰⴷ ⵉⵊ ⴰⵔⵢⴰⵣ ⵏⵏⵙ, ⵎⵛⴰ ⵍⵅⵉⵔ ⵉⵙⴳⵯⴰⵙⵏ ⵓⵔ ⵜⴰⵊⵉⵏⵜ ⵣⵎⴰⵎ. ⴰⵍ ⵜⵢⴰⵏⴰⵢ ⴰⵍⵍⵉⴳ ⴷ ⵉⴷⴷⴰ ⵓⵜⴱⵉⵔ ⵏⵏⴰ ⵢⴰⵙ ⵉⵍⵍⴰⵏ ⴰⵎⵎⴰⵙ ⵡⵓⵍ, ⵎⴰⵏⵉ ⵢⵔⵥⵎ ⵍⵅⴰⴹⵔ ⵏⵏⵙ ⵍⵍⵉⴳ ⵜⵙⵍⴰ ⵉⵡⴰⵢⵓⵔ ⵉⵍⵍⴰ ⵍⵍⴰ ⵢⵙⵙⴰⵡⴰⵍ ⵉ ⴱⴰⴱⴰⵙ, ⵍⵍⴰ ⵢⴰⵙ ⵉⵜⵜⵉⵏⵉ ⵔⵉⵅ ⴰⴷ ⵉⵜⵛⴼⴷ ⵜⵉⵜⵔⵉⵜ, ⴷⴰ ⵢⵖⵔⵔⴹ ⴱⴰⴱⴰⵙ ⵉ ⵢⵎⵎⴰⵙ, ⵉⴷ ⵏⵜⵜⴰⵜ ⵜⵍⵍⴰ ⵍⵍⴰ ⵜⵙⵖⴰⴷ, ⵍⵍⵉⴳ ⵜⴰⵏⵏⵉ ⴱⴰⴱⴰⵙ ⴷ ⵉⵎⵎⴰⵙ ⵉⴳⵔⵥ ⴰⵙⵏ ⵎⴰ ⵢⴰⵙⵏ ⵉⵏⵏⴰ ⵡⴰⵢⵓⵔ, ⵜⵙⵙⵏ ⵄⴰⴷ ⵉⵙ ⵜⵓⵡⴹ ⴰ ⵢⵏⵏⴰ ⵜⵜⵉⴳⵉⵎ ⵎⵛⵜⴰ ⵏ ⵉⵙⴳⵯⴰⵙⵏ ⴰⵢⵓ. ⵜⵓⴷⴰ ⵍⵍⵉⴳ ⵜⴼⵖ ⵣⴳ ⴰⵢⵓⵔ ⵉⴷ ⵉⵖⵔⵓ ⵢⴰⵙ ⵉⵣⵔⵉ, ⵉⵏⵏⴰ ⴰⵙ: ⵀⴰⵎ ⴰⵢⵓⵔ ⵉⵜⵔⴰⵅ ⵜⵉⵜⵔⵉⵜ, ⵏⵜⵜⴰⵜ ⵜⵖⵔⵓ ⵢⴰⵙⴷ ⵉ ⵜⵔⵉⵜⵔ, ⵜⵏⵏⴰ ⴰⵙ: ⵜⵉⵜⵔⵉⵜ, ⵜⵉⵜⵔⵉⵜ ⴰⵡⵔⵓ ⴰ ⵢⵍⵍⵉ ⴰⴷ ⵖⵉⴼⵎ ⴼⴰⵊⵉⵅ ⵜⵉⵜⵔⵉⵜ: ⵜⵃⵓⴼ ⵜⵔⵓⵍⴷ ⵖⵔ ⵉⵎⵎⴰⵙ ⵉⵍⵍⴰ ⵡⵓⵍ ⵏⵏⵙ ⵍⵍⴰ ⵢⴽⴽⴰⵜ, ⵎⴰⴷⵜⴰ ⵡⵢⵏⵏⴰ ⴰ ⵢⵎⵎⴰ. ⵜⵓⴷⴰ: ⵉⵍⵍⵉ ⵀⴰⵜ ⴰⵢⵓⵔ ⵏⵏⴰ ⵜⵜⵉⴳⵉⵎⴷ ⵎⵛⵜⴰ ⴰⵢⵓ, ⵀⴰⵜ ⵉⴷⴷⴰⴷ ⵉⵜⵜⵔⵛⵎⵎ ⴰⴷⵜ ⵜⴰⵡⵍⴷ. ⵜⵉⵜⵔⵉⵜ: ⵜⵉⵜⵔⵉⵜ ⵜⵓⵙⵢ ⵓⵚⵓⴹ, ⴰⵃ ⴰ ⵢⵏⵏⴰ ⵔⵉⵅ ⵢⵓⵡⴹⵅ ⵜ. ⴰ ⵢⵎⵎⴰ. ⵀⴰ ⵢⵙⵉⵔⴰ ⴱⴰⴱⴰ? ⵜⵓⴷⴰ: ⵉⵔⴰ ⴱⴰⴱⴰⵎ ⵜⵃⵓⴼ ⵜⵉⵜⵔⵉⵜ ⵜⵊⵔ ⴰⵙ ⴰⵖⵉⵍⵍ ⵉ ⵢⵎⵎⴰⵙ. ⴷⴰ ⵉⴳⵔⵥ ⴰⵙ ⵉⵅⴼ ⵏⵏⵙ, ⵜⵙⵏ ⴰⵜⴱⵉⵔ ⵏ ⵡⵓⵍ ⵏⵏⵙ ⵉⵙ ⴰⵙ ⴷ ⵉⵔⵙⵓ ⵉⵍⵄⵛ ⴰⴷ ⵖⵉⵔⵙ ⵢⵉⵍⵉ ⴰⴱⴷⴰ. ⵜⵉⵜⵔⵉⵜ ⵣⵉ ⵎⴰ ⵜ ⵉⴷ ⵢⵓⵡⴹ ⵓⵏⵖⵎⵉⵙ ⵀⴰⵜ ⴰⵢⵓⵔ ⵉⵜⵜⵔⵜ ⵣⵉ ⴱⴰⴱⴰⵙ, ⵜⴷⴷⴰ ⵖⵔ ⵜⵉⵙⵉ ⵏⵏⵙ ⵓⵍ ⵏⵏⵙ ⵉⴼⵊⵊⴻⵊ ⴰⵏⵏⴰ ⵎⵉ ⵢⴷⴷⴰ ⵢⵉⴹ ⴰ ⵏⵜⵜⴰⵜ ⵓⵔ ⵉⵔⵉ ⵓⵏⵓⴷⵎ ⴰⴷ ⴰⵙ ⴷ ⵉⴷⴷⵓ, ⵅⴰⵙ ⵍⵍⴰ ⵜⵜⴰⵏⵉ ⴰⵢⵓⵔ ⵀⴰⵜ ⴰⴷ ⵉⵊ ⴰⵔⵢⴰⵣ ⵏⵏⵙ, ⴰⴷ ⵖⵉⵔⵙ ⵜⵉⵍⵉ ⴰⴱⴷⴰ, ⵉⵊⵓ ⵖⵉⵔⵙ ⵢⵉⴹ ⴰⵏⴱⴰⵔⵛ ⵉⵔⵛⵎⵎ ⴰⵙ ⴳ ⵉⵅⴼ ⵏⵏⵙ ⵉⵙ ⵜⵍⵍⴰ ⵎⵛⵜⴰ ⴰⵢⵓ ⵍⵍⴰ ⵜ ⵜⵉⴳⵉⵎ. ⴰⵢⵓⵔ ⵣⵉ ⵎⴰ ⴳ ⴼⴰⴼⴰ ⵣⴳ ⵉⵜⵙ ⵉⵔⴰ ⴰⴷ ⵉⴷⴷⵓ, ⵡⴰⵅⵅⴰ ⵉⵣⵔⵉ ⵓⵔ ⵉⵔⵉ ⴰⴷⵜ ⴰⵢⴰⵊ, ⵎⴰⵛⴰ ⴰⵢⵓⵔ ⵉⵏⵏⴰ ⴰⵙ: ⵅⴰⵙ ⴰⵊⵊⵉⵜⵉ ⵏⴻⴽⴽ ⵔⵉⵅ ⴰⴷ ⴷⴷⵓⵅ. ⵉⵎⵙⴼⴰⴹ ⴷⵉⴳⵙⵏ ⵢⵓⵡⵢ ⴳ ⵉⵅⴼ ⵏⵏⵙ ⵀⴰⵜ ⵜⵉⵜⵔⵉⵜ ⵛⴼⵉⵏ ⴰⵙⵜ, ⵎⵙⵔⴰⵙⴰⵏ ⵎⵉⵍⵎⵉ ⴰⴳ ⵜⴳⴳⴰ ⵜⴰⵎⵖⵔⴰ, ⵉⴷ ⵊⵉⵏ ⴰⵙⵙ ⵏⵏⴰ ⴷⵉ ⵖⵔⴰ ⴷ ⵢⴰⵖⵓⵍ. ⴰⵢⵓⵔ ⵢⵓⵎⵥ ⴰⴱⵔⵉⴷ, ⵉⵏⵏⴰ ⵎⴰⵅ ⵓⵔ ⵜⵜⴰⵡⵍⵅ ⵜⵉⵜⵔⵉⵜ ⵎⵛⵜⴰ ⵏ ⵉⵙⴳⵯⴰⵙⵏ ⴰⵢⵓ ⵍⵍⵉⴳ ⵉⵍⵍⴰ ⴱⴰⴱⴰ ⴷ ⵢⵓⵏⵓ ⴰⴷ ⵉⵍⵉⵏ ⵉ ⵜⵎⵖⵔⴰⵏⵡ. ⵎⴰⵛⴰ ⵓⵔ ⵜⵙⴰⵎⴰⵃ ⵉⵎⴰ ⴳ ⴱⴷⴷⴰⵏ ⴷⴰⵜ ⴰⵅ ⵢⴰⵊⵊ ⴰⴷ ⴰⵅ ⵉⵙⴱⵄⴷ ⵎⵛⵜⴰ ⵏ ⵉⵙⴳⵯⴰⵙⵏ ⴰⵢⵓ ⴰⵍⵍⵉⴳ ⵉⵎⵎⵓⵜ ⴱⴰⴱⴰ ⴷ ⵢⵓⵏ, ⴷ ⵡⵉⵏⵏⴰ ⵢⴰⵅ ⴷ ⵉⵡⵍⴰⵏ, ⵏⴻⴽⴽ ⵎⵛ ⵍⵍⵉⵅ ⵍⵍⴰ ⵜⵉⵏⵉⵅ ⴰⴷ ⵊⵅ ⵢⵓⵜ ⵏ ⵜⵎⵖⵔⴰ ⴰⴷ ⵉⵙⵙ ⵉⵍⵉⵏ ⵇⴰⵃ ⵉⵇⴱⵉⵍ ⴷ ⵉⵎⵏⴰⵢⵏ ⵣⵉ ⵎⴰⴳⴳⴰⵏ ⵜⴰⵏⵉⵍⴰ, ⴷⵖⵉ ⵓⵔ ⵉⵄⴷⵉⵍ ⵎⴰ ⵢⵜⴳⴳⴰⵅ, ⵉⵎⵎⵓⵜ ⴱⴰⴱⴰ ⴷ ⵢⵓⵏⵓ ⵓⵔ ⵍⵍⵉⵏ. ⵜⵉⵍⵍⴰⵙ ⴷⵔⵉⵏⵜ ⵖⵉⴼⵏⵅ ⵉⵇⴱⵉⵍⵍ ⵇⴰⵃ ⵜⵜⵓⵃⴰⵔⵙⵏ, ⴷⵖⵉ ⴰⴷ ⵙⵙⵉⵜⴼ ⵜⵉⵜⵔⵉⵜ ⴱⵍⴰ ⵜⴰⵎⵖⵔⴰ ⴱⵍⴰ ⴰⵃⵢⴷⵓⵙ ⴱⵍⴰ ⵉⵎⵏⵢⵏ, ⵏⴻⴽⴽ ⵓⵍ ⵉⵏⵓ ⵜⵍⵍⴰ ⴷⵉⴳⵙ ⵜⵖⵓⴼⵉ. ⵡⴰⵅⵅⴰ ⵉⴽⴽⵓ ⵡⴰⵢⵓⵔ ⵍⵍⴰ ⵢⵜⵜⵉⵏⵉ ⴰⴷ ⵉⵊ ⵢⵓⵜ ⵏ ⵜⵎⵖⵔⴰ ⵏⵏⴰ ⴷⵉ ⵖⵔⴰ ⵢⵉⵍⵉⵏ ⵉⵇⴱⵉⵍⵍ, ⵍⵍⵉⴳ ⵉⵜⵜⵉⴳⵉⵎ ⵜⵉⵜⵔⵉⵜ, ⵉⴷ ⵏⵜⵜⴰⵏ ⵉⵊⵓ ⴰⵔⵢⵣ ⵉⵇⴱⵉⵍⵍ ⵉⵜⵜⵓⵢⵉⵙⵏ ⵏⵜⵜⴰⵏ ⴷ ⴰⵏⴱⴱⴰⴹ, ⵢⵉⵍⵉ ⵖⵔ ⴰⵢⵜ ⵉⵙⴰⵏ ⴷⵖⵉ ⵓⵔ ⵉⵇⵉⵎ ⴰⵎ ⵉⵏⵏⴰ, ⵢⴰⵖⵓⵍ ⵉⵊⵓ ⵅⴰⵙ ⵢⵓⵏ ⵓⵔⵢⴰⵣ, ⵢⵓⴷⵔⵔ ⵉ ⵢⵉⵅⴼ ⵓⵔ ⴰⵙ ⵉⵇⵉⵎ ⵡⴰⴷⴷⵓⵔ. ⵏⵜⴰⵏ ⵉⵍⵍⴰ ⵅⴰⵙ ⵉⵅⴼ ⵏⵏⵙ ⵓⵔ ⵉⵍⵍⵉ ⴱⴰⴱⴰⵙ ⵡⴰⵍⴰ ⵉⵎⵎⴰⵙ. ⵍⵍⵉⴳ ⵉⵙⵙⵓⵜⵔ ⵜⵉⵜⵔⵉⵜ ⵉⵔⴰ ⵅⴰⵙ ⴰⴷ ⵖⵉⵔⵙ ⵜⵉⵍⵉ ⴳ ⵖⵔⵎ ⵏ ⴱⴰⴱⴰⵙ ⵏⵏⴰ ⵢⵓⵔⴰⵏ ⵓⵔ ⴷⵉⴳⵙ ⵍⵖⴰⵛⵉ ⵉⵙ ⵉⵔⵊⵍ. ⵍⵍⵉⴳ ⵉⵎⵎⵓⵜ ⴱⴰⴱⴰⵙ ⴷ ⵉⵎⵎⴰⵙ, ⵉⴷ ⵏⵜⵜⴰⵏ ⵓⵔ ⵉⵍⵍⵉ ⵉ ⵜⵎⴰⵣⵉⵔⵜ ⵉⵍⵍⴰⵏ ⵙ ⵉⵣⵏⴱⴰⵢⵏ, ⴷⵖⵉ ⴷⴰ ⵢⵔⴰ ⴰⴷ ⴰⵙ ⴷ ⵉⵔⵓⵔⴰ ⵉ ⵢⵖⵔⵎ ⴰ ⵓⵙⵙⴰⵏ ⵏⵏⴰ ⵢⴽⴽⵉⵏ. ⵉⵙ ⵖⵉⵔⵙ ⵉⴽⴽⵓ ⵡⴰⴷⴷⵓⵔ ⴰⵎⵇⵔⴰⵏ, ⵍⵍⵉⴳ ⵉⵍⵍⴰ ⴱⴰⴱⴰⵙ, ⴷ ⵉⵎⵎⴰⵙ. ⵉⴷ ⴱⴰⴱⴰⵙ ⵉⵊⵓ ⵢⵓⵏ ⵓⵔⵢⴰⵣ ⴱⵓ ⵡⴰⴷⴷⵓⵔ ⴰⵎⵎⴰⵙ ⵜⵇⴱⵉⵍⵜ ⵏ ⴰⵢⵜ ⵉⵊⵉⴷ, ⴷ ⵎⴰ ⵢⴰⵙ ⵉⵣⴰⵣⵢⴷⵏ ⵉ ⵢⵖⵔⵎ ⴰⴷⴷⵓⵔ ⵍⵍⵉⴳ ⴷ ⵢⵓⵙⴰ ⵡⴰⵢⵓ ⵉ ⵜⵉⵄⵓⵔⵎⴰ ⵏⵏⵙ ⵉⵙ ⵖⵉⵔⵙ ⴰⵎⵓⵔ ⴰⵎⵎⴰⵙ ⵏ ⵜⵇⴱⵉⵍⵜ ⵏ ⴰⵢⵜ ⵉⵊⵉⴷⵔ ⵏⵜⵜⴰⵏ ⴰⵎⵎⴰⵙ ⵏ ⵜⵛⴰⴱⴰⵔⵜ ⵉⵙⴰⵏ, ⵏⵜⵜⴰⵏ ⴷ ⴰⵏⴱⴱⴰⴹ, ⵖⵔ ⵉⵇⴱⵉⵍⵍ, ⵉⵊ ⵜⴰⵛⵏⵢⴰⵍⵜ ⵉⵄⵕⵕⵉⵎⵏ, ⴽⵓⵍ ⵎⴰⵏⵉ ⵖⵔⴰ ⵢⵉⵍⵉ ⵛⴰ ⵀⴰⵜ ⵖⵔ ⵉⵖⵔⵎ ⴰⵢⴷ ⵜⵎⵓⵏ. ⵎⴰⵛⴰ ⵀⴰⵜ ⵉⵖⵔⵎ ⴰ ⵢⵓⵡⴹ ⵢⵓⵏ ⵓⵣⵎⵣ ⵉⵇⵇⵉⵎ ⵢⵓⵔⴰ, ⵓⵔ ⵉⵇⵉⵎ ⵓⵢⵉⵙ ⴷⴰ ⵢⵜⵇⵏ ⴳ ⵉⵎⵉⵏⵏⵙ, ⵡⴰⵍⴰ ⵜⵉⵍⵉ ⴷⵉⴳⵙ ⵛⴰ ⵏ ⵜⵎⵖⴰⵔⵜ ⵡⴰⵍⴰ ⵎⵓⵏⴷ ⵉⵄⵔⵔⵉⵎⵏ ⵅⴷ ⴰⵢⵜ ⵜⵇⴱⵉⵍⵜ ⴰⴷ ⵎⴹⴰⵛⴰⵔⵔ. ⴰⵢⵓⵔ ⵣⵄⵏⵜ ⵉⵕⵓⵎⵉⵏ ⵉⴷⴷⴰ ⵉⵅⵡⴰ ⵜⴰⵎⴰⵣⵉⵔⵜ, ⴱⴰⴱⴰⵙ ⴷ ⵉⵎⵎⴰⵙ ⵎⵎⵓⵜⵏ ⵉⵎⵛⵉ ⴰ ⵢⵔⴰⵏ ⵉⵕⵓⵎⵉⵏ. ⵎⴰⵛⴰ ⴰⵢⵓⵔ ⵉⴳⵓⵍⵍⴰ ⵉⵜⵔⴰⵔⴰ ⴷ ⵉ ⵢⵖⵔⵎ ⴰ ⴰⴷⴷⵓⵔ ⵏⵏⴰ ⵖⵉⵔⵙ ⵉⵍⵍⴰⵏ, ⴰⴷ ⵢⴰⵡⵢ ⵜⵉⵜⵔⵉⵜ, ⴰⴷ ⵉⵙⵙ ⵜⵉⵍⵉ ⵏⵜⵜⴰⵜ ⴷ ⵡⴰⵢⵓⵔ ⴰⵢⴷ ⵉⵙⵙⵉⴷⴷⴰⵏ ⵖⵉⴼⵙ ⵉⵙ ⵉⵇⵉⵎⵏ ⵢⵓⵔⴰ ⵍⵍⵉⴳ ⴷⴷⴰⵏ ⵡⵉⵏⵏⴰ ⵜⵉⵍⵉⵏ. ⴰⵢⵓⵔ ⵅⴰⵙ ⵉⵙⵙⵓⵜⵔ ⵜⵉⵜⵔⵉⵜ ⵣⵉ ⴱⴰⴱⴰⵙ ⴷ ⵉⵎⵎⴰⵙ ⵀⴰ ⵛⴼⵉⵏ ⴰⵙ, ⵓⵔ ⵉⵄⵟⵟⵉⵔ ⴰⵢⵜ ⵢⵓⵡⵉ, ⵢⵓⵡⵍ ⵜ ⵓⵔ ⵉⵊⵉ ⵛⴰ ⵏ ⵜⵎⵖⵔⴰ ⵏⵏⴰ ⵢⴽⴽⵓ ⵍⵍⴰ ⵜ ⵉⵜⵜⵉⴳⵉⵎ ⴰⴷⵜ ⵉⵊ. ⵉⵙ ⵢⴰⵏⵏⵉ ⵜⵉⵍⵍⴰⵙ ⵉⵕⵓⵎⵉⵏ ⵙⵓⵍⵏⵜ ⴹⵔⵉⵏⵜ ⵖⵉⴼⵙⵏ, ⵏⵜⵜⴰⵜ ⵓⵍ ⵏⵏⵙ ⵜⵍⵍⴰ ⴷⵉⴳⵙ ⵜⵖⵓⴼⵉ ⵉⴷ ⵓⵔ ⵉⵔⵉ ⴰⴷ ⵉⴷⵄⵏ ⵉ ⴷⴷⵍⵜ ⵉⵔⵓⵎⵉⵏ. ⵏⵜⵜⴰ ⵉⵙ ⵉⵊⵓ ⵢⵓⵏ ⵓⵄⵔⵔⵉⵎ ⴱⵓ ⵡⵛⵏⵢⴰⵍ. ⵀⴰⵜ ⵢⵓⵡⵉⴷ ⵜⵉⵜⵔⵉⵜ ⵏⵏⴰ ⵢⴰⵙ ⵉⵔⴰ ⵡⵓⵍ ⵏⵏⵙ, ⵎⵛⵜⴰ ⵏ ⵉⵙⴳⵯⴰⵙⵏ ⴰⵢⵓ ⴰ ⵏⵜⵜⴰⵏ ⵍⵍⴰ ⵜⵜ ⵉⵜⵜⵉⴳⵉⵎ.